PETRE ISPIRESCU 


PI 


LEGENDELE 
SAU BASMELE 


ROMÂNILOR 


Petre Ispirescu 


LEGENDE SAU 
BASMELE 
ROMÂNILOR 


Editura LITERA 
2010 


bb 


LITERA” 


© LITERA, 2010 


ISBN 978-606-600-099-4 


CUPRINS 


TINEREŢE FĂRĂ BĂTRÂNEȚE ŞI VIAŢĂ FĂRĂ DE MOARTE..6 


ILEANA SIVZIANA n ceea aaa i aaa ea te a ta 15 
BROASCA ŢESTOASĂ CEA FERMECATĂ...........e nenea 36 
ALEODOR-IMPARAT sei ata Oa cai td ga 44 
PORCUL CEL FERMECAT... 51 
ÎNŞIR'-TE MĂRGĂRITARI. cecene nene eee aananaaee 64 
LUPUL CEL NĂZDRĂVAN ŞI FĂT-FRUMOS... 73 
PRÂSLEA CEL VOINIC ŞI MERELE DE AUR.. 82 
VOINICUL CEL CU CARTEA ÎN MÂNĂ NĂSCUT... 96 
VOINICUL CEL FĂRĂ DE TATĂ... 113 
GEORGE CEL VITEAZ: ac aaa că a aa al 125 
FĂT-FRUMOS CU PĂR DE AUR. 137 
FĂT-FRUMOS CEL RĂTĂCIT.... eee nene nea 151 
FATA SĂRACULUI CEA ISTEAŢĂ........ceeee nenea 165 
ZANA MUNŢILOR sus isaac ata o ae it d tata a 174 
FĂT-FRUMOS CU CARÂTA DE STICLĂ... eee 180 
BALAURUL CEL CU ŞAPTE CAPETE... mec naaeaa 190 
NUMAI CU VITELE SE SCOATE SĂRĂCIA DIN CASĂ........ 196 
ZANA ZANELOR eccerre rerne eerren 202 
GREUCGEAN U eiea a aia 209 
CELE DOUĂSPREZECE FETE DE ÎMPĂRAT ŞI PALATUL CEL 

FERMECAT since sasa ed tt aaa lada ale a ace 220 
CIOBĂNAŞUL CEL ISTEŢ SAU ŢURLOAIELE BLENDEI......234 


POVESTE ŢĂRĂNEASCĂ... aaneee eee a anna 244 


CEI TREI FRAŢI ÎMPĂRAȚI... 257 
COTOŞMAN NĂZDRĂVANU.......eee eee eee one 276 
PASĂREA MĂIASTRĂ....... ceea nana eee 286 
GAINAREASAI noa os iasa ea a ia oii i tul 297 
TŢUGULEA, FIUL UNCHIAŞULUI ŞI AL MĂTUŞII.... eee, 304 
COPIII VĂDUVULUI ŞI IEPURELE, VULPEA, LUPUL ŞI URSUL 
ieste ni na ca taiata aaa ce a aa aula da ana 324 
FATA MOŞULUI CEA CU MINTE... 338 
FATA DE ÎMPĂRAT ŞI FIUL VĂDUVEI.. 343 
CELE TREI RODII AURITE... ceea nea naan anna eee 348 
HOTU IMPARAT arn se aa a zace caca ca Sid 357 
LUCEAFĂRUL DE ZIUĂ ŞI LUCEAFĂRUL DE NOAPTE...... 371 
BĂIATUL CEL BUBOS ŞI GHIGORŢUL.... eee 377 
FATA CU PIEZE RELE...... cca anna 384 
TABEL CRONOLOGIE anca antet oana e a a A 392 
REFERINŢE CRITICE...... ceea eaanee eee eee aaa 397 
NOTA ai neamul nee la a a ad d Ra atlet a 408 


TINEREŢE FĂRĂ BĂTRÂNEȚE ŞI VIAŢĂ FĂRĂ 
DE MOARTE 


A fost odată ca niciodată; că de n-ar fi, nu s-ar mai 
povesti; de când făcea plopşorul pere şi răchita micşunele; 
de când se băteau urşii în coade; de când se luau de gât 
lupii cu mieii de se sărutau, înfrăţindu-se; de când se 
potcovea puricele la un picior cu nouăzeci şi nouă de oca de 
fier şi s-arunca în slava cerului de ne aducea poveşti; 


De când se scria musca pe perete. 
Mai mincinos cine nu crede. 


A fost odată un împărat mare şi o împărăteasă, amândoi 
tineri şi frumoşi, şi, voind să aibă copii, a făcut de mai 
multe ori tot ce trebuia să facă pentru aceasta; a umblat pe 
la vraci şi filosofi, ca să caute la stele şi să le ghicească 
dacă or să facă copii; dar în zadar. În sfârşit, auzind 
împăratul că este la un sat, aproape, un unchiaş dibaci, a 
trimis să-l cheme; dar el răspunse trimişilor că: cine are 
trebuinţă, să vie la dânsul. S-au sculat deci împăratul şi 
împărăteasa şi, luând cu dânşii vro câţiva boieri mari, ostaşi 
şi slujitori, s-au dus la unchiaş acasă. Unchiaşul, cum i-a 
văzut de departe, a ieşit să-i întâmpine şi totodată le-a zis: 

— Bine aţi venit sănătoşi; dar ce umbli, împărate, să afli? 
Dorinţa ce ai o să-ţi aducă întristare. 

— Eu nu am venit să te întreb asta, zise împăratul, ci, 
dacă ai ceva leacuri care să ne facă să avem copii, să-mi 
dai. 

— Am, răspunse unchiaşul; dar numai un copil o să 
faceţi. El o să fie Făt-Frumos şi drăgăstos, şi parte n-o să 
aveţi de el. 

Luând împăratul şi împărăteasa leacurile, s-au întors 
veseli la palat şi peste câteva zile împărăteasa s-a simţit 

însărcinată. Toată împărăţia şi toată curtea şi toţi slujitorii 
s-au veselit de această întâmplare. 

Mai-nainte însă de a veni ceasul naşterii, copilul se puse 
pe un plâns, de n-a putut nici un vraci să-l împace. Atunci 
împăratul a început să-i făgăduiască toate bunurile din 
lume, dar nici aşa n-a fost cu putinţă să-l facă să tacă. 

— Taci, dragul tatei, zicea împăratul, că ţi-oi da împărăţia 
cutare sau cutare; taci, fiule, că ţi-oi da de soţie pe cutare 
sau cutare fată de împărat, şi alte multe d-alde astea; în 
sfârşit, dacă văzu şi văzu că nu tace, îi mai zise: taci, fătul 
meu, că ţi-oi da Tinerețe fără bătrâneţe şi viaţă fără de 
moarte. 

Atunci, copilul tăcu şi se născu; iar slujitorii deteră în 
timpine şi în surle şi în toată împărăţia se ţinu veselie mare 
o săptămână întreagă. 

De ce creştea copilul, d-aceea se făcea mai isteţ şi mai 
îndrăzneţ. Il deteră pe la şcoli şi filosofi, şi toate învăţăturile 
pe care alţi copii le învăţa într-un an, el le învăţa într-o lună, 
astfel încât împăratul murea şi învia de bucurie. Toată 
împărăţia se fălea că o să aibă un împărat înţelept şi 
procopsit ca Solomon împărat. De la o vreme încoace însă, 
nu ştiu ce avea, că era tot galeş, trist şi dus pe gânduri. lar 
când fuse într-o zi, tocmai când copilul împlinea 
cincisprezece ani şi împăratul se afla la masă cu toţi boierii 
şi slujbaşii împărăției şi se chefuiau, se sculă Făt-Frumos şi 
zise: 

— Tată, a venit vremea să-mi dai ceea ce mi-ai făgăduit 
la naştere. 

Auzind aceasta, împăratul s-a întristat foarte şi i-a zis: 

— Dar bine, fiule, de unde pot eu să-ţi dau un astfel de 
lucru nemaiauzit? Şi dacă ţi-am făgăduit atunci, a fost 
numai ca să te împac. 

— Dacă tu, tată, nu poţi să-mi dai, apoi sunt nevoit să 
cutreier toată lumea până voi găsi făgăduinţa pentru care 
m-am născut. 


Atunci toţi boierii şi împăratul deteră în genunchi, cu 
rugăciune să nu părăsească împărăţia; fiindcă, ziceau 
boierii: 

— Tatăl tău de aci înainte e bătrân, şi o să te rădicăm pe 
tine în scaun, şi avem să-ţi aducem cea mai frumoasă 
împărăteasă de sub soare de soţie. 

Dar n-a fost putinţă să-l întoarcă din hotărârea sa, 
rămâind statornic ca o piatră în vorbele lui; iar tată-său, 
dacă văzu şi văzu, îi dete voie şi puse la cale să-i gătească 
de drum merinde şi tot ce-i trebuia. 

Apoi, Făt-Frumos se duse în grajdurile împărăteşti unde 
erau cei mai frumoşi armăsari din toată împărăţia, ca să-şi 
aleagă unul; dar, cum punea mâna şi apuca pe câte unul de 
coadă, îi trântea, şi astfel toţi caii căzură. In sfârşit, tocmai 
când era să iasă, îşi mai aruncă ochii o dată prin grajd şi, 
zărind într-un colţ un cal răpciugos şi bubos şi slab, se duce 
şi la dânsul; iar când puse mâna pe coada lui, el îşi întoarse 
capul şi zise: 

— Ce porunceşti, stăpâne? Mulţumesc lui Dumnezeu că 
mi-a ajutat să ajung ca să mai puie mâna pe mine un 
voinic. 

Şi înţepenindu-şi picioarele, rămase drept ca lumânarea. 
Atunci Făt-Frumos îi spuse ce avea de gând să facă şi calul 
îi zise: 

— Ca să ajungi la dorinţa ta, trebuie să ceri de la tată-tău 
paloşul, sulița, arcul, tolba cu săgețile şi hainele ce le purta 
el când era flăcău; iar pe mine să mă îngrijeşti cu însăţi 
mâna ta şase săptămâni şi orzul să mi-l dai fiert în lapte. 

Cerând împăratului lucrurile ce-l povăţuise calul, el a 
chemat pre vătaful curţii şi i-a dat poruncă ca să-i deschiză 
toate tronurile cu haine spre a-şi alege fiul său pe acelea 
care îi va plăcea. Făt-Frumos, după ce răscoli trei zile şi trei 
nopţi, găsi în sfârşit, în fundul unui tron vechi, armele şi 
hainele tătâne-său de când era flăcău, dar foarte ruginite. 
Se apucă însuşi cu mâna lui să le curețe de rugină şi, după 
şase săptămâni, izbuti a face să lucească armele ca 

oglinda. Totodată îngriji şi de cal, precum îi zisese el. 
Destulă muncă avu; dar fie, că izbuti. 

Când auzi calul de la Făt-Frumos că hainele şi armele 
sunt bine curățate şi pregătite, odată se scutură şi el, şi 
toate bubele şi răpciuga căzură de pe dânsul şi rămase 
întocmai cum îl fătase mă-sa, un cal gras, trupeş şi cu patru 
aripi; văzându-l Făt-Frumos astfel, îi zise: 

— De azi în trei zile plecăm. 

— Să trăieşti, stăpâne; sunt gata chiar azi, de porunceşti, 
îi răspunse calul. 

A treia zi de dimineaţă, toată curtea şi toată împărăţia 
era plină de jale. Făt-Frumos, îmbrăcat ca un viteaz, cu 
paloşul în mână, călare pe calul ce-şi alesese, îşi luă ziua 
bună de la împăratul, de la împărăteasa, de la toţi boierii 
cei mari şi cei mici, de la ostaşi şi de la toţi slujitorii curţii, 
care, cu lacrămile în ochi, îl rugau să se lase de a face 
călătoria aceasta, ca nu care cumva să meargă la pieirea 
capului său; dar el, dând pinteni calului, ieşi pe poartă ca 
vântul, şi după dânsul carăle cu merinde, cu bani şi vreo 
două sute de ostaşi, pe care-i orânduise împăratul ca să-l 
însoţească. 

După ce trecu afară de împărăţia tatălui său şi ajunse în 
pustietate, Făt-Frumos îşi împărţi toată avuţia pe la ostaşi 
şi, luându-şi ziua bună, îi trimise înapoi, oprindu-şi pentru 
dânsul merinde numai cât a putut duce calul. Şi apucând 
calea către răsărit, s-a dus, s-a dus, s-a dus, trei zile şi trei 
nopţi, până ce ajunse la o câmpie întinsă, unde era o 
mulţime de oase de oameni. 

Stând să se odihnească, îi zise calul: 

— Să ştii, stăpâne, că aici suntem pe moşia unei 
Gheonoaie, care e atât de rea, încât nimeni nu calcă pe 
moşia ei, fără să fie omorât. A fost şi ea femeie ca toate 
femeile, dar blestemul părinţilor pe care nu-i asculta, ci îi 
tot necăjea, a făcut-o să fie Gheonoaie; în clipa aceasta 
este cu copiii ei, dar mâine, în pădurea ce o vezi, o s-o 
întâlnim venind să te prăpădească; e grozavă de mare: 

dară să nu te sperii, ci să fii gata cu arcul ca să o săgetezi, 
iar paloşul şi sulița să le ţii la îndemână, ca să te slujeşti cu 
dânsele când va fi de trebuinţă. 

Se deteră spre odihnă; dar pândea când unul când altul. 

A doua zi, când se revărsa zorile, ei se pregăteau să 
treacă pădurea. Făt-Frumos înşelă şi înfrână calul, şi chinga 
o strânse mai mult decât altă dată, şi porni; când, auzi o 
ciocănitură groaznică. Atunci calul îi zise: 

— Ţine-te, stăpâne, gata, că iată se apropie Gheonoaia. 

Şi când venea ea, nene, dobora copacii: aşa de iute 
mergea; iar calul se urcă ca vântul până cam dasupra ei şi 
Făt- Frumos îi luă un picior cu săgeata şi, când era gata ao 
lovi cu a doua săgeată, strigă ea: 

— Stăi, Făt-Frumos, că nu-ţi fac nimic! 

Şi văzând că nu o crede, îi dete înscris cu sângele său. 

— Să-ţi trăiască calul, Făt-Frumos, îi mai zise ea, ca un 
năzdrăvan ce este, căci de nu era el, te mâncam fript; 
acum însă m-ai mâncat tu pe mine; să ştii că până azi nici 
un muritor n-a cutezat să calce hotarele mele până aicea; 
câţiva nebuni care s-au încumes a o face d-abia au ajuns 
până în câmpia unde ai văzut oasele cele multe. 

Se duseră acasă la dânsa, unde Gheonoaia ospătă pe 
FătFrumos, şi-l omeni ca p-un călător. Dar pe când se aflau 
la masă şi se chefuiau, iară Gheonoaia gemea de durere, 
deodată el îi scoase piciorul pe care îl păstra în traistă, i-l 
puse la loc şi îndată se vindecă. Gheonoaia, de bucurie, ţinu 
masă trei zile d-a rândul şi ruga pe Făt-Frumos să-şi aleagă 
de soţie pe una din cele trei fete ce avea, frumoase ca nişte 
zâne; el însă nu voi, ci îi spuse curat ce căuta; atunci ea îi 
zise: 

— Cu calul care îl ai şi cu vitejia ta, crez că ai să izbuteşti. 

Du deosebire de mândră şi cu un miros dulce, de te 
îmbăta; trăgea un vântişor care abia adia. Aicea stătură ei 
să se odihnească, iară calul îi zise: 

— Trecurăm cum trecurăm până aci, stăpâne; mai avem 
un hop: avem să dăm peste o primejdie mare; şi, dacă ne-o 

ajuta Dumnezeu să scăpăm şi de dânsa, apoi suntem 
voinici. Mai-nainte de aci este palatul unde locuieşte 
Tinerețe fără bătrâneţe şi viaţă fără de moarte. Această 
casă este înconjurată cu o pădure deasă şi înaltă, unde stau 
toate fiarele cele mai sălbatice din lume; ziua şi noaptea 
păzesc cu neadormire şi sunt multe foarte; cu dânsele nu 
este chip de a te bate; şi ca să trecem prin pădure e peste 
poate; noi însă să ne silim, dac-om putea, să sărim pe 
deasupra. 

După ce se odihniră vreo două zile, se pregătiră iarăşi; 
atunci calul, ţinându-şi răsuflarea, zise: 

— Stăpâne, strânge chinga cât poţi de mult, şi, 
încălecând, să te ţii bine şi în scări, şi de coama mea; 
picioarele să le ţii lipite pe lângă supţioara mea, ca să nu 
mă zăticneşti în zborul meu. 

Se urcă, făcu probă, şi într-un minut fu aproape de 
pădure. 

— Stăpâne, mai zise calul, acum e timpul când se dă de 
mâncare fiarălor pădurei şi sunt adunate toate în curte; să 
trecem. 

— Să trecem, răspunse Făt-Frumos, şi Dumnezeu să se 
îndure de noi. 

Se urcară în sus şi văzură palatul strălucind astfel, de la 
soare te puteai uita, dar la dânsul ba. Trecură pe dasupra 
pădurii şi, tocmai când erau să se lase în jos la scara 
palatului, d-abia, d-abia atinse cu piciorul vârful unui copac 
şi dodată toată pădurea se puse în mişcare; urlau 
dobitoacele, de ţi se făcea părul măciucă pe cap. Se grăbiră 
de se lăsară în jos; şi de nu era doamna palatului afară, 
dând demâncare puilor ei (căci aşa numea ea lighioanele 
din pădure), îi prăpădea negreşit. 

Mai mult de bucurie că au venit, îi scăpă ea; căci nu mai 
văzuse până atunci suflet de om pe la dânsa. Opri pe 
dobitoace, le îmblânzi şi le trimise la locul lor. Stăpâna era o 
zână naltă, supţirică şi drăgălaşă şi frumoasă, nevoie mare! 

Cum o văzu Făt-Frumos, rămase încremenit. Dară ea, 
uitându-se cu milă la dânsul, îi zise: 

— Bine ai venit, Făt-Frumos! Ce cauţi pe aici? 

— Căutăm, zise el, Tinerețe fără bătrâneţe şi viaţă fără 
de moarte. 

— Dacă căutaţi ceea ce ziseşi, aci este. 

Atunci descălică şi intră în palat. Acolo găsi încă două 
femei, una ca alta de tinere; erau surorile cele mai mari. El 
începu să mulţumească zânei pentru că l-a scăpat de 
primejdie; iară ele, de bucurie, gătiră o cină plăcută şi 
numai în vase de aur. Calului îi dete drumul să pască pe 
unde va voi dânsul; pe urmă îi făcură cunoscuţi tuturor 
lighioanelor, de puteau umbla în tihnă prin pădure. 

Femeile îl rugară să locuiască de aci înainte cu dânsele, 
căci ziceau că li se urâse, şezând tot singurele; iară el nu 
aşteptă să-i mai zică o dată, ci primi cu toată mulţumirea, 
ca unul ce aceea şi căuta. 

Încet, încet, se deprinseră unii cu alţii, îşi spuse istoria şi 
ce păţi până să ajungă la dânsele, şi nu după multă vreme 
se şi însoţi cu fata cea mai mică. La însoţirea lor, stăpânele 
casei îi deteră voie să meargă prin toate locurile de 
primprejur, pe unde va voi; numai pe o vale, pe care i-o şi 
arătară, îi ziseră să nu meargă, căci nu va fi bine de el; şi-i 
şi spuseră că acea vale se numea Valea Plângerii. 

Petrecu acolo vreme uitată, fără a prinde de veste, 
fiindcă rămăsese tot aşa de tânăr, ca şi când venise. Trecea 
prin pădure, fără să-l doară măcar capul. Se desfăta în 
palaturile cele aurite, trăia în pace şi în linişte cu soţia şi 
cumnatele sale, se bucura de frumuseţea florilor şi de 
dulceaţa şi curăţenia aerului, ca un fericit. leşea adesea la 
vânătoare; dar, într-o zi, se luă după un iepure, dete o 
săgeată, dete două şi nu-l nimeri; supărat, alergă după el şi 
dete şi cu a treia săgeată, cu care îl şi nimeri; dară 
nefericitul, în învălmăşeală, nu băgase de seamă că, 
alergând după iepure, trecuse în Valea Plângerii. 

Luând iepurile, se întorcea acasă; când, ce să vezi d-ta? 
deodată îl apucă un dor de tată-său şi de mumă-sa. Nu 
cuteză să spuie femeilor măiestre; dară ele îl cunoscură 
după întristarea şi neodihna ce vedea într-însul. 

— Ai trecut, nefericitule, în Valea Plângerii! îi ziseră ele, 
cu totul speriate. 

— Am trecut, dragele mele, fără ca să fi voit să fac astă 
neghiobie; şi acum mă topesc d-a-n picioarele de dorul 
părinţilor mei, însă şi de voi nu mă îndur ca să vă părăsesc. 
Sunt de mai multe zile cu voi şi n-am să mă plâng de nici o 
mâhnire. Mă voi duce dară să-mi mai văz o dată părinţii şi 
apoi m-oi întoarce, ca să nu mă mai duc niciodată. 

— Nu ne părăsi, iubitule; părinţii tăi nu mai trăiesc de 
sute de ani, şi chiar tu, ducându-te, ne temem că nu te vei 
mai întoarce; rămâi cu noi: căci ne zice gândul că vei pieri. 

Toate rugăciunile celor trei femei, precum şi ale calului, 
n-au fost în stare să-i potolească dorul părinţilor, care-l usca 
pe d-a-ntregul. În cele mai de pe urmă, calul îi zise: 

— Dacă nu vrei să mă asculţi, stăpâne, orice ţi se va 
întâmpla, să ştii că numai tu eşti de vină. Am să-ţi spui o 
vorbă şi, dacă vei primi tocmeala mea, te duc înapoi. 

— Primesc, zise el cu toată mulţumirea, spune-o! 

— Cum vom ajunge la palatul tatălui tău, să te las jos şi 
eu să mă întorc, de vei voi să rămâi măcar un ceas. 

— Aşa să fie, zise el. 

Se pregătiră de plecare, se îmbrăţişară cu femeile şi, 
după ce-şi luară ziua bună unul de la altul, porni, lăsându-le 
suspinând şi cu lăcrămile în ochi. Ajunseră în locurile unde 
era moşia Scorpiei; acolo găsiră oraşe; pădurile se 
schimbaseră în câmpii; întrebă pre unii şi pre alţii despre 
Scorpie şi locuinţa ei; dar îi răspunseră că bunii lor auziseră 
de la străbunii lor povestindu-se de asemenea fleacuri. 

— Cum se poate una ca asta? le zicea Făt-Frumos, mai 
alaltăieri am trecut pe aici; şi spunea tot ce ştia. 

Locuitorii râdeau de dânsul, ca de unul ce aiurează sau 
visează deştept, iară el, supărat, plecă înainte, fără a băga 
de seamă că barba şi părul îi albise. 

Ajungând la moşia Gheonoaiei, făcu întrebări ca şi la 
moşia Scorpiei, şi primi asemenea răspunsuri. Nu se putea 
domiri el: cum de în câteva zile s-au schimbat astfel 
lucrurile? Şi iarăşi supărat, plecă cu barba albă până la 
brâu, simțind că îi cam tremurau picioarele, şi ajunse la 
împărăţia tătâne-său. Aici alţi oameni, alte oraşe, şi cele 
vechi erau schimbate de nu le mai cunoştea. În cele mai de 
pe urmă, ajunse la palaturile în care se născuse. Cum se 
dete jos, calul îi sărută mâna şi îi zise: 

— Rămâi sănătos, stăpâne, că eu mă întorc de unde am 
plecat. Dacă pofteşti să mergi şi d-ta, încalecă îndată şi 
aidem! 

— Du-te sănătos, că şi eu nădăjduiesc să mă întorc peste 
curând. 

Calul plecă ca săgeata de iute. 

Văzând palaturile dărămate şi cu buruieni crescute pe 
dânsele, ofta şi, cu lacrămi în ochi, căta să-şi aducă aminte 
cât erau odată de luminate aste palaturi şi cum şi-a 
petrecut copilăria în ele; ocoli de vreo două-trei ori, 
cercetând fiecare cămară, fiecare colţuleţ ce-i aducea 
aminte cele trecute; grajdul în care găsise calul; se pogori 
apoi în pivniţă, gârliciul căreia se astupase de dărămăturile 
căzute. 

Căutând într-o parte şi în alta, cu barba albă până la 
genuchi, ridicându-şi pleoapele ochilor cu mâinile şi abia 
umblând, nu găsi decât un tron odorogit; îl deschise, dară 
în el nimic nu găsi: ridică capacul chichiţei, şi un glas 
slăbănogit îi zise: 

— Bine ai venit, că de mai întârziai, şi eu mă prăpădeam. 

O palmă îi trase Moartea lui, care se uscase de se făcuse 
cârlig în chichiţă, şi căzu mort, şi îndată se şi făcu ţărână. 

lar eu încălecai p-o şea şi vă spusei dumneavoastră aşa. 

ILEANA SIMZIANA 


A fost odată ca niciodată etc. 

A fost odată un împărat. Acel împărat mare şi puternic 
bătuse pe toţi împărații de prinprejurul lui şi-i supusese, 
încât îşi întinsese hotarele împărăției sale pe unde a 
înţărcat dracul copiii, şi toţi împărații cei bătuţi erau 
îndatoraţi a-i da câte un fiu d-ai săi ca să-i slujească câte 
zece ani. 

La marginea împărăției lui mai era un alt împărat carele, 
cât a fost tânăr, nu se lăsase să-l bată; când cădea câte un 
pârjol asupra ţării sale, el se făcea luntre şi punte şi-şi 
scăpa ţara de nevoie; iară după ce ajunse la bătrâneţe, se 
supusese şi el împăratului celui mare şi tare, fiindcă n-avea 
încotro. El nu ştia cum să facă, cum să dreagă, ca să 
împlinească voia acelui împărat de a-i trimite pe unul din fiii 
săi, ca să-i slujească: fiindcă n-avea băieţi, ci numai trei 
fete. Dintr-aceasta el sta pe gânduri. Grija lui cea mare era 
ca să nu crează acel împărat că el este zăcaş şi se 
îndărătniceşte a-i trimite vreun fiu, din care pricină să vină 
să-i ia împărăţia, iară el cu fetele lui să moară în ticăloşie, 
în sărăcie şi cu ruşine. 

Văzând fetele pe tată-său tot supărat, se luaseră şi ele de 
gânduri, şi nu ştiau ce voie să-i facă ca să-l mai 
înveselească. Dacă văzură şi văzură că nimic nu-i este pe 
plac, fata cea mai mare îşi luă inima în dinţi şi-l întrebă într- 
o zi la masă, că de ce este supărat: 

— Au purtarea noastră nu-ţi place? îi zise ea. Au supuşii 
măriei tale sunt răi şi arţăgoşi de-ţi pricinuieşte atâta 
mâhnire? Spune şi nouă, tată, cine este vipera aceea care 
nu-ţi dă pace şi-ţi otrăveşte bătrâneţele, şi ne făgăduim 
chiar a ne jertfi dacă aceasta va putea să-ţi aline oarecum 
mâhnirile: căci numai tu, tată, eşti mângâierea noastră, 

după cum prea bine ştii; iară noi niciodată n-am ieşit din 
cuvântul tău. 

— De asta, aşa este; n-am a mă plânge de nimic. Nu mi- 
aţi călcat porunca niciodată. Dară voi, dragele mele, nu 
puteţi să-mi alinaţi durerea care-mi pătrunde sufletul. Voi 
sunteţi fete, şi numai un băiat m-ar scoate din nevoia în 
care mă aflu. 

— Eu nu înţeleg, zise fata cea mare, de ce ascunzi de noi 
izvorul mâhnirilor tale, tată; spune că eu, iată, sunt gata a- 
mi da viaţa pentru tine. 

— Ce să ştiţi voi face, dragele mele! De când sunteţi pe 
lumea asta albă, voi aţi umblat cu furca, cu acul, cu 
războiul: ştiţi toarce, coase, ţese. Numai un viteaz mă poate 
mântui, care să ştie să răsucească buzduganul, să 
mânuiască sabia cu vârtute şi să călărească ca un zmeu- 
paraleu. 

— Oricum, tată, spune-ne şi nouă, că doară nu s-o face 
gaură în cer, dacă vom şti şi noi ce lucru te amăraşte. 

Dacă văzu împăratul că-l înteţesc fetele cu rugăciunile, 
zise: 

— lată, copilele mele, de ce sunt tot trist. Voi ştiţi că 
nimeni nu s-a putut atinge de împărăţia mea, cât am fost 
tânăr, fără să-şi capete alageaua şi fără să se ducă ruşinat 
de unde a venit. Acum pârdalnicele de bătrâneţe mi-au 
secat toată vârtutea; braţul meu e slăbănogit, nu mai poate 
să învârtească paloşul de să se cutremure vrăjmaşul. 
Şoimuleanul meu, pentru care p-aci-p-aci era să-mi pierz 
viaţa până l-am dobândit, a îmbătrânit şi el: este un 
răpciugos, abia îşi târâie şi el viaţa de azi pe mâine. 
Altădată abia mă arătam înaintea vrăjmaşului şi, să te ţii, 
pârleo! îi sfârâiau, călcâiele dinaintea feţii mele; dară azi, 
ce să vă mai spui? voi ştiţi că m-am supus celui mai mare şi 
mai tare împărat de pe faţa pământului. Însă la dânsul este 
obiceiul ca toţi supuşii împărăției să-i trimită câte un fiu, să- 
i slujească zece ani, şi eu vă am numai pe voi. 

— Mă duc eu, tată, zise fata cea mare, şi mă voi sili din 
toate puterile mele să te mulţumesc. 

— Mă tem să nu te întorci fără nici o ispravă. Cine ştie ce 
încurcătură vei face p-acolo, de să nu-i mai dea nimeni de 
căpătâi, cât hău! 

— Tot ce ştiu, tată, şi mă făgăduiesc, este că nu te-oi da 
de ruşine. 

— Dacă este aşa, pregăteşte-te şi te du. 

Când auzi fata că tată-său îi dă voie să meargă, nu mai 
putea de bucurie. Punea la cale tot pentru drum; şi se 
întorcea numai într-un călcâi, când poruncea şi aşeza 
lucrurile de călătorie. Îşi alese calul cel mai de frunte din 
grajdurile împărăteşti, hainele cele mai mândre şi mai 
bogate şi merinde ca să-i ajungă un an de zile. 

După ce tată-său o văzu gata de plecare, îi dete poveţele 
părinteşti de cum să se poarte, cum să facă ca să nu se 
descopere că e fată. O învăţă tot ce trebuia să ştie un 
viteaz care merge la o aşa slujbă înaltă, şi cum să se 
ferească de bârfeli şi clevete, ca să nu fie urâtă şi nebăgată 
în seamă de ceilalţi fii de împărat. Apoi îi zise: 

— Pasă cu Dumnezeu, fiica mea, şi adu-ţi aminte de 
învăţăturile mele. 

Fata ieşi din curte ca fulgerul; n-o mai ţinea pământul de 
bucurie; într-o clipă nu se mai văzu. Şi dacă n-ar fi stat mai 
încolo să-şi aştepte boierii şi carăle cu merinde, acestea s- 
ar fi pierdut, fiindcă nu puteau să se ţină după dânsa. 

Împăratul îi ieşi pe de altă parte înainte, mai la marginea 
împărăției, fără să ştie ea; aşeză îndată un pod de aramă, 
se făcu un lup şi se ascunse sub un pod. Când era să treacă 
fiică-sa, deodată ieşi de subt acel pod, cu dinţii rânjiţi şi 
clănţănind de te lua groaza; se uita drept la dânsa cu nişte 
ochi care străluceau ca două făclii, şi se repezi la ea ca să o 
sfâşie. Fata, care îngheţase sângele în ea de frică, îşi 
pierduse cumpătul şi, dacă calul nu făcea o săritură la o 
parte, lupul înfigea ghearele într-însa; ea o luă la sănătoasa 

înapoi. Tată-său, care se întorsese înaintea ei, ieşi s-o 
întâmpine, şi-i zise: 

— Nu-ţi spuneam eu, fata mea, că nu toate muştele fac 
miere? 

— Aşa este, tată, dară eu n-am ştiut că, ducându-mă să 
slujesc unui împărat, am să mă lupt şi cu fiare sălbatice şi 
turbate. 

— Dacă este aşa, zise împăratul, şezi acasă de-ţi vezi de 
fuse şi mosoare, şi Dumnezeu să aibă milă de mine, ca să 
nu mă lase a muri ruşinat. 

Nu trecu mult şi se ceru şi fata cea mijlocie să se ducă şi 
dânsa; şi se lega că ea îşi va pune toate puterile cum să-şi 
sfârşească cu bine slujba ce lua asupră-şi. 

După multe rugăciuni şi făgăduieli, se înduplecă tată-său 
şi o lăsă şi pe dânsa să se ducă; dară păţi şi ea ca soru-sa 
cea mare, şi întâmpinând-o tată-său, când se întorcea, îi 
zise: 

— Ei fata mea, nu ţi-am spus eu că nu se mănâncă tot 
ceea ce zboară? 

— Adevărat este, tată, aşa mi-ai zis; dară prea era grozav 
acel lup. Unde deschisese o gură de să mă îmbuce dintr-o 
dată, şi unde se uita cu nişte ochi din care parcă ieşeau 
nişte săgeți de mă săgetau la inimă! 

— Şezi acasă dară, îi răspunse împăratul, de vezi de 
coada măturii şi de zarzavaturile de la bucătărie. 

Mai trecu ce mai trecu, şi iată că şi fata cea mică zise 
tatălui său, într-o zi, când şedeau la masă: 

— Tată, lasă-mă şi pe mine să fac o cercare: lasă-mă, 
rogu-te, să mă duc şi eu să-mi încerc norocul. 

— Deoarece surorile tale cele mai mari n-au putut-o 
scoate la căpătâi, mă mir cum îţi mai vine să vorbeşti de 
tine, care nu ştii nici cum se mănâncă mămăliga. 

Şi se cerca în tot felul să-i taie pofta de plecare, dară în 
zadar. 

— Pentru dragostea ta, tată, mai zise ea, voi face pe 
dracul în patru, numai să izbutesc; însă dacă Dumnezeu îmi 


18 


va sta împotrivă, mă voi întoarce iarăşi la tine, şi fără să mă 
ruşinez. 

Se mai împotrivi tată-său, se mai codi: dară fiie-sa îl birui 
cu rugăciunile. La urmă detot, zise împăratul: 

— Dacă este aşa, iată îţi dau şi ţie voie, să vedem ce 
procopseală a să-mi faci. Ce-aş mai râde să te văz 
întorcându-te cu nasul în jos! 

— Vei râde, tată, cum ai râs şi de surorile mele, fără cu 
toate astea să le scază cinstea. 

Fata împăratului, dacă văzu că tată-său îi dete voie, se 
gândi mai întâi pe care din boierii cei bătrini să ia de 
povăţuitor. Şi până una-alta, ea îşi aduse aminte de vitejiile 
tatălui său din tinereţe şi de calul său. Se duse deci la grajd 
ca să-şi aleagă şi ea un cal. Se uită la unul, se uită la altul, 
se uită la toţi caii din grajduri, şi de nici unul nu i se 
prindeau ochii, deşi erau armăsarii şi caii cei mai buni din 
toată împărăţia. În cele mai de pe urmă dete şi peste calul 
tatălui său din tinereţe, răpciugos, bubos şi zăcând pe 
coaste. Cum îl văzu, se uita la el cu milă şi parcă nu se 
îndura să se depărteze de dânsul. 

Calul, dacă văzu aşa, îi zise: 

— Se vede că pentru iubirea ce ai către împăratul, 
stăpână, te uiţi aşa de galeş la mine. Ce pui de voinic era în 
tinereţele lui! Multe izbânzi am mai făcut noi amândoi! Dară 
de când a îmbătrânit, nici pe mine n-a mai încălecat altul. Şi 
dacă mă vezi aşa de jigărit, este că n-are cine să mă 
hrănească ca el. Astăzi, uite, de m-ar îngriji cineva cum să- 
mi priiască mie, în zece zile m-aş face de nu m-aş da pe 
zece ca d-alde ăştia. 

Atunci, fata zise: 

— Şi cum trebuie să te îngrijească? 

— Să mă spele în toate zilele cu apă neîncepută, să-mi 
dea orzul fiert în lapte dulce ca să-l pot roade, şi pe fiecare 
zi o baniţă de jaratec. 

— Când aş şti că-mi vei fi de ajutor să sfârşesc ce am pus 
de gând, mai-mai că aş face aşa precum zici tu! 

— Stăpână, zise calul, fă cercarea asta şi nu te vei căi. 

Calul era năzdrăvan. 

Fata împăratului îngriji de cal tocmai precum îi zise el. 

La a zecea zi, unde se scutură odată calul, şi se făcu 
frumos, gras ca un pepene şi sprinten ca o căprioară. Apoi, 
uitându-se vesel la fata împăratului, zise: 

— Să-ţi dea Dumnezeu noroc şi izbândă, stăpâna mea, că 
m-ai îngrijit şi m-ai făcut să mai fiu odată pe lume cum 
doream. 

Spune-mi tu care este păsul tău, şi porunceşte-mi ce 
trebuie să fac. 

— Eu voi să merg la împăratul cel mare şi tare, vecinul 
nostru, ca să-i slujesc, şi-mi trebuie pe cineva care să mă 
povăţuiască. Spune-mi pe care din boieri să aleg? 

— Dacă vei merge cu mine, îi zise calul, habar să n-ai; 
nu-ţi trebuie pe nimeni. Te voi sluji, cum am slujit şi pe tată- 
tău. Numai să m-asculţi. 

— Dacă este aşa, de azi în trei zile plecăm. 

— Şi chiar acum dacă porunceşti, îi răspunse calul. 

Fata împăratului, cum auzi aceasta, puse toate alea la 
cale pentru drum. Îşi luă nişte haine curate, dară fără 
podoabe, niţele merinde şi ceva bani de cheltuială, încălecă 
calul şi, venind înaintea tatălui său, îi zise: 

— Rămâi cu Dumnezeu, tată, şi să te găsesc sănătos! 

— Cale bună, fata mea, îi zise tată-său. Toate ca toate, 
numai poveţele ce ţi-am dat să nu le uiţi niciodată. Şi la 
orice nevoie mintea ta să fie pironită la Dumnezeu, de unde 
ne vine tot binele şi tot ajutorul. 

După ce se făgădui că aşa va face, fata porni. Ca şi la 
celelalte fete, tată-său dete pe de altă parte şi-i ieşi înainte, 
aşeză iarăşi podul de aramă şi o aştepta acolo. 

Pe drum, calul spuse fetei cu ce tertipuri umblă tată-său 
să-i încerce bărbăţia, şi o povăţui ce să facă ca să scape cu 
faţa curată. Ajungând la pod, unde se năpusti asupra ei un 
lup cu nişte ochi turburaţi şi zgâiţi de băga fiori în oase, cu 
o gură mare şi cu o limbă ca de dihanie turbată, cu colții 

rânjiţi şi clănţănind de pare că nu mâncase de o lună de 
zile; şi când să înfigă ghearele sale cele sfâşiitoare, fata 
dete călcâie calului, şi unde se răpezi asupra lupului cu 
paloşul în mână de să-l facă mici fărâme şi, dacă nu se da 
în lături lupul, în două îl făcea cu paloşul; căci ea nu 
glumea, fiindcă-şi pusese credinţa în Dumnezeu, şi dorea ca 
vrând-nevrând să împlinească slujba ce şi-o luase asupră. 

Ea trecu podul mândră ca un voinic. Tată-său se miră de 
vitejia ei şi, dând pe de altă parte, ieşi mult înaintea ei, 
aşeză un pod de argint, se făcu un leu şi acolo o aştepta. 

Calul spuse fetei peste ce o să dea şi o învăţă cum să 
facă să scape şi de astă ispită. Cum ajunse fata la podul de 
argint, unde îi ieşi leul înainte cu gura căscată, de să o 
îmbuce cu cal cu tot, cu nişte coli ca cei de fildeş şi cu 
nişte gheare ca secerile şi răcnea de se cutremurau codrii, 
şi câmpiile vuiau de-ţi lua auzul. Numai uitându-se cineva la 
capul lui cel cât baniţa şi la coama aia ce sta rădicată în sus 
şi zbârnlită, ar fi îngheţat de frică. Dară fata împăratului, 
îmbărbătată de cal, se năpusti odată într-însul cu sabia 
goală în mână, încât dacă nu fugea leul sub pod, în patru îl 
făcea. Atunci trecu podul, mulţumind lui Dumnezeu şi 
neştiind ce o mai aştepta. 

Fata împăratului, care nu ieşise din casă de când o 
făcuse mă-sa, se mira şi sta în loc uimită, văzând 
frumuseţile câmpului. Aci îi venea să descalece ca să adune 
câte un mănunchi de flori din mulţimea aia ce acoperea 
văile şi dealurile, flori de care nu mai văzuse ea; aci îi 
venea să se dea la umbră sub câte un copaci nalt şi stufos, 
în care miile de paseri cântau fel de fel de cântece, aşa de 
duioase, de erau în stare să te adoarmă; şi aci în urmă să 
se ducă la câte un şipot de apă limpede ca lacrima ce 
izvora din câte un colţ de piatră din coastele dealurilor; 
susurul acestor izvoare o făcea să se uite galeş la ele şi-i 
plăcea să le vază curgerea lor cea şerpuită ce aluneca pe 
pământ, încungiurate de mulţime de floricele şi verdeață de 
primăvară. Dară la toate astea calul o îmbărbăta şi-i da 

ghes să meargă înainte şi să-şi cate de drum. El îi spunea 
că voinicii nu se uită la d-alde astea, decât după ce duc 
trebile la capăt bun. li mai spuse că are să mai dea deo 
cursă pe care i-o întindea tată-său, şi o şi învăţa cum să 
facă să iasă şi de astă dată biruitoare. 

Fata asculta cu toate urechile şi făcu precum o învăţă 
calul, fiindcă văzu ea că toate învăţăturile lui îi iese înde 
bine, şi din cuvântul lui nu se abătea. 

Tată-său, ca şi de la rând, dete pe de altă parte şi-i ieşi 
înainte, aşeză un pod de aur, se făcu un balaur mare cu 
douăsprezece capete şi se ascunse sub acel pod. 

Când fu ca să treacă fata pe acolo, unde îi ieşi înainte 
balaurul plesnind din coadă şi încolăcindu-se; din gurile lui 
ieşea văpaie de foc, şi limbile îi jucau ca nişte săgeți 
arzătoare; cum îl văzu fata că este aşa de grozav, nişte 
răcori o apucară şi i se făcu părul măciucă de frică. Calul, 
dacă simţi că fata se pierde cu firea, o îmbărbătă iarăşi şi-i 
aduse aminte ce o învățase să facă; iară fata împăratului, 
după ce mai prinse niţică inimă, strânse frâul calului cu 
mâna stângă, îi dede călcâie şi, cu paloşul în dreapta, se 
repezi asupra acelui balaur. 

Un ceas ţinu lupta. Calul o potrivea cum să vină tot cam 
la o parte ca să-i reteze vreun cap; dară vrăjmaşul se păzea 
şi el destul de bine. In cele mai de pe urmă, izbuti fata să 
rănească pe balaur. Atunci, dându-se el de trei ori peste 
cap, se făcu om. 

Fetei nu-i venea să crează ochilor când văzu pe tată-său 
înaintea ei; iară el, luând-o în braţe şi sărutând-o pe frunte, 
îi zise: 

— Văz că tu eşti voinică, fata mea, şi bine ai făcut de ţi-ai 
luat calul ăsta, căci fără dânsul te-ai fi întors şi tu ca şi 
surorile tale. Am bună nădejde să isprăveşti cu bine slujba 
cu care te-ai însărcinat de bunăvoie. Numai adu-ţi aminte 
de poveţele mele şi să nu ieşi din cuvântul calului ce ţi-ai 
ales. Să ne vedem sănătoşi! 

— Să te auză Dumnezeu, tată, îi răspunse fata, şi să te 
găsesc sănătos. 

Apoi, sărutând mâna tatălui său, se despărţiră. 

După ce merse cale lungă, depărtată, ajunse la nişte 
munţi mari şi înalţi. Între munţi întâlni doi zmei ce se luptau 
de nouă ani şi nu puteau să se dovedească unul pe altul. 
Lupta era pe moarte ori pe viaţă. Cum o văzură ei, crezând 
că este un voinic, unul îi zise: 

— Făt-Frumos, Făt-Frumos, vino de taie pe ăst duşman al 
meu, că ţi-oi cădea şi eu vreodată bun la ceva. 

lar cellalt zise şi el: 

— Făt-Frumos, Făt-Frumos, vino de mă scapă pe mine de 
idolul ăsta de vrăjmaş, şi-ţi voi da un telegar fără splină, 
care se numeşte Galben-de-soare. 

Fata întrebă pe cal, pe care din amândoi să scape; iară 
calul îi zise să scape pe cel ce-i făgăduise să-i dea pe 
Galben- de-soare, că este un cal mai harnic decât dânsul, 
fiindu-i frate mai tânăr. Atunci unde se repezi fata la zmeul 
cellalt cu paloşul, şi dintr-o lovitură îl făcu în două bucăţi! 

Zmeul, dacă se văzu scăpat, îmbrăţişă pe mântuitorul 
său şi-i mulţumi, apoi merseră acasă la dânsul ca să dea lui 
Făt- Frumos pe Galben-de-soare, după cum se făgăduise. 
Muma zmeului nu mai putea de bucurie când văzu pe fiu- 
său teafăr şi nu mai ştia ce să facă ca să mulţumească lui 
Făt-Frumos că-i scăpase copilul de la moarte. 

Fata împăratului arătă dorinţa ce are de a se odihni de 
osteneala drumului ce făcuse. li dară o cămară şi o lăsară 
singură. Ea, prefăcându-se că voieşte să îngrijească de cal, 
îl întrebă dacă are să i se întâmple ceva; şi calul îi spuse ce 
are să facă. 

Muma zmeului precepu că aci la mijloc se joacă vreo 
drăcie. Ea spuse fiului său că voinicul ce-l scăpase de 
primejdie trebuie să fie fată şi că o asemenea fată vitează 
ar fi numai bună să o ia el de soţie. Fiul său zicea că o dată 
cu capul nu putea el crede una ca asta, fiindcă nu se putea 
ca o mână femeiască să răsucească paloşul aşa de bine 

cum făcea Făt-Frumos. Atunci muma zmeului zise că are să 
facă cercare. Pentru aceasta puse seara la capul fiecăruia 
din ei câte un mănunchi de flori: la care se vor veşteji 
florile, acela este bărbat, şi la care va rămânea verzi, este 
femeie. 

Fata împăratului, după povata calului, s-a sculat peste 
noapte cam despre ziuă, când somnul este mai dulce, şi, 
pâş, pâş, în vârful degetelor, intră în cămara zmeului, îi 
puse mănunchiul său de flori, luă pe al lui şi, punându-l la 
capul patului său, se culcă şi dormi dusă. 

Dimineaţa, cum se sculă zmeoaica, se duse într-un suflet 
la fiul său şi văzu florile veştede. După ce se sculă şi fata 
împăratului, merse şi la dânsa şi, văzând că şi ale ei se 
vestejise, tot nu crezu că este voinic. Ea zicea fiului său că 
nu se putea să fie bărbat, fiindcă vorba îi curgea din gură 
ca mierea, boiul îi era aşa de gingaş, încât îţi venea să o bei 
într-o bărdăcuţă de apă, perişorul supţire şi stufos îi cădea 
pe umeri în unde, faţa-i are pe vino-ncoace; ochii ăia mari, 
frumoşi şi vioi de te bagă în boale, mănuşiţa aia micuță şi 
picioruşul ca de zână, şi în sfârşit totul nu putea să fie decât 
de fată, măcar că se ascundea sub ţoalele cele voiniceşti. 
Apoi hotărâră să mai facă o încercare. 

După ce-şi dară bună dimineaţa, după obicei, zmeul luă 
pe fată şi merseră în grădină. Aici, zmeul îi arătă toate 
felurile de flori ce avea, şi o îmbia şi pe dânsa să le 
miroase. Fata împăratului îşi aduse aminte de poveţele 
calului şi, cunoscând viclenia, zise cam răstit că de ce l-a 
adus în grădină de dimineaţă ca pe o femeie să-i laude 
florile cu nişte vorbe seci, pe când ar fi trebuit să meargă 
mai întâi la grajduri, să vază cum se îngrijeşte p-acolo de 
cai. 

Auzind acestea, zmeul spuse mă-sei, dară ea nici acum 
nu putea să crează că este băiat. In cele mai de pe urmă, 
zmeoaica se vorbi cu fiul său să mai facă încă o-ncercare; 
zise fiului său să ducă pe Făt-Frumos în cămara cu armele, 
să-l îmbie să-şi aleagă ceva de acolo şi, de va alege vreo 

armă din cele împodobite cu nestimate, să ştie de bună 
seamă că ea este fată. 

După prânz, zmeul duse pe Făt-Frumos în cămara cu 
armele. Aici erau rânduite cu meşteşug tot felul de arme: 
unele împodobite cu nestimate, altele numai aşa, fără 
podoabe. Fata împăratului, după ce se uită şi cercetă mai 
toate armele, îşi alese o sabie cam ruginită, dară cu fierul 
ce se încovoia de se făcea covrig. Apoi spuse zmeului şi 
mumei sale că a doua zi vrea să plece. 

Când auzi muma zmeului ce fel de armă îşi alese, se da 
de ceasul morţii că nu putea descoperi adevărul. Ea spuse 
fiului său că, deşi pare că este băiat după apucăturile lui, 
dară este fată, şi încă de cele mai prefăcute. 

Dacă văzu că n-are încotro, merseră la grajd şi-i dederă 
pe Galben-de-soare. Şi după ce-şi luă rămas bun, fata 
împăratului îşi cătă de drum. 

Incă pe cale fiind şi silind să ajungă, calul zise fetei: 

— Stăpână, până acum m-ai ascultat la orice ţi-am zis, şi 
toate ţi-au mers bine. Ascultă-mă şi de astă dată şi nu vei 
greşi. Eu sunt bătrân de aci înainte; şi mi-e să nu poticnesc. 
la pe frate-meu Galben-de-soare şi fă călătoria mai departe 
cu el. Încrede-te lui cum te-ai încrezut în mine şi nu te vei 
căi. El este mult mai tânăr decât mine şi mai sprinten, şi te 
va învăţa ca şi mine ce să faci la vreme de nevoie. 

— Este adevărat că am izbutit ori de câte ori te-am 
ascultat. Şi dacă n-aş şti cât ai fost de credincios tatălui 
meu, de astă dată nu te-aş asculta. Mă voi încrede însă 
fratelui tău ca şi ţie, după ce-mi va dovedi că-mi vrea 
binele. 

— Increde-te, stăpână, zise Galben-de-soare, căci voi fi 
mândru să încalece pe mine o vitează ca tine, şi apoi mă 
voi sili ca să nu simţi lipsa fratelui meu, fiindcă voi să-l 
scutesc şi pe dânsul, sărmanul, că e bătrân, de necazurile şi 
primejdiile călătoriei ce vrei să faci, pentru că, trebuie să 
ştii, peste multe nevoi ai să dai şi multe primejdii ai să 

întâlneşti. Dară cu vrerea lui Dumnezeu şi de mă vei 
asculta, pe toate ai să le biruieşti şi să le scoţi la capăt bun. 

Fata împăratului încălecă apoi pe Galben-de-soare şi se 
despărţi de calul ei, lăcrimând. Merseră, merseră, cale 
lungă, depărtată, când fata împăratului zări o cosiţă de aur. 
Opri calul şi-l întrebă dacă este bine să o ia, ori s-o lase 
locului. Calul îi răspunse: 

— De o vei lua, te vei căi; de nu o vei lua, iarăşi te vei 
căi; dară mai bine este să o iei. 

Fata o luă, o băgă în sân şi plecă înainte. 

Trecură dealuri, trecură munţi şi văi, lăsară în urmă 
păduri dese şi verzi, câmpii cu flori de care nu mai văzuse 
fata, izvoare cu ape limpezi şi reci, şi ajunseră la curtea 
împăratului celui mare şi tare. 

Ceilalţi fii de împărați care slujeau acolo îi ieşiră înainte şi 
o întâmpinară. Ei nu se puteau dezlipi de dânsa, căci şi 
vorba-i şi faţa îi erau cu lipici. 

A doua zi se înfăţişă la împăratul şi spuse pentru ce a 
venit. Impăratul nu mai putea de bucurie că-i sosise aşa 
voinic chipeş şi drăgălaş. li plăceau prea mult răspunsurile 
ce primea la întrebările lui, se vedea cât de colo că vorbea 
cu înţelepciune şi supunere. Văzând împăratul un tânăr aşa 
de cuminte, prinse dragoste de el şi-l luă pe lângă dânsul. 

Fata de împărat nu se putu împrieteni cu toţi ceilalţi fii de 
împărați, fiindcă cei mai mulţi erau năzuroşi, tembeli şi 
deşucheaţi; iară ei prinseseră pizmă pe dânsa pentru 
aceasta şi pentru că văzuse că împăratul o lua în nume de 
bine, îi purtau sâmbetele. 

Intr-una din zile ea îşi găti bucate singură şi şedea la 
masă, când doi din ceilalţi fii de împărați veniră să o vază. 
Şezură deci cu toţii şi mâncară. Atât de mult plăcură 
acestor fii de împărați bucatele, încât îşi lingeau şi degetele 
când mâncau. O lăudară pentru meşteşugul de a face 
bucatele şi ziseră că de când sunt ei, nu mai mâncaseră aşa 
bucate bune. 

Cum se întâlniră aceştia cu ceilalţi fii de împărați, le 
spuseră că au fost la masă la fiul de împărat venit de 
curând, că au mâncat cum nici împăratul nu mănâncă şi că 
bucatele au fost gătite de dânsul. 

Atunci toţi fiii de împărați se alegară de dânsa să le 
gătească într-o zi ea bucatele. Şi iată că tocmai în ziua 
aceea bucătarii curţii se îmbătaseră, sau nu ştiu ce 
făcuseră, că nici focul nu era făcut pe vatră. Şi aşa, rugată 
fiind cu stăruinţă, se apucă şi ea de găti nişte bucate 
înfricoşate. Când le aduse pe masă la împăratul, acesta nu 
se putea sătura mâncând. lară dacă chemă pe bucătar şi-i 
dede poruncă că tot astfel de bucate să-i gătească, el spuse 
cine a gătit în ziua aceea. Împăratul rămase pe gânduri. 

Apoi veniră şi ceilalţi fii de împărați şi spuse împăratului 
că fiul împăratului de curând venit s-ar fi lăudat la un chef 
ce au făcut cu toţii, că ştie unde este lleana Simziana, 
cosiţă de aur, câmpul înverzeşte, florile-nfloreşte, şi că are 
o cosiţă din cosiţa ei. Cum auzi împăratul aceasta, porunci 
să-l cheme şi îndată îi zise: 

— Tu ai ştiut de lleana Simziana şi mie nu mi-ai spus 
nimic, măcar că ţi-am arătat dragoste şi te-am cinstit mai 
mult decât pe ceilalţi. 

După ce ceru şi văzu cosiţa de păr, îi zise: 

— Poruncă împărătească să ştii că ai să-mi aduci pe 
stăpâna acestei cosiţe; căci de nu, unde-i stau talpele îţi va 
sta şi capul. 

Biata fată de împărat se cercă să zică şi ea ceva, dară 
împăratul îi tăie cuvântul. Apoi se duse de spuse calului 
cele ce se întâmplară. Calul îi zise: 

— Nu te speria, stăpână. Astă-noapte chiar frate-meu mi- 
a adus răspuns că pe stăpâna cosiţei a furat-o un zmeu; că 
ea nu voieşte nici în ruptul capului să-l iubească până nu-i 
va aduce herghelia ei de iepe; şi că zmeul îşi bate capul 
cum să-i împlinească dorinţa. Ea este acum în smârcurile 
mărilor. Du-te la împăratul şi cere să-ţi dea douăzeci de 
corăbii, şi ia marfă de cea mai frumoasă de pune într-însele. 

Fata de împărat nu aşteptă să-i zică de două ori, şi se 
duse drept la împăratul: 

— Să trăieşti, luminate împărate, şi să-ţi fie faţa cinstită. 
Am venit să-ţi spun că slujba cu care m-ai însărcinat o voi 
împlini-o dacă-mi vei da douăzeci de corăbii şi bani ca să 
cumpăr marfa cea mai frumoasă, şi mai scumpă ca să pun 
într-însele. 

— Să se facă aşa precum zici tu, numai să-mi aduci pe 
Ileana Simziana, îi răspunse împăratul. 

Cum se gătiră corăbiile, le încărcară cu marfă şi fata de 
împărat împreună cu Galben-de-soare intră în cea mai 
frumoasă şi plecară. Nici vânturi, nici valurile mării nu 
putură să le stea împotrivă şi, după o călătorie de câteva 
săptămâni, ajunseră la smârcurile mărilor. Acolo stătură. 
Fata împăratului şi cu Galben-de-soare ieşiră la uscat şi 
umblau pe ţărmuri; însă când ieşiră, luară din corabie o 
păreche de conduri cusuţi numai cu fir şi împodobiţi cu 
pietre nestimate. Tot umblând pe aci, zăriră nişte palaturi 
care se învârteau după soare, şi o luară într-acolo. În cale 
se întâlniră cu trei roabe de ale zmeului, care păzeau pe 
Ileana Simziana. Cum văzură ele condurii, li se scurgeau 
ochii după dânşii; iară fata împăratului le spuse că este un 
neguţător care a rătăcit drumul pe mare. 

Întorcându-se roabele, spuse doamnei lor cele ce văzură; 
iară ea zărise de pe fereastră pe neguţătorul; de cum îl 
ochi, începu să-i ticâie inima, fără să ştie de ce; şi era bună 
bucuroasă de a putea să scape de zmeu, mai cu seamă că 
nu era atunci acolo, fiindcă-l trămisese ca să-i aducă 
herghelia ei cu iepele. 

După ce ascultă cele ce-i spuse roabele, se duse la 
neguţător, care aştepta la poartă, ca să vază şi ea condurii; 
dară după ce auzi de la neguţător că are în corabie marfă şi 
mai scumpă şi mai frumoasă, se înduplecă de rugăciunile 
neguţătorului şi pofti să meargă să-i vază marfa; ajungând 
la corabie şi tot alegând la marfă, nu băgase de seamă că 
lopătarii depărtaseră corabia de la uscat, şi dând 

Dumnezeu un vânt bun, corăbiile mergeau ca săgeata; 
când se pomeni în mijlocul mării, lleana Simziana se 
prefăcu că-i pare rău şi prinse a certa pe neguţător că o 
înşelase, iară-n sufletul ei ruga pe Dumnezeu să-i ajute a 
scăpa de iazma de zmeu. 

Ajunseră cu norocire la țărm, când, ce să vezi! drăcoaica 
de muma zmeului, cum auzi de la roabe că pe lleana 
Simziana o furase un neguţător şi fugea cu dânsa cu 
corăbiile, se luă după ei; şi ajungând la țărm, o văzură 
venind după dânşii ca o leoaică, cu o falcă în cer şi una în 
pământ şi aruncând văpaie din gura ei ca dintr-un cuptor. 

Cum o văzu lleana Simziana, înţelese că e zgripţuroaica 
de mumă a zmeului, spuse neguţătorului, cu care era călare 
pe Galben-de-soare, şi începu a plânge cu foc. 

Fata împăratului întrebă pe Galben-de-soare ce să facă, 
că o dogoreşte văpaia ce iese din gura zmeoaicei, iară 
Galben- de-soare îi răspunse: 

— Bagă mâna în urechea mea cea stângă, de scoate 
gresia ce este acolo, şi o aruncă înapoi. 

Aşa făcu fata împăratului. Apoi o luară iute la picior, pe 
când în urma lor se nălţă deodată un munte de piatră care 
atingea cerul. 

Muma zmeului făcu ce făcu şi trecu muntele, căţărându- 
se din colţ în colţ, şi, să te ţii după dânşii! Văzând Ileana 
Simziana că iară era să-i ajungă, spuse neguţătorului; iară 
acesta, după ce se înţelese cu calul, scoase din urechea lui 
cea dreaptă o perie şi o aruncă înapoi. Indată se făcu o 
pădure mare şi deasă, de nu putea să treacă prin ea nici 
pui de fiară. 

Muma zmeului roase din copaci, se agăţă de ramure, sări 
din vârf în vârf, se strecură, şi tot după dânşii, alergând ca 
un vârtej! Dacă văzură că şi de astă dată umblă să-i ajungă, 
fata împăratului întrebă iară pe cal ce să facă, şi acesta îi 
zise să ia inelul de logodnă ce se află în degetul lleanei 
Simzianei şi să-l arunce înapoi. Cum aruncă inelul, se făcu 
un zid de cremene până la cer. 

Muma zmeului, dacă văzu că nu se poate urca pe dânsul 
şi să treacă dincolo, nici să roază din acest zid, nu mai 
putea de ciudă, şi cum era de cătrănită şi amărâtă, se urcă 
şi ajunse cu gura la gaura ce lăsase inelul să rămână, şi 
suflă văpaie din gura ei cea spurcată cale de trei ceasuri ca 
să-i ajungă şi să-i pârjolească, dară ei, se asezară jos la 
rădăcina zidului şi nu le păsa nimic de focul zmeoaicei. 

Zmeoaica suflă ce suflă şi, dacă văzu că nu poate să-i 
prăpădească, nici să pună mâna pe dânşii, plesni fierea 
într-însa de necaz, căzu şi crăpă ca necuratul; iară ei 
aşteptară până să moară bine, apoi neguţătorul băgă 
degetul în gaura inelului, după cum îl învățase Galben-de- 
soare, şi zidul pieri ca şi cum n-ar fi mai fost şi-i rămase 
inelul în deget. După ce se uitară la stârvul zmeoaicei şi 
făcură haz de dânsul, îl lăsară corbilor şi porniră mai 
departe şi merseră şi merseră, până ce ajunse la curtea 
împărătească. 

Ajungând, se înfăţişară la împăratul; acesta primi cu 
multă cinste pe Illeana Simziana. El nu mai putea de bucurie 
şi se îndrăgosti de dânsa de cum o văzu. lară lleana 
Simziana se căina şi se întrista în sufletul ei că n-avea 
trişte. Cum se poate, zicea ea, să ajungă pe mâinile unora 
şi altora, pe care nu putea să-i vază de urâţi ce-i erau. 
Inima şi ochii ei erau tot la Fătul-Frumos care o scăpase din 
mâna zmeului. Când însă o sili împăratul ca să se cunune 
cu el, ea îi zise: 

— Luminate  împărate, să-ţi stăpâneşti împărăţia cu 
norocire; dară eu nu mă pot mărita până nu mi s-o aduce 
herghelia de iepe, cu armăsarul ei cu tot. 

Auzind astfel împăratul, chemă îndată pe fata de împărat 
şi-i zise: 

— Să te duci să-mi aduci herghelia de iepe, cu armăsarul 
ei cu tot, a iubitei mele; căci de nu, unde-ţi stau picioarele, 
îţi va sta şi capul! 

— Preamărite împărate! m-ai însărcinat cu o slujbă care 
abia am săvârşit-o, fiindu-mi capul în joc. Ai la curtea 

măriei-tale atâţi viteji fii de împărați; şi fiindcă toţi te ţin de 
om drept şi cu frica lui Dumnezeu, eu socotesc că ar fi cu 
dreptul ca să dai la altul această slujbă. Ce mă ştiu eu face, 
şi de unde să-ţi aduc eu herghelia ce-mi porunceşti? 

— Nu ştiu eu. Din pământ, din iarbă verde, să te duci să- 
mi aduci herghelia, şi să nu îndrăzneşti a mai zice nici o 
vorbă măcar. 

Atunci fata împăratului se închină şi ieşi. Ea se duse de 
spuse lui Galben-de-soare ceea ce i se poruncise. lară calul 
îi răspunse: 

— Du-te de caută nouă piei de bivol, să le cătrăneşti şi să 
le aşezi bine pe mine. Nu te teme, că, cu ajutorul lui 
Dumnezeu, vei scoate-o la căpătâi bun şi slujba cu care te-a 
împovărat împăratul. Dară trebuie să ştii că cu amar are să- 
i vină şi lui, la urma urmelor, pentru faptele sale. 

Fata împăratului făcu precum îi zisese calul şi porniră 
amândoi. După o cale lungă şi grea, ajunseră pe tărâmul 
unde păşteau iepele. Acolo se întâlni cu zmeul care furase 
pe Ileana Simziana, rătăcind ca un bezmetic şi neştiind cum 
să facă ca să aducă herghelia. li spuse că lleana nu mai 
este a lui şi că mă-sa crăpase de necaz, pentru că nu 
putuse să-i scape de la răpitor pe iubita lui. 

Auzind zmeul aceasta, se făcu foc şi pară de mânie, se 
turbură de necaz şi nu mai vedea înaintea ochilor. Apoi, 
după ce înţelese că are a face tocmai cu răpitorul iubitei 
sale, îşi pierdu cumpătul de supărare şi amărăciune; şi 
răcnind ca un leu, se luă la luptă cu fata împăratului, care 
îşi ţinea firea şi pe care o îmbărbăta calul. Pe fata 
împăratului o ferea calul de loviturile zmeului; căci, când 
vedea că rădică sabia să dea, odată se rădica mai sus decât 
zmeul, şi el da în vânt; iară când aducea fata paloşul, calul 
se lăsa răpede asupra calului zmeului şi ea da în carne vie. 
După ce se luptară de credeai că a să se scufunde 
pământul subt ei, nu ştiu cum îi veni bine fetei împăratului, 
aduse paloşul cam pieziş şi-i reteză capul. Apoi, lăsându-i 

stârvul ciorilor şi coţofenilor, se duseră până ajunseră la 
locul unde se afla herghelia. 

Aci, calul zise fetei de împărat să se urce ea într-un pom 
ce era acolo, şi să privească la lupta lor. După ce se urcă 
fata în pom, necheză Galben-de-soare de trei ori şi toată 
herghelia de iepe se adună împrejurul lui. Apoi dodată se 
arătă şi armăsarul iepelor, plin de spume şi sforăind de 
mânie. Şi văzând pe Galben-de-soare în mijlocul iepelor, se 
răpezi la dânsul cu turbare şi se încinse o luptă de să te 
ferească Dumnezeu! Când se da armăsarul la Galben-de- 
soare, muşca din pieile de bivol; iară când se da acesta la 
armăsar, muşca din carne vie, şi se bătură, şi se bătură 
până ce armăsarul, sfâşiat, hărtănit de sus până jos şi plin 
de sânge, fu răzbit şi biruit; iară Galben-de-soare scăpase 
teafăr, fiindcă se hărtănise pieile de bivol. Atunci se dete 
fata jos din pom, încălecă şi luară herghelia, mânând-o de 
dinapoi; iară armăsarul abia se târa după dânsa. 

După ce băgă herghelia în curtea împăratului, se duse 
de-l înştiinţă. Atunci ieşi Ileana Simziana şi le chemă pe 
nume. Armăsarul, cum îi auzi glasul, îndată se scutură şi se 
făcu ca întâi, fără să se cunoască semn de rană pe el. 

Ileana Simziana zise împăratului să pună pe cineva să-i 
mulgă iepele, ca să se îmbăieze amândoi. Dară cine putea 
să se apropie de ele? că azvârleau din copite de zvânta 
unde loveau. Dacă nimeni nu putu, împăratul porunci iarăşi 
fetei de împărat să le mulgă. 

Fata împăratului, cu inima zdrobită de mâhnire şi obidă 
că tot pe dânsa o punea la lucrurile cele mai grele, şi fiind 
curată în cugetul ei, se rugă lui Dumnezeu cu credinţă ca să 
o ajute să sfârşească cu bine şi slujba aceasta. Şi unde 
începu o ploaie d-alea de părea că toarnă cu găleata, şi 
îndată ajunse apa până la genunchile iepelor, apoi dede un 
îngheţ de nu se mai puteau mişca din loc. Văzând minunea 
aceasta, fata împăratului mai întâi mulţumi lui Dumnezeu 
pentru ajutorul ce-i dete, apoi se puse de mulse iepele. 

Împăratul se topea de dragoste pentru Ileana Simziana şi 
se uita la dânsa ca la un cireş copt; dară ea nici nu-l băga în 
seamă, ci tot da zi după zi, cu fel de fel de vorbe, a se 
cununa. In cele de pe urmă, îi zise: 

— Văz, luminate împărate, că tot ce am cerut mi s-a 
împlinit. Un lucru ne mai trebuie, şi apoi să ştii că ne vom 
cununa. 

— Porumbiţa mea, îi răspunse împăratul, împărăţia mea 
şi eu suntem supuşi ascultători ai poruncilor tale. Cere ce 
mai ai de cerut cu un ceas mai curând, că iată mă sfârşesc 
de dragoste pentru tine. Am ajuns ca un năuc, visez 
deştept, nu mai ştiu ce fac, când mă uit la ochii tăi cei 
frumoşi şi tânjitori. 

— Dacă este aşa, mai zise Ileana Simziana, să-mi aduci 
vasul cu botez care se păstrează într-o bisericuţă de peste 
apa lordanului, şi atunci ne vom cununa. 

Cum auzi împăratul aceasta, chemă iarăşi pe fata 
împăratului şi-i porunci să facă ce o face şi cum va şti ea 
să-i aducă ceea ce poruncise Ileana Simziana. 

Fata de împărat cum auzi, se duse de spuse lui Galben- 
de- soare, şi el îi răspunse: 

— Aceasta este cea din urmă şi mai grea slujbă ce mai ai 
să faci. Aibi însă nădejde în Dumnezeu, stăpână, căci şi 
împăratului i s-a împlinit. 

Se gătiră şi plecară. 

Calul ştia de toate astea, căci nu era el năzdrăvan de 
florile mărului. El spuse fetei împăratului zicând: 

— Acel vas cu botez se află pe o masă în mijlocul unei 
bisericuțe şi-l păzesc nişte călugăriţe. Ele nu dorm nici zi, 
nici noapte. Din când în când însă un pustnic vine pe la ele 
de le povăţuieşte cele sfinte pentru Domnul. Când sunt la 
ascultare de le învaţă pustnicul, rămâne numai una de 
pândă. De am putea nimeri la vremea aceea, tocmai bine 
ar fi; de nu, cine ştie cât avem a zăbovi, căci altfel nu e 
chip. 

Se duseră deci, trecură apa lordanului şi ajunseră la acea 
bisericuţă. Noroc că tocmai atunci sosise pustnicul şi 
chemase pe toate călugărițele la ascultare. Numai una 
rămăsese de pază; şi aceasta, obosită fiind de şederea 
îndelungată, o prinse somnul. Ca să nu se întâmple însă 
cine ştie ce, ea se culcă pe pragul uşii, cu gând că n-o să 
poată nimeni intra fără să simtă ea. 

Galben-de-soare povăţui pe fata de împărat cum să facă 
ca să pună mâna pe vasul cu botez. Fata se duse binişor, se 
strecură pe lângă zid şi, pâş-pâş, în vârful degetelor, până 
la uşă. Aici odată sări ca o pisică de uşure peste prag, de 
nici nu atinse pe câălugăriţa pe care o furase somnul: şi 
punând mâna pe vas, ieşi cum a intrat, încălecă pe cal şi pe 
ici ţi-e drumul! 

Călugăriţa simţi, sări odată în sus şi, văzând că lipseşte 
vasul, începu a se boci de ţi se rupeau rărunchii de milă. 
Indată se adunară călugărițele şi se văicăreau de focul ce le 
ajunsese. Pustnicul, dacă văzu că s-a spălat pe mâini de 
vasul cu botez, cătă către fata de împărat cum zbura cu 
Galben-de-soare şi, rădicând mâinile în sus şi îngenuchind, 
o blestemă zicând: 

— Doamne, Doamne sfinte! fă ca nelegiuitul care a 
cutezat să pună mâna lui pângărită pe sfântul vas cu botez 
să se facă muiere, de va fi bărbat; iară de va fi muiere, să 
se facă bărbat! 

Şi îndată rugăciunea pustnicului se ascultă. Fata 
împăratului se făcu un flăcău de-ţi era dragă lumea să te 
uiţi la el. 

Cum ajunse la împăratul, se miră şi nu ştia ce să crează 
ochilor săi, băgând de seamă că se schimbase; lui i se 
părea că nu mai este cum era la plecare, ci că acum e mai 
chipeş şi mai semeţ. Cum dete vasul, zise: 

— Mărite împărate, ţi-am făcut slujbele cu care m-ai 
însărcinat. Socotesc că acum am sfârşit. Fii fericit şi 
domneşte cu pace cât mila Domnului va voi! 

— Sunt mulţumit de slujbele tale, zise împăratul; să ştii 
că după moartea mea tu ai să te urci pe scaunul împărăției 
mele, fiindcă eu n-am moştenitor până acum. lară dacă 
Dumnezeu îmi va da un fiiu, tu vei fi mâna lui cea dreaptă. 

Toţi sfetnicii şi fiii de împărați erau de faţă când a zis 
împăratul vorbele acestea. 

Ileana Simziana, dacă văzu că i se împlini şi astă voinţă, 
se hotărî să-şi răzbune asupra împăratului, pentru că 
trimise tot pe Fătul ei frumos la toate slujbele cele grele, 
care puteau să-l răpună; căci ea credea că însuşi împăratul 
se va duce să-i aducă vasul cu botez, fiindcă el putea mai 
lesne s-o facă, de vreme ce toţi se supuneau la porunca lui. 

Ea porunci să încălzească baia şi împreună cu împăratul 
să se îmbăieze în laptele iepelor ei. După ce intră în baie, 
porunci să-i aducă armăsarul ca să sufle aer răcoros. ŞI 
dacă veni, armăsarul suflă cu o nară înspre dânsa răcoare, 
iară cu altă nară înspre împăratul aer înfocat, încât fierse şi 
maţele dintr-însul, şi rămase mort pe loc. 

Mare vâlvă se făcu în împărăție când se auzi de moartea 
împăratului celui mare şi tare; toţi din toate părţile se 
adunară şi-i făcură o înmormântare d-ale împărăteştile. 

După aceasta, zise Illeana Simziana Fătului-Frumos: 

— Tu m-ai adus aici, tu mi-ai adus herghelia, tu ai omorât 
pe zmeul care mă furase, tu mi-ai adus vasul cu botez, tu 
să-mi fii bărbat. Aidem să ne îmbăiem şi să ne cununăm. 

— Eu te voi lua, dacă tu mă alegi, răspunse Făt-Frumos; 
dară să ştii că în casa noastră voi ca să cânte cocoşul, iară 
nu găina. 

Se învoiră şi intrară în baie. Ileana chemă armăsarul ei ca 
să încropească laptele în care se vor îmbăia. Chemă şi 
împăratul cel nou pe Galben-de-soare. Şi astfel amândoi 
caii se întreceau care de care să facă baia mai potrivită de 
caldă stăpânului său, şi mai nimerit de încropită. 

După ce s-au îmbăiat, a doua zi s-au şi cununat. Apoi s- 
au urcat în scaunul împărăției. Trei săptămâni ţinură 

veseliile, şi toată lumea se bucura că le-a dat Dumnezeu un 
împărat aşa de viteaz, care făcuse atâtea isprăvi. 

lară el domni cu dreptate şi cu frica lui Dumnezeu, 
ocrotind pe săraci şi neasuprind pe nimeni, şi domnesc şi în 
ziua de astăzi de n-or fi murit. 

Eram şi eu p-acolo şi căscam gura pe dinafară, pe la 
toate sărbările, căci nici pomeneală nu era să fiu şi eu 
poftit, şi apoi se ştie că nepoftitul scaun n-are. 

Încălecai p-o şea şi v-o spusei d-voastră aşa. 

BROASCA ŢESTOASĂ CEA FERMECATĂ 


A fost odată ca niciodată etc. 

A fost odată un împărat, şi el avea trei feciori. Când le-a 
venit şi lor vremea de însurătoare, le-a zis împăratul: 

— Dragii mei copii, v-aţi făcut mari; mergeţi de vă căutaţi 
ursitele, ca să intraţi şi voi în rândul oamenilor. 

— Vorbele tale, tată, sunt pentru noi ca o icoană la care 
ne închinăm, răspunseră copiii şi, după ce îi sărutară mâna, 
se gătiră, care mai de care, să plece mai curând. 

Fiul cel mare se îmbrăcă cu hainele ce le avea el mai 
bune, luă oaste cu dânsul şi bănet de ajuns. 

Mergând spre răsărit, ajunse la curtea unui împărat care 
avea o fată, singură la părinţi. O peţi de la tatăl ei, 
împăratul, şi învoiala se şi făcu. 

Asemenea şi cel mijlociu, după ce se dichisi şi el cum ştiu 
mai bine, plecă şi el înspre apus. Ajunse şi el la curtea unui 
alt împărat, carele asemenea avea o fată. Făcură vorba, şi 
iute, iute, se logodi şi el cu dânsa. 

Pe fiul cel mai mic, însă, nu-l trăgea inima a pleca în 
peţit. Dară n-avu ce-şi face capului, căci tată-său îl trimitea 
întruna să caute a se căpătui şi el. Luă şi dânsul nişte haine, 
numai să nu zică nescine că nu s-a gătit, de cheltuială ce pe 
apă nu curge, şi plecă şi el, ştii, cam în dorul lelii. 

Dară unde să se ducă? Nici el, iacă, nu ştia. Mişca şi el 
picioarele a lene, unul după altul înaintea lui, numai să zică 
că umblă, apucă pe o cărare ce întâlni în cale, şi merse pe 
ea, fără să-şi dea seama unde se duce. Când, ce să vezi d- 
ta? Poteca pe care apucase, îl scoase drept la un eleşteu 
mare. În cale văzu o nuia lungă de alun pe care o luă, aşa 
de florile mărului, fără să ştie ce are să facă cu dânsa. 

Ajungând pe marginea eleşteului, se aşeză şi el acolo jos, 
şi, privind cu nedomirire, ia aşa numai ca să zică şi el că 
face ceva, bălăcea cu nuiaua prin apă, şi făcea haz cum 

sare stropii de apă, când o lovea. Apoi începu a cugeta. El 
vedea că fiecare strop de apă, când pică înapoi la matcă, se 
face câte un armean (cerc) împregiurul lui, şi de ce merge 
se măreşte, până ce intră iarăşi în sânul matcei de unde a 
ieşit, fără mai pe urmă să se cunoască nici locul unde a 
picat stropul, nici întinderea armeanului din jurul lui, ci totul 
rămânea ca mai-nainte, adică faţa apei lucie ca o oglindă. 

El era dus cu gândurile. Se uita şi nu mai vedea, tot da cu 
nuiaua în apă, şi nu ştia ce făcea. Nu mai simţea dacă este, 
ori nu mai este. Când, iată că o broască ţestoasă ieşise pe 
luciul apei, şi se uita galeş la dânsul. Unde lovea el cu 
nuiaua, şi unde se deschideau talazurile care înconjurau 
vârful nuielei, acolo, ţâşt! şi dânsa, şi ochii de la dânsul nu 
şi-i mai lua. 

Se uita la dânsul parcă să-l soarbă cu privirea. Dară el nu 
vedea, nu auzea. Atâta era de dus cu minţile. 

În cele din urmă, cum, cum, băgă de seamă că o broască 
țestoasă se ţine după vârful nuielei lui. Se uită şi el la 
dânsa, şi parcă îi zicea inima ceva, dară nu pricepu nimic. 

Când se trezi bine din cugetările lui, văzu că soarele dă în 
asfinţit. Se sculă binişor, fără să-i pese de ceva, şi se duse 
acasă. 

A doua zi iarăşi aşa făcu, fără să-i plesnească prin cap 
ceva şi fără să-şi mai aducă aminte că plecase în peţit. 

A treia zi, cum se sculă, plecă iarăşi la marginea 
eleşteului. Pasămite îl trăgea aţa la ursita lui. 

Şi cum sta el acolo şi se juca cu nuiaua în apă, iară 
broasca ţestoasă îi tot sărea pe dinainte şi se uita la dânsul 
cu dor, îşi aduse aminte, la urma urmelor, că el era plecat 
în peţit, şi că fraţii lui erau a se întoarce a doua zi cu 
logodnicele lor. 

Tocmai când voi să se scoale şi să plece spre a merge să- 
şi încerce şi el norocul, iată că broasca mai ţâşni o dată, 
iară el îşi aruncă ochii la dânsa mai cu băgare de seamă. Se 
uită drept în ochii broaştei, şi simţi un nu ştiu ce, colea la 
inimioară, pare că îl săgetase ceva. Şezu iarăşi jos. Ar fi voit 

să plece, dară parcă îl pironise cineva locului. Mai voi el să 
facă ceva cumva, aşa ca să se depărteze, dară în deşert. 
Picioarele nu se mai mişcară, ca şi când ar fi fost butucite. 

Se miră de astă lâncezeală. Şi, mai aruncându-şi 
căutătura la broască, văzu ochii ei, pare că străluceau de 
un foc ce simţea că îl atinge. Atunci îşi luă inima în dinţi şi 
strigă: 

— Asta să fie logodnica mea. 

— iți foarte mulţumesc, dragul meu iubit, îi răspunse 
atunci broasca. Cuvântul tău a sfărâmat toate farmecele ce 
mă ţineau înlănţuită. Tu eşti ursitul inimii mele. Pe tine te 
voi urma până voi avea viaţă în mine. 

Se sperie oarecum fiul de împărat, când auzi pe broască 
vorbind. 

Ar fi rupt-o d-a fuga, dară graiul ei cel dulce şi viersul cu 
lipici ce avea îl făcu să-i rămâie tălpile lipite de locul unde 
sta. 

Broasca se dete de trei ori peste cap şi se făcu o zână 
gingaşe, şi plăpândă, şi frumoasă, cum nu se mai afla sub 
soare. li venea flăcăului, de drag, să o soarbă într-o lingură 
de apă. Dară se opri, şi nu făcu nici o mişcare, ca să nu 
supere ori să îndărătnicească pe zâna a veni după el, căci 
simţi că, de aci înainte, fără dânsa nu va putea trăi. 

Se puseră la vorbă, şi nici ei nu ştiau ce vorbesc. Aci 
începeau una, aci lăsau alta, până ce se pomeniră că 
amurgise. Şi fiindcă a doua zi era să vie fraţii cu logodnicele 
lor, spuse zânei că se duce să înştiinţeze şi el pe tătâne-său 
că a să-şi aducă şi el logodnica. 

Broasca intră iarăşi în eleşteu, iară dânsul plecă la curtea 
împărătească. Mergea el, dară parcă-l tot oprea cineva în 
cale, i se părea că-l trage cineva de la spate de haine. El se 
tot întorcea de se uita înapoi. Nu vedea nimic, însă el îşi tot 
întorcea capul şi se uita. Noroc că i se scurtase calea şi 
ajunse acasă, căci, de ţinea drumul mai lung, te miră de nu 
rămânea cu gâtul strâmb, de atâta uitat înapoi. 

Dacă ajunse şi găsi pe toţi ai lor adunaţi la tatăl său, 
începu să le povestească şiritenia celor ce i se întâmplase. 
Când ajunse să le spuie că a zis broaştei: „Tu să fii 
logodnica mea”, toţi se umflară de râs deodată şi începură 
a-l cam lua peste picior cu vorbe în doi peri şi cu glume 
nesărate. Vru el să le spuie cine a fost broasca, dară nu-i 
deteră răgaz, căci îi luau vorba din gură, şi-l cam dedeau în 
tărbăceală cu graiuri care mai de care păcălitoare. 

Dacă văzu, tăcu din gură şi înghiţi ruşinea ce-i făcură 
fraţii înaintea tatălui său. Se gândi el: „acum o mie de 
vorbe un ban nu face. Lasă, îşi zise el, să vedem că cine 
râde mai la urmă, râde mai cu folos”. 

A doua zi fiecare flăcău zbură la logodnica sa. lară 
împăratul puse de împodobi palatul şi cetatea cât se putu 
mai frumos, ca să-şi primească nurorile. Oamenii umblau 
cete, cete prin cetate, ca în zi de sărbătoare, ostaşii se 
gătiră ca de alai, până şi copiii se veseleau de veselia 
împăratului. 

Veniră unul după altul feciorii cei mai mari ai împăratului 
cu logodnicele lor. Ce e drept, şi ele erau frumoase, hainele 
pare că le erau turnate pe dânsele. Fiecare îşi adusese 
zestre însemnată: robi, cai, căruţe ferecate; şi le primise 
împăratul cum se cuvine împăraţilor şi fiilor de împărați. 

Ei, dacă se adunară launloc, aduseră vorba iarăşi despre 
broasca fratelui lor celui mai mic, şi începură, împreună cu 
logodnicele lor, a grăi despre dânsul cam în dodii. 

Îi ţinură de rău tatăl lor, căci de, orice s-ar zice, fiu îi era 
şi ăl mic, şi îl durea la inimă când îl luau în râs, dară toate 
fură în deşert, căci, deşi nu mai vorbeau de rău aievea în 
faţa împăratului, pe din dos, însă, îşi băteau mendrele, cum 
voiau, îşi dedeau coate de râdeau, şi chiar se vorbiră, 
amândoi fraţii cu logodnicele lor, să facă pe fratele lor cel 
mic de râs şi de ocară, când va veni cu broasca ţestoasă 
înaintea împăratului. 

Fiul cel mic al împăratului dacă se duse şi el să-şi aducă 
logodnica, broasca cea ţestoasă ieşi din eleşteu la dânsul, 

se dete de trei ori peste cap şi se făcu om ca toţi oamenii. 
Vorbiră ce vorbiră, apoi fiul împăratului îi zise să se 
gătească să meargă. Atunci ea îi răspunse: 

— Dragul meu logodnic, trebuie să ştii că şi eu sunt fată 
de împărat, şi încă fată de împărat mare, şi avut, şi 
puternic. Dară blestematele de farmece ne-a acoperit 
palaturile cu apa aceasta murdară, împărăţia ne-a fost 
răpit-o duşmanii, şi pe mine m-a făcut precum m-ai văzut. 

Vorbele ei mieroase, viersul ei plăcut, de pare că te 
ungea la inimă, nu altceva, zăpăcise oarecum pe bietul 
fecior de împărat, dară, ţiindu-şi firea şi nepierzându-şi 
cumpătul, el îi mai zise: 

— Lasă astea acum. Odată dacă te-am ales, tu eşti a 
mea, floncănească lumea ce va vrea. Găteşte-te, îţi zic, şi 
aidem, că ne aşteaptă tatăl, cu fraţii şi cu cumnatele mele. 

— La noi este obiceiul, adăogă zâna, ca înainte de a 
merge la cununie, să ne îmbăiem. 

— Ne vom îmbăia la palaturile tatălui meu, răspunse el. 

— De ce să mai facem p-acolo tevatură, să ne îmbăiem 
aici. Şi făcând un semn cu mâna, apa eleşteului se trase 
într-o parte şi într-alta, şi în locul lui se văzură nişte 
palaturi, strălucite de podoabe, încât, la soare te puteai 
uita, dară la dânsele ba. Aurul cu care erau poleiţi stâlpii şi 
ciubucele de pe lângă streaşină licărea de-ţi lua ochii. 

Zâna luă de mână pe fiul împăratului şi intră în palat. 
Vezi că el rămăsese cu ochii bleojdiţi, ca unul ce nici dânsul, 
deşi era fecior de împărat, nu mai văzuse asemenea 
scumpeturi. 

Şi fiind băile gata şi apa încropită numai ca laptele când îl 
mulge de la oaie, intrară fiecare în câte o baie şi se 
îmbăiară. 

Fiul împăratului nu cuteza să calce pe pardoseala băii şi 
pe velinţele cele de mare preţ ce erau aşternute prin palat, 
de milă să nu le strice frumuseţea. 

Baia era pardosită cu tot felul de marmură lustruită şi 
adusă din meşteşug aşa, încât închipuia fel de fel de flori, 

de păsări şi câte nagode toate. Apa ciuruia din ţeve aurite 
şi o lua cu năstrape şi cu căuşe de aur. Ştergarele erau, de 
mătase şi în țesătură cu fir de cel bun şi cu mărgăritare. 

După ce ieşiră din baie şi se îmbrăcară, trecură prin 
grădină, unde mirosul florilor îi îmbăta. 

Zâna porunci şi trase la scară o căruţă ferecată în aur, cu 
patru telegari de mâncau foc. Căruţa era împodobită cu 
pietre nestemate de sclipeau în faţa soarelui, ca cine ştie ce 
lucru mare. Ei se urcară. Cum se puse el lângă dânsa, un 
luceafăr se aşeză pe fruntea ei, şi aşa strălucea de orbea pe 
cei ce se uitau asupra dânşilor. 

Amândoi erau îmbrăcaţi cu nişte haine scumpe şi foarte 
frumoase. Caii porniră. Dară zburau de parcă n-atingeau 
pământul, iară nu că mergeau. Intr-o clipă ajunseră la 
împăratul, tatăl băiatului, carele îi aştepta şi se ciudea de 
atâta întârziere. 

Când îi văzură, toţi înţeleseseră că aceasta era femeie de 
pe alte tărâmuri, şi lăuda pe fiul de împărat pentru o aşa 
nimerită şi neaşteptată alegere. Fraţii cei mai mari o 
mâlciră, văzând atâta frumuseţe şi atâta bogăţie. Mai mare 
strălucire şi gingăşie ca aceasta nu se mai văzuse sub 
soare şi pe la dânşii până atunci. Începură a-şi da coate, a- 
şi veni în cunoştinţă şi a se căi de râsul ce făcuseră de 
fratele lor. 

Împăratul nu mai putu de bucurie, când văzu că fiul său 
cel mai mic îi aduce în casă minunea minunilor. Zâna se 
purtă cu mare bunăcuviinţă, şi vorbi astfel încât robi toate 
inimile. Oaspeţii nu-şi mai luau ochii de la dânsa şi urechile 
lor nu mai ascultau alte vorbe, decât vorbele ei, că mult 
erau cu lipici. 

Fiii cei mari ai împăratului povăţuiră pe logodnicele lor ca 
să facă şi ele tot ce vor vedea pe zâna că face, şi la cununie 
şi la masă. 

Împăratul îşi împlini pofta inimii lui. El dorise, vezi, să-şi 
cunune toţi copiii într-o zi, şi aşa şi făcu. 

Era vesel împăratul pentru aceasta, cât un lucru mare. 

După ce se cununară fiii împăratului cu logodnicele ce-şi 
aleseseră fiecare, se prinseră în horă şi jucară, ca la nunta 
unui împărat. Ceilalţi jucau, nu jucau, dară zâna când juca, 
părea că n-atinge pământul. Lumea privea şi i se umplea 
inima de mânarie, căci fiul cel mic al împăratului lor 
adusese o aşa zână să o domnească. Oamenii se luau la 
prinsoare că nici în cer nu se găsea o mai mare frumuseţe 
ca ceea ce aveau ei dinaintea ochilor lor. 

Intre acestea veni seara, şi se puse o masă d-alea 
împărăteştile. Împrejurul mesei împărăteşti, o mulţime de 
alte mese erau puse pentru boierime, pentru negustorime 
şi pentru prostime. Se puseră la masă. 

Nurorile cele mari ale împăratului ţineau ochii ţintă la 
zână să vază ce face ea ca să facă şi ele, după povata 
soţilor lor. 

Zâna, din fiecare fel de bucate ce se aducea la masă, lua 
câte niţele şi băga în sân. Asemenea făcură şi cumnatele ei. 
Mâncară şi se veseliră cât le ceru inima. 

Când se sculară de la masă, zâna se duse la împăratul 
socru, îi sărută mâna, îi mulţumi, şi, scoțând din sân, de 
unde băgase bucatele, un mănunchi de flori bine- 
mirositoare, i-l dete ca semn de iubire fiască. 

Odată se umplu locul de un miros aşa de frumos şi strein, 
cum nu mai mirosise oamenii locului aceluia. Atunci toţi 
într-o  glăsuire strigară: „Să ne trăiască doamna şi 
împărăteasa noastră”; iar ea, fără a se mândri, se trase din 
naintea împăratului cu totul smerită şi se aşeză lângă 
soţiorul ei. 

In calea ei, începu a curge de printre încreţiturile hainei 
sale mărgăritare, de umplu locul, iară mesenii, cu buni, cu 
proşti, se plecară şi le adunară. 

Ducându-se şi nurorile cele mai mari ale împăratului să-i 
mulţumească, îi sărutară şi ele mâna. Când voiră însă a 
scoate şi ele din sân ce puseseră în timpul mesei, băgară 
de seamă că hainele lor sunt murdare şi terfelite de bucate, 
încât nu mai semăna a haine puse pe om, ci a alte dihanii, 

şi se făcu un râs de mila lor în toată nunta, încât plecară 
umilite în cămările lor ca să se schimbe, fiindcă nu mai era 
chip a mai sta aşa îngălate la nuntă. 

Atunci mulţimea cu mic, cu mare, şi împăratul împreună 
cu dânsa, strigară într-un grai, că aceşti soţi să-şi 
domnească de aci înainte. Împăratul se cobori din scaun, şi 
se urcă fiul cel mic cu soţia sa. 

Această împărăteasă cu rostul ei cel blajin, cu purtarea 
cea cumpătată, se făcu de o iubiră până şi cumnatele ei. 
lară fiul împăratului, cu  agerimea minţii lui, cu 
înţelepciunea cea firească şi cu poveţele împărătesei, soţia 
lui, domni în pace, în linişte şi în veselie toată viaţa lui. 

Eram şi eu p-acolo. Şi fiindcă am dobândit şi eu un os de 
ros, mi-am pus în gând să vă povestesc, boieri d-voastră, 
lucruri care, de s-ar crede, m-ar da de minciună; şi încălecai 
p-o şa etc. 

ALEODOR ÎMPĂRAT 


A fost odată ca niciodată etc. 

A fost odată un împărat. El ajunsese la cărunteţe, şi nu se 
învrednicise a avea şi el măcar un copil. Se topea d-a-n 
picioarele, bietul împărat, să aibă şi el, ca toţi oamenii, 
măcar o stârpitură de fecior, dară în deşert. 

Când tocmai, la vreme de bătrâneţe, iată că se îndură 
norocul şi cu dânsul şi dobândi un drag de copilaş, de să-l 
vezi şi să nu-l mai uiţi. Împăratul îi puse numele Aleodor. 
Când fu a-l boteza, împăratul adună Răsărit şi Apus, Miazăzi 
şi Miazănoapte, ca să se veselească de veselia lui. Trei zile 
şi trei nopţi ţinură petrecerile şi se chefuiră şi se bucurară, 
de o ţinură minte cât trăiră. 

Băiatul de ce creştea, d-aia se făcea mai isteţ şi mai 
iscusit. Nu mai trecu mult şi iată că împăratul ajunse la 
marginea groapei. Când fu la ceasul morţii, el luă copilul pe 
genuchi şi-i zise: 

— Dragul tatei, iată că Dumnezeu mă cheamă. Sunt în 
clipa de a-mi da obştescul sfârşit. Eu văz că tu ai să ajungi 
om mare. Şi chiar mort, oasele mele se vor bucura în 
mormânt de isprăvile tale. Asupra cârmuirii împărăției n-am 
nimic să-ţi zic, fiindcă tu, cu iscusinţa ta, ştiu că ai s-o duci 
bine. Un lucru numai am să-ţi spui: Vezi tu muntele cela de 
colo, să nu te ducă păcatele să vânezi p-acolo, că este 
nevoie de cap. Acel munte este moşia lui Jumătate-de-om- 
călare-pe-jumătate-de- iepure-şchiop; şi cine calcă pe 
moşia lui, nu scapă nepedepsit. 

Acestea zicând, căscă gura de trei ori şi-şi dete sufletul. 
Se duse şi el ca toată suflarea de pe pământ, de pare că n-a 
fost de când lumea şi pământul. 

Îl jeliră ai săi, îl jeliră boierii, îl jeliră şi poporul; în cele de 
pe urmă trebuiră să-l îngroape. 

Aleodor, după ce se urcă în scaunul tătână-său, deşi 
copilandru, puse ţara la cale ca şi un om matur. Toată 
lumea era mulţumită de domnirea sa, şi oamenii se făleau 
că le-a fost dat de sus ca să trăiască în zilele lui. 

Adesea ieşea Aleodor la vânătoare ca să-şi petreacă 
ceasurile ce-i prisosea de la trebile împărăției. El ţinea 
minte ce-i spusese tătână-său şi se silea să-i păzească 
cuvintele cu sânţenie. 

Într-o zi, nu ştiu cum făcu, dus fiind pe gânduri, şi 
alunecă de călcă pe pământul pocitului de om. N-apucă să 
facă zece, douăzeci de paşi, şi iată că se pomeni cu dânsul 
dinaintea lui. 

Acum nu-i era lui pentru că trecuse pe pământul omului 
celui slut şi scârbos, ci îi era ciudă cum de să calce vorba 
tatălui său ce-i spusese cu grai de moarte. 

Pocitania pământului îi zise: 

— Toţi nelegiuiţii ce-mi calcă hotarul cad în robia mea. 

— Mai întâi trebuie să ştii, îi răspunse Aleodor, că din 
nebăgare de seamă şi fără de voia mea am călcat pe 
cuprinsul tău, şi n-am nici un gând rău asupră-ţi. 

— Eu te socoteam mai altfel; dară văz că ai de gând să-ţi 
cei iertăciune de la mine ca toţi fricoşii. 

— Ba să mă ferească Dumnezeu! Eu ţi-am spus curatul 
adevăr, şi dacă vrei luptă, alege-ţi: în săbii să ne tăiem, în 
buzdugane să ne lovim, ori în luptă să ne luptăm. 

— Nici una, nici alta. Ci, ca să scapi de pedeapsă alt chip 
nu e, decât să te duci să-mi aduci pe fata lui Verdeş 
împărat. 

Aleodor voi să se codească oarecum, ba că trebile 
împărăției nu-l iartă să facă o călătorie aşa de lungă, ba că 
n-are călăuz, ba că una, ba că alta; dară aşi! unde vrea să 
ştie pocitul de toate astea! El o ţinea una, să-i aducă pe 
fata lui Verdeş împărat, dacă vrea să scape de ponosul de 
tâlhar, de călcător de drepturile altuia, şi să rămâie cu 
sufletul în oase. 

Aleodor se ştia vinovat. Deşi fără voia lui, dară ştia că a 
făcut un păcat de a călcat pe moşia slutului. Mai ştia iară că 
de omul dracului, să dai şi să scapi. Să n-ai nici în clin, nici 
în mânecă cu dânsul. Făgădui în cele din urmă să-i facă 
slujba cu care-l însărcina. 

Jumătatea-de-om-călare-pe-jumătate-de-iepure-şchiop 
ştia că, deoarece Aleodor i-a făgăduit, apoi are să-şi ţie 
cuvântul, ca unul ce era om de omenie, şi-i zise: 

— Pasă cu Dumnezeu, şi să-ţi ajute să vii cu izbândă 
bună. 

Aleodor plecă. Şi cum mergea el gândindu-se şi 
răzgândindu-se cum să-şi împlinească sarcina mai bine, 
căci îşi dăduse cuvântul, se pomeni la marginea unui 
eleşteu şi o ştiucă se zbătea de moarte pe uscat. 

Cum o văzu, el se duse să o ia ca să-şi aline foamea cu 
dânsa. Ştiuca îi zise: 

— Nu mă omori, Făt-Frumos; ci mai bine dă-mi drumul în 
apă, că mult bine ţi-oi prinde când cu gândul nu-i gândi. 

Aleodor o ascultă şi o dete în apă. Atunci ştiuca îi mai 
zise: 

— Ţine acest solzişor, şi când vei gândi la mine, eu voi fi 
la tine. 

Flăcăul plecă mai înainte şi se tot mira de o astfel de 
întâmplare. 

Când, iacă se întâlneşte cu un corb ce avea o aripă ruptă. 
Şi voind să vâneze corbul, el îi zise: 

— Făt-Frumos, Făt-Frumos, decât să-ţi încarci sufletul cu 
mine, mai bine ai face să-mi legi aripa, că mult bine ţi-oi 
prinde. 

Aleodor îl ascultă, căci era băiat viteaz şi de treabă, şi îi 
legă aripa. Când era să plece, corbul îi zise: 

— Ţine peniţa asta, voinicule, şi când vei gândi la mine, 
eu voi fi la tine. 

Luă peniţa Aleodor, şi-şi cătă de drum. Dară nu făcu ca la 
o sută de paşi şi iată că dete peste un tăune. Când se gătea 
a-l strivi cu piciorul, tăunele zise: 

— Cruţă-mi viaţa, Aleodor împărat, şi eu te voi mântui pe 
tine de la moarte. Ţine acest pufuleţ din aripioara mea, şi 
când vei gândi la mine, eu voi fi la tine. 

Auzind Aleodor unele ca acestea, şi că îi zise şi pre nume, 
odată ridică piciorul şi lăsă pe tăune să se ducă în voia lui. 

Şi mergând înainte cale de nu ştiu câte zile, dete de 
palaturile lui Verdeş împărat. Cum ajunse aci, se puse la 
poartă şi aşteptă că doar de va veni cineva să-l întrebe ce 
caută. 

Stete o zi, stete două; şi ca să vie cineva să-l întrebe ce 
voieşte, ba. Când fu în ziua d-a treia, Verdeş împărat chemă 
slujitorii şi le dete o gură de or pomeni-o. 

— Cum se poate, le zise el, să stea omul trei zile la 
poarta mea şi să nu meargă nimeni să-l cerceteze? Pentru 
asta vă plătesc eu simbrie? Pentru asta vă am eu la mine 
pe procopseală? 

Slujitorii dedeau din colţ în colţ şi nu ştiau ce să 
răspunză. In cele de pe urmă, chemă pe Aleodor şi-l duse 
înaintea împăratului. 

— Ce vrei, flăcăule, îi zise împăratul, şi ce aştepţi la 
poarta curților mele? 

— Ce să voi, mărite împărate, îi răspunse el, iată sunt 
trimis să-ţi cer fata. 

— Bine, băiete. Dară mai întâi trebuie să facem legătură, 
căci aşa este obiceiul la curtea mea. Ai voie să te ascunzi 
unde vei voi, în trei zile d-a rândul. Dacă fie-mea te va găsi, 
capul ţi se va tăia şi se va pune în parul ce a mai rămas, din 
o sută, fără cap. lară dacă nu te va găsi, atunci cu cinste 
împărătească o vei lua de la mine. 

— Am nădejde la Dumnezeu, mărite împărate, că nu mă 
va lăsa să piei. Parului îi vom putea da şi altceva nu tot cap 
de om. Să facem legătura. 

— Aşa? 

— Aşa. 

Se puseră şi făcură legătura; scriseră carte şi o întăriră. 

Viind fata de faţă, se învoiră ca a doua zi el să se ascunză 
cum va şti mai bine. lară dacă se învoiră, el rămase într-un 
neastâmpăr ce-l chinuia mai cumplit decât moartea. El se 
gândea şi se răzgândea cum să se ascunză mai bine. Vezi 
că era vorba de capul lui, iară nu de altceva. Şi tot mergând 
pe gânduri şi tot plănuind, iată că-şi aduse aminte de 
ştiucă. Scoase solzul, se uită şi gândi la stăpâna lui; când, 
iată, măre, că ştiuca şi venise şi-i zise: 

— Ce pofteşti de la mine, Făt-Frumos? 

— Ce să poftesc? lacă, iacă, ce mi s-a întâmplat. Nu ştii 
tu ceva să mă înveţi ce să fac? 

— la nu te mai îngrija. Lasă pe mine. 

Şi îndată, lovind din coadă, făcu pe Aleodor un cosăcel şi 
îl ascunse pe fundul mării, printre ceilalţi cosăcei. 

Când se sculă fata, îşi luă ocheanul şi se uită cu el în 
toate părţile. Nu-l văzu. De unde ceilalţi care venise să o 
ceară în căsătorie se ascundeau prin pivniţi, pre după case, 
pre după câte o şiră de paie, sau prin vreo culă părăsită, 
Aleodor se ascunse astfel, încât fata intră la grije că a să fie 
biruită. Ce-i veni ei, se uită cu ocheanul şi în mare, şi îl zări 
pe fundul mării, printre cosăcei. Pasămite, ocheanul ei era 
năzdrăvan. 

— leşi d-acolo, hoţomanule, îi zise ea râzând. Ce mi te-ai 
posmăgit aşa? Din coşcogeamite omul te-ai făcut un cosac 
şi mi te-ai ascuns în fundul mării. 

N-avu încotro şi trebui să iasă. 

Ea zise şi împăratului: 

— Mi se pare, tată, că flăcăul ăsta mi-a venit de hac. ŞI 
mult e nurliu şi drăgălaş. Chiar de l-oi afla până la a treia 
oară, să-l ierţi, tată, că nu e prost ca ceilalţi. Boiul lui îl 
arată a fi ceva mai deosebit. 

— Vom vedea, îi răspunse împăratul. 

A doua zi, ce-i veni lui, se gândi la corb. Acesta fu 
numaidecât dinaintea lui, şi-i zise: 

— Ce mai vrei, stăpâne? 

— la uită-te, neiculiţă, ce mi s-a întâmplat; nu ştii tu ceva 
să mă înveţi? 

— Să cercăm. 

Şi lovindu-l cu aripa, îl făcu un pui de corb şi îl vâri într-un 
stol de corbi ce se urcase până la vântul turbat. 

Cum se sculă fata, îşi luă ocheanul şi iarăşi îl cătă prin 
toate locurile. Nu e. Caută-l pe pământ, nu e. Caută-l prin 
ape şi prin mări, nu e. Se luă de gânduri fata. Când, către 
nămiezi, ce-i veni ei, se uită şi în sus. Şi zărindu-l în slava 
cerului printre stolul de corbi, începu a-i face cu degetul, şi-i 
zise: 

— Ghidi, ghidi, tălharule ce eşti! Dă-te jos d-acolo, omule, 
ce mi te-ai făcut aşa pitcoace de pasăre? Nici în rai nu scapi 
de mine! 3 

Se dete jos, că n-avea ce face. Impăratul începu a se 
minuna şi el de isteţimea lui Aleodor şi-şi plecă urechea la 
rugăciunea ficei sale. 

Însă, fiindcă legătura era ca să se ascunză până de trei 
ori, împăratul zise: 

— D-a minune, ia să vedem unde are să se mai ascunză?! 

A treia zi, dis-de-dimineaţă, se gândi la tăune. Acesta 
veni într-un suflet. După ce îi spuse ce voieşte, tăunele zise: 

— Lasă pe mine, şi de te-o găsi, eu aici sunt. 

ÎI făcu o lindină şi-l ascunse chiar în coada fetei, fără să 
simţă ea. 

Sculându-se fata şi luând ocheanul, îl căută toată ziua, şi, 
ca să dea de dânsul, nici cât. Ea se da de ceasul morţii, căci 
îl simţea, i se arăta ei a fi p-aci prin preajmă, dară de văzut 
nu-l vedea. Cătă cu ocheanul prin mare, pre pământ, prin 
văzduh, dară nu-l văzu nicăiri. Către seară, obosită de atâta 
căutare, strigă: 

— Ci ia arată-te odată. Te simţ că eşti p-aci p-aproape, 
dară nu te văz. Tu m-ai biruit, a ta să fiu. 

Dacă auzi el că este biruită, se dete binişor jos din coada 
ei şi se arătă. Împăratul n-avu nici el ce mai zice, şi îi dete 

fata. Când plecară, îi petrecu cu mare cinste şi alai, până 
afară din împărăţia lui. 

Pe drum, ei stătură să facă popas. Şi după ce îmbucară 
câte ceva, el puse capul în poala ei şi adormi. Fata de 
împărat, tot uitându-se la el, i se curgea ochii după 
frumuseţea şi după boiul lui. Inima îi dete brânci şi ea nu se 
putu opri, ci îl sărută. Aleodor, cum se deşteptă, îi trase o 
palmă de auzi câinii în Giurgiu. Ea plânse şi îi zise: 

— l! Aleodor dragă, dară grea palmă mai ai! 

— Te-am pălmuit pentru fapta ce ai făcut; căci eu nu te- 
am luat pentru mine, ci pentru cela ce m-a trimis pe mine. 

— Apoi bine, frăţioare, de ce nu mi-ai spus aşa de acasă; 
căci atunci ştiam şi eu ce să fac; dară lasă, nici acum nu e 
timpul trecut. 

Pornind şi de aici, ajunseră cu sănătate la jJumătatea-de- 
omcălare-pe-jumătate-de-iepure-şchiop. 

— lată m-am închinat cu slujba, zise Aleodor, şi voi să 
plece. 

Fata, când văzu pe acea iazmă, se cutremură de scârbă 
şi nu voia să rămâie la dânsul o dată cu capul. 

Slutul se dete pe lângă fată şi începu s-o linguşească cu 
vorbe mierloitoare şi să se ia cu binele pe lângă dânsa. 

Dară fata îi zise: 

— Piei de dinaintea mea, satano, că te trimit la mumă-ta, 
ladul, care te-a vărsat pe faţa pământului. 

Sluţenia de neom se topea de dragostea fetei, se lungea 
cu burta pe pământ şi umbla cu şoşele, cu momele să 
înduplece pre fată a-l lua de bărbat. 

Dară, aşi! feritu-l-a sântuleţul să se apropie de dânsa! 
căci îl ţinea țintuit în loc cu ochii cât de colo. Din satană, din 
iazmă şi din spurcăciune nu-l mai scotea. 

— Piei, necuratule, de pe faţa pământului, să scape 
lumea de o ciumă şi de o holeră ca tine. 

Mai stărui ce mai stărui, şi dacă se văzu înfruntat până 
într-atât, iazma plesni de necaz, cum de să fie el ocărât atât 
de mult de o cutră de muiere. 

Atunci Aleodor întinse coprinsul său şi peste moşia lui 
Jumătate-de-om-călare-pe-jumătate-de-iepure-schiop, luă 
de soţie pe fata lui Verdeş împărat şi se întoarse la 
împărăţia lui. 

Când îl văzură alde gloatele venind teafăr, alături cu o 
soţioară de-i râdeu şi stelele de frumoasă, îl primiră cu 
mare bucurie; şi urcându-se din nou în scaunul împărăției, 
domni şi trăi în fericire, până se istoviră. 

lară eu încălecai p-o şea şi v-o spusei dumneavoastră 
aşa. 

PORCUL CEL FERMECAT 


A fost odată ca niciodată etc. 

A fost odată un împărat şi avea trei fete. Şi fiind a merge 
la bătălie, îşi chemă fetele şi le zise: 

— lacă, dragile mele, sunt silit să merg la război. 
Vrăjmaşul s-a sculat cu oaste mare asupra noastră. Cu 
mare durere mă despart de voi. In lipsa mea băgaţi de 
seamă să fiţi cu minte, să vă purtaţi bine şi să îngrijiţi de 
trebile casei. Aveţi voie să vă preumblaţi prin grădină, să 
intraţi prin toate cămările casei: numai în cămara din fund, 
din colţul din drepta, să nu intraţi, că nu va fi bine de voi. 

— Fii pe pace, tată, răspunseră ele. Niciodată n-am ieşit 
din cuvântul dumitale. Du-te fără grije, şi Dumnezeu să-ţi 
dea o izbândă strălucită. 

Toate fiind gata de pornire, împăratul le dete cheile de la 
toate cămările, mai aducându-le aminte încă o dată 
poveţele ce le deduse, şi-şi luă ziua bună de la ele. 

Fetele împăratului, cu lacrămile în ochi, îi sărutară mâna, 
îi poftiră biruinţă; iar cea mai mare din ele primi cheile din 
mâna împăratului. 

Nu se ştia ce să facă, de mâhnire şi de urât, fetele, când 
se văzură singure. Apoi, ca să le treacă de urât, hotărâră ca 
o parte din zi să lucreze, o parte să citească şi o parte să se 
plimbe prin grădină. Aşa făcură şi le mergea bine. 

Vicleanul pizmuia pacea fetelor şi-şi vâri coada. 

— Surioarele mele, zise fata cea mai mare, câtu-i ziulica 
de mare toarcem, coasem, citim. Sunt câteva zile de când 
ne aflăm singure, n-a mai rămas nici un colţ de grădină pe 
unde să nu ne fi plimbat. Am intrat prin toate cămările 
palatului tatălui nostru, şi am văzut cât sunt de frumos şi 
bogat împodobite; de ce să nu intrăm şi în cămara ceea, în 
care ne-a oprit tatăl nostru de a intra? 

— Vai de mine, leliţă, zise cea mai mică, mă mir cum ţi-a 
dat în gând una ca aceasta, ca să ne îndemni dumneata să 
călcăm porunca tatălui nostru. Când tata a zis să nu intrăm 
acolo, trebuie să fi ştiut el ce a zis şi pentru ce a zis să 
facem aşa. 

— Că doară nu s-o face gaură în cer d-om intra, zise cea 
mijlocie. Că doară n-or fi niscaiva zmei să ne mănânce, ori 
alte lighioane. Ş-apoi de unde o să ştie tata dacă noi am 
intrat au ba? 

Tot vorbind şi îndemnându-se, ajunseră tocmai pe 
dinaintea acelei cămări; cea mai mare din surori, care era 
păstrătoarea cheilor, băgă cheia în broasca uşei şi, 
întorcând-o niţel, scârţ! uşa se deschise. 

Fetele intrară. 

Când colo, ce să vază? Casa n-avea nici o podoabă; dară 
în mijloc era o masă mare cu un covor scump pe dânsa, şi 
deasupra o carte mare deschisă. 

Fetele, nerăbdătoare, voiră a şti ce zicea în cartea aceea. 
Şi cea mare înaintă şi iată ce citi: 

„Pe fata cea mare a acestui împărat are s-o ia un fiu de 
împărat de la răsărit.” 

Merse şi cea mijlocie şi, întorcând foaia, citi şi ea: 

„Pe fata cea mijlocie a acestui împărat are s-o ia un fiu 
de împărat de la apus.” 

Râseră fetele şi se veseliră, hohotind şi glumind între ele. 
Fata cea mai mică însă nu voia să se ducă. 

Cele mai mari nu o lăsară în pace, ci, cu voie, fără voie, o 
aduse şi pe dânsa lângă masă, şi cam cu îndoială întoarse 
şi ea foaia şi citi: 

„Pe fata cea mică a acestui împărat are s-o ia de soţie un 
porc.” 

Trăsnetul din cer de ar fi căzut, nu i-ar fi făcut mai mult 
rău ca ceea ce i-a făcut citirea acestor vorbe. P-aci p-aci era 
să moară de mâhnire. Şi dacă n-o ţineau surorile, îşi şi 
spărgea capul căzând. 

După ce se dezmetici din leşinul ce-i venise de inimă rea, 
începură s-o mângâie surorile. 

— Ce! îi ziseră, mai crezi şi tu la toate alea! Unde ai mai 
pomenit tu ca o fată de împărat să se mărite după un porc? 

— Ce copilă eşti! îi zise cealaltă, dară tata n-are destulă 
oştire să te scape, chiar când s-ar întâmpla să vie să te 
ceară un dobitoc aşa de scârbos? 

Fata cea mică a împăratului ar fi voit să se înduplece a 
crede cele ce îi spuneau surorile; dară n-o lăsa inima. 
Gândul ei era mereu la cartea care spuse că norocul 
celorlalte surori era să fie aşa de frumos şi numai ei îi 
spusese că o să i se întâmple ceea ce nu se mai auzise 
până atunci pe lume. Şi apoi o rodea la ficaţi călcarea 
poruncii tatălui lor. 

Ea începu a lâncezi. Şi numai în câteva zile aşa se 
schimbase, încât nu o mai cunoşteai; din rumenă şi veselă 
ce era, ajunsese de se ofilise şi nu-i mai intra nimeni în 
voie. Se ferea de a se mai juca cu surorile prin grădină, d-a 
culege flori ca să le puie la cap şi d-a cânta cu toatele când 
erau la furcă, ori la cusătură. 

Intre acestea, tatăl fetelor, împăratul, făcuse o izbândă 
cum nu se aştepta, biruind şi gonind pe vrăjmaş. Şi fiindcă 
gândul îi era la fiicele sale, făcu ce făcu şi se întoarse mai 
curând acasă. Lume după lume ieşise întru întâmpinarea 
lui, cu buciume, cu tobe şi cu surle, înveselindu-se că 
împăratul se întorcea biruitor. 

Cum ajunse, până a nu merge acasă, împăratul dete 
laudă Domnului că-i ajutase asupra potrivnicilor care se 
sculase asupra lui, de-i înfrânse. Apoi, mergând acasă, 
fiicele lui îi ieşiră înainte. Bucuria lui crescu când văzu că 
fetele îi erau sănătoase. Fata cea mică se feri cât se putu a 
nu se arăta tristă. 

Cu toate astea, nu după mult timp, împăratul băgă de 
seamă că fie-sa cea mică din ce în ce slăbea şi se 
posomora. Îndată îi trecu un fier ars prin inimă, gândindu-se 
că poate i-au călcat porunca. Şi de unde să nu fie aşa?! 

Ca să se încredinţeze, îşi chemă fetele, le întrebă, 
poruncindu-le să-i spuie drept. 

Ele mărturisiră. Se feriră însă d-a spune care din ele fuse 
îndemnătoarea. 

Cum auzi împăratul una ca aceasta, se tânguia în sine cu 
amar, şi cât p-aici era să-l biruie mâhnirea. Işi ţinu însă firea 
şi căuta să-şi mângâie fata care vedea că se pierde. Ce s-a 
făcut, s-a făcut; văzu el că acum o mie de vorbe un ban nu 
face. 

Începuse a se cam uita întâmplarea aceasta, când, într-o 
zi, se înfăţişă la împăratul fiul unui împărat de la răsărit şi-i 
ceru de soţie pe fata cea mare. Impăratul i-o dete cu 
mulţumire. Făcură nuntă înfricoşată şi peste trei zile o 
petrecu cu cinste mare până la otar. Peste puţin, aşa făcu şi 
cu fata cea mijlocie, pe care o ceruse un fiu de împărat de 
la apus. 

Cu cât vedea că se împlinesc întocmai cele scrise în 
cartea ce citise, cu atât fata împăratului se întrista şi mai 
mult. Ea nu mai voia să mănânce, nu se mai gătea, nu mai 
ieşea la plimbare; voia să se lase să moară mai bine, decât 
să ajungă de batjocura lumii. Dară împăratul nu-i da răgaz 
să puie în lucrare o faptă aşa de nelegiuită, ci o mângâia cu 
fel de fel de poveţe. 

Mai trecu ce mai trecu şi iată, măre, că într-o zi împăratul 
se pomeneşte cu un porc mare că intră în palatul lui şi-i 
zice: 

— Sănătate ţie, împărate; să fii rumen şi voios ca 
răsăritul soarelui într-o zi senină! 

— Bine ai venit sănătos, prietene, dar ce vânt te aduce 
pe la noi? 

— Am venit în petit, răspunse porcul. 

Se miră împăratul când auzi de la porc aşa vorbe 
frumoase şi îndată îşi dete cu părerea că aci nu putea să fie 
lucru curat. Ar fi voit s-o cârmească împăratul spre a nu-i da 
fata de soţie; dară după ce auzi că curtea şi ulițele gem de 
porci, care venise cu peţitorul, n-avu încotro şi-i făgădui. 

Porcul nu se lăsă numai pe făgăduială, ci intră în vorbă şi se 
hotărî ca nunta să se facă peste o săptămână. Numai după 
ce primi cuvânt bun de la împăratul, porcul plecă. 

Până una alta, împăratul îşi povăţui fata să se supuie 
ursitei, dacă aşa a voit Dumnezeu. Apoi îi zise: 

— Fata mea, cuvintele şi purtarea cea înţeleaptă a 
acestui porc nu este de dobitoc; odată cu capul nu crez eu 
ca el să se fi născut porc. Trebuie să fie vreo fermecătorie 
sau vreo altă drăcie aci. Insă tu să fii ascultătoare, să nu 
ieşi din cuvântul lui; căci Dumnezeu nu te va lăsa să te 
chinuieşti mult timp. 

— Dacă dumneata, tată, găseşti cu cale aşa, răspunse 
fata, te ascult şi-mi pui nădejdea în Dumnezeu. Ce o vrea el 
cu mine! Aşa mi-a fost triştea; văz eu că n-am încotro. 

Intre acestea sosi şi ziua nunţii. Cununia se făcu cam pe 
sub ascuns. Apoi, puindu-se porcul cu soţia sa într-o căruţă 
împărătească, porni la dânsul acasă. 

Pe drum trebuia să treacă pe lângă un noroi mare; porcul 
porunci să stea căruţa; se dete jos şi se tăvăli în noroi, până 
se făcu una cu tina, apoi, suindu-se, zise miresei să-l sărute. 
Biata fată, ce să facă? Scoase batista, îl şterse niţel pe bot 
şi-l sărută, gândindu-se să asculte poveţile tatălui său. 

Când ajunseră acasă la porc, care era într-o pădure mare, 
se şi înseră. Şezură niţel de se odihniră de drum, cinară 
împreună şi se culcară. Peste noapte, fata împăratului simţi 
că lângă dânsa era un om, iară nu un porc. Se miră. Însă îşi 
aduse aminte de cuvintele tătâne-său şi începu a mai 
însufleţi, plină de nădejde în ajutorul lui Dumnezeu. 

Porcul seara se dezbrăca de pielea de porc, fără să simtă 
fata, şi dimineaţa, până a nu se deştepta ea, el iară se 
îmbrăca cu dânsa. 

Trecu o noapte, trecură două, trecură mai multe nopţi şi 
fata nu se putea domiri cum se face de bărbatu-său ziua 
este porc şi noaptea om. Pasămite el era fermecat, vrăjit să 
fie aşa. 

Mai târziu începu a prinde dragoste de dânsul, când simţi 
rodurile căsătoriei; atât numai se mâhnea că nu ştia ce o să 
dea lumii peste câteva luni. Când, într-o zi, văzu trecând pe 
acolo o babă cloanţă vrăjitoare. 

Ea, care nu văzuse oameni de atâta mare de timp, era 
jinduită, şi o chemă să mai vorbească cu dânsa câte ceva. 
Vrăjitoarea îi spuse că ştie să ghicească, să dea leacuri şi 
câte nagode toate. 

— Aşa să trăieşti, bătrânico, ia spune-mi, d-a minune, ce 
are bărbatu-meu de este ziua porc şi noaptea, când doarme 
lângă mine, îl simţ că este om? 

— Ceea ce-mi spui, puica mamei, eram să ţi-o spui eu 
mai înainte, căci nu de surda sunt ghicitoare. Să-ţi dea 
mămulica leacuri care să-i taie fermecele. 

— Dă-mi, zău, mămuşoară, şi ţi-oi plăti cât mi-i cere, că 
mi s-a urât cu el aşa. 

— Ţine icea, puişorul mamei, aţa aceasta. Să nu ştie el 
de dânsa, că n-are leac. Să te scoli când doarme el, binişor, 
şi să i-o legi de piciorul stâng, cât se poate de strâns, şi să 
vezi, draga babei, că dimineaţa rămâne om. Parale nu-mi 
trebuie. Eu voi fi destul de plătită când voi afla că o să scapi 
de aşa urgie. Mi se rup, uite, băierile inimii de milă pentru 
dumneata, bobocelul mamei, şi mă căiesc, mă căiesc, cum 
de să nu aflu mai dinainte, ca să-ţi viu întru ajutor. 

După ce plecă zgripţoroaica de vrăjitoare, fata de 
împărat ascunse cu îngrijire aţa; iară peste noapte se sculă 
binişor, încât să n-o simţă nici măiastrele, şi, cu inima 
tâcâindă, legă aţa de piciorul bărbatului său. Când să 
strângă nodul, pâc! se rupse aţa, căci era putredă. 

Deşteptându-se, bărbatul speriat îi zise: 

— Ce-ai făcut, nenorocito! Mai aveam trei zile, şi scăpam 
de spurcatele astea de vrăji; acum cine ştie cât voi mai 
avea să port această scârboasă piele de dobitoc. Şi numai 
atunci vei da cu mâna de mine, când vei rupe trei perechi 
de opinci de fier şi când vei toci un toiag de oţel, căutându- 
mă, căci eu mă duc. 

Zise şi se făcu nevăzut. 

Sărmană fată de împărat, când se văzu singură cuc, unde 
începu a plânge şi a se boci, de ţi se rupea inima. Blestema 
cu foc şi cu pară pe afurisita de ghicitoare. Dară toate în 
zadar. Dacă văzu că n-o scoate la căpătâi cu tânguirea, se 
sculă şi plecă încotro va duce-o mila Domnului şi dorul 
bărbatului. 

Ajungând într-o cetate, porunci de-i făcu trei perechi de 
opinci de fier şi un toiag de oţel, se găti de drum şi se porni 
în călătorie, spre a-şi găsi bărbatul. 

Se duse, se duse, peste nouă mări, peste nouă ţări, trecu 
prin nişte păduri mari cu buştenii ca butia, se poticnea 
lovindu-se de copacii cei răsturnaţi şi, de câte ori cădea, de 
atâtea ori se şi scula; ramurile copacilor o izbeau peste 
faţă, crângurile îi zgâriase mâinile, şi ea tot înainta, 
mergea, şi îndărăt nu se uita. Când, obosită de drum şi de 
sarcină, abătută de mâhnire şi cu nădejdea în inimă, ajunse 
la o căsuţă. 

Pasămite acolo şedea sânta Lună. 

Bătu la portiţă, se rugă să o lase înăuntru să se 
odihnească niţel, mai cu seamă că îi şi abătuse să facă. 

Muma sântei Lune avu milă de dânsa şi de suferinţele 
sale; o primi dară înăuntru şi o îngriji. Apoi o întrebă: 

— Cum se poate ca om de pe alte tărâmuri să răzbească 
până aici? 

Biata fată de împărat îşi povesti atunci toate întâmplările 
şi sfârşi zicând: 

— Mulţumesc mai întâi lui Dumnezeu că mi-a îndreptat 
paşii către acest loc, şi al doilea dumitale, că nu m-ai lăsat 
să pier la ceasul naşterii. Acum te mai rog să-mi spui, nu 
care cumva sânta Lună, fiica dumitale, ştie pe unde s-ar 
afla bărbatul meu? 

— Nu poate să ştie, draga mea, îi răspunse muma sântei 
Lune, dar du-te încolo, spre răsărit, până vei ajunge la 
sântul Soare; poate el să ştie ceva. 

Îi dete să mănânce o găină friptă şi îi zise să bage de 
seamă să nu piarză nici un oscior, că-i va fi de mare 
trebuinţă. 

După ce mai mulţumi încă o dată de buna găzduire şi de 
poveţele cele folositoare şi după ce lepădă o pereche de 
opinci care se spărsese, încălţă altele, puse oscioarele 
găinei într-o legătură, luă în braţe copilaşul şi toiagul în 
mână şi o porni iarăşi la drum. 

Merse, merse, prin nişte câmpii numai de nisip; aşa de 
greu era drumul, încât făcea doi paşi înainte şi unul înapoi; 
se luptă, se luptă şi scăpă de astă câmpie, apoi trecu prin 
nişte munţi nalţi, colţoroşi şi scorboroşi; sărea din bolovan 
în bolovan şi din colţ în colţ. Când ajungea pe câte un piept 
de munte şes, i se părea că apucă pe Dumnezeu de un 
picior; şi după ce se odihnea câte niţel, iar o lua la drum, şi 
tot înainte mergea. Glodurile, colții de munte, care erau tot 
de cremene, atât îi zgâriase picioarele, genunchii şi coatele, 
încât erau numai sânge; căci trebuie să vă spun că munţii 
erau nalţi, încât întreceau norii, şi pe unde nu erau prăpăstii 
peste care trebuia să sară, nu putea merge altfel decât 
suindu-se pe brânci şi ajutându-se cu toiagul. 

In cele mai de pe urmă, stătută de osteneală, ajunse la 
nişte palaturi. 

Acolo şedea Soarele. 

Bătu la poartă şi se rugă să o primească. Muma Soarelui 
o primi şi se miră când văzu om de pe alte tărâmuri pe 
acolo şi plânse de mila ei, când îi povesti întâmplările. Apoi, 
după ce-i făgădui că va întreba pe fiu-său despre bărbatul 
ei, o ascunse în pivniţă, ca să n-o simţă Soarele când o veni 
acasă, căci seara se întorcea totdeauna supărat. 

A doua zi află fata de împărat că era s-o paţă, fiindcă 
Soarele cam mirosise a om de pe altă lume. Dar mumă-sa ÎI 
linişti cu vorbe bune, zicându-i că sunt păreri. 

Fiica de împărat prinse curaj când văzu cu câtă bunătate 
este primită şi întrebă: 

— Bine, frate dragă, cum se poate ca Soarele să fie 
supărat, el care este atât de frumos şi face atâta bine 
muritorilor? 

— laca pentru ce, răspunse muma Soarelui: el dimineaţa 
stă în poarta raiului, şi atunci este vesel, vesel şi râde la 
toată lumea. Peste zi este plin de scârbă, fiindcă vede toate 
necurăţiile oamenilor şi d-aia îşi lasă arşiţa aşa de cu 
zăpuşeală; iară seara este mâhnit şi supărat, fiindcă stă în 
poarta iadului; acesta este drumul lui obicinuit, de unde 
apoi vine acasă. 

li mai spuse că l-a întrebat despre bărbatul ei şi fiu-său îi 
răspunse că nu ştie de seama lui nimic, fiindcă, de va şedea 
în vro pădure deasă şi mare, vederea lui nu poate străbate 
prin toate colţurile şi afundăturile, ci că altă nădejde nu e, 
decât să meargă la Vânt. 

li dete şi acolo o găină să mănânce şi îi zise să păstreze 
oscioarele cu îngrijire. 

După ce lepădă şi a doua pereche de opinci, care se 
spărsese şi acelea, luă legătura cu oscioarele, copilul în 
braţe şi toiagul în mână şi porni spre Vânt. 

In calea aceasta întâlni nişte greutăţi şi mai mari, căci, 
dete, una după alta, peste munţi de cremene din care 
ţâşneau flacări de foc, peste păduri nemaiumblate şi peste 
câmpii de gheaţă cu nămeţi de zăpadă. P-aci, p-aci era să 
se prăpădească, biata femeie; însă, cu stăruința ei şi cu 
ajutorul lui Dumnezeu, birui şi aceste greutăţi mari, şi 
ajunse la o văgăună care era într-un colţ de munte, mare 
de putea să intre şapte cetăţi într-însa. 

Acolo şedea Vântul. 

Gardul care o înconjura avea o portiţă. Bătu şi se rugă să 
o primească. Muma Vântului avu milă de dânsa şi o primi să 
se odihnească. Ca şi la Soare, fu ascunsă, ca să nu o simţă 
Vântul. 

A doua zi îi spuse că bărbatul său locuia într-o pădure 
mare şi deasă, pe unde nu ajunsese toporul încă; că acolo 
şi-a făcut un fel de casă, grămădind buşteni unul peste altul 

şi împletindu-i cu nuiele, unde trăia singur-singurel, de 
teama oamenilor răi. 

După ce îi dete şi aci o găină de mâncă şi îi zise să 
păstreze oscioarele, muma Vântului o povăţui să se ia după 
drumul robilor, care se vede noaptea pe cer, şi să meargă, 
să meargă până va ajunge. 

Aşa şi făcu. După ce mulţumi cu lacrimi de bucurie 
pentru buna găzduire şi pentru vestea cea bună, porni la 
drum. 

Biata femeie nopţile le făcea zi. Nu i se mai alegea nici de 
mâncare, nici de odihnă, atâta dor şi foc avea să-şi 
găsească bărbatul pe care ursita i-l dedese. 

Merse, merse până ce i se sparse şi opincile aceste. Le 
lepădă şi începu a merge cu picioarele goale. Nu căuta 
gloduri, nu băga seamă de ghimpii ce-i intra în picioare, nici 
la loviturile ce suferea când se împiedica de vreo piatră. 

În cele mai de pe urmă ajunse la o poiană verde şi 
frumoasă pe marginea unei păduri. Acum se mai înveseli şi 
sufletul ei, când văzu floricelele şi iarba cea moale. Stătu şi 
se odihni niţel. Apoi, văzând păsărelele câte două-două pe 
rămurelele copacilor, se încinse focul într-însa de dorul 
bărbatului său, începu a plânge cu amar şi, cu copilul în 
braţe şi cu legătura cu oscioarele pe umăr, porni iarăşi. 

Intră în pădure. Nu se uita nici la iarba cea verde şi 
frumoasă ce-i mângâia picioarele, nu voia să asculte nici la 
păsărelele ce ciripeau de te asurzea, nu căuta nici la 
floricelele ce se ascundeau prin desişurile crângurilor, ci 
mergea dibuind prin pădure. Ba băgase de seamă că 
aceasta trebuie să fie pădurea în care locuia bărbatul său, 
după semnele ce-i spusese muma Vântului. 

Trei zile şi trei nopţi orbecăi prin pădure şi nu putu afla 
nimic. Atât de mult era ruptă de osteneală, încât căzu şi 
rămase acolo o zi ş-o noapte fără să se mişte, fără să bea şi 
să mănânce ceva. 

În cele mai de pe urmă, îşi puse toate puterile, se sculă, 
şi aşa, şovăind, cercă să umble sprijinindu-se în toiagul său, 

dară îi fu cu neputinţă, căci şi acesta se tocise, încât nu mai 
era de nici o trebuinţă. Insă de mila copilului care nu mai 
găsea lapte la pieptul ei, de dorul bărbatului, pe care îl 
căuta cu credinţă la Dumnezeu, porni aşa cum putu. Nu mai 
făcu zece paşi şi zări către un desiş un fel de casă precum îi 
spusese muma Vântului. Porni într-acolo şi abia, abia 
ajunse. Acea casă n-avea nici ferestre nici uşă. Pasămite 
uşa era pe deasupra. li dete ocol. Scară nu era. 

Ce să facă? Voia să intre. 

Se gândi, se răzgândi; se cercă să se suie - în zadar. Sta, 
sta s-o doboare cu totul întristarea: cum se poate să se lase 
ea să se înece tocmai la mal. Când, îşi aduse aminte de 
oscioarele de găină ce le purtase atâta cale şi-şi zise: nu se 
poate să mi se fi zis de florile mărului să păstrez aceste 
oscioare, ci că îmi va fi de mare ajutor la nevoie. 

Atunci scoase oscioarele din legătura ce o avea, se socoti 
niţel, mai cugetă şi, luând două din aceste osicioare, le 
puse vârf în vârf şi văzu că se lipi ca printr-o minune. Mai 
puse unul, apoi unul, şi văzu că se lipiră şi acelea. 

Făcu deci, din oscioare, doi drugi cât casa de înalţi. Îi 
rezemă de casă la o depărtare de o palmă domnească unul 
de altul. După aceea puse iarăşi căpătâi la căpătâi celelalte 
oscioare şi făcu nişte druguleţi mici, fiecare puindui-i de-a 
curmezişul pe drugii cei mari, închipui treptele unei scări; 
cum punea aceste trepte, se lipeau şi ele. Şi astfel unul 
câte unul puse până sus. Cum punea o treaptă se urca pe 
ea. Apoi alta, apoi alta, până unde îi ajunse. Când, tocmai 
sus în vârful scării, nu-i ajungea să mai facă o treaptă. 

Ce să facă? Fără astă treaptă nu se putea. Pasămite ea 
pierduse un oscior. Să stea acolo, era peste poate. Să nu 
intre înăuntru îi era ciudă. Se apucă şi-şi tăie degetul cel 
mic, şi cum îl puse acolo se lipi. Luă copilul în braţe, se urcă 
din nou şi intră în casă. 

Aici se miră ea de buna rânduială ce găsi. Se apucă şi ea 
şi mai deretică oleacă. Apoi mai răsuflă niţel, puse copilul 
într-o albie ce găsi şi o aşeză în pat. 


63 


Când veni bărbatu-său, se sperie de ceea ce văzu. Parcă 
nu-i venea să crează ochilor săi, tot uitându-se la scara de 
oscioare şi la degetul din vârful scării. Frica lui era să nu fie 
iară niscaiva farmece, şi cât p-aci era să-şi părăsească 
casa, dară Dumnezeu îi dete în gând să intre. 

Atunci, făcându-se un porumbel, ca să nu se lipească 
farmecele de el, zbură pe dasupra fără să se atingă de 
scară şi intră înăuntru în zbor. Acolo văzu o femeie îngrijind 
de un copil. 

El îşi aduse aminte atunci că femeia sa era însărcinată 
când plecase de la ea, şi unde îl coprinse un dor de dânsa şi 
o milă, gândindu-se la câte trebuia să fi păţit ea până să 
dea cu mâna de dânsul, încât se făcu numaidecât om. 

Cât p-aci era să n-o cunoască; atât de mult se schimbase 
din pricina suferințelor şi a necazurilor. 

Fata de împărat cum îl văzu, se sculă în sus şi îi tâcâia 
inima de frică, fiindcă ea nu-l cunoştea. 

După ce el i se făcu cunoscut, ea nu se căi, ba şi uită tot 
ce suferise. El era un bărbat ca un brad de frumos. 

Se puse deci la vorbă. Ea îi povesti toate întâmplările, 
iară el plânse de mila ei. Apoi începu şi el a spune: 

— Eu, zise el, sunt fiu de împărat. La un război ce avu 
tată-meu cu nişte zmei, vecini ai lui, care erau foarte răi şi-i 
tot călcau moşia, am omorât pe cel mai mic. 

Pasămite, ursita te făgăduise lui. Atunci mă-sa, care era o 
vrăjitoare de închega şi apele cu farmecele ei, mă blestemă 
să port pielea acelui scârbos dobitoc, cu gând ca să nu 
ajung să mi te iau eu. 

Dumnezeu i-a stat împotrivă, şi eu te-am luat. Baba care 
ţi-a dat aţa să mi-o legi de picior era ea. Şi de unde mai 
aveam trei zile să scap de blestem, am fost silit să port încă 
trei ani stârvul porcului. 

Acum, fiindcă tu ai suferit pentru mine şi eu pentru tine, 
să dăm laudă Domnului şi să ne întoarcem la părinţii noştri. 
Fără tine eram hotărât să trăiesc ca un pustnic, d-aia şi mi- 

am ales acest loc pustiu şi mi-am făcut casa asta aşa, ca 
pui de om să nu mai poată răzbi la mine. 

Apoi se îmbrăţişară de bucurie şi se făgăduiră ca 
amândoi să uite necazurile trecute. 

A doua zi de dimineaţă se sculară şi porniră amândoi mai 
întâi la împăratul, tatăl lui. Când se auzi de venirea lui şi a 
soţiei sale, toată lumea plângea de bucurie că îi vedea. lară 
tatăl şi muma lui îi îmbrăţişă strâns, şi ţinură veseliile trei 
zile şi trei nopţi. 

Apoi merse şi la împăratul, tatăl femeii lui. El cât p-aci 
era să-şi iasă din minţi de bucurie, când îi văzu. Ascultă 
povestindu-i-se întâmplările lor. Apoi zise fie-sei: 

— Ţi-am spus eu că nu credeam să se fi născut porc acel 
dobitoc ce te-a cerut de soţie? Şi bine ai făcut, fata mea, de 
m-ai ascultat. 

Şi fiindcă era şi bătrân, şi moştenitor n-avea, se cobori 
din scaunul împărăției sale şi îi puse pe dânşii. lară ei 
domniră cum se domneşte când împărații trec prin fel de fel 
de ispite, necazuri şi nevoi. 

Şi de n-or fi murit, trăiesc şi astăzi, domnind în pace. 

lară eu încălecai p-o şea etc. 

ÎNŞIR'-TE MĂRGĂRITARI 


A fost odată ca niciodată etc. 

A fost odată un fecior de boier mare, şi după ce 
cutreierase ţările, răzbătând prin toate unghiurile, se 
întorcea la moşia sa. Şi trecând printr-o cânepişte, văzu trei 
fete ce munceau la cânepă. El îşi căuta de drum în treaba 
lui, fără să ia aminte la cele ce tot spuneau fetele. Când 
ajunse la urechile lui nişte vorbe ce-l trezi, căci era dus pe 
gânduri. Se întoarse la fete şi le întrebă: 

— Ce aţi zis, fetelor? 

— De m-ar lua pe mine feciorul ăla de boier ce trece p- 
aci, eu i-aş îmbrăca curtea cu un fus, zisese fata cea mai 
mare. 

— De m-ar lua pe mine feciorul ăla de boier ce trece p- 
aci, eu i-aş sătura curtea cu o pită, zisese fata cea mijlocie. 

— De m-ar lua pe mine feciorul ăla de boier ce trece p- 
aci, eu i-aş face doi feţi-logofeţi cu totul şi cu totul de aur, 
zisese fata cea mică. 

După ce îi spuseră fetele ce ziseseră, el stătu de se socoti 
gândindu-se: mă, ca ce să fie asta? Apoi după ce se mai 
răzgândi, zise fetei celei mici: 

— Fetico, mie îmi plăcu vorbele tale mai mult decât ale 
surorilor tale. Dacă vrei să mergi cu mine, eu te iau de 
soţie, numai să-ţi ţii cuvântul. 

Şi cum să nu fi voit fata; căci era un brad de flăcău, 
chipeş şi drăgălaş, nu glumă. 

Fata se roşi la faţă ca un bujor; apoi, după ce mai stătu 
niţel la chibzuri, întinse mâna şi îi zise: 

— Ai, să fie de bine. Dacă tu vei fi orândul meu, nu scap 
eu de tine, nici tu de mine măcar de s-ar pune nu ştiu cine 
şi cruciş şi curmeziş. 

Feciorul de boier luă fata şi se duse cu dânsa la moşiile 
lui. Acolo avea el nişte palaturi cum nu mai văzuse ea. Se 

cununară, făcând o nuntă de se dusese vestea în şapte ţări, 
şi făcură tot ce trebuia pentru rostul căsătoriei lor. 

Nu trecu mult şi fata rămase grea şi ea ca toată lumea. 
Când auzi feciorul de boier una ca asta, nu mai putu de 
bucurie, şi porunci numaidecât să-i facă un leagăn numai 
de mătase, în care să-şi puie copiii. 

Feciorul de boier, când îşi aduse acasă nevasta, îi dete, 
pentru trebuinţele ei, o fată a unei bahniţe de ţigancă ce-şi 
ţinea zilele prin curtea boierului cu ce se îndurau stăpânii. 
Procleta de cioară cum văzu fata, îi puse gând rău. 

Când sosi ceasul naşterii, fiul de boier nu era acasă, ci 
dus într-ale sale. Doamna casei trimise pe ţigancă să aducă 
o moaşă. Ea aduse pe mumă-sa. Aceasta, cum veni, îi zise: 

— Milostiva noastră doamnă, mânca-ţi-aş ochişorii, la noi 
p-aci este obicei ca doamnele când are să nască, să se suie 
în pod şi moaşa să stea cu ciurul la uşa podului şi aşa să 
facă. 

Doamna îi răspunse: 

— Bine, bunico; dacă aşa vă este obiceiul p-aci, aşa să 
facem. 

Ea, biet, nevinovată cum era, nici prin gând nu-i plesnea 
că întru aceasta era o viclenie din cele mai spurcate. Ea se 
ştia curată la inimă. Făcuse tuturor bine. Nu se aştepta 
deci, ca cineva să aibă nici măcar o umbră de cugete 
pângărite pentru dânsa. 

Ea crezu. Şi suindu-se în pod, făcu, cum zisese, doi feţi- 
logofeţi cu totului, totului de aur, în ciurul pe care îl ţinea 
tiganca la gura podului. Cum văzu copilaşii aşa de frumoşi, 
gaşperiţa de cioară, ce să facă ca să ponosească pe 
doamna sa? Se duse numaidecât şi îngropă copilaşii în 
băligarul de la grajd, şi luând doi căţei de la o căţea ce 
fătase de curând, îi arătă doamnei sale, zicându-i: 

— lată, stăpână, ce făcuşi dumneata. 

— Cum se poate una ca asta? îi răspunse doamna. 

Şi pângara de cioară începu a se ciorovoi cu doamna sa. 
Ba, c-o fi; ba, că n-o fi. 

Între acestea iată că sosi şi fiul de boier. Țiganca îi ieşi 
înainte, şi arătându-i ciurul cu căţeii, îi zise: 

— lată ce pricopseală îţi făcu nevasta ce ţi-ai ales. Bine 
că ţi-a dat Dumnezeu în gând să-i aduci o credincioasă ca 
mine, care să fie pe lângă dânsa, căci altminteri, cine ştie 
cum era să te îmbrobodească şi să-şi râză de dumneata. 

Se mânie fiul de boier când văzu o astfel de batjocură, şi, 
ca să o pedepsească, luă de soţie pe ţigancă, iar pe fosta 
lui nevastă o făcu slujnică. 

Biata femeie văzu bine nedreptatea ce i se făcu: dară 
neavând încotro, tăcu şi răbdă cu nădejdea în Dumnezeu, 
că-şi va revărsa mila lui asupra ei, şi va da odată, odată, la 
iveală nevinovăția sa. 

Şi mai trecând câtăva vreme, iată, măre, că răsări din 
băligarul unde fuseseră îngropaţi copiii, doi meri. Coaja 
acestor meri era suflată cu aur, de lucea ca ziua, când 
noaptea era întuneric beznă. Ei creşteau într-o zi ca într-un 
an, şi după puţin se făcură mari. 

Țiganca, care ştia blestemăţia ce făcuse se temu, văzând 
frumuseţea merilor, şi zise bărbatului ei, tatăl copiilor 
răpuşi de dânsa: 

— Mă, mie mi-a venit aşa să te îndemn a tăia merii ăia ce 
cresc lângă grajd, şi din ei să faci, din doi, două scânduri la 
pat, că tot ne lipsesc câteva scânduri. 

— Bine, fa, răspunse fiul de boier, cum să tăiem noi a 
mândreţe de meri? Nu vezi, tu, că sunt de poveste? Cine 
mai are asemenea meri? 

— Fie, mie mi-a venit aşa, ca să-i tai; că tu de nu-i vei 
tăia, eu nu mai mănânc pâine şi sare cu tine pe un taler. 

Şi neputându-se cotorosi de dânsa, fiul de boier puse de 
tăie merii şi făcu dintr-înşii scânduri, le puse la pat şi se 
culcară pe dânsele. 

Peste noapte ţiganca auzi cum vorbeau scândurile. 

— Dado, zicea una, căci copiii erau un băiat şi o fată, 
dado, zise băiatul, greu ţi-e ţie? 

— Greu, răspunse fata, căci este păgâna pe mine. Dară 
ţie, greu îţi este? 

— Mie nu-mi este greu, zise băiatul, că este tata pe mine. 

Cum pricepu tiganca că vorbele scândurilor o vor duce la 
pierzare, de le va auzi fiul de boier, nu mai dete nici pic de 
somn în genele ei până dimineaţă. 

— Bărbate, îi zise blestemata de cioropină, cum se 
lumină de ziuă, să tai scândurile alea de le-am pus ieri la 
pat; căci am visat nişte vise urâte astă-noapte. 

— Bine fa, îi răspunse el, cum să tăiem ale scânduri aşa 
de frumoase? 

— Eu nu ştiu; tu dacă nu le vei tăia, eu mă duc şi mă dau 
de râpă. 

Ca să scape de câra ei, fiul de boier puse de tăie 
scândurile, făcându-le ţăndări mărunte. lară spurcata 
astupă toate găurelele casei şi puse scândurile pe foc de 
arseră. Totuşi două scânteioare se strecură pe coş şi picară 
în grădină. În locul unde căzută aceste scântei, răsări îndată 
două steble de busuioc. Boierul avea un mieluşel ce creştea 
şi el prin curtea lui; acesta scăpând în grădină, mâncă 
busuiocul, şi îndată i se auri lâna. Şi aşa de frumos se făcu 
mielul, încât nu se mai găsea pe lume un altul aşa de 
frumos ca acesta. 

Crăpa fierea într-însa de necaz când văzu mielul; căci 
tiganca pricepu că aceasta nu era lucru curat pentru dânsa. 
Şi după ce mai trecu câtinică vreme, zise bărbatului ei, 
când îl văzu cam cu voie bună: 

— Cum aş mânca carne din mielul ăla al nostru! 

— Nici să te gândeşti la una ca asta, că mie mi-este drag, 
îi răspunse fiul de boier. 

Văzu ţiganca că de astă dată nu i se prinde vorba, o 
întoarse la viclenie. 

Se făcu bolnavă. O săptămână încheiată îşi chinui 
bărbatul cu gemetele ei. Într-o noapte se făcu că răsare din 
somn; şi dacă o întrebă bărbatu-său, că ce i s-a întâmplat, 
ea îi răspunse: 

— Am visat că unde venise o descântătorească şi unde 
îmi zicea că dacă voi să mă fac sănătoasă, să cer de la tine 
să tai mielul ăla al nostru şi să-i mănânc drobul. 

— Fugi d-acolo, nevastă, îi răspunse el, ce stai tu de 
vorbeşti? Unde s-a mai văzut pe lume un miel aşa de 
frumos? Cum să-l tăiem? Mai bine să aducem pe toţi vracii 
să-ţi dea leacuri care să te facă sănătoasă. 

— Leacul meu ăsta este, îi mai zise ea. Dacă nu vrei să 
tai mielul, înţeleg că tu vrei să mor eu. 

Şi, neavând încotro, fiul de boier puse de tăie mielul şi-l 
dete la bucătărie să-l gătească. 

Gaşperiţa se duse îndată în bucătărie şi puse la cale ce 
să se facă cu mielul, ca să nu mai rămâie nimic din el. 
Trimise maţele la pârâu, cu o credincioasă d-ale ei, ca să le 
spele, după ce numără până şi cel mai mic măţişor, şi-i 
spuse că va plăti cu capul ei de va pierde vrun crâmpei din 
ele. Credincioasa bahniţei, spălându-le la pârâu, nu ştiu 
cum făcu şi rupse un căpătâi. De frică, îl dete pe gârlă. 

După aceea se întoarse acasă, aduse toate maţele şi le 
dete iarăşi în număr. 

A doua zi ducându-se fosta soţie a boierului la pârâu cu 
cofa să aducă apă, se uită la vale pe râu şi văzu acolo pe un 
dâmb doi copilaşi, jucându-se cu două mere de aur, de 
lucea pământul, şi rămase acolo până seara uitându-se cu 
jind la dânşii, căci ei îi da în gând că poate să fie copiii 
dânsei. Intorcându-se acasă, o luă spurcata de cioroaică la 
bătăi. Dară ea zise: 

— Nu mă mai bate, stăpână, că ce-mi văzură ochii, o 
săptămână să te tot uiţi, şi tot nu te îndestulezi. 

Dacă auzi aşa, se duse şi cioroaica, şi în adevăr că şi ea 
se uitase acolo privind la copilaşi. Şi cum şi-ar aduce aminte 
oare a se depărta, când vedea aşa frumuseţe nemaiauzită? 
Se jucau copiii şi se zbenguiau, de-ţi era dragă lumea să 
priveşti la dânşii. 

Înţepenise împeliţata, zgâindu-se cu ochii acolo. Şi 
venind mama copiilor şi trezind-o din buimăceala în care 
căzuse: 

— Vezi, stăpână, nu-ţi spuneam eu că nu te poţi îndestula 
de o aşa frumuseţe, de te-ai uita nu ştiu cât? 

Procleta le puse gând rău, şi tot plănuia, cum ar face ca 
să-i răpuie. 

Într-acestea venea lume după lume de se uita la dânşii. 
Din toţi privitorii o babă bătrână, mai pricepută, dorind şi ea 
să-i aibă de feţi ai ei, ducându-se acasă, aduse cu dânsa o 
furcă mică şi un toiegel. Cu acestea se duse în marginea 
râului şi, arătându-le aceste unelte, îi strigă cu un grai 
duios. 

Cum văzură copiii aceste lucruri, odată se repeziră la 
dânsele; şi fata puse mâna pe furcă, iar băiatul pe toiag. 

Luându-i baba cu sine, îi îmbrăcă cu nişte zdrenţe şi îi 
duse acasă la dânsa. 

Nu trecu mult după aceasta, şi boierul făcu clacă, 
adunând pe toţi copiii şi fetele din sat ca să înşire 
mărgăritare. Se duse şi baba cu copiii ei. 

Acolo, la şezătoare, unde se strânseră toţi de vorbea la 
verzi şi uscate, spuind la glume şi la ghicitori, sta şi feciorul 
de boier. 

El se întâmplase în acea zi să fie cu voie bună, şi zise: 

— Ştiţi ce? copii! Decât să flecăriţi la glume şi la câte 
nagode toate, mai bine spuneţi-vă fiecare basmul său. 

Toţi într-o glăsuire primiră de bună cugetarea boierului. 
Şi spuseră unii, una; alţii, alta; până ce veni şi rândul 
copiilor babei, ca să-şi spuie şi ei basmul lor. Dară ei 
sfiicioşi cum îi lăsase pe ei Dumnezeu, răspunseră: 

— Apoi de, boierule, noi ce să spunem? că nu ştim nici un 
basm. 

-De! nu vă mai fandosiţi acum. Spuneţi şi voi, ia, ce v-ăţi 
pricepe. 

Atunci băiatul începu: 

— „A fost odată trei fete care munceau în cânepişte, 
înşiri-te mărgăritari; şi trecând p-acolo un fecior de boier 
mare, înşir'-te mărgăritari. 

Fata cea mai mare zise: „De m-ar lua pe mine de soţie, 
feciorul ăla de boier, eu i-aş îmbrăca curtea cu un fus, înşir'- 
te mărgăritari.” 

Fata cea mijlocie zise: „De m-ar lua pe mine de soţie 
feciorul ăla de boier ce trece p-aci, eu i-aş sătura curtea cu 
o pită. Înşir'-te mărgăritari.” 

Fata cea mai mică zise şi ea: „De m-ar lua pe mine de 
soţie feciorul ăla de boier, eu i-aş face doi feţi-logofeţi cu 
totul şi cu totul de aur. Înşir'-te mărgăritari.” 

Feciorul de boier luă de soţie pe fata cea mai mică, şi 
dacă o duse acasă, îi dete spre slujbă pe fata unei ţigance.” 

Afurisita de ţigancă cum auzi începutul unui astfel de 
basm, prinse a zice: 


Un tăciune. 
Ș-un cărbune. 
Taci, băiete, nu mai spune. 


lară boierul zise şi el: 


Un cărbune. 
Ș-un tăciune. 
Spune, băiete, spune. 


Băiatul iarăşi începu: 

— „Mai trecu ce mai trecu şi soţia boierului rămase grea. 
Când fu la ceasul naşterii, boierul nu era acasă. Soţia lui 
trimise pe ţigancă să-i aducă o moaşă; şi ea aduse pe mă- 
sa. Înşir'-te mărgăritari. 

Bahniţa de mă-sa dacă veni zise că pe la dânşii p-acolea 
este obiceiul ca doamnele când nasc să se suie în pod şi 
moaşa să stea la uşa podului cu ciurul. Doamna crezu. Se 
urcă în pod şi născu doi feţi-logofeţi cu totului, totului de 
aur. Înşir'-te margăritari. 

Cioroaica cum văzu minunea asta, se duse de îngropă 
copilaşii în băligarul de la grajd, şi puse în ciur doi căţei 
fătaţi de curând, pe care îi arătă boierului, spuindu-i că 
astfel de odrasle i-a născut soţia. Înşiri-te mărgăritari. 

Boierul se mânie pe soţia sa, şi o pedepsi, făcând-o 
slujnica ţigăncii, iară pe ţigancă o luă de soţie. Din băligar 
crescură doi meri cu coaja de aur. Țiganca, cum îi văzu, se 
tinu de câra boierului ca să-i taie şi să-i facă scânduri de 
pat. Peste noapte când se culcară, scândura de sub boier 
zise: „Dado, greu ţi-e ţie?” „Greu, că este păgâna pe mine, 
dară ţie greu ţi-e?” „Mie nu-mi este greu, că este tata pe 
mine.” Înşir'-te mărgăritari.” 

Țiganca iară sări cu vorba: 


Un tăciune. 
Ș-un cărbune. 
Taci, băiete, nu mai spune. 


Dară şi boierul sări, şi zise şi el: 


Un tăciune, 
Ș-un cărbune, 
Spune, băiete, spune. 


Băiatul începu: 

— „Atunci bahniţa, care auzise ce vorbise scândurile, 
stărui cu dinadinsul la bărbatu-său, până ce tăie scândurile. 
Ea le făcu ţăndări şi le puse pe foc. Două scânteioare săriră 
pe coş şi căzură în grădină. Din acele scânteioare, răsăriră 
două steble de busuioc. Boierul avea un mieluşel; el scăpă 
în grădină şi mâncă din acest busuioc. Îndată i se auri lâna. 
Înşir'-te mărgăritari. 

Cum văzu cioropina şi această minune, se prefăcu că e 
bolnavă şi ceru de la bărbatu-său să-i taie mielul, că se va 
însănătoşi de va mânca din el. Acesta se împotrivi. Ea 
stărui. Şi ca să scape de gâra-măra, că nu-i mai tăcea 
fleoanca, puse de-l tăie. Inşir'-te mărgăritari. 

Țiganca trimise pe o credincioasă a ei cu maţele mielului 
să le spele la râu; şi ca să nu lipsească nici un măţişor, i le 
dete pe număr. Credincioasa spălându-le, se rupse un 
crâmpeiaş şi-l dete pe râu. El se opri pe un prund, şi noi 
ieşirăm de acolo. Înşir'-te mărgăritari.” 

Şi, o minune! Mărgăritarul se înşira de la sine, fără ca 
copiii să fi pus mâna pe dânsul. 

Afurisita de ţigancă tot mereu le zicea, căci vedea ea 
unde are să ajungă treaba: Un tăciune. Ş-un cărbune. Taci, 
băiete, nu mai spune. 

Boierul însă, căruia parcă i se răcorea inima când auzea 
spusele băiatului, îi da ghes, zicându-i: Un cărbune. Ş-un 
tăciune. Spune, băiete, spune 

— „De acolo ne luă o babă şi ne duse la casa ei, unde ne 
creşte ca pe copiii ei. Boierul, stăpânul acestei moşii, făcu o 
şezătoare, şi venirăm şi noi, şi iacătă-ne, teaferi cum ne-a 
născut muica. Înşir'-te mărgăritari.” 

Toţi cei de faţă rămăseseră bleojdiţi la copilul care-şi 
spunea basmul, şi parcă nu le venea a crede celor ce le 
auzea urechile. 

Atunci băiatul îşi sfârşi basmul zicând: 

— Şi dacă nu credeţi, uitaţi-vă şi vă încredinţaţi. 

Şi dodată se dezbrăcară de zdrenţele cele murdare, şi 
rămaseră strălucind de nu putea nimenea să ţie ochii la ei. 
Tatăl lor însă numaidecât se repezi, şi luându-i în braţe 
văzu că se lipesc de inima lui, şi atunci îi cunoscu că sunt fii 
ai săi. Şi viind şi muma lor, care plânsese de dânşii cu 
lacrămile cât pumnul, îi îmbrăţişă şi dânsa. Şi plânseră de 
bucurie că îi mai adună Dumnezeu launloc pre toţi şi se 
veseliră veselie îngerească. 

Atunci boierul, amărât de amăgirea şi înşelăciunea 
ţigăncii, porunci şi aduse din herghelie doi armăsari 
neînvăţaţi. Apoi legă pe ţigancă de coadele cailor, împreună 
cu un sac de nuci, şi le dete drumul să se ducă în lume, şi 
unde cădea nuca, cădea şi bucăţica, până ce nu mai alese 
nici praful de dânsa. 

lar eu încălecai p-o şea etc. 

LUPUL CEL NĂZDRĂVAN ŞI FĂT-FRUMOS 


A fost odată ca niciodată etc. 

A fost un împărat şi o împărăteasă. Ei aveau trei copii. 
Mai aveau pe lângă palaturile lor o grădină foarte frumoasă. 
Şi atât de dragi îi erau florile acestui împărat, încât însuşi cu 
multă tragere de inimă le plivea şi îngrijea de grădină. În 
fundul acestei grădini crescuse un măr cu totul şi cu totul 
de aur. Impăratul nu mai putea de bucurie că în grădina sa 
se află un aşa pom cum nu se găsea în toată lumea. Se tot 
întorcea pe lângă dânsul şi se tot uita pe de toate părţile la 
el, de i se scurgeau ochii. Când, într-o zi, văzu că pomul 
înmugureşte, înfloreşte, se scutură florile şi roadele se 
arată; apoi spre seară dă în pârguială. li zâmbea mustaţa 
împăratului şi îi lăsa gura apă, când se gândea că a doua zi 
o să aibă la masa sa mere de aur, lucru ce nu se auzise 
până atunci. 

A doua zi nu se luminase bine de ziuă, şi împăratul era în 
grădină ca să vază merele cele aurite şi să-şi împace 
nesaţiul ce avea de a se uita la dânsele. Dară rămase ca 
ieşit din minte, când, în loc de mere coapte aurii, văzu că 
pomul înmugurise din nou, iară merele nicăieri. Încă fiind 
acolo, văzu cum înfloreşte pomul, cum îi cade florile şi cum 
roadele se arată iarăşi. 

Atunci îi mai veni inima la loc şi se mulţumi a aştepta 
până a doua zi. In ziua următoare, ia merele de unde nu e. 
S-a supărat împăratul, nevoie mare, şi porunci la paznici să 
se puie să prinză pe hoţi. Dară aşi! unde e pomana aia! 

Pomul înflorea în fiecare zi, se scuturau florile, rodul 
creştea şi seara da în pârg. Noaptea se cocea. Oarecine 
venea atunci şi le lua, fără să prinză de veste oamenii 
împăratului. Pare că era un lucru făcut: acel cineva care lua 
merele îşi bătea joc şi de împăratul şi de toţi paznicii lui. 
Acestui împărat acum nu-i mai era că nu poate avea mere 

aurite la masa lui, ciuda cea mai mare era că nici pârga 
acestui pom nu o văzuse măcar. Aceasta îl întristă până 
într-atâta încât p-aci era să se scoboare din scaunul 
împărăției şi să-l dea celui ce se va lega a prinde pe hoţ. 

Fiii acestui împărat, pasămite că-i simţiră gândul, căci 
veniră înaintea lui şi-l rugară să-i lase a pândi şi ei. Mare fu 
bucuria împăratului când auzi din gura fiului său celui mai 
mare legătura ce făcea de a pune mâna pe hoţ. Le dete, 
deci, voie, şi ei se puseră pe lucru. Pândi în ziua dintâi fiul 
cel mare; dară păţi ruşinea ce păţise şi ceilalţi pândari din 
naintea lui. 

A doua zi pândi şi cel mijlociu; dară nici el nu fu mai 
breaz, ci se întoarse la tatăl său cu nasul în jos. 

Ei spuseră că până la miezul nopţii o duc cum o duc, dară 
că după aceea nu se pot ţine pe picioare de piroteala ce-i 
apucă şi cad într-un somn adânc, şi nu mai ştiu nimic. 

Fiul cel mai mic asculta şi tăcea. Apoi, după ce sfârşiră de 
spus fraţii cei mai mari ce li se întâmplase, se ceru şi el de 
la tată-său ca să-l lase să pândească şi el. Cât de trist era 
tată-său pentru că nu se găsea nici un voinic care să-i 
prinză pe hoţii merelor, râse când îl auzi. lară după multe 
rugăciuni se înduplecă. Atunci fiul cel mai mic se pregăti de 
pândă. 

Cum veni seara, îşi luă tolba cu săgețile, arcul şi paloşul, 
şi se duse în grădină. Işi alese un loc singuratic şi depărtat 
de orice pom şi de zidari, astfel ca să n-aibă de ce se 
rezema. Se hotări a sta în picioare pe un trunchi de pom 
tăiat, astfel încât când i-ar veni somn şi ar moţăi, să cază 
jos şi să se deştepte. Aşa făcu, şi după ce căzu de vro două 
ori, i se sperie somnul şi rămase treaz şi nebântuit de 
piroteală. 

Când, colea despre ziuă, când somnul e mai dulce, auzi 
un fâlfâit ca de un stol de paseri că se apropie. 

Trase cu urechea şi simţi că cineva jumuleşte pomul de 
mere. Scoase o săgeată din tolbă, o aşeză la arc şi, trac! 
trase o săgeată şi nu se făcu nici o mişcare. Trac! mai trase 

una şi iarăşi nimic. Când trase cu a treia, fâlfâitul se auzi 
din nou şi el pricepu că stolul de păsări trebuie să fi zburat. 
Se apropie de mărul de aur şi văzu că hoţul n-avusese timp 
a lua toate merele. Luase ce luase, dară tot mai rămăsese. 
Stând el acolo, i se păru că vede lucind ceva pe jos. Se 
plecă şi ridică acel ceva ce lucea. Când, ce să vezi d-ta? 
două pene cu totul şi cu totul de aur. 

Cum se făcu ziuă, culese câteva mere, le puse pe o tipsie 
de aur, şi cu penele la căciulă se duse de le înfăţişă tatălui 
său. 

Împăratul văzând merele, mai-mai era să-şi iasă din 
minţi, de bucurie; dară îşi tinu firea. Puse de strigă prin 
toată cetatea că fiul său cel mic a izbutit să aducă mere şi 
să şi afle că hoţul este o pasăre. 

Făt-Frumos zise tatălui său să-i dea voie acum să caute şi 
pe hoţ. Tatăl său nu mai voia să ştie de hoţ, deoarece i-a 
ajutat Dumnezeu să vază merele cele atât de mult dorite. 

Dară fiul cel mic al împăratului nu se lăsă numai pe 
aceea, ci stărui până ce împăratul îi dete voie să meargă a 
căuta şi pe hoţ. Se găti de drum; iară când fu a pleca, îşi 
scoase penele cele de aur de la căciulă şi le dete 
împărătesei, muma lui, ca să le poarte ea până s-o întoarce 
el. 

Luă haine de primeneală şi bani de cheltuială, îşi atârnă 
tolba cu săgețile la spate, paloşul la coapsa stângă, şi, cu 
arcul într-o mână şi cu alta de gâtul credinciosului său, 
porni la drum. Şi aide, şi aide, merse cale lungă depărtată, 
până ce ajunse în pustietate. Aci făcu popas şi sfătuindu-se 
cu robul său cel credincios, găsi cu cale să apuce spre 
răsărit. Mai călătorind ei o bucată bună, ajunse la o pădure 
deasă şi stufoasă. Prin bungetul ăsta de pădure mergând ei 
pe dibuitele, căci altfel era peste poate, zăriră în depărtare 
un lup groaznic de mare şi cu fruntea de aramă. Indată se 
şi gătiră de apărare. Când fură aproape de lup de o bătaie 
de săgeată, puse Făt-Frumos arcul la ochi. 

Văzând lupul una ca aceasta, strigă: 

— Stăi, Făt-Frumos, nu mă săgeta, că mult bine ţi-oi 
prinde vreodată. 

Făt-Frumos îl ascultă şi lăsă arcul în jos. Apropiindu-se 
lupul şi întrebându-l unde merge şi ce caută prin astfel de 
păduri nestrăbătute de picior de om, Făt-Frumos îi spuse 
toată întâmplarea cu merele din grădina tatălui său, şi că 
acum merge să caute pe hoţ. 

Lupul îi spuse că hoţul era împăratul păsărilor. Că el când 
venea a fura merele, aduna pasările cele mai agere la zbor 
şi cu ele în stol venea de le culegea. Că acea pasăre se află 
la împărăţia de la marginea acestei păduri. li mai spuse că 
toată megieşia se vaită de furturile ce face ea poamelor de 
prin grădini, şi le arătă drumul cel mai apropiat şi mai 
lesnicios. Apoi, dându-i un merişor frumos la vedere, îi mai 
zise: 

— Ţine, Făt-Frumos, acest merişor. Când vei avea 
trebuinţă de mine vreodată, să te uiţi la el, să gândeşti la 
mine şi eu îndată voi fi acolo. 

Făt-Frumos primi merişorul şi-l băgă în sân, apoi, luându- 
şi rămas bun, porni cu credinciosul său şi, străbătând 
desişurile pădurii, ajunse la cetatea în care se afla acea 
pasăre. 

Cercetă prin cetate şi i se spuse că împăratul locului 
aceluia o ţine într-o colivie de aur în grădina sa. 

Aceasta îi fu de ajuns a şti. 

Dete câteva târcoale curţii împărăteşti şi luă aminte la 
toate amănunturile ce înconjura curtea. Cum se făcu seară, 
veni cu credinciosul său şi se pitulă la un colţ, aşteptând 
acolo până se liniştiră toţi cei din curte. Apoi credinciosul lui 
puindu-se piuă, Făt-Frumos se urcă pe dânsul; d-aci pe 
coama zidului, şi sări în grădină. Când puse mâna pe 
colivie, o dată ţipă pasărea şi, cât ai zice mei, se văzu 
înconjurat de o mulţime de paseri, care mai mici, care mai 
mari, ţipând pre limba lor. Şi atâta larmă făcură, încât se 
deşteptară toţi slujitorii împărăteşti. Şi viind în grădină, 

găsiră pe Făt-Frumos cu colivia în mână şi pasările dându- 
se la el să-l sfâşie, iară el apărându-se. 

Puseră slujitorii mâna pe el şi-l duseră la împăratul, 
carele şi dânsul se sculase să vază ce se întâmplase. 

Cum îl văzu împăratul, îl şi cunoscu; apoi prinse a-i zice: 

— Îmi pare rău, Făt-Frumos, de această întâmplare. De ai 
fi venit cu binele, sau cu rugăciuni, să-mi ceri pasărea, 
poate m-aş fi înduplecat să ţi-o dau de bunăvoia mea; dară 
acum, prins cu mâna în sac, cum se zice, după datinile 
noastre, cu moarte trebuie să mori. Şi numele îţi va 
rămânea pângărit cu ponosul de tâlhar. 

— Această pasăre, luminate împărate, răspunse Făt- 
Frumos, ne-a jefuit de mai multe ori merele de aur din 
pomul ce are tătâne-meu în grădina sa, şi de aceea am 
venit să pui mâna pe hoţ. 

— Poate să fie adevărat ceea ce spui tu, Făt-Frumos, 
dară la noi, împotriva datinelor noastre eu n-am nici o 
putere. Numai o slujbă însemnată făcută împărăției noastre 
te poate scăpa şi de ponos şi de moarte. 

— Spune ce slujbă să-ţi fac, şi mă voi încumeta. 

— De vei izbuti să-mi aduci iapa cea sireapă ce este la 
curtea împăratului meu vecin, vei scăpa cu faţa curată, şi-ţi 
voi da pasărea cu colivia. 

Făt-Frumos primi. Şi chiar în acea zi şi plecă cu 
credinciosul său rob. 

Ajungând la curtea împăratului vecin, luă cunoştinţă de 
iapă şi de împrejmuirea curţii. Apoi, cum veni seara, se 
aşeză cu credinciosul lui la un colţ de curte, unde i se păru 
a fi un loc de pârleaz. 

El văzuse iapa cum o plimbau doi slujitori, şi se minună 
de frumuseţea ei. Ea era albă, avea căpăstrul aurit şi 
împodobit cu pietre nestemate, de lumina ca soarele. 

Pe la miez de noapte, când somnul este mai dulce, Făt- 
Frumos zise credinciosului său de se puse piuă, iară el se 
urcă pe dânsul, apoi pe zid şi sări în curtea împăratului. 
Merse pe dibuitele şi în vârful degetelor, până ce ajunse la 

grajd; şi, deschizând uşa, puse mâna pe căpăstru şi trăgea 
iapa după dânsul. Cum ajunse iapa la uşa grajdului, unde 
nincheză o dată de haui văzduhul şi urlă toată curtea şi 
palaturile. Îndată săriră toţi cu totul, puseră mâna pe Făt- 
Frumos şi-l duseră la împăratul, carele şi el se sculase. 
Acesta, cum îl văzu pe Făt-Frumos, îl şi cunoscu. 

Îl înfruntă pentru fapta cea mişelească ce era să 
săvârşească, şi-i spuse că datinele ţării sale dă morţii pe 
furi, şi că împotriva acelor datine el n-are nici o putere. 

Făt-Frumos îi spuse drept toată şiritenia cu merele, cu 
pasărea şi cu cele ce îi zisese să facă împăratul, vecinul 
său. 

Atunci împăratul îi zise: 

— De vei putea, Făt-Frumos, să-mi aduci pe Zâna 
Crăiasa, poate că vei izbuti să scapi de moarte şi să-ţi 
rămâie numele nepătat. 

Făt-Frumos se încumese şi, luând pe credinciosul său cu 
sine, plecă. Pe drum îşi aduse aminte de merişor. Il scoase 
din sân, se uită la dânsul şi se gândi la lup. Şi cât te-ai 
şterge la ochi, lupul fu aci. 

— Ce pofteşti, Făt-Frumos? îi zise. 

— Ce să poftesc, îi răspunse el. laca, iaca, iacă ce mi s-a 
întâmplat. Cum să fac eu acum să mă întorc cu ispravă 
bună? 

— De asta îţi este? Las' pe mine, că treaba este ca şi 
sfârşită. 

Şi porniră câteşitrei spre Zâna Crăiasa. 

Când fură aproape de Zâna Crăiasă, făcură popas într-o 
pădure de unde se vedea palaturile cele strălucite ale 
zânei. Se învoiră ca Făt-Frumos şi cu credinciosul său să 
aştepte la tulpina unui copac bătrân, până s-o întoarce 
lupul. ` 

Şi mândre palaturi mai avea zâna, măre. Insuşi lupul se 
miră de frumuseţea şi de rânduiala cea bună ce era p- 
acolo. Cum ajunse, făcu ce făcu şi se furişă în grădină. 

Ce să vezi d-ta? Nici un pom nu mai era verde. Le căzuse 
frunza, şi crăcile, şi rămurelele, de erau ca despuiaţi. Pe jos, 
frunzele căzute erau făcute scrum de uscăciune. Numai un 
stuf de trandafiri mai era înfrunzit şi plin de boboci, unii în 
floare şi alţii deschişi. Ca să ajungă până la dânsul, lupul 
trebui să meargă în vârful degetelor ca să nu fâşie frunzetul 
cel uscat, şi se ascunse în acel crânguleţ înflorit. Stând el 
acolo şi pândind, iată că iese Zâna Crăiasă din palaturi, 
însoţită de douăzeci şi patru de roabe, ca să se plimbe prin 
grădină. 

Când o văzu lupul, p-aci, p-aci era să uite pentru ce 
venise şi să se dea de gol; dară se stăpâni. Căci era aşa de 
frumoasă, cât nu s-a mai văzut şi nu se va mai vedea pe 
faţa pământului. Avea un păr, nene, cu totul şi cu totul de 
aur. Cosiţele ei lungi şi stufoase, de-i bătea pulpele. Când 
se uita la cineva cu ochii ei ceia mari şi negri ca murele, îl 
băga în boale; avea nişte sprâncene bine arcuite, de pare 
că erau scrise, şi o pieliţă mai albă ca spuma laptelui. 

După ce dete câteva târcoale prin grădină cu roabele 
după dânsa, veni şi la stuful de trandafir să rupă câteva 
flori. Când lupul, care era ascuns în crâng, odată se repezi, 
o luă în braţe şi pe ici ţi-a fost drumul. lară roabele, de 
spaimă se împrăştiară ca puii de potârniche. Într-un suflet 
alergă lupul şi o dete leşinată în braţele lui Făt-Frumos. 
Acesta, cum o văzu, se pierdu cu firea; dară lupul îi aduse 
aminte că e voinic, şi-şi veni în sine. Mulţi împărați voise să 
o fure, dară se răpuseră. 

Făt-Frumos prinsese milă de ea, şi nu-i mai venea ao da 
altuia. 

Zâna Crăiasă, după ce se deşteptă din leşin şi se văzu în 
braţele lui Făt-Frumos, prinse a-i zice: 

— Dacă tu eşti lupul care m-a furat, a ta să fiu. Făt- 
Frumos îi răspunse: 

— A mea să fii, nedespărţită până la moarte. 

Apoi se înţeleseră la cuvinte, şi spuse fiecare şiritenia 
istoriei sale. 

Văzând lupul dragostea ce se încinsese între ei, zise: 

— Lăsaţi pe mine, că toate le întocmesc eu după vrerea 
voastră. 

Şi plecară a se întoarce de unde veniseră. 

Pe drum, lupul se dete de trei ori peste cap, şi se făcu 
întocmai ca Zâna Crăiasă. Pasămite lupul era năzdrăvan. 

Se vorbiră ei, ca credinciosul lui Făt-Frumos să stea cu 
Zâna Crăiasă la tulpina unui copaci mare în pădure, până se 
va întoarce Făt-Frumos cu iapa sireapă. 

Ajungând la împăratul cel cu iapa, Făt-Frumos îi dete pre 
prefăcuta Zână Crăiasă. Cum o văzu împăratul, i se muie 
inima şi prinse un dor de dânsa, de nu se poate povesti. 

Împăratul îi zise: 

— Vrednicia ta, Făt-Frumos, te-a scăpat şi de ocară şi de 
moarte. Acum te şi răsplătesc pentru aceasta, dându-ţi în 
dar iapa. 

Cum puse mâna pe iapă şi pe căpăstrul cel minunat, Făt- 
Frumos o luă la sănătoasa şi, puind pe Zâna Crăiasă călare 
pe iapă, porni cu dânsa şi trecu hotarele acelei împărăţii. 

Împăratul adună numaidecât pe sfetnicii săi şi purcese la 
biserică ca să se cunune cu Zâna Crăiasă. Când fu la uşa 
bisericii, prefăcuta Zână se dete de trei ori peste cap şi se 
făcu iarăşi lup, carele, clănţănind din colţi, îşi arătă dinţii 
rânjind către curtenii împăratului. Aceştia, cum văzură, 
deodată îngheţară de frică. Apoi, după ce se mai 
dezmeticiră, se luară după dânsul cu chiote şi cu uideo. 
Dară lupul, să te ţii, pârleo! lungi pasul lupeşte, se duse, 
duluţă, de nu mai dete cu mâna de dânsul. Şi ajungând pe 
Făt-Frumos şi pe ai săi, merse cu dânşii. Când fu aproape 
de curtea împăratului cel cu pasărea, făcură ca şi la cellalt 
împărat. Lupul, schimbat în iapă sireapă, fu dus la 
împăratul, carele, văzând iapa, nu se mai ştia de bucurie. 

După ce primi cu multă omenie pe Făt-Frumos, împăratul 
acesta îi zise: 

— Ai scăpat, Făt-Frumos, şi de ponos şi de moarte. lară 
eu îmi voi ţinea cuvântul împărătesc, şi mulţumirea mea va 
fi pururea cu tine. 

Porunci, şi numaidecât i se dete pasărea, cu colivia ei cu 
tot. Şi primind-o Făt-Frumos, îşi luă ziua bună şi plecă. 
Ajungând în pădure unde lăsase pe Zâna Crăiasă, iapa şi pe 
credinciosul lui, porniră împreună către împărăţia tatălui 
său. 

Împăratul cel ce primise iapa porunci să iasă toată oastea 
lui şi mai-marii împărăției sale la câmp, unde voia să li se 
arate călare pe iapa cea atât de vestită. 

Când îl văzură ostaşii, toţi cu toţii strigară: 

— Să trăieşti, împărate, că ai dobândit un astfel de odor! 
Să-ţi trăiască şi iapa, care te face să te arăţi aşa de măreț! 

Şi în adevăr, venea, nene, iapa cu împăratul pe dânsa, de 
nu-i da picioarele de pământ, ci parc-ar fi zburat. 

Se luară la întrecere. Dară nici pomeneală nu era ca să 
se apropie cineva de această iapă, căci pe toţi îi lăsă în 
urmă. 

Când fu la o depărtare bună, o dată stătu iapa, trânti pe 
împărat, se dete de trei ori peste cap şi se făcu iarăşi lup, şi 
o rupse d-a fuga, şi fugi, şi fugi, până ajunse pe Făt-Frumos. 

Când fură a se despărţi, lupul zise lui Făt-Frumos: 

— lată, de astă dată ţi s-au împlinit toate poftele. 
Păzeşte-te în viaţa ta a nu mai pofti lucruri peste puterea 
ta, căci nu vei păţi bine. 

Apoi se despărţiră, ducându-se fiecare într-ale sale. 

Ajungând la împărăţia tatălui său şi auzind că vine fiul 
său cel mic, îi ieşi înainte cu mare, cu mic, ca să-l 
primească, după cum i se cuvenea. 

Mare fu bucuria obştească când îl văzură cu soţioară cum 
nu se mai găsea pe faţa pământului, şi cu odoare cum nu s- 
a mai pomenit. 

Cum ajunse, porunci Făt-Frumos şi făcu un grajd 
măiestrit pentru iapă; iară colivia cu pasărea o puse în 
pălimarul despre grădină. 

Apoi tată-său puse de se făcu pregătirile de nuntă. ŞI 
după câteva zile se cunună Făt-Frumos cu Zâna Crăiasă, 
întinse masă mare pentru bun şi pentru rău, şi ţinură 
veseliile trei zile şi trei nopţi încheiate. 

După care trăiră în fericire, fiindcă Făt-Frumos nu mai 
avea ce pofti. Şi or fi trăind şi astăzi, de n-or fi murit. 

lar eu încălecai p-o şea etc. 

PRÂSLEA CEL VOINIC ŞI MERELE DE AUR 


A fost odată ca niciodată etc. 

Era odată un împărat puternic şi mare şi avea pe lângă 
palaturile sale o grădină frumoasă, bogată de flori şi 
meşteşugită nevoie mare! Aşa grădină nu se mai văzuse 
până atunci, p-acolo. În fundul grădinii avea şi un măr care 
făcea mere de aur şi, de când îl avea el, nu putuse să 
mănânce din pom mere coapte, căci, după ce le vedea 
înflorind, crescând şi pârguindu-se, venea oarecine noaptea 
şi le fura, tocmai când erau să se coacă. Toţi paznicii din 
toată împărăţia şi cei mai aleşi ostaşi, pe care îi pusese 
împăratul ca să pândească, n-au putut să prinză pe hoţi. In 
cele de pe urmă, veni fiul cel mai mare al împăratului şi-i 
zise: 

— Tată, am crescut în palaturile tale, m-am plimbat prin 
astă grădină de atâtea ori şi am văzut roade foarte 
frumoase în pomul din fundul grădinii, dar n-am putut gusta 
niciodată din ele; acum a dat în copt, dă-mi voie ca nopţile 
astea să păzesc însumi, şi mă prinz că voi pune mâna pe 
acel tâlhar care ne jefuieşte. 

— Dragul meu, zise tată-său, atâţia oameni voinici au 
păzit şi n-au făcut nici o ispravă. Doresc prea mult să văz la 
masa mea măcar un măr din acest pom care m-a ţinut 
atâta sumă de bani şi de aceea, iată, mă înduplec şi te las 
ca să pândeşti, măcar că nu-mi vine a crede că o să 
izbuteşti. 

Atunci fiul împăratului se puse la pândă o săptămână 
întreagă: noaptea pândea şi ziua se odihnea; iară când fu 
într-o dimineaţă, se întoarse trist la tată-său şi-i spuse cum 
priveghease până la miezul nopţii, cum pe urmă îl apucase 
o piroteală de nu se mai putea ţinea pe picioare, cum, mai 
târziu, somnul îl copleşi şi căzu ca un mort, fără să se poată 

deştepta decât tocmai când soarele era rădicat de două 
sulițe, şi atuncea văzu că merele lipsesc. 

Nepovestită fu mâhnirea tatălui său, când auzi spuindu-i- 
se astă întâmplare. 

De silă, de milă, fu nevoit a mai aştepta încă un an, ca să 
facă şi voia fiului său celui mijlociu, care cerea cu stăruinţă 
de la tată-său ca să-l lase şi pe dânsul să pândească, şi se 
lega că el va prinde pe hoţii care îi făceau atâta întristare. 

Timpul veni, merele începură a se pârgui; atunci fiul său 
cel mijlociu păzi şi el; dară păţi ca şi frate-său cel mare. 

Tată-său, deznădăjduit, pusese în gând să-l taie; dar fiul 
său cel mai mic, Prâslea, veni cu rugăciune către tată-său, 
şi-i zise: 

— Tată, atâţia ani l-ai ţinut, ai suferit atâtea necazuri 
după urma acestui pom, mai lasă-l, rogu-te, şi anul acesta, 
să-mi încerc şi eu norocul. 

— Fugi d-aci, nesocotitule, zise împăratul. Fraţii tăi cei 
mai mari, atâţi şi atâţi oameni voinici şi deprinşi cu nevoile 
n-au putut face nimic, şi tocmai tu, un mucos ca tine, osă 
izbutească? N-auzi tu ce prăpăstii spun fraţii tăi? Aici 
trebuie să fie ceva vrăji. 

— Eu nu mă încumet, zise Prâslea, a prinde pe hoţi, ci zic 
că o încercare de voi face şi eu, nu poate să-ţi aducă nici un 
rău. 

Impăratul se înduplecă şi mai lăsă pomul netăiat încă un 
an. 

Sosi primăvara: pomul înflori mai frumos şi legă mai mult 
decât altădată. Împăratul se veseli de frumuseţea florilor şi 
de mulţimea roadelor sale, dară când se gândea că nici în 
anul acesta n-o să aibă parte de merele lui cele aurite, se 
căia că l-a lăsat netăiat. 

Prâslea se ducea adesea prin grădină, da ocol mărului şi 
tot plănuia. In sfârşit, merele începură a se pârgui. Atunci 
fiul cel mai mic al împăratului zise: 

— Tată, iată a sosit timpul; mă duc să pândesc şi eu. 

— Du-te, zise împăratul; dară negreşit că şi tu ai să te 
întorci ruşinat ca fraţii tăi cei mai mari. 

— Pentru mine n-are să fie aşa mare ruşine, zise el; 
fiindcă eu nu numai că sunt mai mic, dar nici nu mă leg ca 
să prânz pe tâlhari, ci numai o cercare să fac. 

Cum veni seara, se duse, îşi luă cărţi de citit, două 
ţepuşe, arcul şi tolba cu săgețile. Îşi alese un loc de pândă 
într-un colţ pe lângă pom, bătu ţepuşele în pământ şi se 
puse între ele, aşa cum să-i vină unul dinainte şi altul la 
spate ca, dacă îi va veni somn şi ar moţăi, să se lovească cu 
barba în cel de dinaintea lui şi dacă ar da capul pe spate, să 
se lovească cu ceafa în cel de dinapoi. 

Astfel pândi până când, într-una din nopţi, cam după 
miezul nopţii, simţi că-l atinge încetişor boarea zorilor care 
îl îmbăta cu mirosul său cel plăcut, o piroteală moleşitoare 
se alegă de ochii lui; dară loviturile ce suferi vrând să 
moţăiască îl deşteptară, şi rămase priveghind până când, 
pe la revărsat de zori, un uşor fâşâit se auzi prin grădină. 
Atunci, cu ochii ţintă la pom, luă arcul şi sta gata; fâşâitul 
se auzi mai tare şi un oarecine se apropie de pom şi se 
apucă de ramurile lui; atunci el dete o săgeată, dete două 
şi, când dete cu a treia, un geamăt ieşi de lângă pom şi 
apoi o tăcere de moarte se făcu; iară el, cum se lumină 
puţin, culese câteva mere din pom, le puse pe o tipsie de 
aur şi le duse la tatăl său. 

Niciodată n-a simţit împăratul mai mare bucurie decât 
când a văzut la masa sa merele de aur din care nu gustase 
niciodată. 

— Acum, zise Prâslea, să căutăm şi pe hoţ. 

Dară împăratul, mulţumit că pipăise merele cele aurite, 
nu mai voia să ştie de hoţi. Fiul său însă nu se lăsa cu una 
cu două, ci, arătând împăratului dâra de sânge ce lăsase pe 
pământ rana ce făcuse hoţului, îi spuse că se duce să-l 
caute şi să-l aducă împăratului chiar din gaură de şarpe. Şi 
chiar de a doua zi vorbi cu fraţii lui ca să meargă împreună 
pe urma hoţului şi să-l prinză. 

Fraţii săi prinseseră pizmă pe el pentru că fusese mai 
vrednic decât dânşii şi căutau prilej ca să-l piarză; de aceea 
şi voiră bucuros să meargă. Ei se pregătiră şi porniră. 

Se luară, deci, după dâra sângelui şi merse, merse, până 
ce ieşiră la pustietate, de acolo mai merse oleacă până ce 
dete de o prăpastie, unde se şi pierdu dâra. Ocoliră 
împregiurul prăpastiei şi văzură că dâra de sânge nu mai 
înainta. Atunci pricepură ei că în prăpastia aceea trebuie să 
locuiască furul merelor. 

Dară cum să se lase înăuntru? Porunciră numaidecât 
vârteje şi funii groase, şi îndată se şi gătiră. Le aşezară, şi 
se lăsă fratele cel mare. 

— Dară, zise el, când voi scutura frânghia, să mă scoateţi 
afară. 

Aşa şi făcură. După fratele cel mare se cobori cel mijlociu 
şi făcu şi el ca cel dintâi, atâta numai că se lăsă ceva mai în 
jos. 

— Acum e rândul meu să mă las în prăpastie, zise 
Prâslea, văzând că fraţii cei mari se codesc; când voi mişca 
frânghia, voi mai mult să mă lăsaţi în jos; şi după ce veţi 
vedea că frânghia nu se mai duce la vale, să puneţi paznici 
să păzească şi, când va vedea că frânghia se mişcă de 
loveşte marginile groapei, să o trageţi afară. 

Se lăsă şi cel mai mic din fraţi şi, de ce mişca frânghia, d- 
aia îl lăsa mai jos, şi-l lăsară, şi-l lăsară, până ce văzură că 
frânghia nu mai sta întinsă, cum este când are ceva atârnat 
de capătul ei. 

Atunci fraţii ţinură sfat şi ziseră: 

— Să aşteptăm până ce vom vedea dacă face vreo 
izbândă, şi atunci, ori bine ori rău de va face, să-l pierdem, 
ca să ne curăţim de unul ca dânsul care ne face de ruşine. 

Prâslea ajunse pe tărâmul cellalt, se uită cu sfială în toate 
părţile, şi cu mare mirare văzu toate lucrurile schimbate; 
pământul, florile, copacii, lighioni altfel făptuite erau p- 
acolo. Deocamdată îi cam fu frică, dară, îmbărbărtându-se, 


89 


apucă pe un drum şi merse până dete de nişte palaturi cu 
totul şi cu totul de aramă. 

Nevăzând nici pui de om pe care să-l întrebe câte ceva, 
intră în palat, ca să vază cine locuia acolo. În pragul uşii îl 
întâmpină o fată frumuşică, care zise: 

— Mulţumesc lui Dumnezeu că ajunsei să mai văz om de 
pe tărâmul nostru. Cum ai ajuns aice, frate, îl întrebă ea: 
aici este moşia a trei fraţi zmei, care ne-au răpit de la 
părinţii noştri, şi suntem trei surori şi fete de împărat de pe 
tărâmul de unde eşti tu. 

Atunci el povesti în scurt toată istoria cu merele, cum a 
rănit pe hoţ şi cum a venit după dâra sângelui până la 
groapa pe unde s-a lăsat în jos la ea, şi o întrebă ce fel de 
oameni sunt zmeii aceia şi dacă sunt voinici. 

Ea îi spuse apoi că fiecare din zmei şi-a ales câte una din 
ele şi le tot sileşte să-i ia de bărbaţi, iară ele se tot 
împotrivesc cu fel de fel de vorbe, cerându-le câte în lună şi 
în soare, şi ei se fac luntre şi punte de le împlinesc toate 
voile. 

— Ei sunt în adevăr voinici, adăogă ea, însă cu vrerea lui 
Dumnezeu poate îi vei birui. Dară până una alta ascunde- 
te, vai de mine! undeva, să nu dea zmeul peste tine în casa 
lui, că e năbădăios şi se face leu-paraleu. Acum e timpul 
când are să vină la prânz, şi are obicei de aruncă 
buzduganul cale de un conac şi loveşte în uşă, în masă şi se 
pune în cui. 

N-apucă să isprăvească vorba, şi se auzi ceva că şuieră, 
că loveşte în uşă, în masă, şi buzduganul se arătă şi se 
aşeză în cui. Dară Prâslea luă buzduganul, îl azvârli înapoi 
mai departe decât îl azvârlise zmeul; şi, când era prin 
dreptul lui, îl atinse pe umere. 

Zmeul, speriat, stătu în loc, se uită după buzdugan, se 
duse de-l luă şi se întoarse acasă. Când era la poartă, 
începu să strige: 

— Hâm! Hâm! aici miroase a carne de om de pe tărâmul 
cellalt; şi, văzând pe fiul de împărat ce-i ieşise înainte, îi 

zise: Ce vânt te-a adus pe aici, omule, ca să-ţi rămâie 
oasele pe alt tărâm? 

— Am venit ca să prinz pe furii merelor de aur ale tatălui 
meu. Ș 

— Noi suntem, îi zise zmeul; cum vrei să ne bătem? In 
buzdugane să ne lovim, în săbii să ne tăiem, ori în luptă să 
ne luptăm? 

— Ba în luptă că e mai dreaptă, răspunse Prâslea. 

Atunci se apucară la trântă, şi se luptară şi se luptară, 
până când zmeul băgă pe Prâslea în pământ până la 
glezne; iar Prâslea se opinti odată, aduse pe zmeu şi, 
trântindu-l, îl bagă în pământ până în genunchi şi-i tăie 
capul. 

Fata, cu ochii plini de lacrimi, îi mulţumi că a scăpat-o de 
zmeu, şi-l rugă să-i fie milă şi de surorile ei. 

După ce se odihni vreo două zile, porni, după povaţa 
fetei, la soră-sa cea mijlocie care avea palaturile de argint. 

Acolo, ca şi la cea mare, fu primit cu bucurie; fata îl rugă 
să se ascunză; iar el nu voi; ci, când veni buzduganul să se 
aşeze în cui, pe care îl aruncase zmeul ei cale de două 
conace, el îl aruncă mult mai îndărăt, izbind şi pe zmeu în 
cap; iară zmeul veni turburat, se luptă cu Prâslea ca şi 
frate-său cel mare, şi rămase şi el mort. 

Fata, după ce îi mulţumi, îl povăţui cum să facă ca să 
scape din robie şi pe sora lor cea mică. 

— Deşi e mai puternic, zise fata, decât fraţii lui pe care i- 
ai omorât, dar cu ajutorul lui Dumnezeu şi mai ales că e şi 
cam bolnav din lovitura ce i-ai dat cu săgeata când a vrut 
să fure merele, nădăjduiesc că-i vei veni de hac. 

O săptămână întreagă se desfătară împreună cu 
amândouă fetele, şi Prâslea, odihnindu-se de ostenelile ce 
încercase, porni şi către zmeul de al treilea. 

Văzând palaturile de aur în care locuia zmeul cel mic, 
rămase cam pe gânduri, dară, luându-şi inima în dinţi, intră 
înăuntru. 

Cum îl văzu fata, îl rugă ca pe Dumnezeu să o scape de 
zmeu, care, zicea ea, e otărât ca, îndată ce se va face 
sănătos bine, să o silească oricum să se însoţească cu 
dânsul. 

Abia isprăvise vorba şi buzduganul, izbind în uşă şi în 
masă, se puse în cui. Prâslea întrebă ce putere are zmeul şi 
îi spuse că aruncă buzduganul cale de trei conace; atunci el 
îl aruncă şi mai departe, lovindu-l în piept. 

Zmeul, turburat de mânie, se întoarse numaidecât acasă. 

— Cine este acela care-a cutezat să calce hotarele mele 
şi să intre în casa mea? 

— Eu sunt, zise Prâslea. 

— Dacă eşti tu, îi răspunse zmeul, am să te pedepsesc 
amar pentru nesocotinţa ta. Cum ai vrut, venit-ai; dară nu 
te vei mai duce cum vei voi. 

— Cu ajutorul lui Dumnezeu, îi răspunse Prâslea, am eu 
ac şi de cojocul tău. 

Atunci se învoiră să se ia la luptă dreaptă, 


şi se luptară, 
şi se luptară, 
Zi de vară până seara; 


iară când fu pe la nămiez, se făcură amândoi două focuri 
şi aşa se băteau; un corb însă le tot da ocol, croncănind. 
Văzându-l zmeul îi zise: 

— Corbule, corbule! ia seu în unghiile tale şi pune peste 
mine, că-ţi voi da stârvul ăsta ţie. 

— Corbule, corbule! îi zise şi Prâslea, dacă vei pune peste 
mine seu, eu îţi voi da trei stârvuri. 

— Unde dă Dumnezeu să cază o asemenea tiflă peste 
mine! Mi-aş sătura sălaşul întreg. 

— Adevăr grăieşte gura mea, îi răspunse Prâslea. 

Corbul, fără a mai întârzia, aduse în unghiile sale seu, 
puse peste viteazul Prâslea, şi prinse mai multă putere. 

Către seară zise zmeul către fata de împărat, care privea 
la dânşii cum se luptau, după ce se făcuseră iară oameni: 

— Frumuşica mea, dă-mi niţică apă să mă răcoresc, şi-ţi 
făgăduiesc să ne cununăm chiar mâine. 

— Frumuşica mea, îi zise Prâslea, dă-mi mie apă, şi-ţi 
făgăduiesc să te duc pe tărâmul nostru şi acolo să ne 
cununăm. 

— Să-ţi auză Dumnezeu vorba, voinice, şi să-ți 
împlinească gândul! îi răspunse ea. 

Fata de împărat dete apă lui Prâslea de bău şi prinse mai 
multă putere; atunci strânse pe zmeu în braţe, îl ridică în 
sus şi, când îl lăsă jos, îl băgă până în genunchi în pământ; 
se opinti şi zmeul, ridică şi el în sus pe Prâslea şi, lăsându-l 
jos, îl băgă până în brâu; puindu-şi toate puterile, Prâslea 
mai strânse o dată pe zmeu de-i pârâi oasele şi, aducându- 
|, îl trânti aşa de grozav, de îl băgă până în gât în pământ 
şi-i tăie capul; iară fetele, de bucurie, se adunară împrejurul 
lui, îl luau în braţe, îl sărutau şi îi ziseră: 

— De azi înainte frate să ne fii. 

li spuseră apoi că fiecare din palaturile zmeilor are câte 
un bici, cu care loveşte în cele patru colţuri ale lor şi se fac 
nişte mere. Aşa făcură, şi fiecare din fete avură câte un 
măr. Se pregătiră, deci, să se întoarcă pe tărâmul nostru. 

Ajungând la groapă, clătină frânghia de se lovi de toate 
marginile gropii. Paznicii de sus pricepură că trebuie să 
tragă frânghia. Se puseră la vârtejuri şi scoaseră pe fata 
cea mare cu mărul ei de aramă. 

Ea, cum ajunse sus, arătă un răvăşel ce-i dase Prâslea, în 
care scria că are să ia de bărbat pe frate-său cel mai mare. 

Bucuria fetei fu nespusă când se văzu iară pe lumea 
unde se născuse. 

Lăsară din nou frânghia şi scoase şi pe fata cea mijlocie, 
cu mărul ei cel de argint şi cu o altă scrisoare, în care o 
hotăra Prâslea de soţie fratelui celui mijlociu. 

Mai lăsară frânghia şi scoase şi pe fata cea mică: aceasta 
era logodnica lui Prâslea; însă mărul ei cel de aur nu-l dete, 
ci îl ţinu la sine. 

El simţise de mai-nainte că fraţii săi îi poartă sâmbetele 
şi, când se mai lăsă frânghia ca să-l ridice şi pe el, dânsul 
legă o piatră şi puse căciula dasupra ei, ca să-i cerce; iară 
fraţi dacă văzură căciula, socotind că este fratele lor cel 
mic, slăbiră vârtejile şi dete drumul frânghiei, care se lăsă 
în jos cu mare iuţeală, ceea ce făcu pe fraţi să crează că 
Prâslea s-a prăpădit. 

Luară, deci, fetele, le duseră la împăratul, îi spuseră cu 
prefăcută mâhnire că fratele lor s-a prăpădit, şi se cununară 
cu fetele, după cum rânduise Prâslea. lară cea mai mică nu 
voia cu nici un chip să se mărite, nici să ia pe altul. 

Prâslea, care şedea doparte, văzu piatra care căzuse cu 
zgomot, mulţumi lui Dumnezeu că i-a scăpat zilele şi se 
gândea ce să facă ca să iasă afară. Pre când se gândea şi 
se plângea dânsul, auzi un țipăt şi o văietare care îi umplu 
inima de jale; se uită împregiur şi văzu un balaur care se 
încolăcise pe un copaci şi se urca ca să mănânce nişte pui 
de zgripsor. Scoase paloşul Prâslea, se repezi la balaur şi 
numaidecât îl făcu în bucățele. 

Puii, cum văzură, îi mulţumiră şi-i ziseră: 

— Vino încoa, omule viteaz, să te ascundem aici, că, de 
te va vedea mama noastră, te înghite de bucurie. 

Traseră o pană de la unul din pui şi-l ascunseră în ea. 

Când veni zgripsoroaica şi văzu grămada aia mare de 
bucățele de balaur, întrebă pe pui, cine le-a făcut ăst bine? 

— Mamă, ziseră ei, este un om de pe tărâmul celălalt şi a 
apucat încoa spre răsărit. 

— Mă duc, le zise ea, să-i mulţumesc. Ea porni ca vântul 
înspre partea încotro îi spusese puii că a apucat omul. După 
câteva minute, se întoarse: 

— Spuneţi-mi drept, le zise, încotro s-a dus. 

— Spre apus, mamă. 

Şi într-o bucată de vreme, ca de când începui să vă 
povestesc, străbătu cele patru părţi ale tărâmului de jos şi 
se întoarse cu deşert. Ea ceru ca numaidecât să-i spuie. În 
cele mai de pe urmă, îi ziseră puii: 

— Dacă ţi l-om arăta, mamă, ne făgăduieşti că nu-i vei 
face nimic? 

— Vă făgăduiesc, dragii mei. 

Atunci ei îl scoaseră din pană şi îl arătară; iară ea, de 
bucurie, îl strânse în braţe şi cât p-aci era să-l înghită, dacă 
nu l-ar fi acoperit puii. 

— Ce bine vei să-ţi fac şi eu, pentru că mi-ai scăpat puii 
de moarte? 

— Să mă scoţi pe tărâmul celălalt, răspunse Prâslea. 

— Greu lucru mi-ai cerut, îi zise zgripsoroaica; dară 
pentru că ţie îţi sunt datoare mântuirea puilor mei, mă 
învoiesc la asta. Pregăteşte 100 oca de carne făcută 
bucățele de câte o oca una, şi 100 de pâini. 

Făcu ce făcu Prâslea, găti pâinile şi carnea şi le aduse la 
gura gropii. Zgripsoroaica zise: 

— Pune-te dasupra mea cu merinde cu tot şi, de câte ori 
oi întoarce capul, să-mi dai câte o pâine şi câte o bucată de 
carne. 

Se aşezară şi porniră, dându-i, de câte ori cerea pâine şi 
carne. Când era aproape, aproape să iasă dasupra, pasărea 
uriaşă mai întoarse capul să-i mai dea de mâncare; dară 
carnea se sfârşise. Atunci Prâslea, fără să-şi piardă 
cumpătul, trase paloşul şi-şi tăie o bucată de carne moale 
din coapsa piciorului de sus şi o dete zgripsoroaicei. 

După ce ajunseră dasupra şi văzu că Prâslea nu putea să 
umble, îi zise zgripsoroaica: 

— Dacă nu era binele ce mi-ai făcut şi rugăciunea puilor 
mei, mai că te mâncam. Eu am simţit că carnea care mi-ai 
dat în urmă era mai dulce decât cea de mai înainte, şi n-am 
înghiţit-o; rău ai făcut de mi-ai dat-o. 

Apoi o dete afară dintr-însa, i-o puse la loc, o unse cu 
scuipat de al său, şi se lipi. Atunci se îmbrăţişară, îşi 

mulţumiră unul alteia, şi se despărţiră; ea se duse în 
prăpastia de unde ieşiseră şi Prâslea plecă către împărăţia 
tatălui său. 

Plecând către oraşul în care locuiau părinţii şi fraţii lui, 
îmbrăcat fiind în haine proaste ţărăneşti, întâlni nişte 
drumeţi şi află de la dânşii că fraţii lui au luat de soţii pe 
fetele care le-a trimis el, după cum le hotărâse însuşi, că 
părinţii lui erau foarte mâhniţi de pieirea fiului lor celui mai 
mic, că fata cea mică e îmbrăcată în negru şi-l jeleşte şi că 
nu voieşte a se mărita nici în ruptul capului, măcar că au 
peţit-o mai mulţi fii de împărat; că acum, în cele din urmă, 
fraţii lui i-au adus un ginere preafrumos şi că o silesc cu 
toţii să-l ia şi că nu se ştie de va putea scăpa. 

Prâslea, auzind de toate acestea, nu puţin s-a întristat în 
sufletul lui şi, cu inima înfrântă, a intrat în oraş. Mai 
cercetând în sus şi în jos, află că fata a zis împăratului că, 
dacă voieşte să o mărite cu tânărul care i-l aduseră, să 
poruncească a-i face şi a-i aduce la odoare o furcă cu 
caierul şi fusul cu totul de aur şi să toarcă singură, fiindcă 
aşa îi făcuse şi zmeul şi asta îi plăcea mult. Mai află că 
împăratul chemase pe starostea de argintari şi-i poruncise 
zicându-i: „lată, de azi în trei săptămâni să-mi dai gata 
furca care o cere fata mea cea mică; că de unde nu, unde-ţi 
stau picioarele, îţi va sta şi capul”; şi bietul argintar se 
întoarse acasă trist şi plângând. 

Atunci Prâslea se duse de se băgă ucenic la argintar. 

Prâslea tot văzând pe stăpânu-său văitându-se fiindcă nu 
izbutise a face furca după porunceală, îi zise: 

— Stăpâne, te văd trist că nu poţi să faci furca ce ţi-a 
poruncit împăratul, iată mai sunt trei zile până să se 
împlinească sorocul ce ţi-a dat; lasă-mă pe mine să o fac. 

Argintarul îl goni, zicându-i: 

— Atâţi meşteri mari n-au putut să o facă, şi tocmai un 
trenţeros ca tine să o facă? 

— Dacă nu-ţi voi da furca de azi în trei zile, răspunse 
Prâslea, să-mi faci ce vei voi. 

Atunci se învoiră a-i da o odaie să lucreze numai Prâslea 
singur, şi pe fiecare noapte să-i dea câte o trăistuţă de 
alune şi câte un pahar de vin bun. 

Argintarul îi ducea grija, fiindcă, ascultând pe la uşe, n- 
auzea alt decât cum spărgea la alune pe nicovală! lară 
când fu a treia zi, el ieşi dis-de-dimineaţă din odaie cu furca 
pe tavă, pe care o scosese din mărul zmeului, ce era la 
dânsul, şi o dete argintarului ca să o ducă fetei împăratului. 

Argintarul nu mai putea de bucurie, şi-i făcu un rând de 
haine; iar pe la nămiez, când venise slujitorii împăratului ca 
să-l cheme la palat, el se duse şi îi dete furca care torcea 
singură. 

După ce împăratul se minună de frumuseţea ei, dete 
argintarului doi saci de bani. 

Fata, cum văzu furca, îi trecu un fier ars prin inimă; ea 
cunoscu furca şi pricepu că Prâslea cel viteaz trebuie să fi 
ieşit dasupra pământului. Atunci zise împăratului: 

— Tată, cine a făcut furca poate să-mi facă încă un lucru 
pe care mi l-a adus la odoare zmeul. 

lară împăratul chemă îndată pe argintar şi-i porunci să-i 
facă o cloşcă cu pui cu totul şi cu totul de aur, şi-i dete 
soroc de trei săptămâni, şi, dacă nu i-o face-o, unde îi stă 
picioarele îi va sta şi capul. 

Argintarul, ca şi de-lalt rând, se întoarse acasă trist; 
despreţui ca şi întâia oară pe Prâslea, care îl întrebase şi de 
astă dată; iară dacă se înţeleseră la cuvinte, se învoiră şi 
lucrul se şi săvârşi cu bine. 

Când văzu argintarul cloşca cloncănind şi puii piuind, cu 
totul şi cu totul de aur şi ciugulind mei tot de aur, înţelese 
că trebuie să fie lucru măiestru. 

Argintarul luă cloşca, o duse la împăratul, iară împăratul, 
după ce se minună îndestul de frumuseţea şi gingăşia lor, o 
duse fetei şi-i zise: 

— lată, ţi s-au împlinit toate voile; acum, fata mea, să te 
găteşti de nuntă. 

— Tată, îi mai zise fata, cine a făcut aste două lucruri 
trebuie să aibă şi mărul de aur al zmeului; porunceşte, 
rogu-te, argintarului să aducă pe meşterul care le-a făcut. 

Primind porunca asta argintarul, se înfăţişă împăratului, 
rugându-se să-l ierte şi zicându-i: 

— Cum o să aduc înaintea măriei tale pe meşter, fiindcă 
este un om prost şi trenţeros şi nu este vrednic să vază 
luminata faţă a măriei tale. 

Împăratul porunci să-l aducă oricum ar fi. 

Atunci argintarul, după ce puse de spălă pe Prâslea şi-l 
curăţi, îl îmbrăcă în nişte haine noi şi-l duse la împăratul, 
iară împăratul îl înfăţişă fetei. 

Cum îl văzu fata, îl şi cunoscu. Ea nu putu să-şi ţie 
lacrămile care o podidiseră, de bucurie mare ce avu, şi zise 
împăratului: 

— Tată, acesta este viteazul care ne-a scăpat din mâna 
zmeilor. 

Şi, dând în genuche, îi săruta mâinile şi pe faţă şi pe dos. 

Luându-i seama bine împăratul îl cunoscu şi dânsul, 
măcar că foarte mult se schimbase. Il îmbrăţişă şi-l sărută 
de sute de ori. Dar el tăgăduia. 

În cele mai din urmă, inima lui înduioşată de rugăciunile 
tatălui său, ale mamei sale şi ale fetei care rămăsese în 
genuche rugându-l, mărturisi că în adevăr el este fiul lor cel 
mai mic. 

Prâslea le povesti apoi toată istoria sa, le spuse şi cum a 
ieşit dasupra pământului şi le arătă şi mărul de aur al 
zmeului. 

Atunci împăratul, supărat, chemă pe feciorii lui cei mai 
mari; dar ei, cum văzură pe Prâslea, o sfecliră. lară 
împăratul întrebă pe Prâslea cum să-i pedepsească. 
Viteazul nostru zise: 

— Tată, eu îi iert şi pedeapsa să o ia de la Dumnezeu. Noi 
vom ieşi la scara palatului şi vom arunca fiecare câte o 
săgeată în sus şi Dumnezeu, dacă vom fi cineva greşiţi, ne 
va pedepsi. 

Aşa făcură. leşiră câte trei fraţii în curte, dinaintea 
palatului, aruncară săgețile în sus şi, când căzură, ale 
fraţilor celor mai mari le căzură drept în creştetul capului şi- 
i omorâră, dar a celui mai mic îi căzu dinainte. 

lară dacă îngropară pe fraţii cei mai mari, făcură nuntă 
mare şi Prâslea luă pe fata cea mică. Toată împărăţia s-a 
bucurat că le-a adus Dumnezeu sănătos pe fiul cel mai mic 
al împăratului şi se mândrea, fălindu-se, de vitejiile ce 
făcuse el; iară după moartea tătâne-său se sui el în scaunul 
împărăției, şi împărăţi în pace de atunci şi până în ziua de 
astăzi, de or fi trăind. 

Trecui şi eu pe acolo şi stătui de mă veselii la nuntă, de 
unde luai 


O bucată de batoc. 
Ș-un picior de iepure schiop, 


şi încălecai p-o şea, şi v-o spusei dumneavoastră aşa. 

VOINICUL CEL CU CARTEA ÎN MÂNĂ NĂSCUT 


A fost odată ca niciodată etc. 

A fost odată o babă şi un unchiaş. Ei până la vreme de 
bătrâneţe nu avură nici un copil. Ce nu făcură? Ce nu 
dreseră? Şi ca să aibă şi ei măcar o miarţă de copil, nicicât. 
Ba merseră pe la descântătorese, ba pe la meşteri vrăjitori, 
ba pe la cititori de stele şi ca să rămâie baba grea, nici 
gând n-avea. 

Ajunşi la vreme de bătrâneţe, începură a se îngrijora. 

— Ce ne facem noi, babo, zise într-o zi unchiaşul, de vom 
ajunge niscaiva zile de neputinţă ori de nevoie? Tu ştii că 
am făcut tot ce mi-a stat prin putinţă, şi ca să ne dea 
Dumnezeu şi nouă un copilaş, care să fie toiagul 
bătrâneţelor noastre, nu s-a îndurat. 

— De! unchiaş, cine e de vină? Tu ştii că am umblat şi 
cruciş şi curmeziş pe la meşterese, pe la vraci, am făcut tot 
ce m-au învăţat unii şi alţii, şi ca să avem şi noi o 
mângâiere pentru pârdalnicele de bătrâneţe, că grele mai 
sunt! a fost peste poate. 

— la, să apucăm noi doi în două părţi, să ne ducem unde 
ne-o lumina Dumnezeu, căci tot degeaba stăm noi la un loc, 
amândoi, două nevoi. 

— Să ne despărţim, unchiaş, dacă tu aşa găseşti de 
cuviinţă. Dară bine, cine să ne închiză ochii în ceasul cel de 
pe urmă? 

— Că bine zici tu, babo; stăi dară; ia să iei tu basmaua 
mea care am avut-o în ziua de cununie şi eu ştergarul cel 
vărgăţel ce mi-ai adus de zestre. În toate zilele să ne uităm 
la dânsele; şi când vom vedea pe ele câte trei picături de 
sânge, să ne întoarcem acasă. Acesta să fie semnul că 
moartea s-a apropiat de unul din noi. 

— Aşa să facem, unchiaş. 

Cum ziseră şi făcură. Se gătiră de drum, îşi luară fiecare 
desăguţa d-a umeri, în care baba puse pe fund basmaua 
bărbatului ei, iară unchiaşul ştergarul cel vărgăţel al 
neveste-sei, şi apucară unul spre răsărit, iară altul spre 
apus. 

Nouă zile şi nouă nopţi se duseră, se duseră, şi iară se 
duseră. Intrebară şi pe bun şi pe rău, pe mare şi pe mic, ce 
ar face ei ca să poată avea un copil. Ceea ce le spuseră să 
facă ei răspunseră că au tot făcut, dară în deşert. Ei căutau 
să le spuie cineva altceva, ce nu ştiau ei, dară nu-şi 
găsiseră omul. 

A zecea zi sculându-se unchiaşul, ieşi afară să se spele, 
ca să pornească la drum mai departe. Când luă ştergarul să 
se şteargă pe ochi, ce să vază? Trei picături de sânge pe 
dânsul. 

El îşi zise: „Trebuie să mă întorc acasă, căci Dumnezeu 
ştie ce va fi păţit baba mea”. 

Intinse unchiaşul la drum. Nu mai căuta nici de mâncare, 
nici de odihnă, şi se întoarse acasă cum plecase. 

— Ce ţi s-a întâmplat, babo? zise el, cum îşi văzu 
jumătatea. 

— Ce să mi se întâmple, unchiaş? lacă eu îmi căutam de 
cale şi întrebam în dreapta şi în stânga, rugându-mă de toţi 
să mă înveţe ceva ca să putem avea un copil. Dară 
întrebările şi rugăciunile mele le făceam în sec, căci îmi 
răceam gura de surda. 

Şi tot mergând înainte, am ajuns într-o pădure mare, 
mare, fără seamăn, şi m-am rătăcit prin bungetul acelei 
păduri, de nu mai ştiam pe unde să ies la oameni. 

Când, odată văz înaintea mea un moş, fleoş de bătrân, 
uitat de moarte şi de Dumnezeu. Eu îi spui după ce umblu 
şi cum m-am rătăcit. Moşul, încărcat de zile cum era, se 
puse jos, stă de vorbă cu mine şi, cu un grai blajin, îmi 
arată drumul pe unde să ies acasă, şi îmi zice să mă întorc, 
căci râvna noastră a ascultat-o Dumnezeu. 

— Şi ăsta a fost semnul de pe ştergarul meu? 

— Se vede că ăsta. 

Atunci şi ei se hotărâră ca să nu se mai despartă şi să 
rămâie să-şi mănânce amarul împreună. 

Nu trecu mult după asta, şi baba spuse unchiaşului că se 
simte îngrelată. 

Aoleo! Unde era Dumnezeu să vază bucuria unchiaşului 
când auzi d-o asemenea veste bună! Umbla de colo până 
colo de bucurie şi nu mai ştia pe ce să puie mâna şi ce să 
facă. 

Şi aşa trecură zilele una după alta şi până la nouă luni, 
când baba, cu ajutorul Maicii Domnului, născu un dolofan 
de copil, de drăguleţ, şi cu o carte în mână. 

A treia seară când veniră ursitoarele, se întâmplă ca 
unchiaşul să fie deştept. Pe dânsul, vezi, nu-l mai prindea 
somnul de bucurie, şi de trei zile nu-i mai dase ochii în 
gene, tot umblând pe lângă babă ca s-o îngrijească şi s-o 
caute la boală. D-aia şi când veniră ursitoarele, el nu 
dormea, ci sta stârcit într-un colţ, ca şi când ar fi fost 
Matracuca, sora doamnei. 

Când începură ursitoarele să ursească, el se făcu numai 
urechi şi auzi tot. 

Cea mai mare din ursitoare zise: 

— Acest copil are să fie un Făt-Frumos, şi are să ajungă 
bogat. 

Cea mijlocie zise: 

— Pe acest copil, când va fi el de doisprezece ani, are să-l 
răpească duhurile rele. 

Cea mică zise: 

— Dacă va scăpa de duhurile rele, acest copil are să 
ajungă împărat. 

Atâta îi trebui unchiaşului să auză, ca să-i dea un cuţit 
ascuţit prin inimă. El, vezi, nu se împăca cu ceea ce zisese 
ursitoarea d-a doua. O grijă mare îl cuprinse, şi de pe acum 
chiar, începu a plănui cum să facă să-şi scape copilaşul de 
un asemenea rău. 

Până una, alta, copilul creştea, asculta pe părinţi şi 
cartea cu care se născuse din mâini n-o lăsa. Citea, citea 
mereu pe dânsa şi învăţa, de se mira toată lumea de silinţa 
şi învăţătura dânsului. 

Când se făcu ca de nouă ani, ştia câte în lună şi în soare. 
El însuşi ajunsese să fie o carte, şi toţi megiaşii veneau la 
dânsul şi-l întrebau despre păsurile lor. 

Unchiaşul se bucura, nu se bucura de fiul său, dară baba 
ştiu că nu mai putea de bucurie, văzându-l şi frumos, şi cu 
atâta procopseală într-însul. Unchiaşul, vezi, era cu cuiul la 
inimă; ştia el ce ştia, dară la nimeni nu spunea. 

Băiatul de ce creştea, d-aia se făcea mai frumos şi mai 
învăţat. Tot satul îl cinstea şi îl asculta ca pe cine ştie cine; 
iară unchiaşul, de ce trecea timpul, d-aia se întrista. 

Când era aproape de a împlini băiatul doisprezece ani, nu 
mai putu unchiaşul să ţie, trebui să răsufle. El găsi de 
cuviinţă să spuie şi alor săi ceea ce era să se întâmple fiului 
lor. Şi astfel, într-o seară, când stau cu toţii la foc şi 
povesteau şi verzi şi uscate, ca să le treacă timpul, 
unchiaşul se apucă de spuse tot ce auzise de la ursitoare. 

P-aci, p-aci era să moară baba, muma băiatului, de 
întristare, când auzi unele ca acele; săriră însă unchiaşul şi 
fiul său, o stropiră cu apă, şi d-abia, d-abia o mai înviorară. 
lară băiatul se puse pe gânduri. 

Şi mai plănui el ce mai plănui, până ce, după câteva zile, 
spuse tatălui său ceea ce izvodise el să facă. Tată-său, 
carele asculta la gura lui ca la o carte, se duse numaidecât 
prin sat şi dete gură la toţi megiaşii că în seara cutare şi 
cutare, adecă când era să împlinească fiu-său doisprezece 
ani, ei să se adune toţi cu totul la biserică, ca să facă 
rugăciune pentru fiul său, spre a-l scăpa de duhurile cele 
rele. Vorbi şi cu moş popa şi toţi cu totul se făgăduiră că va 
împlini cererea unchiaşului. Şi aşa şi făcură. 

În seara aceea, când era băiatul unchiaşului să 
împlinească doisprezece ani, toţi oamenii din sat, bărbaţi, 
femei şi copii, împreună cu moş popa, se adunară la 

biserică pentru rugăciune. Şi viind moşul cu baba şi cu fiul 
lor, tot cu cartea în mână, megiaşii îi băgară la mijloc, şi 
rugăciunile începură. Se rugară ce se rugară, când deodată 
se pomeniră că se umple biserica de o ceaţă groasă. Atunci 
căzură cu toţii în genuche şi scoaseră nişte rugăciuni 
fierbinţi, de ar fi muiat inima nu ştiu cărui duh rău. Ceaţa se 
risipi şi ei rămaseră teferi. 

A doua seară, când erau la rugăciune, tot pe acea vreme, 
unde se pomeniră că se umple biserica de şoareci, de lilieci 
şi de bufniţe, şi începură a chiţăi, de colo până colo prin 
biserică, a se sui pe oameni şi a-i ciupi de pe unde apuca. 

Toţi se speriară, până şi chiar moş popa. Atunci băiatul 
unchiaşului, cu cartea în mână, căzu în genunchi şi începu a 
se ruga cu foc. Aşa făcură şi unchiaşul şi moş popa, şi toţi 
megiaşii care se aflau în biserică. Şoarecii şi toate 
lighioanele acelea pieriră. 

A treia seară dacă se adunară şi se puseră la rugă, se 
rugară, se rugară, până ce către miezul nopţii odată începu 
a se cutremura biserica şi se auziră nişte pocnete şi tunete, 
bubuituri şi duduituri îngrozitoare, ca de tunet. Căzură şi de 
astă dată în genunchi, se rugară şi de astă dată cu toată 
credinţa în Dumnezeu. Însă, ce să vedeţi d-voastră? tocmai 
în toiul rugăciunei, unde se cobori un călugăr din turnul 
bisericii, apucă pe băiatul unchiaşului de subţiori, îl răpeşte 
din mijlocul lor şi se înalţă cu dânsul în sus. N-apucară 
oamenii să bage bine de seamă, şi pieriră din ochii lor ca o 
nălucă. Ba că o fi rămas prin turn, ba că o fi pe după 
biserică, ba că o fi pe colo, ba pe dincolo. Aşi! El s-a dus cu 
călugărul ce-l răpise, şi dus a fost. 

Toţi rămaseră ca căzuţi din cer de spaimă, dar unchiaşul 
şi baba, mai cu asupra. După ce se mai astâmpărară din 
spaimă, şi după ce biserica se linişti, oamenii ieşiră şi se 
duse fiecare într-ale sale. 

Fiul unchiaşului, deşi răpit de călugăr, dară cartea din 
mână n-o lăsa. Citea mereu şi în gura mare; iară când fu de 
ajunse pe la mijlocul cărţii, călugărul nu-l mai putea ţine. 

Vru să-i smucească cartea din mână; dară băiatul o ţinea 
vârtos. Luptându-se cu băiatul prin văzduh ca să-i ia cartea, 
călugărul îl scăpă, şi fiul unchiaşului căzu într-o prăpastie 
adâncă. 

Dumnezeu ştie cât a rămas el acolo, până s-a dezmeticit 
din ameţeala ce-i veni căzând. Când se pomeni, el era tot 
cu cartea în mână. Mulţumi Domnului că l-a scos din mâna 
duhurilor rele şi că este viu; dară alt necaz acum! nu ştia 
unde se află. Se scoală el d-acolo, şi o porneşte la drum. ŞI 
aide, şi aide până ce d-abia ieşi din prăpastie. Apoi o luă 
într-acolo unde mila Domnului l-o duce. Şi apucând spre 
soare-scapătă, se duse, se duse, zi de vară până-n seară, 
fără să dea de vrun sat şi fără să vază pui de om; şi mai 
mergând ce mai merse, dete de un copaci şi mase acolo. 
Nemâncat şi nebăut nu putea să doarmă. Şi luptându-se cu 
foamea, cu setea şi cu nesomnul, se socotea unde s-ar 
duce, ca să iasă la lume. A doua zi o apucă iarăşi spre 
soare-scapătă, după cum plănuia el, până ce dete peste 
nişte grămezi de căpăţâni şi oase de oameni. 

Şi apucându-l nişte răcori reci de frică, începu a citi pe 
cărticica lui, şi înlătură oarecum groaza ce sta gata să-l 
cuprinză. Îşi luă deci inima în dinţi şi porni înainte; de ce 
mergea mai nainte, d-aceea grămezile de oase de om se 
înmulţeau. El se făcu că nu le bagă de seamă, şi tot înainte 
mergea, până ce ajunse la un oraş mare, din care numai 
dărâmături rămăsese. Prea puţine ziduri mai erau în 
picioare. Şi mai merse ce mai merse, şi dete de nişte 
palaturi foarte frumoase. 

Acolo dacă ajunse, bătu în poartă. El cugetă să ceară 
ceva demâncare, că nu mâncase nu ştiu de câte zile, şi să-l 
lase să mâie acolo, că era vreme de când nu se odihnise ca 
lumea. Dară nu-i răspunse nimeni. 

Mai bătu o dată. Dar ca să răspunză cineva, ba. 

În sfârşit, bătu şi a treia oară; dară niţel mai tăricel. De 
astă dată se auzi un glas piţigăiat dinlăuntru că-l întreabă: 

— Cine este? 

El răspunse că este om ca toţi oamenii, şi cere să-l 
găzduiască. 

Dacă îi deschise portita, ce credeţi că mi-ţi văzu? O 
umbră de om, un bătrân cu barba până la genunchi, slab şi 
pipirnicit şi cocoşat, de parcă mânca numai vinerea. El se 
cruci când văzu pe Făt-Frumos, şi-i spuse că n-a văzut om 
de când era copilandru. Acest bătrân era portarul curţii, şi 
lăsat acolo să păzească palatul până s-o găsi cineva care să 
desfacă făcutul locului aceluia. 

Dacă intră Făt-Frumos înăuntru, bătrânul îi puse o masă 
curată, şi pe masă nişte pâine albă ca zăpada şi nişte 
legumă bună de mâncare, însă gătită fără multe 
meşteşuguri. 

Băiatul îmbuca lupeşte, căci nici el nu mai ştia de când 
nu mâncase. După ce mâncă şi se sătură, se puse la vorbă 
cu unchiaşul. 

— Bine, tătuţule, ca ce să fie asta, de n-am întâlnit eu, 
cale de atâtea zile de când viu, nici un sufleţel de om p-aici 
pe la voi, fără numai grămezi, grămezi de oase de oameni, 
risipite colea şi colea? Ş-apoi şi aici la palaturile acestea, 
numai pe tine te găsesc cu sufletul în oase, încolo parcă ar 
fi în împărăţia morţii? 

— Ei, tătişorule, povestea împărăției acesteia este mare. 
Eu ţi-oi spune o câtinică din ea. Să vezi dumneata, nepoţelu 
moşului, această împărăție a fost şi ea odată mare şi 
puternică. Împăratul şi împărăteasa locului n-aveau copii. 
Ei, în loc să se roage lui Dumnezeu ca să le dea un 
moştenitor, se apucară să umble cu farmece. Umblară ei ce 
umblară, şi dete peste un fermecător meşter. 

Acesta nu ştiu ce făcu, nu ştiu ce drese, că numai iată că 
împărăteasa rămâne grea, şi după nouă luni născu o fată 
mai frumoasă decât nu ştiu care zână din cer. Ea trăieşte şi 
acum. Este atât de frumoasă, încât s-o vezi şi să n-o uiţi în 
toată viaţa ta. 

La trei zile când veniră ursitoarele, o ursiră ca ea să nu se 
poată mărita până ce nu se va găsi cineva care să petreacă 

o noapte în cămara ei şi să scape teafăr. Pasămite 
Dumnezeu pedepsea pe copil pentru păcatul părinţilor. Nu 
numai atât, dară ursitoarele întinse pedeapsa aceasta şi 
asupra împărăției. Ele zise că din ziua când va veni cel 
dintâi peţitor şi nu va izbuti să scape, toate oraşele şi toate 
satele să se dărâme precum le-ai văzut şi tu, şi toţi oamenii 
să putrezească, să le rămâie numai oasele. Aceasta ca să 
îngrozească pe juni, ca să nu vie în peţit. Vezi d-ta, şi 
fermecătorul acela care a făcut pe împărăteasă să nască, fu 
pedepsit, căci umbra lui este care vine noaptea de 
munceşte şi chinuieşte pe bieţii tineri care se încumet a 
rămânea în cămara domniţei. 

Mulţi tineri s-au încumes până acum a face cercare şi toţi 
au pierit. 

Auzind unele ca acestea Făt-Frumos, zise portarului că ar 
dori să vază şi el pe fata de împărat. 

— Fugi d-acolo, tătişorule, nu-ţi mai băga sufletul în 
păcat. Fă-ţi cruce şi te depărtează de locurile acestea, ca să 
nu-ţi pierzi viaţa. Păcat de tinereţile tale. 

„Fie! îşi zise băiatul, gândindu-se la cele ce păţise până 
acum, tot n-am eu la ce mai trăi singur prin pustietăţile 
acestea”, şi stărui ca să-l ducă în cămara domniţei. 

Portarul, dacă văzu că nu este chip să-l oprească de a 
merge, îl duse la fata împăratului. Ei, cum se văzură, se şi 
plăcură. Se vede că ei erau făcuţi unul pentru altul. Şi de 
unde să nu fie aşa! 

Biată fata împăratului ar fi dorit să rămâie în noaptea 
aceea băiatul în cămara ei; dară îi era milă de tinereţile lui, 
cum de să se prăpădească o aşa bunătate de june. 

Şi împreună cu portarul mai cercă încă o dată să-l facă a 
nu rămânea. Dară fu peste poate; căci Făt-Frumos era de 
aceia care, când îşi pune în gând să facă ceva, nici dracul 
nu i-o scoate din cap. 

Şi aşa, cum veni seara, el se duse cu cărticica lui în mână 
şi stătu în priveghere. Ce făcu el ce nu făcu, că văzu albul 
zilei. A doua zi îl găsiră tot cu cartea în mână, şi searbăd, şi 

galben ca turta de ceară, de pare că muncise cine ştie la ce 
lucruri grele, şi cine ştie câte nopţi nemâncat şi nebăut. 

Se deşteptă şi fata de unde dormea ea, şi cum îl văzu în 
carne şi în oase, îi zise: 

— Tu să fii soţul meu. 

Atunci o dată, ca din senin, începură a învia oamenii de 
prin oraşe şi de prin sate, slugile de prin curte, şi toate câte 
erau cu suflet, în ziua când veni cel dintâi peţitor, începu să 
mişte şi să se scoale ca dintr-un somn adânc. Oamenii 
începură la lucrul lor, oştirea a da în tâmpine şi în surle, şi a 
veni la curtea împărătească să se închine cu slujba. De 
unde până aci era tăcere, moarte, acum te asurzeau 
strigătele şi zgomotul ce făcea mulţimea de oameni şi de 
argaţi, mergând fiecare la lucrul său. 

Portarul se buimăcise la cele ce vedea. Nu ştia încotro să- 
şi întoarcă privirea şi la ce să se uite mai întâi. 

Făt-Frumos şi cu domniţa ieşiră şi se arătară la lume. 
Mulțimea striga de bucurie de se auzea în cer strigătul lor, 
şi din fiecare gură ieşea vorbele: „Să ne trăiască împăratul 
şi împărăteasa noastră!” 

Făt-Frumos, dacă se cunună cu fata, se aşeză în scaunul 
împărăției şi-şi tocmi oştile, boierimea şi prostimea cum ştia 
el în legea lui. Toţi rămaseră mulţumiţi de tocmelele lui. 

Şi petrecură ce petrecură cu fericire în căsătoria lor; 
când, într-una din zile, îşi aduse aminte de tatăl său şi de 
mumă-sa şi se întristă că nu ştia nimic de căpătâiul lor. 

Împărăteasa băgă de seamă întristarea lui şi, ca unul ce-i 
era drag foarte, nu voia, vezi, să-l vadă nici o clipă de ochi 
măcar fără chef. Prinse a-l întreba. lară dacă îi spuse, ea îl 
îndemnă să se ducă să-şi aducă părinţii, şi să trăiască cu 
toţii launloc ca în sânul mă-sii. 

Făt-Frumos asta şi voia. Şi totuşi nu se îndura să-şi lase 
soţia singură. Ştia el, biet, ce va să zică singurătatea. Dară 
înteţindu-l şi încingându-l dorul de părinţi, hotărî să se 
ducă. 

Înainte însă de a pleca, împărăteasa, soţia lui, îi dete un 
inel, ce zicea că îl are de la moşi, de la strămoşi, şi îi spuse 
că are puterea, când îl scoate din deget, se uită la dânsul şi 
doreşte, să se facă un palat cum seamăn pe lume să nu 
aibă. Îi dete şi pe vizitiul curţii, om vechi, credincios şi iute 
la slujbă, care să nu se dezlipească de stăpânul său, nici cât 
ai da în amnar. 

Aşa căpuit şi pregătit de drum, plecă către satul unde 
trăiau părinţii lui, după ce-şi luă ziua bună de la 
împărăteasa, de la boieri şi de la ostaşi. Drumul îi era să 
treacă pe la împărăţia lui Sefer împărat, pe la ţara zânelor 
şi Dumnezeu mai ştie pe unde. 

Trei ani şi trei luni şi trei zile ţinu călătoria până să ajungă 
la satul părinţilor lui. Şi trecând pe la împărăţia lui Sefer 
împărat, l-au întâmpinat dregătorii curţii şi l-au petrecut cu 
dragoste. Şi trecând şi pe la ţara zânelor, acestea se 
întreceau care de care să-i arate mai multă cinste şi să-l 
petreacă. 

Dacă ajunse la satul părinţilor săi, trase butca dinaintea 
bordeiului. Tată-său şi mă-sa nu-l cunoscură. El dacă văzu 
aşa, ceru să-l găzduiască. Bătrânii primiră, şi-şi cerură 
iertăciune că nu pot să-i dea mai mult decât ceea ce au, 
adică bordeiul lor. El se învoi şi mase acolo. Peste noapte se 
scoală, iese afară binişor şi, uitându-se la inel, îi arătă că 
doreşte să se facă un palat înfricoşat în locul bordeiului 
aceluia. 

N-apucă să isprăvească bine de gândit, şi mi se ridică, 
neiculiţă, nişte palaturi măreţe, împodobite cu de toate 
frumuseţile, cu grădini falnice, cu izvoare limpezi, de să te 
tot fi uitat la dânsele şi să nu te saturi. Dară încămite pe 
dinăuntru? Aci e aci. Cămările, laviţile, aşternuturile, numai 
scumpeturi. 

Când se deşteptară a doua zi unchiaşul şi cu baba şi se 
văzură muiaţi numai în aur, se speriară. Se frecau la ochi şi 
se uitau în toate părţile, şi nu le venea a crede ochilor lor. Li 
se părea că visează. 

Atunci intră Făt-Frumos la dânşii, îi scoase din uimirea în 
care căzuseră şi se descoperi, spuindu-le că el este fiul lor 
cel răpit, şi că a ajuns împărat. 

Când auziră de unele ca acestea, unchiaşul şi baba 
muriră şi înviară de bucurie. Apoi îl luară şi îl pupară şi peo 
parte şi pe alta: iară el le sărută mâinile. 

Îndată se făcu zvon în sat că unchiaşul şi baba se 
procopsiră fără ştirea lui Dumnezeu, şi alerga lumea după 
lume ca să vază cu ochii lor minunea. 

Ajungând şi la urechile stăpânului moşiei acest zvon, se 
duse şi el de văzu palaturile şi rămase cu ochii zgâiţi. Acest 
om era pizmătareţ şi zăcaş la inimă. Nu voia, vezi, nici în 
ruptul capului, să-l întreacă alţii, nici în bogăţie, nici în 
procopseală. 

Se duse, deci, acolo, să se încredinţeze prin sine însuşi 
de această minune, şi dacă văzu pe Făt-Frumos, ar fi poftit 
dumnealui să-l ginerească, fiindcă avea trei fete. 

Pofti pe Făt-Frumos, ca să vie şi el pe la dânsul p-acasă, 
ca să lege prietenie. Făt-Frumos, cu inima curată şi fără nici 
o vinovăţie într-însul, se duse, de! de datorie. Acolo, dacă îl 
văzură, stăpânul moşiei aduse vorba de căsătorie şi-i spuse 
că ar fi bun bucuros să-i dea pe oricine va voi el să ia din 
fetele lui. 

Făt-Frumos le spuse curat că el este însurat, şi că are de 
gând să se întoarcă la nevastă peste puţin. Ba încă le spuse 
şi cu ce putere făcuse palaturile alea frumoase, dacă îl 
întrebară. 

Pizmătareţul de stăpân al moşiei plănui atunci cu fetele 
sale, cum să facă să fure inelul din degetul lui Făt-Frumos. 
Pentru aceasta, nu trecu multe zile, şi poftiră pe Făt-Frumos 
la masă la dânşii ca să se chefuiască şi să petreacă 
împreună, căci, ziceau ei, mai avea-vor zile să se mai vază 
au ba? 

Făt-Frumos, fără să-i plesnească prin cap ce plănuiseră 
ei, se duse. După ce se chefuiră mâncând şi bând cât le 
cerură inima, când fură să se scoale de la masă, zăcaşul de 

proprietar ceru să le mai dea câte un pahar să bea, la botu 
calului, cum se zice. În paharul ce dete lui Făt-Frumos, 
amestecă, fără să ştie el, nişte buruieni adormitoare. 

Cum bău, îl şi fură Aghiuţă. Căzu într-o amorţeală soră cu 
moartea. Capul îi bănănăia într-o parte şi într-alta, de parcă 
îşi rupsese junghetura. Îl luară, deci, binişor, îl puseră într- 
un pat, şi acolo rămase până a doua zi. Pe când dormea el 
dus, îi scoaseră inelul din deget şi îl ascunseră. 

A doua zi dacă se deşteptă Făt-Frumos, îi fu ruşine de 
ceea ce făcuse. El se căia şi se căina cum de să facă el 
fapte de care nu mai făcuse în viaţa lui, să-şi bea adecă şi 
simţirile. El socotea, vezi, că a băut ca un nemernic, şi d-aia 
se îmbătase aşa. 

Cum se deşteptă, se şi duse acasă, fără să bage de 
seamă că îi lipseşte inelul din deget. Acasă dacă ajunse, ia 
palatul de unde nu e. Pierise ca şi când n-ar fi mai fost, iar 
în locul lui găsi iarăşi bordeiul părinţilor lui. Se mai căi el o 
toană de neghiobia ce făcuse, dar acuma prinde orbul, 
scoate-i ochii, povestea ăluia. 

Se hotărî dară să se întoarcă la împărăţia lui, să nu se 
mai întâlnească cu nişte asemenea oameni răi la suflet. El 
zise şi părinţilor lui să meargă cu dânsul, să trăiască ca în 
rai. Dară ei se mulţumiră a le rămânea oasele în sătuceanul 
în care se născuseră, şi poftiră fiului lor o viaţă lină şi fără 
de supărări diavoleşti. 

Bietul Făt-Frumos, trist că-şi pierduse inelul, trist că 
părinţii săi nu voiesc a merge să trăiască cu dânsul, sta cu 
capul rezemat pe mână şi se gândea cum să facă ca toate 
să-i iasă înde bine. Când, deodată, se înfăţişează înainte-i 
vizitiul ce-i dase împărăteasa. 

— Ce ai, stăpâne, de eşti aşa trist, fără să te mângâi? Au 
doară primit-ai niscaiva ştiri rele de la împărăție? 

— Ba ştiri rele de la împărăție n-am primit, dragul meu. 
Dară iacă, iacă, iacă ce mi s-a întâmplat. 

Şi-i spuse tot, din fir până-n aţă. 

— la lasă, stăpâne, nu te mai mâhni aşa pentru atâta 
lucru de nimic. 

— Ce stai tu de vorbeşti, omule? Apoi de nimic lucru iei 
tu că am pierdut inelul, aşa sculă rară? şi de puţin lucru 
socoteşti tu că este a mă despărţi de părinţi fără să mai 
nădăjduiesc a-i vedea? 

— Ba nu, stăpâne; dară ia să ne înţelegem la cuvinte. 
Părinţii împărăției tale, dacă nu vor să vie să trăiască pe 
lângă d-ta, poţi să-i faci să trăiască bine şi aci, lăsându-le o 
sumuliţă bunicică de bani, de care ai, mulţumită Domnului, 
destui. Cât pentru inel, apoi împărăteasa, doamna noastră, 
a avut de grije şi pentru aceasta. La plecare, ea mi-a dat 
acest inel, cu poruncă straşnică ca să ţi-l dau numai atunci 
când voi vedea că mâhnirea umblă să te biruie. Şi tocmai 
acum mi se pare că e timpul. Poftim! 

Şi îndată scoțând din sân un inel, ca şi celălalt de frumos, 
i-l dete, mai adăogând a zice că inelul acesta are darul, ca, 
uitându-te la el şi dorind, îndată se va înfăţişa înaintea 
dumitale doi arapi, care vor face orice le vei porunci. 

Tocmai atunci trecea p-acolo şi stăpânul moşiei, cel cu 
pricina, într-o căruţă cu patru telegari, mergând în treaba 
lui. 

Făt-Frumos, cum luă inelul în mână, se uită la el, şi pofti 
să iasă cei doi arapi. Indată se pomeni cu doi arapi negri ca 
fundul ceaunului, că stau dinaintea lui, ageri şi sprinteni ca 
nişte pardoşi. 

— Ce porunceşti, stăpâne? ziseră ei. 

— Să-mi luaţi pe chir ăla care trece în căruţă şi să nu-l 
slăbiţi până nu va scoate inelul ce mi-a tras din deget 
mişeleşte. 

Vezi că el pricepuse că beţia aia d-atuncea nu fusese 
lucru curat; dar n-avusese ce-şi face capului, d-aia şi tăcuse 
din gură. 

Unde mi se repeziră, neiculene, ăi arapi, ca nişte zmei şi 
ca nişte lei paralei, de nu-i puteai ajunge cu praştia! Într-o 
clipă fură acolo, şi unul apucă caii de dârlogi şi mi ţi-i opri 

ca pe ei, şi altul apucă pe pizmătareţul de stăpân al moşiei 
de piept, şi cât te-ai şterge la ochi, fu şi dat jos; şi unde mi 
ţi-l începură a-l răsuci şi a-l buchisi înfundat, de-ţi era mai 
mare mila de dânsul. 

Dacă îi cerură arapii inelul, el tăgăduia ca un nemernic. 
Se pusese diavolul călare pe inima lui şi nu-l lăsa nicidecum 
să scoaţă inelul la iveală. Dară ce credeţi că arapii mi-l 
lăsară numai aşa, cu una, două? Nici să vă gândiţi. 

II luară din nou la tărbăceală. Umbla prin mâinile lor, de 
la unul la altul, ca o minge. Îl mai făţuiră, îl mai trudiră, îl 
luară din nou la rapanghele, şi-l mai dară căţeaua, de 
credeai că se pierde prin mâinile lor, şi, ca să spuie, nicicât. 

Dacă văzură arapii aşa, că se încâinase şi nu vrea să dea 
inelul, îl puseră jos, unul îl ţinea şi altul scoase un cuţit de la 
brâu, îl dete pe masat şi se făcea că vrea să-l jupoaie de 
viu. 

Văzu ăla că nu e glumă, că-i sta viaţa numai într-un fir de 
aţă, şi ca să scape de moarte, spuse că la el este inelul, şi-l 
scoase de-l dete arapilor. Ar fi voit oamenii lui, vizitiul şi 
argatul, să sară să-şi scape stăpânul din mâna arapilor. Dar 
cine se putea apropia de dânşii? Numai câte un brânci le da 
aceştia, şi se duceau peste cap, de se sculau schilozi. 

Făt-Frumos privea şi creştea carnea pe el de mulţumire, 
când vedea că freacă ridichea becisnicului de zăcaş, după 
cum i se cuvenea. 

Primindu-şi inelul Făt-Frumos, îl băgă în deget lângă 
cellalt, şi se hotărî a se întoarce înapoi la împărăţia sa. Dete 
părinţilor lui vro trei pungi de galbeni, fiindcă nu voiră a 
merge cu dânsul, se găti de drum, se urcă în butcă şi porni. 

Dară când se despărţiră? Plângeau şi lemnele şi pietrele 
de jalea unchiaşului şi a babei. Vezi că pricepuseră ei că n- 
are să se mai vază. Poate că în cer, dar aci pe pământ, de 
leac! 

Şi se duse, şi se duse Făt-Frumos cale lungă depărtată, 
care de aci înainte se găteşte, basmu mai frumos grăieşte, 
se duse până ajunse la o poiană frumoasă, de marginea 

căreia curgea un râuleţ. Aci îşi căută el loc de popas. Fie, 
că-l şi găsise, căci era o frumuseţe de nu te îndurai să te 
depărtezi de dânsa. 

Licheaua de stăpân al moşiei, nici una nici alta, voia cu 
dinadinsul să aibă pentru dânsul inelul lui Făt-Frumos şi mai 
multe nu. Se luă după dânsul, şi cugeta că, mai cu 
marghiolii, mai cu şoalda, mai cu prefăcătorii, să înşele pe 
Făt-Frumos şi să-i dea pui de giol la inel. 

Dacă văzu pe Făt-Frumos că vrea să poposească, se opri 
şI el mai cât colea, după un mărăciniş, şi aşteptă până să 
adoarmă. 

Făt-Frumos nici că se gândea la nişte astfel de mişelii, el 
întinse pe pajişte nişte scoarţe scumpe ce le avea, se aşeză 
pe dânsele, mâncă şi se culcă. Vizitiul lui cel credincios 
stătu de pază o bună bucată de timp, şi dacă văzu că nici 
apele nu se mai mişcă, şi fiind şi ajuns de osteneala 
drumului, puse şi el capul jos şi-l fură somnul. 

Când văzu că amândoi dorm duşi, ăla ieşi din crâng 
binişor şi pâş, pâş, ca o mâţă când pândeşte la şoareci, se 
apropie încetişor de Făt-Frumos, îi trage inelele din deget şi 
p-aci ţi-e drumul. 

lară dacă se sculă Făt-Frumos şi văzu că-i lipsesc inelele, 
crezu că vizitiul i le-o fi luat, ca să le puie bine, de teamă ca 
să nu le piarză dormind şi-l întrebă. Vizitiul răspunse că 
Doamne fereşte! nu i le-a luat el. Acum înţelese că vreun 
fur i le-a şters şi se întristă, nevoie mare. 

Aşa supărat, porunci de înhămă caii la butcă şi porni. El 
nu ştia ca cine să i le fi luat, şi n-avea pe cine apuca de ele. 
Şi mergând el aşa şi ciudându-se şi frământându-se de 
mâhnire, se gândea ca ce să răspunză el împărătesei, când 
l-o întreba de inele. Nu-i venea lui, vezi, odată cu capul, să-l 
crează neştine că este neharnic, mototol şi adormit. 

Tocmai pe când părerea de rău îl ajunsese şi mai şi decât 
până aci, erau trecând printr-o pădure mare şi deasă. 
Dodată auzi nişte balauri de lăutari trăgând din viori, de 
gândeai că mănâncă foc, şi din ce în ce se apropiau. Nu 

trecu mult şi iată că lăutarii trecură pe lângă butca lui Făt- 
Frumos, tot cântând, şi-i deteră bună-ziua. 

Făt-Frumos le mulţumi şi prinse a-i întreba: 

— Dară de unde veniţi, bre, oameni buni, şi unde vă 
duceţi? 

Lăutarii răspunseră: 

— Ne ducem să cântăm la nunta împărătesei tale. 

— Cum să cântaţi la nunta împărătesei mele? întrebă Făt- 
Frumos, căruia îi sări inima de frică. 

— Apoi, să vezi dumneata. Un împărat din vecinătate 
văzând că este atâta diastimă de vreme de când ai plecat şi 
nu te-ai mai întors, s-a sculat, cu oaste asupra împărăției 
tale, ca să silească pe împărăteasa a lua de soţ pe fiul său. 
Împărăteasa s-a împotrivit foarte, şi de două ori s-au lovit 
ostile şi de două ori acel împărat a fost biruitor. In cele din 
urmă, nici împărăteasa nu mai trăgea nădejde c-o să te 
întorci. Şi de milă ca să nu se mai prăpădească oraşele şi 
satele, şi atâta sumedenie de oaste, s-a înduplecat a 
asculta cererea împăratului, şi mâine le este nunta. 

— Cum se poate una ca asta? 

— laca, se poate şi se prea poate. Dară fiindcă te întorci, 
şi dacă voieşti să ajungi înaintea nunţii, lasă-ţi butca să vie 
pe urmă şi tu aideţi cu noi. 

Făt-Frumos n-aşteptă să-i mai zică încă o dată. Se dete 
binişor jos din butcă, şi porni cu lăutarii la drum. Unul din 
lăutari îl luă în cârcă, şi când îşi făcu vânt, se aruncă drept 
în slava cerului, şi mergea ca vârtejul. Ar fi voit el să 
meargă ca gândul, dară îi fu teamă să nu plesnească fierea 
în Făt-Frumos. 

O dată începu Făt-Frumos să strige: 

— Stăi, mă, să-mi iau căciula, că mi-a căzut din cap. 

— Ce stai dumneata de vorbeşti? Las-o încolo, la nevoile, 
căciula, că ea acum o fi cale de şase luni de departe, să 
mergi cu piciorul până acolo, unde a căzut ea. 

Şi mai merse ce mai merse şi se coborâră la scara 
palatului împărăției sale. 

Aci dacă ajunse, împărăteasa şi toţi boierii şi toată oastea 
ieşiră întru întâmpinarea lui. După ce-şi dară bun-găsit şi 
bun-venit, îi povestiră cum împăratul vecin s-a sculat cu 
război asupra lor, cum oastea lui a spart oastea împărăției 
lui de două ori, şi cum se gătesc pentru a treia lovire. 

Apoi împărăteasa îi spuse că ea a făcut acele 
meşteşuguri cu lăutarii, ca să-l aducă mai curând, că ştie 
cum a pierdut inelele şi ce-a păţit. 

Pe când vorbeau încă, iacă un curier că se înfăţişează 
înaintea lor şi dă împărătesei inelele cu pricina şi 
împăratului căciula ce-i căzuse din cap. 

Ea îi spuse că doi din acei lăutari ce a văzut el în pădure 
a avut porunca: unul să-l aducă pe dânsul, şi altul inelele. 

Impăratul se veseli o toană; dară era supărat foarte cum 
de să îndrăznească vecinul lor împărat să se scoale cu 
război asupra împărătesei sale. 

Şi auzind gloatele de venirea lui Făt-Frumos, veneau 
droaie să se scrie la oaste. Se sculară, deci, cu mic cu mare, 
şi făcu oaste ca frunza şi ca iarba. Făt-Frumos le tocmi şi le 
învăţă cum să meargă la război. ŞIi-l ascultau gloatele, că-l 
iubeau nevoie mare. D-apoi boierii? Nu se lăsau nici ei mai 
prejos. Vezi că şi el era drept, îndurător şi viteaz. 

Pornind la război cu o silă aşa de mare şi de grozavă 
sparse împărăţia vecinului lor cutezător. Prinse în război şi 
pe acel împărat vrăjmaş, împreună cu fiul său, şi îi aduse 
de-i tăiară dinaintea împărătesei. 

Apoi întinzând cuprinsul său şi asupra acelei împărăţii şi 
mai puind la cale toate cum să ajungă supuşii săi să fie 
fericiţi, se puse pe trai, şi trăiră veac de om nesupăraţi de 
nimeni. lară eu încălecai p-o şea etc. 

VOINICUL CEL FĂRĂ DE TATĂ 


A fost odată ca niciodată etc. 

A fost un împărat ş-o împărăteasă. Ei aveau numai o fată 
şi o păzea ca lumina ochilor lor. Ea n-avea voie să iasă nici 
până în grădină fără dădacă ei. Aceasta o ţinea de aproape 
şi n-o scăpa din vedere nici cât ai da în cremene. Fata, tot 
şezând la fereastră, vedea pe un june fluieră-vânt umblând 
de colo până colo. Într-o zi uitându-se la el, o văzu şi el şi, 
ţintind ochii în ochii ei, ea simţi un fior, apoi ca o scânteie 
de foc o arse ceva la inimă. Se trase fata de la fereastră şi 
spuse dădacă-sei ce i se întâmplă. Atunci dădacă ei îi zise: 

— Ci ia fugi şi d-ta de la fereastră! Ce tot te zgâieşti şi te 
uiţi la toţi d-alde taie câinilor frunză. 

Nu trecu mult şi fata începu a nu se simţi bine. Pasămite 
luase în pântece, fără ştirea lui Dumnezeu. Spuse dădacă- 
sei. Aceasta se da de ceasul morţii de ciudă, cum de să se 
întâmple una ca asta, fără să ştie fata de bărbat. Frica ce le 
cuprinsese pe amândouă era de nepovestit. 

— Ca ce o să zică tată-tău acum când va afla, se văieta 
dădacă, ce o să-i răspunz eu, când mă va întreba? 

— Cum o să mă înfăţişez eu acum înaintea tată-meu cu 
borţul la gură, zise şi fata, când numai unul Dumnezeu ştie 
cât sunt de nevinovată? 

Şi în adevăr că tată-său era un om aspru. Nu le-ar fi iertat 
o dată cu capul. 

Se duseră, deci, şi povesti împărătesei toată întâmplarea, 
şi se rugară de dânsa, ca să intre ea la împăratul cu 
mijlocire de iertare. 

Când auzi împărăteasa de cele ce se întâmplase, se luă 
cu mâinile de păr. Ea zicea că este peste poate ca să 
rămâie cineva însărcinată din vedere. Vezi că ea ştia cum 
merg lucrurile în lume. Şi la o minune ca aceasta nici că se 
aştepta. 

Lucrurile nu puteau rămâne mult timp acoperite. 
Împărăteasa, de silă, de milă, fu nevoită a spune 
împăratului toată şiritenia. 

Când auzi împăratul de aste năpaste, se făcu foc de 
mânie. Răcnea ca un leu: 

— Cine să fie acel neomenit carele mi-a necinstit perii cei 
albi ai bătrâneţelor mele? Cu moarte să se omoare. În furci 
să-l atârne. Praf şi pulbere să se aleagă de capul lui! 

Împărăteasa îl luă cu binişorul şi-l mai domoli olecuţă. 

Vezi că el nu punea crezământ pe spusele fiicei sale şi 
ale dădacei. El ştia că astfel de întâmplare nu se mai 
auzise. După ce dojeni cu dojană împărătească pe dădacă, 
oropsi pe fie-sa cu urgie. Porunci de făcu o corăbioară, puse 
pe fată într-însa, şi lângă ea cinci pâini şi un urcioraş cu 
apă, şi îi dete drumul pe gârlă spre a se duce unde mila 
Domnului o va scoate. 

Mergând corăbioara pe apă, ea se ruga lui Dumnezeu cu 
zdrobire de rărunchi ca să o scoată la liman bun, ca unul ce 
cunoaşte nevinovăția ei, şi ca pe una ce nu se ştia la 
sufletul ei cu nici o prihană. ă 

Câteva zile se bălăbăni ea aşa cu valurile apelor. In ziua a 
treia îi veni ceasul naşterii, şi făcu un dolofan de copil ca un 
îngeraş. Biata femeie! căci n-avu ei nici un ajutor omenesc 
în ziua necazului, decât suferinţele ei, şi alinător pe 
Dumnezeu! se mângâia oarecum în sufletul ei că se ştia 
nepângărită. 

Şi vrând Dumnezeu cu dânsa, corăbioara, într-una din 
nopţi, se opri. Ea simţi că corabia nu mai merge; sta pe loc. 
Până la ziuă, îi ticâi inima de frică, neştiind pe ce ţărmuri se 
va fi oprit. Când se lumină, văzu că corăbioara poposise de 
marginea unei păduri. leşind la uscat cu copilaşul în braţe, 
rătăci încoa şi-ncolo prin pădure. Apoi se aşeză în scorbura 
unui copaci mare şi gros ca butia. Acolo stete ea mai mulţi 
ani, hrănindu-se cu ierburi şi rădăcini, ori cu roadele unor 
copaci. Ea îşi creştea copilaşul cu drag. 

Ea făcu din ramurile unui copaci un leagăn în care îşi 
punea copilul ziua; iară noaptea nu-l depărta de la sânul ei, 
şi, pentru scăldătoare, se ducea la vadul de la albia unui 
pârâiaş ce curgea p-aproape d-acolo. Acoperământ le era 
cerul cu stelele; tovarăş de jucării copilului îi era florile 
câmpului, paserile cerului, flutureii şi gângăniile. 

După ce se făcu mai măricel, mă-sa îl învăţă la vânat şi-i 
spunea cu lacrămile în ochi cum a fost ea crescută şi cum 
este nevoită să-l crească pe dânsul. lară el asculta şi băga 
la cap toate cele ce îi spunea mă-sa. 

Mai mărindu-se el oleacă, începu a căta vânat mai pe 
departe de locuinţa lor. lară într-una din zile zări un palat în 
depărtare. El îşi aduse aminte de cele ce îi spusese mă-sa 
despre palaturile tată-său şi i se păru că se cam aseamănă. 
Dete fuga şi spune mă-sii ceea ce descoperise. A doua zi 
plecă cu mă-sa de mână şi, ajungând la aceste palaturi, 
mumă-sa îi spuse că acelea nu sunt ale tatălui ei; dară că 
tot cam aşa sunt şi ale împăraţilor din lume. 

Mai trecu ce mai trecu şi mai mărindu-se şi dânsul, într- 
una din zile, ducându-se iarăşi la vânat, cum, cum, el se 
pomeni iarăşi dinaintea acelui palat; cu toroipanul la 
spinare, el îşi luă inima în dinţi şi intră în curte. Pasămite 
palatul acela era al unor zmei. Flăcăiandrul nostru cel 
viteaz, carele nu ştia ce este frica, intră şi în palat. P-aci, p- 
aci era să-şi iasă din minţi de mirare şi să-şi piarză 
cumpătul dând de atâtea lucruri, ce nu mai văzuse el în 
viaţa lui. Când, ce să vezi d-ta? odată îi ieşi înainte trei 
zmei. Aceştia erau stăpânii palatului. Şi unde se repeziră la 
dânsul de pare că să-l ia în unghii, şi cu grai răstit, 
dojenindu-l, îi ziseră: 

— Cum de ai cutezat spurcatule, să ne calci casa? 

Voinicul nu zise nici cârc! ci, aducând toroipanul, mai iute 
decât fulgerul păli pe unul la dreapta, pe altul la stânga, de 
nu ştiură de unde le veni trăsnetul, şi îi culcă la pământ. Și 
nici că se mai mişcară din loc, fiindcă îi lovise cu nădejde. 

Al treilea zmeu, văzând cum merge treaba, pieri 
dinaintea lui ca o nălucă, şi se duse de se ascunse în 
pivniţă. Văzu el că nu poate da piept cu un asemenea 
viteaz, şi se hotărî a-i purta sâmbetele. 

Voinicul de românaş, în dârdora luptei nu băgă de seamă 
ce se făcu al treilea zmeu. Aşteptă ce aşteptă şi dacă văzu 
că nu mai vine nimeni, el se întoarse, luă pe mumă-sa, o 
duse în acele palaturi şi se aşeză acolo. 

Umblând din cămară în cămară, dete peste armele 
zmeilor şi se minună. Mă-sa îi spuse că văzuse în casa 
tatălui său asemenea arme, şi îi arătă cum se 
întrebuinţează. Îi prinse bine, căci văzu că îi merge mai 
lesne la vânat. Acum începu a săgeta la căprioare şi la 
ciute, căci până acum vâna numai păsărele cu laţul, şi îi era 
cu greu. 

Ajunsese ca el să fie tare şi mare în pădure. Nu era cine 
să-i stea împotrivă. De multe ori nu venea cu zilele p-acasă. 

Într-una din zile, zmeul ieşi din pivniţă şi veni milogindu- 
se la muma voinicului ca să-şi facă pomană cu el să-l 
primească la curtea ei, căci zicea el că pribegeşte nu ştiu 
de cât timp orbecăind prin acel bunget de pădure. Spuse că 
este un nenorocit carele se rătăcise, umblând după vânat, 
şi da laudă Domnului că l-a învrednicit a mai da peste fiinţe 
de oameni. 

Ea, biet, care ştia ce este necazul şi lipsa, îşi plecă 
urechea la rugăciunile cele viclene ale zmeului şi, făcându-i- 
se milă de nenorocirile lui, îi făgădui că va vorbi fiului ei de 
dânsul. 

Cum veni fiul său de unde era dus, ea îi spuse toată 
şiretenia nenorocirii omului ce năzuia la mila lor, şi îl rugă 
să aibă milă de ticăloşia lui, căci zicea ea, nu ştim cum ne 
va mai aduce şi pe noi Dumnezeu. 

Voinicului îi păru bine de astă întâmplare, mai cu seamă, 
gândea el, că va fi barim o slugă în curte care să ţie de urât 
mă-sii, în lipsa lui, şi să-i şi dea ajutor în trebile casei. 


120 


Nu-l cunoscu că este zmeu, când îl văzu, atât de bine ştiu 
procletul a se schimba. li spuse ce are de făcut şi îl primi să 
şează la curtea lui. 

Multele lipsuri, multele necazuri, multa mâhnire ce 
suferise muma viteazului şi dorul cel mare de ţara ei, iară 
mai cu seamă suferinţele ei când se gândea la ruşinea ce 
rămăsese asupra numelui său în casa părinţilor ei, ea fiind 
nevinovată, o făcu de lâncezea şi se topea d-a-n picioarele. 
Văzând-o zmeul aşa searbădă şi tot fără voie bună, se 
încumese într-una din zile, pe când voinicul era la 
vânătoare, şi o întrebă, dară se prefăcu că vorbeşte cu 
sfială: 

— Cum bag de seamă, stăpână, nu prea ţi-e bine. 

— Nu mi-e bine, mă băiete, căci mi-e dor d-alde tata şi d- 
alde mama, şi de ţara mea. Vezi că eu sunt fată de împărat, 
şi pentru o năpaste ce a căzut pe capul meu pribegesc de 
sunt atâţi mari de ani. 

— Eu ştiu un leac pentru boala dumitale, stăpână; dară n- 
are cine se duce să-l aducă. 

Şi îi spuse o sumedenie de minuni ce făcuse leacul ce 
zicea că ar fi bun pentru ea. 

Când se întoarse de la vânătoare fiul ei, ea îi spuse că 
auzise de la sluga lor, cum că de va mânca mere din mărul 
roşu se va face sănătoasă. 

El fu bun bucuros că auzise un leac să facă pe mă-sa 
sănătoasă, şi se hotări a se duce tocmai acolo să-i aducă 
leacul. Îşi luă ziua bună şi plecă. 

Dar încotro s-apuce? căci nici nu mai auzise până atunci 
de aşa ceva. Apucă şi el într-un noroc spre răsărit şi, 
mergând prin desişurile pădurii, zări un palat mai frumos 
decât acela în care şedeau ei. Se duse drept acolo. Aci 
locuia o zână măiastră. Cum o văzu el, îi căzu cu drag. Dară 
măiastra, ieşindu-i înainte, îl primi după cum i se cuvenea, îl 
băgă în palat şi îl omeni ca pe un oaspe. 

Din una, din alta, se înţeleseră la cuvinte. Vezi că, măre, 
aceasta era scrisa lui. El nu mai văzuse până atunci alt chip 

de muiere, decât p-al mă-si. Ş-apoi era atât de frumoasă şi 
de gingaşă, ca o floare! 

Ea încă avea la ce se uita la el; căci era un brad de 
românaş. 

El se uitase acolo la dânsa. Când îşi aduse aminte că el 
plecase să aducă mume-sei mere de la mărul roşu, voi săo 
zbughească. Dară zâna măiastră îl opri şi-l întrebă unde se 
duce. Voinicul îi spuse din fir până în aţă toată şiretenia. 
Zâna pricepu viclenia zmeului şi tăcu. Apoi îl îndreptă ea 
spre locul acela cu mărul roşu, şi-l şi învăţă cum să facă ca 
să ia merele. După ce-şi luă ziua bună şi de la măiastră şi-i 
făgădui că se va întoarce pe la dânsa, porni; şi aide, aide, 
merse cale lungă şi mai lungă, până ce, trecând ţări şi mări, 
ajunse la o grădină ocolită numai de trandafiri. Intră 
înăuntru şi dete peste mărul roşu, carele era sădit în 
mijlocul grădinii. El cercă a se alătura de pom, dar pomul îi 
zise: 

— Nu te apropia de mine, voinice, că îţi vei pierde viaţa şi 
e păcat de dânsa. 

Flăcăiaşul, ce nu ştia de frică, îi răspunse cum îl învățase 
zâna: 

— Nu te teme, pom oropsit, că te voi curăța de omizi şi 
de uscături. 

Şi după ce-i tăie uscăturile şi îi luă omizile, culese trei 
merişoare ca cele din rai şi se întoarse înapoi. Ajungând în 
pădure, dete pe la zâna. Aceasta cum îl văzu, îl primi cu 
bucurie, îl puse într-o cămară să se odihnească niţel, şi 
până una, alta, îi schimbă merele şi îi puse altele în locul 
lor. Când se sculă voinicul, se grăbi a se întoarce la mă-sa 
cu Slujba făcută. Luă deci merele şi porni. 

In vremea aceasta, procletul de zmeu se linguşea pe 
lângă muma băiatului şi, cu ispite şi cu marghiolii, umbla să 
o dea în cap să se planisească lui. Ea, biet, nu ştia unde 
bate diavolul de zmeu. Nu cunoştea la sufletul ei ce sunt 
ispitele şi cursele dragostei, şi prin urmare nu da nas 
spurcatului să se întinză. Ea ştia una şi bună: se topea de 

dor după fiul său, după părinţii ei şi după ţara în care se 
născuse. Când o căutai, era cu ochii scăldaţi în lacrămi. 

Cum văzu pe fiu-său, săltă de bucurie. | se păru a înviora 
olecuţă. Mâncă din merişoarele ce-i aduse, şi i se păru 
bune. După ce mai trecu, ea căzu iarăşi în piroteala de mai 
nainte. 

Voinicul, văzând că sănătatea mă-sei tânjeşte, nu ştia ce 
să-i mai facă spre a o mai înveseli. lară dracul de zmeu atât 
de harnic se arăta în ale slujbei, încât n-apuca să iasă bine 
vorba din gura voinicului, şi el o ghicea; apoi se făcea luntre 
şi punte, ca să-i îndeplinească voile. Voinicul băgă şi el de 
seamă tragerea de inimă ce avea sluga spre a-i sluji cu 
credinţă, şi nu se căia deloc ca l-a primit la curtea sa, ba 
încă începuse a-l privi cu ochi buni. 

Intr-una din zile, pe când voinicul era pe voie bună, 
zmeul se apropie de el şi, cu grai milogit, îi zise: 

— Stăpâne, cunosc iubirea ce ai pentru mămuliţa d-tale. 
Lâncezeala de care pătimeşti, mie nu-mi prea place. De vrei 
vrea să mă asculţi, nu vei greşi. 

— Ştii tu ceva leacuri? spune, că te ascult. 

— In ţara de unde sunt eu, oamenii pătimaşi de 
asemenea boală fac tot ce se poate de aduc apă vie şi apă 
moartă de la munţii ce se bat în capete. Această apă este 
leacul cel mai bun. Te văz că eşti un mare viteaz şi am 
credinţă în sufletul meu că d-tale îţi va fi mai uşor decât 
altora a o aduce. 

N-apucă să isprăvească vorba şi viteazul se duse la mă- 
sa. Fiind acolo, el îi zise: 

— Mamă, te văz tot galeşă, şi te pierzi d-a-n picioarele. 
Mă duc, mamă, să-ţi aduc leacuri. La munţii ce se bat în 
capete este apă vie şi apă moartă. Tocmai acolo mă voi 
duce, să-ţi aduc apă de aceea. 

— Nu te duce, dragul mamei; mila Domnului este cu noi; 
de va vrea el să fiu bolnavă, măcar orice fel de apă îmi vei 
aduce, în deşert va fi. Nu mă mai lăsa singură. Destul mi-a 

ros rărunchii singurătatea. Mângâierea mea acum tu eşti, 
fătul meu, de voi mai fi lipsită şi de dânsa, voi pieri. 

— Fii bărbată, mamă, ţine-ţi firea până mă voi întoarce, şi 
ai să fii veselă şi sănătoasă ca piatra, după ce vei bea apă 
vie. _ 

Nu fu cu putinţă a-l ţine. Se găti şi plecă. In cale dete şi 
pe la zâna măiastră. Din una, din alta, veni vorba că se 
duce în călătorie, şi-i şi spuse unde se duce. 

Zâmbi zâna când auzi şi văzu urcioarele ce-i dase zmeul. 
Nu zise însă nimic care să-i dea vro bănuială, ci îi dete două 
borcane, cu care să ia apă mai în grabă, şi îl învăţă cum să 
facă. Îi zise că tocmai la amiazi, când va fi soarele în cruci, 
să înalțe o prăjină şi în vârful ei să puie o mahramă roşie. 
Munţii or căta la ea cu ochii bleojdiţi; iară el, până s-or 
deştepta ei din buimăceală, să se repează iute a lua apă cu 
borcanele din ambele fântâne. Îi păru mult bine voinicului 
pentru învăţătura ce-i dete. Apoi luându-şi ziua bună, plecă. 
Merse, merse, merse, până ce, după o călătorie silită, 
ajunse la locul cu pricina. 

Făcu precum îl învățase zâna; iară el d-a-n călarele, se 
repezi printre munţi şi umplu borcanele. Când fu a se 
întoarce, munţii prinsese de veste că oarecine a luat apă 
din fântână, şi începu a se bate iarăşi în capete. Tocmai 
atunci şi voinicul se întorcea. Şi dacă nu se grăbea a ieşi 
mai iute, acolo îl prăpădea. Scăpă însă cu faţă curată. 
Numai coada calului o apucă şi acolo rămase pe jumătate. 
De atunci, vezi, este calul cu coada jumătate de carne şi 
jumătate de păr. 

Când se întoarse acasă, dete iarăşi pe la zâna. Ea, ca şi 
de la rând, îl rugă să se dea niţel odihnei; şi în acel timp îi 
schimbă apa, puindu-i alta în locul celei ce adusese el. 
Sculându-se după somn, luă borcanele cu apă şi veni acasă. 
Atâta îi fuse mă-sii, ca să-l vază. Nu ştia ce mai făcea de 
bucurie. Îl săruta şi p-o parte şi pe alta. Apoi după ce bău 
din apa ce-i aduse, ei îi păru că mai prinse niţel suflet. 

Vorbă să fie! Ea nu băga de seamă, vezi, că bucuria pentru 
vederea fiului său o face să fie oarecum mai sprintenă. 

Zmeul se da de ceasul morţii când îl văzu că s-a întors cu 
isprava făcută. El bătuse capul mult şi bine să dea în cap pe 
fata împăratului, în lipsa fiului său, dară toate mrejele lui 
rămăseseră de râs; căci ea nu dete în clapca în care o 
împingea spurcatul. Ea nu-şi putea da seamă de ce tot 
umblă el pe lângă dânsa cu şoşele, cu momele. Nici că visa 
despre ce avea de gând procletul de zmeu. 

Pasămite zmeului îi era frică să se ia la luptă pe faţă cu 
voinicul. Ci voia să-l piarză prin viclenie, şi apoi să-şi bată 
joc şi de mă-sa, ca să-şi izbândească pentru moartea 
fraţilor săi. 

Dară nu-i ajută Dumnezeu. 

Voinicul din când în când mergea la vânătoare, şi da şi 
câte o raită pe la zână. Nu trecu mult şi el băgă de seamă 
că mă-sa nu se îndreptează, ci găinează şi se topeşte de pe 
picioare. Se întrista în inima lui când vedea că nu-i dă înde 
bine şi că nu-i poate da nici un ajutor. 

Pacostea de zmeu băgă de seamă că voinicul se 
frământă cu firea pentru sănătatea mă-sii, se apropie de 
dânsul într-o zi şi-i mai zise într-o doară; căci se temea 
spurcatul a-l mai îndemna. Teama lui era să nu se deştepte 
voinicul şi să-i ghicească cugetele lui cele viclene. 

— Am auzit şi eu, stăpâne, pe când eram copil că 
oamenii mari când sunt pătimaşi de lângezeală şi copiii 
când bolesc de boală câinească, se tămăduiesc de va 
mânca un purcel de la scroafa de sub pământ. Mi se rupe 
inima din mine când văz pe buna mea stăpână cum i se 
stinge viaţa din sine. Dară nici pe d-ta nu te îndemn a te 
duce, căci mare primejdie va cădea pe capul aceluia ce se 
va cerca a fura purcelul, de nu va izbuti. 

— Nu sporovoi mai mult, îi răspunse voinicul, eu nu ştiu 
ce este primejdie şi frică. 

Numaidecât şi puse la cale cele de trebuinţă pentru o 
călătorie mai lungă. Mă-sii îi spuse că se duce la vânătoare. 

Plecă şi dete şi pe la zână, căreia îi spuse ce avea de gând 
să facă. El ştia, vezi, că sfaturile ei îi prinsese mult bine. 

Zâna, după ce îl învăţă cum să facă să izbutească, îi dete 
un săpun, un pieptene şi o perie, ca să-i fie de slujbă. El 
plecă şi merse, merse, până ce ajunse la o pădure deasă şi 
întunecoasă, de abia putea să răzbească. Bâjbâi el p-acolo 
până ce dete de ghizuina scroafei. Cum să se apropie el? 
Căci ghizuina era încongiurată de buşteni şi de rascote, de 
nu se putea atinge nici pasăre măiastră. 

Voinicul făcu precum îl învățase zâna. Săpă un şanţ 
adânc până ce ajunse sub culcuşul scroafei. Intră acolo şi 
aşteptă până ce veni scroafa să se culce. Purceii erau toţi în 
păr la ugerul scroafei şi sugeau. Mai-nainte de a răsări 
luceafărul porcilor, când toţi porcii se deşteaptă, adormiţi 
fiind purceii cu ţâţa în gură, voinicul băgă mâna binişor şi 
apucă un purcel, dar aşa de binişor îl apucă şi aşa de uşor îl 
trase, încât scăpă ţâţa din gură fără să simţă. Il apucă 
numaidecât de bot ca să nu guiţe, şi p-aici ţi-e drumul. 

Dracul de scroafă băgă de seamă că o ţâţă i se răceşte. 
Se deşteptă şi văzu că un purcel îi lipseşte. Se luă după 
voinic. Şi cu toate că telegarul voinicului era un zmeu de 
cal, scroafa îl ajunse. Când văzu că are să-l înhaţe cu colții 
ei, voinicul aruncă săpunul. Atunci unde se făcu un noroi 
cleios şi puturos, de ţi se scutura carnea de pe tine. Calul 
fugea de da cu burta de pământ. 

Scroafa făcu ce făcu, se zvârcoli prin ăl noroi şi se tărbăci 
de nu o mai cunoşteai, scroafă e, ori ce dracu e. Scăpă din 
nomol şi se luă după voinic. Intr-o clipă îl ajunse. Când văzu 
zorul, voinicul aruncă pieptenele. Şi unde se făcu un zid 
nalt, nalt, d-a curmezişul drumului ei, de nu fu cu putinţă 
să-l sară. Atunci scroafa se puse cu colții săi şi sparse zidul, 
făcând o gaură numai cât putea ea să treacă. Şi să te ţii 
după dânsul. 

Dacă văzu voinicul că scroafa iară s-a apropiat, aruncă şi 
peria. Deodată se făcu o pădure naltă şi deasă, de nu se 
putea strecura nici pui de pasăre. Cum văzu una ca asta, 

scroafa se puse şi roase, şi roase la copaci, până ce-şi făcu 
drum, şi după dânsul! până ce, când fu a-l ajunge, voinicul 
intrase în curte la zână. Aceasta ieşi numaidecât, întinse 
mâna, şi strigă: 

— Inapoi, scroafă ruşinoasă, şi teme-te de urgia tatălui 
meu! 

Când îi auzi glasul, scroafa rămase încremenită, şi plină 
de ruşine se întoarse. Mergea şi se tot uita îndărăt; pare că 
tot nu-i venea a crede ceea ce văzuse şi auzise. 

Se culcă şi de astă dată niţel voinicul, ca să se 
odihnească, iară zâna îi schimbă purcelul, puindu-i altul în 
locul lui. După ce se deşteptă, se întorcea la mă-sa cu voie 
bună, de isprava ce făcuse. 

Venea, nene, cu căciula într-o parte, cu purcelul în braţe 
şi cântând din frunză. 

Când, iată că se întâlneşte cu trei inşi. Pasămite era 
Vântul, Căldura şi Gerul. El îşi luă căciula din cap, şi cu 
multă plecăciune îi zise: 

— Noroc bun să dea Dumnezeu, nea Vântule. 

— Cale bună, dragul meu, îi răspunse Vântul. 

— Da ce, mă, numai Vântului te ploconeşti? îi zise 
Căldura. Nu ştii tu oare că eu pot să las o zăpuşeală şi o 
arşiţă, de să fiarbă maţele din tine? 

— Nu-mi pasă de nimic, răspunse voinicul, numai Vântul 
să-mi bată. 

— N-ai auzit tu oare de mine, mă, îi zise şi Gerul, că eu 
am putere să dau un frig şi o geruială peste tine, de să 
îngheţe maţele în tine? 

— Habar n-am, răspunde şi el, numai Vântul să nu-mi 
bată. 

Şi încet, încet, ajunse acasă. Când îl văzu alde mă-sa şi 
auzi peste câte prăpăstii a dat, muri şi învie de bucurie că-l 
mai văzu o dată în carne şi oase. 

li dete de mâncă purcelul; dară ea mărturisi că nu vede 
nici o uşurare. 

Să înnebunească zmeul de ciudă! Văzu el că nu poate 
altfel să răpuie pe voinic, decât prin viclenie. Căta deci 
vreme cu prilej ca să-şi puie în lucrare cugetul său cel 
nelegiuit. 

Într-o zi când voinicul se întorsese de la vânat şi era 
ostenit peste măsură, se culcă în grădină la umbra unor 
trandafiri. Zmeul dete peste dânsul şi-l făcu bucăţi, bucăţi, 
cu paloşul pe care îl purta totdeauna ascuns la dânsul. Şi ca 
să nu bage de seamă mă-sa, puse toate bucăţelele în 
dăsagi, le aşeză pe cal şi, dând câteva bice calului, îl dete 
pe poartă afară. 

Calul fusese al zânei. Ea îl dedese în dar voinicului când 
fu a se duce la mărul roşu. El acum, dacă se văzu gonit, 
alergă drept la stăpână-sa. Ea, cum îl văzu viind fără 
stăpânu-său, pricepu că trebuie să fie vro drăcie la mijloc. 
Se dete jos, şi ce văzu se spăimântă. Luă deci desagii, îi 
aduse în casă la ea şi luă bucăţică cu bucăţică, os cu os, şi 
le aşeză una lângă alta, fiecare la locşorul lor. După aceea 
turnă apă moartă peste dânsele. Ele se închegă, lipindu-se 
una de alta; pielea se făcu ca piftia, întrupându-se. Îl stropi 
şi cu apă vie şi se însufleţi; dară mut şi surd. Atunci îi dete 
să mănânce un măr de care adusese el şi îi veni grai. Luă şi 
purcelul scroafei de pe sub pământ şi îl făcu să-i guiţe la 
urechi şi îi veni auz: Atunci zise: 

— Dară greu somn dormii, soru-mea. 

— Greu, frăţioare; şi ai fi dormit cât lumea şi pământul, 
de nu erau măiestritele lucruri ce tu ai adus pentru mă-ta; 
iară eu le-am oprit şi ţi-am pus altele în locul lor. 

Atunci îi spuse cine era duşmanul care voise să-l răpuie. 
Şi ca să se încredinţeze de adevărul celor spuse de dânsa, îi 
dete putere să se facă porumbel şi să se ducă să vază cum 
zmeul chinuieşte şi pe mumă-sa. 

Când, acolo, ce să vază? Se frecă la ochi ca să se 
încredinţeze de sunt aievea cele ce i se înfăţişa, sau 
năluciri. 

Zmeul, carele cu şoşele, cu momele nu putuse da în cap 
pe muma voinicului şi a se planisi lui, acum o pusese la 
chinuri. O legase cu o frânghie de mătase roşie, o ţinea 
nemâncată şi cu ochii în soare. El voia să o omoare tocmai 
când voinicul ajunse în chip de porumbel. Se dete de trei ori 
peste cap, cum îl învățase zâna, şi se făcu om cu sabia 
goală în mână. Şi cât ai zice mei, făcu mici fărâme pe 
necuratul de zmeu, bala dracului. Scăpă pe mumă-sa de la 
chinuri, şi, viind zâna, îi dete de bău niţică apă vie. Cum 
bău, văzu că se însufleţeşte şi se simte voioasă ca un om 
plin de sănătate. 

Apoi voinicul se însoţi cu zâna, şi trăiră câte trei un trai 
plin de fericire şi de îngăduinţă până la adânci bătrâneţe. 

lară eu încălecai p-o şea etc. 

GEORGE CEL VITEAZ 


A fost odată ca niciodată. 

A fost odată un împărat şi o împărăteasă. Zece ani au 
vieţuit ei în căsătorie şi nu putură face şi ei măcar o 
stârpitură de copil. În cele de pe urmă, împăratul porunci 
împărătesei, soţiei lui, că dacă într-un an de zile de aci 
nainte nu-i va face un copil, să ştie că pâine şi sare pe un 
taler cu dânsul nu va mai mânca. 

Dacă auzi aşa împărăteasa, mult se mâhni în sufletul ei, 
căci trăiau bine. Se puse şi ea dară a cere sfaturi de la vraci 
şi vrăjitori, de la moaşe şi descântătorese. Luă tot felul de 
leacuri. Când într-o noapte, ce văzu se spăimântă. Se făcea 
că umblă pe o câmpie verde şi frumoasă. Pe acolo toate 
firicelele de iarbă erau însoţite, şi două câte două se 
încovoiau una către alta şi părea că se sărută. Până şi 
flutureii umblau tot doi câte doi. Visa şi totuşi credea că 
este aievea ceea ce vedea. Nu se bucură mult de 
priveliştea cea frumoasă, şi iată că un balaur, bala dracului, 
venea, măre, spre dânsa ca un vârtej. Pasămite, el gonea o 
porumbiţă; aceasta, tremurând ca varga, fugi în sus, fugi în 
jos şi, văzând că n-are scăpare de vrăjmaşa fiară sălbatecă, 
se repezi şi se ascunse în sânul împărătesei. Balaurul, 
văzând una ca aceasta, se repezi şi el asupra împărătesei. 
Dar împărăteasa dete un țipăt şi se deşteptă. Îi sărise inima 
de frică şi-i tremurau toate cărnurile. P-aci, p-aci era să şi 
leşine. Spuse împăratului pocitania de vis, şi rămase şi el 
înmărmurit de groază. A doua zi se simţi îngreunată şi 
peste nouă luni de zile născu o bunătate de copilaş de 
drăguleţ. 

Bucuria ce fu la curtea împăratului nu se poate spune. Se 
hotărâră să boteze pruncul. 

Pe atunci se botezau copiii într-o fântână sub un munte. 
Şi fiindcă de câtva timp se ivise nişte tâlhari pe acel munte, 

care pândeau pe cei ce veneau să-şi boteze copiii şi-i 
omora, straşnică poruncă dete împăratul ca să puie oaste 
împrejurul fântânii, să păzească şi să apere pruncul, când 
va fi să se ivească tălharii. 

Nu se mulţumi cu atât, ci mai porunci împăratul de scrise 
pe nişte pietre scumpe câte o slovă; după aceea înşiră 
pietrele şi alcătui numele copilului. Acest şir de pietre 
nestemate îl legă de gâtul copilului. 

Astfel pregătiţi, plecă împăratul cu împărăteasa să-şi 
boteze copilul, luând cu dânşii şi mai mulţi ostaşi călăreţi şi 
înarmaţi. 

Ajungând la poalele muntelui, le ieşiră înainte tălharii, şi 
nici una, nici alta, începură a da vârtos. Împăratul trimise 
pe împărăteasa să boteze pruncul, căci el va sta să dea 
piept cu tălharii, până se va întoarce ea. Împărăteasa se 
supuse poruncei şi plecă. Când să se întoarcă de la botez, 
veni până la un loc; aci, stând şi nemaiauzind zăngănitul 
armelor şi zgomotul luptei, îi dete un fier ars prin inimă. 
Atunci, nemaicutezând să meargă înainte, se întoarce 
înapoi şi ascunse copilul după fântână, într-un stuf de flori. 
Pasămite tâlharii răzbise oastea împărătească şi o răpusese 
pe dânsa. 

Impărăteasa plecă singură la împăratul. Pe drum, când 
ajunse la locul de luptă, văzu un băltău de sânge şi alături o 
groapă mare unde erau îngropaţi oamenii împărăteşti. 
Inchise ochii să nu vază acea groază şi porni înainte, când 
deodată se pomeneşte cu doi tâlhari că pun mâna pe 
dânsa. După ce le spuse cine este, tâlharii o duse la 
căpitanul lor. Acesta, cum auzi cine este, fără judecată, fără 
nimic, porunci să o bage într-o peşteră părăsită şi să i se 
dea câte un sfert de pâine şi câte o cană de apă pe zi, până 
ce s-o prăpădi acolo. 

Copilul rămăsese în stuful de flori. Dumnezeu, purtându-i 
de grijă, nu lăsa nimic rău să se apropie de dânsul, care 
putea să-l vatăme. 

Prin preajma locului aceluia trăia un pustnic într-o 
văgăună de munte. Acel pustnic avea o capră şi el, după 
sufletul lui. Ea venea totdeauna, spre a se adăpa, la apele 
cele limpezi ale fântânii. Într-una din zile, păscând pe ici pe 
colea, se apropie de stuful cu flori. Cum dete de copil, se 
puse lângă dânsul, începu să-l lingă şi să-şi apropie ugerul 
de guriţa copilaşului. Acesta, cum simţi, începu să sugă şi 
supse până ce se sătură bine, şi aşa dor prinse capra de 
copil, încât o lună de zile nu se depărtă de lângă dânsul. 

Călugărul, văzând că nu-i mai vine capra, începu s-o 
caute, şi caut-o în sus, caut-o în jos, capra nicăiri. Işi luase 
nădejdea de la dânsa, când într-o zi se pomeneşte cu ea. 
Pustnicul o văzu, începu s-o mângâie: 

— Capra-tatii! capra-tatii! voind să puie mâna pe dânsa. 
Dar aşi! unde e pomana aia? 

Capra, ţâşt! în dreapta, ţâşt! în stânga, se depărta 
mereu. Călugărul după dânsa. Dacă văzu că nu poate pune 
mâna pe ea, se întoarse în chilioara lui, făcu o strachină cu 
tărâţe şi începu a se lua pe lângă dânsa cu binele, tot 
strigând-o şi mângâind-o: 

— Capra-tatii! capra-tatii! 

Dar nici aşa nu izbândi; căci capra nici că voia să se uite 
la strachina lui cu tărâţe, ci tot înainte trăgea să se ducă. 
Pustnicul se luă după dânsa, d-a minune, să vază unde se 
duce. Capra, nici una, nici alta, merse drept, ca pe ciripie, la 
stuful cu flori, unde era copilul, şi se puse lângă dânsul, 
dându-i să sugă. 

Călugărul intră după dânsa şi, când o văzu, stătu locului, 
temându-se să nu fie vreo nălucă. Se închină, făcu 
rugăciunea ca să-l apere Dumnezeu de rele şi să piară 
năluca dinaintea lui. Aşi! ce nălucă să piară? Căci ceea ce 
vedea el era aievea un copil frumos ca un îngeraş. După ce 
se încredinţă că nu era ceva necurat, ba încă un copil 
botezat, de milă către omenire îl luă, îl duse la chilioara lui 
şi-l puse în pătuceanul său. Capra sări şi ea şi se aşeză 
lângă copilaş. Văzând astă minune, călugărul o lăsă de-i 

dete ţâţă până ce se sătură, apoi luă copilul, îl desfăşă, îl 
spălă şi-l primeni cu nişte rupturi de haine de ale sale. El 
citi mărgelele de la gâtul copilului şi află că se numeşte 
George şi că este fecior de împărat. 

După ce se mai mări, călugărul îl învăţă să citească şi să 
scrie. Plânse George şi călugărul, când muri capra, de nu li 
se zvântă lacrămile de la ochi multă vreme. O îngropară ca 
pe oameni. George se tângui mai cu foc de pierderea ei. El 
ştia bine că nu-l făcuse capra, dar o cinstea ca pe o mamă, 
ca pre una ce-l hrănise şi-l crescuse. : 

Nu trecu multă vreme, şi iată că muri şi călugărul. Il 
îngropă George şi pe acesta, cu toată evlavia. Apoi, după ce 
mai plânse şi se mai tângui o toană, se hotărî să iasă la 
lume; căci nu-i mai plăceau locurile acelea, unde murise 
mă-sa şi părintele său cel duhovnicesc. 

Apucă şi el pe cărarea ce o văzu mai aproape şi se lăsă 
pe dânsa a-l scoate oriunde va voi ea, după ce-şi închelbără 
un rând de haine ca de urs, alcătuite din nişte piei de vulpe 
ce găsi în podul chilioarei, unde şezuse el cu pustnicul. 

Merse ce merse pe acea potecă, până ce văzu că copacii 
încep a se rări, apoi se cobori în nişte câmpii cu fel de fel de 
buruieni. Mai merse o bucată de loc şi intră într-o cetate. 

Se ameţi şi se fâstâci când se văzu înconjurat de o 
mulţime de lume, şi-l asurzise zgomotul ce se făcea în acel 
oraş. Mergea, şi nici el nu ştia unde se duce. După ce-şi 
veni în simţiri din ameţeală, îşi ţinu firea şi, luându-şi inima 
în dinţi, începu a umbla, uitându-se prin toate prăvăliile şi 
mirându-se de toate celea ce vedea. Se ţinea lumea după 
dânsul ca după urs. Pasămite unde era îmbrăcat ca 
neoamenii. Dacă colindă o mare parte din oraş, ajunse la o 
fierărie, şi acolo, văzând săbii şi buzdugane, intră şi ceru 
să-i dea şi lui o sabie şi un buzdugan. 

— Alege-ţi de care pofteşti, îi răspunse negustorul. 

După ce alese un săbioi ce de abia oamenii ceilalţi îl 
ţineau în mână şi un buzdugan năprasnic, voi să plece. 

— Plăteşte întâi, băieţaş, şi apoi să pleci. 

— Ce va să zică aceea să plătesc? întrebă dânsul. 

— laca să ne tocmim, şi să-mi dai bani cu cât ne-om 
învoi. 

— Ce este aceea bani? întrebă el. 

Negustorul, văzând că are a face cu ursul din pădure, îi 
deschise capul şi-l făcu să priceapă cum merg lucrurile prin 
oraşe. 

Se miră George deocamdată de toate nagodele ce-i tot 
povestea negustorul; apoi, dacă văzu că n-are încotro, ceru 
să slujească fierarului pentru sabie şi buzdugan. 

Se învoiră, deci, ca pentru aceste lucruri să slujească un 
an, şi aşa se băgă ucenic. 

Iscusinţa lui George ajunsese de poveste: unde alţii nu 
puteau face unele lucrări de fierărie nici în trei ani, el într-o 
jumătate de an lucra ca o calfă veche. Barosul cel mare pe 
carele nici trei oameni nu-l puteau ridica, el se juca cu 
dânsul. Şi toţi se temeau de el. 

Dacă îşi împlini anul, se mai băgă pe un an, ca să-i dea 
fier şi cărbuni să-şi făureze el o sabie şi un buzdugan, după 
pofta inimii sale. Implinindu-se şi acest an, stăpânul porunci 
să-i dea fier şi cărbuni. Calfa cea mai mare, temându-se să 
nu-i ia locul, îi puse gând rău şi căuta cum să facă să-l 
prăpădească. 

li spuse, deci, că fier este destul, dară că nu sunt cărbuni 
de ajuns, ci să se ducă la pădurea neagră să-şi facă, căci de 
acolo aduc şi ei. Aceasta nu era adevărat. Acolo, la pădurea 
neagră, se iscodise o scorpie care omora pe oricine mergea 
în acea pădure, şi de aceea îl trimitea pre dânsul acolo, ca 
să se prăpădească. 

George nu ştia de unele ca acestea. El era cu inima 
curată şi fără făţărnicie. Işi alese din prăvălia stăpânului său 
o sabie rămasă de la Novaci, pe care o păstra în prăvălie ca 
pe un odor din vechime, luă nişte burduşe mari pentru 
cărbuni, făcute din două piei de bivol şi plecă să-şi facă 
cărbuni în pădurea neagră. Merse ce merse şi, ajungând la 
un sat, întrebă că încotro se află pădurea neagră. Cum 

auziră sătenii, începură să-şi facă cruce şi să-şi scuipe în 
sân de frică. Apoi îi spuseră toată şiretenia cu scorpia. 

George le tăie cuvântul şi le zise: 

— Dacă nu voiţi a-mi spune, încetaţi cu astfel de 
parascovenii ce n-au seamăn. 

Oamenii, dacă îl văzură atât de înţestat, îi arătară drumul 
şi-l lăsară să se ducă unde îl va duce orânda lui. 

Ajungând la pădure, tăie cu sabia o mare mulţime de 
copaci, din care făcu o grămadă de nu-i putea da nimeni de 
seamă şi îi puse foc. 

Stând pe lângă foc, simţi că un oarecare lucru, un fel de 
sorbitură îl trăgea şi îl tot mişca din loc; se întoarse; când, 
ce să vezi? unde venea, măre, vericule, asupra lui 
năbădăioasa de scorpie, şi tot sugea văzduhul, ca să tragă 
într-însa şi pe bietul George. Acesta, cum văzu ce plăcintă i 
se pregăteşte, înfipse sabia în pământ, se propti într-însa şi 
rămase neclintit. Astfel aştepta el şi priveghea să vază ce 
are să i se întâmple. Scorpia, cum veni, dete cu coada şi 
risipi focul, apoi se repezi asupra lui George ca să-l soarbă 
pre el. Voinicuţul de George, unde smuci o dată sabia din 
pământ şi, mai iute decât ai gândi, o aduse şi tăie în două 
scorpia. 

Apoi se luă după dânsa, care fugea către scorbura unde 
vieţuia şi, ajungând-o, îi tăie capul. Atâta sânge mohorât 
curse din spurcăciunea de scorpie, încât se alcătui o baltă. 

Când era să se întoarcă într-ale sale, deodată auzi un grai 
dulce care îi vorbea şi-i zicea pre nume. 

Când se uită, ce să vază? o păsărică drăgulică şi 
frumuşică sta pre o ramură şi-i zicea: 

— Georgiţă cel viteaz, spre mulţumire că mi-ai scăpat pe 
ai mei de la pieirea acestei scorpii necurate, care în toţi anii 
îmi sorbea puii, te sfătuiesc să te scalzi în sângele acestei 
fiare blestemate şi nici un rău nu se va mai atinge de tine în 
toată viaţa ta, şi să nu mai ai frică de nimeni, afară de 
Dumnezeu. 

Voinicul de George făcu precum îl învăţă păsărica; când 
ieşi din scăldătoare, păsărica văzu pe spinarea lui George 
lipită o frunză de copac şi-i zise: 

— George, ţi-a mai rămas un locşor pe trupul tău supus la 
metehne; dară, dacă te vei păzi bine, habar să n-aibi. 

Apoi voinicul, punând capul scorpiei într-un burduf, şi în 
celalt cărbunii ce făcuse, se întoarse la prăvălia stăpânului 
său, îşi luă fierul pentru care muncise un an şi se puse a-şi 
făuri o sabie şi un buzdugan. După ce le isprăvi, îşi încercă 
sabia, dând cu dânsa într-un drug de fier, şi se rupse în 
două; o lepădă şi, luând buzduganul, îl aruncă în slava 
cerului, şi când căzu jos se turti; îl lepădă şi pe acesta. 

Acum ce să facă? Sta în loc şi fluiera a pagubă. Tot 
gândindu-se, îşi aduse aminte a fi văzut, în codrul unde a 
crescut el, un fier gros înfipt în pământ. Se duse tocmai 
acolo. Când se apucă să-l scoaţă, ce să vezi? fierul nu era 
înfipt, ci era o vână din munţi. Se apucă de el, îl trase, îl 
smuci, îl răsuci, până ce, rupând vâna, o smulse şi o luă la 
spinare ca un voinic ce era, se întoarse la prăvălie şi izbuti 
a-şi face o sabie şi un buzdugan care să-i fie tovarăşi 
nedespărţiţi. 

După aceea se duse cu tovarăşii săi la fântâna botezului 
şi le boteză, punând săbiei numele de Balmut ajutătorul 
meu, şi buzduganului Omorâtorul vrăjmaşilor mei ; apoi se 
întoarse iarăşi la prăvălie ca să-şi ia ziua bună, fiindcă voia 
să plece să-şi caute părinţii. Când se întoarse la prăvălie, 
găsi pe toţi morţi buşteni. Pasămite ei, în lipsa lui, căutară 
în burduful său, şi dete peste capul scorpiei. Câţi o văzură, 
toţi muriră. Dacă văzu aşa, îi păru rău; dară n-avu ce face. 
leşi pe poartă afară şi plecă. Pe drum se întâlni cu un 
ucenic carele nu fusese acolo când umblase calfele în 
burduful lui George. Acesta, cum îl văzu, se duse la dânsul 
să-şi ia ziua bună. - Da unde te duci, nene George? - laca, 
unde oi vedea cu ochii şi mă va lumina Dumnezeu. - la-mă 
şi pe mine cu d-ta, nea George, se rugă ucenicul. - Lasă-mă 
în pace, că n-am eu singur unde să-mi plec capul, darămite 

să-mi iau şi licheaua după mine! Plecând George şi 
mergând singur, singurel, se abătu într-un colnic să facă un 
popas, când, iată şi băiatul cu care ucenicise că vine şi se 
aşează lângă dânsul. Pasămite, se luase după el şi, cât 
colea, îl urmări până îl ajunse. - Dară asta, mă? îi zise 
George. - lată-mă şi eu, răspunse ucenicul. Ce? dacă n-ai 
vrut să mă iei, socoteşti că eu n-am putut să mă ţiu de 
dumneata? După ce râse niţel George, şi, făcându-i-se milă 
de dragostea ce-i arăta băiatul, se înduplecă să-l ia, 
zicându-i: - Dacă este aşa, tovarăş să-mi fii. Apoi lungi 
pasul la drum, şi aide, aide, trei zile şi trei nopţi merseră 
până ajunse la o pădure mare. Acolo stătură să se mai 
odihnească şi să şi îmbuce câte ceva. Pe când stau ei acolo, 
auziră o guiţătură de porc şi totodată şi văzură un porc 
mistreţ mare, fugind, şi un vânător alergând după dânsul 
călare, iară după vânător se luase un alt porc şi mai 
năprasnic. Vânătorul întinse arcul şi, când zbură săgeata, 
prăvăli fiara sălbatecă din gura căreia gâlgâia sângele ca 
dintr-o saca. 

Atunci şi fiara de la urmă, unde se repezi o dată şi dintr-o 
săritură fu lângă calul de vânător, căruia îi şi vărsă maţele, 
sfâşiindu-i burta cu colții lui cei grozavi. Vânătorul căzu 
morman de pe cal şi, pe când porcul mistreţ umbla să-l facă 
mici bucăţi, George cel voinic sări de acolo de unde era şi, 
mai iute decât gândul, fu lângă vânătorul cel nenorocit, cu 
sabia goală în mână. Dintr-o lovitură făcu în două spurcata 
fiară. 

În mai puţin de o clipă de ochi, veniră şi ceilalţi tovarăşi 
ai vânătorului, care rămaseră înmărmuriţi de groază pentru 
cele ce era să se întâmple. 

Aceşti oameni erau din împărăţia tătâne-său. Ei cu toţii 
mulţumiră lui George pentru izbăvirea domnului lor. Apoi se 
puseră la masă şi traseră un chef, de să se ducă pomina, de 
bucurie. Şi fiindcă era cald, se dezbrăcară de hainele de pe 
dasupra, rămâind mai uşori. Atunci, unul din meseni zări 

mărgelele de la gâtul lui George. Se dete pe lângă dânsul 
binişor, îi citi numele şi-l cunoscu. 

Spuind şi celorlalţi minunea dumnezeiască, cum se 
descoperi împăratul lor, vânătorul cel cu pricina veni lângă 
dânsul şi-i zise: 

— Mulţi ani să trăieşti, doamne şi al nostru stăpânitor! Şi 
să ştii că împăratul locului acestuia a răposat în Domnul şi 
eu, sluga nevrednică a domnului meu, îi ţin locul, până se 
va găsi moştenitorul său cel pierdut de la botez. Adunarea 
bătrânilor m-a însărcinat cu aceasta. Acum mulţumesc 
Domnului pentru cele ce mi s-au întâmplat, că mi te trimise 
Dumnezeu de mă scăpaşi de la moarte, căci cunoscui în 
tine pe fiul acelui bun împărat care ne-a cârmuit omeneşte 
atâta mare de ani. 

George, care căscase gura şi bleojdise ochii la cele ce 
spunea vânătorul zise: 

— Dară de unde ştiţi voi, oameni buni, că eu sunt fiul 
împăratului despre care îmi vorbiţi? 

— Mărgelele de la gâtul tău ne-au spus. Să fie lăudat 
numele Domnului că am dat peste tine, şi de azi înainte tu 
să ne cârmuieşti. 

Toţi mesenii se sculară şi i se închinară ca la un împărat. 
George plecă cu dânşii şi cu băiatul cu care ucenicise el, şi 
se duse la palaturile împărăției. 

Sfară se dete în ţară de această fericită întâmplare. Şi 
alerga poporimea din toate părţile, cu mic, cu mare, să 
vază pe acela carele mort a fost şi a înviat, pierdut şi s-a 
aflat, lăudând numele Domnului. 

lară dacă s-a aşezat George în scaunul tătâne-său, 
începu a pune lucrurile la cale, cum să meargă bine trebile. 

Băiatul cu care ucenicise George ajunse să fie mâna 
dreaptă a împăratului, atât se ciopli şi se supţie în puţină 
vreme. 

Cercetând noul împărat în dreapta şi în stânga, de cum s- 
a întâmplat pierderea lui, află şiretenia pricinii din fir până 
în aţă, cum adică s-a bătut tată-său cu tâlharii, cum aceştia 

i-au înfrânt oastea şi cum împăratul cu ai săi, dând dosul, n- 
a mai ştiut nimic nici despre dânsul, nici despre mama sa, 
şi cum împăratul a fost cuprins de mâhnire şi de obidă până 
la moartea sa, şi cum a murit nemângâiat, nemaiaflând 
nimica despre dânşii. 

Atunci el alcătui o ceată de oameni tot unul şi unul şi 
porni la fântâna botezului, ca să stârpească codrul de acei 
tâlhari. Dară până una, alta, ca să nu i se întâmple ceva rău 
mă-sei, socoti mai nimerit să poftească pe căpitanul 
tâlharilor printr-o carte scrisă ca să dea drumul împărătesei. 

Şi scrise carte. lară dacă văzu că oştenii lui se cam 
codesc, primi cererea băiatului cu care ucenicise el, şi-l 
trimise pe dânsul. 

Acesta dacă plecă, ajungând în codrul unde era fântâna 
botezului, se pomeni înconjurat de doisprezece haiduci, 
care şi puseră mâna pe dânsul. Aceştia chibzuiau cu ce 
moarte să-l omoare; dară după ce auziră că merge cu carte 
la căpitanul lor, îl duseră la dânsul şi aşteptară să vază ce le 
porunceşte el. 

Căpitanul râse, după ce citi scrisoarea. Şi scrise şi el 
carte în care zicea împăratului că dacă îi e voia să mai fie 
cu viaţă, să stea locului, iară dacă i s-a urât a mai trăi, să 
vie să se bată cu el, că-l aşteaptă; şi mă-sei nu-i va da 
drumul până nu se va istovi detot în închisoarea unde este 
băgată. Această osândă zicea el că i se cuvine pentru 
înfruntarea ce i-a făcut oarecând în tinereţe, neprimindu-l 
a-i fi soţ, când a cerut-o de la părinţii ei, lucru pentru care s- 
a şi făcut el haiduc. 

Până să vie cu răspunsul, căpitanul de haiduci puse de 
tăie un curcan, îl fripse şi-l trimise împărătesei, zicându-i să 
mănânce cea mai de pe urmă mâncare bună, căci el are să 
se lupte cu fiul ei, împăratul, pe care fără doar şi poate are 
să-l omoare. Aceasta este, zicea el, pomana ce face fiului 
ei, căci după ce va pieri, nu va mai avea cine să-i facă 
pomană. 

Împărăteasa, cum auzi că trăieşte fiul ei şi că este 
împărat la împărăţia tătâne-său, nici că se atinse de curcan, 
ci trimise răspuns căpitanului de tâlhari că ea, cum a trăit 
douăzeci şi patru de ani numai cu pâine şi apă, va trăi şi de 
aci nainte, până ce Dumnezeu, care cunoaşte toate 
ascunsurile inimii şi ştie nevinovăția ei, o va mântui de 
aceste munci de care nu este vrednică. 

George se cătrăni de mânie când văzu necuviincioasa 
purtare a haiducului şi poftirea cea vrednică de râs ce-i 
făcea. 

Atunci porni cu ceata lui cea aleasă şi se otărâră ca nici 
în ruptul capului să nu se întoarcă acasă fără mă-sa, pentru 
care se bucura, auzind că încă trăieşte. 

Tot atunci, căpitanul de tâlhari îşi adună ceata într-o culă 
sub nişte dărămături de ziduri ce se aflau în muntele acela 
şi unde era locuinţa lor, şi se puse a cina. Pe când ei beau şi 
se veseleau, vorbind verzi şi uscate şi bătându-şi joc de 
scrisele împăratului şi de răspunsul împărătesei, odată se 
despică zidul şi se ivi o umbră, care puse pe masă două 
lumânări aprinse de piatră, o carte şi o cheie. Apoi umbra 
se făcu nevăzută. Tâlharii rămaseră ca scrişi pe perete şi 
tăcură mâlcă. Se putea auzi musca zbârnâind, atâta linişte 
şi tăcere se făcu. 

Căpitanul luă cartea, îi rupse pecetea, o deschise şi citi: 

„Firul nelegiuirilor tale s-a sfârşit. Glasul nenorociţilor pe 
care fără milă i-ai jertfit s-a auzit la cer. Sângele cel 
nevinovat ce atâta mare de timp ai vărsat cere răsplătire. 
Eşti blestemat. În ascunzătoarea ce este în colţ la dreapta 
şi pe care tu n-ai ştiut-o, este o uşcioară pe care o vei 
descoperi căutând-o cu una din aceste lumânări. la cheia ce 
ţi s-a pus pe masă şi o deschide. În această ascunzătoare 
vei găsi nişte haine şi podoabe de împărăteasă, pe care le 
vei da nenorocitei împărătese, muma lui George, să se 
îmbrace cu ele. Ea te va ierta pentru trudele şi chinurile ce 
i-ai pricinuit de sunt acum douăzeci şi patru de ani. In 
celălalt sipeţel vei găsi o piele de urs şi un lanţ, cu care 

piele te vei îmbrăca tu, căci urs ai să rămâi până îţi vei 
ispăşi păcatele. Împărăteasa te va duce de lanţ şi te va da 
în mâna împăratului. Şi să nu cutezi a face în alt chip, căci 
mânia cerului va cădea peste tine şi mai îngrozitoare”. 

La citirea acestei scrisori, căpitanul rămase ca lovit de 
trăsnet. Şi neavând încotro, scoase toate avuţiile ce 
adunase de când tâlhărea şi le făcu douăsprezece părţi, 
deopotrivă, pe care le împărţi la cei doisprezece tovarăşi ai 
săi. Aceştia, după ce-şi luară ziua bună de la căpitanul lor, 
se împrăştiară ca puii de potârniche, careşi pre unde. 

lară el, căpitanul, deschise sipeţelele şi află toate celea, 
întocmai precum îi zicea cartea. Luă hainele şi podoabele 
de împărăteasă şi le dete mumei lui George, ca să se 
îmbrace cu ele. Aceasta primi bucuros, căci hainele de pe 
dânsa se hărtăniseră, se muceziseră şi se putreziseră, 
rămâind mai goală. Apoi îşi ceru iertăciune pentru relele ce- 
i făcuse el, pe care iertăciune o şi dobândi, fiindcă 
împărăteasa avea o inimă foarte bună. 

După ce căpitanul de tălhari se îmbrăcă în pielea de urs, 
care se lipi de trupul său ca şi când ar fi fost de acolo, 
împărăteasa îl luă de lanţ şi se îndreptă către scaunul fiului 
său. 

Pe drum se întâlni cu George, care venea, măre, ca un 
leu, şi călare pe un şoimulean sireap de mânca foc. George 
era cu sabia lui, ce o ţinea goală în mână. Mumă-sa, cum îl 
văzu, îl cunoscu, căci era leit tată-său, şi se închină lui ca 
unui împărat. 

George se dete jos de pe cal şi îmbrăţişe pe împărăteasa 
ca pre muma lui, după ce află cine este. 

Mumă-sa Îi spuse cum Dumnezeu, cunoscându-i 
nevinovăția, a izbândit-o, prefăcând în urs pe prigonitorul 
ei. 

Apoi dete pe urs de lanţ în mâna împăratului. Acesta se 
înduioşi de osânda lui şi-i dete drumul zicându-i: 

— Destul îţi este ţie urgia dumnezeiască. Du-te şi cată 
de-ţi ispăşeşte păcatele. 

Ursul într-o clipă de ochi se făcu nevăzut, intrând în 
codru. lară împăratul, cu mumă-sa, cu credinciosul şi cu 
ostaşii săi se întoarseră la scaunul împărăției, mulţumind lui 
Dumnezeu pentru toate arătările lui. 

Şi domniră în pace şi în linişte până ce, vrând Dumnezeu, 
i-a mutat din lumea aceasta. 

lară întâmplările lor au rămas de poveste şi vor rămânea 
în veacul veacului. 

Incălecai pe-o şea etc. 

FĂT-FRUMOS CU PĂR DE AUR 


A fost odată ca niciodată etc. 

A fost odată într-o pustie mare un pustnic, şi petrecea 
singur singurel. Vecinii săi erau fiarele pădurilor. Şi aşa era 
de bun la Dumnezeu, încât toate dobitoacele i se închinau, 
când se întâlneau cu dânsul. 

Intr-una din zile se duse pustnicul pe marginea gârlei, 
care curgea p-aproape de coliba lui, şi iată văzu că vine pe 
apă un sicriaş smolit şi încleiat bine, şi auzi un orăcăit de 
copil ieşind dintr-însul. 

Stătu puţin de cugetă şi, după ce făcu rugăciune, intră în 
apă şi trase cu o prăjină sicriaşul la margine. Când 
deschise, ce să vază în el? Un copilaş ca de vro două luni; îl 
scoase din sicriu şi cum îl luă în braţe tăcu. 

Acest copil avea un baier atârnat de gât. Şi, dacă îl luă, 
văzu că într-însul era o scrisoare, o citi şi află că copilul de 
faţă este lepădat de o fată mare de împărat, care alunecase 
şi ea în valurile lumii şi care, de frica părinţilor, lepădă 
copilul, îl puse în sicriaş şi-i dase drumul pe gârlă, lăsându-l 
în ştirea lui Dumnezeu. 

Pustnicul voia din toată inima să crească pruncul ce-i 
trimisese Dumnezeu, dară când se gândi că n-are cu ce să-l 
hrănească îl podidi un plâns de nu se mai putea sfârşi. Căzu 
în genunchi şi se rugă lui Dumnezeu, şi o! minune! dodată 
răsări, măre, dintr-un colţ al chiliei sale o viţă, şi 
numaidecât crescu şi se înălţă până la streaşina casei. 

Pustnicul căută la dânsa şi văzu struguri, unii copţi, alţii 
pârguiţi, alţii aguridă şi alţii tocmai în floare; îndată luă şi 
dete copilului, şi văzând că-i mănâncă, se bucură din tot 
sufletul lui şi mulţumi lui Dumnezeu. Cu struguri crescu 
copilul până ce începu să mănânce şi câte altceva. 

lară dacă se mai mări copilul, pustnicul se apucă şi-l 
învăţă să citească, să adune rădăcini ca să se hrănească şi 
să umble la vânat. 

Dar într-o zi chemă pustnicul pe copil şi-i zise: 

— Fătul meu, simţ că slăbesc din ce în ce; sunt bătrân, 
precum mă vezi, află dară că de azi în trei zile mă duc pe 
lumea cealaltă. Eu nu sunt tatăl tău cel adevărat, ci te-am 
prins pe gârlă, unde erai dat şi pus într-un sicriaş de mumă- 
ta, ca sa nu se dovedească fapta sa cea de ruşine, fiindcă 
era fată de împărat. 

Dacă voi adormi somnul cel de veci, care o să-l cunoşti 
când vei vedea că tot trupul meu are să fie rece ca gheaţa, 
amorţit şi ţeapăn, să bagi de seamă că o să vină un leu. Să 
nu te sperii, dragul tatei, leul îmi va face groapa, şi tu vei 
trage pământ peste mine; de moştenire n-am ce să-ţi las 
decât un frâu de cal. După ce vei rămânea singur, să te sui 
în pod, să iei frâul, să-l scuturi, şi îndată va veni un cal şi te 
va învăţa ce să faci. 

După cum zisese bătrânul aşa se şi întâmplă. 

A treia zi pustnicul, luându-şi rămas bun de la fiul său cel 
de suflet, se culcă şi adormi somnul cel lung. 

Apoi îndată veni un leu groaznic, nevoie mare! şi veni 
răcnind, cum văzu pe bătrân mort, îi săpă groapa cu 
ghiarele, iară fiul îl îngropă şi rămase acolo trei zile şi trei 
nopţi plângând la mormânt. 

Apoi foamea îi dete în ştire că el viază încă, se sculă de 
pre mormânt cu inima zdrobită de durere şi de întristare, se 
duse la viţă, şi cu mare mâhnire văzu că se uscase; atunci 
îşi aduse aminte de vorbele bătrânului şi se sui în pod, unde 
găsi frâul; îl scutură şi iată că veni un şoimulean aripat şi, 
stând înainte-i, zise: 

— Ce porunceşti, stăpâne? 

Copilul spuse calului din cuvânt în cuvânt toată şiritenia 
cu moartea bătrânului şi adăogă: 

— lată-mă aicea singur. Dumnezeu mi-a luat pe tatăl ce- 
mi dedese, rămâi tu cu mine, dară să mergem într-altă 


144 


parte, unde să ne facem o colibă; aici, lângă acest 
mormânt, nu ştiu de ce, dar îmi tot vine să plâng. 

— Nu aşa, stăpâne, îi răspunse calul, noi o să ne ducem 
să locuim unde sunt mulţi oameni ca dumneata. 

— Cum? întrebă băiatul, sunt mulţi oameni ca mine şi ca 
tata? Şi o să trăim cu dânşii? 

— Negreşit, îi răspunse calul. 

— Atunci, dacă e aşa, mai întrebă copilul, de ce nu vin ei 
pe la noi? 

— Ei nu vin, îi mai zise calul, fiindcă n-au ce căuta p-aci, 
trebuie să mergem noi la dânşii. 

— Să mergem, răspunse copilul cu bucurie. 

lar dacă îi spuse că trebuie să fie îmbrăcat, fiindcă ceilalţi 
oameni nu umblă aşa goli, băiatul rămase cam pe gânduri; 
şi calul îi zise să bage mâna în urechea lui cea stângă şi 
după ce băgă mâna scoase nişte haine pe care le îmbrăcă, 
ciudindu-se că nu ştia cum să le întrebuinţeze; calul îl 
învăţă, şi apoi copilul încălecă pe dânsul şi porni. 

După ce ajunse în oraşul cel mai de aproape şi se văzu 
întru mulţimea aia de oameni, furnicând în sus şi în jos, se 
cam spăimântă copilul de atâta zgomot, şi umbla tot cu 
frică, mirându-se de frumuseţea caselor şi de tot ce vedea; 
băgă însă de seamă că fiecare lucru-şi are rânduiala sa. 
Dară calul, îmbărbătându.-l, îi zise: 

— Vezi, stăpâne, aici toate sunt cu şartul lor; de aceea 
trebuie să ştii să-ţi faci şi tu un căpătăi. 

Şi după ce şezu acolo câteva zile, mai dedându-se cu 
lumea şi mai obişnuindu-se a trăi în huietul ce înăbuşeşte 
oraşele, plecă luându-şi calul cu sine şi se duse, şi se duse, 
până ce ajunse pe tărâmul unor zâne. 

Ajungând la zâne, care erau în număr de trei, căută să se 
bage argat la dânsele; aşa îl sfătui calul să facă. 

Zânele deocamdată nu prea voiau să-l ia în slujbă, dară 
se înduplecară la rugăciunile lui şi-l primiră. 

Calul adesea venea pe la domnul său, şi într-o zi îi zise să 
bage bine de seamă, cum că în una din case zânele aveau 

o baie, că acea baie, la câţiva ani, într-o zi hotărâtă, curge 
aur, şi cine se scaldă întâi aceluia i se face părul de aur. 

Îi mai spuse să vază că într-unul din tronurile casei 
zânele aveau o legătură cu trei rânduri de haine, pe care le 
păstrau cu îngrijire. 

Băiatul băgă la cap toate zisele calului şi, de câte ori 
avea câte ceva greu de făcut, chema calul şi-i da ajutor. 

Zânele îi dase voie să umble prin toate casele, să 
deretece, să scuture, să măture, dar numai în cămara cu 
baie să nu intre. Însă el când lipseau ele d-acasă intra şi lua 
aminte la toate câte îi zicea calul. Ochi şi legătura cu 
hainele puse cu îngrijire într-un tron. 

Într-o zi zânele plecară la o sărbătoare, la alte zâne şi 
avură grije să poruncească argatului, ca în minutu ce va 
auzi ceva zgomot în cămăruţa cu baia, să rupă o şindrilă din 
ştreaşina casei, ca să le dea de ştire şi să se întoarcă 
degrabă, fiindcă ele ştiau că e aproape să înceapă a curge 
această apă de aur. 

Fiul pustnicului pândea şi când văzu minunea asta chemă 
numaidecât pe cal. Calul îi zise să se scalde; şi el aşa făcu. 

leşind din baie, el luă legătura cu hainele, şi o porni la 
sănătoasa călare pe calul lui cel cu aripi, cu care zbura ca 
vântul şi se ducea ca gândul. Cum călcă peste pragul porţii, 
începu casele, curtea şi grădina a se cutremura şi a urla aşa 
de groaznic, încât se auzi până la zâne şi zânele îndată se 
întoarseră acasă. 

Dacă văzură că argatul lipseşte şi hainele nu sunt la locul 
lor, se luară după dânsul; şi-l urmăriră din loc în loc până 
ce, când era să puie mâna pe dânsul, el trecu hotarele lor, 
şi apoi stătu. 

Cum îl văzură zânele scăpat, se cătrăniră de necaz, că nu 
putură să-l prinză. Atunci ele îi ziseră: 

— Ah! fecior de lele ce mi-ai fost, cum de ne amăgişi? 
Arată-ne, măcar, să-ţi vedem părul. 

Şi răsfirându-şi părul pe spinare, ele se uitau cu jind la 
dânsul, şi li se scurgeau ochii. Apoi ziseră: 

— Aşa păr frumos nici noi n-am mai văzut! Fii sănătos, 
dară încai fă bunătate de ne dă hainele! 

El însă nu voi, ci le opri şi le luă în locul simbriei ce avea 
să ia de la zâne. 

De aci se duse într-un oraş, îşi puse o buşică de cirviş în 
cap, şi merse de se rugă de grădinarul împăratului ca să-l 
primească argat la grădina împărătească. Grădinarul nu 
prea voia să-l asculte, dară după multă rugăciune îl primi, îl 
puse să lucreze la pământ, să care apă, să ude florile, îl 
învăţă să curețe pomii de omizi şi brazdele de buruieni. Făt- 
Frumos lua în cap tot ce-l învăţa grădinarul, stăpânul său. 

Împăratul avea trei fete: şi aşa multă grijă îi dase trebile 
împărăției, încât uitase de fete că trebuie să le mărite. 

Într-una din zile, fata cea mai mare se vorbi cu surorile ei, 
ca să ducă fiecare câte un pepene ales de dânsa la masa 
împăratului. 

După ce împăratul se puse la masă, veniră şi fetele şi 
aduse fiecare câte un pepene pe tipsii de aur şi îi puseră 
dinaintea împăratului. 

Împăratul se miră de această faptă şi chemă sfatul 
împărăției să-i ghicească ce pildă să fie asta. 

Adunându-se sfatul, tăiară pepenii, şi după ce văzură că 
unul se cam trecuse, al doilea era tocmai bun de mâncat şi 
al treilea dase în copt, zise: 

— Împărate, să trăieşti mulţi ani; pilda asta însemnează 
vârsta fetelor măriei tale, şi că a sosit timpul ca să le dai la 
casa lor. 

Atunci împăratul hotărî să le mărite. Dete, deci, sfoară în 
ţară de această hotărâre şi chiar de a doua zi începură a 
veni peţitori de la cutare şi de la cutare fecior de împărat. 

lară după ce fata cea mai mare îşi alese mire pre un fiu 
de împărat, care-i păru mai frumos, se făcu mare nuntă 
împărătească. Şi după ce se sfârşiră veseliile, plecară 
împăratul cu toată curtea ca să petreacă pre fiică-sa până 
la hotarele împărăției sale. Numai fiica împăratului cea mai 
mică rămase acasă. 

Făt-Frumos, argatul de la grădină, văzând că şi grădinarul 
se dusese cu alaiul, chemă calul, încălecă, se îmbrăcă cu un 
rând de haine din cele luate de la zâne, pe care era câmpul 
cu florile şi, după ce-şi lăsă părul său de aur pe spate, 
începu a alerga prin grădină în toate părţile, fără să fi băgat 
de seamă că fiica împăratului îl vede de pe fereastră, căci 
odaia ei da în grădină. 

Calul cu Făt-Frumos strică toată grădina şi, când văzu că 
veselia lui făcuse pagubă, descălică, se îmbrăcă cu hainele 
sale de argat şi începu a drege ceea ce se stricase. 

Când veni acasă grădinarul şi văzu stricăciunea ce se 
făcuse, se luă de gânduri; începu a certa pe argat de ce n-a 
îngrijit de grădină, şi era atât de supărat, cât p-aci era să-l 
şi bată. 

Dară fiica împăratului, care privea de la fereastră toate 
aceste, ceru grădinarului să-i trimiţă nişte flori. 

Grădinarul făcu ce făcu şi adună de prin colţuri câteva 
floricele, le legă şi le trimise împărătesei celei mici. Ea, 
dacă primi florile, îi dete un pumn de bani şi-i trimise 
răspuns să ierte pe bietul argat, că nu este el de vină. 

Atunci grădinarul, vesel de un dar aşa de frumos, îşi puse 
toate silinţele, şi în trei săptămâni făcu grădina la loc, ca şi 
cum nu s-ar fi întâmplat nimic într-însa. 

Nu mult după aceasta, fata împăratului cea mijlocie îşi 
alese şi ea un fecior de împărat, şi-l luă de bărbat. Veseliile 
ţinură ca şi la soră-sa cea mare; iară la sfârşitul veseliilor o 
petrecu şi pe dânsa până la hotarele împărăției sale. Fata 
cea mică a împăratului nu se duse, ci rămase acasă, 
prefăcându-se de astă dată că este bolnavă. 

Argatul grădinii, cum se văzu iară singur, vru să se 
veselească şi el ca toţi slujitorii curţii; însă, fiindcă el nu se 
putea veseli decât cu bidiviul său, îşi chemă calul, se 
îmbrăcă cu alte haine: cerul cu stelele, îşi lăsă părul pe 
spate, călcă toată grădina. Când băgă de seamă că iară 
fărâmase totul, se îmbrăcă cu hainele sale cele proaste, şi 
bocindu-se începu să dreagă ceea ce stricase. 

Ca şi de lalt rând, grădinarul voind să-l cârpească, fu 
oprit de fata cea mai mică a împăratului, care ceruse flori, 
trimiţându-i şi doi pumni de bani, şi vorbă să nu se atingă 
de argat, nefiind el vinovat. Grădinarul se puse iară pe 
muncă şi dădu grădina gata în patru săptămâni. 

Impăratul făcuse o vânătoare mare şi, fiindcă scăpase de 
o mare primejdie, ridică un chioşc în pădurea aceea, şi 
chemase, ca să serbeze mântuirea sa, pre toţi boierii şi 
slujitorii curţii la o masă înfricoşată ce pregătise acolo. Toţi 
curtenii se duseră la chemarea împăratului, numai fiica sa 
rămase. 

Făt-Frumos, văzându-se iară singur, chemă calul şi voind 
să se veselească şi dânsul, îmbrăcă hainele: cu soarele în 
piept, luna în spate şi doi luceferi în umeri, îşi lăsă părul de 
aur pe spate, încălecă calul şi-l încură prin grădină. 

Atât se stricase acum grădina, încât nu mai era chip de a 
o drege. lar dacă văzu aceasta el, începu a se tângui, se 
îmbrăcă iute cu hainele lui cele de argat, şi nu ştia de unde 
să înceapă meremetul. 

Mânia grădinarului trecu orice hotare, când veni şi văzu 
acea mare prăpădenie. Dară când voi să-i dea pe foi pentru 
că nu îngrijise de grădină, fiica împăratului îi ceru flori, de la 
fereastră. 

Grădinarul da din colţ în colţ şi nu ştia ce să facă; în cele 
mai de pe urmă, cătă şi mai găsi vreo două floricele care 
abia scăpase de copitele calului cu aripi, i le trimise, şi fata 
de împărat îi porunci să ierte pe bietul argat, pentru care îi 
şi dădu trei pumni de galbeni. 

Se apucă de croi din nou, şi în şase săptămâni abia putu 
face ceva care să mai semene a grădină, iar argatului îi 
făgădui o sântă de bătaie, soră cu moartea, de s-o mai 
întâmpla una ca asta, şi să fie şi gonit. 

Impăratul se luase de gânduri văzând pe fiică-sa tot 
tristă. Ea acum nu mai voia să iasă afară nici din casă. 
Hotări dară să o mărite şi începu a-i spune de cutare şi 
cutare fiu de împărat. Ea nu voia să audă de nici unul. 

lar dacă văzu aşa împăratul, adună iară sfatul şi boierii şi 
îi întrebă ce să facă? Unul din boieri îi zise să facă un foişor 
cu poarta pe dedesubt, pe unde să treacă toţi fiii de 
împărat şi de boieri, şi pe care-l va alege fata, să-l lovească 
cu un măr de aur ce-l va ţine în mână, şi după acela s-o dea 
împăratul. 

Aşa se şi făcu. Se dete sfoară în ţară că este hotărârea 
împăratului să se adune mic cu mare şi să treacă pe sub 
poartă. 

Toţi trecură, dară nu lovi nici pe unul. Mulţi credea că 
fata n-are voie să se mărite. Însă un boier bătrân, trecut şi 
prin ciur şi prin dârmon, d-ăia care auzise, văzuse şi păţise 
multe, zise să treacă şi oamenii curţii; trecu şi grădinarul, şi 
bucătarul cel mare, şi vătaful, şi slugile, şi vizitii şi toţi 
rândaşii, dar degeaba, fata nu lovi nici pe unul. 

Se făcu întrebare dacă n-a mai rămas cineva netrecut, şi 
se află că a mai rămas un prăpădit de argat de la 
grădinărie, cheleş şi dosădit de n-are seamăn pe lume. 

— Să treacă şi acesta, zise împăratul. 

Atunci chemă şi pe argatul cel cheleş şi-i zise să treacă şi 
dânsul, dar el nu cuteza; apoi cam cu cârâială, cam cu sila, 
fu nevoit să treacă şi, dacă trecu, fata îl lovi cu mărul. 

Argatul începu a ţipa şi a fugi, ţinându-se cu mâinile de 
cap zicând că i-a spart capul. 

Împăratul, cum văzu cele întâmplate, zise: 

— Asta nu se poate! este o greşeală! fata mea nu e de 
crezut să fi ales tocmai pe cheleşul ăsta. 

Nu putea, vezi, să se învoiască împăratul a da pe fie-sa 
după argat, deşi îl lovise fata cu mărul. 

Atunci puse de a doua oară să treacă lumea, şi de a doua 
oară fiică-sa lovi cu mărul în cap tot pe cheleş, care iarăşi 
fugi ţinându-se cu mâinile de cap şi ţipând. 

Împăratul, plin de mâhnire, iară îşi luă vorba înapoi, şi 
puse de a treia oară să treacă toată lumea. 

Dacă văzu şi văzu împăratul că şi d-a treia oară tot pe 
cheleş îl lovi fata, s-a plecat la sfatul împărăției, şi i-a dat lui 
pe fiică-sa. 

Nunta se făcu cam pe sub ascuns, şi împăratul apoi îi 
oropsi pe amândoi, şi nu mai voi să ştie şi să auză de 
dânşii; atâta numai că, de silă, de milă, îi primi să locuiască 
în curtea palatului. 

Un bordei într-un colţ al curţii li se dete spre locuinţă, iar 
argatul se făcu sacagiul curţii. 

Toate slugile împăratului râdeau de dânsul şi toate 
murdăriile le arunca pe bordeiul lui. lnăuntru însă calul cel 
cu aripi le adusese frumuseţile lumii: nu era în palaturile 
împăratului ceea ce era în bordeiul lui. 

Fiii de împărat, care veniseră în peţit la fiica cea mică, se 
îmbufnară de ruşinea ce păţise, pentru că fiica împăratului 
alesese pe cheleş şi se învoiră între dânşii ca să pornească 
oaste mare împotriva lui. 

Împăratul simţi mare durere când auzi hotărârea vecinilor 
săi, însă, ce să facă? se pregăti de război, şi nici că avea 
încotro. 

Amândoi ginerii împăratului se sculară cu oaste şi veniră 
în ajutorul socrului lor. Făt-Frumos trimise şi el pe soţia sa 
ca să roage pe împăratul a-i da voie să meargă şi el la 
bătaie. 

— Du-te din naintea mea, nesocotito; fiindcă iată, din 
pricina ta mi se turbură liniştea; nu mai voi să vă văz în 
ochii mei, nemernicilor ce sunteţi. 

Dară, după mai multe rugăciuni, se înduplecă, şi porunci 
să-l lase să care şi el măcar apă pentru oştire. 

Se pregătiră şi porniră. 

Făt-Frumos, cu hainele lui proaste şi călare pe o 
mârţoagă şchioapă, plecă înainte. Oştirea îl ajunse într-o 
mlaştină unde i se nomolise iapa şi unde se muncea ca să o 
scoată, trăgând-o când de coadă, când de cap, când de 
picioare. 

Râseră oştirea şi împăratul cu ginerii cei mai mari ai săi şi 
trecură înainte. 

După ce însă nu se mai văzură dânşii, Făt-Frumos, scoase 
iapa din noroi, îşi chemă calul său, se îmbrăcă cu hainele 
câmpul cu florile şi porni la câmpul bătăliei, ajunse şi se sui 
într-un munte apropiat, ca să vază care parte este mai tare. 

Oştile dacă ajunse, se loviră, iar Făt-Frumos, văzând că 
oastea vrăjmaşă este mai mare la număr şi mai tare, se 
răpezi din vârful muntelui asupra ei şi ca un vârtej se 
învârteja prin mijlocul ei cu paloşul în mână, şi tăia în 
dreapta şi în stânga, pe oricine întâlnea. 

Aşa spaimă dete iuţeala, strălucirea hainelor şi zborul 
calului său, încât oastea şi toţi cu totul o rupseră d-a fuga 
apucând drumul fiecare încotro vedea cu ochii, 
împrăştiindu-se ca puii de potârniche. 

lar împăratul după ce văzu minunea, mulţumi lui 
Dumnezeu că i-a trimis pe îngerul său de l-a scăpat din 
mâna vrăjmaşului, şi se întoarse vesel acasă. 

Pe drum întâlni iarăşi pe Făt-Frumos, prefăcut în argat, 
muncind să-şi scoată iapa din noroi; şi cum era cu voie 
bună, împăratul zise la câţiva: 

— Duceţi-vă de scoateţi şi pe nevoiaşul acela din noroi. 

N-apucară să se aşeze bine, şi veni veste de la împăratul 
că vrăjmaşii lui cu oştire şi mai mare s-au ridicat asupra lui. 

Se găti dară şi el de război şi plecă s-o întâlnească. Făt- 
Frumos iară se rugă să-l lase şi pe dânsul să meargă, şi iară 
fu huiduit. 

Dară dacă dobândi voie, porni iară cu iapa lui. Fu şi de 
astă dată de râs şi de bătaie de joc, când l-a văzut oştirea, 
că iară se înomolise şi nu putea să-şi scoată iapa din noroi 
defel, defel. 

II lăsară înapoi, dară el ajunse şi acum mai nainte la locul 
de luptă, prefăcut în Făt-Frumos, călare pe calul cu aripi, şi 
îmbrăcat în hainele lui cele cu cerul cu stelele. 

Oştile deteră în tâmpene şi în surle şi se loviră; iar Făt- 
Frumos, dacă văzu că vrăjmaşii sunt mai puternici, se 
repezi din munte şi-i puse pe goană. 

Împăratul se întoarse iară vesel, mulţumind lui 
Dumnezeu de ajutorul ce i-a dat, şi iară porunci ostaşilor să 
scoată din noroi pe nevoiaşul de sacagiu. lar el era împăcat 
cu cugetul său şi se bucura în ascunsul sufletului său de 
izbânzile sale. 

Împăratul se mâhni până în fundul inimii sale când auzi 
că vrăjmaşii se ridică de a treia oară cu oaste şi mai mare şi 
că a ajuns la hotarele împărăției sale câtă frunză şi iarbă; 
un plâns îl năpădi, de să ferească Dumnezeu! şi plânse, şi 
plânse, până ce simţi că-i slăbesc vederile. Apoi îşi strânse 
şi dânsul toată oastea şi porni la bătălie cu nădejde în 
Dumnezeu. 

Făt-Frumos porni şi el tot pe oţopina lui. 

lar după ce trecu toată oastea făcând haz de dânsul cum 
se muncea ca să-şi scoaţă iapa din noroi, se îmbrăcă cu 
hainele cele cu soarele în piept, luna în spate şi doi luceferi 
în umeri, îşi lăsă părul de aur pe spate, încălecă calul şi într- 
un minut fu iarăşi pe munte, unde aştepta să vază ce s-o 
întâmpla. 

Se întâlniră oştile, se loviră din mai multe părţi şi se tăiau 
unii pre alţii fără de cruţare, atâta erau de înverşunaţi 
ostaşii. lar când fu către seară, când văzu că oştirea 
vrăjmaşe era să ia în goană pre a împăratului, unde se 
repezi odată Făt-Frumos din munte ca un fulger; şi unde 
trăsni în mijlocul lor, încât se îngroziră de nu mai ştiau ce 
fac. Strălucirea hainelor lui Făt-Frumos până într-atâta 
orbise şi zăpăcise pe vrăjmaş de nu mai ştiau oştile unde se 
află. Făt-Frumos lovea cu pala de zvânta, în toate părţile. 
Groaza intrase în inimile potrivnicilor şi îi tulburase de îşi 
uitaseră de bătălie, ci cătau cum să se mântuiască cu viaţă. 
O luară la sănătoasa care încotro vedea cu ochii dând 
năvală unii preste alţii de-şi rupeau gâturile. Făt-Frumos 
însă îi gonea şi-i secera cu pala ca pe buruienile cele rele. 

Împăratul îl văzu sângerat la mână, la care se crestase 
însuşi, şi îi dete năframa sa ca să se lege. Apoi se întoarse 
acasă izbăviţi de primejdie. 

Când veniră, găsiră iară pe Făt-Frumos în noroi cu iapa, şi 
iarăşi porunci de îl scoase. 

Şi sosind acasă împăratul căzu la boală de ochi şi orbi. 
Toţi vracii şi filosofii care citeau pe stele fură aduşi, şi 
nimeni nu putură să-i dea nici un ajutor. Într-una din zile, 
sculându-se din somn împăratul, spuse că a văzut în vis un 
bătrân care i-a zis că dacă se va spăla la ochi şi dacă va 
bea lapte de capră roşie sălbatică va dobândi vederile. 

Auzind astfel ginerii săi, porniră cu toţii, cei doi mai mari 
singuri, fără să ia şi pe cel mai mic, şi fără a voi să-l lase 
măcar a merge împreună cu dânşii. lară Făt-Frumos chemă 
calul şi merse cu dânsul prin smârcuri, găsi capre roşii 
sălbatice, le mulse şi când se întorcea, se îmbrăcă în haine 
de cioban şi ieşi înaintea cumnaţilor săi cu o doniţă plină cu 
lapte de oi. Ei îl întrebară ce lapte are acolo; iară el le 
răspunse, prefăcându-se că nu-i cunoaşte, că duce lapte de 
capră roşie la împăratul care visase că-i va veni vedere 
dacă va da cu acel lapte pe la ochi. Atunci ei se încercară a- 
i cumpăra laptele; dar ciobanul le răspunse că laptele nu-l 
dă pe bani ci că, dacă voiesc să aibă lapte de capră roşie, 
să se zică că sunt robii lui, şi să rabde ca să le pună 
pecetea lui pe spinarea lor, măcar că ei au să se ducă şi să 
nu mai dea pe la dânsul. 

Cei doi gineri se socotiră că ei pentru că sunt împărați şi 
gineri de împărat n-o să le pese nimic; se lăsară, deci, de le 
puse pecetea lui în spinare, şi apoi luară laptele şi-l aduseră 
vorbind între dânşii pe drum: „De se va încerca, nerodul, să 
ne zică ceva, îl facem nebun, şi tot noi vom fi crezuţi decât 
dânsul”. 

Se întoarseră la împăratul, îi deteră laptele, se unse la 
ochi şi bău, dară nu-i ajută nimic. După aceea veni şi fiica 
cea mică la împăratul şi-i zise: 

— Tată, iată ia şi acest lapte, pe care îl aduse bărbatul 
meu; unge-te şi cu dânsul, aşa te rog. 

— Ce lucru bun a făcut nătărăâul de bărbatul tău, 
răspunse împăratul, ca să facă şi acum ceva de ispravă? N- 
au putut face nimic ginerii mei ceilalţi, care m-au ajutat aşa 
de mult în războaie, şi tocmai el, nătângul, o să-mi poată 
ajuta? Şi apoi nu v-am zis că n-aveţi voie a vă mai arăta 
înaintea feţei mele? Cum ai cutezat să calci porunca mea? 

— Mă supui la orice pedeapsă vei binevoi să-mi dai, tată, 
numai unge-te, aşa te rog, şi cu acest lapte ce ţi-l aduce 
umilitul tău rob. 

Împăratul, dacă văzu că atât de mult se roagă fiica-sa, se 
înduplecă şi luă laptele ce-i adusese, şi apoi se unse cu 
dânsul la ochi o zi, se unse şi a doua zi, şi cu marea sa 
mirare simţi că pare că începuse a zări ca prin sită, şi dacă 
se mai unse şi a treia zi, văzu cum vede toţi oamenii cu 
ochi luminaţi şi limpezi. După ce se însănătoşi, dete o masă 
mare la toţi boierii şi sfetnicii împărăției, şi după rugăciunea 
lor primi şi pe Făt-Frumos să şează în coada mesei. 

Pe când se veseleau mesenii şi se chefuiau, se sculă Făt- 
Frumos şi, rugându-se de iertare, întrebă: 

— Mărite împărate, robii pot şedea cu stăpânii lor la 
masă? 

— Nu, nicidecum, răspunse împăratul. 

— Apoi dacă este aşa, şi fiindcă lumea te ştie de om 
drept, fă-mi şi mie dreptate, şi scoală pe cei doi oaspeţi 
care şed d-a dreapta şi d-a stânga măriei tale, căci ei sunt 
robii mei; şi ca să mă crezi, pune să-i caute şi vei vedea că 
sunt însemnați cu pecetea mea în spinare. 

Cum auziră ginerii împăratului, o băgară pe mânecă şi 
mărturisiră că aşa este; îndată fură nevoiţi a se scula de la 
masă şi a sta în picioare. 

lară către sfârşitul mesei, Făt-Frumos scoase năframa 
care i-a fost dat-o împăratul la bătălie. 

— Cum ajunse năframa mea în mâinile tale, întrebă 
împăratul? Eu am dat-o îngerului Domnului care ne-a ajutat 
la război. 

— Ba nu, mărite împărate, mie mi-ai dat-o. 

— Apoi dacă este aşa, tu eşti acela care ne-ai ajutat? 

— Eu, mărite împărate. 

— Nu se poate, adaose iute împăratul, şi dacă vei să te 
crez, arată-te aşa cum era atunci acela căruia am dat 
năframa. 

Atunci el se sculă de la masă, se duse de se îmbrăcă cu 
hainele cele cu soarele în piept, luna în spate şi doi luceferi 
în umeri, îşi lăsă părul pe spate şi se înfăţişă împăratului şi 
la toată adunarea. 

Cum îl văzură mesenii, îndată se ridicară şi se minunară, 
Făt-Frumos era atâta de mândru şi strălucitor, încât la soare 
te puteai uita, dar la el ba. 

Împăratul, după ce lăudă pe fiică-sa pentru alegerea sa 
cea bună, se dete jos din scaunul împărăției şi ridică în el 
pre ginerele său, Făt-Frumos, iară el, cea dintâi treabă ce 
făcu, fu de a da drumul din robie cumnaţilor săi, şi în toată 
împărăţia se făcu bucurie mare. Eram şi eu p-acolo, şi la 
masa împărătească: 


Căram mereu la vatră, lemne cu frigarea, 
Duceam eu la masă glume cu căldarea; 


Pentru care căpătai: 


Un năpăstroc de ciorbă 
Ș-o sântă de cociorbă 
Pentru cei ce-s lungă vorbă, 


Şi încălecai pe-o şa şi v-o spusei d-voastră aşa. 


Şi mai încălecai pe-o lingură scurtă, s-o dai pe la nasul 
cui n-ascultă. 

FĂT-FRUMOS CEL RĂTĂCIT 


A fost odată ca niciodată etc. 

A fost odată o pereche de oameni, muncitori, de! cum dă 
Dumnezeu. Toată nădejdea lor era într-o iapă cu care se 
hrăneau. Şi ar fi voit şi ei să aibă un copilaş, dar fu peste 
poate. Cercetară în dreapta şi în stânga, ca să afle niscaiva 
leacuri care să le desfacă făcutul stărpiciunii lor, dară, aşi! 
parcă întâlnea tot surzi şi muţi. Nimeni nu ştia să-i înveţe 
ceva. 

Mai umblară ei ce umblară şi, la urma urmelor, aflară 
despre un vrăjitor meşter carele închega şi apele. Creştinul 
se duse şi la dânsul, îi spuse păsul lui şi îi ceru leacuri. 
Vrăjitorul n-aşteptă multă rugă şi, după ce se învoiră, îi dete 
un măr. 

— Din acest măr, zise el, să mănânce numai soţia 
dumitale. Dară bagă de seamă să n-apuce din el nici o 
făptură cu viaţă de pe lumea asta. 

— Cât despre aia, n-ai grije, răspunse omul. Lasă pe 
mine; nu mi-ai dat mie în mână mărul? Acum să fii odihnit. 

Luând mărul, omul nu se mai gândea dară decât la 
bucuria ce o să simţă el şi nevasta când s-or vedea 
împresuraţi de copii. Şi cu gândurile astea ajunse acasă şi 
dete mărul neveste-sei, ca să-l mănânce, fără să-i mai 
spuie altceva. 

Ea primi mărul cu bucurie. Şi după ce plecă bărbatul în 
trebile sale, se aşeză pe pragul uşii, curăţi mărul şi-l mâncă. 
lepşoara ieşise şi ea din grajd, şi veni la stăpână-sa, că era 
învățată la traista cu grăunţe. Negăsind nimic de ronţăit, 
luă şi ea cojile de măr, pe care le lepădase stăpână-sa şi le 
mâncă cu multă poftă, ca pe nişte trufandale. 

Nu trecu mult şi atât stăpâna, cât şi iepşuna se simţiră a 
fi luat în pântece. Şi după nouă luni femeia născu un copilaş 
de drăguleţ; iar iepşuna un mânzuleţ gingaş. 

Îndoită fu bucuria omului când se văzu şi cu copil, şi cu 
mânz. Şi fiindcă acesta se născuse odată cu fiul său, hotărî 
ca nimeni să nu încalece pe dânsul, fără numai fiu-său, 
când s-o face mare. 

Botezară copilul şi îngrijiră de dânsul, mă rog, ca unul la 
părinţi. Copilul crescu şi se făcu mare. Când era d-un an, 
parcă era de cinci; iară când fu de cinci, parcă era de 
cincisprezece, şi de ce creştea, d-aia se făcea mai frumos şi 
mai drăgălaş. 

Darămite de învăţat? Învăţa ca nealţii pe lumea asta 
albă. N-apuca să auză de la dascăl ceva, că el învăţa mai 
adânc decât dascălul. Şi astfel ajunsese de poveste. Unii 
zicea că ştia carte până în glezne, alţii zicea că până în 
genunchi, iară alţii, până în brâu. De m-ar fi întrebat pe 
mine, eu le-aş fi spus că ştia carte până în gât. Dară fiindcă 
nimeni nu m-a întrebat, iacă tac şi eu din gură ca un peşte, 
şi nu mai zic nimănui nici pis! 

Astfel fiind, într-una din zile ce-i vine drăcuşorului de 
copilaş, că numai încălecă pe mânzul lui, şi mi ţi-i dete 
călcâie; iară mânzul, carele şi dânsul crescuse de se făcuse 
un cârlănaş zburdalnic de n-avea astâmpăr, o rupse d-a 
fuga cu băiat cu tot, şi duşi au fost până în ziua de astăzi. 

Când prinseră de veste părinţii că băiatul nu e, caută-l în 
sus, caută-l în jos, nu e; ba mai în dreapta, ba mai în 
stânga, deloc! Mai cercetară pe ici, mai cercetară pe 
dincoaci, băiatul, aşi! nici pomeneală nu era de el! Tocmai 
târziu, hei! aflară de la nişte drumeţi că au văzut un 
băieţandru călare pe deşelate pe un câăluşel, carele se 
ducea ca vântul. Ei ziceau că n-apucară să se uite după 
dânsul ca de când se apucase să le spuie, şi pieri din ochii 
lor ca o nălucă, ca şi când n-ar fi fost. 

Îl plânseră părinţii până când se istoviră şi dânşii, şi ochii 
din lacrămi nu şi-i mai uscară; dară în deşert, că fiul lor nu 
se mai întoarse. 

Pasămite ei, dacă s-au lăsat zburdălniciei lor şi s-au văzut 
la câmp, nu s-au mai gândit în urmă, ci au întins la drum 

zbenguindu-se şi încurcându-se, până ce, când băgară de 
seamă, ajunsese pe nişte tărâmuri necunoscute. 

Aci stătură să se mai odihnească. Şi, voind să se întoarcă, 
ei se rătăciseră. Nu mai ştiau nici pe unde veniseră, nici pe 
unde să se întoarcă. Atunci băiatul începu să plângă şi să 
dorească de părinţi. 

Mai cu seamă când s-a văzut singur, singurel, el care nu 
era ieşit din casa părinţilor, începu să-l ia nişte răcori de nu 
ştia ce va să zică asta. 

Calul, dacă văzu aşa, începu să-l îmbuneze, ba că o să 
facă cutare lucru, ba că pe cealaltă. Până una alta, îşi 
cătară un culcuş unde să mâie peste noapte. Se odihniră şi 
dormiră sub acoperământul cerului. 

A doua zi, nici tu masă, nici tu casă, băiatul începu iarăşi 
să plângă şi să voiască să se întoarcă la părinţi. Cătară să-şi 
găsească urmele pe unde veniseră; dar nu găsiră nici 
piculeţ de urmă. Dacă văzu şi văzu, calul zise: 

— Stăpâne, am făcut o greşeală care nu se mai întoarce. 
Dă-mi voie să mă duc să caut vrun mijloc ca să ne 
căpătuim. 

— Asta nu se poate, odată cu capul, răspunse băiatul. 
După ce am ajuns pe aste tărâmuri neumblate, prin 
pustietăţi fără locuitori, să mă laşi şi tu? Singur nu pot sta, 
uite, nici olecuţă. 

— Incinge-te cu frâul meu, şi când vei vedea vro nevoie, 
scutură-l şi într-o clipă sunt la tine. Eu mă duc să caut pe 
unde să ieşim la lume, şi cum să ne chivernisim. 

Calul, vedeţi d-voastră, era năzdrăvan. 

Cu mare anevoinţă, se dezlipi calul de stăpânul său. 
Umblă ce umblă şi se întoarse numaidecât. El vânturase 
văzduhul şi cutreierase pământul până nu apucase să i se 
urască băiatului; şi întorcându-se spuse băiatului că i-a 
găsit un loc unde să se bage argat. Il şi învăţă ce să facă şi 
cum să dreagă ca să argăţească cu folos. 

Încălecă băiatul calul, când auzi că are să-şi găsească 
unde să se căpătuiască, şi porni ca vântul, precum şi 
venise. 

Ajungând la nişte zâne, făcu precum îl învățase calul. 

Cele trei zâne, căci trei erau ele, se cam codeau să-l 
primească; iar dacă stărui, se rugă şi se făgădui că o să fie 
harnic şi credincios, ele îl primiră. 

Aşezându-se el acolo la zâne, băiatul se puse cu toată 
inima pe muncă şi, când era ceva de făcut mai greu sau 
mai anevoios, îşi chema calul şi îi da ajutor. 

Calul, carele nu ştiu de unde aflase tainele zânelor, vezi 
că nu era el de florile mărului năzdrăvan, spuse băiatului să 
fie cu mare băgare de seamă, că în baia zânelor, într-un 
timp hotărât, are să curgă aur, şi atunci să apuce el 
înaintea zânelor, să se scalde. li mai spuse să ochească prin 
poliţele cu haine ale zânelor, când îl va pune să deretece, 
nişte nuci pe care le avea zânele şi le îngrijea ca pe ochii lor 
din cap. 

Băiatul făcu întocmai precum îl învățase calul. 

Într-o zi când zânele se dusese la vânătoare, fără grijă, 
băiatul auzi în baia zânelor un susur de apă mai răsunător 
decât altă dată. Temându-se, el chemă calul, care veni într- 
o clipeală de ochi. El, cum văzu cele ce se petrec în baie, 
puse pe băiat de se dezbrăcă îndată şi îl împinse în baie de 
se îmbăie. Când ieşi d-acolo, ce să vedeţi d-voastră, cinstiţi 
boieri? Părul i se făcuse cu totul de aur, şi-i crescuse de 
bătea pulpele, încât nu te îndurai să-ţi iei ochii de la el. 

Şi luând şi nucile, pe care le ochise el, încălecă, şi pe ici 
ţi-e drumul! 

Cum păşi pragul porţii începu casele a tipa de ar fi 
deşteptat şi pe morţi din groapă. Auzind zânele ţipătul se 
întoarseră acasă numai cât ai zice mei. Ele văzură că 
lipseşte argatul de acasă, spălăcitura ce mai rămăsese în 
baia unde se îmbăiase argatul şi nucile ce lipseau; nu mai 
zăboviră, ci se luară după dânsul. Cât p-aci să puie zânele 
mâna pe ei. Şi fugi, zânele după dânşii; ei fugi! zânele după 

dânşii. Dacă văzu şi văzu calul primejdia, întinse pasul la 
drum şi începu a zbura ca gândul, până ce, tocmai când era 
zânele să-i prinză, ei trecură de pe tărâmul lor şi se opriră. 

Puterea zânelor până aci era. lară dacă văzură ele că le 
trecu otarele, începură cu binele a se ruga de el ca să-şi 
taie părul să li-l dea lor; dară băiatul le făcea cu bâz! Ele se 
rugară ca barim nucile cu haine să le dea. Băiatul le arătă 
coltucul. Atunci zânele se rugară ca încailea să le arate 
părul, să se bucure şi ele de vederea lui. Atunci băiatul îşi 
răsfiră părul, încălecă şi zbură cu bidiviul lui. 

Zânele se uitară cu jind la dânsul şi, nemaiavând ce face, 
se întoarseră acasă şi vorbiră între ele ca să nu mai bage 
argat strein la curtea lor, cât or trăi ele. 

După ce ajunse pe moşia unui împărat mare, calul învăţă 
pe băiat ce să facă. El ascultă şi se duse de se băgă argat la 
grădinarul împăratului. Până a nu se învoi cu grădinarul, el 
îşi puse o băşică de vacă în cap, în care îşi ascunse părul 
cel de aur. 

Grădinarul îl învăţă cum să facă brazde, să semene flori, 
să le răsădească şi să le îngrijească. Şi îl luase la ochi, căci 
era spirt, ştii, colea, cum trebuie omului, mână dreaptă, nu 
altceva. Totuşi slugile din curtea împărătească îl numiră 
cheleş. Şi, cheleş în sus, cheleş în jos, până ce îi rămaseră 
numele Cheleş. 

Grădinarul împărătesc îmbătrânise la curtea împăratului. 
El era om destoinic cu frica lui Dumnezeu şi cinstit. Slujba 
lui de căpetenie era să ducă în toată dimineaţa câte un 
mănunchi de flori la cele trei fete care le avea împăratul. 

Îmbolnăvindu-se grădinarul într-una din zile, chemă pe 
argatul său şi îi spuse să aleagă din florile cele mai 
frumoase atâtea câte să-i ajungă a face trei legături de flori 
şi să le ducă fetelor împăratului. 

Cheleşul se duse de culese flori şi făcu trei legături, una 
mai mare, alta mijlocie şi alta mai mică. Pe cea mai mare, 
care era alcătuită din flori ce începuse a se trece şi abia mai 
mirosinde, o dete fetei împăratului cea mai mare. Legătura 


161 


mijlocie cu flori ce erau tocmai în floare o dete fetei mijlocii; 
iară legătura cea mai mică ce avea flori numai boboace 
care acum se deschideau, o dete fetei celei mici. Cum dete 
florile, o tuli d-a fuga, şi se apucă de lucru prin grădină. 

Fetele se mirară de aceasta, şi cu toatele se duseră la 
împăratul şi-i arătară florile. Împăratul chemă pe grădinar 
să-i spuie ce noimă să aibă florile ce trimisese fetelor sale. 

Grădinarul se sperie când auzi că aşa bolnav este chemat 
la împăratul. 

lară dacă se duse, cu inima tremurândă, şi auzi de la 
împăratul şiritenia cu florile, el se dezvinovăţi şi spuse că, 
bolnav fiind în acea zi, trimisese pe argat să ducă florile. 

Chemând şi pe Cheleş, el, dacă veni, se apropie cu sfială 
şi răspunse: 

— Să trăiţi, luminate împărate, întru mulţi ani! Când am 
cules florile şi am făcut acele mănunchiuri, n-am avut nici 
un gând rău, martor mi-e Dumnezeu! ci am dat fiecăria din 
domniţe flori ce le arată care cum este. 

— Şi cum ai cutezat, tu, un cheleş ca tine, să faci una ca 
asta? 

— Atâta m-a tăiat capul şi m-a dus mintea, luminate 
împărate, atâta am făcut. Măria-ta judecă şi fă ce e cu 
dreptul. 

Împăratul rămase pe gânduri. El, deşi s-a întristat, dară 
mai mult s-a bucurat că îi aduse aminte ceea ce trebuia să 
facă el ca un părinte. 

Apoi trimise o pungă de bani argatului. Acesta se duse și- 
i dete grădinarului, sub cuvânt că el nu ştie ce să facă cu ei, 
ca unul ce are de toate de la stăpânu-său. 

Nu trecu mult şi, viind o sărbătoare, împăratul cu toţi 
curtenii şi bătrânii împărăției merse la biserică. Între 
bătrânii şi credincioşii curţii era şi grădinarul. Numai fata 
cea mică rămase acasă. 

Argatul, văzându-se singur, descinse frâul de pe lângă 
sine, scoase dintr-o nucă nişte haine de aramă, din cele 
luate de la zâne, se găti bine, intră în grădină, sună frâul şi 

veni calul lui înşelat, dar neînfrânat şi, puindu-i frâul în cap, 
argatul încălecă şi prinse a-şi încucra calul prin grădină. 
Fereastra fetei de împărat celei mici da în grădină şi ea 
văzu tot ce se petrecu. 

După ce strică grădina, argatul se duse ca fulgerul la 
biserică, dete calul în mâna unui om ce sta afară, ca să i-l 
ţie, şi el intră în biserică. Aci merse înfipt la mir, se ploconi 
în dreapta, se ploconi în stânga şi ieşi afară. 

Toţi cei din biserică se mirară de dânsul. Până şi 
împăratul zicea că nici el nu mai văzuse aşa voinic frumos. 

Argatul de la grădinărie, cum ieşi din biserică, încălecă şi 
într-un suflet ajunse la grădina împărătească şi descălecă şi 
porunci calului să facă la loc tot ceea ce stricase. Calul se 
puse şi numaidecât îndreptă grădina şi o făcu şi mai 
frumoasă de cum fusese. 

Fata împăratului cea mică vedea de la fereastră şi tăcea. 
Când se întoarse de la biserică, surorile cele mai mari zise 
celei mai mici: 

— Ce rău ai făcut de n-ai venit şi tu la biserică, că a venit 
un tânăr îmbrăcat aşa şi aşa, a făcut aşa şi aşa, şi 
numaidecât a plecat, de au rămas toţi cu ochii după el. 

Fata cea mică asculta şi tăcea. 

Dară grădinarul, când intră în grădină, stătu în loc şi se 
miră. Apoi îşi închipui el că poate d-aia i se pare grădina 
mai frumoasă, unde nu intrase de mult într-însa. 

Peste câtva timp veni iarăşi o sărbătoare şi împăratul se 
duse la biserică iarăşi cu toată curtea lui. De astă dată fata 
cea mică se făcu bolnavă într-adins, rămase acasă şi se 
puse la fereastră. 

Argatul de la grădinărie scoase de astă dată nişte haine 
de argint, scutură frâul şi încălecă pe cal, carele venise 
numai cât ai clipi. Şi iarăşi încurcându-l prin grădină o strică 
şi mai rău decât întâia oară, şi iarăşi merse la biserică, făcu 
ca şi de-lalt rând şi se întoarse acasă, porunci calului să 
dreagă grădina, carele o făcu încă o dată mai frumoasă 
decât era. 

Fata împăratului cea mică privea de la fereastră şi tăcea. 
Îi spuseră surorile, îi spuse mumă-sa, îi spuse tată-său de 
tânărul cel mândru ce venise la biserică şi despre care 
nimeni nu ştia de unde era. 

Ea asculta şi tăcea. 

Mai trecu ce trecu şi iarăşi, într-o sărbătoare mare, 
împăratul merse la biserică cu toţi sfetnicii săi şi cu toţi 
curtenii tineri şi bătrâni. Şi de astă dată fata cea mică a 
împăratului se prefăcu că este bolnavă şi rămase acasă. 
Între curtenii împăratului care merseră la biserică era şi 
grădinarul, fiind bătrân, credincios şi vechi slujbaş al 
împăratului. 

Argatul cel cheleş, dacă se văzu singur, scutură frâul şi-şi 
chemă calul. De astă dată scoase din găoacea de nucă 
rândul de haine cel de aur, se găti frumos, înfrână calul ce 
venise numai înşelat, îşi lăsă părul de aur pe spate, 
încălecă, îşi încurcă calul prin grădină, pe care o strică 
detot, şi apoi se duse ca şi de-lalt rând la biserică, merse la 
mir, se ploconi în dreapta şi în stânga şi ieşi. 

Întorcându-se acasă, porunci calului de făcu grădina de 
trei ori mai frumoasă decât era. 

Fata împăratului îl văzu şi când ieşi, şi când se întoarse, 
şi ceea ce făcu, dară tăcea. 

Când se întoarseră de la biserică, împăratul şi toţi cu 
totul spuseră fetei celei mici a împăratului minunea ce 
văzuseră. 

— Dacă n-ai fost şi tu la biserică, îi ziseră, să fi văzut cum 
a venit acel Făt-Frumos strein, cu părul de aur, ce mândru 
era când s-a aplecat în dreapta şi în stânga la toţi cei din 
biserică şi cum a ieşit apoi, fără să bage pe nimeni în 
seamă. 

Fata cea mică a împăratului se făcea că ascultă, dară 
tăcea într-însa şi râdea înfundat. Vezi că ştia ea ce ştia. 

Grădinarul, dacă se întoarse de la biserică şi văzu 
frumuseţea aia de grădină ce făcuse calul argatului, se tot 
freca la ochi şi nu-i venea deloc să crează. Asta să fie 

grădina, ori ba? şi credea că a rătăcit prin altă grădină. Nu o 
mai cunoştea. Şi, văzând pe argat, îl întrebă despre acea 
schimbare; iar argatul îşi cerea iertăciune, spuind că el a 
făcut ceea ce învățase de la stăpânu-său. 

Darămite când văzu împăratul? Scoase şi dete o pungă 
de bani grădinarului, pentru că-i făcuse o grădină, de nu se 
mai găsea ca asta la nici un împărat. 

Şi mai trecând ce mai trecu, împăratul îşi aduse aminte 
de cele trei mănunchiuri de flori. Atunci se vorbi cu 
împărăteasa cum să facă să-şi dea fetele la casele lor. 

Cum se află de această hotărâre împărătească, începu a 
veni peţitori de pe la fel de fel de împărați. Fetele, adecă 
cea mare şi cea mijlocie, îşi aleseră câte un fecior de 
împărat şi se duseră după bărbaţii lor. 

Fata însă cea mică nu voia să se mărite cu nici un chip. 
Ba să-i dea pe feciorul cutărui împărat, ba pe al cutărui; aşi! 
ea zicea că nu-i place nici unul. Ce să facă bietul împărat? 
Se sfătui cu boierii şi găsiră cu cale să stea fata într-un 
pridvor, cu un măr de aur în mână, să treacă toţi fiii de 
împărați şi de boieri pe dinaintea ei, şi, pe care îl va plăcea, 
să-l lovească cu mărul. 

Aşa şi făcură. 

Trecură fiii de împărați care veniseră în peţit, dară ca să 
lovească pe vreunul, ba. 

Trecură şi fiii de boieri mari ai împărăției, dară ca să 
lovească pe vreunul, nici gând n-avu. 

În cele mai de pe urmă trecură toţi tinerii şi buni şi răi din 
împărăție, şi din boiernaşi, şi din prostime, şi nici nu se uită 
la dânşii fata ce sta cu mărul în mână. Trecând şi argatul de 
la grădinărie, din întâmplare, pe acolo, fata îl lovi cu mărul 
drept în cap. 

Fiii de împărați şi de boieri rămaseră ca bătuţi de 
Dumnezeu, când văzură una ca aceasta. 

Împăratul zise că trebuie să fie o greşeală, şi pofti pe fiii 
de împărați şi de boieri să mai treacă o dată. 


165 


Trecură toţi cu totul, şi nu lovi pe nimeni; zise şi chelului 
să treacă, şi de astă dată tot pe el îl lovi. 

Impăratul nu se putea învoi ca să ia fie-sa de bărbat un 
aşa om prost şi pofti pe toată adunarea să mai treacă o 
dată, căci, negreşit, trebuie să fie vro greşeală a fetei. 

Trecură şi a treia oară, şi tot pe argatul cel chel îl lovi cu 
mărul fata împăratului. 

Atunci împăratul, neavând încotro, dete de bărbat fie-sei 
pe argat, dară îi şi oropsi, gonindu-i de la casa lui. 

Ei se duseră de la faţa împăratului, care îi oropsise, cu 
lacrămile în ochi şi cu inima smerită, şi-şi aleseră loc de trai 
un bordei în care ţinuse împăratul nişte bivoli. Apoi 
aducându-şi aminte fata împăratului de ceea ce făcuse în 
grădină, îl îndemnă să-şi cheme calul. 

Argatul, ginerele împăratului, făcu precum îi zisese soţia, 
chemă calul şi-i porunci să-i facă nişte palaturi sub pământ, 
fără seamăn pe lume. Calul nu întârzie şi le făcu nişte 
palaturi înfricoşate. Nu se găsea la împăratul în casă ce se 
găsea în palaturile lor. Şi bogății, şi scumpeturi, şi tot ce ai 
fi poftit se găsea la dânşii. 

Şi mai trecând câtânică vreme la mijloc, se pomeni 
împăratul cu veste de la un alt împărat să iasă la război. 
Împăratul chemă în ajutor pe ginerii săi, feciorii de împărați, 
care şi veniră şi se lăudau cu isprăvile ce au să facă. 

Când veni vremea a merge la război, iată că se înfăţişă la 
împăratul şi argatul, ginere al său, şi ceru să-l ia şi pe 
dânsul la război, că poate va tăia şi el vrun vrăjmaş. 

Împăratul şi ginerii cei mari îl înfruntară, zicând să-i lase 
în pace, să nu-i mai poarte şi lui grija p-acolo. El stărui şi 
împăratul se înduplecă şi porunci să-i dea şi lui o mârţoagă 
de cal şi o rugină de paloş. 

Argatul încălecă voios şi porni înaintea oştilor. Când 
ajunse la o lăcovişte pe unde trebuia să treacă, el înnomoli 
calul şi începu să-l bată ca să iasă de acolo, dară în deşert. 
Ajungându-l împăratul cu ginerii cei mari şi cu toată oastea, 

trecu pe lângă dânsul clătinând din cap, iară oştaşii îşi 
dedeau coate şi râdeau. 

După ce trecură şi se depărtară de nu se mai văzură, 
argatul scutură frâul, şi iată că îndată şi-i sosi calul. li spuse 
ce avea de gând să facă şi ceru povaţă. Calul îl învăţă ce să 
facă, când va fi dinaintea vrăjmaşului. După ce luă în cap 
tot ce-l învăţă calul, încălecă şi porni şi el. 

Ajungând la război şi văzând pe ai săi încăieraţi cu 
vrăjmaşii, tocmai când aceştia erau să dovedească pe 
socru-său şi pe cumnaţii săi, unde mi se ridică de trei 
stânjeni pe deasupra oştilor şi zbură drept la împăratul 
socru-său, îi tăie degetul cu inelul şi-l luă cu sine. Apoi se 
lăsă asupra vrăjmaşului şi tăia în carne vie cu nemilostivire, 
întocmai ca un muncitor vrednic când trage cu coasa 
nemiluit. 

lar când îl înteţea vrăjmaşul, calul se urca ca fulgerul în 
sus şi se ţinea bine de coama lui. Apoi când se lăsa în jos, 
tăia cum ştia el în legea lui să taie. Aşa, vezi, îl învățase 
calul. 

De trei ori se urcase în sus, când năvălise vrăjmaşul 
asupra lui, şi de trei ori se lăsase ca un vârtej asupra oastei 
vrăjmăşeşti. La fiecare dată cădeau d-a stânga şi d-a 
dreapta lui cu grămada şi făcea uliţi, uliţi, pe unde mergea. 
În mai puţin ca de când mă apucai să vă povestesc, 
mormane de morţi se vedea pe unde trecuse el. 

Aşa spaimă grozavă băgă el în inimile vrăjmaşului, încât 
prinse a fugi, iară el a-i goni şi a-i tăia ca pe nişte vite. 

Împăratul socru rămase înmărmurit când văzu atâta 
vrednicie. După fuga vrăjmaşului, el stătu locului şi mulţumi 
lui Dumnezeu că le-a trimes pe îngerul său de i-a scăpat din 
mâna duşmanului, care vrea să-i piarză, şi mai multe nu. 

Argatul, ginerele împăratului, după ce-l mântui, se 
întoarse înaintea lui, dete drumul calului său, încălecă iară 
pe mârţoaga ce-i dăduse împăratul şi se chinuia a ieşi din 
nomol. 

Împăratul se întorcea cu voie bună de la oaste şi dând 
peste dânsul înnomolit încă în noroi, porunci la vro doi 
ostaşi de-l scoase d-acolo. 

Şi ajungând acasă, ginerele împăratului cel chel spuse 
neveste-sei ce făcu. Ea se bucura din toată inima. 

Toată oastea vorbea de îngerul Domnului care le dăduse 
atâta ajutor şi-l semuia cu streinul care venise la biserică. 
Însuşi împăratul bănuia aceasta, şi ar fi dorit ca să-l mai 
întâlnească o dată, să-i mulţumească. Dară ia-l de unde nu 
e. 

Mai trecând ce mai trecu, împăratul ajunse de orbi. Toţi 
vracii se adunară şi-i dădură leacuri, dară nici unele din 
buruienele lor nu-i dară înde bine. Vrăjitoarele puseră apă 
la stele şi-i aduseră şi-i descântară, tot însă ce punea la 
ochi mai rău îi făcea, dară mai bine deloc. In cele din urmă 
un cititor de stele şi vraci mare fu adus cu multă cheltuială 
din ţări streine, şi acesta spuse că până când împăratul nu 
va avea lapte de pasăre de peste apa Iordanului cu care să 
se ungă la ochi, nu-i va veni văzul. 

Atunci puse împăratul oameni să strige prin toată 
împărăţia că cine se va găsi să aducă lapte de pasăre de 
peste apa lordanului, acela să ştie cu bună încredințare că 
va dobândi cal împărătesc şi jumătate împărăţia. Dară 
strigară de surda, căci nu se găsi nimeni carele să se 
însărcineze cu această slujbă. 

Ginerii împăratului cei mari, dacă văzură aşa, se legară 
că ei vor aduce laptele trebuincios şi încălecară pe cai buni 
împărăteşti, luară cu dânşii slujitori şi bani. Umblară ei, 
cătară şi nu putură afla ceea ce cătau. In cele din urmă 
dete peste un înşelător, carele le dete lapte ca tot laptele şi 
le luară o mulţime de bani. Ei se întoarse cu bucurie la casa 
socrului lor. 

În aceeaşi vreme şi ginerele împăratului, argatul, plecă 
după lapte de pasere. El scutură frâul şi îndată şi veni 
bidiviul lui. Îi spuse ceea ce voia, şi calul îi răspunse: 

— Ce e mai lesne, stăpâne; căci acolo locuiesc şi eu. 

Încălecă şi porni. După ce ajunse, luă lapte de pasere de 
preste râul lordanului şi în câteva zile se întoarse acasă, 
cam totodată cu cumnaţii săi. 

Aceştia merseră la împăratul, îi aduseră lapte de al lor, 
cu care dete pe la ochi împăratul şi rămase ca întâi, orb ca 
toţi orbii. Nu-i folosi nimic. Merse şi argatul şi-i aduse şi el 
lapte, dară adevărat lapte de pasăre de peste râul 
lordanului. Împăratul nu prea voia să dea pe la ochi. După 
stăruința împărătesei şi a sfetnicilor, se înduplecă şi se 
unse. Cum puse la ochi lapte de acesta, băgă de seamă că 
vede ca prin sită. Mai dete o dată, văzu ca prin ciur; când 
se unse şi a treia oară, văzu luminat ca toţi oamenii. 

Împăratul iertă pe argat de fapta lui de mai-nainte. 
Ginerele său cel mic, dacă văzu aşa, rugă şi el pe împăratul 
să vie să le vază locuinţa. Impăratul se înduplecă şi merse. 
Când ajunse acolo, ce să-i vază ochii? Ce nu era în 
palaturile lui era în locuinţa ginerelui său cel mic. 

Văzând mirarea de care era coprins împăratul, ginerele 
său cel mic se încumetă şi zise: 

— Eu sunt, mărite împărate, cel ce am venit de trei ori în 
biserică. 

Împăratul aruncă ţintă ochii la el. 

— Eu sunt cel ce ţi-am făcut grădina cea frumoasă. 

Împăratul, parcă nu-i venea să crează spuselor lui. 

— Eu sunt, mai zise, cel ce v-am scăpat în război din 
mâna nelegiuiţilor ce se sculaseră să te răpuie. 

Împăratul rămase stâlpit de mirare. Apoi, mai viindu-şi în 
fire, Îi zise: 

— Cum poţi dovedi zisele tale? 

Atunci ginerele său cel mic ieşi afară, scutură frâul, 
scoase hainele de aur din găoacea de nucă unde le păstra, 
se găti frumos, îşi lăsă părul pe spate, încălecă pe cal şi, 
arătând împăratului degetul cu inelul, zise: 

— lată, mărite împărate, dovezile ziselor mele. 

Şi începu a încurca calul prin curtea împăratului. Părul 
său cel de aur şi hainele cu care era îmbrăcat străluceau ca 
soarele. 

Împăratul, uitându-se la dânsul, tot punea mâna la ochi, 
făcându-şi umbră. Vezi că se temea să nu orbească încă o 
dată. El lăudă pe fie-sa pentru că-şi alesese un asemenea 
bărbat. 

-Şi ai fi putut oare crede d-ta, tată, răspunse fata cea 
mică, că aş fi putut să-mi aleg de bărbat pe unul care să 
facă tatălui meu, împărat, ruşine în lume? 

Atunci împăratul, şi bătrân fiind, se cobori din scaunul 
împărăției, pe care se urcă ginerele său cel mic. Şi 
împărăţiră în pace şi în linişte până ce trăiră. 

lară eu încălecai pe-o şea etc. 

FATA SĂRACULUI CEA ISTEAŢĂ 


A fost odată ca niciodată etc. 

A fost odată un om şi o femeie. Ei erau atât de săraci, 
încât n-aveau după ce bea apă. Nici tu casă, nici tu masă, 
nimic, nimic, dară nimic n-aveau după sufletul lor. Muncea 
bietul om de dimineaţa până seara târziu, alături cu 
muierea, de-i treceau năduşelele, şi ca să dea şi ei spor, ba. 

Se ţinea, vezi, norocul după dânşii ca pulberea după 
câini, cum se zice. 

Umblau cu tărăbuţele de colo până colo, şi ca să se 
statornicească şi ei la un loc, nu găseau. Căci cine era să-i 
primească pe ei, doi calici, cu leaota de copii după dânşii?! 

Adică uitasem să vă spui. Aveau aceşti oameni o spuză 
de copii. Din aceşti copii, cei mai mari erau numai fete, iară 
băieţii erau mărunţei şi stau pe lângă dânşii ca ulceluşele. 

Să nu vă fi dus Dumnezeu vrodată să fiţi faţă când venea 
omul de la muncă, că v-aţi fi luat câmpii. leşeau toţi afară 
înaintea lui, jigăriţi şi hărtăniţi, ca nişte netoţi, subţiratici şi 
piţigăiaţi, mă rog, leşinaţi de foame, şi tăbărau pe bietul om 
cu gura: tată, mi-e foame, tată, mor de foame. 

Tatăl lor se zăpăcea şi nu ştia către care să se întoarcă 
mai întâi şi le da toată agoniseala lui dintr-o zi. Dară de 
unde să le ajungă ce brumă le aducea el? Abia puneau p-o 
măsea. 

Bietul tat' său şi biata mă-sa de multe ori se culcau 
nemâncaţi. Li se rupea inima de milă, dară n-aveau încotro. 
Şi ca să-şi liniştească copiii, el le făgăduia că a doua zi are 
să le aducă mai mult. Astfel, mai cu şoşele, mai cu momele, 
adormeau şi bieţii copii, cu nădejde că a doua zi are să fie 
mai bine. 

Dintre toţi copiii, fata cea mai mare era mai tăcută şi mai 
cu judecată. Ea rămânea cu surorile şi fraţii cei mai mici 
când se duceau părinţii la muncă, vedea de dânşii, îi 

muştruluia şi îi povăţuia să fie mai cu răbdare, mai 
îngăduitori, ca să nu se amărască până într-atât părinţii. 
Dară, bate toba la urechea surdului. Adecă, de! Ce să zici? 
Ar fi fost şi ei, poate, mai îngăduitori, şi mai cu răbdare, 
dară burta le da ghies şi îi făcea de multe ori să fie 
neînţelegători. 

Într-acestea, boierului pe moşia căruia se afla aceşti 
oameni, ca şi urgisiţi de Dumnezeu, i se făcu milă de ei şi, 
într-o zi, când veni omul să se roage pentru sălaş, el îi zise: 

— Omule, te văz harnic, munceşti de te speteşti, şi două 
în tei te văz că nu poţi lega. lată, eu mă îndur şi-ţi dau un 
petec de loc, să fie de veci al tău. Du-te de-ţi alege petecul 
ce-ţi va plăcea şi apucă-te numaidecât să-ţi faci un bordei. 

— Bogdaproste, cucoane, şi Dumnezeu să primească. De 
unde dai să izvorască, răspunse bietul om. 

Se duse de-şi alese un petec de loc şi până în seară 
groapa pentru bordei o şi dete gata. 

Nepartea lui. Cum se brodi ca locul ce-şi alesese să fie 
alături cu al unui ţăran bogat şi mândru de nu-i ajungea 
cineva cu prăjina la nas. 

Peste noapte, nu ştiu cum se făcu, nu ştiu cum se drese, 
că o vită d-ale bogatului căzu în groapă şi muri. 

A doua zi dimineaţă bogatul, văzându-şi vita moartă, sări 
cu gura mare asupra săracului, îl luă de piept şi cu el târâş 
se duse la curtea boierului, să le facă judecată. 

Boierul se miră când îi văzu şi-i întrebă ce caută? 

Țăranul cel bogat zise: 

— Boierule, acest prăpădit de om, venetic în satul nostru, 
n-ar mai avea parte de el! după ce ţi-ai făcut pomană de i- 
ai dat un petec de loc, el tocmai lângă mine şi-a ales să-şi 
facă bordei! Una la mână. Bagă de seamă că, după ce e 
sărac, apoi e şi cu nasul pe sus. Al doilea, groapa ce şi-a 
făcut pentru bordei, după ce că e mare foarte, apoi n-a avut 
grijă să o acopere peste noapte cu ceva, numai ca să-mi 
facă mie pagubă, şi mi-a căzut o vită într-însa de şi-a rupt 
junghietura. judecă d-ta acum, nu e dator să mi-o 

plătească? El zice că n-are cu ce. Şi ce-mi pasă mie de 
asta? 

— Boierule, răspunse şi săracul umilit şi cu lacrămile în 
ochi cât pumnul. Boierule, n-am ce zice, omoară-mă, 
spânzură-mă, n-am ce face dacă a dat păcatul peste mine. 
Aşa este cum zice bogătaşul meu vecin. Şi fiindcă lui 
Dumnezeu îi place dreptul, drept să-ţi spui ce e drept: am 
săpat groapă, şi o groapă mare, ca să încapă bordeiul pe 
toţi ai mei, dară nici că m-am gândit ca să-i aduc pagubă. ŞI 
nici n-a fost la sufletul meu cugetul de mândrie, căci n- 
aveam pe ce mă mândri, când mi-am ales loc lângă d-lui. 
Acum lumineze-vă Dumnezeu, boierule, şi judecaţi după 
dreptate. 

Boierul sta în cumpănă. Nu ştia cui să dea dreptate. 
Vedea el că săracul a căzut în păcate, dară fără voie. După 
ce se gândi el niţel, zise: 

— Bre, oameni buni! Eu am să vă fac trei întrebări; cine 
le va dezlega mai bine, a aceluia să fie dreptatea. Vă dau 
răgaz de trei zile, gândiţi-vă. După trei zile să veniţi şi să-mi 
ghiciţi întrebările. Ţineţi bine minte. Întâia întrebare sună 
aşa: 

Ce este mai gras în lume? 

A doua: Ce este mai bun? 

Şi a treia: 

Ce aleargă mai iute? 

Aide, duceţi-vă acum. Dară să mai ştiţi una: dacă nici 
unul din voi nu va ghici vreuna din întrebările mele, să ştiţi 
că unde vă stau picioarele o să vă stea şi capetele. 

Amândoi  împricinaţii se  întoarseră la casele lor. 
Bogătaşul, lăudându-se că el are să ghicească, fiindcă ce 
lucru poate fi mai uşor decât a spune că porcul său din 
ogradă este mai gras, deoarece stă slănina pe dânsul de o 
palmă; iară săracul plângea de potopea pământul, 
gândindu-se ca ce o să spuie el. 

Dacă ajunseră fiecare la ai săi, bogătaşul era vesel că are 
să-şi câştige pricina, iară săracul se puse pe gânduri şi tot 

ofta. Copiii se adunară pe lângă dânsul, se uita, dară nu 
cutezau să-l întrebe ceva. Incepură şi ei a plânge; şi se făcu 
acolo la dânşii o plângere şi o jelanie de te luau fiori de 
milă. 

Numai fata cea mai mare îşi luă inima în dinţi şi-l întrebă 
ce are de este aşa trist? 

— Ce să am, fata mea? lacă păcate de la Dumnezeu. 
Boierul ne-a îndatorat să-i ghicim nişte întrebări pe care nici 
oamenii cei procopsiţi nu i le-ar putea spune, necum un 
sărman prost ca mine. 

— Ci spune-ne şi nouă, ca doară d-om putea să-ţi dăm 
vrun ajutor. 

— Ca ce ajutor aţi putea voi să-mi daţi, voi care nu ştiţi 
încă nici cum se mănâncă mămăliga. 

— Te miră, tată, la ce am putea fi bune şi noi. Şi apoi ce 
strică dacă ne vei spune şi nouă? 

Atunci săracul zise: iacă, iacă, iacă ce ne-a zis boierul să 
ghicim; căci de unde nu, ne va sta capul unde ne stau 
tălpile. 

Fata cea mare se puse pe gânduri şi, după ce mai cugetă 
ea ce mai cugetă, se apropie de tată-său şi îi zise: 

— la lasă, tată, nu mai fi aşa mâhnit. Nu ne lasă 
Dumnezeu pe noi să pierim. Când te vei duce la boierul să-i 
dai răspuns, ţi-oi spune şi eu ceva. Şi poate că va da 
Dumnezeu să scapi cu faţa curată dinaintea lui. 

Săracul păru a se mângâia oarecum; dară numai inima 
lui ştia. Nu voia, vezi, să-şi mai mâhnească şi copiii. 

În dimineaţa când fu a se înfăţişa la boierul ca să-i 
ghicească întrebările, fie-sa îi spuse ca ce să răspunză. 
Săracul se arăta a fi mulţumit, dară se îndoia. 

Se înfăţişară înaintea boierului. Bogătaşul, mândru şi cu 
pieptul deschis; săracul, umilit şi strâns la piept de sta să-i 
crape sucmanul cel zdrenţuit de pe dânsul. 

Boierul întrebă pe bogătaş: 

— Ei, bade, ce este mai gras pe lumea asta? 

Bogătaşul răspunse cu coraj: 

— Apoi de, cucoane, ce să fie mai gras decât porcul meu 
din ogradă, care are grăsimea pe el de o palmă de groasă. 

— Minciuni spui, răspunse boierul. Şi întrebând şi pe 
săracul, el răspunse cu sfială: 

— Apoi de, cucoane, eu zic cu mintea mea a proastă că 
pământul să fie mai gras pe lumea asta, că el ne dă toate 
bunătăţile pe care le avem. 

— Aşa este, răspunse boierul. 

Acum zise bogătaşului iară: 

— Ce aleargă mai iute pe lumea asta? 

— Armăsarul meu, cucoane, răspunse bogătaşul, că 
aleargă peste văi şi dealuri, când îi dau drumul, de nu-i vezi 
copitele. 

— Apoi de, cocoane, capul meu nu mă duce aşa departe, 
fără decât dau cu socoteală că nimic nu aleargă aşa de iute 
ca gândul, răspunse şi săracul. 

— Tu ai dreptate. Cela aiurează. 

În cele din urmă, mai întrebă o dată pe bogătaş: 

— Ce este mai bun pe lumea asta? 

— Nimic nu este mai bun pe lumea asta, milostive 
stăpâne, răspunse el, ca judecata cea dreaptă a măriei tale. 

— Eu, boierule, cu prostia mea mă duce gândul să crez 
că nimic nu e mai bun pe lumea asta ca Dumnezeu, care ne 
sufere pe lume cu toate răutăţile noastre. 

— Adevărat, aşa este, zise boierul. 

Şi întorcându-se către bogătaş, adăogă: 

— leşi afară, ţăran viclean şi mojic ce eşti, sau pui acum 
de-ţi trage la tălpi atâta cât nu poţi duce. 

Bogătaşul ieşi cu coada între picioare. 

Şi chemând mai aproape pe sărac, îl întrebă cu un grai 
blajin: 

— Spune-mi, bre, omule, cine te-a învăţat pe tine să 
răspunzi aşa de potrivit, căci din capul tău ăla secu nu crez 
să fi ieşit aşa cuvinte înțelepte. 

Bietul sărac se cam codea. Nu-i venea să spuie drept, de 
teamă să nu păţească ceva. Dară dacă se văzu încolţit, 
spuse tot adevărul precum era. 

Atunci boierul, mirându-se în sine de iscusinţa fetei 
săracului, îi porunci ca a doua zi să vie cu fata la curtea 
boierească. Ea să fie nici îmbrăcată, nici dezbrăcată, nici 
călare, nici pe jos, nici pe drum, nici pe lângă drum. 

Cum auzi săracul unele ca acestea, începu a se boci şi a 
se văicăra, de nu-ţi venea să-l mai auzi, şi se întoarse la ai 
săi. 

Fata cea mare, când auzi cele ce, îi spuse: 

— Nu te teme, tătucă, îi zise ea, că-i viu eu lui de hac! 
Numai să-mi cauţi două mâţe. 

Cum se făcu dimineaţă, fata aruncă pe dânsa un volog 
(plasă), luă mâţele la subţiori, încălecă pe un ţap şi plecă la 
curtea boierească. 

Mergând astfel pe drum, ea nu era nici călare, nici pe jos, 
căci îi da de pământ când un picior, când altul, ţapul fiind 
pitic; umbla nici pe drum, nici pe lângă drum, căci ţapul nu 
ţinea drumul drept. Aci trecea pe lângă câte un gard să 
apuce câte vrun lăstar de la vrun pomuşor; aci trecea de 
cealaltă parte. Nu era nici îmbrăcată, nici dezbrăcată cu 
vologul aruncat pe dânsa. 

Şi aşa, cu chiu, cu vai, ajunse la curtea boierească. Când 
o văzură boierul şi oamenii curţii, venind aşa, încremeniră. 
Boierul, vezi, nu voia să se dea rămas, şi porunci să dea 
drumul la doi zăvoi ce-i ţinea la curte în lanţ. Aceştia, cum 
văzură alaiul cu care venea fata săracului, se repeziră la 
dânsa, dară ea dete drumul îndată mâţelor şi zăvoii se luară 
după dânsele, iară fata săracului ajunse la scara boierească 
aşa precum îi poruncise boierul. 

Văzând şi această iscusinţă a fetei, boierul n-avu încotro 
şi fu nevoit s-o primească. Atunci porunci să o fereduiască 
(să o îmbăieze), o îmbrăcă cu nişte haine ca de mireasă şi 
hotărî să o dea după un fecior ce-l avea boierul pe lângă 
dânsul, care îl slujea cu credinţă. 

După ce o văzu boierul curăţită şi ferchezuită ca o 
mireasă, şi cum avea ea şi pe vino-încoace, i se păru mai 
frumoasă de cum era atunci; ce-i abătu lui, că pofti să o 
aibă el de nevastă, mai cu seamă că era burlac, şi se 
cunună cu dânsa. Mai-nainte de a se cununa, boierul zise 
dânsei: 

— Eu te iau de soţie; dară să ştii că tu n-ai voie să judeci 
niciodată fără de mine. 

Ea primi. 

După ce trecu cât trecu de la cununia lor, boierul se duse 
o dată în treaba lui pe moşie. În lipsa lui veniră doi ţărani cu 
o prigonire la curte. Aflând că boierul nu este acasă, şi 
văzând pe cuconiţa într-un ceardac, ei începură sa se 
jeluiască la dânsa. Ea asculta şi tăcea. 

Unul zise: 

— Aveam să mă duc până în cutare loc, însă o roată de la 
căruţă mi se stricase. Nu mai puteam înhăma iapa la căruţa 
cu trei roate, mai cu seamă că era a făta. Atunci m-am 
rugat de vecinul meu, ăsta care e de faţă, să-mi împrumute 
el o roată. El, ce e drept, aseară mi-a împrumutat roata ce 
i-am cerut, cu gând ca azi până în ziuă să mă duc la treaba 
mea. Când, ce să vedeţi, cinstiţi boieri? Astă-noapte mi-a 
fătat iapa un mânz. 

Țăranul cel cu roata, îi tăie cuvântul şi zise şi el: 

— Nu-l credeţi, cucoană, să vă ţie Dumnezeu! Roata mea 
a fătat mânzul. 

Cucoana asculta din ceardac şi tăcea. 

Ţăranii aşteptară ce mai aşteptară şi, dacă văzură că 
cucoana nu le face nici o judecată, întrebară: 

— Da unde-i dus boierul, cucoană? 

— la, s-a dus, răspunse ea, să vază un lan de mălai ce-l 
avem pe marginea unui iaz, că în toate nopţile ies broaştele 
dintr-însul şi mănâncă mălaiul. 

Ţăranii se uitară lung şi plecară. Ajungând la poarta 
ogrăzii boiereşti, ei începură a se întreba unul pe altul: 

— Ca ce fel de vorbă fu aia a cucoanei, mă, nea ăsta? 
Cum se poate broaştele să mănânce mălaiul? 

Ce se sfătuiră ei, ce vorbiră, că numai se întoarseră să 
întrebe pe cucoană ce vorbă fu aia. 

Dacă veniră dinaintea cerdacului iară, prinseră a întreba: 

— Da bine, cucoană, ca ce să fie vorba ce ne-ai spus-o? 
Poate-se ca broaştele să mănânce mălaiul? 

— Nu ştiu dacă broaştele poate să mănânce mălai, au ba, 
răspunse cucoana; dară ştiu că roata nu poate să fete 
mâniji. 

Tocmai atuncea îşi veniră şi ţăranii de acasă. Acum 
înţeleseră şiritenia vorbei cucoanei, se mirară de atâta 
înţelepciune şi se împăcară cum ştiură ei mai bine. 

Viind şi boierul acasă, întrebă: 

— Cine a mai fost p-aici în lipsa mea? Ce s-a mai 
petrecut? 

— Ce să fie? răspunse ea. laca, iaca cine a venit şi iacă 
ce s-a întâmplat cu ei, şi ce le-am zis eu. 

Boierul, cum auzi, îi zise: 

— Fiindcă ai călcat făgăduiala şi ai judecat fără mine, nu 
mai putem trăi amândoi. la-ţi ce pofteşti de la mine şi ce-ţi 
este mai drag în casa mea, şi să te duci la tată-tău acasă. 

Cucoana zise: 

— Vorbele tale, bărbate, sunt sfinte pentru mine, pentru 
că de aceea bărbatul este bărbat. Nu sunt vinovată întru 
nimic, căci n-am judecat pe acei jeluitori, ci le-am spus 
numai unde este stăpânul lor. Dar dacă d-ta găseşti cu cale 
să mă goneşti, eu mă supun fără să cârtesc şi-ţi mulţumesc 
încă din adâncul sufletului pentru bunătatea ce ai dea mă 
lăsa să-mi aleg ce mi-e mai drag din casa dumitale. Un 
lucru te mai rog: fiindcă mă goneşti, lasă-mă să mă mai 
veselesc o dată şi eu în casa domnului meu şi bărbat. Dă o 
masă şi cheamă pe prietenii noştri şi cunoscuţi să petrecem 
împreună şi să ne chefuim pentru cea din urmă oară. 

Boierul se înduplecă şi porunci de făcu o masă d-alea 
înfricoşatele, unde chemă prietenii şi pe cei mai de aproape 

ai lor. Şezură, se înveseliră şi se chefuiră cât le cerură 
inima. 

Cucoana însă tot îndesa paharele boierului şi el le tot 
bea. Şi mai dete unul, şi încă unul, până îl făcu cuc. Se 
îmbătă boierul de se coclise turtă. Atunci şi cucoana îl ia 
frumuşel la spinare, fără să mai simţă boierul ceva şi-l duse 
la tat-său acasă, unde îl puse pe cuptor de dormi până se 
trezi. A doua zi, când se deşteptă, boierul, văzându-se în 
astfel de hal, întrebă unde se află. Cucoana îi răspunse: - La 
tata acasă. Când m-ai gonit de la d-ta, mi-ai dat voie să iau 
din casa dumitale ce mi-o fi mai drag. Aceea am şi făcut. 
Nimic nu mi-a fost mai drag decât bărbatul. Nu crez să mă 
ţii de rău pentru că mi l-am luat. Când auzi boierul 
asemenea vorbe cu noimă, se gândi ce se gândi, apoi 
răspunse: - Aidem, nevastă, acasă, şi să trăim ca în sân de 
rai; acum pricep eu ce odor de femeie am dobândit. 


Și m-am suit pe o şea 
Și am spus-o aşa. 
M-am suit pe o roată 
Și am spus-o toată. 

ZÂNA MUNŢILOR 


A fost odată etc. 

A fost odată un împărat foarte viteaz; toate împărăţiile de 
prin prejurul împărăției sale îi cerea sfaturi: atâta era de 
drept şi înţelept. Când se isca sfadă între dânşii, la acest 
împărat mergeau mai întâi la judecată şi, cum zicea el, aşa 
se şi făcea, fiindcă era judecător drept şi iubitor de pace. 
Când fu aproape de bătrâneţe îi dărui Dumnezeu un fecior. 
Nu se poate spune câtă bucurie simţi împăratul când a 
văzut că dobândi un moştenitor. Toţi împărații vecini i-au 
trimis daruri. Ei nu mai puţin se bucurau că vecinul lor, care 
îi ajuta cu sfaturile şi poveţele lui cele de mult folos, a 
dobândit fecior. 

După ce se mări, îl puse de învăţă carte. El era aşa de 
silitor, încât se mirau dascălii de dânsul cum de învaţă aşa 
repede. Ceea ce învăţa ceilalţi copii într-un an, el învăţa 
numai într-o săptămână. Ajunsese să nu mai aibă dascălii 
ce să-i dea să înveţe. lară tată-său scrise carte 
împărătească la nişte filosofi vestiți ca să vie să ispitească 
cu învăţăturile lor pe fiul său. 

La curtea acelui împărat se afla pe atunci un vânător 
vestit; şi, până să vie filosofii cei vestiți, împăratul dete pe 
fiu-său acestui vânător ca să-l înveţe meşteşugul său. 

După ce veniră filosofii, învăţă şi de la dânşii câte în lună 
şi în soare. Bucuria tatălui său era aşa de mare unde vedea 
că fiu-său are să fie procopsit ca nici unul din fiii de 
împărați, încât se uita la dânsul ca la soare. lară el de ce se 
mărea d-aia se făcea mai cu minte şi mai frumos. In toată 
împărăţia lui şi a vecinilor lui împărați, altă vorbă nu era 
decât de înţelepciunea şi de frumuseţea acestui fiu de 
împărat. 

N-ajunsese să-şi răsucească mustăcioara şi foile de 
zestre curgeau de la fel de fel de împărați, care voiau să-şi 


180 


dea fetele după dânsul, dară el nu voia să se însoare aşa de 
tânăr. 

Într-una din zile mergând la vânătoare, văzu o turturică, 
care tot sărea înaintea lui; lui îi fu milă să o vâneze, el 
căuta vânaturi mari, fiindcă nu se temea de primejdii: era 
vânător meşter şi viteaz. În cele din urmă, dacă văzu şi 
văzu că tot îi sărea în cale, întinse arcul şi dete cu o 
săgeată. El se miră prea mult cum de nu o putu omori el, 
care era aşa de bun vânător, ci o răni puţin în aripă, care, 
aşa rănită, se duse de nu o mai văzu. Cum se duse 
turturica, simţi, nu ştiu cum, nu ştiu de ce, că îi ticâia inima. 

După ce se întoarse acasă, era tot cam galeş. Împăratul 
văzând că tânjeşte fiu-său cu sănătatea, îl întrebă ce are, 
iară el răspunse că n-are nimic. 

Turturica aceea era Zâna Munţilor care se îndrăgostise de 
frumuseţea lui. Ei nu-i venea la socoteală să se arate lui 
aievea, ca să-i dea pricină, şi d-aia se făcuse turturică şi îi 
tot sărea în cale. Nu ştia însă cum să facă, cum să dreagă, 
ca să se cunoască cu fiul împăratului. 

Peste câteva zile de la întoarcerea feciorului de împărat 
de la vânătoare, o femeie săracă veni la curtea 
împărătească să se bage slujnică, şi fiindcă tocmai era 
trebuinţă de o găinăreasă, o primi. 

Curăţenia şi buna îngrijire ce da găinilor şi tutulor 
paserilor de la coteţele împărăteşti ajunsese de poveste. 
Impărăteasa era aşa de mulţumită, încât în toate zilele 
spunea împăratului câte o vorbă bună pentru bărbăţia 
acestei femei tinere, dară săracă. Ea şi începuse a se gândi 
la norocirea bietei femei. Fiul împăratului auzind atâtea 
vorbe frumoase despre găinăreasă, voi să o vază şi el. Într- 
o zi, când împărăteasa se duse să cerceteze găinile şi să 
vază de coteţe, merse şi fiul său cu dânsa. 

Găinăreasa, cum văzu pe fiul de împărat, îşi aruncă ochii 
asupră-i cu o căutătură aşa de mângâioasă şi aşa de plină 
de dragoste, dară cu smerenie, încât feciorul de împărat se 
fâstâci oarecum, dară îşi ţinu firea. Simţi că obrajii îi ard, o 

sudoare rece îl trecu, şi inima începu să-i tâcâiască, de 
părea că o să-i spargă pieptul. El însuşi nu-şi putea da 
seama ca ce poate să fie istoria asta. Plecă ochii în jos, nu 
zise nici cârc, şi se întoarse acasă. 

Toată curtea împărătească lua în nume de bine pe 
această găinăreasă, pentru vrednicia şi curăţenia ei. Ea se 
purta cu toate slugile cu bună-cuviinţă, şi nimeni nu cuteza 
să-i zică nici dă-te mai încolo, pentru că ea nu le da prilej de 
glumă. 

Într-acestea un fiu al unui împărat vecin, însurându-se, a 
fost poftit la nuntă şi pe acest împărat cu toată curtea lui. 
Împăratul plin de bucurie merse la acea nuntă şi luă cu 
dânsul şi pe împărăteasă şi pe fiul său. 

În ziua aceea, când era cununia fiului de împărat, la 
nunta căruia merse acest împărat cu feciorul său, 
găinăreasa se ceru şi ea de la vătaf să o lase şi pe dânsa să 
se ducă la preumblare. Vătaful, cam râzând, îi zise: „Ce-i 
trebuie chelului? Tichie de mărgăritar”. Apoi o lăsă. lară ea, 
înghițind înfruntarea, nu zise nimic, şi plecă. 

Împăratul era vesel peste măsură văzând că din atâţi 
feciori de împărați şi domni al său se deosebea prin 
isteţimea, boiul şi înţelepciunea lui. Toate fetele de împărat 
ar fi voit să joace lângă el în horă. Când, deodată, vine la 
nuntă o fată îmbrăcată în nişte haine cum niciuna din fetele 
de împărat nu avea. 

Cosiţele ei împletite cu meşteşug şi date pe spate îi 
atingeau pulpele şi ea era aşa de bine făcută, încât ochii 
tutulor rămase la dânsa. Ea cum veni, nici una, nici alta, se 
prinse lângă feciorul de împărat şi numai lângă dânsul juca 
până către seară. 

Vorbiră, râseră, îşi povestiră fel de fel de lucruri, dară 
cam pe sub mână, fiindcă-i era ruşine feciorului de împărat 
să râză şi să vorbească aşa înaintea tătâne-său şi apoi toţi 
fiii de împărați îşi dau coate, căci băgaseră de seamă că 
necunoscuta tot lângă el juca. 

Feciorul de împărat nu mai era al său. Se mira însuşi de 
schimbarea ce simţea într-însul, dară nu cuteza să spuie 
nimănui. El îşi pusese în gând ca, la hora din urmă ce va 
juca, să întrebe pe această necunoscută cine era, de unde 
venea, de este fată ori măritată, şi se gândea că de n-ar 
avea bărbat să o ceară de nevastă. Când, pieri ca o nălucă. 

Feciorul de împărat rămase ca un zăpăcit. Se întoarse 
acasă, dară cu gândul era tot la dânsa. Tată-său, văzându-l 
tot pe gânduri şi trist, nu ştia ce să-i mai facă să-l 
înveselească oarecum. Când iată că-l poftesc la altă nuntă 
de împărat, unde se şi duse cu împărăteasa şi cu fiul său. 

Ca şi la cealaltă nuntă feciorul de împărat jucă cu fata 
cea necunoscută şi frumoasă, care venise şi la această 
nuntă şi se prinsese în horă lângă dânsul. După multe 
întrebări, află de la dânsa că şedea tocmai înspre partea 
aceea, încotro era împărăţia tatălui său, doară căci nu-i 
zisese că şade chiar la dânsul. Atunci fiul de împărat îi 
făgădui să o ducă acasă, dacă era singură, şi ea primi. Insă 
tocmai când era să se spargă nunta, ea pieri de lângă 
dânsul din horă. 

Se întoarseră deci acasă împăratul şi cu ai lui, însă fiul lor 
se topea d-a-npicioarele şi nimeni nu ştia din ce pricină. 
Deşi se făcuse vâlvă că feciorul de împărat este îndrăgostit 
cu o zână, el însă se apăra înaintea tatălui său că nu ştie la 
sufletul său nimic. Toţi vracii şi cititorii de stele se aduseră 
şi nimeni nu ştiu să-i ghicească răul de care suferă. Unul 
dintr-înşii zice că e teamă să nu dobândească lipici. 

Într-aceasta împăratul fu poftit la o altă nuntă de 
împărat, unde nu voi să se ducă, fiindcă inima lui nu era de 
veselii, ci se îngrija mai mult de fiul său. Dară dacă văzu că 
fiul său atâta stăruieşte, îi făcu voia. Acesta porunci la nişte 
credincioşi ai săi ca să aibă pregătit la îndemână câteva 
cazane cu smoală, să le fiarbă în ziua nunţii şi când va fi 
îndeseară să aştearnă pe drum smoală. După ce puse la 
cale toate astea, se duse la nuntă. 

De cum începu hora, fata cea frumoasă şi necunoscută 
veni ca din senin, şi iară se prinse lângă dânsul. 

De astă dată era gătită şi mai frumos, avea nişte haine 
de la soare te puteai uita, dar la dânsa, ba. Juca feciorul de 
împărat şi se uita la dânsa ca la un cireş copt. Şi de astă 
dată o întrebă şi ea îi tot răspunse cam în doi peri. li 
făgădui şi acum că se va lăsa să o ducă acasă. 

Când fu îndeseară la hora cea din urmă, pieri ca o 
măiastră de lângă dânsul. 

Nu se poate spune cât de mult se mâhni el, căzu la pat şi 
zăcea, fără să-i poată ajuta cineva. Tată-său ar fi dat nu ştiu 
cât aceluia ce ar fi putut să-i tămăduiască copilul. Când iată 
credincioşii lui veniră cu un condur. Măiastra, dacă se 
nămoli în smoală, mai bine lăsă condurul acolo decât să 
întârzie. 

Atunci împăratul trimise pe credincioşii lui să umble din 
casă în casă, şi să puie pe toate femeile să se încalţe cu 
acel condur, şi la care s-o potrivi, aceea să fie soţia lui. 
Tată-său se învoi şi el la această otărâre. Se duseră deci 
credincioşii lui, ocoliră toată împărăţia, cercară toate 
femeile condurul, şi la nici una nu se potrivi. 

Auzind feciorul de împărat una ca aceasta se îmbolnăvi şi 
mai rău. Apoi porunci ca să încerce şi femeile din curtea 
împărătească. La nici una nu se potrivi. Nu mai rămase 
decât găinăreasa, pe care o uitaseră; dară împărăteasa, 
aducându-şi aminte de dânsa, îi porunci să se încalţe şi ea 
cu condurul. Când îl trase la călcâi, pare că fu de acolo. Era 
turnat pe piciorul ei. Ea începu a se văicăra şi a tăgădui că 
nu era condurul ei. Feciorul de împărat cum auzi, porunci să 
i-o aducă, şi cum o văzu strigă: 

— Asta este, mamă. 

Ea, deşi  tăgăduia, dară înteţită de rugăciunile 
împăratului, ale împărătesei şi ale fiului lor, în cele din urmă 
mărturisi că ea este stăpâna condurului. 

După ce îi povesti că este zână măiastră, că îl 
îndrăgostise de când îl văzuse la vânat, că el rănise o 

turturică, şi că acea turturică era ea, şi dacă nu s-a arătat 
lui aşa cum este a fost că, de va lua de bărbat un om de pe 
pământ, toată puterea ei piere. Mai spuse că, spre a-l putea 
vedea mai adesea, intrase găinăreasă la dânşii şi că tot ce 
ea făcuse era numai pentru dragostea lui. 

După aceea ieşi la scară, bătu de trei ori în palme, şi iată 
o cărucioară, fără să fie trasă de cai, veni; ea îşi luă zestrea 
numai de scumpeturi dintr-însa, apoi, curgându-i şiroaie de 
lacrămi din ochi se întoarse şi zise feciorului de împărat: 

— lată, pentru dragostea ta, mă lepăd de puterea mea 
cea măiastră, numai şi tu să mă iubeşti, precum te iubesc şi 
eu. 

Dete drumul cărucioarei şi rămase lângă fiul împăratului, 
carele în scurt timp, se făcu sănătos. Apoi făcu o nuntă d- 
alea împărăteştile şi, după moartea tatălui său, rămaseră ei 
în scaunul împărăției, şi domnesc şi astăzi dacă nu vor fi 
murit. 

Incălecai pe-o şa etc. 

FĂT-FRUMOS CU CARÂTA DE STICLĂ 


A fost odată ca niciodată etc. 

A fost odată un om, căruia i se urâse cu deşertăciunile 
cetăților şi se făcuse sihastru. Vezi că văzuse el că tot nu e 
nimic de lumea asta oarbă şi d-aia se dusese în sihăstrie. 
Acolo el avu vecini fiarele pădurilor, şi, aşa de bun era el la 
Dumnezeu încât toate dobitoacele i se închinau şi îi lingeau 
picioarele când se întâlneau cu dânsul. 

Într-una din zile, ducându-se el la marginea râului, ce 
curgea prin pădurea aceea, ca să se spele, văzu un sicrinel 
încheiat şi smolit bine, că vine pe apă şi se opreşte de 
marginea unde sta el, şi îndată auzi că orăcăieşte ceva ca 
un copilaş. 

Stătu puţin şi cugetă el, ca ce să fie asta? Dară după ce 
se rugă puţin, ca să se depărteze de el ispita satanei, dacă 
ispită ar fi, şi după ce văzu că orăcăitul se înteţeşte, necum 
să piară dinaintea lui, prinse a scoate sicriaşul la margine. 
Şi, deschizându-l, găsi într-însul un copil mic ca de două 
săptămâni. Cum îl luă în braţe, copilul tăcu. 

Atunci sihastrul mulţumi lui Dumnezeu că i-a trimis suflet 
de om cu care să-şi mai petreacă urâtul în bungetul ăla de 
codru. 

De gâtul copilului găsi un baier în care citi pustnicul că 
acel copil este fiu al unei fete de împărat. 

De crescut, ar fi voit pustnicul să-l crească, dară nevoia 
era cu ce să-l hrănească. Atunci plecându-şi genunchii se 
rugă Domnului cu căldură, şi îndată răsări ca din pământ 
din iarbă verde un smochin mare, cu roadele, unele în 
mugur, altele în floare, altele în pârg, iară altele coapte şi 
numai bune de mâncat. Dete copilului zeamă stoarsă din o 
smochină, şi mâncă copilaşul, de se minună şi sihastrul. 

Aşa îl crescu el acolo, până ce se făcu măricel, începu a 
umbla şi a mânca şi câte altceva ce-i da sihastrul. 

După ce se mai mări, învăţă pustnicul pe fiul său de 
suflet să citească, şi să-şi adune rădăcini şi alte verdeţuri 
pentru hrană. Şi aşa petreceau ei acolo în tihnă, fără să-i 
supere cineva, bătrânul învățând pe copil tot ceea ce ştia el 
despre lume şi ale lumii, copilul ascultând şi băgând la cap 
tot ce-l învăţa tată-său cel dat lui de sus. 

Trecu aşa câţiva ani. Când, într-una din zile bătrânul 
spuse fiului său că o să se ducă la Dumnezeu. 

-Să nu te sperii, dragul meu, că are să vie un leu 
groaznic să-mi sape groapa, şi tu să mă bagi într-însa şi să 
mă acoperi cu pământ. Apoi să te sui în podul colibei mele 
şi să iei d-acolo frâul ce vei găsi şi să-l scuturi. 

Incă vorbind, pustnicul se culcă şi adormi somnul cel de 
veci. Băiatul plânse cu foc, văzându-se singur. Apoi iată, 
nene, că leul cel groaznic venea răcnind. | se făcu băiatului 
părul măciucă în cap de frică, dară, aducându-şi aminte de 
vorbele bătrânului, se linişti şi privi cum săpă groapa, în 
care el puse pe tată-său, şi îl acoperi cu pământ. După ce 
băiatul făcu precum îi zisese bătrânul, leul se duse în 
treaba lui şi nu se mai întoarse pe acolo. 

Băiatul rămâind singur, rătăcindu-se prin desişurile 
pădurii, plângea şi se tânguia de ţi se rupeau rărunchii de 
mila lui. Şi, aducându-şi aminte de cuvintele bătrânului, 
tatălui său, se sui în podul colibei, găsi frâul, îl luă şi se dete 
jos cu el. 

Am uitat să vă spui. După moartea bătrânului, smochinul 
se uscă detot, nemairămâind decât un buştean pârlit, stând 
înfipt în pământ. 

Dacă se dete jos cu frâul, băiatul îl scutură şi, iată că se 
arătă un armăsar cu şase aripi şi zice: 

— Ce porunceşti, stăpâne? 

— Ce să poruncesc? răspunse băiatul, ia să stai cu mine, 
aici, că mi-e urât singur. 

— Ba nu, stăpâne, d-ta să mergi la lume, să faci ce ţi-oi 
zice eu, că va fi mult mai bine de d-ta. 

Se miră băiatul de spusele calului. Vezi că el nu ştia nimic 
de ale lumii. Se mai miră o toană când îi spuse că trebuie 
să fie îmbrăcat. Şi, după povaţa calului, băgă mâna în 
urechea lui cea stângă şi scoase nişte haine, cu care se 
îmbrăcă. 

Şi încălecând, îl duse calul la un oraş şi trase la un han. 
Se miră el de tot ce vedea şi lua aminte la tot ce făceau 
ceilalţi oameni. 

lară după ce trecură câteva zile, în care băiatul se mai 
deprinse cu lumea, calul îi zise că trebuie să-şi facă şi 
dânsul un căpătâi. Pentru aceasta îi zise să se lege la ochi 
şi încălecând, zbură cu dânsul, ca vântul, ducându-se într- 
un dâmb şi se opri acolo. Apoi îi zise: 

— Stăpâne, descalecă, şi cu frâul în mână, apleacă-te şi 
ia de pe jos ce ţi-o da de mână şi umple-ţi sânurile. 

— Aşa orbeşte, ce naiba o să apuc? Mai bine ar fi să mă 
dezleg la ochi, răspunse băiatul. 

— Să nu faci una ca asta, vai de mine! că în clipa ce vei 
deschide ochii, cu moarte vei muri, îi zise calul. 

Băiatul ascultă. Descălecă, dară frâul din mână nu-l lăsă. 
Se plecă jos şi cu cealaltă mână lua pe nepipăite, tot ce 
putu apuca, îşi umplu sânurile, încălecă şi porni înapoi. 

Acasă dacă ajunse şi se dezlegă la ochi, ce credeţi că mi- 
ţi văzu, boieri dumneavoastră? numai pietre nestemate, 
una mai frumoasă decât alta, una mai mare decât alta. El 
nu ştia ce sunt alea, se juca cu dânsele ca copiii cu 
pietricelele. Calul însă îl învăţă ce să facă cu ele. 

Luă numai câteva şi se duse pe la neguţători de le 
schimbă pe bani. Plăti la han, îşi cumpără cele ce îi era de 
trebuinţă şi-i mai şi rămase. 

Acum calul îl învăţă ce să mai facă. Îl învăţă să aleagă 
vro câteva pietre din cele mai mari şi mai frumoase şi să le 
ducă în dar la împăratul locului aceluia. 

Şi el făcu aşa. 

lară dacă se duse la împăratul cu darul şi văzu că îl 
primeşte împăratul cu mare cinste şi atât îi preţuieşte 
darul, el spuse că mai are încă multe. 

Se sperie şi împăratul de atâta bogăţie ce văzu la băiat 
şi-l luă în nume de bine. 

Nu era ţârmonie la curte, unde să nu fie şi el chemat. Nu 
era paradie ori vrun alai sau serbare, ca să nu fie şi el 
acolo. 

Azi aşa, mâine aşa, el făcu cunoştinţă cu toţi fiii de domni 
şi de boieri şi învăţă de la dânşii, ia numai aşa auzind şi 
văzând, toate obiceiurile: cum să mânuiască sabia ori 
paloşul, cum să răsucească buzduganul, cum să întinză 
arcul şi să ochească, ba încă îi şi întrecu, că era deştept 
băiatul, iscusit şi numai spirt, ca un român verde ca bradul 
şi mândru ca stejarul. 

Toate bune. Numai de un lucru nu-şi putea da el seamă. 
Că de ce adecă împăratul era tot trist şi tânjea firea într- 
însul. Într-una din zile nu ştiu cum îi veni lui bine şi prinse a- 
| întreba: 

— Împărate, zise el, toate bunătăţile de pe lume ai, toţi ţi 
se închină ca la un mare împărat, ce ai la sufletul tău de 
eşti tot fără chef şi mâhnit? 

— Ei, dragul meu, ce să am? la nişte păcate de la 
Dumnezeu am avut să trag pe lumea asta şi acum m-au 
ajuns. Aveam o fată şi doi băieţi şi parte de ei n-am avut. 
Un spurcat de zmeu mi-a furat fata şi nu pot da cu mâna de 
urma ei, deloc, deloc. Două oştiri am trimis, împreună cu fiii 
mei şi toţi cu totul s-au prăpădit. Nevasta mea, 
împărăteasa, s-a sfârşit de dorul copiilor şi eu nu e departe 
până să mă duc să mă împreun cu dânsa, că uite, simţ că 
slăbesc din zi în zi, şi nu-mi mai dă inima să mă veselesc. 

Băiatul tăcu şi-i păru rău că aduse vorba despre lucruri 
atât de mâhnitoare sufletului împărătesc. 

Dacă se întoarse acasă la dânsul, spuse calului cele ce 
află şi-l întrebă, că nu e chip a scoate pe fată din mâna 
zmeilor? 

Calul îi răspunse: _ 

-Ce nu se poate pe lumea asta? Insă ca să scapi pe fată 
din mâna zmeului, cam greu lucru este din pricina 
zgripsoroaicii de mă-sa, că este şi vrăjitoare de înghiaţă 
apele. 

Atâta fu destul băiatului să afle. El nu voi să ştie greu 
negreu, şi se duse drept la împăratul. 

Mai aduse vorba încă o dată despre copiii lui cei pierduţi, 
cercetă mai cu d-amănuntul despre dânşii, apoi zise: 

— Mă voi duce să ti-i aduc eu, mărite împărate. 

— Fugi d-acolo, voinice, îi răspunse împăratul. Nu-ţi mai 
pierde tinereţile în deşert. N-a putut face nimic novacul 
meu, n-a putut face nimic arapul meu, dară încămite tu, un 
copil necercat în ale războiului. Novacul avea darul de culca 
la pământ o oaste întreagă, de se făcea o movilă înaltă cât 
era ea de mare, când aducea o dată mâna de o da la spate 
şi apoi el se punea de şedea d-asupra movilei. Arapul meu 
avea darul de a înghiţi o oştire cât de mare, când sorbea o 
dată, şi apoi o da afară ca şi mistuită. Şi totuşi ei s-au răpus 
ducându-se cu fiii mei la război. 

— Voi cerca şi eu, mărite împărate, dacă-mi vei da voie. 

— Du-te băiete, dacă te trage aţa la moarte. 

Şi luându-şi ziua bună de la împăratul, voinicul se duse la 
calul său şi-i spuse tot ce auzise de la împăratul, şi tot ceea 
ce hotărâse el să facă. 

— Să mergem, răspunse calul, însă cu cugetul tot la 
Dumnezeu, şi el nu ne va lăsa să pierim. 

Vezi că nu ştiu de ce, dară voinicul simţi că parcă fata 
împăratului să fie scrisa lui, şi parcă nu mai avea odihnă în 
oase. 

Se pregăti şi porni. Şi merse, şi merse, şi merse, zi de 
vară până-n seară, ca cuvântul din poveste, care d-aci 
încolo mai frumos este, până ce au ajuns la o poiană verde 
şi dezmierdătoare. Aci dacă stătură în popas, prinse a se 
sfătui cu calul, ce şi cum să facă, iară calul, ca un 


190 


năzdrăvan ce era el, îi spuse cum să apuce lucrurile ca să 
meargă la izbândă, la dor de copilă blândă. 

Şi mai merse ce mai merse şi ajunse la palaturile 
zmeoaicei. Aceste palaturi erau cu totul şi cu totul de sticlă, 
şi străluceau de la soare te puteai uita, dară la dânsele ba. 

Până a nu intra în curţile palatului stătură şi spionară, ca 
să ştie cum stau lucrurile în această curte. Trei zile şi trei 
nopţi umblară prin preajma palaturilor şi mai ispitind, aflară 
că zmeoaica cu zmeul nu erau acasă. 

Atunci Făt-Frumos călare intră în palaturi şi se opri drept 
la scară. Fata, cum îl văzu, ieşi afară. Vorbi cu Făt-Frumos 
d-a-ncălarele şi se înţeleseră la cuvinte. Fata, văzând că are 
a face cu un viteaz, intră în cămară, luă cu dânsa o gresie, 
o basma cu chenar pe margine şi o perie, ieşi repede din 
casă, se puse pe calul lui Făt-Frumos şi o luară la 
sănătoasa. 

Cum păşiră pragul porţii, începură curţile şi palaturile a 
hăui, de să ferească Dumnezeu! Şi auzind zmeoaica de 
unde era dusă, într-o clipă se întoarse acasă. Aci dacă sosi 
şi văzu că fata este răpită, se luă după dânşii şi goneşte.-i, şi 
goneşte-i, până ce, când era să puie mâna pe ei, fata 
aruncă peria înaintea zmeoaicei şi îndată se făcu o pădure 
mare şi deasă, de nu putea pui de pasăre să răzbată printr- 
însa. 

Zmeoaica făcu ce făcu, roase la copaci, căţărându-se din 
cracă în cracă şi strecurându-se prin desiş, până ce trecu 
dincolo şi să te ţii după dânşii! 

Calul zbura ca vântul, dară zmeoaica venea după dânşii 
ca gândul. Când să puie mâna pe dânşii, fata aruncă în 
urma ei basmaua. Odată se făcu o apă mare, mare de d- 
abia i se vedea marginea şi de jur împrejur înconjurată cu 
foc. Zmeoaica se făcu luntre şi punte şi trecu. Dete prin foc 
şi prin apă, şi după dânşii! tot după dânşii, şi din goană nu-i 
slăbea! 

N-apucase calul să se depărteze o bucată de loc mai de 
Doamne-ajută şi iată că zmeoaica iară îi ajunse. 

Atunci fata aruncă da-n-fuga şi gresia. Odată se făcu 
între dânşii şi zmeoaică un munte, numai şi numai de 
piatră. 

Zmeoaica crăpa de necaz şi nu mai vedea înaintea 
ochilor de cătrănită ce era. Incepu a se sui pe munte, dară 
aşi! unde era pomana aia, ca să se poată urca? Muntele era 
drept şi piatra lustruită, mă rog, ca o gresie ce era ea. N- 
avea unde pune piciorul, ca să se sprijinească. Când se 
atingea de câte un colţ de piatră, cărnurile îi sângerau, căci 
era aşa de ascuţit de tăia ca briciul. 

În cele de pe urmă, mai căţărându-se din stei în stei, mai 
d-a buşele, ca o lipitoare făcu pe dracul în patru şi se urcă 
d-asupra muntelui. Făt-Frumos sta în poale cu arcul în 
mână. Zmeoaica cum se văzu în vârful muntelui, răsuflă o 
toană şi, învârtejindu-se la vale, se lăsa ca o furtună. 

Făt-Frumos, cum văzu una ca asta, înstrună iute arcul, 
puse săgeata şi o luă la cătare. Când îi veni bine, dete 
drumul arcului şi o săgetă drept în ochi. Zmeoaica odată 
dete un țipăt de se cutremură muntele şi numai iacă venea 
d-a rostogolul, gemând. Când ajunse jos, se făcu mototol de 
durere. Făt-Frumos, cu buzduganul în mână, se apropie de 
dânsa, îi mai dete vro câteva lovituri d-alea îndesatele, că 
nu murise încă. 

Atâta mai apucă să zică zmeoaica: 

— M-ai mâncat friptă! fecior de lele ce mi-ai fost. 

Căscă gura de trei ori şi când îi ieşi sufletul din oase, se 
răspândi o duhoare de nu putea nimeni să stea lângă 
dânsa. Atât de spurcată ce era, dihania! 

Făt-Frumos şi fata de împărat nu mai puteau de bucurie. 
Ei voiră să se întoarcă acasă la împăratul, carele îi aştepta 
cu mare nerăbdare. 

Dară calul le răspunse: 

— O! o! cine se pripeşte, se pârleşte. Trebuie întâi să 
omorâm pe zmeu, fiul zmeoaicei, căci până va fi acesta 
dasupra pământului, pace de el nu veţi avea. Apoi să 
sculăm din mormânt pe fiii de împărat şi oastea ce i-a 

prăpădit zmeoaica cu farmecele sale, şi aşa, cu tot avutul 
zmeilor, să ne întoarcem acasă. 

Făt-Frumos prinse voios a se lupta cu zmeul, şi porni din 
nou la palaturile zmeoaicei. 

Zmeul aştepta înarmat să vază ce izbândă făcuse mă-sa. 
Când însă văzu pe Făt-Frumos viind ca un voinic cu fata 
lângă dânsul pe cal, i se tăie mâinile şi picioarele. P-aci, p- 
aci era să se piarză zmeul de părere de rău, că se răpusese 
mumă-sa. Dară îmbărbătându-se, stătu locului, ca să se ia 
la luptă cu Făt-Frumos. 

Acesta atâta şi aştepta. Vezi că îl învățase calul cum să 
meargă la luptă şi cum să facă. 

Se apucară deci la trântă. Şi lupte-se, şi lupte-se, zi de 
vară până-n seară, şi ca să se dovedească unul pe altul, nici 
că se pomenea. 

Văzând Făt-Frumos că îi apucă noaptea, odată se opinti 
din toate puterile, ridică în sus pe zmeu şi, aducându-l, îl 
băgă în pământ până în gât şi, ţinându-l acolo sub picior şi 
cu sabia goală în mână ridicată d-asupra lui, îl întrebă 
despre fraţii fetei şi despre oştile trimise. 

Zmeul, crezând că o să-l ierte de la moarte dacă i-o 
spune, răspunse: 

— Movilele de pământ ce ai întâlnit până aici sunt fraţii 
fetei împăratului şi oştile lui. Hrisoavele legăturii lor sunt 
puse într-o cutie de argint şi păstrată pe poliţa de după 
sobă din cămara mamei; cine le va lua şi le va citi deasupra 
acelor movile, ca să desfacă făcutul lor, legătura vrajelor se 
va dezlega şi toţi vor învia ca şi cum n-ar fi fost legaţi de 
când pământul. 

Atâta trebuie lui Făt-Frumos să ştie. Îi reteză capul şi îl 
lăsă acolo corbilor să-l mănânce. 

Şi, întrând în palaturile zmeoaicei, fata, care ochise cutia 
cu pricina, se duse drept ca pe ciripie, puse mâna şi o luă. 
Când colo ce să vază? câte movile era atâtea şi hrisoave. 

Acum altă nevoie. Cum să ghicească hrisoavele 
movilelor. Se hotărâră să meargă la câte una din ele şi să 

citească toate hrisoavele de legătură, până va da peste 
acela al movilei aceleia. 

Tocmai acum îşi veni şi Făt-Frumos de acasă. El băgase 
de seamă că aceste moviliţe de pământ grămădit se 
cutremurau când trecea pe lângă dânsele, dar nu-şi putea 
da seamă ca ce să fie. 

Şi, întorcându-se, stete la cea întâi moviliţă ce întâlni, citi 
un hrisov, citi altul, nimic! mai citi încă unul şi încă unul, 
pasămite, acesta era hrisovul prin care se legase vrajele 
moviliţei de faţă că, numai, măre, unde începu movila să se 
cutremure şi apoi să se legene, de părea că vrea să se 
dezgrădineze de pământ şi în cele din urmă pieri, şi în locu-i 
rămase un tânăr fecior de împărat, viu nevătămat. 

Acesta, cum deschise ochii, se uită împrejur, şi zise: 

— Oh! soru-mea, dară greu somn dormii! 

— Greu, fratele meu, şi ai mai fi dormit tu mult şi bine de 
nu venea omul acesta, trimis de la Dumnezeu, să ne scape 
de la robie. 

Atunci, întorcându-se către Făt-Frumos, îi zise: 

— Oricine vei fi, frate să ne fii. 

— Frate până la moarte, răspunse Făt-Frumos. 

Şi, îmbrăţişându-se porniră şi pe la celelalte movile şi la 
toate tot aşa făcură. Invie pe celălalt frate, pe novac, pe 
arap cu toate oştile lor. 

Şi se făcu o bucurie mare între dânşii de nu se poate 
spune. Bietul Făt-Frumos umbla din mână în mână, căci toţi 
voiau să-l îmbrăţişeze de mulţumire. 

Şi, întorcându-se din nou la palaturile zmeoaicei, plesni 
de patru părţi ale curților cu un bici, ce era după uşă în cui, 
care se făcu un măr de aur; Făt-Frumos îl luă şi îl băgă în 
sân. Apoi el, împreună cu fata, se puseră în carâta 
zmeoaicei care era numai şi numai de sticlă, cu cai cu tot 
de sticlă, şi se întoarse la împăratul cu alai mare. 

Când veniră olăcare şi spuseră împăratului că i se întorc 
toţi fiii lui înapoi cu oşti cu tot, p-aci, p-aci era să se piarză 
de bucurie. Işi ţinu însă firea şi le ieşi înainte, cale d-o zi. 


194 


Darămite când se văzură! Nu ştia bietul împărat pe care 
să îmbrăţişeze mai întâi. Şi când îmbrăţişa pe câte vrunul, 
parcă nu-i mai venea să se dezlipească de dânsul. 

Intrând în oraşul împărătesc, alaiul se orândui astfel: întâi 
venea pedestrimea, apoi calul lui Făt-Frumos, după care era 
Făt-Frumos cu fata împăratului în carâta zmeoaicei cea de 
sticlă, de o parte şi de alta fiii împăratului călări şi apoi 
călărimea, în cap cu novacul şi cu arapul. 

Gloatele se îmbulzeau şi da unul peste altul, care mai de 
care să vază pe mântuitorul fiilor împăratului şi toţi cu un 
glas strigau că el să fie împărat. 

După ce se cunună Făt-Frumos cu fata împăratului, 
acesta, fiind şi bătrân, se cobori din scaunul împărăției, şi 
se urcă Făt-Frumos. 

Şi domniră în pace şi în linişte lăudaţi de popor, până în 
ziua de astăzi, de n-or fi murit. 

lară eu încălecai p-o şa etc. 

BALAURUL CEL CU ŞAPTE CAPETE 


A fost odată ca niciodată etc. 

A fost odată într-o ţară un balaur mare, nevoie de cap. El 
avea şapte capete, trăia într-o groapă, şi se hrănea numai 
cu oameni. Când ieşea el la mâncare, toată lumea fugea, se 
închidea în case şi sta ascunsă până ce-şi potolea foamea 
cu vreun drumeţ pe care îl trăgea aţa la moarte. Toţi 
oamenii locului se tânguiau de răutatea şi de frica 
balaurului. Rugăciuni şi câte în lună şi în soare se făcuseră, 
ca să scape Dumnezeu pe biata omenire de acest nesăţios 
balaur, dară în deşert. 

Fel de fel de fermecători fuseră aduşi, însă rămaseră 
ruşinaţi cu vrajele lor cu tot. 

In cele din urmă, dacă văzu împăratul că toate sunt în 
deşert, hotări ca să dea pe fiica lui de soţie şi jumătate 
împărăţia sa acelui voinic, care va scăpa ţara de această 
urgie, şi dete în ştire la toată lumea hotărârea sa. 

lară după ce se duse vestea în ţară, mai mulţi voinici se 
vorbiră să meargă împreună la pândă şi să mântuiască ţara 
de un aşa balaur înfricoşat. Ei se înţeleseră între dânşii ca 
să facă un foc la marginea cetăţii, care era mai apropiată 
de locul unde trăia balaurul, şi în care cetate era şi scaunul 
împărăției, şi acolo să stea să privegheze pe rând câte unul, 
unul, pe când ceilalţi să se odihnească; şi, ca nu care 
cumva cela care ar fi de pândă să doarmă şi să vie balaurul 
să-i mănânce d-a gata, făcură legătură ca cela care va lăsa 
să se stingă focul să fie omorât, drept pedeapsă dacă va 
dormi când ar trebui să fie deştept. 

Cu aceşti voinici se întovărăşi şi un om verde, pui de 
român, ştii colea, care auzise de făgăduinţa împăratului şi 
venise să-şi încerce şi el norocul. 

Porniră, deci, cu toţii, îşi aleseră un loc aproape de 
groapă şi se puseră la pândă. 

Pândiră o zi, pândiră două, pândiră mai multe zile, şi nu 
se întâmplă nimic. lară când fu într-una din zile, cam după 
asfinţitul soarelui, pe când era de rând viteazul nostru să 
pândească, ieşi balaurul din groapă şi se îndreptă către 
voinicii care dormeau pe lângă foc. 

Viteazului care priveghea, i se făcuse inima cât un purice, 
dară, îmbărbătându-se, se repezi, şi unde se aruncă, măre, 
asupra balaurului cu sabia goală în mână, şi se luptă cu 
dânsul, până îi veni bine, şi hârşt! îi tăie un cap, hârşt! şi-i 
mai tăie unul, şi aşa câte unul, câte unul, până îi tăie şase 
capete. 

Balaurul se zvârcolea de durere şi plesnea din coadă, de 
te luau fiori de spaimă, viteazul nostru însă se lupta de 
moarte şi obosise, iară tovarăşii săi dormeau duşi. 

Dacă văzu el că tovarăşii săi nu se deşteaptă, îşi puse 
toate puterile, se mai aruncă o dată asupra grozavului 
balaur şi-i tăie şi capul ce-i mai rămăsese. Atunci un sânge 
negru lăsă din ea, fiară spurcată, şi curse, şi curse, până ce 
stinse şi foc şi tot. 

Acum ce să facă viteazul nostru, ca să nu găsească focul 
stins, când s-or deştepta tovarăşii lui, căci legătura le era 
ca să omoare pe acela care va lăsa să se stingă focul. S- 
apucă mai întâi şi scoase limbile din capetele balaurului, le 
băgă în sân şi iute, cum putu, se sui într-un copaci înalt, şi 
se uită în toate părţile, ca de va vedea undeva vro zare de 
lumină, să se ducă şi să ceară niţel foc, ca să aţâţe şi el pe 
al lor ce se stinsese. 

Cătă într-o parte şi într-alta şi nu văzu nicăiri lumină. Se 
mai uită o dată cu mare băgare de seamă şi zări într-o 
depărtare nespusă o schinteie ce abia licărea. Atunci se 
dete jos şi o porni într-acolo. 

Se duse, se duse, până ce dete de o pădure, în care 
întâlni pe Murgilă, şi pe care îl opri în loc, ca să mai întârzie 
noaptea. Merse după aceea mai departe şi dete peste 
Miazănoapte, şi trebui să o lege şi pe dânsa ca să nu dea 
peste Murgilă. Ce să facă, cum să dreagă ca să izbutească? 

O rugă să-i ajute a lua un copac în spinare, care zicea el, îl 
tăiase de la rădăcină; o învăţă el să se puie cu spatele să 
împingă, pe când el tot cu spatele la copac de cealaltă 
parte va trage cu mâinile, ca să-i pice în spinare şi să-lia să 
se ducă la treaba lui. 

Miazănoapte, de milă şi de rugăciunea ce-i făcu, se puse 
cu spatele la copacul care i-l arătă viteazul şi, pe când 
împingea, el o legă de copac cobză, şi porni înainte, că n- 
avea vreme de pierdut. 

Nu făcu multă cale şi întâlni pe Zorilă, dară lui Zorilă nu 
prea îi da meşii a sta mult de vorbă, căci, zicea el, se duce 
după Miazănoapte, pe care o luase în goană. Făcu ce făcu 
şi-l puse şi pe dânsul la bună rânduială, ca şi pe ceilalţi doi, 
dar cu mai mare bătaie de cap. Apoi plecă înainte şi se 
duse până ce ajunse la o peşteră mare, în care zărise focul. 

Aici dete peste alte nevoi. În peşteră acolo trăiau nişte 
oameni uriaşi care aveau numai câte un ochi în frunte. Ceru 
foc de la dânşii, dar ei, în loc de foc, puseră mâna pe dânsul 
şi-l legară. După aceea aşezară şi un cazan pe foc cu apă şi 
se găteau să-l fiarbă, ca să-l mănânce. 

Dară tocmai când era să-l arunce în căldare, un zgomot 
se auzi nu departe de peştera aceea; toţi ieşiră, şi lăsară pe 
un bătrân de ai lor ca să facă astă treabă. 

Cum se văzu viteazul nostru singur numai cu unchiaşul, îi 
puse gând rău. Unchiaşul îl dezlegă ca să-l bage în cazan, 
dară voinicul îndată puse mâna pe un tăciune şi-l azvârili 
drept în ochiul bătrânului, îl orbi, şi apoi, fără să-i dea răgaz 
a zice nici cârc! îi puse o piedică şi-i făcu vânt în cazan. 

Luă focul după care venise, o apucă la sănătoasa, şi 
scăpă cu faţă curată. 

Ajungând la Zorilă, îi dete drumul. După aceea o tuli la 
fugă şi fugi până ce ajunse la Miazănoapte, o dezlegă şi pe 
dânsa, şi apoi se duse şi la Murgilă pe care îl trimise să-şi 
vază de treabă. 

Când ajunse la tovarăşii săi, ei tot mai dormeau. Nu 
începuse, vezi, încă a se arăta albul zilei, atât de lungă fu 

noaptea, fiindcă voinicul îi oprise cursul, şi aşa avu timp 
destul să colinde după focul care îi trebuia. 

N-apucă să aţâţe focul bine şi tovarăşii săi, deşteptându- 
se, ziseră: 

— Dară lungă noapte fu asta, măi vere. 

— Lungă da, vericule, răspunse viteazul. 

Şi se umfla din foale ca să aprinză focul. 

Ei se sculară, apoi începură a se-ntinde şi a căsca, dară 
se cutremurară când văzură namila de lighioană lângă 
dânşii şi un lac de sânge cât pe colo. Zgâiră ochii şi cu mare 
mirare băgară de seamă că capetele balaurului lipseau, iară 
viteazul nu le spuse nimic din cele ce păţise, de teamă să 
nu intre ură între dânşii, şi se întoarseră cu toţii în oraş. 

Când ajunseră în cetate, toată lumea se veselea cu mic, 
cu mare de uciderea balaurului, de laudă sfântului că 
trecuse noaptea aia lungă, mai ajunseră o dată iară la ziuă 
şi ridica până în naltul cerului pe mântuitorul lor. 

Viteazul nostru, care văzuse şi el lipsa capetelor, nu se 
frământa deloc cu firea, fiindcă se ştia curat la inimă, şi 
porni către curtea împărătească, ca să vază ce s-o alege cu 
capetele fără limbi, căci el înţelesese că aici trebuie să se 
joace vreo drăcie. 

Pasămite, bucătarul împăratului, un ţigan negru şi buzat, 
se dusese d-a minune să vază ce mai ala, bala, pe la flăcăii 
ce stau la pândă. Şi dacă dete peste dânşii dormind şi peste 
dihania spurcată fără răsuflare, el se aruncă cu satârul de la 
bucătărie şi-i tăie capetele. Apoi merse la împăratul cu 
capetele şi i le arătă, fălindu-se că el a făcut izbânda. 

lară împăratul dacă văzu că se înfăţişează bucătarul 
curţii cu izbândă, făcu o masă mare, ca să-l logodească cu 
fie-sa, şi pusese în gând să facă o nuntă, unde să cheme pe 
toţi împărații. 

Ţiganul arăta la toată lumea hainele sale pe care le 
umpluse de sânge, ca să fie crezut. 

Când ajunse viteazul nostru la palat, împăratul cu voie 
bună şedea la masă, iară cioropina sta în capul mesei pe 
şapte perne. 

Cum ajunse la împărat, îi zise voinicul: 

— Preaînălţate împărate, am auzit că oarecine s-ar fi 
lăudat către măria ta că el ar fi ucis pe balaur. Nu e 
adevărat, măria ta, eu sunt care l-am omorât. 

— Minţi, mojicule, strigă tiganul îngâmfat, şi poruncea 
slujitorilor să-l dea afară. 

Împăratul, care nu prea credea să fie făcut ţiganul astă 
voinicie, zise: 

— Cu ce poţi dovedi zisele tale, voinicule? 

— Zisele mele, răspunse viteazul, se pot dovedi prea 
bine, porunciţi numai ca mai întâi să se caute dacă capetele 
balaurului, care stau colea la iveală, au şi limbile lor. 

— Să caute, să caute, zise bahniţa. 

El însă o cam băgase pe mânică, dară se prefăcea că nu-i 
pasă. 

Atunci căutară şi la nici unul din capete nu găsiră limbă, 
iară mesenii înmărmuriră, căci nu ştiau ce va să zică asta. 

Ţiganul, care o sfeclise detot, şi care se căia de ce n-a 
căutat capetele în gură, mai nainte de a le aduce la 
împăratul, strigă: 

— Daţi-l afară că e un smintit şi nu ştie ce vorbeşte. 

Împăratul însă zise: 

— Tu, voinicule, va să zică ne dai să înţelegem că acela a 
omorât pe balaur care va arăta limbile. 

— Fugi d-acolo, împărate, zise ţiganul care tremura ca 
varga şi se-ngălbenise ca ceara, nu vezi că calicul ăsta este 
un deşucheat, care a venit aici să ne amăgească? 

— Cine amăgeşte, răspunse voinicul liniştit, să-şi ia 
pedeapsa. 

El începu apoi a scoate limbile din sân şi a le arăta la 
toată adunarea, şi de câte ori arăta o limbă de atâtea ori 
cădea şi câte o pernă de sub ţigan, până ce, în cele din 

urmă, căzu şi el de pe scaun, atât de tare se speriase 
dihania. 

După aceea voinicul nostru spuse toate câte a păţit, şi 
cum a făcut de a ţinut noaptea atât de mult timp. 

Nu-i trebui împăratului să se gândească mult şi să vază 
că voinicul care vorbea avea dreptate, şi cum era de 
supărat pe ţigan, pentru mişelia şi minciuna lui cea 
neruşinată, porunci şi numaidecât se aduse doi cai 
neînvăţaţi şi doi saci de nuci; legă pe ţigan de coziele cailor 
şi sacii de nuci şi le dete drumul. 

Ei o luară la fugă prin smârcuri, şi unde cădea nuca, 
cădea şi bucăţica, până ce s-a prăpădit şi ţigan şi tot. 

În urmă pregătindu-se lucrurile, după câteva zile făcu 
nuntă mare, şi luă românaşul nostru pe fata împăratului de 
soţie, şi ţinu veselie mare şi nepomenită mai multe 
săptămâni, puindu-l şi în scaunul împărăției, iară fata 
lăcrămă şi mulţumi lui Dumnezeu că a scăpat-o de sluţenia 
pământului, de harapina spurcată. 

Eram şi eu p-acolo şi dedeam ajutor la nuntă, unde 
căram apă cu ciurul, iară la sfârşitul nunţii aduseră un coş 
de prune uscate să arunce în ale guri căscate. 

Încălecai p-o şa etc. 

NUMAI CU VITELE SE SCOATE SĂRĂCIA DIN 
CASA 


A fost odată ca niciodată etc. 

A fost odată un ţăran şi-l chema Neagoe. Acest ţăran era 
om voinic şi harnic. Nu-i păsa lui de nu ştiu cine de ar fi 
fost. Vezi că-şi căta de munculiţa lui, îşi plătea dajdia, se 
avea bine cu toţi din sat, şi cum făscea el, ce dregea el, se 
chivernisea omul ca să-i ajungă agoniseala muncii sale 
pentru multă vreme. 

Îi veni vremea de însurătoare şi, ca tot creştinul, îşi făcu 
şi el rândul. Ce să vezi d-ta? O dată cu nevasta se strecură 
în casa lui şi sărăcia. Ea găsise un tron vechi, urgisit într-un 
colţ din bordeiul Neagului, la care nimeni nu lua aminte, şi 
acolo, pe dânsul, Sărăcia îşi făcu culcuşul. Sta greceşte pe 
tron cât e ziulica şi nopticica de mare, şi din loc să se mişte, 
ba. Pasămite tronul era gol, nu mai punea oamenii într-însul 
nimic, atât era de vechi şi de odorogit. 

Bietul Neagoe văzu că începe a da îndărăt; lucrurile nu-i 
mai mergeau strună ca mai nainte; se luă de gânduri, 
fiindcă el se ştia că munceşte şi mai şi decât înainte, şi de 
la o vreme încoa, două în tei nu putea lega. Se spetise 
bietul om muncind, şi să salte şi el ceva, te-aşi! câtuşi de 
cât! ferita sântul! 

Ba până într-atâta ajunsese, încât să-l împingă păcatele 
să se gândească ca să-şi facă seama singur, vezi că dracul 
n-are de lucru, el nu face biserici ori puțuri pe la răspântii. 

Se zbătea bietul om, cu mintea şi cu trupul, şi parcă era 
un făcut, mergea din pagubă în pagubă, de ajunsese în 
sapă de lemn. 

Tot satul îl luase la ochi; îl vedea lucrând când la alde 
neica Burcilă, când la aleşii ori la fruntaşii satului, când la 
taica popa. Totdeauna găsea el de lucru; la toţi muncea şi 
la toţi sporea lucrul lui. 

Când însă muncea şi pentru dânsul, munca nu-i da în 
spor. De venea apa mare, arăturile lui le îneca. Dacă vrun 
prăpăd de la niscaiva lighioane ori de la ciori cădea peste 
semănăturile megiaşilor, ale lui era stinse cu desăvârşire; 
de bătea piatra holdele, apoi pe ale lui le amesteca cu 
pământul, de nu se mai alegea nici praful de dânsele; ba 
uneori porumbul se tăciuna, ba lăcuste, ba potop, ba toate 
relele numai pe capul lui cădeau. 

Sătenii, megiaşii lui, puseră mâna cu toţii de mai multe 
ori să-i dea câte vrun ajutor, să-i facă câte vro clacă, dar 
toate în deşert, că nu-i ieşea înde bine nimic; în cele din 
urmă şi vecinii şi tot satul îl părăsiră. Toţi cu totul ziceau că 
aşa i-a fost orânda şi credeau că trebuie să fi căzut asupra 
capului lui vrun blestem de la Dumnezeu. 

Ajunsese omul să-şi urască zilele. Şi aşa cu sufletul 
amărât, şezând într-o duminecă cu luleaua în gură şi 
gândindu-se cum să-şi curme viaţa, ca unul ce i se urâse cu 
sărăcia, iată că vine soţia lui şi îi spuse că peste puţin are 
să fie tată. 

El, ridicându-şi ochii la soţia lui, i se păru că vede o 
sluţenie de fiinţă stând greceşte şi ghemuită pre tronul cel 
vechi şi neîntrebuinţat. Se frecă la ochi, se mai uită o dată, 
şi ce să vază? O sfrijită de lighioaie, mai urâtă decât ciuma, 
cu barba adusă de părea că stă să o apuce de nas, cu ochii 
numai scovârliile, părul îi sta în cap de parcă ar fi fost pus 
cu furca, mâinile ei răschitoare goale, cocoşată şi cucuiată, 
de seamăn pe lume nu mai avea. 

Când văzu el o aşa nemetenie spurcată stând ca o cobe 
rea în casa lui şi pe tronul lui, un şarpe rece îi trecu prin 
sân. El însă îşi ţinu firea, şi merse drept la ea, întrebând-o: 

— Cine eşti tu, şi ce cauţi aici? 

— Eu sunt Sărăcia, răspunse ea, şi am venit nepoftită. 

— leşi afară din casa mea! 

— O! o! stăi că prea te pripeşti, voinicule, îi răspunse 
Sărăcia rânjind la dânsul cu batjocură. Ca să scoţi sărăcia 
din casă, trebuie să ai ce pune în locul ei. 

Şi, rânjind încă o dată, îi arătă nişte colţi, de care s-ar fi 
speriat şi dracul. 

Bietul om tăcu şi înghiţi găluşca. Cugetul că are să fie 
tată, vorba că trebuie să aibă ce pune în locul Sărăciei, îi 
mută gândul. 

El voia să gonească Sărăcia din casa lui, căci nu putea 
mistui înfruntarea ce i-o făcuse ea, şi apoi nu se îndura să-şi 
lase odrasla pe mâinile cele blestemate ale Sărăciei. 

Din nou se puse pe muncă, muncă jidovească, se 
zvârcolea omul şi în dreapta şi în stânga, noaptea o făcea 
zi, da şi din mâini şi din picioare, cum se zice, şi folos nici 
cât negru subt unghie. Nevoile îl năpădeau din toate părţile 
şi el nu mai ştia ce să facă. De câte ori intra în casă, de 
atâtea ori şi sfrijita de Sărăcie îi rânjea în bătaie de joc. 

Intr-una din zile, iată că şi nevestei îi abătuse să facă şi 
născu un dolofan de copil, sănătos şi voinic ca tată-său. 

Acum ce să facă el? Parale n-avea, de moară nici cât să 
orbească un şoarece, ceva toale, ori vrun dichis în casa lui, 
tufă! Nimic, dară nimic n-avea de ce se prinde ochiul la el. 
Cum s-o scoaţă la căpătâi? Ar fi voit şi el, de! să-şi boteze 
copilul cu vrun naş mai de Doamne ajută, să facă şi elo 
cumetrie. Dară cu ce? Sta bietul om cu mâinile încrucişate, 
se uita în cer şi în pământ şi nu ştia la cine să caşte gura. Şi 
de felul lui fiind om cinstit, nu voia să amăgească pe nimeni 
cu minciuna. El ştia una şi bună: când o zice da, să fie da; 
când o zice nu, apoi nu. 

El cunoştea de mult pe un cioban chiabur. Dară nu era în 
sat. Când, iată că se pomeneşte că-l cheamă cineva să-l 
cinstească. Acolo ce să-i vază ochii? Prietenul lui suia oile în 
munte. Părerea lui de bine nu se poate spune. Îl rugă să se 
cumetrească şi ciobanul primi cu bucurie să-i boteze 
pruncul. Partea lui să trăiască bine! Se puseră toate la cale 
cum e bine. 

La botez ciobanul dărui finului său o oaie fătătoare. Atâta 
îi trebui. Când fu să plece, mocanul zise: 

— Cumetre, tot n-ai tu unde ţine oiţa, lasă-o în turmă la 
mine, şi mi ţi-oi îngriji-o ca şi pe ale mele. 

— Bine, cumetre, răspunse Neagoe, să fie precum zici tu. 

El era bun bucuros că-i ia beleaua din bătătură, deoarece 
n-avea ei ce să mănânce, dar încămite să mai dea şi oii. 

Mocanul se duse cu oile. Omul se puse iară pe muncă, 
dară munca lui d-abia aducea cu ce bruma să-şi ţie zilele. 
Cum am zice muncea în sec. 

După câtăva vreme se pomeneşte cu un argat de la 
stâna mocanului. 

— Neică, m-a trimis stăpânu-meu cu lâna asta la 
dumneata. 

— E, şi ce să fac eu cu dânsa? 

— Apoi, să vezi d-ta, stăpânu-meu a pus de şi-a tuns 
oiţele şi a tuns şi oaia finului său. Aceasta este lâna ei şi a 
trimis-o cui se cuvine. 

— Foarte mulţumin de bunătate. Să spui cumătrului 
multă sănătate şi să auzim de bine. 

Şi, luând lâna din mâna argatului, intră în casă, merse 
drept către Sărăcie şi, cu grai ţanţoş, îi zise: 

— Dă-te, Sărăcie, la o parte, că am să pui lâna asta acolo. 

Sărăcia nu se îndura, neiculiţă, să iasă din culcuşul ce şi-l 
făcuse acolo. 

Rânji ea şi de astă dată, dară îi dete rânjetul prin piele, 
căci voinicul unde aduse odată lâna şi buf! o lovi după 
ceafă de era să-şi muşte limba şi o răsturnă jos de pe tron. 
Sărăcia rămase locului unde căzuse ca vai de ea. 

Oaia finului fătase un miel; acesta, după ce se mai mări, 
îl miţui şi pe dânsul ca pe mieii ceilalţi şi îi trimise miţele 
acasă. 

Țăranul, şi mai curajos, intră în casă, şi merse iarăşi drept 
la Sărăcie: 

— Dă-te, rânjito, mai la o parte, că am să pui miţele 
astea acolea. 

Şi fiindcă Sărăcia tot cam întârzia, o lovi o dată cu miţele 
de-i merse fulgii, şi o dete peste cap, mai către uşă. 

Pe toamnă se pomeneşte cu un alt argat că-i aduce un 
burduşel de brânză. 

— Baciul de la stână, zise el, a adunat laptele de la oaia 
finului, l-a făcut brânză şi l-am adus acasă. 

— Spune cumătrului, răspunse Neagoe, că finul d-sale îi 
sărută mâinile şi să ne vedem sănătoşi. 

Apoi se întoarse repede în casă şi îndreptându-se către 
Sărăcie, îi zise: 

— Dă-te, Sărăcie, la o parte, că am să pui burduful ăsta în 
locul tău. 

— Da unde să mai mă dau? răspunse Sărăcia. 

— leşi afară, dacă n-ai loc, şi te du în oţelele puştii vrunui 
vânător că acolo ţi-e locul. 

— Ba aia-i vorbă! mai puneţi pofta în cui. 

Şi lovind-o cu burduful în cap, o făcu mototol după uşă. 

Bietul Neagoe fu nevoit să petreacă încă o iarnă întreagă 
cu Sărăcia pe vatră. 

În vara viitoare, mielul de la oaia finului se făcuse mare. 

Acum îi aduse două lâne. 

Țăranul intră cu amândouă în mână şi bufnind şi 
răzbufnind pe Sărăcie, o pofti să iasă afară cu nepusă în 
masă. Sărăcia dacă văzu zorul, dete dosul pe uşă afară, şi 
să te ţii pârleo, îi sfârâia călcâiele fugind, până ce se duse 
să-şi clocească ouăle în oţelele puştilor vânătorilor. 

Şi d-atunci a rămas de vânătorii sunt săraci, fiindcă-şi 
pierd vremea prin colții de piatră, prin mărăcini, umblând 
toată ziua până să împuşte şi ei câte vro babuşcă de nu ştiu 
care păsărică. 

Neagoe începu a bate în pinteni de bucurie, că se 
cotorosise de sărăcie. Acum pe ce punea mâna, punea şi 
Dumnezeu mila. Toate îi mergeau înde bine. Începu şi el a 
lega gura pânzei. Munca lui se vedea cum mergea înainte şi 
avea parte de ea. Ce să mai spunem multe? In scurtă 
vreme ajunse fruntaş al satului, după hărnicia lui, cu 
vitişoare, cu pluguleţ şi cu toate dichisurile unui om cu 
parte lăsată de la Dumnezeu. 

Vezi că numai cu vitele se scoate sărăcia din casă afară. 

ZÂNA ZÂNELOR 


A fost odată ca niciodată etc. 

A fost odată un împărat mare şi puternic, şi el avea trei 
feciori. Făcându-se mari, împăratul se gândi fel şi chipuri 
cum să facă să-şi însoare copiii ca să fie fericiţi. Într-o 
noapte, nu ştiu ce visă împăratul, că a doua zi, de 
mânecate, îşi chemă copiii şi se urcă cu dânşii în pălimarul 
unui turn ce avea în grădină. Porunci să-şi ia fiecare arcul şi 
câte o săgeată. 

— Trageţi, copii, cu arcul, le zise împăratul, şi unde va 
cădea săgeata fiecăruia, acolo îi va fi norocul. 

Copiii se supuseră fără a cârti câtuşi de puţin, căci ei 
erau încredinţaţi că tatăl lor ştia ce spune. Traseră, deci, şi 
săgeata celui mai mare din fii se înfipse în casa unui 
împărat vecin; a celui de al doilea se înfipse în casa unui 
boier mare d-ai împăratului; iară săgeata celui mai mic se 
urcă în naltul cerului. Li se strâmbaseră gâturile uitându-se 
după dânsa, şi p-aci, p-aci, era să o piarză din ochi. Când, o 
văzură coborându-se şi se înfipse într-un copac nalt dintr-o 
pădure mare. 

Se duse fiul cel mare, îşi luă soţie pe fata împăratului 
vecin, şi se întoarse cu dânsa la tatăl său. 

Se duse şi cel mijlociu şi se întoarse şi el cu o soţioară 
mândră şi frumoasă. 

Se duse şi cel mic. Cutreieră lumea până ce ajunse la 
pădurea cea mare unde se lăsase săgeata lui. Bâjbâi el şi 
orbecăi p-acolo prin bunget, până ce dete de copacul în 
care se înfipsese şi săgeata lui. Acest copac era nalt şi gros 
şi bătrân, de când urzise Dumnezeu pământul. Se încovrigă 
el de dânsul, şi se urcă până ce ajunse de se agăţă deo 
ramură. Şi din ramură în ramură, când atârnat cu mâinile, 
când cu picioarele încrucişate şi încleştate, ajunse până în 
vârf. Acolo puse mâna şi-şi luă săgeata. Se dete jos cu 

sufletul plin de obidă şi de mâhnire, socotind că este sec de 
noroc, căci, se gândea el, ca ce era să găsească în acel 
copac? 

Nu-i fu destul că nu-şi aflase acolo pe scrisa lui, nu-i fu 
destul că făcuse atâta cale în deşert, se mai pomeni, când 
vru să plece de lângă copac, că se agaţă de spinarea lui o 
bufniţă. Hâţ în sus, hâţ în jos, bufnița să se ducă din 
spinarea lui, ba. Il înhăţase, drăcoaica, cu ghiarele, ca o 
gaiţă spurcată, şi nu-l slăbea nici cât ai da în cremene. 

Mai se suci, mai se învârti să scape de pacoste, şi nu fu 
nici un chip. Dacă văzu şi văzu, se hotări şi el a se duce 
acasă cu saxanaua în spinare şi o luă la drum. In cale băgă 
de seamă că alte şase bufniţe se ţineau după dânsul. Merse 
el, biet, cu alaiul după dânsul, şi potrivi astfel ca să ajungă 
acasă noaptea, spre a nu se face de râsul dracilor de copii. 

Cum intră în cămara unde locuia dânsul în palaturile 
tătâne-său, cele şase bufniţe se aşezară care şi pe unde; iar 
cea d-a şaptea bufniţă, care se încleştase de spinarea lui, 
se aşeză în pat. 

Mai stătu bietul flăcău, se mai socoti, se mai gândi, mai 
plănui, şi în cele din urmă găsi cu cale să le lase în pace, să 
vază unde are să iasă această întâmplare. Mai cu seamă că 
acum se cortorosise de saxanaua din spinare. 

Şi cum era şi rupt de osteneală de atâta călătorie şi de 
atâta tevatură ce avu pe drum, adormi, cum puse capul jos, 
de parcă l-ai fi lovit cu muchea în cap. 

A doua zi, ce să-i vază ochii? Lângă dânsul în pat, o zână 
aşa de frumoasă, de amuţea şi nu ştiu cine când o vedea; 
iară la capetele patului lor şase roabe, una mai frumoasă 
decât alta. Mai văzu, într-un colţ al cămărei, şapte piei de 
bufniţe, aruncate una peste alta. 

Se miră tată-său, se miră mumă-sa de aşa frumuseţe şi 
gingăşie, ce nu mai văzuseră de când erau ei. 

Ziua de nuntă a fratelui celui mai mare viind, se duse şi 
fiul cel mic al împăratului, însă singur, căci nu putea să ia şi 
pe zână, măcar că era să-i fie logodnică. Când, se pomeni 

cu dânsa că se prinde în horă lângă dânsul. Nu mai putea 
de bucurie, când o văzu. Se fălea, nene, cât un lucru mare; 
căci alta ca dânsa nu se găsea în toată împărăţia lor şi a 
vecinilor lor. Toţi nuntaşii rămaseră cu ochii bleojdiţi la 
dânsa. lar ceilalţi fii de împărați şi domni care erau poftiţi la 
nuntă dedeau târcoale roabelor ce venise cu zâna, şi care 
de care umbla să se prinză în horă lângă dânsele. Şi astfel 
se veseliră până seara. La masă, zâna se aşeză lângă fiul 
cel mic al împăratului. Mâncară şi se chefuiră până la 
miezul nopţii. Apoi se duseră fiecare la ale sale. Fiul cel mic 
al împăratului se duse în cămara lui. Zâna după dânsul. Se 
culcară şi dormiră ca nişte împărați ce erau ei. Când se 
sculă dimineaţa şi văzu pieile de bufniţă tot acolo, îl apucă 
un cutremur de scârbă, aducându-şi aminte de cele ce 
păţise de la dânsele. 

Se făcu şi nunta fiului de al doilea al împăratului. Fiul cel 
mic se duse la nuntă iarăşi singur, şi iară se pomeni cu zâna 
că vine, şi nici una, nici alta, ţop! se prinse lângă dânsul în 
horă. Creştea inima într-însul de bucurie şi de fală, mai cu 
seamă când vedea pe ceilalţi fii de împărați şi de domni că 
le lăsa gura apă la toţi după o aşa bucăţică. Ei, vorba ăluia, 
în pofida căpşunelor, mâncau foile. Işi scoteau şi ei focul 
jucând în horă cu roabele zânei. Seara iară se puseră la 
masă. 

Fiului celui mic al împăratului, ce-i dă lui dracul în gând, 
se scoală de la masă, se duce în cămara lui, ia pieile de 
bufniţă şi le aruncă în foc, apoi vine şi se aşează la masă 
din nou. 

O dată se făcu o tulburare între meseni. Şi iată de ce. 
Una din roabe strigă: 

— Stăpână, suntem în primejdie! 

Alta zise: 

— Stăpână, mie îmi miroase a pârlit! Este prăpădenie de 
noi. 

lară ea răspunse: 

— Tacă-vă gura, tocmai acum la masă v-aţi găsit şi voi să 
vorbiţi secături? 

Nu trecu însă mult şi mai zise şi a treia: 

— Stăpână! nu e scăpare, suntem vândute mişeleşte. 

In aceeaşi vreme, şi dânsa strâmbă niţel din nas. 
Pasămite îi venise şi ei miros de pârleala pieilor. Şi deodată 
sculându-se cu toatele de la masă, se făcură şapte 
porumbei. Apoi zâna zise fiului celui mic de împărat: 

— Ai fost nerecunoscător. Cu bine te-am găsit, cu bine să 
rămâi. Până nu vei izbuti să faci ce n-a făcut om pe lume, 
să nu dai cu mâna de mine. 

Se înălţară, deci, în slava cerului şi îndată pieriră din ochii 
lui. 

În deşert mai rugară mesenii pe fiul împăratului să şează 
la masă, în deşert îl îndemnară părinţii şi fraţii să nu-şi mai 
facă inimă rea, căci el rămăsese cu ochii după porumbei şi 
nu se mai puse la masă. 

A doua zi până în zori plecă să-şi găsească logodnica. El 
simţea bine acum că fără dânsa nu mai putea trăi. Îşi luă 
ziua bună de la părinţi şi de la fraţi şi o porni în pribegie. 

Trecu dealuri, văi, colnice, străbătu păduri întunecate şi 
de picior neumblate, dete prin smârcuri şi lacovişte, şi de 
urma porumbeilor săi nu putu da. Se frământa cu firea 
voinicul, cerceta, căuta, întreba; dară nici o ispravă nu-mi 
făcea. Cu inima înfrântă, cu sufletul zdrobit de mâhnire, şi 
cu dogorul dragostei într-însul, umbla ca un zmeu şi ca un 
leu paraleu, dară toate în deşert. Uneori îl băteau gândurile 
să-şi facă seama singur, să se dea de râpă, ori să-şi 
sfărâme capul de colții de piatră de prin munţi; dară parcă îi 
spunea inima că odată, odată, o să se sfârşească toate 
necazurile sale, şi deodată îşi venea în sine, şi se punea din 
nou pe drum, mai cu hărnicie şi mai tare în credinţă că cine 
caută cu amănuntul şi cu stăruinţă trebuie să găsească şi 
gândul să şi-l izpândească. 

Rupt de osteneală şi de zbuciumare, se dete niţel la 
umbră într-o vâlcea, să se mai odihnească oleacă. Şi stând 

el acolo, îl fură somnul. Deodată se deşteptă, auzind o 
gârâială de graiuri omeneşti, şi sări drept în sus. Ce să vezi 
dumneata? Trei draci se certau de făceau clăbuc la gură. Se 
duse la dânşii cu pieptul înainte şi le zise: 

— Cearta fără păruială, ca nunta fără lăutari. 

— Se lovi ca nuca în perete şi vorba ta, iacă, răspunseră 
ei. Dară noi nu ne certăm, ci numai ne sfădim. 

— Şi pentru ce vă sfădiţi voi? îi întrebă el; căci gălăgia ce 
faceţi voi, mort d-ar fi cineva şi tot îl deşteptaţi. 

— Uite, avem de moştenire, de la tata, o pereche de 
opinci, o căciulă şi un bici, şi nu ne învoim între noi, care ce 
să ia din ele. 

-Şi la ce sunt bune bulendrele pe care vă sfădiţi voi? 

— Când se încalţă cineva cu opincile, trece marea ca pe 
uscat. Când pune căciula în cap, nu-l vede nici dracul, 
măcar de i-ar da cu degetul în ochi. lară când va avea biciul 
în mână şi va trosni asupra vrăjmaşilor săi, îi împietreşte. 

— Aveţi dreptate să vă sfădiţi voi, mă. Căci una fără alta, 
aceste bulendre nu fac nici două cepe degerate. lacă ce-mi 
zice mie gândul, de veţi voi să mă ascultați, să vă fac eu 
dreptate omenească. 

— Te ascultăm, te ascultăm, răspunseră dracii într-o 
glăsuire, spune-ne cum, şi vom vedea. 

— Vedeţi voi cei trei munţi ce stau în faţa noastră? Să vă 
duceţi fiecare în câte unul, şi cine va veni mai curând, după 
ce vă voi face eu semn, ale lui să fie toate astea. 

— Că bine zici d-ta! Aşa vom face. Bravo! iacă ne-am 
găsit omul carele să ne facă dreptate. 

Şi îndată o rupseră d-a fuga dracii, tulind-o fiecare înspre 
câte un munte. 

Până una, alta, voinicul puse opincile în picioare, căciula 
în cap şi luă biciul în mână. Când ajunseră dracii în vârfurile 
munţilor şi aşteptară să le facă semnul, fiul cel mic al 
împăratului trăsni de trei ori cu biciul în faţa fiecărui drac, şi 
îi împietri acolo locului. Apoi o luă şi el la drum în treaba lui, 
unde îl trăgea dorul. 

Abia mai făcu vro zece paşi şi văzu pe sus un stol de 
şapte porumbei. Îi urmări din ochi până ce îi văzu în ce 
parte de loc se lăsară. Într-acolo deci şi dânsul îşi îndreptă 
cărările pentru care se ostenise atâta mare de vreme. 

Trecu mări, pâraie şi ape mari ca pe uscat, mai cutreieră 
tări şi pustiuri, până ce ajunse la un munte mare, mare, al 
cărui vârf da de nori. Aci văzuse el că se lăsase porumbeii. 
Se puse a se urca pe dânsul, şi, din văgăună în văgăună, 
din stei de piatră în colţi, din râpă în râpă, căţărându-se 
când pe muchi, când pe coame de munţi, ajunse la o 
peşteră. Intrând acolo, rămase ca lovit de trăsnet când văzu 
nişte palaturi ca de domn şi aşa de măiestrit lucrare, cum 
nu se văd pe pământul nostru. Acolo locuia logodnica lui, 
zâna zânelor. Cum o văzu primblându-se prin grădină cu 
roabele după dânsa, o şi cunoscu. Un copilaş de drăguleţ se 
ţinea după zână, alerga, se zbenguia printre flori, şi tot 
striga pe zâna ca să-i arate câte un fluturel. Pasămite zâna 
rămăsese grea când zburase de la masă. Şi acesta era 
copilul lor. A 

Nu mai putea de bucurie fiul cel mic al împăratului. li 
venea să dea fuga, ca un bezmetic, să ia copilaşul să-l 

sărute. Dară îşi luă seama, nu care cumva să se sperie. Pe 
dânsul nu-l vedea nimeni, căci era cu căciula în cap. 

Începuse a da îndeseară, şi el nu ştia cum să se arate. În 
cele din urmă auzind că pofteşte la masă pe zâna, se duse 
şi el şi se aşeză între dânsa şi între copilaşul lor. Aduseră 
bucate. El mânca ca un lup flămând, căci nu mai ţinea 
minte de când nu mâncase el legumă fiartă. Zâna se miră 
cum de se sfârşeşte bucatele aşa de iute. Porunci de mai 
aduse. Dară şi acele se fituiră într-o clipă. 

Între acestea, el ridicându-şi niţel căciula dinspre partea 
copilului, acesta îl zări şi, o dată, strigă: 

— Uite tata, mamă! 

— Tată-tău, dragul meu, nu va da peste noi până nu va 
săvârşi o faptă năzdrăvană, răspunse mă-sa. 

El îşi trase iute, iute, căciula pe ochi şi începu iarăşi a 
mânca, de părea că se bat lupii la gura lui. După ce sfârşi şi 
aceste bucate, zâna, cuprinsă de mirare, porunci să se mai 
aducă, ca să fie din destul. 

Fiul împăratului se mai arătă copilaşului încă o dată, plin 
de bucurie că fiul său îl cunoscu. 

Copilul iarăşi spuse mă-si; şi aceasta iarăşi îl ţinu de rău, 
vezi că nu-i venea ei a crede să fi făcut bărbatu-său niscai 
fapte minunate, prin care să poată ajunge la dânsa. Ea ştia 
că pe acolo nici pasăre măiastră nu calcă. Copilul tăcu, căci 
tată-său îşi trăsese căciula pe ochi numaidecât. 

Mai mâncă până ce isprăvi şi aceste bucate. Mânca nene, 
şi nu se mai sătura. Nemaiavând ce să mai aducă la masă, 
zâna începu a cârti că nu mai rămăsese şi pentru roabe. 
Când iată copilul că strigă iarăşi: 

— Mamă! zău că este tata. 

— Dară unde este, mă? ce tot aiurezi tu? 

— Ba nici aiureală, nici nimic. Uite-l, este colea lângă 
mine, uite-l, mă ia în braţe. 

Se sperie zâna când auzi. Dară el nu o lăsă până în cele 
din urmă fără să se arate, ca să nu-i vie ceva rău. Şi luându- 
şi căciula din cap, zise: 

— lată-mă şi eu. Tu n-ai vrut să crezi pe fiul nostru când 
ţi-a spus că m-a văzut. Eu n-am ştiut ce să crez când am 
văzut scârboasele alea de piei, ci am socotit că fac bine, 
dându-le focului, ca să vă scap pe voi de ele. 

— Aşa am fost noi ursiţi să pătimim, răspunse zâna. Lasă 
acum cele trecute uitării, şi spune-mi cum ai izbutit de ai 
ajuns până aici. 

Şi după ce-şi povesti toate întâmplările, şi tot ce păţi, se 
îmbrăţişară, sărută copilul şi rămase acolo cu toţi. El stărui 
de dânsa să iasă iarăşi la lume, şi ea îl ascultă. Se 
întoarseră deci cu toţii la împăratul, tatăl voinicului, şi acolo 
făcu o nuntă de se duse vestea în lume. 

Împăratul acela îmbătrânind, toată boierimea şi tot 
poporul aleseră pe fiul său cel mic de împărat, pentru că 

era român verde, întreg la minte şi drept la judecată; şi 
trăiră şi împărăţiră în fericire, de le rămase numele de 
pomenire în vecii vecilor. 

lară eu încălecai p-o şea etc. 

GREUCEANU 


A fost odată ca niciodată etc. 

A fost un împărat şi se numea Împăratul Roşu. El era 
foarte mâhnit că, în zilele lui, nişte zmei furaseră soarele şi 
luna de pe cer. 

Trimise deci oameni prin toate ţările şi răvaşe prin oraşe, 
ca să dea în ştire tutulor că oricine se va găsi să scoaţă 
soarele şi luna de la zmei, acela va lua pe fiie-sa de nevastă 
şi încă şi jumătate din împărăţia lui, iară cine va umbla şi nu 
va izbândi nimic, acela să ştie că i se va tăia capul. 

Mulţi voinici se potricăliseră semeţindu-se cu uşurinţă că 
va scoate la capăt o asemenea însărcinare; şi când la 
treabă, hâţ în sus, hâţ în jos, da din colţ în colţ şi nu ştia de 
unde s-o înceapă şi unde s-o sfârşească, vezi că nu toate 
muştele fac miere. Împăratul însă se ţinu de cuvânt. 

Pe vremea aceea, se afla un viteaz pre nume Greuceanu. 
Auzind şi el de făgăduinţa împărătească, ce se gândi, ce se 
răzgândi, că numai îşi luă inima în dinţi, încumetându-se pe 
ajutorul lui Dumnezeu şi pe voinicia sa, şi plecă şi el la 
împăratul să se închine cu slujba. Pe drum se întâlni cu doi 
oameni pe care slujitorii împărăteşti îi ducea la împăratul ca 
să-i taie, pentru că fugiseră de la o bătălie ce o avusese 
împăratul acesta cu nişte gadine. Ei erau trişti, bieţii 
oameni, dară Greuceanu îi mângâie cu nişte vorbe aşa de 
dulci, încât le mai veni niţică inimă, că era şi meşter la 
cuvânt Greuceanu nostru. 

El îşi puse nădejdea în întâmplarea aceasta şi îşi zise: 
„Îmi voi încerca norocul. De voi izbuti să înduplec pe 
împăratul a ierta pe aceşti oameni de la moarte, mă voi 
încumeta să mă însărcinez şi cu cealaltă treabă; iară de nu, 
sănătate bună! Mă voi duce de unde am venit. Asta să fie în 
norocul meu; niciodată nu strică cineva să facă o 
încercare.” 

Şi astfel, poftorindu-şi unele ca acestea, aide, aide, 
ajunge la curtea împărătească. 

Înfăţişându-se la împăratul, atâtea îi povesti, aşa cuvinte 
bune şi dulci scoase şi atâta meşteşug puse în vorbirea sa, 
încât şi împăratul crezu că pe nedrept ar fi să omoare pe 
acei oameni; că mai de folos i-ar fi lui să aibă doi supuşi mai 
mult, şi că mai mare va fi vaza lui în lume de s-ar arăta 
milostiv către popor. 

Nu mai putură oamenii de bucurie când auziră că 
Greuceanu a măglisit pe împăratul până într-atâta, încât l-a 
făcut să-i ierte. Mulţumiră lui Greuceanu din toată inima şi îi 
făgăduiseră că în toată viaţa lor se vor ruga lui Dumnezeu 
pentru dânsul ca să meargă din izbândă în izbândă, ceea ce 
şi făcură. 

Această izbândă o luă drept semn bun, şi Greuceanu, 
mergând a doua oară la împăratul, grăi cu cuvintele lui 
mieroase cele următoare: 

— Mărite doamne, să trăieşti întru mulţi ani pe luminatul 
scaunul acestei împărăţii. Mulţi voinici s-au legat către 
măria ta să scoaţă de la zmei soarele şi luna pe care le-a 
hrăpit de pe cer, şi ştiu că cu moarte au murit, fiindcă n-au 
putut să-şi îndeplinească legămintele ce au făcut către 
măria ta. Şi eu, mărite doamne, cuget a mă duce întru 
căutarea acestor tălhari de zmei, şi mi-ar fi voia să-mi cerc 
şi eu norocul, doar-doar va da Dumnezeu să ajungem a 
putea pedepsi pe acei blestemaţi de zmei, pentru 
nesocotita lor îndrăzneală. Dar fii-mi milostiv şi mână de 
ajutor. 

— Dragul meu Greucene, răspunse împăratul, nu pot să 
schimb nici o iotă, nici o cirtă din hotărârea mea. Şi aceasta 
nu pentru altceva, ci numai şi numai pentru că voiesc să fiu 
drept. Poruncile mele voi să fie una pentru toată împărăţia 
mea; la mine părtinire nu este scris. 

Văzând statornica hotărâre a împăratului şi dreptatea 
celor vorovite de dânsul, Greuceanu cuvântă cu glas 
voinicesc: 

— Fie, mărite împărate, chiar de aş şti că voi pieri, tot nu 
mă voi lăsa până nu voi duce la capăt bun sarcina ce îmi 
iau de bunăvoia mea. 

Se învoiră, şi preste câteva zile şi plecă, după ce puse la 
cale tot ce găsi că e bine să facă, ca să scape cu faţa curată 
din această întreprindere. 

Greuceanu luă cu dânsul şi pe fratele său şi merse, 
merse, merse cale lungă, depărtată, până ce ajunse la 
Faurul pământului, cu care era frate de cruce. Acest faur 
fiind cel mai meşter de pe pământ, era şi năzdrăvan. Aici se 
opriră şi poposiră. Trei zile şi trei nopţi au stat închişi într-o 
cămară Greuceanu cu Faurul-pământului şi se sfătuiră. 

Şi, după ce se odihniră câteva zile şi mai plănuiră ceea ce 
era de făcut, Greuceanu şi frate-său o luară la drum. 

Indată după plecarea Greuceanului, Faurul-pământului se 
apucă şi făcu chipul lui Greuceanu numai şi numai din fier, 
apoi porunci să arză cuşniţa ziua şi noaptea şi să ţină chipul 
acesta fără curmare în foc. 

lară Greuceanu şi frate-său merseră cale lungă, şi mai 
lungă, până ce li se făcu calea cruci; aici se opriră, se 
aşezară pe iarbă şi făcură o gustărică din merindele ce mai 
aveau, şi apoi se despărţiră, după ce se îmbrăţişară, şi 
plânseră ca nişte copii. 

Mai nainte d-a se despărţi, îşi împărţiră câte o basma şi 
se înţeleseră zicând: „Atunci când basmalele vor fi rupte pe 
margini, să mai tragă nădejde unul de altul că se vor mai 
întâlni; iară când basmalele vor fi rupte în mijloc, să se ştie 
că unul din ei este pierit”. Mai înfipse şi un cuţit în pământ 
şi ziseră: „Acela din noi, care s-ar întoarce mai întâi şi va 
găsi cuțitul ruginit să nu mai aştepte pe cellalt, fiindcă 
aceasta însemnează că a murit”. Apoi Greuceanu apucă la 
dreapta şi frate-său la stânga. 

Fratele Greuceanului, umblând mai multă vreme în sec, 
se întoarse la locul de despărţire şi, găsind cuțitul curat, se 
puse a-l aştepta acolo cu bucurie, că văzuse soarele şi luna 
la locul lor pe cer. 

lară Greuceanul se duse, se duse pe o potecă care-l 
scoase tocmai la casele zmeilor, aşezate unde-şi înţărcase 
dracul copiii. Dacă ajunse aici, Greuceanul se dete de trei 
ori peste cap şi se făcu un porumbel. Vezi că el ascultase 
năzdrăvăniile ce-l învățase Faurul-pământului. Făcându-se 
porumbel, Greuceanu zbură şi se puse pe un pom care era 
tocmai în faţa caselor. 

Atunci, ieşind fata de zmeu cea mare şi uitându-se, se 
întoarse repede şi chemă pe mumă-sa şi pe soră-sa cea 
mică, ca să vină să vază minunea. 

Fata cea mică zise: 

— Măiculiţă şi surioară, pasărea asta gingaşă nu mi se 
pare ogurlie pentru casa noastră. Ochii ei nu seamănă a de 
pasăre, ci mai mult seamănă a fi ochii lui Greuceanul cel de 
aur. Până acuma ne-a fost şi nouă! D-aici înainte numai 
Dumnezeu să-şi facă milă de noi şi d-ai noştri. 

Pasămite aveau zmeii cunoştinţă de vitejia lui 
Greuceanu. 

Apoi intrară câteşitrele zmeoaicele în casă şi se puseră la 
sfat. 

Greuceanu numaidecât se dete iarăşi de trei ori peste 
cap şi se făcu o muscă şi intră în cămara zmeilor. Acolo se 
ascunse într-o crăpătură de grindă de la tavanul casei şi 
ascultă la sfatul lor. După ce luă în cap tot ce auzi, ieşi 
afară şi se duse pe drumul ce ducea la Codrul Verde şi 
acolo se ascunse subt un pod. 

Cum se vede treaba, din cele ce auzise, ştia acum că 
zmeii se duseseră la vânat în Codru Verde şi aveau să se 
întoarcă unul de cu seară, altul la miezul nopţii şi tartorul 
cel mare despre ziuă. 

Aşteptând Greuceanu acolo, iată, măre, că zmeul cel mai 
mic se întorcea şi, ajungând calul la marginea podului, unde 
sforăi o dată şi sări înapoi de şapte paşi. Dară zmeul, 
mâniindu-se, zise: 

— Ah, mânca-o-ar lupii carnea calului! Pe lumea asta nu 
mi-e frică de nimeni, numai de Greuceanul de Aur; dar şi pe 
acela c-o lovitură îl voi culca la pământ. 

Greuceanu, auzind, ieşi pe pod şi strigă: 

— Vino, zmeule viteaz, în săbii să ne tăiem, sau în luptă 
să ne luptăm. 

— Ba în luptă, că e mai dreaptă. 

Se apropiară unul de altul şi se luară la trântă. 

Aduse zmeul pe Greuceanu şi-l băgă în pământ până în 
genunchi. Aduse şi Greuceanul pe zmeu şi-l bagă în pământ 
până în gât şi-i tăie capul. Apoi, după ce aruncă leşul 
zmeului şi al calului sub pod, se puse să odihnească. 

Când, în puterea nopţii, veni şi fratele cel mare al 
zmeului, şi calul lui sări de şaptesprezece paşi înapoi. El 
zise ca şi frate-său, iară Greuceanul îi răspunse şi lui ca şi 
celui dintâi. 

leşind de sub pod, se luă la trântă şi cu acest zmeu. 

Şi unde mi-aduse, nene, zmeul pe Greuceanu şi-l bagă în 
pământ până la brâu. Dară Greuceanu, sărind repede, unde 
mi-aduse şi el pe zmeu o dată, mi-l trânti şi-l băgă în 
pământ până în gât şi-i tăie capul cu paloşul. Aruncându-i şi 
mortăciunea acestuia şi a calului său sub pod, se puse 
iarăşi de se odihni. 

Când despre zori, unde venea, măre, venea tat-al 
zmeilor, ca un tartor, cătrănit ce era, şi când ajunse la capul 
podului, sări calul lui de şaptezeci şi şapte de paşi înapoi. 
Se necăji zmeul de această întâmplare cât un lucru mare şi 
unde răcni: 

— Ah, mâncare-ar lupii carnea calului; că pe lumea asta 
nu mi-e frică de nimenea, doară de Greuceanul de Aur; şi 
încă şi pe acesta numai să-l iau la ochi cu săgeata şi îl voi 
culca la pământ. 

Atunci, ieşind şi Greuceanu de sub pod, îi zise: 

— Deh! zmeule viteaz, vino să ne batem, în săbii să ne 
tăiem, în suliţi să ne lovim, ori în luptă să ne luptăm. 

Sosi zmeul şi se luară la bătaie: în săbii se bătură ce se 
pătură şi se rupseră săbiile; în suliţi se loviră ce se loviră şi 
se rupseră suliţile; apoi se luară la luptă: se zguduiau unul 
pre altul de se cutremura pământul; şi strânse zmeul pe 
Greuceanul o dată, dară acesta, băgând de seamă ce are 
de gând zmeul, se umflă şi se încordă în vine şi nu păţi 
nimic, apoi şi Greuceanu strânse o dată pe zmeu, tocmai 
când el nu se aştepta, de-i pârâi oasele. 

Aşa luptă nici că s-a mai văzut. Şi se luptară, şi se 
luptară, până ce ajunse vremea la nămiezi, şi osteniră. 
Atunci trecu pe dasupra lor un corb carele se legăna prin 
văzduh şi căuta la lupta lor. Şi văzându-l, zmeul îi zise: 

— Corbule, corbule, pasăre cernită, adu-mi tu mie un cioc 
de apă şi-ţi voi da de mâncare un voinic cu calul lui cu tot. 

Zise şi Greuceanu: 

— Corbule, corbule, mie să-mi aduci un cioc de apă 
dulce, căci eu ţi-oi da de mâncare trei leşuri de zmeu şi trei 
de cal. 

Auzind corbul aceste cuvinte, aduse lui Greuceanu un 
cioc de apă dulce şi îi astâmpără setea; căci însetoşaseră, 
nevoie mare. Atunci Greuceanu mai prinse la suflet, şi, 
împuternicindu-se, unde ridică, nene, o dată pe zmeu, şi 
trântindu-mi-l îl băgă în pământ până în gât şi-i puse 
piciorul pe cap, ţinându-l aşa. Apoi îi zise: 

— Spune-mi, zmeule spurcat, unde ai ascuns tu soarele şi 
luna, căci azi nu mai ai scăpare din mâna mea. 

Se codea zmeul, îngâna verzi şi uscate, dară Greuceanu îi 
mai zise: 

— Spune-mi-vei ori nu, eu tot le voi găsi, şi încă şi capul 
reteza-ţi-l-voi. 

Atunci zmeul, tot mai nădăjduindu-se a scăpa cu viaţă 
dacă îi va spune, zise: 

— In Codru Verde este o culă. Acolo înăuntru sunt 
închise. Cheia este degetul meu cel mic de la mâna 
dreaptă. 

Cum auzi Greuceanul unele ca acestea, îi reteză capul, 
apoi îi tăie degetul şi-l luă la sine. 

Dete corbului, după făgăduială, toate stârvurile, şi, 
ducându-se Greuceanul la cula din Codru Verde, deschise 
uşa cu degetul zmeului şi găsi acolo soarele şi luna. Luă în 
mâna dreaptă soarele şi în cea stângă luna, le aruncă pe 
cer şi se bucură cu bucurie mare. 

Oamenii, când văzură iarăşi soarele şi luna pe cer, se 
veseliră şi lăudară pe Dumnezeu că a dat atâta tărie lui 
Greuceanu de a izbândit împotriva împieliţaţilor vrăjmaşi ai 
omenirii. 

lară el, mulţumit că a scos la bun capăt slujba, o luă la 
drum, întorcându-se înapoi. 

Găsind pe frate-său la semnul de întrolocare, se 
îmbrăţişară şi, cumpărând doi cai ce mergeau ca săgeata 
de iute, întinseră pasul la drum ca să se întoarcă la 
împăratul. 

In cale, dete peste un păr plin de pere de aur. Fratele 
Greuceanului zise că ar fi bine să mai poposească puţin la 
umbra acestui păr, ca să mai răsufle şi caii, iară până una, 
alta să culeagă şi câteva pere, spre a-şi mai momi foamea. 
Greuceanu, care auzise pe zmeoaice ce plănuiseră, se învoi 
a se odihni; dară nu lăsă pe frate-său să culeagă pere, ci 
zise că le va culege el. Atunci trase paloşul şi lovi părul la 
rădăcină. Când, ce să vezi d-ta? unde începu a curge nişte 
sânge şi venin scârbos şi un glas se auzi din pom, zicând: 

— Mă mâncaşi friptă, Greucene, precum ai mâncat şi pre 
bărbatul meu. 

Şi nimic nu mai rămase din acel păr, decât praf şi 
cenuşe; iară frate-său încremeni de mirare, neştiind ce sunt 
toate acestea. 

După ce plecară şi merseră ce merseră, deteră peste o 
grădină foarte frumoasă cu flori şi cu fluturei şi cu apă 
limpede şi rece. 

Fratele Greuceanului zise: 


222 


— Să ne oprim aici niţel, frate, ca să ne mai odihnim 
căişorii. lară noi să bem niţică apă rece şi să culegem flori. 

— Aşa să facem, frate, răspunse Greuceanu, dacă 
această grădină va fi sădită de mâini omeneşti şi dacă acel 
izvor va fi lăsat de Dumnezeu. 

Apoi, trăgând paloşul, lovi în tulpina unei flori care se 
părea mai frumoasă şi o culcă la pământ; după aceea 
împunse şi în fundul fântânii şi a marginilor ei, dară în loc 
de apă începu a clocoti un sânge mohorât, ca şi din tulpina 
florii, şi umplu văzduhul de un miros greţos. Praf şi ţărână 
rămase şi din fata cea mai mare de zmeu, căci ea se făcuse 
grădină şi izvor ca să învenineze pe Greuceanul şi să-l 
omoare. 

Şi scăpând şi d-această pacoste, încălecară şi plecară la 
drum, repede ca vântul; când, ce să vezi d-ta? Unde se 
luase după dânşii scorpia de mumă a zmeoaicelor cu o falcă 
în cer şi cu alta în pământ ca să înghiţă pe Greuceanu şi 
mai multe nu; şi avea de ce să fie cătrănită şi amărâtă: căci 
nu mai avea nici soţ, nici fete, nici gineri. 

Greuceanu, simțind că s-a luat după dânşii zmeoaica cea 
bătrână, zise frăţine-său: 

— la te uită, frate, înapoi şi spune-mi ce vezi. 

— Ce să văz, frate, îi răspunse el, iată un nor vine după 
noi ca un vârtej. 

Atunci dete bice cailor care mergeau repede ca vântul şi 
lin ca gândul; dară Greuceanu mai zise o dată fratelui său 
să se uite în urmă. Acesta îi spuse că se apropie norul ca o 
flăcăraie; apoi, mai făcând un vânt cailor, ajunseră la 
Faurul-pământului. 

Aci, cum descălecară, se închise în făurişte. Pe urma lor 
iaca şi zmeoaica. De-i ajungea, îi prăpădea! Nici oscior nu 
mai rămânea din ei. Acum însă n-avea ce le mai face. 

O întoarse însă la şiretlic: rugă pe Greuceanu să facă o 
gaură în perete ca măcar să-l vază în faţă. Greuceanu se 
prefăcu că se înduplecă şi făcu o gaură în perete. Dară 
Faurul-pământului se aţinea cu chipul lui Greuceanu cel de 

fier, ce arsese în foc de sărea schintei din el. Când 
zmeoaica puse gura la spărtură ca să soarbă pe Greuceanu, 
Faurul-pământului îi băgă în gură chipul de fier roşu ca 
focul şi i-l vârî pe gât. Ea, înghiorţi! înghiţi şi pe loc şi crăpă. 
Nu trecu mult şi stârvul zmeoaicei se prefăcu într-un munte 
de fier şi astfel scăpară şi de dânsa. 

Faurul-pământului deschise uşa făuriştei, ieşi afară şi se 
veseliră trei zile şi trei nopţi de aşa mare izbândă. El mai cu 
seamă era nebun de bucurie pentru muntele de fier. Atunci 
porunci călfelor să facă lui Greuceanu o căruţă cu trei cai cu 
totul şi cu totul de fier. După ce fură gata, suflă asupra lor şi 
le dete duh de viaţă. 

Luându-şi ziua bună de la frate-său de cruce, Faurul- 
pământului, Greuceanu se urcă în trăsură cu frate-său cel 
bun şi porni la Roşu-impărat ca să-şi primească răsplata. 

Merse, merse, până ce li se înfurci calea. Aci se opriră şi 
poposiră. Apoi, Greuceanu desprinse de la căruţă un cal şi-l 
dete fratelui său, ca să ducă Impăratului Roşu vestea cea 
bună a sosirii lui Greuceanu cu izbânda săvârşită; iară el 
rămase mai în urmă. Înaintând el alene, răsturnat în căruţă, 
trecu pre lângă un diavol schiop carele ţinea calea 
drumeţilor ca să le facă neajunsuri. Acestuia îi fu frică să 
dea piept cu Greuceanu, dară, ca să nu scape nici el 
neatins de răutatea lui cea drăcească îi scoase cuiul din 
capul osiei de dindărăt şi-l aruncă departe în urmă. 

Apoi tot el zise Greuceanului: 

— Măi, vericule, ţi-ai pierdut cuiul, du-te de ţi-l caută. 

Greuceanu, sărind din căruţă, îşi uită acolo paloşul, din 
greşeală. lară când el îşi căuta cuiul, diavolul îi fură paloşul, 
apoi, aşezându-se în marginea drumului, se dete de trei ori 
peste cap şi se schimbă într-o stană de piatră. 

Puse Greuceanu cuiul la capul osiei, îl înţepeni bine, se 
urcă în căruţă, şi pe ici ţi-e drumul! Nu băgă însă de seamă 
că paloşul îi lipseşte. 

Ascultaţi acum şi vă minunaţi, boieri d-voastră, de 
păţania bietului Greuceanu. Un mangosit de sfetnic d-ai 

Împăratului Roşu se făgăduise diavolului, dacă îl va face să 
ia el pe fata împăratului. Ba încă şi rodul căsătoriei sale îl 
închinase acestui necurat. Împeliţatul ştia că Greuceanu, 
fără paloş, era şi el om ca toţi oamenii. Puterea lui în paloş 
era; fără paloş era necunoscut. li fură paloşul şi-l dete 
becisnicului de sfetnic. 

Acesta se înfăţişă la împăratul şi îi ceru fata, zicând că el 
este cel cu izbânda cea mare. 

Împăratul îl crezu, văzându-i şi paloşul, şi începuseră a 
pune la cale cele spre cununie. Pe când se pregătea la 
curte, pentru nuntirea fiicei împăratului cu voinicul cel 
mincinos ce zicea că a scos soarele şi luna de la zmei, vine 
şi fratele Greuceanului cu vestea că Greuceanu are să 
sosească în curând. 

Sfetnicul cel palavatic, cum auzi de una ca aceasta, 
merse la împăratul şi zise că acela este un amăgitor şi 
trebuie pus la închisoare. Împăratul îl ascultă. lară sfetnicul 
umbla d-a-ncâtelea, zorind să se facă mai curând nunta, cu 
gând că, dacă se va cununa odată cu fata împăratului, apoi 
poate să vină o sută de Greuceni, că n-are ce-i mai face, 
lucru fiind sfârşit. 

Împăratului însă nu-i prea plăcu zorul ce da sfetnicul 
pentru nuntă, şi mai tărăgăi lucrurile. 

Nu trecu mult şi iată că soseşte şi Greuceanu şi, 
înfăţişându-se la împăratul, acesta nu ştia între care să 
aleagă. Credea că acesta să fie Greuceanu, dară nu-şi 
putea da seamă de cum paloşul lui Greuceanu se află în 
mâna sfetnicului. Atunci băgă de seamă şi Greuceanul că-i 
lipseşte paloşul şi tocmai acum îi veni în minte pentru ce nu 
văzuse el stana de piatră decât după ce-şi găsise cuiul de la 
osie şi se întorcea la căruţă cu dânsul. Pricepu el că nu e 
lucru curat. 

— Împărate prealuminate, zise el, toată lumea zice că 
eşti om drept. Te rog să-mi faci şi mie dreptate. Mult ai 
aşteptat, mai aşteaptă, rogu-te, încă puţin şi vei vedea cu 
ochii adevărul. 

Primi împăratul a mai aştepta până ce să se întoarcă 
Greuceanu. Acesta se puse iarăşi în căruţa lui cu cai cu tot 
de fier şi într-un suflet merse, până ce ajunse la stana de 
piatră, acolo unde Necuratul îi scosese cuiul de la căruţă. 

— Fiinţă netrebnică şi păgubitoare omenirii, zise el, dă-mi 
paloşul ce mi-ai furat, căci de unde nu, praful nu se alege 
de tine. 

Piatra nici că se clinti din loc măcar. 

Atunci şi Greuceanu se dete de trei ori peste cap, se făcu 
un buzdugan cu totul şi cu totul de oţel, şi unde începu, 
nene, a lovi în stană de se cutremura pământul. De câte ori 
da, de atâtea ori cădea câte o zburătură din piatră. Şi lovi 
ce lovii până ce îi sfărâmă vârful. Apoi deodată începu 
stana de piatră a tremura şi a cere iertăciune. lară 
buzduganul, de ce da, d-aia îşi înteţea loviturile, şi dete, şi 
dete, până ce o făcu pulbere. Când nu mai fu în picioare 
nimic din stana de piatră, cătă prin pulberea ce mai 
rămăsese, şi-şi găsi Greuceanu paloşul ce-i furase Satana. 

Îl luă şi, fără nici o clipă de odihnă, veni şi se înfăţişă 
iarăşi la împăratul. 

— Sunt gata, mărite împărate, zise el, s-arăt oricui ce 
poate osul lui Greuceanu. Să vină acel sfetnic neruşinat 
care a voit să te amăgească, spre a ne înţelege la cuvinte. 

Împăratul îl chemă. 

Acesta, dacă veni şi văzu pe Greuceanu cu sprinceana 
încruntată, începu să tremure şi-şi ceru iertăciune, spunând 
cum căzuse în mâinile lui paloşul lui Greuceanu. 

După rugăciunea lui Greuceanu, dobândi iertare şi de la 
împăratul, dar acesta îi porunci să piară din împărăţia lui. 
Apoi scoase pe fratele Greuceanului de la închisoare şi se 
făcu a nuntă d-alea împărăteştile, şi se încinse nişte veselii, 
care ţinură trei săptămâni... 

Şi eu încălecai p-o şea, şi vă povestii d-voastră aşa. 

CELE DOUĂSPREZECE FETE DE ÎMPĂRAT ŞI 
PALATUL CEL FERMECAT 


A fost odată ca niciodată etc. 

A fost odată un flăcăiandru sărman de părinţi. El argăţea 
pe la unii şi pe la alţii ca să-şi câştige hrana vieţii. Şi fiindcă 
avea darul de a fi curăţel, toţi flăcăii din sat îl pizmuiau. 
Ceilalţi argaţi căşunaseră pe dânsul şi-l tot luau peste 
picior, iară el nu lua aminte la flecăriile lor şi-şi căuta de 
treaba lui. Când se adunau seara şi bârfeau verzi şi uscate, 
el se făcea că nu înţelege vorbele aruncate în pofida lui: se 
arăta prostănac. Pentru aceasta ei îl porecleau zicându-i 
căscăundul satului. 

Stăpânii unde slujea el erau foarte mulţumiţi de dânsul şi 
se băteau care de care să-l apuce. Când trecea prin sat, 
fetele îşi dau coate şi se uitau la dânsul pe subt sprincene. 
Şi ce e drept că aveau la ce se uita. El era curat la faţă şi 
chipeş; chica lui neagră ca pana corbului flutura ca o coamă 
pe grumajii lui albi ca zăpada; mustăcioara abia mijea, de 
parcă era o umbră pe buza lui cea de sus; dar apoi ochii? 
Avea nişte ochi, neiculiţă, de băgase pe toate fetele în 
boale. 

Când era la adăpatul vacilor, fetele care de care se 
întrecea să-i dea pricină de vorbă; dară el nu băga pe 
nimeni în seamă; se făcea că nu pricepe ce vor ele. Pentru 
aceasta ele ca să arate că nu le pasă de nebăgarea lui de 
seamă, între ele, îl porecleau cu numele de Făt-Frumos al 
satului. Şi de unde să nu fie aşa! 

El nu se uita nici în dreapta, nici în stânga, mergea cu 
vitele la păşune şi treaba ieşea din mâna lui mai cu asupra 
decât din ale celorlalţi argaţi. 

Nu ştiu ce făcea el, ce dregea, că vacile pe care le păştea 
el erau mai frumoase decât ale celorlalţi argaţi. Ele dau mai 
mult lapte decât cele ale altor argaţi, fiindcă pe unde le 

ducea el păşunea era mai cu gust şi mai îndestulătoare. Pe 
unde călca piciorul lui se cunoştea, fiindcă şi ierburile se 
înveseleau. 

Pasămite se născuse în ceas bun şi era ursit să ajungă 
ceva. Dară el nici habar n-avea de asta şi nici gând n-avea 
să se mândrească, fiindcă nu ştia ce-i este ascuns în cursul 
vremilor. Ci smerit, precum îl lăsase pe el Dumnezeu, îşi 
vedea de ale sale, fără să se atingă cu cuvântul, sau în 
oricareva fel, de alţii sau de al altora. Şi tocmai pentru 
aceasta flăcăii şi ceilalţi argaţi îl ponosluia. 

Într-o zi de primăvară, ostenit fiind tot umblând după 
vaci, se dete la umbra unui copac mare şi stufos şi adormi; 
îşi şi alesese, vezi, loc pentru aşa ceva. Era o vâlcea 
împodobită cu fel de fel de floricele, toate înflorite, de părea 
că dă ghes omului să treacă printre ele. Ceva mai cât colo 
un pârâiaş, a cărui obârşie venea dintr-un şipot de apă ce 
ieşea din coasta unui deluleţ, şerpuia printre brusturi şi alte 
buruieni pe unde îşi făcuse loc, şi susurul apei parcă te 
îndemna la somn. Copacul subt care se adumbrise era 
măreț şi parcă se lupta ca să ajungă la nouri. Printre crăcile 
lui întinse se giugiuleau pasărelele şi-şi făceau cuiburi: 
numai ascultând cineva ciripirile lor se aprindea într-însul 
focul dragostei. Desişul frunzelor sale făcea o umbră, de 
parcă râmneai la ea. Bag seamă, nu era aşa căscăund 
flăcăul acesta, şi pe nedrept îi atârnau de coadă acest 
ponos ceilalţi argaţi din sat. Cum puse capul jos şi adormi. 

N-apucase să doarmă, ca de când începui să vă 
povestesc, şi o dată sări drept în sus. 

Visase un vis frumos şi se deşteptase. 

Visase că unde venise la dânsul, măre, o zână mai 
frumoasă decât toate zânele din cer şi de pre pământ, şi-i 
zisese să se ducă la curtea împăratului locului aceluia, că 
acolo are să se procopsească. 

Când se deşteptă, îşi zice: „Mă, ca ce să fie asta?” şi 
începu a se pune pe gânduri; toată ziulica îl munciră 
gândurile şi nu se domirea deloc, deloc ca ce să însemneze 

un asemenea vis. El nu înţelegea că steaua sub care se 
născuse venea să-l slujească. 

A doua zi, mergând iarăşi cu vitele la păscut, abătu din 
drum şi dete iarăşi pe la copacul cu pricina, şi iarăşi se 
culcă la tulpina lui, şi iarăşi visă acelaşi vis. 

Sculându-se, îşi zise: „Mă, ăsta nu e lucru curat”, şi iarăşi 
toată ziulica fu dus pe gânduri. 

A treia zi cu dinadinsul făcu să-i fie drumul pe la acelaşi 
copaci sub care se culcă, şi visă acelaşi vis; ba încă de astă 
dată zâna îl ameninţă cu boală şi cu toate ticăloşiile 
omeneşti, dacă nu s-o duce. 

Atunci şi el, dacă se sculă şi veni acasă cu vacile şi le 
băgă în coşar, se înfăţişă la stăpânu-său şi-i zise: 

— Stăpâne, pe mine mă bat gândurile să mă duc în lume 
să-mi caut norocul. Destul am argăţit, şi până acum nu văz 
nici un semn ca să pot şi eu sălta ceva. Fă bine şi-mi dă 
socoteala. 

— Da pentru ce, băiete, să ieşi de la mine? Au doară nu 
te mulţumeşti de simbria ce-ţi dau? Au mâncare n-ai 
destulă? la, mai bine şezi la mine, şi eu voi căta să-ţi dau o 
fată bună din sat, cu niţică zestricică, să te mai ajut şi eu cu 
ce m-o lăsa inima, să-ţi faci şi tu rost aici ca toţi megiaşii, 
nu mai hoinări prin lume, ca să nu ajungi fără nici un 
căpătâi ca vai de lume. 

— Ba, de mulţumit, sunt mulţumit de d-ta, stăpâne; 
mâncare am destulă, nu pot să mânii pe Dumnezeu; dară 
aşa mi-a venit mie, să mă duc în lume, şi nu voi rămânea 
pentru nu ştiu ce. 

Dacă văzu stăpânu-său că este peste poate a-l face să 
rămâie, îi dete ce bruma mai avea să ia, şi el plecă, luându- 
şi ziua bună de la stăpân. 

Ducându-se de la satul său, flăcăul ajunse drept la curtea 
împărătească şi se băgă argat la grădina împăratului. 
Grădinarul fu bun-bucuros să-l primească, când îl văzu aşa 
curăţel, căci dobândise până atunci câteva bobârnace de la 

fetele împăratului că bagă argaţi tot ce este mai urâcios şi 
mai scârbos în omenire. 

Curăţel, curăţel, dară hainele de pe dânsul erau imoase, 
deh! ce să zici, ca de văcar. Grădinarul puse de-l îmbăie, îl 
primeni şi-i dete de îmbrăcă nişte haine care să mai 
semene a argat la grădina împărătească. Şi cum era de 
potrivit făcut la boiul lui, îi şedea bine cu hainele ce 
îmbrăcă. 

Pe lângă celelalte trebi grădinăreşti, slujba lui de 
căpetenie fu ca să facă în fiecare zi câte douăsprezece 
mănunchiuleţe de flori, şi în fiecare dimineaţă să le dea la 
cele douăsprezece domniţe, fete ale împăratului, când vor 
ieşi din casă spre a se primbla prin grădină. 

Aceste domniţe erau ursite să nu se poată mărita până 
nu se va găsi cineva care să le ghicească legătura ursitei lor 
şi să facă pe vreuna din ele ca să iubească pe cineva. 
Ursitele lor le dăruise cu patima jocului. Erau nebune după 
joc şi pe fiecare noapte rupeau câte o pereche de conduri 
de mătase albă, dănţuind. 

Nimeni nu ştia unde merg ele noaptea de joacă. 

Împăratul se luase de gânduri cu atâta cheltuială pe 
condurii fetelor sale şi pentru inima lor de gheaţă, de care 
nu se putea lipi nici un june din cei ce veniseră în peţit. 

Pentru aceasta el dase sfară în ţara lui şi în ţările streine, 
precum ca să se ştie că cine se va găsi să-i spuie ce fac 
fetele lui noaptea de rup fiecare câte o pereche de conduri, 
poate să-şi aleagă pe care îi va plăcea din ele, şi el i-o va da 
lui de soţie. 

El ştia că le ţine pe toate închise launloc, într-o cămară 
din palatul său, încuiate şi zăvorâte cu nouă uşi de fier şi cu 
nouă lacăte mari. Dară nimeni nu ştia ce fac ele noaptea de 
li se rup încălţămintele, căci nimeni nu le văzuseră până 
atunci ieşind din casă, căci nu puteau. 

Pasămite, lor le era făcut ca aşa să-şi petreacă vremea în 
toată viaţa lor. Aşa le era orânda. 

Cum se auzi de această hotărâre a împăratului, începu a 
curge le peţitori: ba feciori de domni şi de împărați, ba 
feciori de boieri mari, până şi feciori de boieri mai mici. Şi 
care cum venea se punea de pândă la uşa domniţelor câte 
o noapte. Impăratul aştepta cu mare nerăbdare în fiecare 
dimineaţă ca să-i aducă câte vreo veste bună; dară în loc 
de aceasta, i se spunea că junii ce se puneau de pândă 
seara, nu se mai găsesc dimineaţa. Nu se ştia ce se fac. 
Nici de urmă măcar nu li se mai dedea. 

Unsprezece flăcăi o păţise până acum. Ceilalţi care mai 
erau, începuseră a se codi; nu mai voiră să stea de pândă. 
Se lipseau de a lua de neveste nişte fete pentru care se 
răpune alţi tineri. 

Şi astfel, unul câte unul, se cărară pe la casele lor de la 
curtea acestui împărat, şi-i lăsară fetele în plata Domnului; 
căci nimeni nu mai voia să-şi piarză sufletul pentru un cap 
de muiere. 

Insuşi împăratul fu cuprins de spaimă, cum de să piară 
aşa junii ce voiau să-i pândească fetele, şi nu mai cuteza să 
îndemne pe nimeni. 

Impăratul era nevoit să cumpere mereu pe fiecare zi câte 
douăsprezece perechi de conduri, şi intrase la griji că o să-i 
îmbătrânească fetele în vatră şi o să împletească cosiţa 
albă, fără să puie pirostriile în cap. 

Argatul de la grădinărie îşi împlinea slujba cum ştia el în 
legea lui. Şi domniţele erau mulţumite de mănunchele de 
flori ce li le da argatul, şi grădinarul de lucrul lui. 

El, când da florile domniţelor, nici nu-şi ridica ochii asupra 
lor; dară când da florile fetei celei mici, nu ştiu de ce, că se 
roşea ca un bujor, şi-i tâcâia inima, de sta să-i sară din 
piept afară. 

Fata băgă de seamă aceasta, însă crezu că flăcăul este 
ruşinos şi d-aia se face aşa de roşu când vine înaintea lor. 

Azi aşa, mâine aşa, el vedea că nu e de nasul lui o aşa 
bucăţică. Dară ce-i faci inimii? Ea îi da brânci şi lui, bat-o 

pustia! şi ar fi voit să se puie şi el la pândă, şi apoi se 
gândea şi la păţeniile celor ce păzise înaintea lui. 

Fata cea mică se greşi într-o zi şi spuse surorilor cum 
argatul care le da flori se roşeşte ca o sfeclă când vine 
înaintea lor şi cum este de curăţel. Cum auzi fata cea mai 
mare astfel de cuvinte că iese din gura surorii sale celei mai 
mici, unde începu să o dojenească cu nişte vorbe cam 
luătoare în râs, cum de numai să se gândească ea a scoate 
aşa vorbe blânde pentru un argat, căci asta ar semăna că 
inima ei este pornită a se planisi cuiva. 

Băiatului îi zicea inima să se arate la împăratul cu 
cererea de a pândi şi el, dară să lăsăm că-şi cunoştea 
lungul nasului, să lăsăm că nu uitase păţeniile atâtor flăcăi 
ce pieriseră, lui îi era să nu-şi piarză slujba şi să rămâie cu 
buzele umflate. Apoi unde pui d-ta gândul ce-l muncea 
groaznic că, de va fi gonit de la curtea împărătească, n-are 
să mai vază pe fetele împăratului, căci dându-le flori în 
fiecare dimineaţă, oricât se feri de vreo patimă, totuşi 
gingăşiile şi frumuseţile fetelor de împărat, şi mai cu seamă 
căutătura cea blajină a fetei celei mici, îl ademenise până 
într-atât, încât, se socotea el, că dacă nu va mai atinge în 
fiecare dimineaţă cu degetele sale mâinile cele albe ca o 
coală de hârtie, cu pielea moale ca puful, ale fetelor de 
împărat, nu va mai putea trăi. 

Ziua, noaptea, îl munceau aceste gânduri şi nu ştia cum 
să facă să-şi împlinească pofta inimii, fără de care, simţea 
el, că nu va putea să mai trăiască. 

Într-una din nopţi, adormind el cu gândul ţintă la dorinţa 
ce-l chinuia de-i rodea băierile inimii, văzu în vis iară pe 
zâna din vâlceaua cea cu flori unde i se arătase odinioară. 

Ea îi zise: 

— Să te duci în unghiul grădinii cel despre răsărit; acolo 
vei găsi doi pui de dafin, unul cireşiu şi altul trandafiriu; 
alături cu dânşii vei vedea o săpălugă de aur, o năstrapă tot 
de aur şi un ştergar de mătase. Să iei aceşti pui de dafin, 
să-i pui în două ghivece frumoase, să-i sapi cu săpăliga cea 

de aur, să-i uzi cu năstrapa cea de aur, să-i ştergi binişor cu 
ştergarul cel de mătase şi să-i îngrijeşti ca pe lumina ochilor 
tăi. Când vor creşte şi se vor face ca de un stat de om, orice 
vei cere de la dânşii ţi se va izbândi tocmai pe tocmai. 

Zise şi pieri ca o nălucă, fără să apuce argatul 
grădinarului să-i mulţumească barim. 

Nici nu se dezmeticise bine din uluiala somnului, nici nu 
se şterse la ochi măcar, şi dete fuga în unghiul grădinii cel 
despre răsărit şi rămase năuc de bucurie, când văzu în 
fiinţă toate cele ce îi spusese zâna în somn. Acum se şterse 
şi el la ochi, se pipăi să vază nu care cumva doarme încă şi 
aievea să fie oare ceea ce vedea? După ce se încredinţă că 
nu este nălucă de noapte, puse mâna şi luă dafinii. 

li îngriji cum ştiu el mai bine, îi săpă adesea cu săpăluga 
ce găsise el acolo, îi udă cu năstrapa, îi şterse cu ştergarul 
şi, ce să mai lungim vorba? îi îngriji ca pe lumina ochilor lui, 
tocmai precum îi poruncise zâna. 

Dafinii creşteau şi se împuterniceau ca prin minune. Nu 
trecu mult şi se făcură mari. Frumuseţe ca şi la aceşti dafini 
nici că s-a mai văzut. 

Când ajunseră ca d-un stat de om, el veni la dânşii într- 
una din zile şi zise unuia precum îl învățase zâna: 


— Dafine, Dafine, 

Cu săpălugă de aur săpatu-te-am. 

Cu năstrapă de aur udatu-te-am. 

Cu ştergar de mătase ştersu-te-am. 

Dă-mi darul d-a mă face, oricând voi voi eu, 
să nu fiu văzut de nimeni. 


El rămase buimăcit de mirare, când în clipa aceeaşi chiar 
văzu cum se înfiinţează un boboc de floare, cum creşte de 
se măreşte şi cum se deschide o floare aşa de frumoasă, de 
nu puteai să te opreşti ca să nu o miroşi. El puse mâna deo 
rupse, o luă şi o băgă în sân; vezi că aşa îl învățase zâna. 

Seara când domniţele intrară în cămara lor cea încuiată 
şi zăvorâtă cu nouă lacăte mari, ca să se culce, el se furişă 
binişor pe lângă ele şi intrară împreună. El le vedea pe ele 
ce fac, dară ele nu-l vedeau pe dânsul. El le văzu că în loc 
să se dezbrace spre a merge la culcare, ele începură a se 
pieptăna, a se îmbrăca cu haine scumpe şi a se găti de 
ducă. 

El se mira de cele ce vedea şi hotărî ca să se ţie după 
dânsele cu dinadinsul să vază pe unde au să iasă ele, unde 
au să se ducă şi ce au să facă. 

Când, deodată, fata cea mai mare zise surorilor sale: 

— Gata sunteţi, fetelor? 

— Gata suntem, răspunseră ele. 

Atunci cea mare din surori bătu cu piciorul în pământ, şi 
deodată se deschise în două duşumeaua casei. Ele se 
coborâră prin acea deschizătură şi merseră ce merseră, 
până ce ajunseră la o grădină gărduită cu zid de aramă. 

Când fură să intre, fata cea mare bătu din picior iarăşi şi 
porţile cele de oţel ale grădinii se deschiseră. Intrând, 
băiatul călcă pe rochia fetei celei mici. 

Aceasta, întorcându-se repede, nu văzu pe nimeni; şi, 
chemându-şi surorile, le zise: 

— Surorilor, bănuiesc că s-a luat cineva după mine, că 
uite, simţii că m-a călcat oarecine pe rochie. 

Surorile se uitară în toate părţile şi nevăzând nici ele pe 
nimeni, îi răspunse: 

— Nu fii aşa bănuitoare, soro; cine să fie aci, ori să se ia 
după noi. Nici pasăre măiastră nu poate răzbi până unde 
suntem noi acum. la vezi mai bine, să nu se fi apucat rochia 
ta de vreun mărăcine şi, cum eşti tu de fricoasă, ţi s-o fi 
părut să te-a călcat neştine pe rochie. Nu fi aşa de uşurică! 

Ea tăcu. Băiatul se ţinea după dânsele. 

Trecură printr-o pădure cu frunzele de argint, trecură prin 
alta cu foile de aur, trecură prin altă pădure cu frunzele 
numai diamanturi şi pietre nestemate, care sclipeau de-ţi 
luau ochii, şi ajunseră la un eleşteu mare. 

În mijlocul acelui eleşteu se ridica un dâmbuleţ şi pe 
dânsul nişte palaturi cum nu mai văzuse el până atunci. 
Palaturile împăratului rămăseseră jos detot pe lângă 
acestea, care străluceau de la soare te puteai uita, dară la 
dânsele ba. Şi aşa de cu meşteşug erau făcute, încât când 
te urcai în ele ţi se părea că te cobori, şi când te dedeai jos 
din ele ţi se părea că te urci. 

Douăsprezece luntrişoare cu vâslaşi muiaţi numai în fir 
de cel bun le aşteptau la margine. Cum ajunseră, se puseră 
fiecare în câte una şi plecară. Argatul se puse în luntrea 
fetei celei mici. 

Luntrile porniră şi mergeau în rând ca cocorii. Numai 
luntrea fetei celei mai mici rămânea mai în urmă. Vâslaşul 
se mira cum de este mai grea decât altă dată şi trăgea din 
răsputeri la vâsle ca să ajungă pe celelalte. 

Cum ieşiră la celălalt mal al eleşteului, se auzi o muzică 
care, vrând, nevrând, te făcea să dănţuieşti. Fetele se 
repeziră ca fulgerul, intră în palat şi se puseră pe joc cu 
flăcăii care le pândiseră, şi jucară şi jucară până ce li se 
sparseră condurii. 

Băiatul se ţinu mereu după ele. Intrând şi el în palat, ce-i 
văzură ochii? Cămara de joc mare şi largă de abia puteai 
să-i zăreşti căpătâiul. Ea era împodobită numai cu aur, cu 
pietre nestemate şi cu făclii de jur împrejur ce ardeau în 
nişte sfeşnice de aur curat, mai mari decât omul. Pereţii 
albi ca laptele străluceau de-ţi luau ochii, şi cu dungi de 
aur, împodobite cu zamfiruri şi rubinuri de licăreau ca focul. 

Argatul se puse într-un colţ şi privea la toate minunile 
astea. Şi avea şi la ce privi, căci vedea acolo lucruri de care 
nu-i mai văzuseră ochii. Dar unde fu pomana aia ca să stea 
la un loc? Sărea şi el tontoroiul de colo până colo, fără să 
vrea; căci nu era chip să stea la un loc fără a sălta, când 
cânta muzica aia. Până şi sfeşnicele şi mesele şi lăviţele din 
casă săltau. 

Şi nici pomeneală măcar nu este ca să-şi închipuiască 
cineva frumuseţea cântărilor şi a muzicii aceleia: organe, 

fluiere, chitări, alăute, buciume, cimpoaie şi alte multe d- 
alde astea cântau într-o unire, de rămâneau marţ cei mai 
buni muzicanți din lume. 

D-apoi fetele trăgeau cu foc la nişte hori, bătuta, brâul, 
ca la uşa cortului, de unul singur, pipăruş şi câte jocuri 
toate, de puteai să-ţi rupi bojocii jucând. 

Şi jucară, şi jucară, până despre ziuă. Când, deodată, 
încetând muzica de a mai cânta, ieşi ca din pământ o masă 
încărcată cu de toate bunătăţile, şi ce este pe lume, şi ce 
nu este. Se puseră cu toţii la masă şi mâncară şi se chefuiră 
cât le poftiră inima. 

Argatul de la grădinărie şedea în colţul lui unde se 
aşezase şi privea, lăsându-i gura apă. 

La masă le slujea nişte arapi, îmbrăcaţi în nişte haine 
foarte scump împodobite. 

După ce se sculară de la masă, prinseră a se întoarce 
acasă. 

Se întoarseră iarăşi pe unde au fost venit. Băiatul se 
ţinea după dânsele, ca dracul după călugăr. 

Când fură a trece prin grădina cu frunzele de argint, ce-i 
dete argatului prin gând, că numai rupse o rămurică dintr- 
un copac. 

Un freamăt puternic se făcu atunci în toată pădurea, ca 
de o furtună ce vine întărâtată asupra copacilor; şi totuşi 
nici o frunză măcar nu se mişcă din loc, ba nici măcar nu se 
clătină ca de o adiere de vânt barim. 

Fetele răsăriră. 

— Ce să fie asta, leiculiţă? ziseră. 

— Ce să fie? răspunse cea mai mare din surori. lacă, 
păsărica ce-şi are cuibul în turnul bisericii din palaturile 
tatălui nostru trebuie să fi trecut prin frunze; căci numai ea 
poate să răzbată pe aici. 

Fetele trecură şi ajunseră în palatul unde erau încuiate, 
tot pe unde ieşiseră. 


236 


A doua zi, argatul de la grădinărie, când dete 
mănunchiurile de flori fetelor împăratului, ascunse cu 
meşteşug rămurica ruptă în mănunchiul fetei celei mici. 

Domnița se miră când îşi primi mănunchiul de flori, se 
uită cam cu milă la argat şi nu-şi putea da seamă cum de 
să ajungă acea rămurică între florile ce primise. 

A doua seară, iarăşi aşa o petrecură. Băiatul, iarăşi pe 
furiş, se ţinuse după dânsele, cu deosebire numai că rupse 
o rămurică din copacii cei cu frunzele de aur, pe care o 
puse iarăşi între florile ce dete a doua zi domniţei celei mici. 

Fata cea mai mare, iarăşi, cu cuvinte liniştitoare, alină 
frica surorilor ei când se auzi freamătul ce se făcu în 
pădurea de unde argatul rupse rămurica. 

Când a doua zi domniţa cea mică primi florile cu rămurică 
ascunsă între ele, îi dete un fier ars prin inimă. 

Ea căută vreme cu prilej şi, prefăcându-se că vrea să se 
primble, ieşi preste zi prin grădină şi, întâlnind pe argat la o 
cotitură a grădinii, îl opri şi-i zise: 

— De unde ai avut tu rămurica ce mi-ai pus-o în 
mănunchiul de flori? 

— De unde o ştie prea bine măria ta. 

— Care va să zică, tu te-ai ţinut după noi, şi ştii unde 
mergem noi noaptea. 

— Cam aşa, măria ta. 

— Cum ai făcut de ai venit după noi de nici una dintre 
surori nu te-a văzut? 

— Pe furiş. 

— Na o pungă de bani, şi să nu scoţi nici o vorbă despre 
primblarea noastră de noaptea. 

— Eu nu-mi vânz tăcerea, măria ta. 

— Dacă voi auzi însă că ai crâcnit ceva, voi pune să-ți 
taie capul. 

Zise ea vorbele astea aspre din gură, dară din inimă 
altceva cugeta. Ei i se părea că acest argat din ce în ce se 
face mai curăţel. 

A treia noapte când se duse după dânsele, tot pe furiş, 
rupse o ramură din pădurea cu copacii cei care aveau foile 
de diamant, şi iarăşi se făcu freamăt printre frunze, şi iarăşi 
surora cea mai mare alină frica surorilor celor mici cu 
cuvinte liniştitoare. Domnița însă cea mică, nu ştiu de ce, 
dară în inima ei se strecură o bucurie ascunsă. 

In ziua următoare, când găsi rămurica de diamant în 
mănunchiul de flori, cătă cam pe sub ascuns la argat şi-l 
găsi că nu se prea deosebeşte de fiii de domni şi de 
împărați. Atât i se păru de drăgălaş. 

Argatul şi dânsul cătă asupra domniţei cu ochi galeşi, 
dară tot pe furiş, şi o văzu că se tulburase oarecum, se făcu 
însă că nu pricepe nimic şi-şi cătă de treabă. 

Surorile domniţei deteră peste dânşii vorbind şi râseră de 
dânsa şi o luară cu cuvintele cam peste picior. Fata cea 
mică tăcu şi înghiţi ruşinea. Nu se putea ea mira din destul 
cum a făcut argatul de le-a descoperit. Ei, vezi, îi intrase în 
cap că acest flăcău nu poate să fie om prost, deoarece 
dovedise lucruri ce nici măiestrele nu le ştiau. 

Şi apoi, adevărul vorbind, boiul lui cel falnic, chipul lui cel 
bine potrivit şi blajin îl arăta cât de colo a nu fi de argat 
prost. Pe lângă acestea, şi înfăţişarea, şi totul într-însul 
avea pe vino-ncoace. 

După ce intrară în casă fetele, domniţa cea mică le spuse 
că argatul de la grădinărie ştia tot ce fac ele noaptea. 
Atunci se adunară la sfat şi plănuiră ca să-l facă şi pe 
dânsul să-şi piarză inima şi simţirile, cum făcuseră şi cu 
ceilalţi tineri. 

Flăcăiandrul însă se furişă şi de astă dată intră în cămara 
fetelor, ca să asculte la sfatul lor. 

Pare că-i spusese ariciul la ureche că are să se petreacă 
între ele ceva pentru dânsul. 

Acum, după ce ştia totul, dară totul ce trebuia să ştie, se 
duse la dafinii lui şi zise către cel trandafiriu: 


— Dafine, Dafine. 

Cu săpălugă de aur săpatu-te-am. 

Cu năstrapă de aur udatu-te-am. 

Cu ştergar de mătase ştersu-te-am. 

Dă-mi minte şi procopseală de fiu de domn şi 
împărat. 


Ca şi de la rând, un boboc de floare încolţi, crescu şi se 
deschise o floare minunată. El luă floarea şi o băgă în sân. 

Odată căzură de pe faţa lui arsăturile de soare şi îi 
rămase chipul curat şi luminat, ca şi când atunci îl făcuse 
mă-sa. Simţi că în creierii lui se petrece un ce de care nu-şi 
putea da seama. Dară văzu că începe a judeca altfel de 
cum judeca el până acum. Pasămite se ascuţise la minte. Şi 
totdeodată se pomeni îmbrăcat cu nişte haine ca ale fiilor 
de împărați şi de domni. 

Atunci se duse la împăratul şi ceru şi dânsul să-i 
păzească fetele, într-o noapte. 

Împăratului i se făcu milă de tinereţile lui şi-l sfătui să-şi 
caute mai bine de treabă, decât să se răpuie. El stărui. 
Impăratul primi. Acesta nici că bănuia măcar a fi argatul de 
la grădinărie; aşa de mult se schimbase. 

Când îl arătă fetelor şi le spuse împăratul ce voieşte, nici 
ele, vezi, nu-l cunoscură. Numai cea mică, fiind cu cuiul la 
inimă, îl cunoscu şi începu a tânji de dragoste. 

Noaptea următoare, când plecară ele la joc, îl luară şi pe 
dânsul. El ştia ce i se pregăteşte, dară se feri ca de oala 
mălaiului să nu dea în clapcă. 

Ajunseră la palatul vrăjit, jucară până despre ziuă, apoi 
se puseră la masă. | se aduse şi lui băutura din care băuse 
toţi care veniseră înaintea lui, băutură care trebuia să-l facă 
a-şi pierde minţile şi simţirea, băutură care să-l piarză şi pe 
dânsul ca pe ceilalţi. 

Atunci unde îşi întoarse nişte ochi lăcrămoşi şi plini de 
focul dragostei ce-l mistuia, şi zise cu grai duios domniţei 
celei mici: 

— Vei tu? iacă eu mă pierz pentru dragostea ta, dacă ai 
aşa inimă de gheaţă. 

— Nu, n-am inimă de gheaţă, focul dragostei tale mi-a 
încălzit-o, răspunse ea. Nu bea. Mai bine voi să fiu 
grădinăreasă cu tine, decât fată de împărat. 

Cum auzi aşa, el aruncă băutura la spate, şi mai 
apropiindu-se de dânsa, îi mai zise: 

— Să nu-ți fie teamă, măria ta, că grădinăreasă nu ai să 
fii o dată cu capul. 

Toţi cei de faţă auziră vorbele lor. Puterea farmecului se 
zdrobi şi toţi cu totul se pomeniră în palaturile împăratului. 
Palatul cel fermecat pieri ca o nălucă, ca şi cum n-ar fi mai 
fost pe lumea asta. 

Când îi văzură împăratul, încremeni de uimire cu 
amândouă mâinile pe barbă. Flăcăul, fostul argat la 
grădinărie, îi povesti toată şiritenia nopţilor. Împăratul dete 
pe fata cea mică după flăcăiandrul cel frumos şi drăgăstos. 
Apoi se înfăţişară şi celelalte fete cu câte unul din fiii de 
împărați şi de domni pe care şi-l alesese. Împăratul se 
înduplecă şi le dete pe fiecare la casa lor. Şi se făcu o 
bucurie mare în toate părţile, care bucurie de ar fi o sută de 
guri, nu una ca a mea, n-ar putea-o spune. 

Înainte de a se cununa, fata cea mică întrebă pe 
logodnicul ei cu ce putere făcu el de le descoperi 
ascunsurile faptelor lor şi legătura farmecului ce le ţineau 
înlănţuite. El spuse iară ea, ca să nu fie bărbatu-său mai 
presus decât ea, ci să fie dopotrivă om ca toţi oamenii, se 
duse de tăie dafinii şi-i băgă în foc. 

Apoi se cununară şi trăiră o viaţă fericită, cum se trăieşte 
pe lumea noastră asta bălţata, până ce se istoviră toţi cu 
totul, în adânci bătrâneţe. 

lar eu încălecai p-o şea etc. 

CIOBĂNAŞUL CEL ISTEŢ SAU ŢURLOAIELE 
BLENDEI 


A fost odată ca niciodată etc. 

A fost odată un împărat şi o împărăteasă. Amândoi erau 
oameni de treabă şi frumoşi. Ei se iubeau, nevoie mare! 
Dară erau tot mâhniţi şi amărâţi că nu făceau copii. Toate 
leacurile ce luase împărăteasa de pe la vraci şi vrăjitoare 
nu-i folosise întru nimic. 

Împăratul şi împărăteasa se puseră pe post şi pe 
rugăciune, cu gând ca doară îi va asculta Dumnezeu şi le va 
da şi lor un copil. După trecere de câteva zile, într-una din 
seri, când petrecură ei o parte din noapte rugându-se mai 
fierbinte, se culcară şi mai târziu. Cum puse capul pe 
perină, adormiră îndată, parcă-i lovise cineva cu muchea în 
cap. Nu trecu mult şi împărăteasa dete un țipăt, răsărind 
din somn. 

— Da ce ai, draga mea împărăteasă, zise împăratul, de 
tipi aşa de grozav? 

— Ce să am, mărite împărate, iacă am văzut un vis 
frumos şi minunat. Ascultă, că voi să ţi-l povestesc: 

Se făcea că eram într-o grădină, frumoasă, frumoasă, 
cum n-am mai văzut. Erau nişte pomi înalţi, stufoşi şi bine 
potriviţi de părea că erau scrişi, şi aşezaţi în trâmbă pe 
drumul pe care mergeam. În dreapta şi în stânga era o 
pădure tot cu de astfel de pomi de îţi plăcea să-i priveşti. 
Tot mergând şi minunându-mă, m-am pomenit către 
mijlocul grădinii. Aici era, ce să-ţi spui? frumuseţea de pe 
lume. Nişte cărări sucite şi cotite, acoperite cu un fel de 
iarbă mărunţică, de părea că erau nişte covoare aşternute. 

Din loc în loc şi mai cât colea, se făcea că erau aşezate 
nişte stufişuri, unele rotunde şi cu flori, altele lunguieţe şi 
cu pomişori, iară altele făcute ca nişte ascunzători. Flori cu 
fel de fel de feţe şi cu un miros de te îmbăta. Mă rătăcisem 

căscând gura în toate părţile, uitându-mă la poamele cu 
care erau încărcaţi pomii şi ascultând la miile de păsărele 
ce cântau pe rămurele şi fără a se sfii de mine. 

Mai către mijlocul grădinii se făcea că era o fântână de 
marmură albă ca laptele, şi apa curgea pe de o sută de 
părţi, limpede ca vioara şi rece ca gheaţa. 

Tot umblând încoa şi încolo, nesăturându-mă de privirea 
florilor şi de miros, auz un glas ca de privighetoare care tot 
zicea: „cine m-o mânca, rămâne grea!” Stau în loc, caut să 
văz de unde vine glasul, şi mi se părea că iese din mijlocul 
unui stufuleţ de pomişori, mai frumoşi decât ceilalţi pe care 
îi văzusem până aci. Mă iau şi eu după glas ş-o plec într- 
acolo. Când, ce să vezi? Stufuleţul se făcea că era 
înconjurat de nişte iarbă verde, subţirică şi naltă de-mi 
venea până mai sus de genunchi: firicelu de iarbă şi 
floricica; astfel încât nu te îndurai să calci peste ele. Şi când 
adia vântul, se culcau şi se ridicau de părea că sunt nişte 
valuri de apă. Eu, pâş, pâş, binişor, mă feream să nu stric a 
frumuseţe de iarbă şi flori, şi ajung până la stufuleţ. Acolo, 
în mijlocul unor pomişori, era unul ceva mai nălticel, pare 
că de dinadins era făcut aşa, ca să-l vază oricine o trece. Pe 
ramurile lui sta nişte merişoare mici şi p-o parte rumene, de 
părea că erau prăjite. Stau şi ascult. Ele se făcea că mie îmi 
vorbeau, căci nu mai încetau de a tot zice: „cine m-o 
mânca, rămâne grea”. 

Eu n-am mai putut să mă opresc. Mă întinz peste ceilalţi 
pomişori, iau un merişor d-alea, îl bag în gură să-l mănânc, 
dară, când să mă întorc, dau într-un ghimpe. Aşa de m-a 
săgetat pustiul de ghimpe, încât am ţipat şi m-am 
deşteptat. 

— Frumos vis ai visat, zise împăratul; dar şi tare ai ţipat, 
încât m-am speriat. 

Nu trecu mult după asta şi împărăteasa simţi că a fost 
luat în pântece. După nouă luni, născu o fată ca o zână. 
Bucuria şi veseliile ţinură la curtea împărătească mai multe 

zile. Fata de ce creştea, d-aia se făcea mai frumoasă. 
Împăratul şi împărăteasa se uita la dânsa ca la soare. 

După ce mai crescu, se văzu că fata este isteaţă şi 
cuminte. Îi plăcea să iasă pe câmp să se joace, să adune 
floricele, să alerge după fluturei şi să se scalde în pârâiaşul 
ce curgea pe la spatele grădinii împărăteşti şi care era 
limpede ca lacrima. 

Dădaca băgase de seamă că fetei, pe lângă alelalte, îi 
plăcea să asculte şi la viersul ce scotea din fluier un 
ciobănaş care avea câteva miele şi le păştea dincolo de 
pârâiaş. Într-una din zile fata împăratului merse cu dădacă- 
sa la câmp şi, neauzind fluierul, crezu că sunt singure, se 
dezbrăcară şi se scăldară. Ciobănaşul dormea la rădăcina 
unui copac şi mielele se rătăciseră pe câmpie. Când, un 
ţânţar îl înţepă aşa de tare, încât îl deşteptă. Deşteptându- 
se el, iacă fata împăratului că ieşea din apă. Rămase uimit 
de ceea ce văzu. 

După ce se duse fata împăratului cu dădacă-sa, îşi căută 
şi el mielele şi se duse şi el într-ale sale. 

Până aci, cântase el nu cântase; dară după asta îşi puse 
şi el puterile şi zicea din fluier nişte doine de te adormea. 

Văzând dădacă că fetei îi plăcea prea mult să asculte la 
fluier, nu zise nimănui nimic, dară se feri de a mai veni cu 
fata pe acolo. 

Ciobănaşul, un flăcăiandru chipeş şi tras ca prin inel, 
dacă văzu că nu mai vine fata pe acolo, îşi luă şi el lumea în 
cap, şi se duse în altă parte, la un oraş, de se băgă argat la 
vite. 

Împăratul şi împărăteasa se topeau după fata lor, 
văzând-o că de ce merge se face mai frumoasă şi mai cu 
minte. 

Când ajunse de măritat, împăratul zise împărătesei: 

— Împărăteasa mea iubită, fata noastră s-a făcut mare; 
acum să-i căutăm un bărbat dintre fiii de împărați, tot aşa 
de frumos şi de cu minte ca şi dânsa. 

— Fata noastră va lua de bărbat pe acela, zise 
împărăteasa, care-i va ghici semnele ce are pe trup; altfel 
nu o mărit, Doamne fereşte. 

Împăratul ascultă de vorbele împărătesei şi dete sfară în 
ţară şi pe la toate împărăţiile, precum ca să se ştie că 
oricine va ghici semnele ce are fata împăratului pe trup, 
aceluia i-o va da de soţie. 

Când se auzi de astă hotărâre împărătească, se făcu 
mare vâlvă între Împărați şi oamenii locului, şi toţi cu totul 
se sculară să meargă la curtea împărătească să-şi cerce 
norocul. 

lar dacă auzi şi ciobănaşul, îşi ceru simbria de la stăpânu- 
său, îşi mai vându şi ce bruma de toale mai avea, îşi 
cumpără un cal de atât pe cât îi ajunsese bani şi haine de 
primeneală, îşi luă ceva merinde şi plecă şi el. 

Cum se văzu la câmp, descălecă şi, cu ochii înmuiaţi în 
lacrămi, făcu o rugăciune la Dumnezeu să-i fie de ajutor în 
călătorie şi să izbândească, apoi încălecă din nou şi porni cu 
voie bună. 

Şi aşa, aide, aide, merse până înseră şi se puse a se 
odihni. Când, ce să vezi d-ta? unde venea o ceată de fii de 
împărați şi de boieri mari, îmbrăcaţi numai în fir şi pe nişte 
armăsari de mâncau foc. Se părea că nu-i mai încape locul. 
El, biet, se dete mai la o parte. Mai văzuse el cai buni, 
înşelaţi şi înfrânaţi frumos; mai văzuse şi fii tineri de boieri 
îmbrăcaţi cu haine scumpe, auzise că unii dintr-înşii sunt 
limbuţi, dezmierdaţi, luători în râs şi înfumuraţi, de nu le 
ajunge cineva cu strămurare la nas, dar ca şi aceştia, ba, 
ba, ba! 

Trase şi ei aci spre a mâneca peste noapte. Puseră deci 
de le făcu un foc mare de părea că au să frigă un bou, se 
puseră pe lângă dânsul şi, după ce cinară, începură a vorbi 
verzi şi uscate; mai multe rele decât bune. Nu le scăpase 
nimic pe lume de care să nu se alege. Stau tolăniţi pe nişte 
rogojini pe dasupra cărora erau aşternute nişte velniţe 
lucrate cu meşteşug. 

Noaptea era frumoasă. Pic de nour nu se vedea. Din când 
în când greierii şi prigoriile te făceau să-ţi mai aduci aminte 
că trăieşti pe lume. Un vânticel adia, încât de abia îl simţeai 
că vine să-ţi mângâie obrajii. Ciobanul se făcuse mititel 
lângă un mărăcine înflorit, pe lângă care păştea calul său, 
şi se pusese pe gânduri. Se uita pe cer la drumul robilor, 
vedea cum se mişca carul, fata care duce apa în doniţi pe 
cobiliţe. Se mira de razele ce ieşea din luceafăr, şi căuta cu 
mare dorinţă să cunoască care din candelele atârnate în cer 
ar fi aceea a fetei împăratului ca să se închine la ea. 

Pe când era cufundat în gândire, fiii de împărați şi de 
boieri băgară de seamă că mai era cineva. Il întrebară şi 
aflară că merge şi el la cetatea împărătească unde 
mergeau şi ei. Şi fiindcă văzură că el nu le da pricină de 
vorbă, începură ei să-i vorbească şi să-l cam ia peste picior. 

— lată, zise unul din ei, încă un peţitor pentru fata cea 
frumoasă a împăratului. 

— Asta negreşit că are să-i ghicească semnele, zise altul. 

— Da bine are să şază fetei împăratului cu ăst Făt- 
Frumos, grăi un al treilea. 

Ciobanul tăcea şi înghiţea; asculta şi el la vorbele lor cele 
nesărate şi necumpătate. 

Dacă văzură şi văzură că el nu răspunde nici un cuvinţel, 
merseră la dânsul şi între altele îi ziseră: 

— Atâţi fii de domni şi de împărați au fost şi nimeni n-au 
putut ghici semnele fetei împăratului, şi tocmai dumneata, 
prietene, o să te găseşti mai firoscos? 

— Omul este dator să-şi cerce norocul o dată, de două, 
mult de trei ori, zise ciobanul, şi acela care face aşa este 
om cu minte. Cel ce însă umblă mereu cercând, este un 
nesăbuit căruia trebuie să-i lipsească vreo doagă. Eu nu 
aduc nimănui nici o supărare. Nu mă încumet iarăşi că o să 
ghicesc ceva. Dar-ar Dumnezeu însă să apuce unul din 
dumneavoastră o aşa bucăţică bună, fiindcă vi se cuvine. 

Feciorii de boieri nu putură mistui vorbele ciobănaşului. 
Îşi puseră în gând să i-o coacă şi se culcară. 

A doua zi ciobănaşul se sculă de dimineaţă, îşi spălă faţa 
la o fântână, îşi făcu rugăciunea, încălecă pe mârţoaga lui şi 
trei, trei, mergea singur. Feciorii de boieri şi de împărați se 
sculară târziu, se mai zbenguiră şi apoi plecară şi ei; îl 
ajunseră de pe urmă şi îl şi întrecură. Şi de astă dată se 
alegară de dânsul şi-i cătau cearta cu lumânarea. 
Ciobănaşul tăcu din gură şi îşi căută de drum. El ştia că cine 
tace, merge în pace. 

Seara feciorii de împărați şi de domni maseră în 
marginea unei păduri. Când, tocmai târziu hei! ajunse şi 
ciobănaşul, ostenit ca vai de el; se puse şi el la o parte, făcu 
un focşor, îngriji de cal, apoi cină şi se culcă. Feciorii de 
boieri, neastâmpăraţi cum erau, voiră să-şi râză de el. 
Aşteptară până adormi ciobănaşul, mai aţâţară focul, îi 
luară pălăria şi i-o aruncară pe foc. lar unul din ei, 
deşteptându.-l, îi zise: 

— Hei, prietene, ţi-a căzut bleanda pe foc, scoală-te de o 
ia, că se arde. 

— Las-o să arză, răspunse el, şi-şi cătă de somn. După ce 
se culcară şi boierii, care râseră până se ţinură cu mâinile 
de inimă, adormiră şi ei. 

Ciobănaşul se sculă şi el, le ia toate armele, sulițe, săgeți, 
arcuri, paloşe şi le puse pe foc. După ce se arseră de 
rămaseră numai fiarele, şi acestea se făcuseră roşii, fiind 
încinse de foc, îi sculă, pe când el răscolea jaratecul cu o 
ţandără de lemn, zicându-le: 

— la sculaţi, boieri, de vedeţi ţurloaiele blendei. 

Când se sculară boierii şi văzură atâtea fiare arse, nu le 
venea a crede ochilor. Se duseră să-şi ia armele de unde le 
agăţaseră, dară, ia-le de unde nu e. 

Văzură în cele din urmă că sunt păcăliţi, se cătrăniră de 
mânie, însă înghiţiră găluşca. 

Ciobănaşul era gata de plecare, fiindcă tocmai se îngâna 
ziua cu noaptea, încălecă şi o luă la sănătoasa; vezi că se 
cam şi temea să nu paţă ceva din mâna boierilor. 

Boierii iarăşi îl ajunseră de pe urmă şi îl şi întrecură, 
bătându-şi joc de dânsul, când erau prin dreptul lui. Seara 
iarăşi târziu sosi şi ciobănaşul la locul unde se aşezaseră ei 
să conăceasca. 

Cum ajunse, se trase la o parte ca şi în ziua trecută, 
îngriji de cal, apoi cină şi se culcă. 

Locul unde maseră ei noaptea aceasta era aproape deo 
lăcovişte nămoloasă. Boierii, cum văzură că ciobănaşul a 
adormit, îi luară calul şi îl înnomoliră în lăcovişte. Apoi, 
deşteptându.-l, îi ziseră: 

— Hei, prietene, scoală că ţi s-a înnomolit mârţoaga şi nu 
mai poate ieşi. 

Ciobănaşul ştia că-şi priponise calul bine; înţelese că 
trebuie să fie vreo drăcie aci la mijloc, şi răspunse: 

— Cine dracul a pus-o să se înnomolească? las-o că va 
ieşi ea de va voi. 

Râseră şi de astă dată boierii cu lacrămi, apoi se culcară. 

După ce adormiră, se scoală şi ciobănaşul, le ia 
armăsarii, le jupoaie pieile picioarelor de la copite în sus şi 
le leagă cu tei ceva mai sus de genunchi, le pune câte un 
proţap în gură ca să stea cu dinţii rânjiţi, şi îi băgă în nomol 
pe lângă calul lui. Apoi se duse să deştepte pe fiii de boieri: 

— Sculaţi, boieri, de vedeţi minune: armăsarii dv. văzând 
mârţoaga mea înnomolită în lăcovişte, şi-au sumes nădragii 
şi s-au dus ca s-o scoaţă din noroi. Pentru aceasta, râd, râd, 
uite, de să se prăpădească. 

Când auziră boierii de una ca asta, se temură să nu le fi 
jucat iarăşi vrun renghi, şi de unde să nu fie aşa, se sculară, 
şi când văzură cum i-a poticălit ciobănaşul, se luară cu 
mâinile de păr. 

N-avură ce zice. Cu toate astea, unul din ei, care era şi 
mai semet, se oţări să se ţie de capul ciobănaşului, să nu-l 
lase să se sfinţească. 

Ciobănaşul însă îşi scoase calul din nomol şi, în 
învălmăşeală, se strecură binişor, şi pe ici ţi-e drumul; plecă 
şi îi lăsă cu buzele umflate, cu braţele încrucişate şi 

fluierând a pagubă. Boierul cel semet şi neruşinat se luă 
după dânsul, îl ajunse, şi tot cu şoşele cu momele umbla pe 
lângă el. După ce sosi la cetatea împărătească, ciobanul se 
înfăţişe şi el la împăratul ca să ghicească semnele fetei; 
dară boierul nu se dezlipea de lângă dânsul, nici cât ai da în 
cremene. 

Împăratul dacă văzu pe cioban, dichisit, spălăţel, cu 
ţoalele curate pe dânsul şi cu mustăcioara mijindă, îi plăcu 
şi lui; mai ales că era mândru şi sta înfipt înaintea lui şi cu 
coraj, îl primi deci să vie să ghicească. 

Înfăţişându-se înaintea sfatului împărătesc, unde se afla 
şi împăratul cu împărăteasa şi cu fata lor, el, după ce îşi 
aruncă ochii ca un şarpe la fată, zise: 

— Preamărite împărate şi împărăteasă, fata măriilor 
voastre are soarele în piept, luna în spate şi doi luceferi în 
cei doi umeri. 

— Aşa eram să zic şi eu, răspunse de la spatele 
ciobanului boierul cel neruşinat. 

Toată lumea rămase uimită când auzi semnele ce 
spusese ciobanul şi mărturisirea împăratului că aşa este; de 
unde până aci se auziră, zicându-se de unii, alţii: 

— Ba, că fata ar fi cocoşată. 

— Ba, că ar fi schioapă. 

— Ba, că ar avea vrun semn de măslină, cireaşă, coarnă 
ori de alte poame pe care împărăteasa, fiind grea cu fata, 
ar fi poftit la vreuna dintr-însele, şi că ar fi furat-o spre a-şi 
potoli pofta. Că, după ce ar fi mâncat poama, în locul unde 
a pus mâna mai întâi pe trupul ei, în acelaşi loc s-a făcut 
semnul poamei pe trupul fetei. Că acel semn ar fi în cutare 
ori în cutare loc. 

Unii, ba, că una. Alţii, ba, că alta. 

Împăratul şi împărăteasa se afla într-o mare încurcătură. 
Nu ştia pe care să aleagă din doi. Unii din sfatul împărăției 
zicea să aleagă pe fiul de boier mare, fiindcă el zisese că 
tocmai, aşa era să spuie şi el. Alţii zicea să aleagă pe 
cioban, fiindcă el ghicise cel întâi semnele fetei. Impăratul 

lăsă ca să-şi aleagă fata pe cine va voi, mâine de 
dimineaţă, tot de faţă cu sfatul. Lăsă adică fetei timpul să 
se gândească până a doua zi. 

Până atunci, împăratul porunci să-i omenească pe 
amândoi ca pe nişte mosafiri mari şi să-i găzduiască în 
palaturile împărăteşti. Le pregătiră o cămară cu două paturi 
în care să mâie peste noapte. 

Până a nu însera, ciobanul se furişă de fiul de boier şi se 
duse de-şi cumpără niţele floricele-boabe. 

Întorcându-se, îl întreabă fiul de boier: 

— Dară unde fuseşi, prietene? 

— Mă dusei de-mi cumpărai un cuţitaş, răspunse el. 

— Ce să faci cu el? 

— Îmi trebuie. 

Cum auzi aşa fiul de boier, se duse de-şi cumpără şi el un 
cuţitaş. 

După ce se întoarse, cina fiind gata, se puseră de cinară, 
apoi merseră să se culce. 

Cămara în care intrară era aşa de mândru împodobită, 
încât bietul cioban se mira cum o să calce el pe velinţele şi 
scoarţele alea scumpele ce erau aşternute pe jos. El se 
ciudi şi mai mult când văzu pe fiul de boier mare că intră şi 
calcă fără milă peste dânsele, ca şi cum ar fi fost cine ştie 
ce zdrenţe. 

Pereţii erau albi ca laptele şi cu nişte vărgi de aur. La 
ferestre erau nişte perdele de mătase d-aia bună şi groasă, 
întinse pe nişte drugi de aur. Pe lângă pereţi, nişte laviţe şi 
o masă de lemn mirositor, lucrate cu meşteşug. 

Paturile erau de o parte şi de alta ale cămării şi cu un fel 
de oranist dasupra, numai de mătăsărie d-aia bună, 
înmuiate în fir, aşezate pe patru stâlpi lucraţi ca melcul şi 
cu nişte dungi de aur. Aşternutul era de nişte pânză albă ca 
zăpada şi subţire de s-o spargi cu limba. Perina de cap era 
îmbrăcată cu pânză de borangic de cea mai aleasă. 

Ciobanul intră cu sfială. Abia călca, ca să nu strice 
velinţele. Se puse binişor în pat ca să nu se mototolească 

albiturile. lară fiul de boier, cum intră, se aruncă pe un pat, 
parc-ar fi fost la dânsul acasă, şi se tolăni. 

După ce se stinse luminarea, ciobanul începu a ronţăi la 
floricele prin întunerec. Cum auzi feciorul de boier, întrebă 
din patul său: 

— Da' ce faci tu acolo, prietene? 

— lacă, ce să fac; mi-am tăiat nasul şi îl mănânc, pentru 
aceea mi-am cumpărat cuţitaşul. 

Indată şi feciorul de boier îşi scoase cuţitaşul, îşi tăie 
nasul, şi începu a ronţăi şi el, crezând că asta trebuie să fie 
ceva. Nu-i veni lui să crează că o asemenea faptă n-o să 
însemneze vreo izbândă la norocul pe care nădăjduia să 
puie mâna. 

Il durea de durut; dară răbda în piele ca un drac, până o 
vedea cum o s-o scoaţă la cale. 

Mai târziu iară aude pe cioban ronţăind. 

— Dară ce mai faci tu acolo, prietene? 

— Ce să fac? iacă mi-am tăiat urechile şi le mănânc. 

Indată şi le tăie şi feciorul de boier şi începu a ronţăi şi 
dânsul, ca să nu rămâie mai pe jos decât ciobanul. 

Toată noaptea nu s-a putut odihni de durere. Se 
zvârcolea ca lipitoarea când îi dai sare. Dară îi era ruşine să 
tipe ori să geamă. 

Ciobanul adormi şi trase un pui de somn până a doua zi, 
de să se ducă vestea. 

Când se sculară, fură poftiţi înaintea sfatului împărătesc 
ca să-şi aleagă fata un mire; când colo, ce să vază? Feciorul 
de boier slut, ciont şi plin de sânge ca un stârv, pe care îl 
deteră afară ca pe un marţafoi şi becisnic. 

Apoi porunci să schimbe hainele ciobanului, şi îl luă de-l 
duse la biserică, unde îl cunună cu fata. Să lăsăm că 
veseliile ţinură multă vreme; dară băgând de seamă 
împăratul ca ginere-său nu e prost, ci că din ce în ce 
iscusinţa lui se ascute, îl puse să judece câteva pricini din 
cele mai grele. Ginerele împăratului era din firea lui om 
drept, blând şi cu frica lui Dumnezeu. Sfatul împărăției 

rămase cu gura căscată când auzi hotărârile cele drepte ce 

dase el. Atunci împăratul, mândru că i-a trimis Dumnezeu 

un aşa ginere ager la minte, se cobori de pe scaunul 

împărăției, fiindcă era şi bătrân, şi puse pe ginere-său 

împărat în locul lui, care, de va fi trăind, împărăteşte şi azi. 
lară eu: 


'Ncălecai p-un mărăcine, 
Să m-asculte orişicine. 

POVESTE ŢĂRĂNEASCĂ 


A fost odată ca niciodată etc. 

A fost odată un împărat. El avea trei feciori. Când fu la 
ceasul morţii, îşi chemă feciorii şi le zise: 

— Feţii mei, sunt cu sufletul la gură, precum mă vedeţi; 
un lucru numai vă cer: în cele trei nopţi după 
înmormântarea mea, să-mi păziţi mormântul, câte unul din 
voi. 

Cum auzi făgăduiala din gura feciorilor săi, căscă gura şi- 
şi dete sufletul. 

Gătire se făcu de îngropăciune, mă rog, ca la moartea 
unui împărat, şi cu mare alai şi jale fu pus la odihna de veci. 

Feciorii, care ştiau ce glăsuise tatăl lor când îi ieşi 
sufletul, se puse de pază, în noaptea dintâi feciorul cel mai 
mare al împăratului. 

Pândi el ce pândi, şi în puterea nopţii, pe când şi apele 
dormeau, se pomeni fiul de împărat cu un oarecine că vine 
şi vrea să dezgroape pe mort. Nici că e de gândit a-l fi lăsat 
feciorul de împărat să facă aşa o nelegiuire, fără decât se 
luă cu dânsul la luptă. Şi lupte-se, şi lupte-se, până ce, când 
începu să cânte cocoşii, acel cineva pieri ca o nălucă. 

A doua noapte, feciorul de împărat cel mijlociu păţi ca şi 
cel mare. 

Când se întâlniră ei, se vorbiră să spuie fratelui lor celui 
mic păţenia lor şi să-l îmbie a primi ca unul din ei, pe carele 
îl va alege el, să-l însoţească în noaptea când va avea să 
păzească dânsul, de teamă, ca să nu se răpuie, ca unul ce 
era mai tânăr. 

Dară feciorul cel mic al împăratului nici nu voi să asculte 
de unele ca acestea, ci zise: 

— Duce-mă-voi singur, căci trebuie să fi ştiut tata ce zice, 
când ne-a poruncit să păzim câte unul singur. 

Şi astfel, cum veni seara, se duse la locul de pândă. ŞI 
deoarece ştia ce-l aşteaptă, el îşi luă cu dânsul armele şi se 
găti bine de luptă. Pe la miezul nopţii se pomeni şi el cu 
cineva că vine. Vru el să întrebuinţeze armele; dară unde îi 
dădu ăla pas; căci el se arătă ca o vedenie ieşind ca din 
pământ, şi se luară la trântă. Lupta fu crâncenă, căci duhul 
necurat, duh necurat era cel ce venea să dezgroape pe 
împărat, îşi pusese toate puterile ca să dovedească pe fiul 
cel mai mic al împăratului. Vezi că duhul ştia că de nu va 
putea nici în a treia seară să izbutească, apoi trebuia să-şi 
mute gândul; nu mai putea adică să-l dezgroape, nici la 
amin. Fie însă că şi băiatul nu se lăsă mai pe jos. Şi cum 
spusei, se luptară pe capete; dară luptă nu glumă. Curgeau 
sudorile de pe fiul împăratului şiroaie, şi nu se da netezului 
nicicât. Lupta ţinu, şi o luptă de moarte, până despre 
cântători. Cum se auzi cocoşul, duhul pieri ca o nălucă, dară 
şi băiatul căzu jos de ostenit. De mai ţinea lupta, numai cât 
ai aţâţa un foc, s-ar fi muiat, şi cine ştie ce se întâmpla. 
Cum căzu fiul de împărat pe mormântul tătâne-său, acolo şi 
adormi. Atât era de rupt de oboseală. 

Când se deşteptă, ce să vedeţi d-voastră? Soarele 
răsărise de mult şi se urcase ca de trei sulițe. Ce să facă el? 
Să se întoarcă acasă ziua-n amiaza mare, să treacă prin 
oraş aşa înarmat de sus până jos, îi era ruşine; să rămâie 
acolo, nu se putea. 

Ce-i veni lui în gând, că numai o luă rara, rara, către o 
pădure ce era p-acolo p-aproape, ca să-şi petreacă ziua cu 
vânatul, şi mai către seară să se întoarcă acasă. Şi aşa, 
mergând el prin pădurea aceea, îl apucă gândurile. EI 
cugetă, ca ce să fie pricina de le-a zis tată-său să-i 
păzească mormântul în trei seri d-a rândul. 

Şi mergând aşa, fără să ştie nici el unde merge, şi cu 
gândurile duse, se pomeni că pierde poteca şi nu mai ştie 
unde merge. Dă în sus, dă în jos, drumul nu-l mai găsea. 
Mai se întoarse în dreapta, mai la stânga, aşi! în loc să iasă 
la lumină, el se rătăcea şi mai mult. Dibuind prin codru, şi 

cercetând să dea peste potecă, ieşi la un luminiş, şi acolo în 
mijlocul luminişului zăreşte un foc mare şi pe foc o 
crăcătiţă, din care ieşea un fel de glas, dară fără să ştie el 
ca ce să fie. 

Stete locului, şi mai ascultă. Auzi ca şi întâi. Se mai uită o 
dată, dară nu văzu pe nimeni. Ce să facă? Să se ducă acolo, 
nu-i da meşii, căci nu ştia ca ce drăcovenie o fi aia. Atunci 
întinse şi el arcul, dete drumul săgeţii şi, tranc! lovi drept în 
capacul crăcătiţei, şi îl şi dete jos. 

Intr-aceeaşi clipeală toată pădurea începu a hăui, de-ți 
lua auzul, şi deodată se arătară înaintea lui şapte zmei, îl 
înconjoară, pun mâna pe el, şi sfătuiesc cum să-l 
pedepsească, pentru ce să dea el drumul Agerului 
pământului, pe carele ei l-au fost închis în crăcătiţa aceea. 

Unul zicea să-l taie. Altul să-l spânzure. Altul să-l jupoaie 
de viu. Alţii în fel de fel de chipuri să-l chinuiască până l-o 
omori. lară cel mai bătrân dintre dânşii zise să-l lase cu 
viaţă, căci cine ştie la ce le-o fi şi el bun, poate că va izbuti 
el să fure pe fata unui împărat după care umblau ei să o 
răpească, şi nu puteau. 

Fata aceasta se afla închisă de tată-său într-o casă, ale 
cărei uşi erau închise. Tat-său o dată pe an o lăsa 
descuiată, şi atunci, la o uşă sta de pază un cocoş, şi la 
cealaltă era un clopoțel; şi nu putea nimeni să se apropie, 
căci cum punea cineva piciorul pe prag, ori clopoţelul se 
trăgea, ori cocoşul cânta. 

Fiul de împărat se făgădui că va cerca şi el. Şi aşa îl 
lăsară zmeii viu. El se duse binişor, şi până a nu pune 
piciorul pe prag, întinse mâna fără să-l simţă nici 
măiestrele, apucă cocoşul de gât şi i-l răsuci, de nu mai zise 
nici pis! apoi deschise uşa încetişor, trecu la cealaltă uşă, 
fură clopoţelul, şi se întoarse de spuse zmeilor să intre unul 
câte unul, că el îi aştepta la uşă, pe dinăuntru. 

Zmeii îl ascultară, orbiţi de lăcomia ce aveau ei să puie 
mâna pe fată. Şi apoi, de! de zmei, zmei; de voinici, voinici; 
dară se vede că erau cam nătăfleţi, de ascultară la gura 

băiatului să intre după dânsul câte unul, unul; căci fiul cel 
mic al împăratului sta acolo înăuntru cu paloşul în mână, 
fără să ştie zmeii, şi cum intrau, el, hârşt! le lua capul şi îi 
trăgea cu totul în cămară. Făcu unuia, făcu la doi, până la al 
şaselea. Dracul de zmeu cel de-al şaptelea, pesemne că el 
nu era tocmai atât de nătăflete, căci parcă-i spuse dracul la 
ureche ce prăpăd li se găteşte acolo înăuntru, că nu-i veni 
să intre şi fugi. 

Băiatul aşa de încet şi uşor lucrase, încât fata nu simţi 
nimic. Ea dormea dusă în pat, fără să aibă vreun habar. 
Atunci şi el se apropie de fată - şi, dreptul lui Dumnezeu! 
nici că mai văzuse până atunci aşa frumuseţe - îi luă inelul 
ce avea în degetul cel mic şi marama de pe faţă. Cu aceste 
două lucruri se întoarse el acasă la fraţii săi, fără să le spuie 
ceva, din cele ce i s-au întâmplat. 

Tatăl fetei, împăratul, carele ştia că umblă nişte zmei să-i 
răpească copila, nu mai putu de bucurie când îi văzu 
măcelăriți. Şi cu socoteală că de aci înainte fata îi va fi 
scăpată, puse să se strige prin toate răspântiile cetăților din 
lume că cine va fi acel viteaz care a răpus pe zmei, să se 
înfăţişeze ca să-i dea fata după dânsul, şi jumătate 
împărăţia. 

Nu trecu mult şi iată că vine la împărat un ţigan urât şi 
buzat, şi negru, ciumă nu altceva, şi spune că el a omorât 
pe zmei. Şi ca să încredinţeze pe împăratul de spusele lui, 
îşi arată cu mândrie satârul plin de sânge şi hainele 
stropite. El îşi umpluse satârul şi hainele cu sângele unui cal 
al său, stătut de bătrân şi plin de tecnefes, cu care nu mai 
avea ce face, şi-l ucisese ca să-i ia pielea. 

Impăratului nu-i prea venea la socoteală să aibă ginere 
pe un ţigan, dară fiindcă apucase de-şi dedese cuvântul, 
voia acum ca să şi-l ţie. Şi până să se facă logodna, pofti pe 
ţigan la o masă pe care o dădu împăratul pentru mântuirea 
fie-sei de zmei. Ţiganul şedea la masă pe şapte perne şi d-a 
dreapta împăratului. 

Pe când mâncau ei acolo şi se chefuiau, iată că vine şi 
feciorul împăratului cel cu izbânda, şi d-abia, d-abia, izbuti 
sa intre ca să vorbească împăratului. 

Intrând la masa împărătească, fiul împăratului începu să 
laude pe cel ce făcuse izbânda, şi să heretisească pe 
împărat pentru scăparea fie-sei de la rele. 

— Eu am omorât pe zmei, zise ţiganul fudul, fudul. Ce 
socoteşti tu, băiete, cât m-am mai luptat! 

— Aşa o fi, verişcane, dară mie pare că tot nu-mi vine a 
crede ca tu să fi făcut o aşa ispravă. 

— Ce staţi de mai ascultați la bârfele mojicului ăsta? 
slujitori! daţi-l afară! 

— O! o! voinicule, mai încet, mai încet, te-ai prea grăbit; 
nu e de nasul tău o asemenea bucăţică! Ca să te credem că 
tu ai făcut o aşa vitejie, arată-ne vrun semn care să ne 
scoată din bănuială. 

— Dară mai semn ca satârul şi hainele mele cele stropite 
cu sânge, ce mai pofteşti? 

— Cel ce a făcut o asemenea vitejie nu crez eu să fi fost 
el aşa de uşurel, încât să nu fi luat vrun semn, cu care să-şi 
dovedească fapta. 

— Ce mai aşteptaţi, slujitori? Daţi afară pe smintitul ăsta 
carele vine să ne strice cheful. 

— la, mai stai olecuţă, îi zise atunci şi împăratul, carele 
ascultase cum nu se înțelegeau ei la cuvinte. Cum cam dai 
tu să se înţeleagă, parcă ar veni la prochimen. 

— Eu socotesc, mărite împărate, că cel ce a făcut o 
asemenea vitejie, nu crez să se fi culcat pe urechea aia şi 
să fi stat numai aşa cu degetul în gură, după ce a ucis pe 
zmei şi s-a văzut stăpân pe cămara unde dormea 
împărăteasa, trebuie să fi luat el vrun semn cu care să dea 
la iveală vitejia lui. 

Pe când vorbea feciorul împăratului, pernele sărea una 
câte una de sub ţigan. Pesemne că se tot sâcâia pe scaun 
de neastâmpăr şi de frică pentru mişelia ce făcu. 

lară fiul de împărat, încă vorbind, scoase mărama şi 
inelul ce luase fetei din deget. 

— Aoleo! astea sunt ale mele, zise şi fata, şi mi-au pierit 
în învălmăşeala cu omorul zmeilor. 

— N-au pierit, domniţă, îi răspunse fiul de împărat, eu ţi 
le-am luat, după ce am ucis şase zmei şi îmi pare rău că mi- 
a scăpat şi cel d-al şaptelea. 

Atunci împăratul răsuflă de bucurie că a scăpat cu faţă 
curată pe fie-sa de o însoţire ce nu-i venea la socoteală 
deloc, deloc. 

Şi înfruntând pe ţigan, după cum i se şi cădea, porunci de 
aduse doi armăsari neînvăţaţi. Legă pe ţigan de coadele 
cailor şi împreună cu dânsul şi un sac de nuci. Apoi dete 
drumul armăsarilor de se duseră în lume şi unde cădea 
nuca, cădea şi bucăţica din ţigan, până ce nu se alese nici 
praful de el. 

Apoi se făcu gătire de nuntă pentru feciorul de împărat 
cel viteaz cu fata cea frumoasă ca o zână. Şi gătindu-se, şi 
ziua de mult sosind, porniră cu toţii la biserică. Lume după 
lume se luaseră după dânşii să-i petreacă la biserică. 
Impăratul şi împărăteasa, mirii şi rudele lor erau în căruţe 
ferecate numai în aur. 

Când fură aproape şi mai aveau numai câţiva paşi să 
facă până la biserică odată se auzi o vâjiitură groaznică, şi 
numai iată că zmeul d-al şaptelea dă năvală peste dânşii. 
Odată plesni dintr-un bici, şi toate căruțele se făcură stane 
de piatră, fără numai împăratul şi mirii scăpară. Pe mireasă 
o înhăţă zmeul de mijloc, o răpeşte dintre ai săi, se înălţă în 
aer şi se făcu nevăzut cu fată cu tot. 

Toţi rămaseră buimăciţi de spaimă. lară ginerele se 
supără mai cu asupra decât toţi. Işi muşca mâinile de 
supărare cum de n-a putut el să puie mâna şi pe acest 
blestemat de zmeu să-l omoare, căci iată acum ce neajuns 
îi făcu. 

Ce să facă acum? Fără logodnica lui nu putea să rămâie; 
să se ducă să o caute; dar unde? Se frământa, bietul, şi nu 

ştia cum s-o nimerească mai bine. În cele din urmă se 
hotărî, ca, orice o fi, să fie, el să se ducă să-şi caute scrisa. 

Se cercă bietul tatăl fetei să-l oprească, ca să nu se 
răpuie şi dânsul în deşert; dar geaba, nu fu cu putinţă a-l 
opri; şi-o pusese el în cap, şi căta să se ducă. Işi luă deci 
niţele merinde cu dânsul şi plecă. 

leşind la câmpie, luă drumul d-a lungul şi aide, aide, 
trecu păduri şi văi, trecu pustiuri, dumbrăvi, munţi şi 
vâlcele până ce ajunse la un codru mare, mare, fără 
căpătâi. Orbecăind el p-acolo prin desiş, dete de o poiană. 
Acolo în poiană şedea cineva la foc. Tocmai şi el îşi 
isprăvise merindele şi se duse drept la omul ce şedea la 
foc. Acela cum îl văzu, îl cunoscu şi începu să-i 
mulţumească că l-a scos din ghiarele zmeului. Pasămite era 
Agerul pământului. Acolo trăia el. 

Stătură ei ce stătură de vorbă, se întrebară de ale 
sănătăţii, îşi spuseră păsurile, şi apoi feciorul de împărat 
zise: 

— Acum mă duc să-mi caut logodnica pe care mi-a răpit- 
o zmeul. Nu ştii tu, vericule, încotro va fi şezând spurcatul? 

— Cam greu lucru este ce vrei tu. Şi eu te-aş sfătui mai 
bine să-ţi cauţi de treabă şi să laşi la naiba şi zmeu şi tot, 
că poate să-ţi răpuie viaţa. 

— Se vede că tu nu înţelegi, îi răspunse voinicul, că fără 
de logodnica mea nu mai pot trăi, sunt hotărât a mă duce 
după dânsa şi dincolo de lumea asta, şi ori voi izbuti să-mi 
iau soţia, ori îmi voi frânge şi eu junghietura umblând după 
dânsa. 

Atunci Agerul pământului văzând aşa, îi spuse că zmeul 
nu este tocmai, tocmai de temut, dară mumă-sa, că e şi 
vrăjitoare de n-are căpătâi, şi pe ea trebuie s-o omoare mai 
întâi. Apoi îl îndreptă pe unde să meargă ca să ajungă la 
casele zmeoaicei şi ce să facă ca să puie mâna pe odorul ce 
căuta el. Atâta voi să ştie feciorul de împărat şi după ce 
primi de la Agerul pământului câte ceva de ale gurii, porni 
şi se duse, şi se duse, până ce ajunse la hotarele zmeilor. Şi 

ca să nu ne pierdem vremea degeaba înşirând greutăţile ce 
întâmpină bietul fecior de împărat în cale, să vă spui cum a 
ajuns şi cum şi-a izbândit. 

Aci dacă ajunse, făcu tocmai pe tocmai cum îl învățase 
Agerul pământului. 

Drăcoaica de mumă a zmeului dormea, numai la nămiezi 
când soarele stă în cruci. Şi când veni fiul împăratului, şi 
stătu la poartă, ea tocmai adormise, cătându-i în cap 
slujnica sa. Această slujnică, şi ea tot răpită era şi viţă de 
boier. 

Stând el acolo şi uitându-se la cotoroanţa de babă cum îi 
căuta în cap, fata aceasta îl zări. El îi făcu semn. Fata puse 
binişor capul babei pe o pernă, şi veni numaidecăt la 
feciorul de împărat să vază ce voieşte. 

Şi după ce se înţeleseră la cuvinte, fata îl băgă într-o 
cămară şi acolo îl învăţă cum să facă, după ce el îi făgădui 
că o va scăpa şi pe dânsa de robia zmeoaicei. 

— Baba cloanţa, muma zmeului, zise ea, are darul să nu 
moară cât va fi cada (tocitoarea) ce stă ici după uşă. In ea 
sunt o mulţime de suflete, şi când s-ar întâmpla să o răpuie 
cineva, ea dă fuga şi soarbe din sufletele închise în cadă, şi 
câştigă putere şi viaţă din nou. 

Fiul împăratului până să se scoale baba, se apucă de 
îngropă cada în pivniţă. 

După ce se deşteptă baba şi auzi că nescine a venit şi 
vrea să se întâlnească cu dânsa, se duse numaidecât în 
cămara unde o aştepta fiul împăratului; vezi că acolo voia 
să vorbească ea cu cei ce veneau la dânsa. 

Aoleo! era să uita vă spune că în curtea zmeoaicei era 
de jur împrejur pari înfipţi în pământ, şi în fiecare par câte 
un cap de om din cei ce îi trăgea aţa la moarte şi îi 
împingeau păcatele să-i calce hotarele. Numai unul mai 
rămăsese fără de cap, şi acela striga babei: cap! cap! 

Nu e vorbă, fiul împăratului o cam băgase pe mânecă de 
frică, dară îmbărbătat de fata, slujnica babei, îşi luă inima în 

dinţi zicând: „vei mai căpăta şi tu cap la moşii ăi verzi, ori la 
paştele cailor”. 

Viind baba la dânsul, începu să-i vorbească cu nişte 
graiuri mieroase şi ademenitoare, de ar fi supus pe nu ştiu 
ce voinic de ar fi fost. Fiul împăratului ştia la ce să se 
aştepte, şi sta şi el gata de luptă. Incă vorbind, baba se 
făcea că nu ştiu ce căuta prin casă, şi luând nişte iţe ce 
erau agăţate într-un cui, le puse pe dânsa. Odată se 
schimbă într-o catană (oştean), cu sabia goală în mână. 
Atunci şi fiul împăratului, fără a mai zăbovi nici o clipă, şi 
mai iute decât ai gândi, scoase paloşul şi îi tăie capul, 
retezându-l de nouă ori. Vezi că aşa îl învățase fata. 

Afurisita de babă aşa cu capul retezat sărea prin casă de 
colo până colo, căutând cada cu sufletele, ca să le soarbă, 
şi dacă n-o găsi, căzu jos şi crăpă. 

După aceea fata din casă a babei arătă voinicului fiu de 
împărat calea ce ducea la casele zmeului, şi îl învăţă ce să 
facă şi acolo. 

Şi ajungând la locuinţa zmeului, merse fără frică drept la 
cămara unde şedea logodnica sa, căci ziua zmeul se ducea 
la vânat, de unde se întorcea tocmai seara. 

Fata de împărat cum îl văzu, nu mai putu de bucurie. 
Până una alta, el o rugă să întrebe pe zmeu în ce îi stă 
puterea, iară fiul de împărat se întoarse la curtea babei şi 
mase acolo peste noapte. 

Venind zmeul acasă, fata îl întrebă unde îi stă puterea? El 
îi trase o palmă ca la urlaţi. Ea, prefăcându-se a plânge şi a 
fi bolnavă, zmeul se căi că s-a iuţit şi îi spuse o minciună: 

— Puterea mea, zise el, stă în stâlpul porţii. 

A doua zi spuse lui Făt-Frumos, şi el nu crezu. Fata 
prefăcându-se mâhnită că nu ştie în ce îi stă puterea, păţi 
însă ca şi de rândul trecut, apoi zmeul îi spuse încă o 
minciună. 

Dacă văzu fata că fiul de împărat nu crede, vezi că ştia el 
ce ştia, ea se făcu bolnavă. Când veni zmeul a treia zi de la 

vânat, găsi pe fată în pat. Se duse el s-o întrebe ce are, şi 
ea îi răspunse: 

— Am căzut la pat de întristare, pentru că tu tăinuieşti de 
mine în ce stă puterea ta. 

Zmeul trase fetei şi de astă dată o calcavură de auzii 
câinii în Giurgiu. Atunci ea se prefăcu aşa de bolnavă, încât 
zmeul crezu că o să dea mâna cu moartea. Şi căindu-se de 
ceea ce făcuse, şi voind s-o mângâie, îi spuse drept: 

— Puterea mea, zise el, stă într-o scroafă care se 
tăvăleşte cât e ziulica într-o lăcovişte de lapte dulce. Acea 
lăcovişte nu este tocmai departe de aci. In scroafă este un 
iepure, în iepure o prepeliţă, şi în prepeliţă sunt trei viermi. 
Aceştia sunt puterea mea. 

Atâta voi şi fata să ştie. 

Cum se făcu ziuă şi zmeul se duse la vânat, iată că vine 
şi fiul de împărat să cerceteze despre cele ce aflase fata de 
la zmeu, căci dorul de a-şi vedea cu un ceas mai nainte 
logodnica acasă, nu-i da răgaz să zăbovească mai mult. 
Fata îi spuse tot ce află, din fir până în aţă; iară el plecă 
numaidecât. De milă de silă, luă el şi niţele merinde ce-i 
dase fata; dară lui nu-i ardea de mâncare. 

Merse, merse, şi iară merse. Merindele se sfârşi. El merse 
voiniceşte până ce îndeseară ajunse lihnit de foame, şi 
setos, de să ferească Dumnezeu, într-un codru, unde dete 
de o colibă. Intră înăuntru şi găsi un om orb ce-şi mânca 
mămăliguţa cu lapte dulce. Se apropie şi el binişor, fără să 
prinză de veste orbul, şi mâncă până ce-şi momi foamea 
oarecum. Orbul băgă de seamă că prea se sfârşeşte curând 
leguma de pe masă. Se miră. El ştia că de altă dată îi era 
de-ajuns mâncarea; de astă dată însă nu se săturase. 
înţelese el că trebuie să se joace vreo drăcie la mijloc. 
Atunci întrebă: 

— Cine este de-mi ajută la mâncare? De este om bun, fie 
binevenit, iară de este om rău, să se depărteze, că nu va fi 
bine de el. 

— Om bun, moşicule; sunt călător, şi până una alta, aş 
voi sa găsesc ceva de lucru. 

Unchiaşul cel orb primi bucuros să intre la dânsul în 
slujbă. Il puse să-i ducă turmuliţa de oi la păşune; dară avu 
grijă a-i spune să nu care cumva să treacă peste hotarele 
moşiei lui, pe locul scroafei din lăcoviştea de lapte dulce, că 
va fi vai de capul lui, şi va pierde şi oile. 

Fiul împăratului se făgădui că va asculta de cuvântul 
orbului; dară chiar în ziua dintâi trecu, şi oile păscură iarba 
cea mare şi moale ca mătasea ce se afla pe moşia scroafei 
cu nesat. Când veni seara acasă, laptele ce deteră oile fu 
de-ajuns pentru amândoi, şi încă rămase. Orbul se minună 
şi zise fie-sei să se ia după dânsul a doua zi şi sa vază d-a 
minune ce face argatul. 

Cum plecă cu oile argatul în dimineaţa următoare, fata 
făcu precum îi zisese tată-său. El se duse drept, ca pe 
ciripie, tocmai pe moşia scroafei cu oile la păşune. Fata se 
sperie, dară se piti şi tăcu din gură, să vază ce se va 
întâmpla. 

Ce să vedeţi d-voastră? Unde veni scroafa cu o falcă în 
cer şi cu una în pământ, şi năvală la argatul orbului să-l 
sfâşie, şi mai multe nu. Fiul împăratului sta ţanţoş cu 
paloşul în mână, şi se luară la luptă; şi lupte-se, şi lupte-se, 
până ce amândoi obosiră de abia se mişcau. Atunci zise 
scroafa: 

— Dac-ar fi cineva să-mi dea niţel lăstar de trestie şi un 
ciob de lapte din lăcoviştea mea de lapte dulce, ţi-aş arăta 
eu cum să cutezi tu a-mi călca hotarele. 

— Dac-ar fi cineva să-mi dea şi mie un colac să-mbuc, şi 
o bărdacă de apă de izvor să beau, ţi-aş arăta şi eu ţie cine 
sunt eu, zise şi fiul împăratului. 

Când, iacă fata unchiaşului celui orb, care privea la lupta 
lor, că vine şi dă fiului de împărat să îmbuce colacul ce şi-l 
luase ea, ca să aibă ce mânca la pândă, şi fuga se repezi 
de-i aduse şi o bărdacă de apă de la izvor. Flăcăul mâncă şi 

bău, şi prinzând putere, răsturnă pe scroafă, se puse călare 
pe dânsa, şi-i tăie capul. 

Apoi o spintecă şi îngriji să nu scape iepurele. Puse mâna 
pe dânsul şi spintecând şi iepurele, prinse prepelita. Şi 
scoțând din rărunchii prepeliţei cei trei viermi, îi băgă în sân 
după ce le suci niţel gâturile. 

Intorcându-se la unchiaş, îşi luă ziua bună de la orb şi de 
la fată, spuindu-le că în curând va afla despre dânsul, şi 
într-un suflet se întoarse la curtea zmeului. 

Aci dacă ajunse îşi schimbă veşmintele, se făcu doftor, şi 
începu a striga: 

— Leacuri de vânzare, leacuri! 

Zmeul cum auzi, trimise de-l chemă, că lui nu-i prea era 
bine. De câteva zile, găinea aşa lâncezind. Nu-i erau toţi 
boii acasă, vezi bine, că puterea lui se afla acum în sânul 
fiului de împărat. Se îmbolnăvise. 

Dacă veni fiul împăratului şi îl întrebă zmeul de poate să-l 
facă sănătos, prefăcutul doftor îi spuse că se va însănătoşi, 
dacă se va scălda în lapte de iepe. Zmeul porunci 
numaidecât şi i se făcu o baie din laptele iepelor lui, pe care 
le pusese dânsul de le mulse. Când intră în baie zmeul, fiul 
împăratului mai răsuci o toană gâturile viermilor; iar zmeul 
o dată sări în sus, zicând: 

— Acum mi-e bine ca şi când eram la sânul mamei. 

Şi dând doftorului daruri scumpe, îl pofti la masă. Vezi că 
zmeul nu cunoştea cine era doftorul. Ospătându-se, şi stând 
ei la taifas, fiul împăratului întrebă pe zmeu: 

— De ce treabă sunt bicele alea ce le ţii atârnate fiecare 
în cuiul său pe peretele din fund? 

— Cu unul, răspunse zmeul, dacă voi plesni o dată, toate 
turmele mele se fac o nucă. Dacă voi plesni cu al doilea, 
toate cuprinsurile mele se fac un măr. lară cu al treilea bici 
când plesnesc la spatele oricărui lucru, îl schimb în stană de 
piatră şi când plesnesc cu el în faţă, se desface făcutul, şi 
vine la adevărata lui fiinţă lucrul împietrit. 

Cum află despre asta fiul împăratului, ieşi afară şi suci de 
tot gâturile viermilor, iară zmeul crăpă îndată. 

Apoi luă bicele, plesni cu unul şi toate turmele şi cirezile 
zmeului le făcu o nucă, pe care o băgă în sân; şi plesnind cu 
altul, toate cuprinsurile zmeului se schimbară într-un măr, 
pe care iarăşi îl băgă în sân. Şi luându-şi logodnica, se duse 
la orb, dară nu-l mai găsi, căci murise; luă deci cu dânsul pe 
fată; şi mergând la curţile babei, luă şi pe fata ce slujea 
zmeoaicei şi se întoarse cu toatele acasă la împăratul, 
socrul lui. 

Şi mergând în faţa carelor şi cailor care rămăseseră stane 
de piatră, de când răpise zmeul pe fata împăratului, plesni 
de trei ori în faţa lor şi se făcură la loc cum erau în ziua 
când merseseră la cununie ei şi toţi cei de prin căruţe. 

Cele două fete ce le adusese cu sine fiul de împărat le 
dete de neveste fraţilor lui. 

Şi se făcu o nuntă înfricoşată, d-alea împărăteştile, cum 
seamăn nu mai avu pe faţa pământului, şi se făcu o veselie 
de o ţinură minte cât trăiră locuitorii acelei împărăţii. 

Am fost şi eu acolo şi am văzut toate chefurile, căci de n- 
aş fi fost, de unde aş fi ştiut eu să vă povestesc. O lingură 
scurtă pe la nasul cui n-ascultă. 

CEI TREI FRAŢI ÎMPĂRAȚI 


A fost odată ca niciodată etc. 

A fost odată un biet om sărac. El avea femeie şi trei 
copilaşi. Lucra bietul om de da pe brânci, zi şi noapte, orice 
şi pe unde găsea, şi două în tei nu putea lega şi el. Bieţii 
copilaşi erau mai mult flămânzi decât sătui. 

Intr-o dimineaţă, plecând la pădure ca să aducă ceva 
uscăturele pentru casă, văzu într-un copac un cuib de 
pasăre, cum nu mai văzuse el până atunci. Se miră niţel, 
apoi parcă-i da cineva ghes, vru să ştie ca ce fel de pasăre 
să fie aceea ce se adăpostea în astfel de cuib. Îşi lepădă 
calevrii, îşi scuipă în palme şi se agăţă de copac ca să se 
urce în el. Încet, încet, el se sui până la cuib, se uită într- 
însul: pasărea nu era; când, ce să vază? un ou ca de găină. 
Aşa de frumos era oul şi lucios, lucios, încât parcă-i era milă 
să puie mâna pe dânsul. In cele din urmă, îl luă şi-l băgă în 
sân. După ce se dete jos, culese câteva uscături, făcu o 
sarcină mică, o luă la spinare şi plecă cu dânsa acasă. 

Copiii, când văzură oul, săreau de bucurie. Se miră şi 
femeia lui, căci nici ea nu mai văzuse un astfel de ou. Nu 
ştiau cum să umble mai binişor cu dânsul, ca să nu-l scape 
jos să se spargă. Unul zicea ca să-l coacă în spuză şi să 
mănânce toţi dintr-însul; altul zicea ca să-l fiarbă; altul 
zicea ca să-l păstreze. 

Muncitorul însă zise că mai bine ar fi să se ducă cu el în 
târg să-l dea pe bani, că tot şi-a pierdut el ziua de muncă, şi 
cu ce va prinde pe dânsul să ia niţel mălai. 

Toţi găsiră cu cale că aşa este mai bine să facă. 

Se duse deci cu oul în târg. Se aşeză şi bietul muncitor în 
rând cu femeile ce vindeau ouă. 

Umblau oamenii de colo până colo şi cumpărau mereu la 
ouă; dară la el nici unul nu venea. Se mira cum de nu-l 

întreabă şi pe dânsul nimenea de oul lui. În cele mai de pe 
urmă, iacă un neguţător chiabur că vine şi la dânsul. 

— De vânzare ai oul ăsta, prietene? îi zise. 

— De vânzare, jupâne. 

— Ce cei pe dânsul? 

— Păi, ce-i vrea să-mi dai, jupâne. 

— Să-ţi dau o pungă de bani. 

— la lasă, jupâne, nu-ţi mai bate joc de mine, zise el şi se 
uită în altă parte, crezând că râde de el pentru că venise la 
târg numai cu un ou. 

— Ba nici râs, nici nimic, începu a zice neguţătorul cel 
chiabur. lată două pungi; nu crez să-ţi dea altul mai mult. 

Şi scoase pungile cu bani, i le puse în mână, luă oul şi 
plecă. 

Bietul om rămase înlemnit în loc, uitându-se după 
neguţător cum se ducea. Nici că-i venea măcar să crează 
ochilor. 

Şi apoi unde se mai auzise ca un ou să se vânză cu două 
pungi de bani. 

Când se deşteptă din zăpăceala lui, pipăi pungile să vază 
nu e vrun vis; apoi vru să alerge după neguţător să-l întrebe 
de n-a făcut vro greşeală. Dară ia pe neguţător de unde nu 
e. El îşi căutase de drum vesel că cumpărase aşa ou. 

Dacă văzu şi văzu, deschise şi el pungile, se uită în ele, 
dară odată îl luară de ochi banii ce era acolo. Apoi le 
strânse la loc, le băgă în sân şi plecă să-şi cumpere 
merinde. Umplu un sac cu de cele de trebuinţe şi o luă 
către casă. Se tot temea şi se tot uita în toate părţile să nu 
care cumva să vie cineva să-i ia pungile. 

Când ajunse acasă, trânti sacul jos şi zise: 

— lată nevastă, ce minune făcui eu cu oul ăla poznaş; 
vezi tu? 

— Văz. Dar ce e în sacul ăla marele? 

— Ei! dară ce nu e, aia întreabă-mă; mălai, fasole, 
pastramă, peşte sărat, ceapă, ardei, usturoi. 

— Şi unde le duci? 

— la auzi: unde le duc! acasă, fă, ţie şi copiilor, unde să 
le duc? 

— Ce vorbeşti, bărbate, ori ai căpiat astăzi? Vezi, mă, că 
ţi le-o fi dat cineva să le duci aiurea şi tu, ştiind lipsa de 
acasă, t-ei fi rătăcit cu ele încoace. Când ai mai făcut tu 
astă comedie să vii acasă cu merinde cât munca ta pe zece 
zile? 

— Păi bine, fa nevastă, nu-ţi spusei că comedia asta o 
făcu oul ăla poznaş, de-l găsii eu azi în pădure? 

— Ce spui, bărbate? atât a făcut oul ăla, cât ai dat tu pe 
toate astea? 

— Hei! dară când ăi mai vedea şi p-astea, să vedem ce o 
să mai zici! 

Atunci scoase pungile şi răsturnă banii în pat. 

Femeia rămase înmărmurită cu ochii ţintă la bani. 

Copiii care până atunci răscoleau prin sac şi înhăţau cu 
dinţii când din una, când din alta, cum auziră zornăitul 
banilor, alergau de la sac la bani şi de la bani la sac. Ei nu 
se puteau sătura văzând atâta belşug în casa lor. 

— Bărbate, mai zise femeia, dară asta nu e lucru curat. 
Atâţia bani pentru un ou de găină! 

Şi pipăia banii să vază, nu care cumva sunt niscai 
fermece, ori altceva? 

— De găină, de negăină, uite, l-am vândut cu două pungi 
de bani, cum îi vezi cu ochii verzi. Apoi ori că el a făcut 
atâta, ori că negustorul la care l-am vândut n-a fost om 
curat, eu nu ştiu. Atâta ştiu numai că trebuie să mulţumim 
lui Dumnezeu că ne-a învrednicit să vedem şi noi o dată cu 
ochii ce este belşug în casa noastră. Acum vezi de rosteşte 
de masă, să mâncăm şi să ne veselim. 

Aşa şi făcură. Toată ziua într-o veselie o duseră. 

A doua zi, se sculă de dimineaţă, se găti şi plecă la 
muncă. Nu ştiu însă cum făcu el, nu ştiu cum drese, că se 
pomeni iarăşi în pădure. Nici el nu ştia cum venise acolo; 
ştia numai că el la muncă plecase. 

Dacă văzu aşa, cătă copacul, se sui în el şi mai găsi un 
ou. 

Se duse cu el în târg şi mai luă încă două pungi cu bani, 
tot de la acel negustor. 

Pasămite oule astea erau de diamant, care făceau de 
zece ori atât cât îi da lui pe ele negustorul. 

El însă era bun bucuros că lua şi atât; căci scăpă de 
sărăcie el şi cu toţi ai lui. 

Cumpără de astă dată haine pentru copii, căci erau goi. 
Mai luă nişte unelte şi dichisuri de ale lui pentru muncă şi 
pentru casă, căci nu credea că o să fie în toate zilele Paşte, 
să tot găsească la ouă d-astea scumpele. 

Câteva zile d-a rândul se mai duse el în pădure şi tot 
găsea câte un ou. Se făcu însă mai năzuros în târg, ţinu mai 
la preţ şi cu mirare văzu că scoate câte patru pungi de bani 
în loc de două. 

Apoi dacă văzu el că aşa merge treaba, îşi făcu o 
căscioară, îşi mai îndulci şi el traiul şi-şi dete copiii la dascăl 
ca să înveţe carte. 

Intr-una din zile, ducându-se mai de dimineaţă să-şi ia 
merticul, dete peste pasărea ale cui ouă le lua el. Sta pe 
cuib. Aşa frumuseţe de pasăre nu mai văzuse, nici mai 
auzise. Îndată îi trăsni prin cap că ar fi bine să o aducă 
acasă la dânsul. O şi luă binişor şi cu mare bucurie aduse la 
bordeiul lui pe stăpâna ouălor. 

Apoi, ducându-se în târg, porunci o colivie foarte 
frumoasă şi foarte mare, în care colivie îşi aşeză găina şi o 
îngrijea ca pe copiii lui. 

Cu chipul acesta scăpă şi de drumul de toate zilele prin 

pădure şi de suitul în copaci. 
__ Găina îi oua în toate zilele câte un ou, în colivie. 
Imbogăţindu-se el, goni sărăcia din satul lui. Făcea bine la 
tot satul. Ajuta pe orice nevoiaş; cumpăra vaci la toate 
văduvele; ocrotea pe toţi copiii sărmani. 

Omul este nesăţios. Cu cât are, tot ar vrea să mai aibă. 


268 


Muncitorul, după ce văzu că are destul, începu a face 
negoţ. Şi fiindcă negoţul, când merge bine, de firea lui este 
să se întinză ca pecingenea, dete ghies muncitorului să 
călătorească prin ţări străine după negoţ. 

Porni dară într-o călătorie foarte depărtată peste mări şi 
ţări. 

Într-o zi, când lipsea şi nevasta lui d-acasă, copiii intrară 
în colivie ca să se joace cu găina. Jucându-se ei acolo, unul 
din ei ridică aripa găinei şi vede că este ceva scris acolo: 

— Să te văz, nene, zise cel mijlociu către cel mai mare 
din fraţi, poţi tu să citeşti ce zice aici? 

— Ba nici boabă, răspunse el. Astea parcă nu sunt slove 
de care ne arată dascălul. 

— Să mergem să chemăm pe dascăl, să ne spuie el ce 
zice acele slove, zise cel mai mic din fraţi. 

— Bine zici tu, răspunseră amândoi fraţii mai mari, să 
mergem, să mergem. 

Şi într-un suflet ajunseră la dascăl, îi spuseră şi-l rugară 
să vie să citească, ca să ştie şi ei ce zice acele slove de sub 
aripa găinei, pe care o păstrează în colivie tatăl lor. 

Dascălul deocamdată nu voi să crează ceea ce-i spuneau 
copiii; dară după ce-l încredinţară, se hotărî să vie într-o 
doară, mai mult de hatârul lor, decât pentru vro ispravă. 

Când văzu acele slove şi le citi, dascălul rămase 
înmărmurit şi, întrându-i gărgăunii în cap, îi şi puse gând 
rău găinii. 

Copiilor însă le zise că acelea ce li se păreau a fi slove 
era un fleac şi că nu însemna nimic. 

Ce făcu dascălul, ce drese, se dete pe lângă muma 
copiilor şi, cu şoşele, cu momele, îi intră pe sub piele şi se 
înădi cu dânsa. Biata femeie, slabă ca toate femeile, se 
planisi dascălului. 

Într-una din zile, după ce îşi scoaseră ochii, dascălul 
uitându-se la ea cu ochi galeşi şi cu giugiuleli, îi zise: 

— Ce mult aş pofti să mănânc o pasăre cu tine la masă. 

— Mâine e sărbătoare, răspunse femeia, voi trimite să 
cumpere o pasăre bună şi grasă şi o voi găti după pofta 
inimioarei dumitale. 

— Dacă ar fi vorba despre pasări de care se găseşte la 
toată lumea, nu ţi-aş fi mai spus dumitale, căci am şi eu 
destule în curte, slavă Domnului! 

Dascălul bătea şeaua să priceapă iapa. Femeii îi dete un 
fier ars prin inimă. 

— E, apoi ce fel de pasăre ai voi dumneata? îl întrebă 
femeia. 

— Ceva aşa, deosebit, răspunse dascălul. Şi ca să nu mai 
ocolim, ţi-oi spune româneşte, pe şleau: am poftă să-ţi 
mănânc friptă găina aia a ta din colivie. 

— Vai de mine, dascăle; dară cum aş face eu una ca 
asta? Ce va zice bărbatu-meu când s-o întoarce? 

— Orice va zice, iaca, tu să-i spui că a murit. Şi apoi nu 
pricep la ce să mai ţineţi o găină, care şi aşa e destul de 
bătrână şi care peste curând negreşit că tot are să moară. 

— Orişicum, dascăle, tot nu-mi vine să fac una ca asta, ca 
să nu se amărască bărbatu-meu. 

— Atâta trecere n-am şi eu la dumneata? mai zise 
dascălul. Asta îmi dovedeşte că nu mă iubeşti. Îmi pare rău 
că am îndrăgit cu atâta foc pe o nesimţitoare. Eu pentru 
dragostea ta aş fi dat prin foc şi prin apă, ca să-ţi fac voile, 
şi tu pentru mine atâta lucru să nu faci. Să ştii dară că de 
azi încolo n-ai să mă mai vezi; mă duc să mă înec. 

Biata muiere începuse a simţi şi ea de dânsul; apoi, de 
frică ca să nu-şi facă seamă singur pentru dragostea ei, se 
înduplecă, şi făgădui dascălului că-i va da găina s-o 
mănânce friptă, singur, singurel, după cum dorea. 

Cum auzi dascălul de una ca aceasta, îi zise că acum s-a 
încredinţat că şi ea îl iubeşte. Apoi puse la cale ca găina s-o 
gătească bucătăreasa lui. 

A doua zi, după ce porunci bucătăresei să nu lepede 
nimic din ale găinii, nici din măruntaie, ci s-o frigă aşa 


270 


întreagă-întreguliţă, se duse la biserică, unde veni şi femeia 
cu copiii. 

Bucătăreasa făcu întocmai precum îi poruncise stăpânu- 
său, însă pe când era aproape să fie friptă găina desăvârşit, 
copiii se întoarseră de la biserică, deşi nu se isprăvise 
slujba, căci li se făcuse foame, şi se rugară de bucătăreasă 
să le dea ceva să mănânce. 

Cu atâta gingăşie se rugară copiii, încât bucătăresei i se 
făcu milă de dânşii: le dete câte un codru de pâine, şi, pe 
lângă aceasta, celui mare îi dete capul găinii, celui mijlociu 
pipota, şi celui mai mic inima, socotind că acestea sunt 
lucruri de nimic. Copiii mâncară repede şi se duseră iarăşi 
la biserică. Dascălul, care stătuse ca pe ghimpi la biserică, 
cum ieşi, veni numaidecât să se puie la masă. Numai 
gândindu-se la găină, îi lăsa gura apă. Dară se supără cât 
un lucru mare când văzu că i se aduse găina fără cap, fără 
pipotă şi fără inimă. Se cătrăni de ciudă şi de necaz 
dascălul încât p-aci, p-aci era să-nnebunească. 

Atunci răcni ca un leu la bucătăreasă, întrebând-o cum a 
făcut de i-a călcat porunca. 

Biata bucătăreasă spuse lucrul cum se întâmplase, 
zicându-i că nu credea să se facă atâta tevatură pentru 
nimicul ăsta de măruntaie. 

Văzu că nu mai are încotro şi se stăpâni, gustă câte ceva 
din masă, se sculă foarte amărât şi se hotărî să poarte 
sâmbetele copiilor. 

Femeia, de unde se aştepta să vază pe dascăl mulţumit 
pentru că se jertfise să-i facă plăcerea, rămase uimită 
auzindu-l că este atâta de mâhnit. Se duse dară pe lângă 
dânsul şi cu fel de fel de vorbe dulci voi să-l înveselească. 
lară el, care nu-şi lua deloc gândul de la găină, îi zise: 

— Ai voit să-mi dovedeşti că-ţi sunt drag când te-ai 
înduplecat şi ai dat găina s-o taie şi să o frigă. Ca să mă 
încredinţez cu desăvârşire că mă iubeşti, am să te pui încă 
la o încercare. Un lucru am să-ţi mai cer. 

— Spune, spune mai curând, sufletul meu, numai să se 
poată. Eu însă sunt gata şi la moarte să merg pentru d-ta, îi 
răspunse femeia. 

— Trebuie să alegi una din două: ori să fii cu copiii tăi, ori 
să fii cu mine. Şi iată de ce: sunt dascăl de atâţi mari de 
ani, şi nu mi s-a mai întâmplat ca vreun şcolar până acum 
să-mi fi făcut ruşinea ce mi-au făcut copiii tăi. Toată lumea 
ştie că pe copiii tăi îi am mai de aproape decât pe ceilalţi; 
eu mă silesc cu ei să-i învăţ câte în lună şi în soare, fiindcă 
am voit să-i scoţ ciraci ai mei; şi ei, ce să vezi? Lasă că fac 
mişelii şi umblă ca dezmeticii pe uliţi, de s-a luat lumea de 
gânduri cu ei, dară azi, să iasă ei din biserică, să vie să 
mănânce şi apoi să se întoarcă în biserică clefetind din 
gură! Cu ce obraz să mai ies eu în lume? Cine o să-şi mai 
dea copiii la şcoala mea? Şi decât să-mi iasă nume rău, mai 
bine să mor; căci iată ce glăsuieşte o zicătoare: decât să 
iasă omului nume rău, mai bine ochii din cap. 

— Ce stai, dascăle, de vorbeşti? Apoi la mine nu te mai 
gândeşti? Nu e păcat de Dumnezeu să pierdem noi nişte 
copilaşi aşa de drăgălaşi şi curaţi ca mărgăritarul? Cum se 
poate una ca asta, ca eu să-mi pierz copilaşii? Gândeşte-te, 
drăguţul sufletului meu, că sunt copiii mei. 

— Ori ei, ori eu, răspunse el. 

— Bine, ce o să zică bărbatul meu când s-o întoarce? 
Lumea mă va omori cu pietre, când va auzi una ca asta. 

Dascălul văzu că a cam scrântit-o şi o întoarse pe foaia 
ailaltă. 

— Eu nu zic să-i omorâm, ci să-i trimitem deocamdată la 
un alt oraş; să zici că i-ai trimis pentru învăţătură. Nu mai 
pot, mă înţelegi? să stea cu mine aici; căci nu voi să-mi zică 
lumea că sunt dascăl d-ăia, terchea, berchea, trei lei 
perechea. 

Cu gura zicea el unele ca acestea, dară în capul lui clocea 
alte gânduri spurcate. 

— Ei bine, dacă este aşa, mă învoiesc; dară cum să 
facem? întrebă femeia. 

— Foarte lesne, răspunse dascălul; la noapte să-i 
închidem într-o magazie şi mâine, în faptul zilei, îi iau eu 
într-o căruţă şi i-oi duce să-i aşez la un prieten al meu. 

Gândul dascălului era să ia pe copii, să-i ducă în pădure 
şi acolo să spintece pe câte unul, unul, şi să le scoată dintr- 
înşii capul, pipota şi inima găinei şi să le înghiţă el. 

Dară norocul nu-i sluji nici de astă dată. 

Copiii fură cuprinşi de frică când se văzură închişi în 
magazie. Începură să plângă. Cel mijlociu însă zise: 

— Fraţilor, ascultaţi-mă pe mine, că va fi bine de noi toţi. 

Ştiţi de ce ne-a închis dascălul aici cu voia mamei? 

— De ce? întrebară ceilalţi. 

— Dascălul a spus minciuni că nu însemna nimic slovele 
de subt aripa găinei. Şi d-aia a stăruit el pe lângă mama de 
a tăiat găina şi s-o mănânce el, ca să se împlinească la 
dânsul prorocia din acele slove. Dară n-a vrut Dumnezeu cu 
dânsul. 

— Adevărat să fie, mai întrebară fraţii, că însemna ceva 
acele slove? 

— Mai e vorbă! răspunse el. lacă să v-o spui eu acum. 
Slovele acelea ziceau că: cine va mânca capul găinii, va 
ajunge împărat. 

— Eu împărat?! zise cel mare, care mâncase capul. 

— Aşa, răspunse fratele cel mijlociu. Cel ce va mânca 
inima găinii, de câte ori se va culca, se va pune la capul lui 
o pungă cu bănet, unde o va găsi când se va scula. 

— Mie să mi se întâmple astă? întrebă cel mic, care 
mâncase inima. 

— Ţie, îi răspunse fratele cel mijlociu. lară cel ce va 
mânca pipota găinii se va face năzdrăvan. 

— D-aia ştii tu năzdrăvăniile astea, strigară fraţii cel mare 
şi cel mic deodată. 

— D-aia, fraţilor, le răspunse mijlociul. Acum, ca să 
scăpăm de aici, trebuie să ne punem toate puterile să 
stricăm fereastra magaziei ăştia şi să fugim, căci dimonul 

de dascăl are de gând să ne ia în revărsatul zorilor, sa ne 
ducă în pădure şi să ne omoare. 

Se puseră cu toţii, sfărămară fereastra şi fugiră. Merseră, 
merseră, toată noaptea. Când se lumina de ziuă, ajunseră 
la un loc unde se deschideau trei drumuri. Aci stete să se 
odihnească. Se hotărâră să apuce fiecare pe câte un drum 
şi să se ducă unde i-o lumina Dumnezeu. Se îmbrăţişară, se 
sărutară, îşi luară ziua bună unul de la altul cu lacrămile în 
ochi şi se despărţiră. 

Merseră ei toată ziua, când îndeseară fraţii cei mari se 
întâlniră iară. Pasămite drumurile pe care apucaseră ei se 
întruneau acolo. Atunci năzdrăvanul zise: 

— Pesemne că Dumnezeu vrea să fim tot împreună, dacă 
el ne-a adus aci. Aşadară să nu ne despărţim în toată viaţa 
noastră. Mai-nainte de aci este un oraş mare. Acolo a murit 
împăratul şi mâine se alege altul: cel ales ai să fii tu. 

— la lasă vorba aia încolo, măi frate, şi nu mă mai face 
să-mi intre gărgăuni în cap. Mai bine zi: ai să mergem să 
căutăm ceva de lucru, că burta, auzi, cică n-am mâncat de 
ieri, şi cere, sărmana. 

Mergând ei, ajunseră la oraşul care era înaintea lor. Aci 
întâlniră un bătrân pe care îl rugară să-i îndrepteze la vrun 
han, unde să mâie noaptea. Bătrânul le spuse că hanurile 
gem de lumea care a venit să fie faţă la alegerea 
împăratului, care se va face mâine, că nu va găsi nici un loc 
de mas şi îi luă la dânsul acasă, unde le dete de mâncare şi 
un pat de odihnă. 

A doua zi de dimineaţă se scoală cu toţii, se spală, se 
scutură şi pleacă cu bătrânul afară din oraş pe o câmpie 
întinsă, ca să vază şi ei cum se aleg împărații la cetatea 
aceea. 

Bătrânul le spuse că alegerea se face aşa: dregătorii cei 
mari iau un porumbel alb nevinovat, îl încarcă cu cordele 
foarte frumoase cu tot felul de feţe, îl aruncă în sus, şi pe 
cine s-o lăsa porumbelul, p-acela îl face împăratul lor. 

Pe locul hotărât se adunase, încă până a nu se face ziuă, 
atâta lume, câtă frunză şi iarbă, de nu se mai putea mişca; 
şi bătrânul cu copiii abia găsiră şi ei un colţişor la o parte de 
unde să se poată uita şi ei. N-apucară să se aşeze bine şi 
auziră un sunet de bucium. Atunci se făcu o tăcere de se 
auzea musca zbârnâind. Toată lumea ţinea ochii ţintă în 
sus. 

Aruncându-se porumbelul în văzduh, acesta ocoli pe 
dasupra lumii şi veni de se puse drept pe capul băiatului 
celui mare. 

Fiii de împărați şi de boieri, care veniseră cu gând d-a fi 
aleşi, începură a striga că nu se poate, e greşeală, nu e bun 
de împărat, şi altele, şi cerură ca să se facă o a doua 
încercare. 

Se înălţă dară porumbelul de a doua oară; şi de astă 
dată, fără nici un ocol, veni şi se puse drept pe capul 
băiatului. Încă o dată strigară fiii boierilor că nu se poate, 
nu se poate, şi cerură a treia cercare. lară pe băiat îl băgară 
într-un sac şi-l duseră departe de lume. 

La a treia înălţare, porumbelul, după ce fâlfâi puţin pe 
dasupra locului pe unde sta băiatul mai nainte, îşi ia zborul 
şi se duce de se pune drept pe sac. 

Atunci toată lumea strigă într-o unire că acesta este 
împăratul lor. Îl scoaseră dară din sac şi-l duseră de-l 
aşezară pe tron, în sunetul buciumelor, al surlelor şi al 
strigărilor de bucurie ale mulţimii adunate. 

Împăratul cel nou, cum se văzu întronat, mai întâi hotărî 
ca frate-său năzdrăvanul şi bătrânul ce-i găzduise să fie 
nelipsiţi de lângă dânsul. Şi cu ajutorul lui frate-său începu 
a cârmui împărăţia cu înţelepciune şi dreptate. Nu trecu 
mult şi vestea se duse în toate ţinuturile şi în împărăţiile 
vecinilor despre numele lor; iară supuşii lor începură a-i 
numi: cei doi fraţi împărați cu minte şi drepţi. 

Când auzi dascălul de fuga copiilor, turbă de mânie: căci 
era un zăcaş de n-avea margini. Vru să-şi facă seamă 
singur, dar n-avu curaj. Văzând însă că norocul îi stă 

împotrivă, se potoli oarecum şi se apucă iară de dăscălia 
lui. 

După o bună bucată de timp iată că soseşte şi tatăl 
copiilor din călătoria cea lungă ce făcuse. Adusese cu 
dânsul bogății după bogății. Când află de fuga copiilor, cât 
p-aci era să-i vie rău, dară se stăpâni. Cercetă în dreapta şi 
în stânga, şi i se spuse toată istoria cum s-a întâmplat. 
Atunci el hotărî să ceară dreptate pentru necinstea ce i-a 
făcut soţia lui şi pentru răul ce i-a pricinuit procletul de 
dascăl. 

Merse deci pe la toate dregătoriile şi fu străgănit prin 
judecăţi mai mulţi ani, fără să-şi dobândească dreptatea 
potrivit cu mărimea vinei celor vinovaţi. 

Aflând şi despre numele cel falnic al celor doi fraţi 
împărați, neguţătorul îşi luă femeia şi pe dascăl şi se duse 
să-i judece ei. 

Mai-nainte însă de a ajunge ei acolo, fratele împăratului, 
năzdrăvanul, simțind că are să vie tată-său la judecată, 
spuse frăţine-său, împăratul, şi amândoi se chibzuiră ca să 
facă o primire frumoasă ca unui părinte bun ce le era. 

Când veniră împricinaţii la înfăţişare, ieşi înainte fratele 
împăratului şi primi pe negustor la scară, iară când îl duse 
înaintea împăratului, acesta se sculă de pe tron şi l-a 
întâmpinat cu vorbe bune şi supuse. 

Negustorul se minună de atâta cinste ce i se făcu şi nu 
ştia ce să mai zică; se uita în toate părţile şi nu pricepea 
nimic din cele ce se făceau. 

El căuta când la împăratul, când la fratele împăratului, se 
minuna în sine, dară nu cuteză să zică nimic. 

Intrând în cămară şi dascălul cu femeia, stătură ca 
trăsniţi de Dumnezeu. Vezi că se ştiau vinovaţi de moarte. 

După ce se aşeză împăratul pe tron, judecata începu. 

Neguţătorul îşi spuse păsul şi zise că îşi pune nădejdea în 
înţelepciunea împărătească şi aşteaptă să hotărască 
împăratul cum îl va lumina Dumnezeu. 

Dascălul o mâlcise detot, iară femeia îndrugă şi ea 
câteva vorbe, aruncând toată vina în spinarea dascălului. 

Atunci împăratul întrebă pe negustor că: dacă îşi va 
vedea copiii, i-ar cunoaşte el? 

— Mai e vorbă? răspunse neguţătorul. 

El se uita la amândoi împărații şi nu mai cuteză să zică 
nici bleau. 

— Noi suntem, răspunse împăratul. 

La aceste cuvinte, femeia şi dascălul o sfecliră detot şi 
tremurau ca varga. lară neguţătorul, creştea inima într-însul 
de bucurie că-şi găsise copiii. 

Împăratul zise că de când el este împărat, aşa pricină 
grea nu mai judecase. Hotări dară ca toţi să cază în 
genunchi şi să roage pe Dumnezeu să le arate dreptatea 
lui. 

Aşa şi făcură. 

Pe când încă se rugau, deodată, dascălul şi femeia se 
făcură stane de piatră. 

Împăratul porunci să puie aste stane de piatră de o parte 
şi de alta la scara palatului. lară negustorul rămase la 
curtea împărătească. 

În vremea aceasta, fratele cel mic, după ce se despărţi 
de fraţii săi, se duse, se duse, ca cuvântul din poveste ce d- 
aci în colo se găteşte, şi ajunse la oraşul unde îl scosese 
drumul pe care apucase el. 

Acolo dacă sosi, trase la gazdă la un om al lui Dumnezeu. 
De câte ori se culca, de atâtea ori găsea câte o pungă cu 
galbeni la căpătâiul său când se scula. 

Ceru de la gazdă pe cineva care să-i arate lucrurile cele 
mai însemnate. După ce ocoli cruciş şi curmeziş tot oraşul, 
văzând tot ce era vrednic de văzut, ajunse la margine şi 
acolo era un ostrov. lară dacă vru a şti ce era acolo, călăuza 
se feri d-a-i spune. 

Seara întrebă pe gazdă şi aceasta îi zise: 

— Să nu care cumva să te muşte şarpele de inimă să te 
duci acolo, că e stingere de tine. 

— Pentru ce? întrebă flăcăiandrul. 

— Pentru că acolo şade o măiastră şi oricine merge la 
dânsa se întoarce capiu. Şi apoi nimeni nu poate să meargă 
să o vază, până nu o da două pungi de bani. 

— Asta este tot? Mâine mă duc să o văz, zise el; bani am 
destui, precum vezi. 

Nici rugăciunile gazdei, nici frica de căpiare nu l-a putut 
opri de a merge să vază pe acea măiastră. 

Se duse deci, dădu două pungi de bani şi intră în ostrov. 
Acolo umblă câtva timp, ca un haidamac, pe dinafară, ca 
doar măiastra va ieşi la fereastra palatului să o vază. Ea 
ieşi, el o văzu şi apoi se întoarse. A doua zi se duse iară, a 
treia zi iară şi tot astfel câteva zile d-a rândul. De ce o 
vedea, d-aia dorea să o mai vază. 

Măiastra băgă de seamă că el venea întruna de câteva 
zile. „Trebuie să aibă mulţi bani”, se gândi ea. 

lară dacă trimise de-l chemă, îi zise: 

— Mare stare trebuie să ai tu, tinere, de o risipeşti aşa. 

N-am văzut până acum pe nimeni care să vie la mine în 
ostrov de atâtea ori una după alta. 

— Da, mare şi nesfârşită, răspunse flăcăiandrul cu 
mândrie, ca şi puterea cu care o fac. 

Cum auzi măiastra aste vorbe, îi puse gând rău. Se luă 
deci pe lângă dânsul cu şoptele cu momele, viclenindu-l ca 
să-i afle puterea. 

Flăcăiandrul se pierdea de dorul ei când o văzu 
dezmierdându-l cu nişte cuvinte mai dulci decât mierea. Se 
înşelă şi îi spuse. 

Atunci ea îi dete ceva de bău, iar el dete dintr-însul afară 
inima găinii. Ea o luă, apoi îl dete pe biete din ostrov. 

Când se dezmetici el şi se văzu pirpiricosac, golănel şi 
gonit, cugetă: „Dacă nu ţi-oi face-o eu, apoi să ştii că nici 
dracul nu ţi-o mai face”. 

Se duse la gazdă şi povesti ce i se întâmplase. 

— Nu ţi-am spus eu, săracul de mine, să nu te duci acolo? 

Ce o să te faci acum? 

— Mă voi duce în lume, şi ce va vrea Dumnezeu cu mine. 

A doua zi plecă şi, trecând printr-o pădure, ajunse la 
marginea unui râu. Acolo dete peste o colibă de pescar. li 
chiorăiau maţele de foame şi fu nevoit să se abată. 

Pescarul primi să rămână la dânsul să înveţe pescuitul. 

Într-una din zile, pescarul zise flăcăiandrului: 

— lată eu mă duc la târg cu coşul ăsta de peşte. Până 
una alta, ia şi tu halăul ăla, şi vezi d-ei putea să prinzi vro 
fâţă de peşte ca să avem de legumă pentru azi şi mâine. 

— Las' pe mine, răspunse flăcăiandru. 

Pescarul plecă. lară băiatul intră cu plasa în gârlă. Bătu în 
sus, bătu în jos şi peşte să prinză, câtuşi decât. 

Tocmai era să se lase de pescuit, când văzu o mreană. 

Mreana fugi, el după ea, până îi veni bine şi, aruncând 
plasa, o încâlci într-însa şi o trase la margine. 

Văzu el că mreana era cât să le ajungă pe două zile. Se 
bucură în inima sa că făcuse o treabă cumsecade. 

Se puse deci de o curăţă de solzi; o spintecă, îi scoase 
măruntaiele. Când în loc de lapţi, ce să vezi? ceva ce nu 
semăna a nimic. Luă el acel ceva, îl spălă, şi rămase un fel 
de covăţea mititică de piatră. 

— Bună este şi asta, zise el, să am cu ce bea apă. 

Şi îndată şi luă oleacă de apă cu dânsa să bea. Când s-o 
aducă la gură, ea era plină cu galbeni. Se miră de astă 
întâmplare. Răsturnă banii în poală şi mai luă o dată apă ca 
să bea. 

Când să aducă la gură, se făcu iară bani. 

— Acum, aide la zâna mea măiastră, zise el. 

Lăsă şi plasă, şi peşte, şi colibă şi într-un suflet alergă la 
gazda lui din oraş. li spuse despre norocul ce dase peste el 
şi începu a se găti să meargă la ostrov. 

Gazda se sili în toate chipurile să-l oprească de la această 
otărâre a sa. Fu peste putinţă. Il trăgea aţa la rele. Până 
una alta, umplu gazdei două tocitori cu bani. Apoi luă cu 
dânsul covăţica de piatră şi două pungi pline, şi se duse la 
ostrov. 

Cum îl văzu măiastra, îl cunoscu. Înţelese ea că trebuie 
să fi dat el cu mâna în foc, şi-l chemă la dânsa. 

Acolo, cu prefăcături, cu marghiolii şi cu viclenii îl făcu de 
spuse cum are atâta stare. Şi fiindcă flăcăiandrul îşi 
pierduse capul cum ajunse lângă dânsa, se lăsă să fie 
mâglisit, şi măiastra îi şterse şi covăţica. Cum se făcu 
stăpână şi pe acest lucru, porunci slugilor sale să-l 
huiduiască ca p-o găgăuţă şi îl goni cu ruşine din ostrov. 

Când se văzu iarăşi dat afară şi înfruntat, nu se putu 
astâmpăra de necaz, cum de să nu se ţie el, ca să nu fie şi 
batjocorit, şi cu banii luaţi. 

Plecă iară la gazdă şi-i spuse toată şiretenia. 

Gazda îl povăţui să ia pe seama lui o tocitoare de bani 
din care îi lăsase, să se apuce şi el de ceva şi să nu mai 
umble ca un pierde-vară după icre verzi. 

El nu voi, şi plecă în lume. 

— Ce mi-o da Dumnezeu, zise el. 

Merse, merse, prin câmpii cu inima plină de foc pentru 
măiastra lui, trecu prin păduri, şi nu se putea împăca cu 
gândul că n-o să-şi mai poată vedea odorul. În cele din 
urmă, căzu de obidă şi de mâhnire. Stând el aşa şi 
zbătându-se cu gândurile, băgă de seamă că p-acolo p- 
aproape curgea o apă. Se duse să se scalde ca să se mai 
răcorească. 

Tot scăldându-se, văzu de ceea parte a râului nişte 
smochini. 

Işi aduse aminte că nu mâncase de două zile şi se duse 
să facă o gustărică cu niţele smochine. Mâncă ce mâncă, 
dară începu a simţi că din ce în ce se schimbă. Unde din om 
ce era, se pomeni deodată măgar. 

Altă nevoie acum. Cum să se întoarcă în cetate? Pe lângă 
celelalte toate, acum are să fie şi prigonit. Umblând în sus 
şi în jos pe marginea pădurii, îi era frică să intre înăuntrul 
pădurii, ca să nu-l apuce vreo fiară sălbatecă; se temea iară 
să iasă mai la lumină, ca să nu-l prinză vrun om, să-l puie la 
vro muncă ce n-ar putea-o duce. Ce să facă? Se căina şi se 

văicărea, de-i plângeai de milă. Toată ziua umblă rătăcind 
cu inima cât un purice de frică. Flămânzi iară. Căutând câte 
ceva de mâncare, dete peste nişte roşcove. Se apucă să 
mănânce, căci era lihnit de foame. 

Cât p-aci era să moară de bucurie când văzu că încet, 
încet, se schimbă şi se făcu iară om. 

Stătu în loc şi se cruci şi el de astă minune. Apoi dodată 
zice: 

— Acum eşti a mea! Stăi, măi tu, că ţi-o fac eu ţie pe 
piele, femeie fără de inimă ce mi-ai fost! 

Se apucă şi umplu sânul de roşcove. Apoi făcu un 
coşuleţ, cum putu, din nuiele de richită, şi culese într-însul 
smochine, de care mâncase şi el. 

După ce se întoarse la gazda lui din cetate, îi spuse că 
acum s-a împlinit. 

Auzind însă de faima celor doi împărați înţelepţi, îi dete 
un fier ars prin inimă, şi-şi puse în gând a merge la dânşii 
să vază, oare n-or fi fraţii lui? 

Dară până să se pornească către dânşii, se mai duse o 
dată la ostrov, cu coşuleţul de smochine pe mână, şi începu 
a striga la smochine, pe la poarta palatului. Măiastra, 
auzindu-l, trimise să-l cheme. Cum îl văzu, îl cunoscu. 

Crezând că şi în smochinele lui este ascuns vrun farmec 
numai bun pentru dânsa, porunci de-i cumpără coşul cu 
totul. El luă banii şi se făcea a se mai plimba prin ostrov. 

Măiastra se puse la masă. Când la sfârşitul mesei, după 
ce mâncară împreună cu ai lor smochine, se făcură măgari. 

Hâţ în sus, hâţ în jos. Ba că o fi una, ba că o fi alta, nimic. 
Rămaseră măgari ca toţi măgarii. 

Atunci flăcăiandrul, prinzându-i, le puse câte un căpăstru 
în cap, îi legă unul de altul şi îi duse cu dânsul, după ce luă 
covăţica şi o băgă în sân; căci inima găinii o mâncase 
măiastra. 

Se duse cu cârdul de măgari la gazda lui. 

— Acum să ştii că mă duc într-ale mele, zise el gazdei; 
bani ai destui, ostrovul şi palaturile sunt ale tale. Rămâi 
sănătos. 

— Să ne vedem sănătoşi, răspunse gazda, şi să auzim de 
bine. Dară cu turma aia de măgari ce ai să faci? la-ţi un 
argat, care să vază de ei. 

Aşa şi făcu. Tocmi un argat şi porni să meargă la fraţii lui, 
cu alaiul după dânsul. 

Pe când mergea, fratele năzdrăvan spune împăratului 
toate cele întâmplate fratelui lor celui mai mic, şi se 
pregătiră să-l primească cu cinste. 

Când ajunse la marginea cetăţii unde domnea împăratul, 
se miră că găsi pe fratele său cel mijlociu care îl aştepta. 

Acesta îi povesti toată întâmplarea cu muma lor şi a 
dascălului, şi cum îi pedepsise Dumnezeu. 

Plânse fratele cel mic de osânda dumnezeiască ce căzuse 
peste muma lor, apoi merse de se înfăţişă împăratului. 

Cum se văzură, se cunoscură şi se îmbrăţişară. 

Apoi ceru de la împăratul să-i dea un grajd curat unde să- 
şi puie măgarii, pe care singur îi îngrijea. 

Trecu ce trecu şi nici pomeneală nu era ca să facă pe 
măgari să se schimbe iarăşi în oameni. 

Intr-o zi, la masă, când văzu că frate-său cel mic este cu 
voie bună, împăratul îi zise: 

— Ei, ce ai de gând cu măgarii tăi; destul i-ai pedepsit, 
iartă-i. Să nu socoteşti că nu ştiu tot ce ai păâţit. Dară este 
destul. Mai cu seamă căci ştiu că se topeşte inima în tine de 
dorul ei. 

— Adevăr ai grăit, îi răspunse fratele cel mic. Pentru 
hatârul tău fac tot. 

Trimise de aduse măgarii acolo; le dete de mâncară 
roşcove şi îndată se făcură iară oameni. 

Toţi cei de faţă rămaseră înmărmuriţi când văzură asta 
minune. Apoi ochii tutulor se aţintiră la măiastra şi 
mărturisiră că aşa frumuseţe de muiere nici c-au mai văzut, 

şi nici că se mai poate afla în toată lumea. Ea atunci începu 
a zice: 

— Mai întâi mulţumesc împăratului că s-a fost înduioşat 
de starea cea proastă şi ticăloasă în care ajunsesem şi a 
stăruit de ne-a făcut oameni la loc. 

Apoi, uitându-se la fratele împăratului cel mic, îi zise: 

— Numai tu mi-ai venit de hac pe lumea asta; dacă 
voieşti, sunt gata a te lua de bărbat. lartă-mă pentru 
neajunsurile ce ţi-am făcut. 

— Apoi eu ce umblam, păcatele mele, când tot veneam 
pe la tine, şi tu ţi-ai bătut joc de mine. Fie că şi eu mi-am 
scos din capete. Sunt gata şi eu a te lua de soţie, mai cu 
seamă acum, că nu mi-a mai rămas la inimă nici o 
zăcăşeală. 

Se pregătiră şi făcură o nuntă d-alea împărăteştile. Ei nu 
se mai duseră de acolo. Rămaseră câte trei fraţii launloc. 

Trebile împărăției mergeu găitan. 

Locuitorii apucau şi ei de la aceşti trei fraţi când dreptate, 
când poveţe bune şi când ajutoruri de bani; şi în toată 
lumea se duse vestea despre ei, cărora li se zicea: La cei 
trei fraţi împărați. 

Încălecai p-o şea etc. 

COTOŞMAN NĂZDRĂVANU 


A fost odată ca niciodată etc. i 

A fost odată o pereche de oameni. Ei n-aveau copii. Intr-o 
Zi, fiind cu voie bună, zise bărbatul către femeie: 

— Soro, de la mila lui Dumnezeu noi n-avem copii. Să 
mergem pe câmp şi ce vom găsi, aceea să ne fie copil. 

— Bine zici dumneata, frate. Aşa să facem, dacă astfel ai 
găsit dumneata cu cale. 

Vezi că ei trăiau bine şi nevasta nu ieşea din cuvântul 
bărbatului, nici cât negru subt unghie. 

Făcură o azimă, luară şi niţică legumă, le puseră la 
traistă şi plecară. 

Aide-aide, mergând povesteau, şi râdeau, şi cu ochii în 
toate părţile căutau. 

Când, iată că dete peste un pisoi jigărit, jigărit şi urduros, 
îl luară şi îl aduseră acasă. Il îngrijiră şi îl crescură ca pe 
copilul lor. De ce trecea, d-aia se făcea mai frumos, până ce 
se făcu un cotoşman numai de drag să priveşti la el. 

Nu mai puteau de bucurie oamenii, căci aveau şi ei pe ce 
pune ochii în casa lor, când se sculau dimineaţa. Mai-nainte 
casa li se părea pustie. 

Cotoşmanul era un pisic cuminte. Şoareci nu se mai 
stăveau prin casa aceea. Când şedeau casnicii la lucru, 
iarna, în nopţi d-alea lungile şi spuneau la snoave şi la 
ghicitori, cotoiul sta lângă dânşii şi torcea. Când stăpâna 
casei făcea la ciorap, pisoiul se juca cu ghemul. Dară nu-l 
încurca, ferească Dumnezeu. Cum făcea el, cum dregea, se 
juca aşa de frumuşel, încât ghemul nici nu se desfăşura, 
nici nu se încurca. Câteodată îl lua în lăbuţele lui de 
dinainte, ţiindu-l ca un om, şi se trântea cu el pe spate, altă 
dată îl făcea să se dea d-a rostogolul, lovindu-l cu câte o 
labă şi se repezea după dânsul ca după şoareci. 

Când stăpânul casei se juca cu dânsul, ferit-a sântul să-l 
zgârie, pare că-şi pilise ghearele. Când îl mângâia, cunoştea 
el că îl iubeşte, şi se întorcea şi el cu lăbuţele şi mângâia pe 
stăpânu-său, dară tot cu ghearele ascunse, o mângâiere 
lină ca mătasea. 

Pe lângă acestea, era aşa de cuminte, încât casnicii îl 
lăsa să îngrijească de pui şi să le dea de mâncare; iară 
cotoşmanul nici că se gândea să se dea la el. El nu era de 
cei ce îşi bagă botul prin toate vasele. Cât despre oala cu 
smântână, nici pomeneală nu era să-l fi prins vrodată la ea, 
ori să dea cu praştia prin bucățele de friptură de pe grătar. 
Era un mâţoi cum nu este altul în ziua de azi. 

Nu mult după aceasta, femeia se simţi îngreunată. Atunci 
să fi văzut bucurie pe casnici, încât nu-i ţinea pământul. 
lară când fu la facere, născu un copilaş gras şi frumos şi 
sănătos. 

Crescu copilul şi se făcu mare. Nu se despărţea de pisoi 
nici cât ai da în cremene. Amândoi se jucau, amândoi 
mâncau la masă, amândoi se culcau. 

Părinților copilului nici nu le trecea prin minte să 
oropsească pe cotoşman. Ba încă îl îngrijea ca şi pe copilul 
lor, fiindcă, ziceau ei, a intrat cu noroc în casa lor, este 
ugurliu, adică dobândise un copilaş. 

De la o vreme încoace însă, văzură că dau îndărăt. Unde 
până aci era bilşugul în casa lor, acum ajunseră negustori 
grei ca fulgul pe apă, cum se zice. Cu toate astea, perechea 
de oameni nici nu se gândea a cârti împotriva lui 
Dumnezeu. Ea era mulţumită că dobândise copil, şi alt 
nimic. 

Mai trecu ce trecu şi amândoi bătrânii dară ortul popii, 
rămâind în urma lor casa toacă şi o sărăcie lucie. 

Copilul se alese cu cotoşmanul. După ce văzu că nu mai 
are de nici unele, şi nici părinţi, se puse pe un plâns de-ţi 
era mai mare jalea de dânsul. Atunci cotoşmanul îi zise: 

— Stăpâne, nu te credeam aşa slab de înger. Eşti cu 
mine. Nu te întrista aşa de mult. Precum părinţii tăi au 

îngrijit de mine, aşa şi eu sunt dator să îngrijesc de tine. Și 
precum tu nu m-ai dezlipit de lângă tine, nici cât ai clipi din 
ochi, aşa şi eu nu mă voi dezlipi de tine până ce nu te-oi 
căpătui şi nu te-oi vedea om în rândul oamenilor. 

Pasămite cotoşmanul era năzdrăvan. Băiatul însă rămase 
cu ochii bleojdiţi la dânsul, când îl auzi vorbind. 

Plecară amândoi. Cotoşmanul înainte, băiatul după 
dânsul. 

Ajungând într-o pădure, găsiră o scorboră mare şi şi-o 
aleseră de locuinţă. 

Cotoşmanul făcu un culcuş stăpânului său acolo numai 
din fulgi de pasări, de se cufunda în puf când se culca. li 
aducea de mâncare şi de băut. Îi ţinea de urât spuindu-i fel 
de fel de basme şi de snoave. 

El îi spunea ce va să zică cântatul greierilor, ce 
însemnează săritura locustelor prin iarbă. Îl făcea să 
înţeleagă că dragostea între fraţi este nesfârşită ca apa 
fântânii ce curgea p-aproape de locuinţa lor. Când se 
plimbau amândoi prin câte un luminiş din pădure ori ieşeau 
la câmp, îi arăta toate floricelele şi i le spunea pre nume. 
Copilul nu se domirea de ce cocorii umblă înşiruiţi trâmbă, 
de ce rândunelele se duc şi vin, de ce privighetorile cântă 
aşa frumos; iară ciuhurezii, te apucă răcori de groază când 
îi auzi. Şi cotoşmanul îi spunea pe şart toate şi-l făcea să 
priceapă că aici pe pământ toate sunt cu rânduiala lor. 

Scorbora o ţinea aşa de curată, încât ţi-era milă să calci 
pe acolo. 

Nici că se stăvea vreo goangă măcar pe la ei pe acolo. 
Cotoşmanul nu lăsa pe băiat să puie mâna pe nimic. Toate 
el le făcea. 

Băiatul se făcuse flăcău de însurat. Şi-i zise pisoiul: 

— Stăpâne, acum ţi-a venit vremea să te însori. 

— Bine, să mă însor, răspunse flăcăiaşul; dară eu n-am 
de nici unele. Sunt golan precum mă vezi: sula şi căciula. 

— De asta nu te îngriji, că este de mine îngrijită de mai- 
nainte. Tu numai să faci ce ţi-oi zice eu. De azi înainte să 
ştii că te numeşti Mătăhuz împărat. 

Nu trecu mult după aceasta şi cotoşmanul se duse a 
căuta fată să-şi însoare stăpânul. Se vede că el o ochise, 
căci se duse drept ca pe ciripie la palaturile unui boier 
mare. Cum ajunse la poartă, se dete de trei ori peste cap şi 
se făcu om. lară dacă dete ochi cu boierul, el zise: 

— Boierule, stăpânul meu, Mătăhuz împărat, mergând la 
vânătoare, nu întâlnea decât păsărele mititele. 


Nu era vânat 
Vrednic de-mpărat. 


El trecea înainte, lăsându-le să-şi vază de ouşoare. 

— Şi ce trebuinţă am eu oare să ştiu dacă stăpânul tău, 
Mătăhuz împărat, n-avea noroc la vânat? 

— Să-ţi tai cuvântul cu miere, boierule; dară dacă vei voi 
să mă asculţi până în sfârşit, vei afla că solia mea are să-ţi 
aducă veselie. 

— Ei bine, vorbeşte cât vei voi, te ascult. Dară nu ştiu de 
ce, bag de seamă, că în graiurile tale este ceva mierloit. 

— Păreri, cinstite  boierule. Precum vremea închisă 
zămisleşte visuri spăimântoase, aşa poate că voi fi având şi 
eu peri răi, şi te înşeală părerile. 

— Bine, bine; sfârşaşte, precum ai început. 

— Şi aşa, luminate boierule, cum îţi spuneam, stăpânul 
meu nu băga în seamă poşidicul de vânat ce-i tot ieşea 
înainte. Răzbătu pădurea prin toate colţurile, dară părea că 
se vorbise toate lighioanele ca să nu iasă de prin culcuşurile 
lor. Scârbit de prostia fiarelor sălbatice, ce stau pitulate, 
stăpânul meu hotărî să se întoarcă acasă. Când, deodată, 
pe piscul unui munticel ce se ridica semeţ din răriştea 
pădurii, zări o căprioară sprintenă, cu ochii blajini. Fu de 
ajuns o uitătură, căci îi răpi inima. Stăpânul meu, Mătăhuz 
împărat, se ia după dânsa. Căprioara fugi, el după dânsa. 

Dară ea, mai iute de picior, îl lăsă pe urmă şi veni de se 
ascunse în culcuşul ăsta. lară pe mine mă trimese să-i caut 
inima, şi să-i dau în mână pe hoţomana de căprioară. 
Pentru aceasta am venit la d-ta, şi te rog să-mi dai ajutor ca 
să mă întorc cu ispravă bună. 

— Măi, da' calendroi mi-ai mai fost! Stăpânul tău, 
Mătăhuz împărat, mult trebuie să fi căutat până să 
găsească un puşchi ca tine... 

— De mine zi ce vei pofti, boierule; dară să nu cazi în 
ispită să te atingi de împăratul, stăpânul meu, că, uite, se 
face lucru dracului. 

— Nici că m-am gândit la una ca asta. Dară împăratul, 
vânătorul tău, să vie să-şi caute căprioara. 

Şi fiindcă vorba vorbă aduce, cotoşmanul şi boierul 
stătură la taifas şi se înţeleseră la cuvinte. Ei hotărâră ca să 
vie Mătăhuz împărat, să dea ochi cu fata boierului. 

Întorcându-se cotoşmanul la stăpânul său, îi spuse cum a 
izbutit în solia lui şi puseră la cale ca în sărbătoarea viitoare 
să meargă împreună. 

Băiatul nu se putea domiri cum de să meargă el aşa 
goloneţ. lară cotoşmanul nu-i da răgaz să se gândească la 
d-alde-astea, ci îl lua cu vorba pe departe şi cu cusur 
suptire îl făcea să priceapă că are să fie fericit. 

Trecură zile cu ziua de ieri şi veni sărbătoarea aşteptată. 

Cotoşmanul luă pe stăpânul său şi plecă cu el în peţit. 
Merseră ce merseră şi, ajungând într-o pădure, aproape de 
palaturile boierului celui cu fata, se opriră. Băiatul rămase 
adumbrit într-un crânguleţ verde, căci era gol pistol. lară 
cotoşmanul o rupse d-a fuga spre curtea boierului celui 
mare. 

Cum ajunse, începu a striga cât îi lua gura: 

— Săriţi, săriţi! că ne-a jefuit hoţii. 

Toţi cu totul ieşiră să vază ce s-a întâmplat. Cotoşmanul, 
abia răsuflând şi cu spaima în faţă, zise boierului: 

— Da bine, boierule, în cuprinsul dumitale se poate ca 
ziua-n amiaza mare să ne calce hoţii? 

— Unde? Cum? Ce s-a întâmplat? întrebă boierul. 

— Ce să fie? laca tocmai când veneam cu Mătăhuz 
împărat, stăpânul meu, să-ţi vedem fata, o ceată de haiduci 
puse mâna pe noi, a jăfuit pe stăpânu-meu până la cămaşe, 
iară eu mă strecurai, şi pe ici mi-e drumul, alergai într-un 
suflet să-ţi dau de veste şi să cer ajutor de la d-ta. Abia, 
uite, am scăpat cu zilele. 

— Bre! strigă boierul. Cum se poate una ca asta, ca să 
jefuiască hoţii, p-aproape de palaturile mele, pe Mătăhuzul 
tău împărat? Să sară cu mic cu mare într-ajutor! 

— Acum este de prisos, boierule. Tălharii au luat-o la 
sănătoasa. Mai bine dă-mi un rând de haine, ca să duc 
stăpânului meu şi să poată veni până aci. Cât pentru 
tălhari, fii pe pace, că va şti el ce să facă pentru dânşii. 

Luă hainele ce-i dete boierul şi se întoarse la stăpânul 
său. 

După ce îl îmbrăcă şi-l învăţă cum să se poarte la boierul, 
plecă cu dânsul. 

Ajungând, îi ieşi boierul înainte şi-l primi cu toată cinstea. 

Când fură în casă, Mătăhuz împărat se tot uita pe dânsul. 
Oamenii casei începură să şopoiască şi să-şi dea coate, 
zicând: ori că este prea fudul acest Mătăhuz împărat, sau 
că este prost. 

Cotoşmanul băgând de seamă, zise boierului: 

— Mă rog să nu-ți fie cu supărare, dară stăpânul meu n-a 
purtat până acum aşa haine proaste. 

Numaidecât boierul porunci să-i aducă altele, muiate 
numai în fir. Până una alta, cotoşmanul se dete pe lângă 
stăpânul său, şi pe furiş îi dete ghiold şi-i şopti la ureche ca 
să se ţie să nu se tot uite pe dânsul aşa ca proştii şi ca 
mojicii. 

După ce se îmbrăcă cu hainele cele bune, el se ţinu bine 
şi nu se mai uită asupra lui; apoi intrară în vorbă şi se 
isprăvi treaba cu bine. Şi nici că se putea altfel. Căci 
ginerele, deşi era Mătăhuz împărat, dară boiul lui cel măreț, 
chipul cel mai bine făcut şi alb ca zăpada, trupşorul lui cel 

tras ca prin inel şi nalt ca un brad, făcea mai mult decât 
toată împărăţia şi decât toată boieria. 

După ce se hotărî ziua de cununie, plecă. Până atunci 
bietul flăcău se frământa cu gândul ce o să facă el şi unde o 
să-şi ducă mireasa. 

Cotoşmanul nu-i dădu răspas să se mai gândească, ci cu 
fel de fel de glume şi snoave îi fura gândurile şi-l înveselea. 

Când fu ziua hotărâtă pentru cununie, se duseră iarăşi 
amândoi. Boierul rămase încremenit. De unde se aştepta să 
vie cu oaste şi cu mărire ca un împărat, mă rog, îl văzu 
viind ca un cioflingar, şi începu a se îndoi şi a se codi să dea 
fata după dânsul. 

Cotoşmanul mirosi îndată cam cum merge şiritenia şi luă 
pe boier d-oparte, zicându-i: 

— Boierule, să nu-ţi fie paraxin unde ne vezi că am venit 
numai amândoi. laca, iaca, iaca, cum merge treaba: curg 
foile de zestre ca ploaia la părinţii lui Mătăhuz împărat. lară 
el nu voieşte nici în ruptul capului să ia pe alta, fărădecât 
pe fata dumitale. Părinţii se împotrivesc la una ca asta. Eu 
însă l-am îndemnat şi-l îndemn mereu să te aibă de socru. 
Vezi că ştiu eu ce ştiu. Casă ca a dumitale şi cinstită, şi 
lăudată, nu se mai găseşte pe lume; şi flăcău ca Mătăhuz 
împărat ba, ba, ba, mai la rar. Apoi casă ce o să ţie astă 
păreche are să fie fără seamăn. Pentru aceasta şi stăpânul 
meu, ascultându-mă, s-a hotărât să o ia fără voia părinţilor 
şi să se tragă la moşiile lui, să trăiască acolo ca un boier 
mare. 

— Frumos cuvântezi tu, dară eu ştiu că binecuvântarea 
părinţilor întăreşte casele fiilor. 

— Dară mai este şi altă poveste, răspunse şi cotoşmanul. 
Cu sluta în vatră casa ajunge să fie cu uşa prin pod şi cu 
ferestrele pe sub pat. Mai bine: 


Să munceşti 
Și să trăieşti, 
Și ce-ti place să iubeşti. 

— Cam ai dreptate, tu. Dară mă bat gândurile să mai 
amânăm nunta. 

— Fie şi aşa. Nu mă împotrivesc. Eu însă te sfătuiesc să 
nu pierzi din mână un giuvaer ca acesta ce ţi-l trimite 
Dumnezeu. Norocul când pică omului, atunci să ştie să-l 
apuce şi să-l păstreze. 

— Ei, aide, de! aide. M-ai biruit cu limbuţia ta. 

Toate fiind gata, se cununară şi făcură o nuntă, de se 
duse vestea în şapte sate. 

Trei zile şi trei nopţi ţinură veseliile. A patra zi trebuia să 
meargă cu nunta la moşiile lui Mătăhuz împărat. 

Acesta se pierduse cu totul. Nu ştia ce să facă; nu ştia 
nici ce mai vorbeşte de ruşine. 

Cotoşmanul se dete pe lângă dânsul şi îi zise: 

— Ţine-ţi firea, omule, nu fi copil. Am îngrijit eu de toate. 

Ţie să nu-ţi pese de nimic. Să taci din gură şi să te laşi să 
te ducă unde oi zice eu. 

Mai veni niţel inima la loc lui Mătăhuz împărat, când auzi 
graiurile cotoşmanului. Nu se putea domiri însă cum va face 
el şi la ce moşii îl va duce. 

Toate se puseră la cale. Toate erau pregătite pentru 
plecare. Ginerele şi mireasa se urcară în căruţă şi porniră. 
Cotoşmanul însă o apucă înainte şi zise vizitiilor să se ţie pe 
urma lui, că el îi va călăuzi. 

Aşa făcură. Apucară pe câmpii unde mii de floricele 
împodobea pământul. Vântul abia adia şi clătina uşurel 
frunzele pomilor ce se aflau ici şi colo în calea lor. Brotăceii 
orăcăiau în depărtare. Din când în când cucul cânta în 
partea dreaptă. Păsările ciripeau; iară privighetorile prin 
crânguleţele înflorite trăgeau nişte geamparale de-ţi lua 
auzul. 

Cotoşmanul mergea înainte şi aşa de iute, încât căruțele 
nu se puteau ţinea de dânsul. Aci pierea ca o nălucă, aci se 
învârteja înapoi şi făcea semn pe unde să apuce. 

Pasămite, călăuzind, el făcea dresurile înainte. Intâlnind 
cirezile de vite ale unor zmei, el spuse văcarilor ce să zică, 

când îi vor întreba cineva ale cui sunt cirezile, că de unde 
nu, pieirea capului ce va cădea peste dânşii de la 
Dumnezeu va fi groaznică. Întâlnind turmele, spuse 
aşijderea ciobanilor ce să zică şi ei, căci de unde nu, Muma- 
pădurii îi va chinui băgându-le mâinile în căldarea cu 
jăratic, până vor muri, şi sufletele lor vor ajunge la munci 
nesfârşite. 

Bieţii oameni, de spaimă, şi ştiind că gura nu-i ţine chirie, 
spuse celor ce îi întrebară, precum îi învățase cotoşmanul, 
carele era în chip de om. 

Ajungând căruțele, oamenii miresei întrebară pe văcare, 
când văzură sumedenia de cirezi: 

— Ale cui sunt cirezile astea, fârtaţilor? 

— Ale cui să fie? răspunseră văcarii, iacă ale lui Mătăhuz 
împărat. 

Se minunară toţi de bogăţiile acestui împărat. Mergând 
mai-nainte, dete de nişte turme de oi. Şi atâtea de multe 
erau, încât nu le putea cuprinde cu ochii. Întrebând: 

— Ale cui sunt aste turme, prietenilor? 

Ciobanii răspunseră: 

— Ei, Doamne! Ale cui să fie? Ale lui Mătăhuz împărat 
sunt, şi încă astea nu-s nimic! 

Când auziră una ca aceasta, toţi se loviră cu mâna peste 
falcă. Ei nu mai putură să-şi stăpânească mirarea şi 
fericeau pe mireasă că a dat peste un bărbat aşa de june, 
frumos şi bogat. 

lară Mătăhuz împărat tăcea mâlcă şi înmărmurit de cele 
ce vedea. Auzea şi i se părea că visează, iară nu că sunt 
aievea cele ce se arătau ochilor lui. 

Cotoşmanul se mândrea şi se fălea cu bogăţiile 
stăpânului său. Când, iară nu se mai văzu. Nu se ştiu ce se 
făcu. Pare că intrase în pământ. 

El însă dete o repezitură înainte. Şi ajungând la palaturile 
zmeilor, pe ale căror moşii erau, le zise cu grai îngrozit: 

— Fugiţi, zmeilor, şi vă ascundeţi, căci iată că vine llie, 
Pălie, să vă potopească, să vă pârjolească, şi după el 
Luceflenderu, să vă ia suflengheru. 

Răcori de groază cuprinse pe zmei când auziră pe 
neaşteptate o veste aşa de primejdioasă. Nu ştia încotro să 
se dea d-oparte până va trece acest pârjol ce le spunea 
cotoşmanul. 

Acesta se prefăcu a le fi prieten şi a le da sfaturi bune. 
Vorbele lui atâta îi ameţise, încât de spaimă pare că le 
luase pânza de pe ochi şi se pierduseră cu totul. 

Atunci le zise cu grăbire şi cu o prefăcută grijă: 

— Veniţi, veniţi mai iute încoa, să vă ascunz eu în şira 
asta de paie din bătătură. 

Bieţii zmei atâta se speriaseră, încât nu mai ştiau ce face. 
Se lăsară să-i ia şi să-i ascunză. g 

Cotoşmanul îi băgă în şira de paie, şi îi dete foc. Indată 
văpaia se urcă până la cer, iară bieţii zmei ţipau de 
usturime în para focului, de să le plângi de milă. Tipară ce 
tipară, dară o dată cu focul li se stinse şi lor glăsciorul şi se 
făcură scrum. 

Atunci iaca şi nunta intra pe poarta palatului. Slugile 
spuseră şi ele după cum le învățase cotoşmanul, că 
palaturile astea sunt pe moşiile lui Mătăhuz împărat. 

Când intră în palat, ce să vezi dumneata? Bogăția de pe 
lume era acolo. Păreţii numai în aur poleiţi. Pardoseala era 
de cleştar, iară învălitoarea era de acioaie şi de plumb. 

Se mai minunară o toană oamenii ce însoţiră pe mireasă. 

După ce se aşezară tinerii, oamenii se întoarseră la boier 
şi-i povestiră tot ce văzură. Boierul nu se căi că şi-a dat fata 
lui Mătăhuz împărat. lară acesta se mira de unde şi până 
unde să-i vie lui acea bogăţie. Trăiră în pace şi în veselie 
perechea nuntită şi or fi trăind şi astăzi, de n-or fi murit. 
lară eu încălecai p-o şea etc. 

PASĂREA MĂIASTRĂ 


A fost odată ca niciodată etc. 

A fost odată un împărat evlavios şi bun. El avea trei 
feciori. Pe lângă multe bunătăţi ce făcuse oamenilor din 
împărăţia lui, a ridicat şi o monastire de care să se ducă 
pomina. A împodobit-o cu aur, cu pietre nestemate şi cu tot 
ceea ce meşterii din acea ţară au socotit mai scump şi mai 
frumos. O mulţime de stâlpi de marmură şi poleiţi erau prin 
biserică şi pe dinaintea ei. Zugrăvelile cele mai preţioase, 
policandre de argint suflate cu aur, candele de argintul cel 
mai bun şi mari cât doniţa, cărţile cele mai alese erau 
zestrea monastirii aceleia. Cu cât se bucura împăratul de 
frumuseţea ei, cu atât se întrista că nu putea să o 
săvârşească pe deplin, căci turnul se surpa. 

„Cum se poate, zise împăratul, să nu pot sfârşi astă sântă 
biserică? lată am cheltuit toată starea, şi ea nu este încă 
târnosită.” 

Şi dete sfară în ţară ca orice meşter se va găsi care să 
poată să-i ridice turnul, să ştie că va dobândi de la dânsul 
mari daruri şi boierie. Pe lângă acestea, poruncă dete ca în 
toate bisericile să se facă rugăciuni şi privigheri, ca să se 
îndure milostivul Dumnezeu a-i trimete un meşter bun. 

lară a treia noapte visă împăratul că dacă va aduce 
cineva pasărea măiastră de pe tărâmul celălalt şi să-i aşeze 
cuibul în turn, se va putea face monastirea desăvârşit. 

Spuse fiilor acest vis, iară ei se întreceau care de care să 
plece mai-nainte, şi să se închine cu slujba la tată-său 
împăratul. Atunci împăratul le zise: 

— Eu văz, feţii mei, că toţi aveţi dorinţă de a vă face 
datoria către Dumnezeu; însă nu vă puteţi duce toţi 
deodată. 

Acum să se ducă fiul meu cel mai mare; şi dacă nu va 
putea el să izbutească, să se ducă altul, şi tot aşa pe rând, 
până când Dumnezeu îşi va arăta mila lui către noi. 

Copiii tăcură şi se supuseră; iară feciorul cel mare al 
împăratului se găti de drum. Merse ce merse şi dacă trecu 
de hotarăle tatălui său, stete să conăcească într-o 
dumbravă frumoasă. După ce făcu focul, sta acolo până să 
se gătească mâncarea, când văzu deodată înaintea lui un 
vulpoi care îl rugă să-şi lege ogarul, să-i dea şi lui un codru 
de pâine, un pahar de vin şi să-l lase să se încălzească şi el 
la ăl foc. Fiul împăratului, în loc să asculte rugăciunea, dete 
drumul ogarului, care se luă după dânsul. Atunci vulpoiul 
făcu un semn asupra lui şi îl schimbă în stană de piatră. 

Văzând împăratul că fiul său cel mare nu se mai întoarce, 
ascultă rugăciunea fiului celui mijlociu, şi îi dete voie să 
meargă şi dânsul. Acesta, după ce se găti şi îşi luă merinde 
de drum, porni şi dânsul. La locul unde se împietrise frate- 
său, păţi ca dânsul; fiindcă nu voi să dea ascultare 
rugăciunilor ce-i adusese vulpoiul, ci voia să-l prinză ca să-i 
ia pielea. 

Impăratul se pusese pe gânduri văzând că după atâta 
mare de timp nu se mai întoarse fiii săi nici cu pasărea 
măiastră, nici fără dânsa, când fiul său cel mai mic îi zise: 

— Tată, iată este acum destul timp de când fraţii mei cei 
mari au plecat să aducă pasărea măiastră şi nu s-au mai 
întors nici cu ispravă, nici fără ispravă. 


Să-mi dai bani de cheltuială 
Și haine de primeneală, 


ca să-mi cerc şi eu norocul Şi de voi izbuti, te vei bucura, 
tată, că ţi se împlineşte dorinţa, iară de nu, eu nu voi suferi 
nici o umilinţă. 

— Fraţii tăi cei mari, zise împăratul, după cum se vede n- 
au putut să facă nimic spre a aduce acea pasăre măiastră, 
ba poate să-şi fi şi răpus capetele, deoarece sunt duşi de 

atâta timp şi nu se mai întoarce nici unul. Eu sunt bătrân de 
aci înainte; dacă vei lipsi şi tu, cine să-mi dea ajutor la 
greutăţile împărăției, şi dacă voi muri, cine să se suie pe 
scaunul meu, dacă nu tu, fiul meu? Rămâi aci, dragul tatei, 
nu te mai duce. 

— Domnia ta, tată, ştii prea bine că n-am ieşit din 
poruncile împărăției tale nici cât negru sub unghie; şi dacă 
acum cutez a stărui în rugăciunea mea, este numai că 
voiesc, dac-aş putea, să împlinesc o dorinţă care nu dă 
odihnă sufletului măriei tale, dorinţă pe care te sileşti de 
mulţi ani şi cu mari cheltuieli să o împlineşti. 

După multe rugăciuni şi stăruinţă, împăratul se înduplecă 
şi-i dete voie. Îşi alese calul ce-i plăcu din grajdul 
împărătesc, un ogar să-l aibă de tovarăş, îşi luă merinde de 
ajuns şi plecă. 

După trecere de oarecare timp, sosiră amândoi fiii cei 
mai mari ai împăratului, aducând cu sine-le pasărea 
măiastră şi o roabă pe care o făcură găinăreasă. Toată 
lumea se mira de frumuseţea acelei pasări, care era cu mii 
de mii de vopseli, penele ei străluceau ca oglinda la soare; 
iar turnul bisericii nu se mai surpă; pasărea se aşeză în acel 
turn cu cuibul ei. Un lucru se băgă de seamă: pasărea se 
părea a fi mută, căci nu da nici un viers, şi toţi câţi o vedea 
o căinea cum de o aşa pasăre frumoasă şi mândră să nu 
aibă viers, pentru care şi împăratul, cu toată bucuria ce 
avea pentru biserică şi turnul ei, se mâhnea că pasărea nu-i 
cânta. 

Locuitorii începuseră a uita de fiul împăratului cel mic; 
atâta de multă bucurie aveau ei că li se adusese pasărea 
măiastră, ceea ce oprise turnul de a se surpa, şi astfel 
biserica se putuse face cu desăvârşire; numai împăratul se 
mâhnea în sufletul său că nu este faţă şi fiul său cel mic 
care să se împărtăşească de bucuria poporului său; când 
într-una din zile veni găinăreasa şi-i zise: 

— Mărite împărate, să-ţi fie faţa luminată, toată cetatea 
se minunează de viersul pasării măiestre; un cioban, cum a 

intrat azi de dimineaţă în biserică, pasărea a început să 
cânte de să se spargă, şi este aşa de veselă, încât pare că 
nu o încape locul. Asta este a doua oară de când, cum intră 
acel cioban în biserică, pasărea nu mai conteneşte de a 
cânta; cum iese el, ea tace. 

— Să se aducă acel cioban înaintea mea chiar acum. 

— Măria ta, după cum se vede, ciobanul este străin, căci 
nimeni nu-l cunoaşte. Fiii măriei tale, precum mi s-a spus, 
ar fi pus paznici să-l prinză. 

— Taci! zise împăratul, nu vorbi de fiii mei, căci nu ţi se 
cuvine ţie să te atingi de ei. 

Impăratul puse şi el câţiva slujbaşi să pândească pe sub 
ascuns şi, cum va vedea pe ciobanul care, când va intra în 
biserică, pasărea va cânta, să pună mâna pe dânsul şi să-l 
aducă înaintea lui. 

Nu s-a mulţumit pe atât, ci şi însuşi s-a dus la biserică în 
sărbătoarea cea mai apropiată ca să auză cu urechile sale 
cântecul cel minunat al pasărei, şi să vază cu ochii săi pe 
acel păstor tânăr; şi, de n-ar fi fost de faţă, s-ar fi întâmplat 
o luptă crâncenă între slujitorii săi şi oamenii puşi de fiii lui, 
care voiau cu dinadinsul să pună mâna pe cioban. Atunci 
porunci împăratul să aducă pe acel păstor cu omenie la 
palatul său, pentru că nu ştiu ce simţi împăratul în inimă 
când îl văzu aşa de tânăr, blând, smerit şi cu boiul de 
voinic. 

După ce ieşi de la biserică, împăratul se duse drept la 
palat, pentru că inima îi zicea că trebuie să fie ceva de 
ciobanul acela. Cum îl văzu împăratul, îi zise: 

— la spune-mi, flăcăule, din ce parte de loc eşti? Ai 
părinţi, şi cum s-a întâmplat de ai venit p-aci? 

— Istoria mea, luminate împărate, este lungă. Părinţi am, 
asemenea şi fraţi. Ca să-ţi povestesc cum am venit p-aici şi 
din ce parte de loc sunt, îmi trebuie mai mult timp. Dară 
dacă voinţa măriei tale este să ştii, sunt gata a mă supune. 
Chiar mâine până în ziuă voi veni la măria ta pentru 
aceasta. Acum este târziu. 

— Bine, voinice; mâine în revărsat de zori te aştept. A 
doua zi dis-de-dimineaţă, ciobanul veni şi aşteptă porunca 
împăratului; iară împăratul, cum auzi că a venit păstorul cu 
pricina, îl chemă înaintea lui. 

— la spune-mi, flăcăule, ce este cauza de cântă pasărea 
măiastră, cum pui tu piciorul în biserică, şi tace, dacă ieşi? 

— Ca să ştii aceasta şi altele, luminate împărate, lasă-mă 
să-ţi povestesc toată istoria mea. 

— lacă te ascult, povesteşte-mi tot ce vei voi. 

Atunci ciobanul începu: 

— Am tată şi fraţi. Am plecat din casa părintească ca să 
fac o faptă care să veselească pe tata, căci el era trist că nu 
putea să-şi împlinească dorinţa. După o călătorie de câteva 
zile, am ajuns la o câmpie frumoasă, de unde se 
deschideau mai multe drumuri. Acolo am voit să conăcesc. 
Mi-am făcut un focşor bun, am scos merindele ce aveam şi, 
când era să mă pui la masă, mă trezesc cu un vulpoi lângă 
mine. Nu ştiu nici de unde, nici pe unde veni, că eu nu l-am 
văzut. Pare că ieşi din pământ. 

„Fă bine, mă rog, îmi zise, şi lasă-mă să mă încălzesc şi 
eu la focul tău, că uite, tremur de-mi clănţănesc dinţii în 
gură. Dă-mi şi o bucată de pâine şi un pahar de vin să-mi 
potolesc a foame şi sete care mă chinuiesc. Şi ca să 
mănânc în linişte şi să mă pot încălzi fără frică, leagă-ţi 
ogarul.” 

„Prea bine, îi zisei, poftim de te încălzeşte; iată merindele 
mele, şi plosca mea, mănâncă şi bea cât vei pofti.” Apoi am 
legat ogarul şi am şezut amândoi lângă foc, povestind. Din 
una, din alta, îi spusei unde mă duc; ba încă îl şi rugai dacă 
ştie ceva să-mi spuie cum să fac, cum să dreg, să-mi 
împlinesc slujba cu care m-am însărcinat de bunăvoia mea. 

„Cât pentru asta, îmi zise vulpoiul, fii pe pace. Mâine de 
dimineaţă plecăm amândoi, şi dacă nu te-oi face eu să 
izbuteşti, să nu-mi mai zici pe nume.” 

Şezurăm la foc, ne ospătarăm ca nişte prieteni; apoi 
vulpoiul îşi luă noapte bună şi pieri ca o nălucă. Mă ciudeam 


298 


în mine cum de să nu-l văz încotro a apucat, şi tot 
frământându-mi mintea să ştiu cum a venit şi cum s-a dus 
fără să-l bag de seamă, am adormit. 

Când a venit a doua zi în faptul zilei, m-a găsit 
minunându-mă de nişte stane de piatră ce închipuiau doi 
oameni, doi cai şi doi ogari. De cum îl văzui, ne gătirăm de 
ducă. 

Vulpoiul se dete de trei ori peste cap şi se făcu un voinic, 
ştii colea, cum ţi-e drag să te uiţi la el. Pe cale îmi spuse că 
locul unde am mas noaptea trecută era moşia lui, că este 
însurat, că are copii, că el era blestemat să poarte corpul 
de vulpoi până când un om va avea milă de el, îl va primi să 
se încălzească cu dânsul la un foc, îi va da un codru de 
pâine şi un pahar de vin; că eu am fost acel om, că acum 
este dezlegat de blestem şi că de aceea va merge cu mine, 
şi nu mă va lăsa singur până ce nu voi ajunge la izbândă. 

Imi păru bine de astă întâmplare, şi aşa noi merserăm, 


Zi de vară 
până-n seară, 


şi ajunserăm la o poiană, unde maserăm peste noapte. 
Tovarăşul meu de călătorie îmi spuse că a doua zi avem să 
trecem pe hotarul unor zmei, că acolo credea el că voi găsi 
ceea ce căutam. 

A doua zi am înaintat pe moşia zmeilor, dar tot cam cu 
teamă; când, pe la chindii, am ajuns la palaturile zmeilor. 
Mândreţe ce am văzut acolo nu se poate povesti. Grădini cu 
fel de fel de flori şi de pomi; casele învălite cu argint care 
strălucea la soare ca oglinda, pereţii erau împodobiţi cu 
chipuri şi flori săpate, iară ciubucele erau poleite; fântâni 
care aruncau apă în sus. Avurăm parte că zmeii nu erau 
acasă când am ajuns acolo. Furăm întâmpinați în pragul 
porţii de o fată frumoasă, frumoasă, de pare că era făcută 
din zahar, care ne zise să nu călcăm în curte, în lipsa 

zmeilor, că nu e bine de noi; apoi lăcrămă de bucurie că a 
mai văzut oameni de pe tărâmul de unde au furat-o zmeii. 

Întrebând-o despre lucrul ce căutam, ne-a spus că se află 
la alţi zmei, rude ale zmeilor pe moşia cărora eram. 

„Duceţi-vă, ne zise ea, că cu ajutorul lui Dumnezeu, 
nădăjduiesc să izbândiţi, şi întorcându-vă, luaţi-mă şi pe 
mine.” 

După ce ne învăţă cum să facem să intrăm în curtea 
zmeilor şi cum să lucrăm, mă jură pe ce am mai scump pe 
lume, pe tata, ca să nu o las la zmei, ci să o iau; iară noi ne- 
am dus. 

Ce e drept, şi mie îmi plăcu fata, de cum o văzui. 

Şi ajungând la hotarul celorlaţi zmei, am stat de ne-am 
odihnit. lară în revărsat de zori, am pornit pe tărâmul 
zmeilor, şi am ajuns cam aproape de nămiezi la palaturile 
lor, care erau şi mai frumoase decât ale celor dintâi. Cum 
am descălecat, m-am dus la grajd, iară tovarăşul meu s-a 
întors înapoi; fiindcă aşa ne învățase fata. 

Caii erau la iesle. Unul din ei a întors capul şi s-a uitat la 
mine. Eu l-am frecat la ochi, l-am tras de urechi, i-am 
sumuţat şi i-am pus frâul în cap. Apoi încălecând, d-a- 
ncălarele am luat colivia cu pasărea măiastră care era în 
pridvor. 

— Tu ai luat pasărea măiastră? zise împăratul; tu eşti fiul 
meu pe care toată lumea îl ţine de pierdut? 

— Aşa, tată. 

Şi după ce sărută mâna împăratului, îl rugă să 
poruncească a se aduce de faţă găinăreasa. 

Dacă veni găinăreasa, ciobanul zise: 

— Asta este fata de care îţi spusei. 

— Cum se poate? răspunse împăratul. Dară cum a ajuns 
găinăreasă? 

— Asta ţi-o va spune ea; căci eu nu ştiu. Şi aşa cum zisei, 
începu el a povesti, după ce înhăţai colivia şi o luai la 
sănătoasă cu bidibiul luat de la zmei, începură să necheze 
caii ceilalţi şi să facă un zgomot de ţi se făcea părul 

măciucă; iară eu îmi ţineam firea. Unde se luară zmeii după 
mine, şi fugi, şi fugi, până ce ajunsei la tovarăşul care mă 
aştepta la hotar; şi dacă nu era el, puneau zmeii mâna pe 
mine şi cine ştie ce se alegea de capul meu. Tovarăşul meu 
însă întinse mâna şi răcni o dată la dânşii: staţi! iară ei pare 
că fură de piatră de când lumea; nici un pas nu mai făcură 
înainte. După ce mă luă în braţe şi mă sărută, se miră şi el 
de frumuseţea pasărei. Zmeii însă umbla cu şoşele, cu 
momele, să-mi ia pasărea, făgăduindu-mi câte în lună şi în 
soare; dacă văzură că nu mă poate îndupleca, mă rugă ca 
barim calul să li-l dau; în sfârşit, văzui eu că nu e bine să-i 
las tocmai detot mâhniţi, le-am dat calul, şi eu am plecat cu 
tovarăşul meu şi cu pasărea; iară zmeilor li se scurgeau 
ochii după dânsa. 

Ajungând la palaturile celorlalţi zmei, fata ne aştepta în 
poartă; plesni de trei ori cu un bici şi tot palatul se făcu un 
măr, pe care ea îl luă; iară eu o înhăţai de mijloc şi pe ici ți- 
e drumul. 

Aoleo! dară zmeii când simţiră! unde veneau cu o falcă în 
cer şi cu una în pământ, şi unde răcnea de-ţi îngheţa 
sângele în vine. Eu îmi făcui curaj, detei pinteni calului şi 
împreună cu tovarăşul meu fugeam ca vântul; zmeii însă 
veneau ca gândul. Dacă văzu tovarăşul meu aşa, şi că nu 
este chip a scăpa cu faţa curată, se opri în loc, ameninţă 
asupra lor şi se făcură stane de piatră. lară noi ne urmarăm 
călătoria venind până iarăşi în câmpia de unde plecasem, 
adică pe moşia vulpoiului. După ce ne-am odihnit şi am dat 
mulţumită Domnului că am terminat cu bine astă treabă, l- 
am întrebat ce însemnau acele stane de piatră. Atunci el 
îmi zise: 

„De vei şti, te vei căi; de nu vei şti, iarăşi te vei căi”. 

„Spune-mi te rog”, îi zisei. 

„Aceştia sunt fraţii tăi, îmi răspunse. Ei, în loc să facă ca 
tine, să primească cu dragoste rugăciunea mea, asmuţară 
ogarii după mine, ceea ce îmi prelungi scârbosul blestem 
de a purta leşul vulpoiului; iară eu îi împietrii.” 

„Pentru dragostea mea, rogu-te, îi zisei eu, şi pentru 
prietenia ce am legat, fă-i iară oameni cum au fost.” 

„Mult mi-e dragă prietenia ta, răspunse el, şi de aceea fie 
după voia ta; dară o să te căieşti. ,„ 

Şi într-un minut nu ştiu ce făcu din mână, că deodată 
pietrele acele se scuturară şi fraţii mei rămaseră în mirare 
văzându-se faţă cu noi. 

Ne luarăm ziua bună de la tovarăşul meu şi plecarăm să 
ne întoarcem acasă. 

Pasămite, fraţii mei îmi coceau turta. 

„Frate, îmi ziseră ei, după ce călătorirăm câtva, am 
obosit de atâta drum; căldura este mare; aide ici la un 
eleşteu pe care îl ştim noi, să bem câte niţică apă, să ne 
răcorim.” 

Am ascultat şi am mers. Bău cel mare, bău şi cel mijlociu; 
iară când era să beau şi eu, cum eram pus pe brânci pe 
marginea eleşteului ca să ajung cu gura la apă, cum 
făcuseră şi ei, mă trezii cu o usturime grozavă la amândouă 
picioarele; când să mă întorc să văz ce este pricina, nu mă 
mai putui scula în picioare: mi le tăiaseră fraţii mei, şi-şi 
cătau de drum, fără a mai asculta la rugăciunile şi vaietele 
mele. 

Trei zile şi trei nopţi am mas acolo prin prejurul 
eleşteului. Calul meu, biet, când vedea că vine câte vrun 
balaur la mine, mă lua cu dinţii de pe la spate, de haine, şi 
fugea încotro vedea cu ochii, şi azvârlea din picioare de nu 
se putea apropia de noi nici o fiară sălbatică. 

În sfârşit a patra zi am dat peste un orb care orbecăia şi 
el pe dibuite. 

„Cine este acolo?” întrebai eu. „Un biet neputincios”, 
răspunse el. 

Şi după ce îmi spuse cum fraţii i-au scos ochii, din pizmă, 
i-am povestit şi eu cum mi-au tăiat fraţii picioarele. Atunci 
el îmi zise: 

„Ştii ce? Aide să ne prindem fraţi de cruce. Eu am 
picioare, tu ai ochi; să te port în spinare. Eu să umblu 

pentru tine; tu să vezi pentru mine. Eu ştiu că p-aci prin 
vecinătate este o scorpie mare. Cu sângele ei se poate 
vindeca orice boală ar fi”. 

M-am învoit cu dânsul la aceasta şi am mers până am dat 
de locuinţa scorpiei. Ea nu era acasă. Orbul mă aşeză după 
uşă şi îmi zise ca să dau cu sabia să o tai, cum va intra; iară 
el se ascunse după sobă. Nu aşteptarăm mult şi iată scorpia 
venea supărată, fiindcă simţise că-i călcase cineva casa. 
Cum o văzui, inima se făcuse cât un purice în mine, iară 
când intră pe uşă, aşteptai până să-mi vie bine, şi unde 
dedei o dată cu sete, încât dintr-o lovitură îi tăiai câte trele 
capetele. 

Mă unsei numaidecât cu sângele ei cald, şi cum atinsei 
picioarele la loc, se lipiră de parcă fusese acolo de când 
lumea. Unsei şi pe orb, şi îi veniră vederile ca mai-nainte. 
După ce mulţumirăm lui Dumnezeu, plecarăm fiecare la ale 
noastre. 

N-am voit să viu d-a dreptul acasă, ci am socotit mai bine 
să mă bag cioban şi să las ca Dumnezeu să aducă lucrurile 
aşa încât să se dovedească vinovatul. Nu m-am înşelat în 
credinţa mea, că iată puterea lui mare este şi judecata lui 
dreaptă. 

— Spune şi tu, zise împăratul găinăresei, cum de ai ajuns 
găinăreasă şi roabă? 

— După ce a tăiat picioarele fratelui celui mic, fiii cei mari 
ai împărăției tale mă luară unul pe mine şi altul pasărea 
măiastră. Eu plângeam de mă topeam, că mă despărţea de 
fiul cel mic al măriei tale, pe care îmi era drag să-l privesc, 
fiindcă-l văzusem că e un pui de românaş. Ei mă siliră să 
mă iubesc cu unul din ei, îmi făgădui că mă va lua de soţie 
cum voi ajunge la curtea împărătească. După ce m-am 
împotrivit la toate siluirile ce amândoi voiau să-mi facă, am 
primit mai bine să fiu roabă şi găinăreasă la curtea 
împărăției tale, decât să mă duc aiurea, fiindcă ştiam că 
Dumnezeu nu va lăsa să se prăpădească acela care a 
umblat cu dreptatea în sân, şi acum, mulţumesc lui 

Dumnezeu că mi-a arătat cum fapta bună nu moare 
niciodată. 

— Poţi tu să-mi dovedeşti, întrebă împăratul, că tu eşti 
acea fată şi nu alta? 

— Acest măr, zise ea, pe care îl scoase din sân, poate să 
încredinţeze pe orişicine că eu sunt. Fiii d-tale cei mai mari 
n-au ştiut de dânsul, că mi l-ar fi luat, şi nu m-aş mai fi 
întâlnit cu dânsul. 

Atunci, ieşind afară, plesni dintr-o biciuşcă de trei ori 
asupra mărului şi unde se ridică nişte palaturi, încât în toată 
împărăţia nu se găsea altele ca acelea. 

Împăratul rămase şi el în mirare. Şi voind a sărbători 
venirea fiului celui mic, acesta zise: 

— Tată, înainte de a mulţumi lui Dumnezeu că m-am 
întors sănătos, să mergem câteşitrei fraţii înaintea lui la 
judecată. 

Împăratul n-avu ce zice. Se aduseră fraţii înaintea 
împăratului, care deteră în genuchi şi cerură iertare de la 
fratele cel mai mic. El le zise: 

— Dacă Dumnezeu vă va ierta, iertaţi să fiţi şi de mine. 

Neavând încotro, se duseră înaintea bisericii şi puseră 
trei uleie depărtate deopotrivă unul de altul. Intrară fiecare 
cu picioarele în câte unul, şi aruncară cu praştia în sus câte 
o piatră: pietrele fraţilor celor mari se întoarseră şi loviră pe 
fiecare în cap cu aşa tărie, încât rămaseră morţi. Piatra însă 
a fiului celui mic de împărat căzu dinaintea lui. 

Lumea se adunase de se uita la astă judecată 
dumnezeiască, iar împăratul, după ce făcu nuntă şi-şi însoţi 
copilul cu găinăreasa, se cobori de pe tron şi puse pe fiul 
său în locu-i, care, dacă o fi trăind, împărăţeşte şi până azi. 

Eram şi eu faţă la acele întâmplări, pe care le povestesc 
acum celor ce mă ascultă. 

GĂINĂREASA 


A fost odată ca niciodată etc. _ 

A fost odată un împărat şi o împărăteasă. In căsătoria lor 
ei au trăit ca fraţii, şi numai o fată au fost făcut. Ca şi 
mumă-sa, această fată, din naştere, era cu o stea în frunte. 
Murind împărăteasa, a lăsat cu sufletul la ceasul morţii ei şi 
cu jurământ ca împăratul, soţul ei, să nu văduvească, ci să 
ia de soţie pe aceea la care se va potrivi condurul ei. 
Împăratul o iubea, nevoie mare. Şi nici în ruptul capului nu 
voia să se însoare de a doua oară. Un an întreg întreguleţ o 
plânse după înmormântarea ei. 

Sfatul împărăției, ştiind hotărârea împărătesei, lăsată cu 
grai de moarte, se tot ţinea de câra împăratului ca să se 
însoare, şi mai multe nu. El se tot împotrivea cu fel de fel 
de cuvinte. 

Dacă văzu şi văzu că scăpare nu este, se lăsă şi el după 
sfatul mai-marilor împărăției. Dete condurul răposatei 
împărătese şi doi trimişi ai Sfatului împărătesc răzbătură 
tări şi cetăţi, căutând la cine s-ar potrivi condurul. Nu trecu 
mult şi se întoarseră precum se duseră, fără nici o ispravă. 
Pasămite condurul nu se potrivi la nici o fată de împărat, la 
nici o cucoană, la nici o jupâneasă, la nici o ţărancă, ba 
chiar la nici o roabă. Împăratul nu mai putea de bucurie de 
această întâmplare. 

Condurul sta d-a pururea pe masă în cămara împăratului. 

Oricine voia să-l încerce, avea toată voia. 

Într-una din zile, când împăratul ţinea sfat cu boierii cei 
mari pentru trebile împărăției, iacă şi fie-sa că vine şi se 
juca şi se zbenguia p-acolo prin cămară. Trecând şi pe 
lângă masă şi văzând condurul, îl ia şi îl încalţă; când, ce să 
vedeţi d-voastră, cinstiţi boieri, parcă fusese d-acolo. 
începu a alerga iară după jucării, ca un copil ce era. Ea 
luase condurul fără să ştie al cui este şi pentru ce stă pe 

masă. Când văzură boierii una ca aceasta, rămaseră 
înmărmuriţi de uimire. 

Ce să facă ei? Hotărârea împărătesei era lămurită. Să nu 
văduvească împăratul după pristăvirea ei, ci să ia pe aceea 
la care se va potrivi condurul ei. Să lase pe împăratul să 
văduvească pentru că nu s-a potrivit condurul la nici o 
muiere, călca jurământul împărătesei de la ceasul morţii 
sale; să silească pe împăratul să ia de soţie pe fie-sa, se 
temea de Dumnezeu. Ce să facă dar? 

După multe chibzuiri, sfatul împărăției găsi cu cale că 
împăratul n-ar păcătui de ar lua de soţie pe fie-sa, fiindcă 
aşa lăsase cu sufletul împărăteasa şi pentru că Dumnezeu 
chiar orânduise aşa, deoarece la nimeni de pe lume nu se 
potrivise condurul răposatei. 

Numaidecât mai-marii ţării ziseră fetei să se gătească de 
nuntă. 

Acum altă nevoie. Nici fata nu voia să ia pe tată-său de 
soţ. Ea zise: 

— Unde aţi mai auzit, boieri dumneavoastră, batjocură ca 
aceasta, să ia tatăl de soţie pe fie-sa. 

— Nu te supăra, domniţă, şi nu fii aşa ţanţoşă. Are să 
curgă multă apă pe gârlă până să ajungi a cunoaşte tainele 
împărăției ca noi. Şi apoi, răposata maica împărăției tale, 
cea atât de vestită în lume de cuminte, a lăsat cu sufletul 
ca împăratul, tatăl tău, să nu văduvească, ci să se însoare 
cu aceea la care se va potrivi pe picior condurul ei. 

— Căutaţi, mai zise fata, şi găsiţi pe vreuna la care să se 
potrivească condurul mamei pe piciorul ei. 

— Am răzbătut, răspunseră boierii, împărăţii şi cetăţi, 
târguri şi cătune, am încercat şi la bun şi la rău, la tinere şi 
la bătrâne, la femei de neam şi la de cele proaste, până şi 
la roabe, şi la nimeni nu s-a potrivit. Dumnezeu ne-a arătat 
pe aceea pe care împăratul nostru trebuie să o ia de soţie. 

Văzând fata că n-are încotro, ceru timp de trei zile în care 
să se gândească şi apoi să-şi dea răspunsul. 

Şi trecând în cămara ei, se puse pe un plâns, de să te 
ferească Dumnezeu; vărsa nişte lacrămi cât pumnul şi 
suspina de să-i spargă pieptul. Plânse ce plânse, dară văzu 
că de la plâns nu câştigă nimic. Se duse deci la dădacă-sa, 
îi spuse cele întâmplate şi îi ceru sfat. 

Dădacă, după ce se gândi şi se răzgândi, îi zise să ceară 
a i se face trei rânduri de haine: unul de aur, altul de 
mărgăritar şi al treilea de diamante, şi să spuie că după 
aceea se va găti. 

Cererea ei se îndeplini tocmai pe tocmai. 

In vremea aceasta, dădacă îi pregăti toate cele 
trebuincioase spre fugă. 

Când îi aduse hainele, îi mai zise o dată să se gătească 
de nuntă. Fata răspunse că este gata. Boierii rămaseră 
mulţumiţi, auzind răspunsul fetei; ei crezură că în cele din 
urmă ea a cunoscut că trebuie să se supuie Sfatului 
împărăției. _ 

Seara, îi aduse şi dădacă cele spre fugă. Işi băgă hainele 
cele frumoase ce le căpătase în desagi, se îmbrăcă cu o 
piele de măgar pe care i-o adusese dădacă şi fugi. 


Ascultati, boieri, cuvântul din poveste; 
Căci d-aci nainte mai frumos îmi este. 


Fugind fata împăratului de la curtea tătâne-său, apucă pe 
căi dosnice, pe cărări neumblate de picior de om. Ea se feri 
să nu o vază nimeni, şi fugi şi fugi, până ce ieşi din 
împărăţia tatălui său. Trecând hotarul, îi mai veni niţică 
inimă. Unde până aci umbla cu moartea în sân, acum se 
mai linişti olecuţă. Merse ce merse, şi ajungând la curtea 
împăratului locului aceluia, se puse la poartă cu chip umilit 
şi smerit. lară dacă ieşi bucătăreasa şi o văzu, i se făcu milă 
de dânsa şi, înduplecându-se de rugăciunile ei, o primi 
înăuntru. Spuse şi împărătesei că o fată sărmană şi 
nenorocită a năzuit la curtea împărătească şi o rugă ca săo 
primească să fie găinăreasa curţii. 

Împărăteasa se înduioşi când auzi că o sirimană nevoiaşă 
cere adăpost de la dânsa şi porunci ca să o puie îngrijitoare 
de găini; dară ea, bucătăreasa, să răspunză de dânsa. 

Fiind sub ascultarea bucătăresei, fata de împărat se silea 
în toate chipurile să-i fie pe plac. Unde să se adune ea cu 
celelalte slugi din curte? Unde să scoaţă ea un cuvinţel de 
pâră sau de zâzanie? Unde să calce ea cuvântul bucătăresei 
şi să se amestece în certurile şi becisniciile celorlalţi? Ferit- 
a Dumnezeu! Ea îngrijea de păsările din curtea 
împărătească, ca de ale dânsei; după ce deschidea 
coteţele, şi le da de mâncare, apoi le cuibărea, punea 
cloştile şi vedea de pui, mai cu milă decât cloştile. 
Mâncarea şi apa, mai cu seamă, nu le lipsea niciodată. 

lară dacă isprăvea treaba cu găinile, venea pe lângă 
bucătăreasă şi-i da şi ei ajutor. Toţi slujbaşii curţii o luau în 
nume de bine, văzându-i vrednicia, şi toţi aveau milă de ea. 
Se dusese vestea până la împărăteasă de hărnicia, de 
bărbăţia şi de curăţenia de inimă a găinăresei. Impărăteasa 
ceru să i se înfăţişeze ca să o vază şi dânsa. Smerenia, 
nevinovăția şi sfiala ce băgă de seamă împărăteasa la 
găinăreasă îi plăcu. Ea porunci bucătăresei să o ia mai de 
aproape, spre a nu cădea în gurile bârfitorilor. 

Nu trecu mult şi împăratul cu împărăteasa şi cu fiul lor 
fură poftiţi la nuntă la un alt împărat. Ei se duseră. În ziua 
aceea se ceru şi găinăreasa de la bucătăreasă cu 
rugăciunea ca să o lase să se ducă şi ea prin cetate, să se 
mai răsufle puţintel. Bucătăreasa îi dete voie. Găinăreasa 
se îmbrăcă cu hainele de aur şi zicând: „ Lumină înainte, 
întuneric înapoi, nimeni să nu mă vază ce voi face „, se 
duse ca vântul şi, ajungând la nuntă, se prinse în horă 
tocmai lângă fiul împăratului. Acesta cum o văzu, îi căzu 
tronc! la inimă. Se îndrăgosti după dânsa, vai de lume! Elo 
întrebă a cui fată este, şi de unde. Ea îi spuse alte gogleze. 
lară el tot vorbind cu dânsa, îi luă un inel şi nu mai voi să i-l 
dea. 

Când fu îndeseară, ea, cu grijă, iară zise vorbele ce 
zisese la venire, şi pieri ca o nălucă din mijlocul horei. 
Bucătăreasa o certă că prea zăbovise. Ea îşi ceru iertare şi 
se făgădui că altă dată nu va mai face aşa. Fiul împăratului 
nu mai putea de inimă rea, că-i scăpase aşa bucăţică bună. 

După niţel timp, acest împarat fu iarăşi poftit la o nuntă 
de împărat. Fiul împăratului se duse şi el cu tată-său şi cu 
mumă-sa. 

Găinăreasa se ceru şi ea de la bucătăreasă. Şi căpătând 
voie se duse, ca şi întâi, îmbrăcându-se în hainele cu 
mărgăritare. Se prinse în horă, iarăşi lângă fiul împăratului. 
Până seara nu jucă cu altul, decât numai şi numai cu 
dânsul. Când dete în amurg, ca şi de la rând, ea pieri. 

Să se prăpădească fiul împăratului de părere de rău că o 
pierduse. Nu-l mai încăpea locul. O căuta prin toate părţile, 
dară ia-o de unde nu e! 

Se întoarse dară cu inima zdrobită. Un fel de lâncezeală îl 
cuprinse. 

Găinăreasa, îndată ce se întoarse acasă, iute, iute, se 
îmbrăcă iarăşi cu pielea ei de măgar, şi căuta de găini cu 
voie bună şi tot cântând. 

Mai trecu ce mai trecu, şi iarăşi fu chemat împăratul la o 
nuntă a altui împărat. El se duse iarăşi cu fiul său. 

Se ceru şi găinăreasa în ziua aceea. Dară bucătăreasa nu 
mai voia să-i dea drumul. Abia, abia, după multe rugăciuni, 
şi cu făgăduinţa de a nu se mai cere niciodată, se înduplecă 
bucătăreasa a-i da voie. Se îmbrăcă deci în hainele sale 
cele cu diamante, şi zicând vorbele cele ce o ascundeau de 
la ochii oamenilor, ea se duse şi se prinse în horă iarăşi 
lângă fiul împăratului. Acesta cum o văzu, îi veni inima la 
loc, fiindcă fata cam întârziase. Fiul împăratului juca ce 
juca, şi tot se uita la dânsa, parcă o tot pierdea din ochi. Şi 
în adevăr avea şi ce vedea. Aşa de bine îi şedea gătită, de 
părea că este o zână. Sclipea diamantele de pe dânsa de 
luau ochii celor ce se uitau la dânsa. Fiul împăratului era 
mândru, nevoie mare! fiindcă zâna numai cu dânsul jucă 

cât ţinu hora. Şi unde se rotea pe lângă dânsa şi se îngâmfa 
ca un curcan. 

lară când fu a da îndeseară, găinăreasa pieri iarăşi ca o 
nălucă. Când văzu fiul împăratului că zâna lipseşte, atâta îi 
fu. Căzu la grea boală. Pasămite prinsese lipici. Se aduseră 
toţi vracii, toate babele şi toţi cititorii de stele; rămaseră 
însă ruşinaţi, căci n-avură ce-i face. Atunci fiul împăratului 
spuse mă-sii că până n-or găsi pe fata la care se va potrivi 
inelul ce-i dete el, nu se va face bine. Mumă-sa rugă pe 
împăratul să asculte rugăciunea fiului lor. lară împăratul 
porunci să umble nişte boieri din casă în casă să încerce 
inelul, şi la ce fată ori muiere se va potrivi, să o aducă cu 
cinste la curtea împărătească. 

Umblară boierii şi răzbătură toate colţuleţele, şi ca să se 
potrivească inelul la cineva, ba. Se întoarseră deci cum s-au 
fost dus. Să se dea fiul împăratului de ceasul morţii, de 
ciudă, când auzi una ca aceasta! In cele mai de pe urmă 
porunci să se cerceteze şi prin curtea împărătească. Chemă 
de faţă pe toate muierile, slujnicele şi roabele. Toate se 
grăbiră a veni. Încercă inelul şi la nici una nu se potrivi. 
Pasămite pe  găinăreasa o _ uitaseră toţi cu totul. 
Bucătăreasa îşi aduse aminte şi spuse împărătesei de 
dânsa. 

— Să vie şi ea, să vie şi ea, răspunse împărăteasa. 

O aduseră cu nepusă în masă, căci ei nu-i prea era voia 
să se dea la iveală îmbrăcată în pielea de măgar. Dară cine 
o ascultă! Cum o văzură slugile, se umflară de râs. Ea, cu 
capul plecat şi plină de ruşine de batjocura tutulor 
slujitorilor, veni şi cu sfială se apropie. Cum îi puse inelul, 
parcă fu de acolo; şi de unde să nu fie aşa! 

Cum auzi fiul împăratului că s-a potrivit inelul, o dată 
răsări ca din somn. Porunci de o aduse în faţa împăratului. 

Acestuia nu prea îi venea a crede că fiu-său să fi căzut la 
boală pentru o aşa netrebnică, şi cât p-aci era să-i 
oropsească. 

Fiul împăratului şi mumă-sa căzură cu rugăciune la 
găinăreasa ca să se facă cum era la nuntă. După mai multe 
tăgăduiri, se înduplecă şi, ducându-se în cocioaba ei, se 
îmbrăcă şi apoi veni sus, îmbrăcată şi frumoasă ca o zână. 
Împăratul bleojdi ochii la dânsa şi rămase mult timp uimit 
de frumuseţea ei. Văzu şi el acum că bună bucăţică îşi 
alesese fiul lui. Atunci împăratul îşi scoase stema din cap şi 
o puse în capul fiului său; tot aşa făcu şi împărăteasa, puind 
stema sa în capul găinăresei. 

Fiul împăratului o dată sări din pat. Pare că nu mai fusese 
bolnav de când lumea. 

Atunci găinăreasa, după stăruința tutulor, îşi spuse toată 
istoria. Nunta se hotărî şi împăratul, tatăl găinăresei, fu şi el 
poftit. Acesta când văzu pe fie-sa la cununie, rămase ca 
trăsnit de Dumnezeu. El o credea pierită, socotind că-şi 
făcuse seamă singură. Apoi se  veseliră veselie 
împărătească, şi trăiră cât trăieşte lumea, bucurându-se în 
pace de toate fericirile pământeşti. 

Încălicai p-o şea etc. 

ŢUGULEA, FIUL UNCHIAŞULUI ŞI AL MĂTUŞII 


A fost odată ca niciodată etc. 

A fost odată un moş şi o babă. Ei erau săraci de n-aveau 
după ce bea apa. Când mălai aveau, n-aveau sare; când 
aveau sare şi mălai, n-aveau legumă. Trăiau şi ei de azi 
până mâine. Ei aveau trei copii, trenţăroşi şi nespălaţi, ca 
vai de ei. Cel mai mic se vedea a fi mai isteţ decât cei doi 
mai mari, dară era olog de amândouă picioarele. El se 
numea Ţugulea. 

Ei se învecinau cu Zmeoaica pământului. Această 
zmeoaică era aşa de rea, încât nimeni din vecinii ei n-avea 
pace de dânsa. Ea le călca moşiile şi le făcea fel de fel de 
neajunsuri. 

La naşterea lui Ţugulea, când au venit ursitoarele, s-a 
întâmplat să fie p-acolo şi Zmeoaica pământului. Ea auzise 
cum îl ursise şi, de pizmă, mai în urmă îi luă vinele şi d-aia 
era el olog. 

Din această pricină, şi fiind şi săraci, unchiaşul cu mătuşa 
şi cu copiii lor ajunseseră de râsul tutulor megiaşilor din sat. 
De bietul Ţugulea însă râdeau şi chiar fraţii lui. 

După ce se mai măriră copiii, [ugulea zise într-o zi mă-sii, 
faţă de fraţii săi: 

— Mamă, am auzit că dumneata ai un frate bogat, care 
locuieşte în alt sat. De ce nu te duci la dânsul să ceri o 
mârţoagă de iapă, pe care să ieşim şi noi la vânat, că mi s-a 
urât clocind acasă pe vatră? 

— la nu mai trăncăni şi tu de acolo, Ţugulea ologu, îi 
ziseră fraţii râzând, mai bine mama noastră să se ducă la 
unchiul să ceară pentru noi doi cai, căci noi suntem vrednici 
a încăleca şi descăleca. 

TŢugulea înghiţi ruşinea, plecă capul în jos şi tăcu. Muma, 
tot mumă. Se duse la frate-său şi ceru doi cai pentru fraţii 
cei mari şi o iapă pentru Ţugulea. 

Frate-său îi dete bucuros, mai cu seamă de milă pentru 
Tugulea, ca să poată umbla şi el. 

Nu mai putură de bucurie fraţii când le aduse mă-sa caii. 
TŢugulea nu se putea mângâia pentru că era olog şi nu ştia 
cum să facă să se înzdrăvenească. 

După câteva zile Ţugulea zise că ar dori să meargă şi el 
cu fraţii lui la vânătoare. 

Râseră fraţii de el. Apoi dacă se rugă şi mă-sa de ei, îl 
luară şi pe dânsul. Se gătiră şi plecară. In pădure se mirau 
fraţii cum face Ţugulea de nimereşte aşa de bine vânatul 
pe care punea el ochii. Nici o săgeată nu se ducea în vânt 
degeaba. Toate intrau în carne. 

Trei zile şi trei nopţi zăboviră la vânătoare. 

In a treia noapte, Ţugulea visă un vis ce-i plăcu. Se făcea 
că el era într-o grădină frumoasă, frumoasă ca un rai. El 
şedea acolo, într-un colţ, trist şi mâhnit că nu putea umbla, 
să se bucure şi el de frumuseţile acelei grădini. Păsările 
cântau de se spărgeau. Frunzele de pomi fâşiau de adierea 
vântului şi florile răspândeau un miros de te îmbăta. Se uita 
cu jind la toate astea, căci nu putea să se desfăteze şi el. 
Atunci ridicând ochii în sus, se rugă lui Dumnezeu să-i ia 
viaţa mai bine, decât să trăiască în aşa ticăloşie. 

Pe când se făcea că se roagă, deodată i se arătă dinainte 
o zână, aşa de frumoasă şi de blândă, cum nu mai văzuse 
el în viaţa lui aşa fiinţă. Şi se făcea că-l întreabă, zicându-i: 

-De ce te căineşti, băieţele, şi te amărăşti? 

— Cum nu m-aş căina şi nu m-aş amări, zână a 
frumuseţelor, se făcea că zise el, iată sunt olog, şi din 
această pricină am ajuns de batjocura tuturor băieţilor din 
sat. 

— Lasă, dragul meu, nu mai plânge, că ei nu ştiu ce fac, 
se făcea că mai zise zâna. Tu ai să te tămăduieşti şi o să 
ajungi împărat. 

— Nu-mi trebuie mie împărăție. Eu aş fi bun bucuros, 
numai să pot umbla. Dară asta n-o să se poată, căci, uite, 
parcă n-am vine în picioare. 

— Ba o să se poată, se făcea că adaose zâna cu vorbă 
apăsată. Tu ai avut vine; dară ţi le-a luat Zmeoaica 
pământului de când erai mic. Ţine chimiraşul ăsta. Când vei 
fi încins cu el, ce vei voi, te faci, dacă t-ei da de trei ori 
peste cap. Sileşte-te de-ţi ia vinele de la zmeoaică. 

Luă chimiraşul; dară când ridică ochii şi voi s-o întrebe 
cine era ea, de are milă de dânsul, ia pe zâna de unde nu e! 
Parcă intrase în pământ. 

lară el odată se deşteptă. Se pomeni cu chimiraşul în 
mână. Se încinse cu el, se dete de trei ori peste cap, 
gândind să se facă o pasăre, şi îndată se făcu. Se dete iară 
de trei ori peste cap şi se făcu om la loc. g 

Cât p-aci să se piarză de bucurie, dară se stăpâni. Incinse 
chimirul pe piele ca să nu se vază şi se feri d-a spune 
fraților ceva. 

Pasămite, zâna aceea era ursitoarea lui cea bună. 

După ce se făcu ziuă, se întoarseră cu fraţii lui la bordeiul 
lor, şi aduseră mulţime de vânat. 

Peste câteva zile plecară iară. Dând caii la păşune, fraţii 
cei mari ziseră lui Ţugulea să păzească el caii, căci dânşii 
sunt obosiţi. 

Cum se culcară, şi adormiră. 

TŢugulea priponi caii, apoi, dându-se de trei ori peste cap, 
se făcu o albină şi plecă înspre miază-noapte încotro şedea 
Zmeoaica pământului. 

După ce ajunse acolo, zbârn! în sus, zbârn! în jos, intră în 
casa zmeoaicei şi ascultă ce vorbea cu zmeii, ginerii săi, şi 
cu zmeoaicele, fetele sale. 

Între altele, auzi zicând zmeoaica bătrână: 

— la vedeţi, fetelor, mai şade vinele alea ale lui Ţugulea 
în cutia în care le-am aşezat eu după sobă? 

— Mai şade, răspunse zmeoaica cea mică, azi le-am 
văzut, nu mai departe. 

— laca, voi o să vă duceţi la casele voastre, zise bătrâna 
cea zbârcită; să ştiţi să vă temeti de [ugulea ăsta, 

afurisitul; căci şi mie mi-e frică de dânsul, măcar că i-am 
luat vinele. 

Tot de la dânsele mai auzi Ţugulea că peste câteva zile 
are să se facă nunta zmeoaicei celei mici, şi pentru veseliile 
de nuntă trebuindu-le vânat, zgripsoroaica scofâlcită 
împărţi pe fiecare din gineri pe unde să vâneze. li fu destul 
pentru astă dată că auzise şi atât. 

Când se întoarse la fraţii săi, începuse a intra alba în sat. 

— Sculaţi, fraţilor, le zise el, că iată ne-a luat ziua de pe 
urmă. 

— De ce ne-ai lăsat să dormim atât de mult? îi ziseră 
fraţii, dojenindu-l. 

El tăcu din gură. 

Se sculară ei şi plecară după vânat, apoi se întoarseră 
acasă. Ţugulea acum se culca afară în toate nopţile, şi tot 
plănuia cum să facă să-şi ia vinele. El se ducea mereu pe la 
zmeoaică, fără să ştie cineva, şi pândea vreme cu prilej 
când să-i vie bine să-şi ia vinele. 

Intr-o seară se făcu muscă, intră pe coş în cămara unde 
era cutia cu vinele, pe când zmeoaica nu era acasă; aci 
dacă intră se făcu om, luă vinele din cutie şi le puse la 
picioarele lui. Cum le puse, se lipi, parcă fusese acolo de 
când lumea. Se făcu iară muscă şi plecă acasă. 

A doua zi, noaptea, trebuia să meargă zmeii la vânat 
pentru nuntă. 

Ţugulea se duse mai întâi în calea zmeului celui mai 
mare. Când se apropie de el, calul zmeului începu a sforăi; 
dară zmeul îi zise: 

— De! cal de paraleu, că doară nu va fi adus cioara 
osciorul şi vântul perişorul lui Ţugulea pe aici, căci vinele lui 
sunt la soacră-mea după sobă. 

— De unde ştii tu aşa bine? îi zise Ţugulea. Dă-te jos să 
ne vedem şi să ne luptăm. 

Zmeul, cum îl văzu, îngheţă sângele într-însul. Se 
apucară la luptă în buzdugane, dară Ţugulea cum aduse 
buzduganul său şi lovi pe zmeu, îi luă mirul, apoi îi tăie 

capul, îi luă calul şi armele şi plecă înaintea zmeului celui 
mijlociu. Asemenea îi făcu şi lui. Apoi plecă înaintea zmeului 
celui mic. 

După ce se întâlni şi cu zmeul cel mic, se luă la luptă şi 
cu dânsul. Se bătură întâi în buzdugane, buzduganele se 
sfărâmară; se luptară cu suliţele, acestea se rupseră; se 
apucară apoi în săbii, a zmeului se frânse. După aceea se 
luară la luptă dreaptă, se luptară ce se luptară şi, 
înfrângând pe zmeu, îi tăie şi lui capul. li luă şi lui armele şi 
calul şi plecă acasă cu dânsele. 

Când ajunse se crăpa de ziuă; legă caii şi puse bine 
armele zmeilor. 

Apoi sculă pe fraţi să meargă la vânat. Când văzură fraţii 
caii se minunară. Îl întrebară, dară el nu voi să le spuie 
nimic, zicând că nu ştie. 

Încălecară fraţii pe caii zmeilor şi porniră. Ţugulea însă 
încălecă pe calul zmeului celui mic, căci era mai vânjos. 

Zmeoaica, văzând că întârzie ginerii, zise fiicelor sale: 

— Asta nu e lucru curat. la vedeţi vinele lui Ţugulea, sunt 
ele unde le-am pus eu? 

— Ba nici ca cât, îi răspunseră fetele, după ce căutară. 

— Bărbaţii voştri trebuie să fie răpuşi. Ţugulea a făcut 
pozna. Duceţi-vă în pădure pe unde are a trece el şi faceţi 
precum v-am zis. 

TŢugulea, trecând cu fraţii săi prin pădure, văzu o vie cu 
struguri. El simţi că asta nu poate să fie lucru curat. Cum de 
nu mai văzuse el astă vie în pădure? 

Frate-său cel mai mare vru să ia un strugure. Ţugulea îl 
opri. Apoi descălecă, scoase paloşul şi începu a tăia la viţe. 

Deodată începu a curge din viţele tăiate nişte sânge 
negru ca păcura. Fraţii se mirară de aceasta. 

Apoi, încălecând ei, porniră. Merseră ce merseră şi dete 
peste o livede cu pruni. [ugulea nu lăsă pe fratele cel 
mijlociu să ia prune, ci făcu ca şi la viţe, şi din prunii tăiaţi 
curse iară sânge. După ce mai merse, dete peste o fântână. 
El ştia că prin acea pădure nu era nici o fântână. Nu lăsă pe 

fraţi să bea apă. Ci luând sulița, înţepă fundul fântânii de 
mai multe ori, şi deodată începu a gâlgâi un sânge mohorât 
şi cu rea duhoare. Gâlgâia ca dintr-o vacă. 

Acestea erau fetele zmeoaicei, care voiau să otrăvească 
pe Ţugulea, feciorul moşului şi al mătuşii. 

Mergând ei împreună, Ţugulea zise fraţilor săi: 

— la uitaţi-vă, fraţilor, de vedeţi ce este, că nu ştiu ce mă 
dogoreşte. 

— Ce să fie! răspunseră fraţii uitându-se, iacă un norişor 
roşu, vine după noi ca vântul. 

— Aia este zmeoaica bătrână, măi, zise el. Vine după 
mine. 

Voi împrăştiaţi-vă care încotro şi vă duceţi acasă, ca să 
nu vă aflaţi în calea ei, căci vă face mici fărâme. 

După ce se despărţiră, [ugulea intră într-o peşteră să se 
adăpostească până va trece zmeoaica. Urgisita de 
zmeoaică; unde venea, măre, venea turbată de mânie, 
trecu ca fulgerul pe lângă peşteră şi apucă înainte, că nu 
vedea cu ochii de cătrănită ce era. 

TŢugulea îndată ieşi din peşteră, încălecă şi pe ici ţi-e 
drumu. O luă la sănătoasa înapoi spre răsărit şi merse, şi 
merse, până ajunse la curtea unui împărat care de douăzeci 
de ani lucra un zid nalt foarte, ce cădea înspre partea 
moşiei zmeoaicei, nici el, vezi, nu avea pace de dânsa, şi 
tocmai atunci îl isprăvise. 

Cum ajunsese acolo [ugulea, spuse împăratului că 
omorâse pe ginerii şi pe fetele zmeoaicei. Apoi îi zise să dea 
poruncă grabnică la toţi fierarii ca să-i facă îndată o 
măciucă de fier mare cu care să omoare şi pe zmeoaica 
bătrână. 

Împăratul primi bucuros să facă Ţugulea orice o şti el, 
numai să se scape de blestemata de zmeoaică. 

TŢugulea puse de făcu o gaură în mijlocul zidului cetăţii, 
apoi porunci şi se aduse o grămadă de bucăţi de lemne, 
cărora le dete foc în mijlocul cetăţii; în acel foc puse 
măciuca de fier ca să arză să se facă roşie. 

Zmeoaica, după ce alergă într-o parte şi într-alta şi nu 
găsi pe Ţugulea, mirosi ea că trebuie să fie la împăratul cel 
cu zidul mare. Se întoarse şi să te ţii, pârleo! într-un suflet 
ajunse, căzând lângă zid de osteneală şi amărăciune. Apoi 
se sculă cum putu şi vru să sară peste zid. Sări, însă în sec. 
Dacă văzu că-i este peste putinţă a sări pe dasupra zidului, 
se urcă până la gaura ce o făcuse Ţugulea şi începu a sorbi, 
voind să înghiţă totul ce era în cetate. 

Impăratul şi oamenii din cetate se păreau a fi scrişi pe 
perete, atât îi înmărmurise frica. Ţugulea nu-şi pierdu 
cumpătul, ci, cu măciuca roşie ca focul şi ţiind-o de coadă, 
merse la gaură. Când sorbi o dată zmeoaica, trase măciuca 
arsă tocmai în inimă. 

O dată răcni zmeoaica zicând: 

— M-ai mâncat friptă, Ţugulea! şi muri pe loc. 

Împăratul, boierii şi locuitorii acelei împărăţii mulţumiră 
lui Dumnezeu că i-a scăpat de zmeoaică, de fetele şi de 
ginerii ei, căci multe rele le făceau; iară mântuitorului lor îi 
ziseră  „[ugulea viteazul şi înțeleptul”. După aceea, 
împăratul ridică pe Ţugulea la mare cinste. 

Ţugulea trăi acolo câtva timp ca în sânul mă-sii. Dară 
nişte zavistioşi de boieri băgă în inima împăratului frica că 
Tugulea odată, odată are să-i ia ţara. 

Cum auzi unele ca acestea, împăratul se gândea ce 
meşteşug să facă ca să scape de el. In sfârşit ascultă 
poveţele celui mai pizmătareţ din boierii cei bătrâni. 

Trimise şi chemă pe Ţugulea. El veni. 

— Ţugulea viteazul, zise împăratul, Sfatul împărăției mele 
a găsit cu cale sa te duci la împăratul stririlor, în peţit, să-i 
ceri fata pentru mine. 

— Dacă Sfatul împărăției a găsit cu cale, eu sunt gata să 
mă supui, răspunse el. 

— Apoi pe când hotărăşti ziua plecării? 

— Când ar fi după mine, şi mâine. 

li gătiră cărţile ce trebuia să le ducă Ţugulea, îi dete bani 
şi porni, după ce îşi luă ziua bună de la împărat şi boieri, 

iară gloatele îl petrecură până afară din cetate şi se uitară 
după dânsul până nu-l mai zăriră. 

TŢugulea se duse mai întâi de se întâlni cu fraţii lui. Le 
spuse şi lor cum a omorât pe zmeoaica cea bătrână, apoi le 
făcu cunoscut şi treaba cu care l-a însărcinat împăratul. Le 
dete şi lor nişte bani ca să-i ducă părinţilor, apoi se 
îmbrăţişară şi plecară. 

Fraţii lui Ţugulea începuse a se uita la el cam chiondorâş. 
Ei nu se puteau învoi cum de [ugulea să ajungă să le facă 
lor ruşine. Ei mai mari, şi să rămâie mai pe jos decât el, ca 
nişte bobleţi. 

Ducându-se Ţugulea la treaba lui, întâlni în cale pe un om 
care striga că moare de foame. Se apropie de dânsul să 
vază ce fel de om este acela. Când, ce să vază? un om ca 
toţi oamenii umbla după şapte pluguri ce ara şi din gură nu 
mai tăcea. 

— Ce voinic mare eşti tu, omule, de mănânci brazda de la 
şapte pluguri şi tot strigi că mori de foame? îl întrebă 
Tugulea ca p-un prieten. 

— Eu nu sunt voinic, răspunse flămândul, ci voinic este 
TŢugulea, feciorul moşului ş-al babei, care a omorât pe 
zmeoaică, pe fetele şi pe ginerii ei. 

— Eu sunt acela, îi zise Ţugulea. 

— Dacă eşti tu, ia-mă şi pe mine cu tine, că poate ţi-oi 
prinde bine la ceva. 

Îl luă şi plecară. După câteva zile de călătorie, dete peste 
un alt om, în gura căruia curge apa de la nouă fântâni şi tot 
striga că moare de sete. 

Îl întrebă şi pe acesta ca şi pe flămând. Şi dacă căpătă un 
răspuns care semăna cu al flămândului, îl luă şi pe acesta 
cu sine, şi plecă mai departe. 

Se duse, se duse şi iarăşi se mai duse. lară când fu să 
treacă nişte munţi, întâlni un alt om, cu două pietre de 
moară de picioare, care sărea din munte în munte şi când 
fugea, iepurele pe spinare netezea, şi striga că n-are loc 
unde să fugă. 

Ţugulea îl întrebă ca şi pe ceilalţi, iară omul răspunse tot 
ca ei. Il luă şi pe acesta şi porni înainte cu Dumnezeu. 

In calea lor mai întâlni un om cu o mustață albă şi cu alta 
neagră, îmbrăcat cu nouă cojoace şi striga că moare de frig, 
deşi era pe la nămiezi şi soarele ardea ca în luna lui cuptor. 

După ce îl întrebă şi el voi să meargă cu dânsul, Ţugulea 
îl luă şi pe acesta, şi înainte, tot înainte şi înapoi nu se uita. 

Merse ce mai merse şi, când fu pe la amurgit, întâlni un 
om care se uita în sus cu un arc în mână. [ugulea îl întrebă: 

— Da' ce faci acolo, omule? 

— Ce să fac, răspunse el, iaca un ţânţar a ajuns tocmai la 
vântul turbat şi voi să-l dobor d-acolo cu săgeata mea. 

— Voinic trebuie să fii, omule, îi zise Ţugulea, dacă tu poţi 
să vânezi un ţânţar pe care noi nu-l vedem. 

— Ce are a face! Voinic este Ţugulea, fiul moşului şi al 
babei, care a omorât pe zmeoaica cu fetele şi cu ginerii ei 
cu tot, zise omul. 

— Eu sunt, răspunse Ţugulea. 

— Dacă eşti tu, ia-mă şi pe mine cu tine, că poate ţi-oi 
prinde bine la ceva. 

După ce mai merse ce merse, ajunse în nişte văi foarte 
frumoase de unde se întindeau nişte munţi împodobiţi cu 
copaci şi cu o verdeață care desfăta inima, şi acolo dete 
peste un om, care nu ştiu ce tot bombănea el din gură şi 
când ameninţa cu toiagul ce ţinea în mână, pe dată se 
făcea câte o sută de păsărele. 

Apoi dacă îl întrebă Ţugulea cu ce vitejii face el minunile 
astea, el răspunse că Ţugulea este viteaz, care a făcut 
atâtea şi atâtea voinicii. 

Aflând omul că vorbea cu Ţugulea, s-a luat şi el după 
dânsul, ca şi ceilalţi. 

Şi merse cu toţii, merse, merse ca cuvântul din poveste 
ce d-aci înainte se găteşte, şi pe unde ajungea întreba de 
împăratul stririlor. Pe la cetăţi şi sate, pe unde mâneau ei 
noaptea, toţi îi conăceau şi îi găzduiau cu bucurie când 
auzea de numele lui Ţugulea. 

lară când fu într-una din dimineţi, zăriră turnurile cetăţii 
unde locuia împăratul stririlor. Întinseră piciorul la drum şi 
când era îndeseară, ajunseră şi ei la porţile cetăţii. 

A doua zi se sculară, pe ochi mi se spălară, se îmbrăcară, 
se scuturară şi pe Domnul lăudară, că le-a ajutat de au 
ajuns vii, nevătămaţi. 

Spuse Ţugulea tovarăşilor săi pentru ce a venit, iară ei 
răspunseră că dacă împăratul nu va voi să-i dea fata de 
bunăvoie, apoi o vor lua-o ei cu nepusă în masă, că doară 
nu sunt ei de florile mărului cu Ţugulea viteazul. 

După ce a dat împăratului cărţile ce adusese Ţugulea, 
acel împărat îi zise: 

— Sunt gata a-ţi da fata, dacă îmi vei săvârşi cu bine 
slujbele cu care am să te însărcinez; iară de nu, unde îţi 
stau picioarele îţi va sta şi capul. Aceasta să o ştii. Îţi dau 
soroc până mâine să te gândeşti, dacă te încumeţi ori ba. 

— Mă încumet, luminate împărate, îi răspunse Ţugulea. 
Porunceşte. 

— Până mâine dimineaţă să-mi mănânci nouă cuptoare 
de pâine, îi porunci împăratul. 

— Să se puie la cale coacerea lor cât mai curând, 
răspunse Ţugulea. 

Hotărâră când să vie să înceapă a mânca. Se puseră şi 
paznici care să ia aminte. 

Pe seară veniră cu toţii. Apoi uitându-se la Flămândul, 
TŢugulea îi zise: 

— Să te vedem, nene Flămândule. 

— Las' pe mine, răspunse acesta. Luaţi-vă câte o pâine, 
ca să aveţi şi voi ceva gustărică. 

Şi începând a arunca câte zece pâini în gură şi a le 
înghiţi, sfârşi cuptoarele până la miezul nopţii. Parcă arunca 
după spate. Mai adună şi codriceii cei mai rămăseseră de la 
tovarăşi, îi înghiţi şi pe aceştia şi începu a striga: 

— Mor de foame! mor de foame! 

Strejarii care rămaseră ca nişte bostromengheri, uitându- 
se cum piereau pâinile, se duseră de spuse împăratului 
despre cele întâmplate. 

Se minună şi împăratul. Apoi zise să-i aducă nouă buţi de 
vin şi porunci lui Ţugulea să le bea până la ziuă. 

Tugulea zise Setosului: 

— Pe dânsele, nene Setos. 

— Numai atât? întrebă el. 

Trase cepurile la câteva buţi dodată, şi pe toate le 
înghiţea de părea că intră vinul în pământ. 

După ce le isprăvi, începu şi el a striga: 

— Mor de sete! mor de sete! 

Împăratul începu a se îngrijora când îi spuseră strejarii 
cele ce se întâmplară şi începu a încălzi cuptorul cel mare 
cu nouă cară de lemne. 

Dând poruncă lui Ţugulea de a intra în cuptor, el se uită 
la Frigurosul şi-i zise: 

— A venit şi vremea ta, nene Mustăţio. 

— Cum o să vă pui să faceţi niţele cuie, clănţănindu-vă 
dinţii! răspunse el. 

Şi în adevăr, cum ajunse la cuptor, carele era roşu ca 
para focului, puse mâna pe mustaţa lui cea albă, smulse 
câteva fire dintr-însa şi le aruncă în cuptor. Deodată la gura 
cuptorului se făcu brumă. Apoi intrară în cuptor toţi 
megiaşii lui Ţugulea cu dânsul împreună şi începură a striga 
că le degeră. 

Când veni împăratul şi văzu, se luă de gânduri cu 
Tugulea ăsta năzdrăvanu. 

Şi cerând ei, împăratul porunci de mai aduse nouă cară 
de lemne, le dete foc, dară parcă ardea pe gheaţă. 

Împăratul acela avea o paţircă de fată slujitoare, care se 
lua în goană cu ogarii. 

Porunci lui Ţugulea să trimiţă şi el pe cineva din ai săi ca 
împreună cu fata să se ducă la Fântâna lelelor, să aducă 
câte două urcioare de apă. Dacă omul său va veni înainte, îi 
va da pe fie-sa; iară dacă slujitoarea lui va veni mai-nainte, 

să ştie că pe toţi megiaşii lui îi pune în ţeapă şi pe dânsul 
într-una mai sus decât pe toţi. 

TŢugulea primi. Apoi uitându-se la soţul său cel cu pietrele 
de moară de picioare, îi zise: 

— Ce zici tu, verişcane, umflăm noi fata, ori ne odihnim în 
vârful ţepelor? 

— Să cercăm şi noi, poate că vom lăsa frigările alea pe 
seama împăratului. 

Omul cu pietrele de picioare şi fata fugătoare porniră 
împreună, fiecare cu câte două urcioare, şi aide, aide, de 
vorbă, ajunseră la Fântâna Ielelor. 

Aci, fata umblă cu şmecherii. Şi cum era şi cam nurlie, 
mâglisi pe omul cu pietrele de picioare şi îl înduplecă să se 
puie cu capul în poala ei, până s-or mai odihni niţel, şi să-i 
caute în cap. Tot căutându-i în cap, el adormi. Fata cum îl 
văzu că adormi bine, luă o căpăţână de cal uscată ce era 
acolo alăturea, îi puse capul binişor pe dânsa, îi varsă 
urcioarele lui, ia p-ale ei şi o plecă la sănătoasa. Nici drumul 
ei, nici picioarele ei. 

TŢugulea cu ai săi sta pe o măgură şi se uita înspre locul 
de unde trebuiau să vie cei trimişi să aducă apă. Când, 
vede pe fata. Unde venea, măre, venea ca vântul. Omul nu 
se vedea, nu se auzea. Atunci zise săgetătorului celui 
dibaci: 

— la te uită, fârtate, de vezi ce face megiaşul nostru. 

— Doarme cu sforăitele, răspunse acesta, cu capul pe o 
căpăţână de cal mort şi uscată. 

Unde întinde arcul, dădu drumul săgeţii, şi tranc! drept în 
căpăţâna de cal lovi, de sări cât colo de sub capul omului. 
Acesta odată sări în sus, şi ia pe fată de unde nu e. 

Umplu urcioarele numaidecât. Apoi ca gândul porni, 
sărind câte zece conace dodată; ajunse pe fată tocmai la 
poarta palatului şi trecând pe lângă dânsa, îi sparse şi 
urcioarele cu pietrele de la picioarele lui. 

Când duse urcioarele sus la împăratul, acesta întrebă: 

— Dară fata unde a rămas? 

— Vine pe urmă, îi răspunse Ţugulea. 

Ajungând şi fata şi mergând şi dânsa la împăratul, îi 
spuse toată şiritenia. 

Împăratul toată noaptea n-a putut să doarmă, 
frământându-se de gânduri. A doua zi, unul din sfetnici, 
care ştia păsul împăratului, veni şi-i spuse ce să mai zică lui 
TŢugulea să mai facă. Plăcu împăratului sfatul şi, chemându- 
|, îi zise: 

— Ţuguleo, mi-ai făcut tot ce ţi-am poruncit, încă o slujbă 
mai cer de la tine şi apoi pace. 

— Porunceşte mai degrabă, împărate, căci poate să se 
supere împăratul ce m-a trimis de atâta zăbavă, şi aceasta 
n-aş voi-o nici în ruptul capului. 

— Să-mi faci să nască într-o noapte 50 de femei sterpe! 

— Ce mai treabă! zise Ţugulea. Să se aducă numaidecât 
la faţa locului. 

Porunci împăratul de aduse cincizeci de femei şi le-a 
băgat pe fiecare în câte o cămară. [ugulea ridică ochii către 
vrăjitor şi zise: 

— Arată, învăţatule, ce poate toiagul tău cel plin de vrăji. 

— Putea împăratul să dea porunci mai grele de făcut; 
aceasta este jucărie, răspunse el. 

Şi intrând în cămările femeilor, bombăni la fiecare câte 
ceva din gură, şi pe fiecare le lovi uşor cu toiagul pe 
spinare, apoi ieşi. Una după alta ele născură până 
dimineaţă. 

Când veni împăratul a doua zi şi auzi orăcăitul copiilor 
de-i împuiase urechile, se luă cu mâinile de păr şi plecă 
îndată. Când să păşească pragul porţii de la aceste case, ca 
să se ducă la palatul lui, vrăjitorul îl atinse şi pe dânsul cu 
toiagul, şi îndată se pomeni cu câţiva boboci de rață 
măcăind după dânsul. 

Râseră şi împărăteasa şi sfetnicii când văzură pe 
împăratul cu bobocii după dânsul. 

lară el se spăimântă de poznele ce făcuse Ţugulea şi, 
nemaicutezând să-i mai dea vreo poruncă, hotărî să-i dea 
fata. 

După ce se pregătiră tot ce trebuia de drum, Ţugulea luă 
pe fata împăratului şi porni, petrecându-i împăratul cu toată 
sila lui, cu trâmbiţe şi cu buciume, cu tobe şi cu surle până 
afară din cetate. 

Şi luându-şi ziua bună de la împăratul, Ţugulea îşi cătă de 
drum, lăsând pe fiecare din megiaşii săi pe la locurile de pe 
unde îi luase. 

Mergând el, băgă de seamă că fata împăratului stririlor 
era tristă. lară dacă o întrebă care să fie pricina de stă 
tristă, ea îi răspunse: 

— Sunt în stare să-mi fac seamă singură, dacă voi cădea 
în mâna împăratului celui ce te-a trimis pe tine, şi nu m-ăi 
lua tu. 

Îi plăcu lui Ţugulea vorbele astea şi îi merseră tocmai la 
inimă. N-avea însă ce face. Trebuie să se ţie de cuvântul ce 
dase celui ce l-a trimis. 

Pe drum văzu un vultur. Ţugulea trase o săgeată din 
tolbă, o aşeză la arc şi îl luă la ochi. Vulturul îi zise: 

— Nu da, Ţuguiea viteazu, că mult bine ţi-oi prinde când 
vei fi în nevoie şi te vei gândi la mine. 

TŢugulea îl lăsă şi plecă înainte. Ajungând într-o pădure 
mare şi înnoptând, a mas acolo. Făcu un foc mare şi se 
puse a se odihni. Când fata, dodată, strigă speriată: 

— Ursul! 

TŢugulea, de unde şedea şi începuse a aţipi lângă foc, o 
dată sări drept în sus, puse mâna pe arc şi pe paloş; cum 
văzu ursul, îl luă la cătare cu o săgeată. Ursul însă stătu 
locului şi începu a striga: 

— Nu mă omori, Ţugulea viteazul, ci mai bine scoate-mi 
şteapul ce mi-a intrat în labă, că mult bine ţi-oi prinde şi eu 
când vei fi vrodată în nevoie şi te vei gândi la mine. 
TŢugulea se opri, iară după ce veni ursul la dânsul, se căzni 

până ce îi scoase şteapul, apoi îl legă la bubă şi ursul plecă 
mormăind de unde a venit. 

A doua zi, pornind dis-de-dimineaţă, a mers toată ziua. 
Când era însă pe la scăpătatul soarelui, ajunse şi el la 
împăratul ce-l trimisese. Cum ajunse, îi înfăţişă pe fata 
împăratului stririlor. 

Împăratul, cum văzu pe Ţugulea, intră în grozile morţii. El 
îl credea pierit. 

Apoi primi cu mare cinste pe fată şi-i pregăti pentru 
dormit cămara unde dormea mă-sa. Lui Ţugulea îi dete şi 
lui o cămară în palaturile împărăteşti. Apoi spuse 
împăratului tot ce păţi până ce îi aduse fata. 

Peste noapte, împăratul ţinu sfat. El zise sfetnicilor săi: 

— Ce socotiți, boieri dumneavoastră, să facem cu 
Tugulea ăsta? El ne-a scăpat de neaga-reaua aia de 
zmeoaică şi de ai săi. Acum nu care cumva să-i vie poftă să 
şi domnească? Şi atunci, ce ne facem noi? O să se verse 
sânge peste sânge şi când, în cele de pe urmă, tot el, pare- 
mi-se, o să biruiască. 

— Nu te teme, împărate, zise sfetnicul cel pizmătăreţ, ne 
curăţăm noi de el, numai să porunceşti cuiva să-l 
otrăvească, ori să-l puie bine. 

— Ce stai dumneata de vorbeşti? zise alt sfetnic; cu 
otravă se răsplăteşte cel ce a făcut atâtea slujbe şi ne-a 
scăpat de nevoia ce era pe capul nostru? 

— Ai dreptate, răspunse un al treilea sfetnic; eu dau cu 
părerea că cinste împărătească să se dea lui Ţugulea şi să 
se aşeze în trebile împărăției celei mai înalte, să se ridice la 
rangul de boier din doisprezece. 

Mai ziseră unii una, alţii alta, dar nicicum nu se 
înțelegeau, din pricina pizmătăreţului de boier. 

— Eu socotesc, răspunse împăratul tăindu-le cuvântul, că 
ar fi cu dreptul ca el să ia de nevastă pe fata împăratului 
stririlor ce o aduse acum; căci el şi-a pus viaţa în primejdie 
de a adus-o. Deşi îmi place prea mult, de mi se scurg ochii 
după o aşa bucăţică gingaşă, dară mă lipsesc de un aşa 

odor şi-l las pe seamă cui mi l-a adus. Apoi, după ce îl voi 
dărui împărăteşte pentru slujbele ce a făcut mie şi 
locuitorilor împărăției mele, să-l poftesc a se duce în ţara 
lui. Astfel putem scuti pe biată sărăcime de vărsarea de 
sânge, căci nu crez eu ca un viteaz ca dânsul să se cerce a 
se atinge de drepturile mele rămase de la moşi, de la 
strămoşi. Numai să întrebăm şi pe fată, dacă vrea să-l ia de 
bărbat. 

— Înţelepţeşte ai grăit, împărate, răspunseră cea mai 
mare parte din sfetnici, şi judecata măriei tale va fi plăcută 
şi lui Dumnezeu. 

A doua zi, împăratul chemă pe Ţugulea şi pe fata de 
împărat în divanul cel mare, şi le spuse ce a găsit cu cale 
Sfatul împărătesc. 

Fata împăratului răspunse: 

— Să-ţi dea Dumnezeu ani mulţi, împărate, şi să 
domneşti cu pace. Aşa mi se pare şi mie a fi după dreptate. 
Eu însămi era să ţi-o spui, dacă n-ai fi voit să cunoşti. Când 
o împărăție are parte de un stăpânitor aşa de drept şi 
nepărtinitor, ferice de noroadele din împărăţia aceea. 

— Văzuli şi eu, împărate, o judecată dreaptă în viaţa mea, 
zise şi Ţugulea. Şi fiindcă tu îmi dai fericirea, braţul meu 
este închinat împărăției tale. Când va cădea vro pacoste pe 
capul norodului tău, gândeşte-te că este pe lume un 
Ţugulea care va fi gata a-şi vărsa sângele pentru tine şi 
pentru ţara ta. 

Apoi Ţugulea, după ce primi şi daruri împărăteşti, peste 
câteva zile porni cu logodnica lui, gândul fiindu-i să meargă 
a-şi mai vedea părinţii. Şi într-acolo şi porni. 

Când a plecat [ugulea de la curtea împărătească, 
împăratul cu ai lui l-a petrecut cu cinste împărătească până 
la hotar. Şi despărţindu-se, îşi luară ziua bună unii de la 
alţii. 

Fata şi Ţugulea parcă zburau, iar nu mergeau, de bucurie 
că le împlinise Dumnezeu dorinţa. Şi mergând, ajunseră la 
locul de întâlnire cu fraţii săi, pe când soarele era în cruci. 

Când văzură fraţii pe Ţugulea cu o logodnică mai 
frumoasă decât florile şi mai albă decât spuma laptelui, îi 
puseră gând rău. Până a nu se culca, ei se furişară de 
TŢugulea, se dară mai cât colea şi începură a plănui, cum să 
facă să se scape de el. 

— Noi acum o să fim de râs în sat, pe lângă fratele 
nostru, zice cel mijlociu. 

— Să răpunem pe Ţugulea, zise fratele cel mai mare. Tu 
să-i iei calul şi eu nevasta. 

Cum plănuiră, aşa şi făcură. 

Peste noapte se sculară şi cu o mână tremurândă taie pe 
Ţugulea, îi ia fata şi calul şi o rup d-a fuga; şi fugi, şi fugi; 
până ce, când se crăpa de ziuă, erau aproape de satul lor. 

Fata se puse pe un plâns de nu o putură mângâia cu nici 
un chip. 

— Noi suntem înţeleşi, îi ziseră fraţii. Să ştii că te omorâm 
şi pe tine, dacă ne vei spune că noi am ucis pe Ţugulea. 

Ajunseră la părinţii lor. 

Când auziră părinţii lui Ţugulea că a fost ucis într-o bătaie 
cu nişte zmei, după cum îi spuseră fraţii, plângeau şi 
lemnele şi pietrele de mila lor. Nu puteau ei face să li se 
usuce lacrămile de la ochi, ferească Dumnezeu. Şi se 
tânguiau şi se boceau, de nu se mai puteau astâmpăra. 

Fata plângea şi ea, biet, înfundat, căci nu cuteza să dea 
grai din gura ei. 

TŢugulea scăpase cu o scânteie de viaţă, căci fraţii nu-l 
omorâse detot. Când au fost dat ei cu sabia, le-a tremurat 
mâna de frică şi nu i-au retezat capul. El, viindu-şi niţel în 
simţiri, şi neputându-se scula, a început a geme de durere 
şi urgie, mai cu seamă când văzu că nu era lângă dânsul 
nici fata, nici calul. 

Şi gândindu-se la triştea lui şi la biata fată pentru care nu 
ştia ce o să paţă şi ea din mâna fraţilor lui, îşi aduse aminte 
de vultur şi de urs. 

Nu trecu mult şi se pomeni cu vulturul la capul lui. Şi pe 
când îi spunea ce păţi, o dată se auzi prin pădure glasul 
ursului: mor! mor! mor! 

Venea, nene, ursul, de duduia pădurea, trosneau 
uscăturile pe unde călca şi răpăia ramurile pe unde trecea. 

Vulturul cât p-aci era s-o ia la sănătoasa, dară dacă văzu 
că şi ursul vine în ajutorul lui Ţugulea, se lăsă din zbor iarăşi 
lângă dânsul. 

Abia mai putu Ţugulea să spună şi ursului ce păţi. Apoi cu 
grai stins ceru niţică apă. Vulturul se repezi la fântână şi-i 
aduse apă în guşă. Până atunci zise ursului să-i pipăie 
ranele, fiindcă el nu e cârnic, şi să-i aşeze toate oscioarele 
la locul lor, de vor fi zdrobite. 

Cum îi aduse apă, [ugulea bău. Ursul zise vulturului: 

— Ce vom face acum şi noi pentru binefăcătorul nostru, 
ca să nu-l lăsăm să moară? 

— Să-mi cauţi două citurele, răspunse vulturul, să mi le 
legi de picioare, şi mă voi duce ca gândul să aduc leacuri 
pentru Ţugulea de la apa Iordanului, unde sunt două fântâni 
cu apă vie şi apă moartă, căci şi el ne-a făcut atâta bine. 

Căută ursul citurelele, le legă de picioarele vulturului şi 
acesta zbură ca vântul înspre apa lordanului şi se întoarse 
ca gândul. 

Ursul nu se mişcă de la capul lui Ţugulea. Cum veni 
vulturul, turnă ursul apă moartă peste toate ranele şi se 
închegă carnea, turnă apoi de două, trei ori apă vie şi se 
vindecă Ţugulea de toate metehnele, rămâind cum l-a făcut 
mă-sa, sănătos şi întreg. 

Văzându-se Ţugulea voinic ca şi mai-nainte, mulţumi 
vulturului şi ursului, apoi le zise: 

— Eu văz că m-aţi iubit mai mult decât fraţii mei. Nu mai 
am nimic pe lume acum. De azi încolo voi trăi cu voi ca 
nişte fraţi. 

— Primim bucuroşi, răspunse vulturul. Dară cum vei 
putea trăi departe de iubita ta şi de şoimuleanul tău? 

— Dacă nu este cu putinţă, mai zise Ţugulea, să... 

— Să-ţi tai cuvântul cu miere, răspunse ursul; dară 
trebuie să fie cu putinţă. Vulturul se va duce ca ştafetar, să 
afle ce este pe la fraţii tăi. Eu voi şedea cu tine şi, când va fi 
vreme cu prilej, vei merge să-ţi iei soţia şi, de voieşti, vom 
conceni şi pe fraţii tăi. 

— Bune sunt poveţele astea, adause Ţugulea. 

Se duce vulturul, află toate întâmplările şi se întoarse de 
spuse lui Ţugulea ca să facă ce o face mai curând, căci pe 
fată o silesc toţi cu totul să ia de bărbat pe unul din fraţi, cu 
gând că Ţugulea este mort. 

Cum auzi Ţugulea, porni cu tovarășii lui, vulturul şi ursul, 
şi peste câteva zile ajunseră aproape de casa lor. Aşteptară 
până înseră şi se duseră pe-ntunerec în curte. Intrând în 
curte, ursul începu să mormăie. Fraţii ieşiră afară speriaţi şi 
se luară după urs, ursul coti şi se întoarse lângă Ţugulea. 

Intre acestea, fata îi luă armele de unde le pusese fraţii şi 
întâmpină pe Ţugulea cu ele. lară vulturul se repezi la 
coşar, unde era calul lui Ţugulea care tot necheza, îi 
dezlegă căpăstrul cu ciocul, şi el veni lângă stăpânu-său. 

Ursul şi vulturul îşi luară ziua bună după ce-l văzură 
înarmat şi plecară zicându-i să se păzească a nu cădea în 
capcană. 

După plecarea lor, Ţugulea intră în casă, la părinţi. Ei nu-l 
mai cunoşteau. Dară fata, cu lacrămile şuroaie pe obraz, le 
povesti adevărata istorie a omorârii lui Ţugulea. 

Fraţii lui Ţugulea adunase pe toţi megiaşii, zicând că a 
intrat ursul în sat. Când veniră şi văzură pe [ugulea, 
rămaseră ca bătuţi de Dumnezeu. 

Calul lui Ţugulea sări şi-i omori pe amândoi cu picioarele, 
apoi veni lângă stăpânul lui cel adevărat, lăcrimă şi îi linse 
mâinile. 

Când auziră megiaşii faptele cele proclete ale fraţilor lui, 
ziseră că urgia lui Dumnezeu a căzut peste dânşii, 
omorându-i calul. 

Tocmai istorisea părinţilor lui tot ce păţise în pribegia lui 
TŢugulea, când deodată se auzi un zgomot în curte. 

leşiră să vază ce este. Ce gândiţi că mi-au văzut? O ceată 
de ostaşi. Căpetenia ostaşilor descălecă, se apropie şi-i 
dădu nişte cărţi împărăteşti. 

Împăratul stririlor murise. Această carte ce-i aduse era 
adiata împăratului. Căci bolnav fiind pe patul morţii, l-au 
fost întrebat sfetnicii şi gloatele pe cine le lasă împărat, 
pentru că n-avea alţi copii. 

Împăratul le-a fost răspuns că mai vrednic nu cunoaşte 
pe nimeni decât pe Ţugulea. Atunci s-a scris adiata, s-a 
iscălit de împărat şi de toată obştea. 

A doua zi, Ţugulea a pornit la împărăţia lui cu soţia şi 
părinţii săi. Cum ajunse acolo, veni ştire că este ales de 
împărat şi la cetatea ce o scăpase din urgia zmeoaicei, a 
fetelor şi a ginerilor ei. Pasămite murise şi împăratul d-acolo 
şi nici el n-avea urmaşi. 

Apoi Ţugulea, unind amândouă împărăţiile, se cunună cu 
fata, iubita lui, şi făcu o nuntă de se duse vestea pestetot 
pământul şi rămase de povestit la urmaşii urmaşilor lor. 

Şi domniră până ce Dumnezeu voi cu ei. lară eu: 


Încălecai pe un lemn, 

La bine să vă îndemn; 
Încălecai pe un cocoş 

Să vă spui la moşi pe groși. 

COPIII VĂDUVULUI ŞI IEPURELE, VULPEA, 
LUPUL ŞI URSUL 


A fost odată ca niciodată etc. 

A fost odată un om. El avea o fată şi un băiat. Şi rămâind 
văduv de muma copiilor, îl îndemnă ariciul să se însoare de 
a doua oară. Neveste-sei îi sta aceşti copilaşi ca sarea în 
ochi. Nu era dimineaţă, nu era seară, nu era clipă lăsată de 
la Dumnezeu să nu-i amărască. Când îi ciocmăgea, când îi 
cicălea şi când îi da tuturor răilor gonindu-i. 

Copiii, biet, ca copiii, nu ştiau ce să facă, ce să dreagă, ca 
să umble după placul ei; dară în deşert. Nu mai aveau zi 
albă, căci ea se ţinea mereu de câra lor. Într-o zi, ea zise 
bărbatului ei: 

— Mă, bărbate, de nu ţi-ei lua copiii să-i duci undeva în 
pustietate, ca să-i prăpădeşti, eu pâine cu sare de pe un 
taler cu tine nu mai mănânc. 

Da bine, fa nevastă, cum să prăpădesc eu aşa bunătate 
de copilaşi? Şi unde să-i duc? 

— Nu ştiu eu de-alde astea. Să faci ce zic eu, ori mai 
multe nu. 

Ce era să facă bietul om? Să nu o asculte, îi era că i se 
risipeşte casa şi îşi pierde rostul. Să o asculte, îi era milă de 
copii. După ce-l mai ciocmăni muierea o toană, puse în 
gând sa-i facă voia, căci limbuţia nevestei îl scoase afară 
din ţâţâni. 

Se sculă, deci, de dimineaţă, îşi luă copiii şi plecară 
împreună cu vorba că merge la lemne. Fata, ca una ce era 
şi mai mare decât băiatul, luă în şorţ vro doi pumni de 
mălai şi presără pe drum, până în pădure. Aci dacă 
ajunseră, tatăl lor le făcu focul, apoi le zise: 

— lată, copii, v-am făcut focul; staţi aici şi vă încălziţi, că 
eu mă duc ia, cât colea, să tai niţele lemne, şi când mă voi 
întoarce am să vă aduc mere. 

— Bine, tătuţă, răspunseră copiii, numai să nu zăboveşti 
mult, căci ne este frică singuri. 

— Fiţi pe pace din partea asta. 

Zise şi plecă. El se opri la o depărtare cât arunci cu o 
zburătură de ţandără, şi se sui într-un copaci şi legă un 
căpătâi de scândură de vârful, copaciului. De câte ori bătea 
vântul scândura se lovea, iară copiii ziceau: 

— Auzi, tata taie lemne. 

El însă se întoarse la nevastă, şi îi spuse ceea ce făcuse. 
lară dacă se făcu seară, puseră masa şi mâncară. Mai 
rămâindu-le nişte fărămituri, îi zise nevasta: 

— Unde or fi copiii tăi, bărbate? Ar putea să mănânce şi 
ei ceea ce ne-a rămas. 

— lată-ne aci şi noi, iată-ne aci. 

Şi ieşiră de după coşul bordeiului şi mâncară. După ce se 
sculă tatăl copiilor, vitrega întrebă pe copii cum au nimerit 
de s-au întors. lară fata îi povesti tot ce făcuse, şi cum se 
ascunseseră după coş, dacă ajunseră acasă, de frică să nu-i 
bată. 

Pasămite ei se luase după dâra de mălai ce o presărase 
fata, când merseră în pădure. 

Mai trecu, ce mai trecu, şi strigoaica de vitregă iară se 
tinu de câra bărbatului său ca să-şi prăpădească copiii. 

Şi neavând ce-şi face capului, tatăl îşi luă copiii şi plecă 
cu dânşii iarăşi în pădure. 

Fata voi să ia şi de astă dată mălai, dară nu mai găsi; se 
duse la vatră să ia cenuşă, dară vitrega o lovi cu vătraiul 
peste mână. 

Ajungând în pădure, tatăl lor le făcu focul, şi îi lăsă acolo 
ca să se ducă să taie lemne. Şi s-a cam mai dus, şi dus a 
fost, căci pe la dânşii nu se mai întoarse. 

Aşteptară ce aşteptară, şi dacă văzură copiii că tatăl lor 
nu se mai întoarce, o luară şi ei înspre partea încotro se 
dusese el, ca să-l caute. Şi negăsindu-l, orbecăiră şi ei prin 
pădure până îndeseară. Băiatul, mai mic fiind, începu să 

scâncească de osteneală şi de foame. Fata se văicărea şi ea 
că nu ştia ce să-i dea de mâncare şi unde să se aciuieze. 

Umblau ce umblau, şi iarăşi se întorceau la focul unde îi 
lăsase tatăl lor. Băiatul scâncea mereu, că era rupt de 
osteneală. Amurgul dase peste dânşii nemâncaţi şi 
neodihniţi. 

Atunci fata, ca să împace pe copil, să-l facă a adormi cu 
gândul la mâncare şi să nu mai plângă, băgă în spuza 
focului o baligă de vacă ce găsi p-acolo prin pădure, şi zise 
fratelui său celui mai mic: 

— Taci cu dada, băieţelul dadei, că uite am pus turta în 
foc să se coacă. Până atunci pune capul ici în poala dadei şi 
trage un somnuleţ bun. A 

Băiatul crezu pe soru-sa şi tăcu. Intr-acestea iată că se 
pomenesc cu un unchiaş. 

— Bună vremea, nepoților, le zise. 

— Mulţumim dumitale, moşicule, îi răspunde fata. 

— Dară ce aveţi acolo în foc? 

— Ce să avem, tată moşule, iaca am pus o baligă de vacă 
ca să împac copilul ăsta, care este rupt de osteneală şi 
pocâltit de foame. 

Şi după ce mai şezu niţel, zise moşul să o scoată din 
spuză că s-o fi copt. Fata se supuse; dară cam cu îndoială. 
Când, ce să vedeţi d-voastră? scoase o pâine albă ca faţa 
lui Dumnezeu. 

Pasămite moşul acela era chiar Dumnezeu, fără însă să 
ştie fata ceva despre asta. 

Văzând fata o astfel de minune se spăimântă. Vezi că ştia 
ce pusese ea acolo, şi acum iaca ce scoase. 

Se puseră cu toţii şi mâncară. Mâncau mereu şi pâinea 
nu se mai sfârşea. 

Apoi moşul luă o viţă de păr din capul fetei, făcu laţuri şi 
un arculeţ, şi dându-le băiatului, le zise: 

— Acum aveţi pâine. Cu asta prindeţi păsărele ca să aveţi 
ce mânca. 

— Mulţumim, tată  moşule, mulțumim,  răspunseră 
amândoi deodată. 

Apoi moşul învăţă pe băiat cum să se întrebuinţeze cu 
laţurile şi cu arcul, îi lăsă acolo şi el se făcu nevăzut. 

De aci înainte băiatul umbla prin pădure şi prindea 
păsări; iară soru-sa le gătea şi aveau de mâncare. 

Ei se făcură mari şi li se urâse a mai mânea seara prin 
scorburi şi prin hăţişuri. Ar fi voit să aibă şi ei un locşor să 
puie capul pe căpătâi. 

Umblând băiatul în vânat, într-una din zile întâlni un 
iepure. El întinse arcul să-l săgeteze. Dară iepurele îi zise: 

— Nu mă săgeta, voinicule, că ţi-oi da un pui de ai mei 
carele îţi va fi de mare folos. 

Băiatul ascultă pe iepure şi îi luă puiul. Merse mai înainte 
şi se întâlni cu vulpea. Ea îi zise ca şi iepurele, şi îi luă un 
pui. Mai merse ce merse, şi întâlnindu-se cu lupul, îi luă şi 
lui un pui, căci îl ascultase şi nu-l săgetase. Asemenea făcu 
dacă se întâlni şi cu ursul. 

Acum băiatul avea patru fiare, pe care le numea căţeluşii 
lui. Se întoarse, deci, la soru-sa, cu căţeluşii după dânsul şi 
îngrijea de ei ca de un lucru mare. 

Odată, ce-i veni fetii în gând, zise fratelui său: 

— Urcă-te, leică, într-un copaci mare şi te uită în toate 
părţile, doară de vei vedea ceva aşa care să semene a sat. 

Căci li se acrise tot umblând încoace şi încolo prin pădure 
ca nişte haidamaci, urgisiţi de Dumnezeu. 

Şi se sui băiatul şi-l întrebă soru-sa: 

— Vezi ceva, leică? 

— Nu văz nimic, decât, uite, în partea asta încoa drept 
înainte, mi le aliceşte albind ceva; dară nu ştiu ce este că 
nu mi s-alege, fiind prea departe. 

— Uită-te bine, îi mai zise fata şi să ţii minte încotro este, 
şi dă-te jos să mergem drept acolo. 

După ce merseră o zi, iară se sui într-un pom nalt, se uită 
într-acolo şi văzu bine că sunt case. Şi dacă îl întrebă fata, 
el spuse ceea ce văzu. 

Şi plecară şi merse voiniceşte până ce ajunseră drept 
acolo. Când colo, ce să vază? nişte palaturi ca de domn: era 
sălăşluinţa unui zmeu; intrară, dară nu văzură pe nimeni. 
Atunci se pune fata şi scutură, şi deretică, şi aşeză toate 
lucruşoarele pe la locurile lor; apoi găti bucate şi se puse la 
masă şi mâncă cu frate-său. Apoi se ascunseră într-o 
cămară. 

Seara, iacă-te că vine şi zmeul. Văzu el că nu este toate 
tabără cum lăsase, şi începu a zice: 

— Cine mi-a făcut ăst bine să-i fac şi eu lui. Ei ieşiră de 
unde erau ascunşi, şi fata îi răspunse: 

— Eu am scuturat şi am dereticat. 

Şi aşa bine ce-i păru zmeului, cât nu se poate spune. 
Puseră masa, mâncară cu toţii şi se culcară. A doua zi 
băiatul îşi luă căţeii şi plecă în vânat, că aşa era treaba lui. 
Asemenea făcu şi zmeul. Seara când se întoarseră, găsiră 
mâncărică şi fierturică gata. Se puseră de îmbucară şi se 
veseliră. 

Azi aşa, mâine aşa, treceau zilele ca păcatele de iute. 

De câtăva vreme zmeul se întorcea de la vânătoare 
înaintea băiatului. Se dedulcise, vezi, la vorbă cu fata. Şi din 
vorbă în vorbă, începu a mi-ţi simţi zmeul că îi cam tâcâie 
inima când se da pe lângă fată, ori când aceasta îi 
zâmbeşte şi îi spune câte ceva gogleze. El pricepu, 
hoţomanul, de ce nu-l mai trage inima să meargă la vânat, 
şi căta fel de fel de pricini ca să rămâie acasă. 

Şi tot astfel până ce se îndrăgosti cu fata cum se cade. 
Băiatul îşi căta de treaba lui şi nu băga de seamă că zmeul 
începuse a umbla cu şotia. El ştia o dreptate, şi încolo pace 
bună. Zmeului şi fetei începu a li se părea că băiatul le tot 
sta în cale. Ce făceau, ce dregeau, li se părea că tot de el 
se împiedică. Dară el, săracul, nici nu vedea, nici nu auzea. 
El nu lua aminte la şoaptele lor, nu se uita la tertipurile şi la 
renghiurile ce-i tot jucau: ba, că a venit prea târziu, şi, ca să 
nu se treacă bucatele din fiert, ei mâncaseră mai nainte, şi 
lui îi da, te miră ce; ba că a venit prea devreme şi să mai 

aştepte până să se puie masa; ba că una, ba că alta; când 
se supăra soru-sa pe căţeii lui, când zmeul îi căta 
chiondorâş, şi multe d-alde astea, şi de toate. 

Într-o zi zmeul se vorbi cu sora băiatului ca să-l omoare, 
şi să se scape de el. Zmeul voia să se ducă în pădure după 
dânsul şi să-l mănânce. 

— Nu te duce, vai de mine, îi zise ea, că te face mici 
fărâme câinii lui. 

— Apoi cum să facem dară? 

— Lasă că pui eu la cale, şi pe urmă îţi spui eu ce să faci. 

Şi astfel fiind şiritenia, sora băiatului începu să se 
milogească pe lângă frate-său, că îi este urât singură acasă. 
Pentru aceasta îl rugă ca să-i lase căţeii să-i ţie de urât. 
Deocamdată frate-său nu voi, căci se învățase cu ei. Dară 
după mai multe rugăciuni, i se făcu milă de soru-sa, şi-i lăsă 
căţeii ca să-i ţie de urât. 

Plecând el în vânat fără căţeii lui, soru-sa îi luă, îi băgă 
într-o văgăună de munte, şi puse împreună cu zmeul un 
bolovan mare la gura văgăunei. Apoi zmeul se luă după 
dânsul în pădure. 

Văzând el pe zmeu de departe că vine necăjit şi trăcănit 
după dânsul, se sui într-un copaci. Cum ajunse, zmeul îi 
zise: 

— Dă-te jos, vrăjmaşule, că am să te mănânc. 

— De mâncat, mă vei mânca; dară până una alta, dă-mi 
răgaz să cânt un cântecel de când era tinerel, răspunse 
băiatul. 

— Ei, aide, hatârul ţi-e mare. Dară cântă mai curând, că 
n-am vreme de pierdut. 

El cântă: 


Uu! N-aude 

N-a vede 

Na greul pământului, 
Și uşorul vântului, 

Cățeluşii mei, 
Că vă piere stăpânul. 


— Ei acum dă-te jos să te mănânc, zise zmeul. 

— Mai stai niţel, răspunse băiatul, să mai cânt un 
cântecel, şi na opinca asta de o roade până atunci. 

El cântă acelaşi cântec. Şi ca să mai cânte un cântec, îi 
dete încă o opincă. 

Văzând că nu se simte nimic, el îi dete şi căciula să o 
roază până va cânta şi a patra oară. 

Ce să vezi d-ta? Când a strigat întâi, a auzit iepurele, şi 
zise: 

— Auziţi, fraţilor, se prăpădeşte stăpânul nostru. 

— Taci urechi de cârpă, îi zise vulpea şi-i trase o palmă, 
tu să gândeşti stăpânului nostru aşa? 

Când a strigat a doua oară, a auzit vulpea. Zicând ea ce 
zise şi iepurele, lupul i-a tras o palmă şi i-a răspuns 
întocmai cum făcuse vulpea iepurelui. 

Când a strigat a treia oară, a auzit lupul. Şi zicând şi el 
ceea ce zisese vulpea, ursul îi trase o palmă şi lui şi îl 
înfruntă de ce să gândească stăpânului aşa rău. 

Dară când a strigat a patra oară, auzi şi ursul. lepurele 
începu să se fâţâiască că pe nedrept a fost înfruntat. 

— Lasă că ne-om judeca pe urmă, zise ursul, acum să vă 
vedem la lucru. Puneţi mâna toţi cu totul să dăm bolovanul 
la o parte şi să mergem într-un suflet să ne scăpăm 
stăpânul de la pieire. 

Puse iepurele umărul; dară nu se cunoscu nimic. Puse şi 
vulpea, şi pare că începu să se cunoască oarecum că se 
mişca bolovanul. Puse şi lupul umărul, şi clătină; iară când 
puse, măre, ursul, umărul lui, se dete bolovanul d-a 
rostogolul, şi ursul peste el. Şi ieşiră cu toţii afară. Apoi se 
sfătuiră a merge ca vântul; iară nu ca gândul căci se 
prăpădesc. 

Băiatul dacă văzu că nu vin căţeluşii lui, tocmai începuse 
a se da jos, căci zmeul îl înteţise cu îmbiala. Când, unde îmi 

veneau, măre, căţeluşii, şi îmi veneau ca vârtejul dus de 
furtună, şi într-o clipă ajunseră drept acolo. Băiatului îi veni 
inima la loc, căci o cam sfeclise. 

lară zmeul, dacă îi văzu şi el se făcu un buştean pârlit. 

Cum ajunseră căţeluşii, îi ziseră: 

— Ce porunceşti, stăpâne? 

— Vedeţi voi buşteanul ăla pârlit? 

— Îl vedem. 

— Să mi-l faceţi harta, parta; să mi-l scuturaţi, să mi-l 
sfâşiaţi, tot trupul să-i mâncaţi, doar inima şi ficaţii să-i 
lăsaţi, că-mi trebuie mie. 

Unde mi se puse, cinstiţi boieri, ăi căţeluşi pe buşteanul 
cel părlit şi unde mi ţi-l hărtăniră de nu se alese nici praful 
de dânsul. Intr-o clipeală de ochi nu mai rămase de dânsul 
decât inima şi ficaţii. 

Şi dându-se jos din copac, băiatul făcu o frigare, puse 
inima şi ficaţii zmeului într-ânsa, şi o luă d-a spinare. Apoi 
se întoarse acasă cu căţeluşi cu tot. 

Dacă ajunse acasă, dete frigarea soru-sei să o puie la foc 
ca să se frigă cărnurile. După ce începu a se părpăli, băiatul 
luă frigarea din mâna suroru-sei, crestă friptura pe de toate 
părţile şi îi dete sare multă. Şi puind-o iarăşi la foc o lăsă să 
se frigă până ce era cu mustul într-ânsa. Apoi luând frigarea 
în mână, zise soru-sei: 

— Uită-te, soro, la mine, căci de când te cunosc, eu nu ți- 
am văzut ochişorii. 

Ea se uită la dânsul. lară el îi dete cu frigarea peste ochi, 
de o orbi. Şi îi zise: 

— Soru-mea! să plângi până vei umplea cu lacrămile tale 
nouă buţi, la cea d-a noua voi veni şi eu să-ţi ajut, şi numai 
atunci să-ţi vie ochii la loc. 

O lăsă acolo să-şi ispăşească păcatele; iară el plecă cu 
căţeluşii săi, cântând din caval. Şi se duse, şi se duse, până 
ce ieşi din codrul acela năprasnicul. Mai merse ce mai 
merse şi dete de un sat. Şi însetoşând, se duse la o casă şi 
ceru niţică apă. Baba, stăpâna casei, îi zise: 

— N-am, dragul mamei, apă; căci la noi se află numai o 
fântână. In ea este sălaşul unui balaur mare; şi el lasă să ia 
apă numai pe cei ce îi dăruie câte un cap de om. 

— Ad-o vadra, răspunse el, să mă duc eu să aduc apă. El 
luă vadra şi se duse la fântână. Luă apă şi bău, şi aduse 
babei vadra plină. Cum o văzu baba o bău toată, căci era 
friptă de sete. Ea îl rugă să-i mai aducă una, şi dacă îi 
aduse, o bău şi pe aceea. 

— Dumnezeu să primească, şi să te norocească, dragul 
mamei flăcăiaş! îi mai zise baba. Şi uitasem gustul apei de 
când n-am mai băut. Nu mai rămăsese suflet în mine. P-aci, 
p-aci, era să mă sfârşesc de sete. Mai adu-mi una, şi să o 
găseşti pe lumea cealaltă. 

Flăcăul se duse să mai aducă o vadră. Când ce să vază? 

La gura fântânii o fată frumoasă de s-o sorbi într-o 
bărdacă şi gingaş îmbrăcată, plângea cu lacrămile cât 
pumnul. 

— De ce plângi şi te tânguieşti, fată mare, o întrebă el? 

— Cum n-aşi plânge şi cum nu m-aşi tângui, când îmi 
aştept moartea din clipă în clipă? 

— Da de ce să mori, surată? 

— Apoi dumneata nu ştii că aici în fântână este un balaur 
mare de şarpe care bântuie omenirea? 

— Am auzit de aşa ceva; dară nici nu ştiu, nici n-am 
văzut; căci eu sunt de pe alte moşii, şi numai acum am 
ajuns aici. Dară tu de ce să stai aici să te mănânce 
balaurul? Au doară n-ai părinţi? 

— Ba am şi părinţi şi tot. Insă la noi este obiceiul ca 
fiecare să dea câte un cap de om acestui nesăţios balaur, 
ca să-i lase să ia apă de la fântână, căci numai astă fântână 
este în cuprinsul acesta; şi acum este rândul nostru să dăm 
om pentru mâncare acestei jivine. Şi tata numai pe mine 
mă are; el m-a adus ca să-şi facă rândul şi tata este 
împăratul locului acestuia. 

Lui i se făcu milă de dânsa şi îi zise: 


340 


— Nu te teme, fetico, de nimeni, căci sunt şi eu pe aici. 
Eşti cu mine. 

— Câţi voinici ca d-alde tine, şi încă şi mai chipeşi, şi mai 
tanțoşi decât tine, mai răpuse astă fiară blestemată. 

— Să mă bizui şi eu; şi de m-o răpune şi pe mine, atâta 
jaf în ciuperci, căci n-are cine să plângă după mine, afară 
doară de căţeluşii mei, dacă mă vor lăsa şi ei să mă 
prăpădesc. 

— Du-te, voinicule, de-ţi scapă măcar viaţa ta, căci stând 
aici, amândoi, pierim. 

— Ce semne are balaurul când iese afară? 

— Incepe a urla fântâna. 

— Bine. la caută-mi tu mai bine niţel în cap, şi când vei 
auzi urletul să mă scoli, de voi fi adormit; dară nu care 
cumva să umbli în tolba mea cu săgețile. 

Şi puse capul în poala fetei, şi îndată adormi, ca şi când |- 
ar fi lovit cineva cu muchea securii în cap. 

Fata nu se putu ţine şi umblă la uneltele lui şi-i pierdu o 
săgeţică de care punea el în arculeţul lui. Şi auzind fântâna 
că începe a urla, ea se temu de a-l scula, ca să n-o 
dojenească că i-a călcat vorba. Şi unde începu a plânge cu 
foc şi cu pârjol, de ţi se rupea inima de mila ei. Şi picând o 
lacrimă de ale ei pe obrazul lui, el o dată sări drept în sus, 
zicând: 

— Ce fu oare aceea ce pică pe obrazul meu că m-a fript 
în ficaţi? 

— Lacrămile mele, îi răspunse fata. A început să urle 
puţul. 

Atunci flăcăul îşi luă arculeţul în mână. Şi ducându-se la 
gura fântânei, o dată răcni: 

— leşi mai curând afară, fiară spurcată! 

— Ce ai cu mine, voinicule, răspunse şarpele, că te lăsai 
să iei apă cât voişi. 

— leşi, dihanie urâtă, cu mine să te lupti. 

— Eu n-am nimic cu tine, du-te într-ale tale şi dă-mi pace 
să-mi făptuiesc treburile mele, după învoiala ce am eu cu 

oamenii locului acestuia, şi după cum m-a lăsat pe mine 
Dumnezeul. 

Atunci băiatul nici una, nici două, întinse arcul şi zburând 
săgeata, luă o limbă balaurului; căci avea nouă limbi acea 
jiganie. Şi ieşind şarpele se luă la luptă cu dânsul. li juca 
limbile în gură ca fulgerul şi le arunca asupra băiatului, de 
să-l prăpădească. lară el mai trase o săgeată, şi-i mai luă o 
limbă, şi încă una, şi iară una, până ce îi săgetă opt limbi. 
Când să puie şi a noua săgeată, ia-o de unde nu e. Se 
repezi iute şi luă fetei din cap un ac, îl puse la arc, şi cu el 
luă şi limba a noua a balaurului. Şi curse din fiară nişte 
sânge negru şi mohorât şi cu o duhoare de-ţi era scârbă. Se 
mai zvârcoli ce se mai zvârcoli dihania, şi rămase moartă 
bumbenă. 

Şi cerând batista de la fată, legă limbile într-ânsa şi plecă 
cântând din caval, cu căţeii după dânsul. 

ÎI strigă fata, îl chemă, şi dacă văzu că nu se întoarce, se 
uita cu jind după dânsul. Apoi se puse la iznoavă pe plâns. 

Văzând tatăl fetei că se întârzie timpul, şi crezând că 
balaurul îi va fi mâncat fata, trimise un ţigan cu vadra să 
aducă apă. Tiganul fiind la bucătărie, avea un cuţit mare la 
brâu. 

Dacă ajunse la fântână, se sperie, bahniţa, văzând fata 
vie, nevătămată, iară pe balaur mort într-un băltac de 
sânge cât pe colo de mare. Apoi viindu-şi niţel în fire, şi 
încredinţându-se că şarpele e mort, ce-i da lui dracul în 
gând, că-şi scoase cuțitul din teacă şi începu a mi-ţi cresta 
pe şarpe şi cruciş şi curmeziş, până ce îl făcu ciopăţi, 
ciopăţi, şi se umplu de sânge de sus până jos. Aşa plin, ca 
un parlagiu de la zahana, se întoarse fuga la împăratul şi 
spuse că a făcut o izbândă mare, că omorâse, adică, pe 
şarpele ce-i bântui împărăţia şi-i scăpase şi fata de la 
moarte. 

Împăratului nu prea îi venea să crează spusele ţiganului, 
dară după ce-i aduse fata şi o văzu, crezu. 

Fata spuse că altul l-a omorât, dară ţiganul striga în gura 
mare că el a făcut acea vitejie şi cerea să-i dea fata de 
soţie, căci aşa zisese împăratul, că cine i-o scăpa fata de la 
moarte, a lui soţie să fie. 

Fata nu vrea nici în ruptul capului să ia pe ţigan de 
bărbat. Atunci se uită prin butia roții înspre partea în care 
plecase voinicul cu căţeluşii lui şi-l văzu, şi-l arătă şi tatălui 
său. 

Impăratul trimise numaidecât după dânsul nişte olăcare, 
îl ajunse şi-l rugară să se întoarcă că voieşte împăratul să-l 
vază Şi să-i vorbească. 

El se mai împotrivi niţel. Dară, dacă văzu că-l înteţesc cu 
rugăciunile, se înduplecă şi se întoarse. 

Cum îl văzu împăratul, îi zise: 

— Flăcăule, tu mi-ai scăpat fata de la moarte? 

— Eu, împărate. 

— Minte, împărate, zise şi ţiganul. 

— Putere-ai tu, voinicule, să ne dovedeşti, că tu eşti acela 
ce a ucis fiara spurcată? 

— Limbile chiar ale dihaniei ar putea să mărturisească, 
răspunse el. 

Atunci scoase batista şi-i arătă limbile. 

— Aceasta este batista mea, tată, îi zise şi fata. Eu i-am 
dat-o de a pus limbile într-ânsa. 

Ţiganul o sfleclise. El rămase ca trăsnit din cer, când văzu 
limbile. 

Impăratul trimise de aduse căpăţâna balaurului. Şi 
căutând, văzură toţi cei de faţă că ea n-avea limbi. 

Impăratul hotărî ca pe fată să o ia de soţie voinicul carele 
a ucis balaurul, iară pe ţigan porunci de-l legă de coadele a 
doi cai neînvăţaţi, şi dându-le drumul l-a rupt în două. 

Apoi făcu o nuntă d-alea înfricoşatele. Aşa nuntă ş-aşa 
veselie mai rar. 

lară el dacă se văzu în bine, îşi aduse aminte şi de 
păcătoasa de soru-sa. Nu trecu mult de la cununie, şi se 
duse cu căţeii după dânsul să o caute şi să o mântuiască şi 

pe dânsa. O găsi deci plângându-şi păcatele. Umplusese 
opţi buţi de lacrimi. El îi ajută la butia a noua şi o umplu şi 
pe aceasta. Apoi spălându-se ea pe obraz şi pe ochi cu 
amestecătura aceasta de lacrimi, îi veni văzul. 

Ea însă tot cu gândul dracului. Cum se făcu cu lumini îi 
zise: 

— Frate, este mult timp de când nu ţi-am mai căutat în 
cap. Pune capul ici în poala dadei, şi mai trage un somnişor, 
ca să ne mai aducem aminte din copilărie. 

— Că bine zici, soro. la să mai uităm necazurile. 

Şi puse capul şi adormi. Soru-sa atunci îi înfipse un os din 
oasele zmeului după urechi, şi îndată muri fratele său. Apoi 
luându-i trupul, îl băgă într-un butoi, îl înfundă bine şi îl dete 
pe gârlă. 

Căţeii cum simţiră că li s-a răpus stăpânul, se puseră pe 
un chiloman de-ţi venea să-ţi iei lumea în cap. lară lupul 
începu a alerga cu nasul în vânt în toate părţile până îi dete 
de urmă. Şi se luară cu toţii după dânsul pe marginea gârlei 
până îl dete apa mai mal. Ursul se aţinea mereu, până îi 
veni bine, se repezi în apă, luă butoiul în braţe, ieşi cu 
dânsul la uscat şi trântindu-l o dată, se sparse. Scoaseră 
trupul stăpânului lor din butoi şi începură să-l plângă. 

Stând ei acolo şi plângând, iată că vine o coţofană şi tot 
jucând şi fâţâind din coadă, zicea: 

— Caţa, caţa! să prindeţi o coţofană faură, dară nu pe 
mine, ci alta ca mine; să-i rupeţi gâtu în două, şi să picaţi 
trei picături de sânge peste mortăciunea ce o plângeţi, şi va 
învia. 

Dară vulpea cea şireată îi răspunse: 

— Ce zici, tu, ce zici? ia dă-te mai încoace şi mai spune o 
dată, că n-auz bine. 

Coțofana se dete mai aproape şi tot juca. Şi când era să 
mai zică încă o dată, hat! pune vulpea ghiara pe dânsa şi o 
prinde. 

Şi, rupându-i gâtul, pică trei picături de sânge peste 
stăpânul lor şi învie. 

— Of! Doamne! greu somn mai dormii, zise el. 

— Puteai tu să dormi mult şi bine, dacă nu eram noi. 

El spuse că nu ştie ce are de îl doare după ureche. Ursul 
se uită, şi văzând osul zmeului, puse gura şi supse rana 
până ce ieşi osul, apoi începu a linge, şi linse, şi linse, până 
ce se închise şi se vindecă. Se spălă pe ochi, şi luându-şi 
cavalul plecă cu căţeluşii după dânsul şi ajunse la soţioara 
lui care îl aştepta cu inima sărită. 

Trimise slujitori împărăteşti de aduse pe soru-sa. Şi 
adunând pe judecătorii cei mari, tot boieri din doisprezece, 
merse de se jelui, şi ceru să facă judecată dreaptă între el şi 
soru-sa. Boierii găsiră cu cale ca ea cu moarte să se 
omoare. lară împăratul se cobori atunci din scaunul 
împărăției şi puse pe ginere-său, fiindcă văzu şi el acum că 
era viteaz, drept şi milos ca un împărat bun. 

lară eu încălecai etc. 

FATA MOŞULUI CEA CU MINTE 


A fost odată ca niciodată etc. 

A fost odată un om bătrân care avea o fată mare, de se 
dusese vestea în lume de vrednicia ei. Moşneagul 
(unchiaşul) se căsători de a doua oară cu o babă, care avea 
şi ea o fată mare. 

Baba, însă, punea pe fata unchiaşului la toate greutăţile 
casei; iară fata ei se clocise de şedere. 

Biata fata unchiaşului torcea, ţesea, făcea pâine, mătura 
şi scutura fără să zică nici pis! dară baba punea parte fetei 
sale, şi pâra la unchiaş pe fiica lui şi o tot ocăra. 

Nu era ziuliţă lăsată de Dumnezeu să nu se certe cu el, 
ca să-şi gonească copila, şi-i zicea: 

— Dacă nu-ți vei duce fata de aici, pâine şi sare pe un 
taler cu tine nu mai mănânc. 

Bietul om se cam codea; dară baba într-o noapte turnă 
apă pe vatră şi stinse focul ce-l învălise fata unchiaşului de 
cu seară. 

A doua zi, dis-de-dimineaţă, se scoală fata să facă focul, 
fiindcă tot pe ea cădeau păcatele; dară foc nu mai găsi în 
vatră. Atunci, de frică să nu o ocărască mumă-sa cea 
vitregă, se urcă pe bordei, se uită în toate părţile, doară va 
vedea încotrova vreo zară de foc, ca să se ducă să ceară 
măcar un cărbune; dară nu se văzu nicăiri ceea ce căuta 
ea. Când, tocmai când era să se dea jos, zări spre răsărit 
abia licărind o mititică vâlvotaie: se cobori de pe coperiş şi 
o luă într-acolo. 

Se duse, se duse şi la foc nu mai ajunse; dară în drumul 
ei întâlni o grădină părăginită, care o strigă zicându-i: 

— Fată mare, fată mare! vino de-mi curăţă pomii ce mi- 
au mai rămas de omizi; şi, când te-i întoarce, ţi-oi da poame 
coapte să mănânci. 

Se apucă fata de lucru numaidecât şi cum isprăvi, îndată 
plecă. 

Mai încolo dete peste un puț, care îi strigă: 

— Fată mare, fată mare! vino de mă sleieşte, că ţi-oi da 
apă rece, să te răcoreşti când te-i întoarce. 

Fata slei puţul şi plecă înainte. 

Merse ce merse şi dete peste un cuptor, care-i strigă şi 
acesta: 

— Fată mare, fată mare! vino de mă lipeşte şi mă şterge 
de cenuşă, şi, când te-i întoarce, îţi voi da azimă caldă. 

Fata lipi şi şterse cuptorul şi-şi căută de drum. 

Mai merse niţel şi dete peste o căscioară, şi bătu la 
poartă. 

— Cine e acolo? îi zise dinăuntru; dacă e om bun să intre, 
dacă nu, să nu vie, căci am o căţeluşă cu dinţii de fier şi cu 
măselele de oţel, şi-l face mici fărâme. 

— Om bun, răspunse fata. 

După ce intră, fiindu-i frică de mumă-sa vitregă să nu o 
bată dacă se va întoarce acasă, pentru că întârziase, 
întrebă dacă nu cumva are trebuinţă de o slujnică. Sânta 
Vinerea, care locuia înăuntru şi care primi pe fată, îi 
răspunse că are trebuinţă de o asemenea fată; ea rămase 
acolo. 

Mai întâi îi spuse că treaba ce are să facă dimineaţa este 
să dea de mâncare puilor ce-i avea în curte, însă mâncarea 
să fie nici caldă, nici rece; apoi să scuture şi să deretice prin 
casă. lară maica Sânta Vinerea plecă la biserică. Fata făcu 
tot, precum îi poruncise. 

Când veni acasă, Sânta Vinerea întrebă pe puii ei, care 
erau balauri, şerpi, nevăstuici, ciuhurezi, şopârle, năpârci şi 
guşteri, cum le-a dat mâncarea, şi toţi răspunseră că n-a 
băgat de samă dacă a lipsit ea de acasă: aşa de bine au 
fost căutaţi. 

Intră în casă maica Sânta Vineri şi văzu toate lucrurile 
aşezate la locul lor şi rămase foarte mulţumită. 

După câtva timp, zise fata: 

— Maică Sântă Vinere, mi s-a făcut dor de părinţi, fă bine 
şi-mi dă voie să mă duc. 

— Du-te, fata mea; dară mai-nainte caută-mi în cap, şi să 
vezi că o să curgă o apă pe dinaintea casei şi o să aducă fel 
de fel de cutii, de tronuri şi de lăzi; pe care din ele îţi vei 
alege, aceea să fie simbria ta. 

Se aşezară şi îndată văzu curgând apa de care-i spusese, 
şi pe dânsa veni nişte lăzi şi tronuri preafrumoase. 

Fata se gândi că, dacă va lua o ladă d-ale frumoasele, 
slujba ei nu făcea atâta, şi mai aşteptă până mai văzu că 
venea o cutie mică şi necioplită; atunci zise ea: 

— Maică Sântă Vinere, iată că mi-am ales lucru pe cât 
face slujba mea. 

— la-l, fata mea, dacă n-ai voit să-ţi alegi altceva mai 
frumos, şi du-te cu Dumnezeu. 

Fata unchiaşului îşi luă ziua bună, plecă cu cutia la 
subţioară, şi întorcându-se pe la cuptor, căpătă o azimă 
caldă, şi trecând pe la puț, bău apă rece de se răcori; iară 
când ajunse la grădină, mâncă poame coapte. 

Fata ajunse acasă şi găsi pe tată-său zdrobit la inimă de 
mâhnire; îi spuse tot ce a făcut şi deschise cutia. Dar ce să 
vază înăuntru? Mărgăritare, pietre nestemate, mărgele, ie 
numai cu fluturi de aur şi catrinţe de mătase. 

Baba şi fiică-sa pizmuia pe fata moşului; iară lui îi creştea 
inima de bucurie. 

Baba trimise şi ea pe fie-sa, să facă ce făcuse fata 
unchiaşului. Se duse, se duse şi fata babei, şi ajunse la 
grădina care o chemă şi pe dânsa ca să o curețe; dar ea 
răspunse: 

— Da ce! nebună sunt eu să-mi zgârii mâinile prin tine? O 
lăsă şi porni mai departe, sosi până la puț, şi dacă o chemă 
puţul, ea îi răspunse şi lui: 

— Da ce! am mâncat laur ca să mă ostenesc eu cu tine 
până să te sleiesc? 

Şi plecă mai departe şi se duse până ce dete şi peste 
cuptor, carele o strigă ca şi pe fata unchiaşului; ea îi zise şi 
lui: 

— Da! ce-am văzut să-mi murdăresc mâinuşiţele şi să mă 
vâr prin tine? 

Şi plecă înainte, până ce ajunse şi ea tot la Sânta 
Vinerea. 

Acolo fu întrebată ca şi fata unchiaşului şi primită în 
slujbă, apoi maica Sânta Vinerea îi zise şi ei să facă ceea ce 
zisese şi fetei moşneagului, şi plecă la biserică. 

Când veni Sânta Vinerea acasă, toate lighioanele, cu 
gâturile întinse, se plânseră că li s-au opărit gâtlejurile; 
intră în casă şi văzu o arababură de nu-i mai da nimeni de 
căpătâi. 

În cele din urmă, zise fata cea leneşă: 

— Maică Sântă Vinere, mi s-a făcut dor de părinţi, dă-mi 
dreptul meu, căci mi s-a urât aci, să mă duc acasă. 

— Du-te fata mea, răspunse Sânta Vinerea, dară mai 
aşteaptă niţeluş, că o să treacă o apă pe dinaintea portiţei, 
aducând fel de fel de lucruri; pe care ţi-o plăcea ca s-o iei, 
alege; iară până atunci să-mi cauţi în cap. 

N-apucă să puie mâinile în capul ei şi se repezi de luă de 
pe gârlă lada cea mai mare şi mai frumoasă ce văzu. Sânta 
Vinere îi zise: 

— Deoarece ţi-ai ales astă ladă, ia-o; dară să nu o 
deschizi până acasă; şi când o vei deschide, să fii numai cu 
mumă-ta singură în casă, ca să nu vază nimeni ce e într- 
însa. 

Fata luă lada şi plecă. 

Când se întoarse pe la cuptor, văzu azime calde, se cercă 
să ia şi nu putu; ea nu mai putea răbda de foame. Pe la put 
trecu cu jind, că nu-i dete măcar o picătură de apă, ca să se 
răcorească; iară când trecu pe la grădină, îi lăsa gura apă şi 
nu putu nici să se umbrească puţin de arşiţa soarelui. 

Ajungând acasă obidită de osteneală şi flămândă, n-avu 
răbdare, ci chemă pe mumă-sa la o parte şi-i zise să facă pe 
unchiaş şi pe fie-sa să iasă afară. 

Cum rămase singurele, deschise lada; dar ce ieşi d-acolo? 
balauri, şerpi, şi câte lighioane toate, cărora le arsese 
gâtlejurile când le dase de mâncare, şi îndată le sfâşiară şi 
le mâncară. 

Tot satul se spăimântă de întâmplarea asta; şi fiecare om 
băgă de seamă că asta vine de la  răsplătirea 
dumnezeiască. Fata moşneagului însă se căsători cu un 
flăcău din cei mai frumoşi ai satului, care o ceru de la tată- 
său şi o luă de soţie. 

Mare veselie se făcu în sat la nunta lor, şi trăiesc în 
fericire până în ziua de azi. Cine nu crede să facă bine să se 
uite împrejur, şi va vedea multe de aceste case. 

lar eu încălecai p-o şea etc. 

FATA DE ÎMPĂRAT ŞI FIUL VĂDUVEI 


A fost odată ca niciodată etc. 

A fost odată un împărat foarte bogat şi puternic. Acest 
împărat avea un fecior şi o fată. Intâmplându-se să-i moară 
feciorul, îl îngropă cu mare cinste şi alai ca pe un împărat. 
Când fu a duce mortul la biserică, fata împăratului ceru a 
merge şi dânsa să-l petreacă. Aşa de păzită era fata 
aceasta de tată-său, încât până atunci nici soarele nu-i 
văzuse feţişoara, nici vântul nu-i bătuse perişorul. Ea se 
îmbrăcă în negru şi-şi lăsă părul despletit spate, şi aşa 
merse de petrecu pe frate-său la groapă. Şi aşa gătită îi 
şedea mai bine decât altminteri. Căci, nu e vorba, ea era 
foarte frumoasă. Crinii şi viorelele rămăseseră pe jos şi nici 
la degetul cel mic al ei nu le punea. 

Când o văzu lumea aşa de gingaşă şi de plăpânadă, 
rămase cu ochii zgâiţi la dânsa. Şi aşa de puţintică şi 
drăgălaşă mai era, încât s-o sorbi într-un pahar cu apă. 
Lumea uitase şi mort şi tot uitându-se la dânsa. Atunci veni 
un vântişor lin şi uşor, de-i resfiră pletele; iară ea simţi că 
un fior rece i se strecoară prin inimă. 

Cum, cum, îngropară mortul şi toată lumea se întoarse 
acasă. 

Tot pe atunci în cetatea aceea se afla o văduvă săracă. 
Ea avea un fiu. El era de treabă, smerit şi sfiicios ca o fată 
mare. Toţi feciorii de boieri aveau pizmă pe dânsul şi-i 
puseseră gând rău. Nu-i găsea însă nici o pricină, ca să puie 
mâna pe dânsul. Fiul văduvei întrecuse pe toţi boierii şi 
împărații la boi şi la stat. El era arătos nevoie mare. Ai fi 
pus ochii pe dânsul d-ar fi fost într-o mie. Ş-apoi era dulce 
la cuvântare. Curgea graiul din gura lui ca mierea. Nu se 
mai sătura cineva de dânsul ascultându-l. 

De la moartea fratelui său, fata nu se prea simţea bine. 
Ba c-o fi una, ba c-o fi alta, ba c-o fi deochi, ba c-o fi 

săgetătură, şi toate descântătoresele şi vracii nu-i putură 
da de leac. _ 

Mă-sa băgă de seamă că fie-sa era însărcinată. In zadar 
se jura fata că nu ştie la sufletul ei nimic de prihană. Cine 
să o crează? Burta o da de gol. Ea însă nu spunea minciuni, 
se pomenise şi ea aşa. D-apoi când află tată-său că fie-sa 
are să fie mumă, fără să fi pus pirostriile pe cap? se făcu 
foc şi pârjol. Nu mai ascultă nici rugăciuni, nici nimic. A se 
dezvinovăţi înaintea lui nu era cu putinţă. Porunci deci ca 
numaidecât să se adune Sfatul împărăției în taină, ca să 
hotărască pedeapsa ce s-ar cuveni fie-sei pentru o aşa 
nelegiuire şi ca să se spele ruşinea ce adusese ea părului 
cărunţit al tatălui său. 

Sfatul împărăției găsi cu cale că spre a se spăla o aşa 
grozavă necinste, fata cu moarte să se omoare. Unii ziceau 
ca să se arză de vie. Alţii ca să-i scoată ochii şi să se 
gonească în pustietăţi spre a fi mâncată de fiare sălbatice. 
Alţii iară ziceau ca să i se lege o piatră de gât şi să se dea 
pe Dunăre. 

Tocmai pe atunci, din păcate, iată că şi feciorul văduvei 
trecea pe acolo în treaba lui. Cum îl văzură boierii, 
numaidecât se învoiră, şi hotărârea fu gata, cam ce, adică, 
să facă cu fata împăratului. ă 

Toţi fură într-o glăsuire ca fata să se dea pierzării. Insă ca 
una ce este fată de împărat, şi ca una ce trebuie să fi 
săvârşit nelegiuirea cu un om, carele şi acela trebuie să 
piară, acel om să fie fiul văduvei, deoarece fata nu vrea să 
spuie pe adevăratul nelegiuit, şi pentru că Sfatul împărăției 
nu poate să-l ghicească. Cum hotărâră, aşa şi făcură. 

Împăratul porunci, şi numaidecât se aduse un poloboc 
mare; puse de-l smoli şi, băgând într-însul pe fata de 
împărat cu fiul văduvei, porunci de înfundă polobocul bine, 
şi îl dete pe Dunăre. 

Pe când însă dogarii înfundau polobocul, una din roabele 
fetei de împărat, mai miloasă la inimă, se strecură prin 

calabalăc şi le dete pe sub ascuns o copaie de mere, două 
azime şi un fedeleş cu apă. Noroc că nu o văzu nimeni. 

Se duse butoiul pe Dunăre trei zile şi trei nopţi, fără a se 
opri undeva. Merindea din butoi se isprăvise. Biata fată îşi 
plângea nevinovăția cu nişte graiuri de-ţi rupea băierile 
inimii, iară bietul băiat, şi el nevinovat ca şi dânsa, o 
mângâia şi nu o lăsa să-şi piarză nădejdea de la Dumnezeu. 
Când, ce să vezi dumneata? A patra zi, dis-de-dimineaţă, 
polobocul se loveşte de un buştean şi se sparge. Pasămite 
polobocul ajunse la margine, adus fiind de talazurile 
Dunării, şi-l ciocni de buşteanul pe care tot apa îl dase la 
margine. 

leşiră deci la uscat dosădiţii de ei, şi dară mulţumită lui 
Dumnezeu că le-a scăpat zilele, şi-i făcură să mai vază o 
dată lumina. 

Apucară pe o potecă şi intrară într-un bunget de pădure. 
Aci o luară apoi pe o părtie, şi merse, şi merse, până ce 
văzu că se deschide o poieniţă. In astă poieniţă dete de 
nişte case foarte frumoase, bătătura cărora era câmpul cu 
florile. Toate lucrurile în această casă erau cu şart. Nimic nu 
lipsea. Toate catrafusele îşi aveau vătaful lor şi nimic nu era 
nerostit. Când voiai ceva, era destul numai să porunceşti şi 
îndată se făcea. Aci era în adevăr: pune-te masă, ridică-te 
masă. i 

Trecură mulţi ani de la această întâmplare. Impăratul îşi 
uitase de fiica sa. Fata de împărat şi fiul văduvei se 
învoiseră şi se însoţiseră. Nici unul din amândoi nu s-a căit 
mai în urmă pentru aceasta. Vezi că el în viaţa lui nu 
alunecase până atunci, era curat cum îl făcuse mă-sa; şi pe 
fata împăratului o găsise acasă. Copilul cu care era 
însărcinată fata când o goni tată-său se născu, şi se făcuse 
un băiat de să nu te înduri de el. lară ei petrecând cu bine, 
îşi uitaseră de necazurile cele trecute. Puterea lui 
Dumnezeu îi ocrotea şi-i ferea de rele. Atâta numai că p- 
acolo, nu se vedea nici pui de om. Parc-ar fi fost la sfârşitul 
pământului. 

Într-una din zile, împăratul, tatăl fetei, plecă la vânătoare. 
El se încumese a răzbi mai înăuntru pădurii decât altă dată. 
Şi, din vânat în vânat, el se rătăci. Orbecăi în sus, căută în 
jos şi peste poteca pe care să iasă la lumină nu putea să 
dea. Se luase de gânduri. Când, iacă dă în poieniţa cu 
casele. Văzu şi casele. El se minună când văzu aşa casă 
frumoasă într-o astfel de sălbătăcime de pădure. De voie, 
de nevoie, trebui să se ducă acolo, căci ochii nu-i dase în 
geană de nu ştiu cât timp. 

Mai întâi îşi trimise sluga care nu se despărţise de dânsul 
nici cât ai scăpăra. El se întoarse şi spuse împăratului că 
este primit a găzdui acolo cu dragă inimă. Intrând 
împăratul, îşi trimise sluga la bucătărie să-i frigă două 
potârnichi din cele ce vânase el. După ce aşeză potârnichile 
în frigare şi le puse la foc, acolo le uită: căci ce văzu şi auzi 
îl buimăcise. Toate lucruşoarele vorbeau în casa aceea, 
până şi oalele şi vătraiul. 

La vatra aceea erau două oale puse la foc. Aceste oale se 
certau. Sluga împăratului auzi cu urechile sale cum se 
ciorovoiau aceste oale. 

— Fă buzato, dă-te la o parte că tu ai fiert destul. 

— Ba, dă-te tu mai la o parte, scurto ce eşti, că au fiert şi 
maţele din tine. 

Şi căscând gura la dânsele, sluga uită şi potârniche şi tot. 
Cînd se deşteptă sluga împăratului, friptura se făcuse 
scrum. 

Se bocea, bietul, şi se tânguia de-i plângeai de milă. Fata 
împăratului îl linişti spuindu-i că o să roage pe împăratul să- 
| ierte pentru această greşeală. 

Apoi trimise şi pofti pe împăratul în casa cea mare. Aci, 
stând de vorbă, stăpânul casei porunci să se puie masa. 
Rămase împăratul stâlpit când văzu masa viind singură, 
talerele, lingurile şi celelalte tacâmuri cu vătaşii lor şi le 
aşezau careşi pre unde. Veniră bucatele şi mâncară. După 
ce sfârşiră de mâncat, şedeau la vorbă, când, în loc de a 
strânge masa, văzură că lingurile începu a sălta pe masă. 

Vătaful le suduia, dară ele nu ascultau de cuvântul lui. 
Împăratul nu băgă de seamă, căci vorbea cu fiul gazdei, un 
copilandru dezgheţat şi sfătos, de te trăgea inima să stai cu 
dânsul de vorbă. 

Atunci gazda, ca să facă pace, zise: 

— Nu se poate ca împăratul să fi făcut o asemenea faptă. 

— Că n-are la cine altul să fie, răspunse vătaful lingurilor. 
Trebuie să-l căutăm. 

— Nu mai trancăni, îi mai zise gazda. Aide, ridică masa şi 
te cară de aci. 

Auzind împăratul cele ce se vorbiră, ceru să fie căutat, ca 
să-şi iasă din bănuială, căci el nu se ştia vinovat. 

Atunci, trăgându-i încălţămintea, îi căzu lingura pe care o 
căutau din cizma împăratului. 

Pasămite gazda se vorbise cu vătaful lingurilor ca să-i 
joace renghiul ăsta. 

Împăratul se făcu ca sfecla de roşu de ruşinea ce păţi şi 
zise încâlcindu-se de ciudă: 

— Arată-ţi, Doamne, minunea ta! Nu ştiu la sufletul meu 
de nici un furt. N-am băgat eu lingura în cizmă. 

— Cum nu ştii dumneata, zise şi gazda, despre lingură, 
asemenea nu ştiu nici eu până în ziua de azi cu cine am 
făcut copilaşul ăsta. 

Atunci, cunoscându-se, se îmbrăţişară şi se iertară unul 
pe altul. 

Fata de împărat mulţumi apoi împăratului că i-a dat 
Dumnezeu în gând de a pus în poloboc împreună cu dânsa 
pe junele cu care ea s-a însoţit mai pe urmă; căci el s-a 
îndrăgostit de dânsa, a iubit-o şi a îngrijit-o ca pe o soţie 
credincioasă. 

Împăratul nu ştia cum s-o mai mângâie, cunoscându-i 
nevinovăția. Lăudă şi pe soţul ei pentru buna sa purtare de 
grije, şi cu toţii împreună se întoarseră la scaunul 
împărăției, dând mărire lui Dumnezeu că nevinovăția a ieşit 
dasupra ca untul de lemn. 

lară eu încălecai p-o şea etc. 

CELE TREI RODII AURITE 


A fost odată ca niciodată etc. 

A fost odată un împărat, şi avea un fecior; acesta, şezând 
la fereastră, vede o babă bătrână, care venea cu tivga să ia 
apă de la fântână. Ce-i vine lui, ia o piatră şi aruncând-o 
către fântână, nimereşte drept în tivgă, şi aceasta se 
sparge; baba, care simţise de unde venise piatra, îşi aruncă 
ochii la fereastra împăratului şi vede pe fiul de împărat 
făcând haz; atunci baba zise: 

— Până nu vei găsi cele trei rodii aurite, să nu te însori, 
dragul mamii; şi se întoarse acasă tristă şi fără tivgă şi fără 
apă. 

Fiul de împărat, auzind acest blestem, stătu, şi după ce 
se gândi mult timp la rodiile aurite, se aprinse dorinţa în el 
de a le vedea şi de a le avea; deci se duse la tată-său şi-i 
zise: 

— Tată, să-mi faci trei rânduri de haine de fier, căci am 
să fac o călătorie mare. 

Şi toată silinţa ce puse împăratul a opri pe fiul său de la 
aceasta, fu în zadar. 

Dacă văzu şi văzu că nu-l poate opri, porunci numaidecât 
şi i se făcu hainele; după ce le luă, fiul împăratului încălecă 
şi plecă. 

Un an de zile trecuse de când, călătorea; ajunsese prin 
pustietăţi nelocuite de oameni; şi tot rătăcind în sus şi în 
jos, două rânduri de haine se rupseseră şi le lepădase. 
Neştiind ce să facă, hotărî a mai merge câtva, şi dacă nu va 
putea descoperi nimic, să se întoarcă. 

Abia mai făcu câţiva paşi şi iată că zări o colibă. Se repezi 
într-acolo iute ca săgeata şi îndată şi ajunse. Când, o 
mătuşă sihastră cum îl văzu, îi şi zise: 

— Da bine, flăcăule, cum ai ajuns p-aici pe unde nu se 
vede pasăre cu aripioare, dar încă mite om cu picioare? 

— Mamă, zise fiul de împărat, caut cele trei rodii aurite; 
nu ştii d-ta încotro se pot afla? 

— Nu ştiu, dragul mamii, nici n-am auzit până acum de 
aşa minune, dară poate soru-mea să ştie, care şade puţin 
mai departe de aici, de ai curaj să mai mergi, poţi să o 
întrebi pe dânsa. 

N-aşteptă să-i zică de două ori, şi o tuli într-acolo repede 
şi merse, şi merse, cale lungă neumblată, până ce dete de 
o altă colibă, de unde asemenea ieşi o mătuşă sihastră, şi 
mai bătrână, şi mai scofălcită, care şi ea îi zise: 

— Cum ai ajuns p-aici, om cu picioare, pe unde nu vin nici 
pasări cu aripioare? 

— Mamă, zise fiul împăratului, caut cele trei rodii aurite, 
şi dorinţa de a le avea m-a adus p-aici, nu ştii d-ta încotro 
se află? 

La auzirea acestor vorbe, bătrâna începu să plângă, apoi 
îi răspunse: 

— Am avut şi eu un fecior, care auzise despre acele 
blestemate rodii, şi care, tot umblând după ele, într-una din 
zile se întoarse şchiop şi în cele din urmă îşi rupse şi capul 
pentru ele; dacă aşi fi ştiut atunci, dragul mamei, cum să le 
găsească cineva fără primejdie, nu-mi pierdeam copilaşul. 

Cum auzi flăcăul nostru, începu a se ruga să-i spuie cum 
să facă să le ia; iară bătrâna îl povăţui cum să umble şi cum 
să se poarte; şi dacă va izbuti, l-a jurat pe tinereţile lui ca 
să se întoarcă tot pe acolo, ca să-i arate şi ei acele rodii, 
după care s-a prăpădit fiul său. 

După ce i-a făgăduit că se va întoarce, i-a mulţumit 
pentru sfaturile cele bune ce a primit de la dânsa, şi ca o 
nălucă pieri dinaintea ei, când, după o călătorie încă d-o 
săptămână şi mai bine, văzu un balaur cu o buză în cer şi 
cu alta în pământ. Indată ce ajunse la dânsul îi zise: 

— Bună ziua, frate, şi trecu înainte. 

lar balaurul îi răspunse: 

— Noroc bun, frate. 

Ajunse apoi la o fântână, mucegăită şi plină de nămol; el 
se apucă îndată de curăţi şi primeni apa din fântână şi-şi 
căută de drum până dete de nişte porţi încuiate, pline de 
praf şi de păianjeni; curăţi acei păianjeni, scutură praful, 
dete poarta de perete şi trecu înainte. In drumul său întâlni 
o brutăreasă care ştergea un cuptor cu ţâţele sale; cum o 
văzu, îi dete bună ziua, şi tăindu-şi o bucată din haina sa, îi 
zise: 

— Ţine asta, leiculiţă, de şterge cuptorul. 

lară ea, luând-o, îi mulţumi. 

La spatele cuptorului, fiul împăratului văzu o grădină ca 
un rai, în care se rătăci câtva timp. 

În cele de pe urmă văzu cele trei rodii cum atârna de o 
cracă în pom; îşi făcu curaj, scoase cuţitaşul şi tăie crăculiţa 
de care erau atârnate, şi o tuli d-a fuga înapoi. 

N-apucă să facă zece paşi şi toată grădina începu să ţipe 
şi să cheme în ajutor pe brutăreasă, porţile, fântâna şi pe 
balaur. 

— Ba aia-i vorbă, răspunse brutăreasa, că de când sunt 
urgisită a sta aci, nu s-a îndurat nimeni să vie a mă scuti de 
arsătura de toate zilele. 

— Că alt gând n-am, răspunseră porţile, că de când 
suntem făcute, n-a venit nimeni să ne mai scuture, să ne 
deschiză, de înţelenisem aşa. 

— Ba să ne iertaţi, zice fântâna, că de când sunt făcută, 
mână de om n-a venit să-mi curețe apele, încât ajunsesem 
a mă împuţi. 

— Ba că chiar, răspunse şi balaurul, că de când sunt 
osândit a sta cu gura căscată şi cu ochii sticliţi la stele, 
nimeni nu mi-a dat măcar o bună ziua, şi să-mi zică frate. 
Acest om ne-a scăpat de urgia ce era pe noi, şi ne vom 
căuta de treabă. 

Fiul împăratului care făcuse întocmai cum îl învățase 
bătrâna, se întoarse la dânsa şi după ce-i mulţumi şi-i dete 
şi ei câte ceva, plecă să se întoarcă la împărăţia tatălui său. 

Pe drum, ce-i veni lui, văzând că nu mai poate răbada, 
scoase cuţitaşul şi tăie una din rodii, ca să guste şi să se 
încredinţeze de bunătatea lor. Când, ce să vezi? Deodată 
iese din rodie o fată, ca o zână de frumoasă, şi îndată 
începu a striga cu un glas mângâios: 

— Apă, apă, că mor. 

Întoarse fiul împăratului ochii în toate părţile să vază apă, 
dară geaba, apă nu era; iară fata căzu şi muri; p-aci, p-aci 
era să cază şi el, dară se ţinu. 

Tot mergând el, nu putu să ţie până să nu guste dintr-o 
rodie, şi scoase cuţitaşul de tăie încă una; deodată, iese şi 
dintr-însa o fată ca o zână, şi moare ca şi cea dintâi, fiindcă 
n-avu apă să-i dea. 

Mâhnit de ciudata întâmplare, mergea către împărăţia 
tatălui său cu rodia care îi mai rămăsese, şi se uita la dânsa 
ca la un cireş copt; şi merse până ce ajunse la o câmpie 
frumoasă pe unde începu a cunoaşte urme de oameni. Aici 
îi mai veni inima la loc, şi se puse jos să se odihnească 
niţel. Gândul lui nu se lua de la rodii şi de la fetele cele 
frumoase ce muriseră; şi tot gândindu-se se aprinse în el 
dorinţa de a gusta din rodia, care o mai avea, încât 
nemaiputându-se ţine, otări să o taie şi pe aceasta; dară 
temându-se să nu i se întâmple ca şi cu celelalte, căută o 
fântână, luă apă în căciulă, şi acolo, la umbra unui copaci 
mare, tăie şi rodia care îi mai rămăsese, când, ce să vezi? 
unde ieşi o fată ca soarele de frumoasă, şi cu părul de aur. 

— Apă! apă! strigă ea. 

Şi el îi dete de bău şi o stropi cu apă, şi aşa scăpă fata cu 
viaţă. 

Fiul împăratului îi da târcoale, şi se tot minuna de 
frumuseţea şi de gingăşia ei. Apoi o luă de mână şi îi zise: 

— Soţie să-mi fii. Şi ea primi. 

El nu voi să o ducă pe jos acasă la tată-său, ca să nu 
ostenească, fiindcă o vedea că era puţintică la trup încât ar 
fi băut-o într-un pahar de apă, şi aşa de supţirică de parcă 
era trasă prin inel. 

El o povăţui să se urce în pomul de lângă fântână, şi îi 
zise să-l aştepte acolo până se va întoarce de la tatăl său 
cu care împărăteşti şi cu călăreţi, ca să o ia, fiindcă el 
cunoscuse locurile că nu mai este aşa departe. 

Fata cea frumoasă zise copaciului să se lase jos, şi el se 
lăsă, apoi se puse în el şi se ridică. Fiul împăratului rămase 
cu gura căscată uitându-se la ea şi la minunea cum de se 
lăsase şi se ridicase copaciul, apoi, rupând-o d-a fuga, să te 
păzeşti, pârleo, că îi sfârâiau călcâiele de iute ce se ducea. 

Nu trecu mult de când se duse fiul de împărat, şi o fată 
de ţigan veni să ia apă de la fântână, dar când văzu chipul 
care strălucea în apă, crezu că e al ei, şi spărgând ulciorul 
se întoarse fuga la mumă-sa: 

— Nu mă mai duc la apă, zise ea, o frumuseţe ca a mea 
nu aduce apă. 

— Du-te la apă, arapino, ce tot spui astfel de fleacuri, îi 
zise mă-sa, arătându-i coceanul măturei. 

Ea se duse şi iară se întoarse, ca şi întâi, fără ispravă şi 
tot cu astfel de vorbe. 

Mă-sa înţelese că acolo nu e lucru curat şi îi dete un ac 
vrăjit să-i ţie în păr, şi o învăţă ce să facă cu el la 
întâmplare de ar da peste cineva p-acolo, şi o trimise iară. 

Țiganca, cum ajunse la fântână, cătă în sus şi văzu de 
unde venea în fântână acel chip îngeresc. 

— Suie-mă şi pe mine acolo, rogu-te, zise ţiganca, 
uitându-se galeş către zâna frumuseţilor. 

lară fata cu părul de aur zise copacului de se lăsă, luă pe 
ţigancă ca să-i ţie de urât, şi copacul se ridică la loc. 

Stând ele de vorbă, ţiganca se linguşi şi rugă pe fată, ca, 
de voieşte să doarmă niţel, să puie capul în poala ei, şi ea Îi 
va căuta în cap. 

Fata se înduplecă şi se puse cu capul în poala ţigăncii, şi, 
când era să o fure somnul, ţiganca îi înfipse acul otrăvit în 
cap, iară fata se făcu o păsărică cu totul şi cu totul de aur, 
şi începu a zbura de colo până colo, prin crăcile pomului. 

Atunci ţiganca zise: 

— Ah! fată de lele ce mi-ai fost, cum mi-ai scăpat, eu 
socoteam că dormi, dară, fie, tu n-o să-mi scapi, îţi viu eu 
ţie de hac. 

Nu trecu multe zile şi iaca şi fiul de împărat cu oaste şi 
călăreţi şi cu cară împărăteşti veni s-o ridice; iară ţiganca 
cum îl văzu, îi zise: 

— Da bine, împărate, m-ai lăsat să te aştept atâta, încât 
soarele mi-a ars feţişoara şi vântul mi-a bătut perişorul. 

Împăratul, cum o văzu, rămase la îndoială şi nu-i venea 
să crează că ea este zâna pe care o lăsase el acolo. 

Dară, după vorbele ce-i zise, pare că ar fi crezut, şi deci 
se înduplecă şi o luă. 

Nu ştiu cum, nu ştiu ce fel, dară parcă-i spunea inima că 
n-o să fie ea; în sfârşit, dacă nu văzu pe altcineva, plecă cu 
ea, şi nu ştia cum să facă să nu crează tată-său că spusese 
minciuni. 

Când ajunse la curtea împărătească, le ieşi împăratul 
înainte, şi rămase înmărmurit când văzu în loc de zâna 
frumuseţilor, cu faţa ca soarele şi cu părul de aur, pe o 
arapină neagră ca fundul căldării. Şi măcar că fiul său îl 
încredința că soarele îi arsese feţişoara şi vântul îi bătuse 
perişorul, împăratului tot nu-i venea să crează. Însă n-avu 
ce face; de bine, de rău îi puse într-o parte a palatului şi tot 
amâna cununiile. 

D-a doua zi chiar, în grădina împărătească, în toate 
dimineţile, venea o păsărică şi cânta cu dor de-ţi rupea 
inima; apoi striga cât îi lua gura: 

— Grădinar! Doarme împăratul? 

— Doarme, îi răspundea grădinarul. 

— Să doarmă somn dulce şi mai dulce, de pe căpătâi să 
s-aridice, adăoga păsărica. Dară cioroaica de împărăteasă 
doarme? 

— Doarme, îi răspundea. 

— Să doarmă somnul de urgie, de acum până-n vecie. 

Şi pe care pom se punea de cânta, pe loc se şi usca. 

Grădinarul spuse împăratului toată şiretenia cu pasărea 
şi cum se usucă pomii pe care se punea ea de cânta. 
Împăratul se luă de gânduri. 

Mai toţi pomii din grădină se uscară în câteva zile, mai 
rămăsese unul. Atunci împăratul porunci să se pună pe 
fiecare crăculiţă câte un lanţ, şi aşa se şi făcu; iară a doua 
zi în revărsat de zori, veni la împăratul cu pasărea de aur 
care dedese în laţ. Împăratul porunci de-i făcu o colivie cu 
totul şi cu totul de aur, puse pasărea în ea şi, de dragul ei, o 
ţinea pe fereastra lui. 

Țiganca cum auzi de istoria cu pasărea, îi trecu un fier 
ars prin inimă. Se făcu bolnavă, mitui pe toţi vracii care 
spuseră împăratului că până nu va tăia pasărea de aur şi să 
dea împărătesei să mânânce din ea, nu se va însănătoşi. 

Plin de scârbă împăratul nu se putea învoi la asta: dară, 
după rugăciunea fiului său, o dete; rămase însă nemângâiat 
şi din ce în ce ura mai mult pe ţigancă. 

Luară, deci, pasărea şi o tăiară, o fierseră şi o duse 
împărătesei; iară ea, după ce se prefăcu că se 
însănătoşeşte începu a se găti de cununie. 

Din sângele păsărelei crescu la fereastra împăratului un 
brad înalt şi frumos, şi era o minune cum de într-o noapte 
crescuse aşa de mare şi falnic. Impăratul chemă pre 
grădinar şi-i porunci să aibă cea mai mare îngrijire de acel 
pom. lară ţiganca cum auzi, n-avu odihnă şi-i puse gând 
rău. Pricepuse, drăcoaica, că încă nu scăpase cu totul şi cu 
totul de primejdie. 

Se făcu iară bolnavă, mitui iară pe vraci, care spuseră 
împăratului că până nu va tăia bradul să-l fiarbă şi cu apa 
aceea să-i facă baie, nu va trece împărătesei. 

Împăratul se supără până la suflet, văzând că logodnica 
fiului său e piază rea, fiindcă de când a venit ea, n-a avut 
parte de nici un lucru ce i-a fost lui drag. 

Lăsă să taie şi bradul ca să nu mai aibă nici un cuvânt a-l 
mai supăra cineva cu ceva, şi se hotărî ca de aci înainte să 

nu mai facă pe voia nimănui, dacă ar mai da peste ceva 
care să-i placă. 

Pe când tăia bradul, la care toată lumea se uita cu jind, o 
bătrână cerşetoare se opri şi ea să privească lângă cealaltă 
lume, şi când vru să plece, luă cu dânsa o surcea ce căzuse 
de la o ţandără a bradului şi o duse acasă. Băgă însă de 
seamă că era un ac înfipt în surcea; ea îl scoase; şi fiindcă 
surceaua era oarecum măricică şi lată, o făcu capac la oala 
care o avea şi ea după sufletul ei. 

A doua zi plecă în prosteală ca totdeauna; dară când se 
întoarse acasă, rămase încremenită văzând coliba măturată 
şi deretecată de-ţi era dragă inima să priveşti. 

Nu înţelegea baba ce minune să fie asta, adică cine să fi 
venit să-i facă ei astfel de bine. 

Câteva zile urmă tot astfel; în sfârşit hotărî să pândească, 
doară va da peste cel ce-i deretecă şi-i pune toate alea la 
rânduiala lor prin colibă şi aşa şi făcu. Într-o zi după ce 
plecă, ea se ascunse, şi uitându-se pe furiş, pe crăpătura 
uşii, văzu cum din capacul oalei sări o fată mai albă decât 
neaua şi cu părul de aur. 

— Cine eşti, mamă, zise ea, de îmi faci astfel de bine? 

— O fată fără trişte, zise ea; dacă mă primeşti să şez la d- 
ta, mult bine ţi-oi face şi eu dumitale. 

Se învoiră şi rămase; ba încă baba se mândrea, că aşa 
fată nici în casa împăraţilor nu se găsea, frumoasă şi 
vrednică. 

Baba mergea mereu în prosteală, cum învățase ea; dară 
într-o zi îi zise fata să-i cumpere din târg pânză şi mătase 
roşie şi verde; baba, biet, din paralele ce adunase din 
cerşit, îi cumpără. 

Fata îşi cusu toată istoria pe două sangulii; şi după ce le 
isprăvi, zise babei să se ducă cu dânsele la împăratul, şi 
când va fi pe tron alăturea cu fiul său, sangulia cusută cu 
verde să o pună pe genuchii împăratului; iară cea cusută cu 
roşu pe ai fiului său. 

Baba ascultă şi se duse; dară ostaşii n-o lăsa să intre. 
Atunci ea făcu zgomot, şi împăratul porunci să o lase a 
intra. Ea, cum intră, făcu cum îi zisese fata, şi ieşi ca să 
aştepte să vază isprava. 

Cum văzură sanguliile, împăratul şi fiu-său înţeleseră 
totul. Porunci să cheme pe logodnica împăratului şi-i zise: 

— Pentru că o să te faci împărăteasă, trebuie să te 
deprinzi a şi judeca pe femei, când judecătorii nu se 
domiresc la câte un lucru. Astăzi ni s-a arătat cu plângere o 
femeie, care zise că, având un cocoş de soi, cu mare 
cheltuială a alergat prin ţări de a cumpărat şi o găină, 
aşijderea de soi; că vecina ei nu s-a mulţumit că i-a omorât 
găina, dară i-a furat şi cocoşul şi l-a dat la o găină d-ale ei, 
şi aşa cere dreptate. Ce zici despre aceasta? 

— Zic, răspunse bahniţa, după ce se gândi puţin, că 
femeia care a omorât găina şi a furat cocoşul, cu moarte să 
se omoare, şi cocoşul să se întoarcă stăpânului împreună 
cu găina osânditei şi cu ouăle ce va fi făcut. 

— Bine ai judecat, răspunse împăratul. Eu sunt femeia cu 
cocoşul, şi tu eşti care l-ai furat; găteşte-te la osânda care 
tu însuţi ai găsit-o cu cale. 

Țiganca începu a plânge, a se ruga, a se jeli, dară toate 
fură degeaba. O dete pe mâna ostaşilor care fără milă îi 
răsplătiră nelegiuirea ce făcuse. 

După aceasta se duseră cu toţii la casa babei, şi fiul de 
împărat cu tată-său înainte, ridicară pe fată cu toată 
cinstea; şi după ce o aduse la palat, îndată îi şi cununară, şi 
mare veselie fu în toată împărăţia trei zile d-a rândul, 
pentru că s-a găsit vie şi nevătămată fata cu părul de aur, 
după care atâta a umblat fiul de împărat, şi toţi cu totul 
oropsea pe ţigancă când s-a auzit istoria nelegiuirilor sale. 

Încălecai p-o şea etc. 

HOŢU ÎMPĂRAT 


A fost odată ca niciodată etc. 

A fost odată un împărat mare şi puternic. Abia la vremea 
cărunţetii dobândi şi el un copil. Bucuria lui fu nespusă când 
se văzu şi el tată, şi toată împărăţia lui fu veselă dinpreună 
cu dânsul, căci acest împărat era bun, drept şi temător de 
Dumnezeu. Pentru aceasta, el făcu mult bine poporului său. 
Şi toţi într-un gând şi într-o glăsuire dete mărire Domnului 
că s-a îndurat a le da un moştean al Împărăției. 

Acest împărat puse de gând ca pe fiul său să-l dea să 
înveţe toate meseriile şi toată procopseala cărturarilor. 

Fiul împăratului creştea într-o lună cât alţii într-un an. 
Când fu de opt ani, părea că este de optsprezece. 

Dacă văzu aşa, tată-său, împăratul, îl dete la carte; după 
ce învăţă filosofia şi citirea pe stele, de la cei mai iscusiţi 
dascăli, îl dete la cel mai meşter vraci, de învăţă şi 
meşteşugul leacurilor. 

Văzând tată-său, împăratul, că fiu-său are ţinere de 
minte grozavă şi ia în cap uşor cele ce i se arăta, se umplu 
de mulţumire sufletească, căci Dumnezeu îi dase un copil 
tocmai după gândul său. 

Invăţând el toată cartea, împăratul a început a trimite pe 
fiu-său din cetate în cetate să înveţe toate meseriile. Cum 
auzea că în cutare cetate este câte vrun meşter mai dibaci 
şi că acea meserie nu se află pe la dânsul, îndată îl trimitea 
să înveţe şi acea meserie. 

Astfel umblă fiul împăratului din ţară în ţară, ca şi un 
pribeag, până ce învăţă toate meseriile de pre pământ. Și 
întorcându-se la palaturile tatălui său, socotea că acum s-a 
sfârşit; are să se strângă de pre drumuri. 

De bucurie că are un fiu aşa de procopsit şi de iscusit, 
tatăl său făcu o masă mare, unde chemă pe toţi împărații, 
vecinii lui, ca să le arate fiul său procopseala. 

Însuşi fiul împăratului porunci la bucătari şi le arătă cum 
să facă bucatele. Mesenii nu ştiau cum să mai laude gustul 
acestor bucate. Când, iată că vine şi fiul împăratului la 
masă. Se chefuiră, deci, şi ştii, vorba âăluia, vorba vorbă 
aduce. Incepură împărații a-şi povesti despre judecăţile şi 
dreptăţile ce făcuse fiecare în împărăţia sa. Între altele, 
unul spuse că se va căi câtva trăi el, pentru că a osândit pe 
un om drept, învinovăţit fiind că ar fi furat nişte lucruri, pe 
când altul a fost hoţul, precum se dovedi mai în urmă. 

Cum auzi împăratul care dedese ospăţul, se întoarse 
către fiul său şi zise: 

— Ştiu că, dacă un împărat voieşte să fie drept şi 
adevărat stăpânitor supuşilor săi, trebuie să ştie toate 
meseriile, ca să cunoască prin înşişi ochii săi păsurile 
fiecăruia. De aceea, fătul meu, te-am dat să înveţi toate 
meşteşugurile. Nu mi-a venit în gând că şi hoţia este un 
meşteşug. Aceasta îţi rămâne să mai înveţi, după care te 
vei face un împărat ca Solomon împărat şi cum altul nu va 
mai fi pe lume. 

— li! tată, răspunse fiul de împărat, carele se ruşină şi se 
roşise ca o sfeclă, cum de mă osândeşti astfel ca pe un 
vinovat de codru? 

Şi sculându-se de la masă, se duse unde se duse el, şi se 
întoarse numaidecât, peste aşteptarea tutulor, cu o slugă a 
lui credincioasă, aducând nişte scânduri, stinghii, drugi, 
odgoane şi pânze. Cu aceste se apucă, ajutat de sluga lui, 
de clădi un fel de foişor. 

Gătindu-se foişorul, se urcă într-însul şi, învârtind nişte 
şuruburi şi nişte vârtejuri la nişte meşteşugiri ce avea acest 
foişor, începu a pluti în vânt şi, pe când se tot urca, el îşi luă 
ziua bună de la toţi cei de faţă, care rămăseseră cu gurile 
căscate şi cu ochii bleojdiţi la dânsul. Mumă-sa cât p-aci era 
să-i vie rău de inimă rea; dară îşi ţinu firea. 

După ce îl pierdură din ochi, mesenii se sculară şi se 
împrăştiară ca puii de potârniche, nemaivoind a adăoga 

mâhnirea împăratului, care se vedea de pe faţă că era prea 
mare. 

Fiul împăratului, după ce călători câtva timp prin văzduh, 
prinse a se cobori. Ce să vezi dumneata? Orânda îl duse a 
se lăsa tocmai dinaintea unei cocioabe de bordei 
sărăcăcios. 

Era seara. Bătu la uşă. Cei dinăuntru, o pereche de 
oameni jigăriţi, întrebară: 

— Cine e acolo? 

— Om bun, le răspunse fiul de împărat. Deschideţi, că 
sunt un călător. 

li deschiseră. Când intră în bordei, el băgă de seamă că 
muierea aruncase ceva sub pat. 

— Dară ce vânt te aduce pe la noi? 

— Sunt strein. Acum am sosit din alte împărăţii. Rogu-vă 
să mă găzduiţi. 

— Bucuros, cu ce vom putea. 

— Foarte vă mulţumesc, le mai zise el. Nu vă va fi 
degeaba. Dară de ce vă stingheriţi din lucru? Lucraţi, nu vă 
opriţi pentru mine. Am băgat de seamă că făceaţi ceva 
când am venit! 

Muierea vru să îndruge câteva minciuni. Dară bărbatul îi 
luă vorba din gură şi zise: 

— Să-ţi spunem drept. Dumneata eşti oaspele nostru, şi 
crez că nu ne vei da pe mâna stăpânirii. Eu sunt hoţ. 
Meseria aceasta nu mai are căutare, de când împăratul a 
pus nişte slujbaşi ai dracului de straşnici şi de aspri pentru 
unii ca noi. Abia ne mai ţinem zilele, cu câte o găină sau 
altă pasăre ce putem să ciordim de pe ici, de colo. Şi 
tocmai jumulea o gâscă nevastă-mea când ai venit d-ta. 

— Tocmai ce căutam şi eu. Dumnezeu m-a adus la voi. 
Scoateţi gâsca de sub pat şi face-vă-ţi meşteşugul. De azi 
încolo sunt al vostru. Mă bag ucenic la d-ta să mă înveţi 
acest meşteşug. 

Şi până jumuli şi găti gâsca, fiul împăratului ieşi afară, îşi 
strânse foişorul, desfăcându-l din toate încheieturile, şi-l 
puse bine, unde să nu dea nimeni peste dânsul. 

Se puseră, deci, la masă şi se chefuiră, până ce cocoşii 
începură a vesti că vine alba în sat. 

A doua zi se înţeleseră ei la cuvinte, şi fiul de împărat 
rămase sub ascultarea hoţului, ca să înveţe meşteşugul de 
la dânsul. 

— Tot meşteşugul este, zise hoţul într-una din zile, să 
ciordeşti, fără să te prinză cineva; să buzunăreşti şi pe 
dracul, fără să te vază nici pui de om sau de altă gadină; să 
n-apuce să cază şi tu să găseşti; orice ţi s-o părea că nu 
este pus bine de altul, tu să iei şi să păstrezi; marghiolia, 
vicleşugul, îndrăzneala, isteţimea, şotia şi cu tot neamul lor, 
să fie uneltele tale. 

Fiul de împărat asculta şi băga la cap. 

După trecere de timp, în care fiul împăratului se 
îndeletnicise la meşteşugul hoţiei, văzând el că lucrurile îi 
merg strună, zise: 

— Meştere, când ai de gând să mă scoţi calfă? 

— Când mi-oi fura ipingeaua de pe mine. 

După ce mai trecu, merseră într-o zi la vânat. Acolo în 
pădure, stând să facă popas, se tolăniră fiecare pe ce avea, 
la umbră de copaci şi la răcoare, ca să-şi aromeze oarecum. 
Hoţul îşi aşternuse ipingeaua. 

Deodată hoţul auzi miercăitul unui iepure, ca şi când îl 
apucase ogarul. Se scoală, se uită prin prejur, şi nu vede 
nimic. Soţul său, fiul împăratului, adormise, şi-i da nişte 
sforăieli de părea că mână porcii. Se culcă iarăşi. 

Nu şezu mult, şi tocmai când era să-l fure şi pe el somnul, 
auzi încă o dată acelaşi miercăit şi cu totul p-aproape. 

Odată sări drept în sus. 

— Ce naiba, trebuie să fie ceva. Mă repez să văz ce 
dracovenie să fie aceea. 

Şi fiind un crânguleţ într-o depărtare cât arunci cu piatra, 
se duse într-acolo, de unde i se păru lui că vine miercăitul 
iepurelui. 

Pe când se ducea hoţul fiul împăratului se scoală binişor, 
şi pâş! pâş! îi ia ipingeaua frumuşel, o îndoieşte şi o 
ascunde într-o scorbură de copaci şi iarăşi se culcă. 

Acestea le făcu el mai iute decât ai gândi. 

Hoţul, dacă văzu că nu este nimic în crâng, dete tuturor 
răilor şi iepure şi tot, şi se întoarse să se odihnească. Când, 
ia ipingeaua de unde nu e. Se uită prin prejur, şi nici o 
frunzuliţă măcar nu se mişca. Fiul împăratului horcăia de 
socoteai că o să deştepte şi pe morţi. 

Bietul hoţ rămase ca lovit de trăsnet. Simţi că alt n-are 
cine să-i fi jucat renghiul acesta, decât ucenicul lui. 

Se suci, se învârti, dete târcoale prejmetelor, ipingeaua 
nu e. În cele de pe urmă, după ce îl înecase necazul, se 
duse să-şi deştepte ucenicul. 

Acesta dormea mort. Îl zgudui, îl scutură, ca de când 
începui să vă povestesc şi abia, abia se deşteptă. 

Somnoros cum era, şi tot frecându-se la ochi, începu să 
se jeluiască că n-are parte să doarmă şi el măcar un somn, 
şi că din pricina asta o să se ducă de la un asemenea 
stăpân, care nu-i dă răgaz cât ar aromi cineva. 

Hoţul văzu că ucenicul lui are să-l întreacă, şi zise: 

— la lasă astfel de vorbe, ci dă-mi ipingeaua, că acum 
eşti calfă, ai scăpat de ucenicie. 

Când auzi fiul împăratului de unele ca acestea, se duse 
într-un suflet de-i aduse ipingeaua, şi legară amândoi 
tovărăşie pe bine şi pe rău. 

Începuse a mişca binişor la meseria lor, de când se 
făcură tovarăşi. Vezi că fiul împăratului era mai ager de 
mână, mai isteţ şi mai îndrăzneţ. 

Într-una din zile, feciorul de împărat se duse la vânat, ia 
aşa cam în dorul lelii, fiindcă n-avea altă treabă. Umblând el 
prin pădure, o dată aude un grohăit de porc p-aproape de 
dânsul; caută şi, mai iute decât ai gândi, fu şi acolo. Când, 

ce să-i vază ochii? Un mistreţ cât toate zilele de mare 
prăvălise pe un flăcău tânăr la faţă, şi se silea a-şi descurca 
colții din arcul flăcăului spre a-l sfâşia. 

Fiul împăratului îşi scoase cuțitul de vânătoare şi, cu un 
curaj nemaiauzit, se repede asupra mistreţului, îi înfige 
cuțitul drept în ochi şi îl dă tumba peste cap, îi mai dă vro 
două lovituri bune în cap şi-l lasă mort acolo locului. 

Făcu ce făcu şi aduse niţică apă în căciulă, stropi pe 
flăcăul care leşinase, şi îl mai învioră. 

Acesta, când se deşteptă şi văzu pe izbăvitorul său, zise: 

— Cere-mi oricât vei voi şi-ţi voi da, pentru această 
facere de bine. 

— Bani au şi ţiganii, îi răspunse fiul de împărat, dară 
cinste nu. Să nu socoteşti că pentru bani am făcut ce am 
făcut eu acum pentru tine. 

Se ruşină oarecum flăcăul cu pricina; dară mai prinzând 
limbă, îi spuse şiritenia, cum venise în vânătoare cu mai 
mulţi tovarăşi, cum zărise mistrețul şi se luase după dânsul, 
şi cum nu-l lovise bine, şi el se năpustise asupra lui şi-l 
prăvălise de era să-l trimiţă pe lumea cealaltă. 

Pasămite şi acesta era fiu de împărat, şi încă fiul 
împăratului locului aceluia. 

Se împrieteniră şi se duseră la palaturile împărăteşti. 
Împăratul nu ştia cum să mulţumească streinului că i-a 
scăpat copilul de la moarte. Îi dete voie ca să vie în palat 
oricând va voi, fiindcă el nu primi nici o altă răsplată. 

Streinul fiu de împărat, de câte ori mergea pe la 
împăratul de atâtea ori el cerceta şi băga de seamă la tot 
ce era pe acolo. 

După câtăva vreme, el zise o dată tovarăşului său: 

— Tovarăşe, mi s-a urât cu borfăşia, să facem şi noi o 
hoţie care să se mai simţă. 

— Ce vrei să facem? 

— laca, să mai mergem şi pe la haznaua împărătească, 
că doară n-o fi foc. 


371 


— De ce stai d-ta de vorbeşti, omule? D-apoi acolo, 
aoleo! ce de păzitori mai sunt! 

— Noi să mergem pe unde nu sunt păzitori. 

Se hotărâră, şi într-o noapte şi plecară. Ei îşi luară şi 
uneltele trebuincioase. Şi fiindcă fiul de împărat ştia toate 
meşteşugurile, el cunoştea şi zidăria. Se apucă şi, numai 
din două cazmale, scoase câteva cărămizi, cât putea omul 
să intre. Aceasta pe de la uliţă, pre unde nu păzea nimeni. 
El intră, umplu două căciuli cu galbeni şi ieşi. Apoi potrivi 
cărămizile la loc, ca să nu se cunoască pe unde au intrat. 

Nu se poate spune bucurie ce avură când se văzură cu 
atâta căcălău de bani. Veniră acasă şi dormiră, ca şi când 
usturoi nu mâncase şi gurile nu le miroseau. 

A doua zi mare vâlvă se făcu în oraş când se află că s-a 
spart visteria împăratului. Toţi se minunau şi se cruceau, 
nedomirindu-se pe unde să fi intrat tâlharii. 

Nu mai puţin şi împăratul intră la chibzuri, cum ar face să 
prinză pe aceşti hoţi cutezători. 

Fiul împăratului, cel ce făcuse bosmaua, se duse ca 
totdeauna pe la împăratul, se făcu şi el că se miră de atâta 
cutezare, şi zise: 

— Cel ce a făcut o asemenea hoţie îndrăzneață nu se 
poate să nu mai vie măcar încă o dată. 

Împăratul locului puse tot felul de paznici la visteria lui şi 
aştepta. 

Hoţii, după câteva zile, când se mai potoli vâlva, veniră 
iarăşi, fiindcă se dedulciseră ca calul la tărâţe, scoase 
cărămizile şi fiul împăratului zise tovarăşului său: 

— De rândul trecut am intrat eu; acum intră tu. Aşa mi se 
pare că cere dreptatea. g 

Tovarăşul n-avu ce zice, căci aşa era. Intră deci în hazna 
şi, fiind mai lacom, luă câţi galbeni putu el duce şi-i aduse 
tovarăşului la gaură. Acesta îi primi. Când să iasă şi el, hâţ! 
în sus, hâţ! în jos, se simţi că este prins în laţ, şi că nu 
poate ieşi. Fiul împăratului n-avea timp de pierdut, ce să 

facă? Se apucă şi el de-i taie capul, îl luă cu dânsul şi p-aci 
ţi-e drumul. 

Dară când ajunse acasă? aoleo! Unde era Dumnezeu să 
vază bocetele şi vaietele muierii, când îi arătă capul 
bărbatului ei? Tipa de socoteai că o pune în ţeapă. 

Fiul împăratului îi puse mâna la gură şi-i zise: 

— St! că ne-am topit. Să nu te auză cineva, că nu e bine 
de noi. 

Şi după ce îi spuse toată şiretenia pricinii, o împăcă 
spuindu-i că-i lasă ei toţi banii ce au furat, şi îi mai făgădui 
că-i va aduce şi trupul bărbatului, ca să-l îngroape ca 
oamenii şi cu toată rânduiala. 

lară dacă se făcu ziuă, slujitorii împărăteşti găsiră trupul 
fără cap şi-l duseră la împăratul. 

Acesta se da de ceasul morţii şi mai multe nu, cum de să 
nu prinză pe tâlhar viu, nevătămat. 

Fiul împăratului se duse şi el pe la palat şi, auzind cele ce 
se plănuiau, se pregăti şi el a-şi ţine făgăduiala ce dase 
nevestei tovarăşului său. 

Sfătuind cei doisprezece boieri, socotiră cu mintea lor că 
tâlharii trebuie să fie puţin doi; că cel viu este peste poate 
să nu vie a lua trupul mortului. Găsiră, deci, cu cale a pune 
trupul cel fără cap în mijlocul pieţei, pe o schelă cu trei 
trepte, şi de jur împrejur slujitori împărăteşti, care să 
păzească toată noaptea. 

Aşa şi făcură. 

Fiul împăratului, hoţul, se duse şi el de cumpără o 
mârţoagă de cal răpcigos şi bubos, şi slab, de era numai 
pielea şi osul, mai cumpără o odoroagă de căruţă şi un 
butoi de rachiu. Şi după ce încărcă căruţa, înhămă la dânsa 
rabla lui de cal şi o porni înspre locul unde era pus trupul 
mortului spre vedere. 

P-aci prin prejur era o uliţă noroioasă. P-acolo avu poftă 
el a trece. Când, ce să vedeţi dumneavoastră, cinstiţi 
boieri? Unde mi se înnomoli a oţopină de cal, de nu mai 
putea nici picioarele să şi le mişte, necum să mai târască şi 

căruţul cu butoiul de rachiu. Hi! în sus, hăţ! în jos; să se 
mişte din loc calul, ba. 

Şi unde mi-ţi începu a face o gălăgie, de credeai că s-a 
aprins târgul. 

Căpetenia păzitorilor trimise pe unul să vază ce pacoste a 
mai dat peste nevoiaşul ăla de om, carele are de gând să 
scoale tot oraşul în gura lui. 

Văzându-l păzitorul cum se nevoia a-şi scoate calul şi 
căruţa din noroi, i se făcu milă de el. 

Fiul împăratului, cum îl văzu, îi zise: 

— Du-te, neiculiţă, de mai adă vro câţiva oameni de-mi 
ajutaţi să ies din acest noroi, şi vă voi cinsti ca pe nişte 
oameni de treabă. 

Îndată veniră mai mulţi păzitori, îi luară şi cal, şi teleguţă, 
şi butoi şi tot, pe sus, de-l scoaseră din glodul unde se 
nomolise. 

El nu ştia cum să le mulţumească mai bine; îşi frământa 
mâinile de bucurie şi prinse a da cep butoiului. Le dete de 
bău cât poftiră, şi duse şi celor ce rămăseseră de pază pe 
lângă trupul mortului cel fără cap. 

Nu trecu mult şi toţi păzitorii fură cuprinşi de un somn 
soră cu moartea. Unde îmi mai sforăiau voinicii noştri de 
paznici, de pare că era cine ştie ce mare turmă de râmători. 
Pasămite rachiul din butoi era cu afion. 

Fiul împăratului, cum îi văzu lungiţi şi trântiţi ca cine ştie 
ce blende, se apucă de-i dezbrăcă de hainele lor şi îi 
îmbrăcă în haine călugăreşti. Apoi, luând trupul mortului, se 
duse în treaba lui. 

Când văzu femeia trupul, iară începu a se boci. El iară îi 
puse mâna la gură şi o opri de a face zgomot, căci, de seva 
afla, nu va fi bine de ei. Ea tăcu după ce văzu că nu e 
glumă, şi primi şi cea mai mare parte din suma furată. În 
chiar aceeaşi noapte, ei se puseră şi îngropară mortul. 

Când se deşteptară păzitorii şi se văzură îmbrăcaţi în 
haine călugăreşti, nu puteau crede celor ce li arată. Se mai 
frecară la ochi, se mai uitară, şi văzură că aşa este. Cel ce 

se deşteptase mai întâi se duse la tovarăşul de lângă 
dânsul şi, începând a-l înghioldi, îi zise: 

— Moş călugăraş, moş călugăraş, ce caţi tu aci? 

— Dară tu, călugăre, ce cauţi? îi răspunse. 

Atunci toţi deodată începură a răcni unul la altul: 

— Ce cauţi aci, călugăre? arătându-se cu degetul. 

Şi se făcu o tulburare şi o răscoală între dânşii, de nu-i 
putea da nimeni de căpătâi. Ei! tocmai târziu se dezmeticiră 
şi se domiriră că omul cu rachiul de astă-noapte n-a fost 
lucru curat. 

Dară când mai văzură că trupul lipseşte? atunci, atunci: 
unde îmi începură o ceartă şi o hălălaie între dânşii, de-i 
venea să-ţi iei câmpii. Se învinovăţeau ca dracii, unii pe 
alţii: 

— Ba că tu eşti de pricină. 

— Ba că tu ne-ai făcut să bem rachiu. 

— Ba că tu ne-ai îndemnat să ne ducem să-i ajutăm. 

— Ba că tu ai fost cel dintâi care ai băut. 

Toate erau cum erau. Dară cum şi când s-au călugărit ei? 
Şi cum să se înfăţişeze ei la împăratul? 

N-avură încotro. Aşa se duseră. 

Impăratul se luă cu amândouă mâinile de barbă când 
văzu că vine la dânsul o ceată de călugări. El nu ştia, vezi, 
cine sunt şi ce vreau. 

Când află că sunt paznicii lui, unde mi-l umflă un râs d- 
alea cu lacrămi, şi râse până ce se strâmbă. 

Paznicii, biet, deteră în genunchi şi-şi cerură iertare. Ei 
spuseră toată şiretenia. 

Îi iertă împăratul de vro osândă, chipul; dară intră la mai 
mare grije. El se temea ca nu carecumva acest hoţ atât de 
iscusit să nu-i ia şi domnia. Nu mai chemă sfatul împărăției, 
fiindcă începuse a-l cam bănui şi pe dânsul, ci îşi frământa 
cugetul, ca ce ar face să puie mâna pe hoţ, spre a-i face de 
petrecanie. 

Hotări dară, el cu mintea lui, ca să iscodească şi pe mari 
şi pe mici, să ispitească şi prin boierime şi prin prostime, ca 

doar, doară va ajunge să puie mâna pe un aşa tâlhar vestit, 
care îl pusese pe aşa gânduri negre. 

Pentru aceasta puse să se gătească un ospăț înfricoşat, 
la care pofti numai boierime neaoşe. La acest ospăt fu 
poftit, fără doar şi poate, şi fiul de împărat cel strein. 

La ziua hotărâtă se adunară toţi oaspeţii. Veseliile se 
întinseră până noaptea târziu. Căci, după ce se sculară de 
la masă, se puseră pe joc. Şi trage-i la danţuri, la hori, la 
brâuri, până ce, când se deşteptară, ajunseseră pe la 
cântatul cocoşilor de miezul nopţii. 

Când să se spargă adunarea, împăratul veni la mijloc şi 
zise cu grai cam poruncitor: 

— Boieri dumneavoastră, noaptea este înaintată, şi ca să 
nu se întâmple cuiva vro meteahnă de la niscaiva duhuri 
necurate, ori făcători de rele, eu am găsit cu cale în mintea 
mea să mâneţi aci până la ziuă. Cămara este mare; vă 
încape pe toţi. Alături de aci este cămara fiicei mele. Fiţi 
fără grijă şi vă repauzaţi de ostenelile danţului şi săltărilor 
din astă-noapte. Domnul să privegheze asupra voastră a 
tutulor. 

Aşa zise împăratul, şi aşa trebuia să se facă. Că hâr, că 
mâr, pace; zisa împăratului nu se putea deszice. 

— Vai de mine, tată, cum să mă culc eu cu uşa descuiată, 
alături cu cămara unde are să doarmă atâţia bărbaţi 
streini? zise fata tatălui său. 

— Nu numai atât, fata mea, dară încă să fii cu lumânarea 
stinsă şi să ai la îndemână niţel muc de lumânare. De va 
veni cineva la tine, tu să-l mângâi cu mâna pe obraz, 
rugându-l să mai stea; şi mângâindu-l să-l mânjeşti niţel cu 
muc de lumânare, şi aceasta, draga mea copilă, cu atât mai 
mult trebuie să o faci, cu cât ea este pentru mântuirea 
împărăției. 

Pasămite împăratul umbla să prinză pe hoţ prin viclenie. 
Asta fu chemarea boierilor la ospăț. Căci, îşi zicea 
împăratul, de va fi dintre boieri un asemenea om isteţ, 

trebuie să fie şi îndrăzneţ. De nu va fi dintre boieri, apoi, tot 
cu tertipuri, prin tagma prostimei să-l caut. 

Hotărârea împăratului se puse în lucrare întocmai. Se 
culcară toţi cu totul şi adormiră. Numai pleoapele fetei de 
împărat nu putură da în gene, câtuşi de cât. 

Fiul de împărat cel hoţ, nici el nu adormi măcar cât ai da 
în cremene. El îşi tot răsucea mustaţa şi se încumeta, duce- 
se-va or ba? lară când fu cam pe după miezul nopţii, când şi 
apele dorm, se sculă binişor, se uită pe la soţii săi, care toţi 
dormeau bumbeni, şi pâş! pâş! trecu în cămara fetei de 
împărat, o sărută şi se întoarse apoi să se culce şi el. 

Fata împăratului îşi făcu dresurile cum o învățase tatăl 
său, împăratul. 

Hoţul, până a nu se culca, se duse la doniţă să bea niţică 
apă, căci îi era sete. Uitându-se în doniţă, el văzu că pe 
obrazul lui din stânga sunt nişte pete negre. In cămara 
unde dormeau oaspeţii împăratului lumânarea arse toată 
noaptea. 

— E! aşa mi ţi-a fost povestea? zise el încetişor, stai măi, 
dară, să-ţi arăt eu cu cine ai a face. 

Şi cu inima ticăindă, şi umblând mai uşor decât o pisică 
când pândeşte la şoareci, luă muc de lumânare şi mânji pe 
toţi oaspeţii care dormeau, pe obraz, la fel cu mânjitura lui 
de pe faţă, apoi se culcă şi el. 

Impăratul se sculă mai de dimineaţă decât toţi. Şi în 
revărsat de zori vine prin cămara unde dormeau oaspeţii, 
spre a se uita la dânşii, nu carecumva este vreunul din ei 
mânjit după cum îşi povăţuise fata. 

Când colo, ce să-i vază ochii? Toţi erau mânjiţi. Speriat, 
se duse într-un suflet în cămara unde dormea fie-sa; şi cu 
grai neliniştit zise fie-sei: 

— Bine, frate dragă, toţi te-au sărutat? 

— Ba nu, tată, unul numai a venit, pe care l-am mânijit, 
după cum mi-ai poruncit dumneata. 

— ŞI-I cunoşti? 

— Ba nu, căci era întunerec. 

Împăratul îşi muşcă buzele. Apoi porunci păzitorilor să nu 
lase pe nici unul din oaspeţi care ar voi să plece. 

După ce se făcu ziuă bine, veni împăratul iarăşi în 
mijlocul oaspeţilor şi zise cu glas mare: 

— Boieri dumneavoastră, hoţul care a tulburat o ţară prin 
iscusinţa, măiestria şi isteţimea lui, şi care mi-a răpit odihna 
sufletului meu, se află în mijlocul domniei voastre, şi îl rog 
să se dea pe faţă; pe făgăduiala mea de împărat că nu-i voi 
face nimic. 

Toţi boierii începură a-şi scutura hainele şi a se lepăda ca 
de satana de o astfel de năpastă, zicând: 

— Departe de noi o astfel de bănuială. Noi nu ştim la 
sufletul nostru nici o faptă neomenoasă să fi săvârşit, nici 
cu ştiinţă, nici cu neştiinţă. 

— Acum nu este vorbă nici de ocară, nici de pedeapsă. 

Totul este să se dea pe faţă, şi mă jur pe viul Dumnezeu 
şi pe stema mea de împărat, că nu numai nu-i voi face 
nimic rău, dară încă îi voi da pe fata mea după dânsul. 

Atunci ieşi în faţă streinul fiu de împărat şi zise: 

— Eu sunt. 

Păru mult bine împăratului când îl văzu. lară el îşi ceru 
voie să iasă afară, şi se jură pe cuvântul lui de cruce de 
voinic că se va întoarce înainte de namiezi. 

Împăratul crezu şi-i dete voie. El se întoarse, cu mai mulţi 
oameni însăxănaţi cu bucăţelele foişorului său. Şi acolo de 
faţă cu toţii, aşeză fiecare lemnişor la îmbucătura lui şi clădi 
foişorul din nou. Apoi, viind înaintea împăratului, îi sărută 
mâna, şi ceru ca soţia lui, fata împăratului, să se urce cu 
dânsul în foişor, ca de acolo să mărturisească cine este şi 
ce a făcut. 

Împăratul primi. 

Cum se suiră în foişor, fiul împăratului prinse a întoarce 
vârtejele; şi, pe când foişorul începu a se sui în slavă şi a 
pluti în aer, el zise cu grai lămurit: 

— Să ştiţi că sunt fiu de împărat, că mi-a fost dat să-mi 
fur nevasta, ceea ce şi făcui, şi că acum mă duc la 
împărăţia tatălui meu. 

Astfel vorbind, foişorul se urca mereu până când se 
pierdu din ochii tuturor, ce rămaseră cu gurile căscate 
uitându-se la dânsul. 

lară dacă se cobori la palaturile tatălui său şi-şi arătă 
cartea de meşter de hoţie, precum şi nevasta ce-şi aduse 
tot prin furtişag, se înveseli tatăl său şi, coborându-se din 
scaun, înălţă pe fiul său, zicând: 

— Şi acum că are să se ducă pomina de domnia fiului 
meu peste ţară. Ştiu că popoarele au să ştie şi ele acum ce 
este dreptatea, căci a fi bun domnitor şi drept, trebuie să 
ştii totul. 

După ce se înscăună, trimise sol la socrul său cu carte 
prin care îi spunea că s-a urcat în scaunul tătâne-său, şi 
mult se bucură acel împărat de norocul ce dase peste fie- 
sa. 

lară eu încălecai p-o şea şi v-o spusei dumneavoastră 
aşa. 

LUCEAFĂRUL DE ZIUĂ ŞI LUCEAFĂRUL DE 
NOAPTE 


A fost odată ca niciodată etc. 

A fost odată un împărat şi o împărăteasă; ei nu făceau 
copii; umblase pe la toţi vracii şi vrăjitorii, pe la toate 
babele şi cititori de stele, şi toţi rămaseră de ruşine, căci n- 
avură ce le face. În cele din urmă se puseră pe posturi, pe 
rugăciuni şi milostenii; când, într-o noapte, Dumnezeu 
văzând râvna lor, se arătă împărătesei în vis şi-i zise: 

— Rugăciunea voastră am auzit-o şi vei face un copil cum 
nu se va mai afla pe faţa pământului. Mâine să se ducă 
împăratul, bărbatul tău, cu undiţa la gârlă, şi peştele ce va 
prinde să-l găteşti cu mâna ta şi să-l mâncaţi. 

Nu se făcuse încă bine ziuă şi împărăteasa se duse la 
împăratul şi-l sculă zicându-i: 

— Împărate! scoală c-a sosit alba în sat. 

— Dar asta, răspunse împăratul, ce ai astăzi să mă scoli 
aşa de noapte; nu carecumva vrăjmaşii au călcat hotarele 
împărăției mele? 

— Din mila lui Dumnezeu, de nici unele ca astea n-am 
auzit; dară am visat iaca ce... 

Şi-i spuse visul. 

Împăratul cum auzi, sări din aşternut, se îmbrăcă, luă 
undiţa şi se duse la pârâu gâfâind. Aruncă undiţa şi nu trecu 
mult, şi vazu pluta undiţii mişcându-se. Trase undiţa; când, 
ce să vezi? un peşte mare, cu totul şi cu totul de aur. Doară 
că nu-i căzu leşin de bucurie. Darămite când îl văzu 
împărăteasa? Ea fu şi mai oleoleo. 

Găti împărăteasa singură cu mâna ei peştele şi mâncară. 
Ea îndată se simţi însărcinată. 

Roaba care ridică masa văzu pe talerul împărătesei un os 
de peşte şi o bătu gândurile să sugă acel os, ca să ştie şi ea 
gustul bucatelor gătite de împărăteasa. 

Cum supse osul, se simţi şi ea însărcinată. 

După nouă luni născu împărăteasa, ziua, un copil frumos, 
frumos, ca un îngeraş. Peste noapte născu şi roaba un copil, 
aidoma ca al împărătesei, încât nu aveau deosebire unul de 
altul. Cum era copilul împărătesei era şi al roabei. 
Semănau, cum se zice, ca două picături de apă. 

Fiului de împărat i s-a dat numele de Busuioc, iară fiului 
de rob, Siminoc. 

Crescând împreună şi făcându-se mari, i-a dat la carte, şi 
învățau într-o zi cât învățau alţi copii într-un an. Când se 
jucau ei în grădină, împărăteasa se uita cu drag la dânşii de 
pe fereastră. 

Se făcură mari. Ei semănau atât de mult, încât nu 
cunoştea nimeni care este fiu de împărat şi care de rob. 
Boiul lor era mândru, amândoi aveau pe vino-ncoace, vorba 
lor era vorbă cu lipici şi amândoi erau voinici, nevoie mare. 

Intr-o zi se hotărâră să meargă la vânătoare. Impărăteasa 
se tot ciudea cum să-şi cunoască pe fiul său: fiindcă şi 
feţele şi îmbrăcăminţile fiind la fel, de multe ori nu putea să 
deosebească pe unul din altul. Se gândi să facă fiului său 
un semn. Il chemă şi, prefăcându-se că îi caută în cap, îi 
înnodă două vite de păr, fără să ştie el. 

Apoi plecară la vânătoare. 

Alergară  zburdalnici prin câmpiile  înverzite şi se 
zbenguiau ca mieluşeii; culeseră la floricele, se udară de 
rouă, priviră fluturii cum săltau şi săreau din floare în floare, 
cum albinele culegeau ceara şi adunau mierea, şi se 
desfătară foarte mult. Apoi merseră la fântână, băură apă 
de se răcoriră şi priveau cu nesaţiu cum se lasă cerul în 
depărtare pe pământ, şi ar fi dorit să meargă până la 
sfârşitul pământului, să vază cerul din apropiere, sau măcar 
până vor da de locurile acelea unde pământul este ca piftia. 

Apoi intrară în pădure. Când văzură frumuseţile pădurilor, 
rămaseră cu gurile căscate. Vezi că ei nu mai văzură d-alde 
astea de când îi făcuse mă-sa. Când bătea vântul şi se 
mişca frunzele, asculta la fâşâitul lor şi li se părea că 

împărăteasa umblă târând după sine rochia cea de mătase; 
apoi se aşezară pe iarba fragedă, la umbra unui copac 
mare. Aci se puseră a cugeta şi a sfătui cum să înceapă 
vânătoarea. Ei, nici una, nici alta, voiau să vâneze tot 
lighioane sălbatice. 

Păsărelele care alergau îmrejurul lor şi se puneau pe 
crăcile copaciului, nici nu le băgau ei în seamă; lor le era 
milă să-şi puie mintea cu ele; dară le plăcea să le asculte 
ciripind. Păsărelele parcă băgaseră şi ele de seamă una ca 
aceasta, şi nu se sfiau, ba încă cântau de se spărgeau; iară 
privighetorile trăgeau la geamparale numai din guşă, ca să 
fie mai dulce cântarea lor. Şi aşa, stând ei aci şi sfătuindu- 
se, pe fiul împăratului îl apucă o moliciune de nu putea sta 
în sus şi îşi lăsă capul în poala lui Siminoc, rugându-l să-i 
caute niţel în cap, până va aromi el. 

După ce îi căută ce-i căută, Siminoc se opri şi zise: 

— Ce este asta din capul tău, frate Busuioc? 

— Ce să fie? Ştiu eu de ce mă întrebi, frate Siminoc? 

— laca văz, răspunse Siminoc, că două vite de păr în 
capul tău sunt înnodate. 

— Cum se poate? zise Busuioc. 

Aceasta supără atât de mult pe Busuioc, încât se hotări 
să plece în lume. 

— Frate Siminoc, zise Busuioc, eu mă duc în lume fiindcă 
nu pot să pricep de ce mama mi-a înnodat părul când mi-a 
căutat în cap. 

— Măi, frate Busuioc, îi răspunse Siminoc, vino-ţi în fire şi 
nu mai face una ca asta. Căci dacă împărăteasa ţi-a înnodat 
părul, nu crez să o fi făcut cu vreun gând rău. 

Busuioc însă a rămas nestrămutat în hotărârea sa şi când 
şi-a luat rămas bun de la Siminoc, i-a zis: 

— Na, frate Siminoc, batista asta. Când vei vedea pe 
dânsa trei picături de sânge, să ştii că sunt mort. 

— Să-ţi ajute Dumnezeu, frate Busuioc, să nimereşti cu 
bine; dară eu încă o dată te rog, pentru dragostea mea, să 
rămâi, să nu mai pribegeşti prin lume. 

— Peste poate, răspunse Busuioc. 

Apoi se îmbrăţişară şi Busuioc plecă; iară Siminoc rămase 
de se uita galeş după dânsul până îl pierdu din ochi. 

Siminoc se întoarse acasă şi povesti părinţilor toate cele 
ce se întâmplase. _ 

Împărăteasa nu mai putea de inimă rea. Îşi frângea 
mâinile şi plângea, de să ferească Dumnezeu. Dară n-avu 
ce-şi face capului, şi se mângâia oarecum văzând pe 
Siminoc. 

După câtva timp, acesta scoase batista, se uită la dânsa 
şi văzu trei picături de sânge. Atunci zise: 

— l! a murit frăţiorul meu. Mă duc să-l caut. 

Şi luându-şi merinde, plecă după dânsul să-l caute. Trecu 
prin oraşe şi sate, străbătu câmpiile şi codrii, merse, merse, 
până ce ajunse la o căsuţă. Acolo întâlni pe o bătrână şi 
întrebă de fratele său. Bătrâna îi spuse că se făcuse ginere 
al împăratului din acea parte de loc. 

Ajungând la palaturile împăratului aceluia, cum îl văzu 
fie-sa, socoti că e barbatu-său, şi alergă întru întâmpinarea 
lui. 

El zise: 

— Eu sunt fratele bărbatului tău; am auzit că a pierit din 
lume, şi am venit să aflu de căpătâiul său. 

— Eu nu crez una ca asta, zise fiica de împărat. Tu eşti 
bărbatul meu, şi nu ştiu de ce te prefaci aşa acum. Au 
doară credinţa mea a fost pusă la cercare şi eu te-am 
amăgit? 

— Nici unele din acestea nu este. Ci eu îţi spui în cuget 
curat, nu sunt eu bărbatul tău. 

Ea nu voia să crează cu nici un chip. 

Atunci el zise: 

— Dumnezeu să-şi arate dreptatea. Pe cine nu va fi drept 
din amândoi, să-l cresteze sabia care stă în cui. 

Şi îndată sabia sări şi crestă pe fată la deget, şi atunci 
crezu şi ea. Apoi găzdui după cum se cuvenea pe Siminoc. 

A doua zi el află că Busuioc se dusese la vânătoare şi nu 
se mai întoarse. Încălecă deci şi el pe un cal, luă ogari şi 
plecă după frate-său, în partea locului pe unde se dusese 
acesta. Merse ce merse şi ajunse în pădure; acolo se întâlni 
cu Muma-pădurii. 

Cum o văzu, se luă după dânsa, şi dă-i goană. Ea fugea, 
el după dânsa, până ce Muma-pădurii văzând că n-are 
încotro, se sui într-un copac înalt şi acolo scăpă. 

Siminoc descălecă şi el, priponi calul, făcu focul, scoase 
merindele şi începu să mănânce lângă foc, aruncând şi 
ogarilor câte ceva. 

— Aoleo! cum mi-e de frig, zise Muma-pădurii, îmi 
clănţănesc dinţii. 

— Dă-te jos, îi răspunse Siminoc, de te încălzeşte la foc. 

— Mi-e frică de câini, zise ea. 

— Nu te teme, că nu-ţi fac nimic. 

— Dacă vei să-mi faci bine, mai zise ea, na o viţă din 
cosiţă şi leagă-ţi câinii. 

El puse viţa de cosiţă pe foc. 

— Uf! ce greu miroase, zise Muma-pădurii, cosiţa ce ţi-am 
dat-o şi pe care tu ai pus-o pe foc. 

— Ai te cară de aici, îi răspunse Siminoc, şi nu mai spune 
la nimicuri. laca unul din ogari a dat cu coada prin foc, s-a 
pârlit niţel şi d-aia miroase greu. Dacă ţi-e frig, dă-te jos şi 
vino de te încălzeşte; dacă nu, tacă-ţi fleoanca şi mă lasă în 
pace, nu mă tot supăra. 

Atunci ea crezu, se dete jos, şi alăturându-se de foc, zise: 

— Mi-e foame. 

— Ce să-ţi dau să mănânci? laca ia ce-ţi place din ceea ce 
am dinainte. 

— Eu voi să te mănânc pe tine, zise Muma-pădurii, 
găteşte-te! 

— Ba te voi mânca eu pe tine, răspunse Siminoc. 

Şi asmuţi câinii la dânsa ca să o sfâşie. 

— Stai, zise Muma-pădurii, opreşte câinii să nu mă sfâşie, 
că ţi-oi da pe frate-tău, cu cal şi cu ogari cu tot. 

Siminoc opri câinii; atunci Muma-pădurii icni de vro trei 
ori şi dete afară dintr-însa pe Busuioc, calul şi ogarii; iară 
Siminoc îşi asmuţi ogarii şi o făcură mici fărâme. 
Deşteptându-se, Busuioc se miră cum de vede pe Siminoc 
aci şi-i zise: 

— Bine ai venit sănătos, frate, dară mult am dormit. 

— Puteai tu să dormi mult şi bine, dacă nu eram eu. 

Apoi îi spuse toată şiritenia de la despărţirea lor până 
acum. Busuioc bănuind pe Siminoc că s-o fi îndrăgostit de 
femeia lui, nu voi să-l crează când acesta îi mărturisi 
adevărul, spuindu-i că nici prin gând nu i-a trecut una ca 
asta vreodată. El se făcu dârz, începând a-şi teme nevasta. 
Şi aşa puindu-şi gând rău, se învoi cu Siminoc ca să se lege 
la ochi, ei şi pe caii lor, apoi să încalece, să le dea drumul, 
şi unde i-o scoate să-i scoată. 

Aşa făcură. Când Busuioc, auzind un geamăt, opri calul, 
se dezlegă la ochi, se uită, şi Siminoc nicăiri. Pasămite el 
căzuse într-o fântână şi înecându-se, n-a mai ieşit d-acolo. 

Busuioc se întoarse acasă, îşi ispiti nevasta, şi ea spuse 
ca şi Siminoc. Apoi ca să se încredinţeze şi mai bine de 
adevăr, zise şi el sabiei să sară din cui şi să cresteze pe cel 
vinovat. Sabia sări şi-l crestă pe dânsul la degetul cel mare. 

Se tângui el, se jeli, plânse cu amar că pierduse pe 
Siminoc; se căi că se prea iuţise, dară toate fură în deşert, 
că n-avu ce-i mai face. Atunci, plin de obidă şi de durere, 
nici el nu mai voi a trăi fără frate-său, ci legându-se iarăşi la 
ochi, precum şi pe cal, încălecă şi-i dete drumul în pădurea 
în care pierise fratele său. Alergă calul ce alergă, şi, 
bâldâbâc! dete în fântâna în care căzuse şi Siminoc, şi acolo 
îşi sfârşi zilele şi Busuioc, şi de atuncea a răsărit luceafărul 
de ziuă, fiul împăratului, Busuioc, şi luceafărul de noapte, 
fiul roabei, Siminoc. 

lară eu încălecai p-o şea etc. 

BĂIATUL CEL BUBOS ŞI GHIGORŢUL 


A fost odată ca niciodată etc. 

A fost odată un băiat. El, de la naşterea lui, se pomenise 
bubos. Ce n-a făcut el ca să se curăţe de bube? dară în 
deşert. Băieţii la joc, fetele la horă îl huiduia şi fugeau de 
dânsul ca de o lepră. 

Şi fiindcă n-avea încotro, şi el, biet, îşi înghiţea amarul şi 
răbda. Nici tu joc, nici tu veselie, nici tu dezmierdare. Se 
uita cu jind la ceilalţi băieţi şi flăcăi, cum unii se încurcau 
jucându-se, cum alţii se zbenguiau cu fetele, şi râmnea la 
dânşii. 

În toate zilele se ducea el la un puț de aducea apă pentru 
casă. Drumul însă îi era pe la curtea împărătească. Intr-o zi, 
când scoase apă văzu în ciutură un ghigorţ. Bucuria lui, că o 
să aibă în ziua aceea legumă mai deosebită. Când, ce să 
vezi d-ta? peştele începu să-i vorbească: 

— Flăcăule, aruncă-mă iară în puț, şi nu-ţi face păcat cu 
mine, că mult bine ţi-oi prinde şi eu vrodată. 

Băiatul se minună de asta: cum de să vorbească un 
peşte?! Simţi el că trebuie să fie aci la mijloc ceva 
năzdrăvan şi-i dete drumul în puț. 

Fata împăratului nu voia cu nici un chip să se mărite. Ce 
nu făcu bietul tată-său, ce nu drese ca să-şi dea fata la casa 
ei, dară ca s-o înduplece, ba. Şi nu-i da inima să-şi lege 
capul cu nici unul din peţitorii ce veneau să o ceară, deşi 
toţi erau Împărați şi fii de împărați. 

Băiatul cel bubos însă de câte ori trecea cu cofa la apă şi 
ea era la fereastră, vedea că îi tot râde. El nici că se gândea 
că pentru dânsul se punea la fereastră, şi că îl pândea până 
ce trecea, ci socotea că aşa este felul ei cu zâmbetul pe 
buze. Pasămite fata împăratului, ori că cunoscuse că elo să 
fie un om frumos, ori că o trăgea aţa ca spre ursitul ei. 

Azi aşa, mâine aşa, până ce într-o zi, îl chemă de vorbi cu 
el. Să se prăpădească băiatul de ruşine când văzu că pe 
dânsul îl cheamă! Se făcu roşu ca sfecla, se zăpăci până 
într-atâta de nu ştiu deocamdată să zică nici două boabe 
legănate. Atât de mult se fâstăcise el. 

Apoi ţiidu-şi firea şi luându-şi inima în dinţi, dete nişte 
răspunsuri de merse fetei tocmai la inimă. 

Vezi că şi vorba lui ca şi a fetei era vorbă cu lipici, dragul 
neichii; fetei îi ticăia inima nu-i ticăia, dară lui ştiu că-i ticăia 
de sta să-i iasă afară din piept. Şi dintr-acel minut, nu ştiu 
ce făcea el, nu ştiu ce dregea, că se pomenea, fără voia lui, 
trecând pe la curtea împărătească, ia aşa, numai ca să 
treacă. 

El îşi uitase de peşte. Acum îşi aduse aminte de dânsul, şi 
ducându-se la puț într-o zi, se uită înăuntru şi zise: 

— Peşte, peştişor, ghigorţule dragă, mi-ai zis că ai să-mi 
prinzi bine odată, odată, rogu-te, scapă-mă de bubele astea 
uricioase şi împuţite. 

N-apucă să sfârşească vorba bine, şi ce să vezi 
dumneata? odată îi căzură bubele, şi rămase curat şi 
luminat, ca un pui de brad. 

Când l-a văzut fata de împărat aşa mândru şi frumos, nu 
s-a mai putut opri, şi l-a sărutat. Vezi că inima îi da brânci 
către dânsul, şi se bucură, nevoie mare, că pusese ochii pe 
un aşa boboc de flăcău. 

Ea frumoasă de pica, el frumos ca un bujor, văzu că sunt 
numai buni de a se lua în căsătorie, şi ducându-se la 
împăratul, tatăl său, îi zise: 

— Tată, eu mi-am găsit logodnicul. Nu ştiu dacă ţie îţi 
place ori ba, dară mie îmi sfârâie inima după dânsul. 

— Cum se poate să-mi faci tu astă ruşine, fata mea? 
Unde ai mai auzit tu ca o fată de împărat să ia de bărbat pe 
un fluieră-vânt, golan şi fără nici un căpătâi? 

— Tată, poate să fie sărac, poate să fie golan, cum zici d- 
ta, dară este om de omenie, deştept şi apoi mie îmi place. 
Eu am să trăiesc cu el. Pe el îmi zice inima să-l iau. Dacă nu 

vei voi să mă însoțesc cu el, să ştii cu hotărâre că pe altul 
nu iau, o dată cu capul. 

Dacă văzu tatăl fetei, împăratul, că fie-sa pusese piciorul 
în prag şi nu voia nici în ruptul capului să ia pe altul de 
bărbat, mi i-a luat binişor pe amândoi, i-a băgat într-o butie 
şi i-a dat pe gânlă. 

Ei începură a se boci şi a plânge de mi ţi se rupeau 
rărunchii. El, biet, nevinovat, păţea necazul după urma fetei 
împăratului, căci el nici nu-i bătuse capul, ba nici că visa că 
o să ia de nevastă pe fata împăratului. 

Văzând însă că cu boceala nu o scoate la nici un căpătăi, 
se ruşină singur de sine, cum de să se arate el, cruce de 
voinic, aşa puţin la inimă când se întâmplă de caz în nevoie, 
şi începu a se gândi, ca ce ar face să scape de primejdie. 
Când, odată îi veni în gând ghigorţul. 

— 11... zise, ghigorţule drăguţ, acum să te văd! Mi-ai dat 
dovezi de năzdrăvănia ta. Ştiu că poţi multe. Scapă-mă de 
nevoia în care am căzut. 

Abia îi ieşi din gură vorba cea din urmă, şi, ce să vezi 
dumneata? dintr-o păcătoasă de butie, unde mi se făcu un 
palat, de nici împăratul, tatăl fetei, nu avea aşa palat bogat 
şi împodobit cu de toate frumuseţile lumii. Atâta numai, că 
butia ajunsese la mare, şi acest palat acolo se înfiinţă. 

Mai gândi o dată băiatul cel bubos la ghigorţ şi dori ca 
palatul să se strămute într-o pădure. 

Dorinţa lui se împlini numai cât te ştergi la ochi. 

Dar aşa palat măiestru nici că s-a mai văzut, măre. Toate 
lucruşoarele dintr-însul erau puse la rânduiala lor şi toate 
îmi vorbeau ca nişte năzdrăvane. 

Ei acolo au făcut nunta. Faţă la nuntă au fost: fiarele 
pădurii, copacii cei măreţi, floricelele cele frumoase, 
pasările văzduhului şi stelele cerului împreună cu sânta 
lună. 

Trăiau acolo ei ca în sânul mumei lor. Unde să auzi la 
dânşii ceartă! Ferita sântuleţul să vezi la dânşii neunire. 
Căci diavolul vrajbei nu cuteza să-şi vâre coada între ei. 


388 


Şi aşa petrecând ei, căsătoria lor fu binecuvântată cu un 
copilaş, ce se născu împlătoşat cu un piept de aur. Mumă- 
sa, fata împăratului, cum îl văzu aşa, se sperie, şi îi şi puse 
gând rău. 

Dară fiind rodul pântecelui său, îi fu milă să-i facă de 
petrecanie. Se duse deci de-l puse într-un pom nalt şi îl 
năpusti acolo. 

Venind ursitoarele, ele ursiră pe copil că va ajunge om 
mare; că va ridica tulpina, din care ieşise mă-sa, la mare 
mărire; că hrana i-o va aduce o pasăre; că va întâmpina un 
zabrac bun de la ai hrănitoarei sale, din care va scăpa cu 
faţa curată; apoi că va fi povăţuit de o altă pasăre. 

Şi în adevăr, chiar de a doua zi începu a veni un vultur în 
toate zilele, şi a-i aduce de mâncare. 

În vremea aceasta, împăratul, tatăl fetei, plecase în 
vânătoare cu o mulţime de curteni, slujitori şi vânători. Şi 
vânează ici, vânează colea, se depărtase de oamenii săi, pe 
nebăgate în seamă. Cum, cum, el se rătăci, rămâind numai 
cu credincerul său. E! ce te faci acum? căci seara se 
apropie, şi loc de repaus nu este, şi casă de găzduit nici 
pomeneală. 

Tot bâjbâind ei prin amurg, dete peste palaturile băiatului 
celui bubos. Cum ajunseră, descălecară, şi voind să lege 
căpăstrul calului de propteaua porţii, aceasta îi înfruntă, 
zicându-le: 

— De, mă, neghiobilor, da ce, aici legaţi voi caii? locul 
cailor este la grajd. 

Împăratul rămase stâlpit de mirare. Şi apoi îi veni şi cu 
ruşine cum el, împăratul, să fie mustrat de o proptea. 

Şi, tot strângând pumnii şi dinţii de necaz, se plimba de 
colo până colo pe dinaintea porţii, ca să se mai răcorească 
niţel şi să-şi astâmpere necazul. 

Bubosul văzu de pe fereastră că tot umblă pe dinaintea 
porţii nişte oameni, lucru ce nu mai văzuse el de când 
intrase în butie, cobori scara palatului şi veni la poartă de 

pofti pe aceşti călători înăuntru şi-i ospătă ca pe nişte 
oameni de omenie şi rătăciţi. 

Stăpânii palatului cunoscură pe împăratul, dară el nu-i 
cunoscură pe dânşii, vezi că nici nu-i trăsnea lui prin cap ca 
ei să mai trăiască. 

Împăratul nici n-avea vreme să se minuneze de ceea ce 
văzu în acele palaturi. N-apuca să privească cu băgare de 
seamă la lucrurile ce mergeau singure şi-şi făceau slujba, şi 
sta să asculte la altele care vorbeau şi se îmbărbătau una 
pe alta la lucru. Masa se puse în linişte şi bună rânduială. 
Toate îşi aveau vătaful lor: tacâmurile mesei, trăncănăile de 
la bucătărie, aşternuturile, măturile de casă şi de curte, 
grajdurile, curtea, toate erau cu rânduielile lor. 

După ce ospătă ca un împărat, a doua zi plecară vânătorii 
cei rătăciţi. Găsind o potecă care îi scoase la luminiş, de 
unde cunoscură drumul, împăratul plecă la curtea lui cu 
hotărâre desăvârşită a pune gonaci care să afle ale cui erau 
palaturile acelea din cuprinsul împărăției sale, şi despre 
care nimeni nu-i povestise nimic. El avea de gând ca să 
poruncească mai apoi să i-l aducă lui acolo. 

Vulturul urma a hrăni copilaşul lepădat de mă-sa şi pus în 
copac, carele creştea repede ca o floare, până ce într-o zi 
se privi ceea ce făcea, îşi zburli penele de pe dânsa şi puse 
gând rău copilului. Ea se ascunse şi stete acolo până ce 
plecă vulturul. 

Cum se duse el, vulturoaica veni la copil şi cu pliscul 
începu a ciocni în pieptul copilului, ca să-i mănânce 
rărunchii. Pieptul fiind tare, pentru că era, cum zisei, din 
aur, nu-l putu sparge aşa lesne. Copilul, cum simţi 
ciocniturile vulturoaicei, întinse mâinuşiţele, parcă l-ar fi 
învăţat cineva, apucă pe vulturoaică de gât, şi strânse, şi 
strânse, până ce o sugrumă şi căzu jos moartă. 

Atunci şi copilul coborându-se din copac, o apucă razna 
pe câmp. În cale se întâlni cu un cocor. Cum îl văzu, se 
împrieteni cu el. Cocorul dând peste o aşa bunătate şi 
frumuseţe de copil, nu se mai îndură a se dezlipi de dânsul, 

şi trăiau împreună în cuibul lui. Găsind o carte pe unde 
colinda cocorul, o aduse băiatului, şi acesta învăţă să 
citească şi să scrie. 

După ce se mai mări băiatul, cocorul îl învăţă a face o 
luntre, cu care se plimba pe apă. El lua oameni cu dânsul în 
luntre, cu care învăţa la mânat. Mai târziu el îi şi întrecu în 
meşteşugul de a mâna luntrea şi îi plimba şi pe dânşii. 

Plimbându-se el aşa pe apă, a zărit palaturile tatălui său. 
A cercetat ce era aceea şi a aflat că acolo trăieşte o 
pereche de oameni. El s-a dus să facă cunoştinţă cu dânşii. 
Acolo, din una, din alta, se dară în vorbă şi despre copii, şi 
află că el este copilul lor. 

După aceasta părinţii îl rugară să rămâie cu dânşii. El nu 
voi, vezi că ursita lui îl trăgea în altă parte. 

Se puse în luntre şi ieşi la lume. Aci dacă ajunse, dete 
peste palaturile împăratului, tatăl mă-sii. 

Cum îl văzu împăratul, nu ştiu ce parcă îi zicea să ia în 
nume de bine pe acest june. lar lui, fără să ştie de ce, Îi 
ticăia inima de bucurie. Vezi că, măre, sângele apă nu se 
face, şi rubedenia la rubedenie trage ca acul la magnet. 

El intră în slujbă la împăratul. Şi isprăvile ce aduse 
împărăției prin iscusinţa lui, făcu pe împărat să aibă pe 
acest tânăr mai de aproape al său. 

Fiind tot pe lângă împăratul, şi văzând adesea pe fata 
împăratului, căci după surghiunirea fetei celei mari, 
dobândise împăratul altă fată, îl bătu gândurile să se întinză 
până la dânsa şi nu greşi, căci şi ea pusese ochii pe dânsul. 
Intr-o zi se încumese a-i face cu mustaţa, dară cam cu 
sfială; ea se uită galeş la dânsul. Azi aşa, mâine aşa, până 
ce într-o zi merseră amândoi înaintea împăratului, dădură 
în genunchi, mărturisiră că sunt îndrăgiţi, şi se rugară de 
împăratul să-i căsătorească. 

Impăratul carele ştia de patarama celei dintâi fete, nu se 
împotrivi nici o cirtă de timp, ci ştiind şi pe băiat deştept şi 
ager la minte, puse de le făcu un pui de nuntă de ştiu că s-a 
dus pomina. 

Apoi fiind şi bătrân, se cobori din scaunul împărăției şi îi 
urcară pe dânşii, care domniră cu omenie câte zile avură. 
Şi încălecai p-o şa etc. 

FATA CU PIEZE RELE 


A fost odată ca niciodată etc. 

A fost odată un împărat. El avea doisprezece feciori. 
Când se punea la masă, copiii stau împrejuru-i cunună 
deplină. El era totdeauna cu voie bună, fiindcă vedea că 
trebile îi merg strună. 

Împărații, vecinii lui, râvneau la traiul lui cel ticnit. Vezi că 
şi el era bun la inimă, şi nu supăra întru nimic pe popor, şi 
nu asuprea pe văduvă, nici pe siriman. 

Adică, de! nimeni nu ştia ce vierme îl rodea la inimă şi pe 
dânsul. Ar fi dorit, boieri d-voastră, să aibă şi o fată barim, 
la atâţia feciori. 

Şi mai una, şi mai alta, dete Dumnezeu în cele din urmă 
de i se împlini şi această poftă a inimii: nevasta lui, 
împărăteasa, rămase grea şi peste nouă luni făcu o fată, 
frumoasă, de seamăn pe lume n-avea. 

De unde se aştepta acum împăratul ca să fie pe deplin 
fericit, aşi! unde? iaca se adeveri şi la dânsul, ca la toată 
lumea asta păcătoasă, povestea cântecului: 


În lume născut, 
Nimeni n-a stătut 
A fi fericit 

Cu desăvârşit. 


începu a-i tânji trebile împărăției. Începu adică a da 
îndărăt. Ba cutare împărat îl amerinţă că voieşte să se 
scoale cu război asupra lui, dacă nu o face cutare lucru; ba, 
cutare împărat cere cutare lucru; ba, supuşii lui vor să facă 
răzmeriţă; ba, vitele de pe moşiile lui au călcat hotarele 
altei împărăţii şi sunt luate de pripas; ba, că moartea a dat 
în ele, şi câte neajunsuri toate se ţineau lanţ, de ajunsese 
bietul împărat în sapă de lemn. 


393 


Se silea bietul împărat, cu toţi cei doisprezece fii ai săi, să 
facă pace, să fie între oameni bună învoire, să oprească 
relele ce-l bântuiau, dar geaba, pagubele curgeau gârlă. 

În cele mai de pe urmă chemă un cititor de stele să-i 
spuie ce e pricina de-i merg lucrurile anapoda şi nu poate 
să dea înainte. 

Dacă veni filosoful, îi puse la stele, şi a doua zi zise să 
bage de seamă în trei zile d-a rândul cum îi dorm copiii. 

Trecând cele trei zile filosoful veni din nou. 

Împăratul îi spuse că băieţii dormeau cu mâinile 
deasupra capului, care într-o parte, care cu mâinile pe 
piept, şi care pe spate şi cu mâinile pe lângă dânşii, iar fata 
doarme pe brânci, ori strânsă făcută ghem, sau cu mâinile 
între genuchi. 

— Aceasta este piaza rea a împărăției tale, răspunse 
filosoful; de nu o vei depărta din casă, nu se va alege nici 
praful de d-ta şi de copiii dumitale. 

Împăratul băgase şi el de seamă că se cam adevereau 
zisele filosofului, că de când, adică, dobândise fata, d-atunci 
şi el dă îndărăt. Dară nu ştia ce să facă, cum să scape de 
prăpăd pe cei doisprezece copii. 

Bietul împărat! şi acesta îi era copil. N-ar fi vrut, vezi, să 
piară nici unul. În cele de pe urmă se lăsă după povaţa 
filosofilor. Ei ziceau că mai bine este să piară unul şi să 
scape doisprezece, decât toţi să ajungă ca vai de ei şi de 
râsul lumii. 

Se îndoia împăratul, se îndoia împărăteasa să facă o aşa 
faptă, dară înteţiţi de toate relele ce-i năpădeau din toate 
părţile, se înduplecară la sfaturile celor mai aproape de 
dânşii, şi se hotărâră în cele din urmă să facă o jertfă decât 
treisprezece. 

Vorbi deci împăratul cu credinciosul său cum să facă. Să 
zică adică că vrea să meargă la vânat, să ia şi pe fată cu 
dânsul, mai cu seamă că tot zicea ea că-i place să vază 
cum merg oamenii la vânat, şi să o lase acolo în pădure. 
Aceasta însă fără să ştie ea. 

| se rupeau rărunchii împăratului de mâhnire pentru 
răpunerea fiicei sale, se mâhni împărăteasa până în fundul 
sufletului ei când îi aşeza merinde în coş, sub care puse 
primeneli, şi câteva giuvaiericale d-ale ei. 

Când fu căruţa gata, puse coşul cu merinde, un urcior cu 
apă, şi se urcară şi ei, adică fata şi cu credincerul 
împăratului. Porniră şi ajunseră într-o pădure mare. În urma 
lor acasă se boceau împăratul, împărăteasa şi fraţii fetei, 
de-ţi venea să-ţi iei lumea în cap. 

Dacă ajunseră în pădure, stete căruţa mai d-o parte la o 
potecă, luară cu dânşii coşul şi urciorul, şi plecară prin 
pădure după vânat. Stând la un colnic, fata se dete să 
culeagă nişte floricele, să-şi facă un mănunchi; iară 
credincerul împăratului umbla razna prin pădure după 
păsărele, şi, încet, încet se depărtă o bucată bună, ajunse 
la căruţă, se puse într-însa şi pe ici ţi-e drumul. 

Când băgă de seamă fata împăratului, credincerul nu e. 
Dădu chiot, strigă, ţipă, dară nimeni nu-i răspunse. Ce să 
facă ea? iară dacă văzu că dă îndeseară, fata se urcă într- 
un copaci, se uită într-o parte, se uita într-alta, nu care 
cumva vede vro colibă ceva. Nu e. Se mai întoarse de se 
mai uită şi în alte părţi şi zări, tocmai ee! într-o depărtare 
licărind o lumină ca o steluţă. Atunci se dete jos şi cu coşul 
într-o mână, iar cu urciorul de apă într-alta, târâş după 
dânsa, merse drept la lumina ce zărise. 

Aci dacă ajunse, dete peste o colibă, în care ardea un 
opaiţ în ciob. Bătu la uşă şi-i deschise. Acolo şedea o 
bătrână cerşetoare. Fata se rugă ca să o adăpostească şi pe 
dânsa. Săraca o primi; dară îi spuse că n-are ce să-i dea de 
mâncare fiindcă tot avutul ei este o găină, un căţel şi o 
pisică. 

Fata scoase din coş şi dete şi bătrânei. 

A doua zi când se sculară, bătrâna începu să se vaiete că 
i-a murit găina pe cuib. Ea se plângea acum că are să 
moară de foame, deoarece cu ouşorul ce lua de la găină pe 
fiecare zi se hrănea ea. 

Biata fată de împărat îi dete o giuvaierica d-ale ei, ca să- 
şi cumpere o altă găină cu care să se hrănească. 

Baba cam cu mârâială, cam de voie, cam de nevoie, 
primi darul fetei şi tăcu. 

A doua noapte îi muri căţeluşul. Atunci ea zise: 

— Fata mea, să-ţi iei ale trei fuioare şi să te duci din casa 
mea, că de când ai venit tu, pagubele se ţin lanţ. Căţeluşul 
ăsta nu l-aş fi dat nu ştiu pe ce, fiindcă îmi păzea coliba, şi-l 
am de atâţia mari de ani. 

— Lasă, mămuşoară, nu te supăra, îţi dau eu cu ce să-ți 
cumperi altul, ba încă să-ţi mai şi rămâie. 

Şi scoase de-i mai dete o giuvaierica. 

A treia zi găsiră şi pisica moartă. 

— Să te duci, fetico, din casa mea, zise baba şi îndărăt să 
nu te mai întorci. Te văz a fi fată de oameni, te văz că ai 
scule, dară lipsă de aşa bogății. Mai bine eu cu sărăcia mea 
şi să trăiesc în ticnă. De când ai venit tu, belelele mi-au 
tăiat inima. Du-te, dragul mamei, şi ia împreună cu tine tot 
ce ai adus în casa mea şi bun şi rău. 

Fata n-avu încotro, şi cătă să plece din coliba babei. 
Înainte însă d-a pleca, se dezbrăcă de hainele sale cele 
bune şi ceru de la babă nişte zdrenţe d-ale ei. Baba, ca să 
scape de dânsa, căută pe după perne, pe sub pat, pe 
culme, şi-i dete nişte ţoale de puse pe dânsa, numai să se 
ducă din casa ei. 

Hainele ce le lăsă fata, baba le scoase din casă şi le dete 
în celarul ce avea lângă coliba ei. 

Şi aşa fata îmbrăcată în haine de cerşetoare, plecă din 
casa babei şi începu a orbecăi prin bungetul cela de 
pădure, că doar d-o găsi vro potecă care să o scoată la 
lume. 

Şi tot mergând aşa, dete peste o stână de oi. Acolo nu 
găsi pe nimeni, căci stăpânii erau trei tovarăşi, care se 
duceau câte trei cu oile. Aci dacă ajunse, fata împăratului 
se puse de mătură coliba, rândui fiecare lucru la locşorul 
lui, făcu focul şi atârnă căldăruşa de mămăligă în crăcane. 

Până una, alta, mai spălă vasele, precum şi vedrele şi 
hârdaiele în care adunau ciobanii laptele. Apoi se ascunse. 

Venind ciobanii şi văzând toate astea, se mirară. Se 
uitară încoace şi încolo, dară nu văzură pe nimeni. Atunci 
ziseră: 

— Cine ne-a făcut ăst bine, de va fi băiat, frate să ne fie, 
iară de va fi fată, soră să ne fie. 

Fata împăratului atunci se arătă. Ea se rugă să o 
primească a locui cu dânşii căci era o nenorocită şi n-avea 
unde să se adăpostească, nici să-şi plece capul. 

Ciobanii o primiră şi îi spuseră ce are să facă. Seara când 
veniră găsiră iarăşi toate gata, şi de mâncărică şi hârdaiele, 
în care făceau brânză, curate, şi toate bune la stână. 

Însă unul din tovarăşi se plânse că nu ştie ce au oile de 
tânjesc de azi-dimineaţă: pasămite dase boala în ele, 
căpiaseră ori nu ştiu ce li se întâmplase. 

A doua zi se plânse altul că a dat vărsatul în oi, şi nu ştie 
câte vor scăpa. 

A treia zi altul veni cu nu ştiu ce brumă de oi. El spuse că 
voind a trece peste o punte, pe unde trecea în toate zilele 
cu oile, de astă dată nu ştie cum îşi făcu nălucă o oaie şi 
sări în râu, după dânsa alta, după asta alta, până ce se 
năpustiră oile şi săriră mai toate în râu. Se sili bietul cioban 
să le oprească, dar aşi! pe dracul să-l opreşti? când intră 
spaima în oi, degeaba toată munca; abia scăpase vro 
câteva oi, cu care veni acasă. 

Se luaseră de gânduri bieţii ciobani, cum de în cele trei 
zile de când venise fata aia la stâna lor să dea ei peste o 
aşa pagubă. Ei văzură că surata lor trebuie să fie piază rea, 
şi că a căzut ca o pacoste peste dânşii. Atunci se vorbiră ca 
să o gonească de la dânşii, şi îi ziseră: 

— Surată, cum ai venit, să te duci de la noi unde mila 
Domnului te va povâăţui. Noi nu te mai putem ţine. Tu ai 
intrat în coliba noastră cu sărăcia. Paguba ce am încercat în 
aceste trei zile de când eşti tu la noi, nici în zece ani nu o 
vom putea pune la loc. 


397 


Fata n-avu ce zice. Văzu şi ea că aşa este. Se sculă dară 
şi cerându-şi iertăciune de răul ce le făcuse fără voia ei, 
plecă într-o doară, ia aşa peste câmp unde o vor duce-o 
ochii. Şi mergând ea cu inima plină de obidă şi cu lacrămile 
şiroaie, zări într-o depărtare mare nişte palaturi. intinse 
pasul şi se duse într-acolo ca să nu însereze pe drum. Acolo 
şedea o arăpoaică bogată. 

Se rugă de slugile palatului să o primească. Arăpoaica, 
care o văzuse de sus când intră pe poartă, porunci să o 
aducă înaintea ei. Cum o văzu, o cunoscu, şi puse deo 
îmbăie frumos, o îmbrăcă cu nişte haine curate, şi o luă pe 
lângă dânsa. 

Şi aşa, într-o zi arăpoaica o puse să-i caute în cap, căci, 
zice-se că arapii cât de curaţi să fie, tot se găsesc condrăţei 
în capul lor: pentru că le e părul îmbâcsit, pâslos şi des, 
nevoie mare! Fata împăratului văzând în capul arăpoaicei, 
ce nu mai văzuse de când o făcuse mă-sa, i se făcu scârbă 
şi îi veni să scuipe. 

Se uită în dreapta, se uită în stânga, şi nu-i dete de ochi 
decât scumpeturi, pe care îi fu milă să scuipe. Să se ducă 
ceva mai încolo, nu putea, căci arăpoaica adormise cu 
capul în poala ei. Se apucă şi ea de scuipă în laţele 
arăpoaicei. 

Arăpoaica, ca dracu, simţi şi odată se sculă. Ea se uită cu 
milă la fată, şi îi zise: 

-Să nu te ştiu cine eşti, ai vedea tu ce ai păţi din mâna 
mea. Dară aşa, te iert. Să te găteşti să mergem la un loc. Zi 
să prinză caii la căruţă. 

Până se gătiră ele, căruţa trase la scară. Se deteră jos şi 
se puseră în căruţă. Arăpoaica spuse vizitiului unde să 
meargă. 

Pe drum însă învăţă şi pe fată ce să facă acolo unde 
merg. 

Abia sfârşi de vorbit arăpoaica şi ajunseră în curtea unui 
palat cu mii de mii de cămări. Cum se dară jos din căruţă, 
arăpoaica merse la o cămară unde erau doi oameni: unul 

tânăr şi gras, şedea într-un pat de aur răsturnat şi se juca 
cu două gheme de mătase; altul moşneag umbla de colo 
până colo şi astâmpăr nu mai avea. El se cocoşase de 
muncă, era trenţăros şi slab şi pipernicit de credeai că este 
altă aia, nu fiinţă de om. Păsămite, tânărul era norocul 
fetei, iară bătrânul norocul arăpoaicei. 

Cum văzu fata pe tânăr, jucându-se cu ghemele de 
mătase, odată se repezi la dânsul, după cum o învățase 
arăpoaica, îi smulse ghemele din mână, şi pe ici ţi-e 
drumul! leşi fuga, se sui în căruţă, vizitiul dete bice cailor şi 
nu stătură decât tocmai acasă. 

Cela, greoi şi mototol cum era el, până să se scoale, până 
să iasă afară, până să se ia după dânsa, rămase cu buzele 
umflate, că n-o mai putu ajunge şi întorcându-se căruţa, luă 
şi pe arăpoaica şi o duse şi pe dânsa acasă. 

Tocmai atunci împăratul locului aceluia se hotărâse să se 
însoare, că era holtei. Logodnica îi ceruse să-i facă o haină 
de o mătăsărie foarte scumpă. Făcu ce făcu împăratul, găsi 
o asemenea mătăsărie şi o şi dase la croitor. Dară ce-i faci 
necazului, că mătăsăria nu ajungea. li mai trebuia un petec. 
Puse împăratul să-i caute petecul, dară asemenea 
mătăsărie nu se mai găsi în toată împărăţia. 

Ei! cum rămâne cu haina miresei? Dacă n-o face-o după 
şartul ei, logodnica nu o primeşte; dacă n-o găsi petecul ce- 
i trebuia, rămâne haina neisprăvită. Şi aceasta nu se putea, 
adică să rămâie nunta dintr-un fleac de nimic. 

Mai pusese împăratul oameni de cercetară şi află că la 
arăpoaica cutare se găseşte un petec de mătăsărie aidoma 
celeia ce căuta împăratul, şi tocmai atât cât îi trebuia. 

Pasămite în ghemele luate de fata împăratului de la 
norocul ei cel leneş se afla acel petec de mătăsărie. 

Trimise împăratul oameni să-l cumpere. Arăpoaica le 
spuse că petecul îl dă celuia ce îi va da atâţi galbeni care să 
tragă la cumpănă cât şi mătăsăria. Puse, deci, într-un taler 
al cumpenei petecul de mătăsărie şi îndată braţul cumpenei 
cu petecul se lăsă jos. Puse şi galbeni în celălalt taler, dară 

el rămase sus. Mai puse, mai puse şi iară mai puse, dară 
cumpăna nu se lăsa în jos, puseră oamenii împăratului toţi 
banii ce avură la dânşii, cumpăna sta tot sus. 

Atunci se duseră de spuseră împăratului. Se miră 
împăratul de întâmplarea aceasta. Trimise câţiva saci cu 
galbeni, dară trimişii se întoarseră şi spuseră că diavoliţa de 
cumpănă nu vrea să se lase în jos deloc, deloc. Atunci 
împăratul luă cu dânsul încă câţiva saci cu galbeni şi se 
duse singur, ca să vază cu ochii lui astă minune, căci altfel 
nu-i venea să crează. 

Ajungând şi intrând în casă la arăpoaică, văzu pe fata 
împăratului, ceea pe care o gonise tatăl său, împăratul, ca 
p-o piază rea, şi-i rămase la inimă. Vezi că nu era urâtă; 
avea nuri, avea pe vino-ncoace, cum se zice, avea 
învăţătură, mă rog, dacă era fată de împărat, dară fusese 
seacă de noroc. 

Văzu şi împăratul cumpăna. Braţul cu talerul în care erau 
puşi banii sta sus! Puse un sac cu galbeni de care îi 
adusese, şi ca să se lase cumpăna în jos, ba. Mai puse unul, 
ba încă unul, cumpăna habar n-avea. Puse toţi sacii, 
cumpăna pare că era proţăpită acolo sus. Atunci ce-i veni 
împăratului, se sui şi el dasupra banilor, cam cu necaz, şi 
odată braţul cu talerul în care era puşi banii se lăsă în jos şi 
stătu drept la linie, tocmai pe tocmai cu acela în care era 
petecul de mătase, veni adecă la cumpăna dreaptă. 

— Care va să zică, petecul de mătase se poate cumpăra 
numai cu mine, zise împăratul, care înţelesese el noima 
acestei cumpene, ca un împărat ce era el acolo. 

— Cam aşa, împărate, răspunse arăpoaica. 

— Apoi dacă este aşa, mie mi-ar fi voia să stric logodna 
cu năzuroasa aia de fată cu care sunt în vorbă, când aş şti 
că stăpâna mătăsăriei ăştia m-ar vrea. 

— Cum socoteşti d-ta că n-ar vrea ea, răspunse iarăşi 
arăpoaica, când d-ta vezi bine că însuşi petecul de 
mătăsărie al cui este el te vrea. 

Şi aşa se făcu vorba şi apoi nunta, nu după multă vreme, 
cu mare veselie şi dragoste. 

Darămite tatăl, muma şi fraţii fetei când auziră de una ca 
asta, ce bucurie gândiţi că n-avură? 

Se întrolocară cu toţii cu totul şi făcură o nuntă d-alea 
împărăteştile de se duse vestea de dânsa. 

Şi încălecai p-o şea etc. 

TABEL CRONOLOGIC 


1830 ianuarie se naşte la Bucureşti, în mahalaua Pescăria 
Veche, Petre Ispirescu, scriitor şi folclorist. Tatăl său 
Gheorghe avea o frizerie. Mama, Elena, de origine 
transilvăneană, era, se pare, o povestitoare neîntrecută. 
De la părinţi sau de la calfele şi clienţii tatălui său, 
Ispirescu a putut asculta, în copilărie, numeroase creaţii 
populare, mai ales basme. „N-am trecut nici patru clase 
primare”, mărturiseşte Ispirescu lui Jan Urban Jarnik. Din 
iniţiativa mamei, Petre este deprins să citească de către 
dascălul Nicolai de la biserica Udricani din cartierul lor 
(pe atunci Bucureştii aveau 90 de cartiere). 

1840 Petre Ispirescu îşi continuă studiile la cantorul 
Lupescu de la biserica Olteni. 

1842 Băiatul învaţă „psaltichia” cu profesorul de muzică 
George Voiculescu de la biserica Domnița Bâălaşa. 
Curînd, împreună cu alţi cinci elevi, el cântă în fiecare 
duminică la mesă şi câştigă astfel lunar, timp de doi ani 
de zile, câte 10 lei pe lună. Din pricina lipsurilor 
materiale, se vede nevoit, la 12 ani, să-şi asigure singur 
existenţa. 

1844 Nereuşind să-şi desăvârşească instrucţia în şcoală, 
dar avid de cât mai multe cunoştinţe, Ispirescu intră 
ucenic la tipografia condusă de Z. Carcalechi, sperând 
că acolo unde se tipăresc cărţile se poate studia. Z. 
Carcalechi edita din 1843 ziarul „Vestitorul românesc”. 
Aici Ispirescu lucra câte 14 ore pe zi. 

1848 Se califică în meseria de tipograf. Devine serios, 
stăruitor şi solitar. Patronul îi măreşte salariul şi 
responsabilităţile, iar duminicile îl invită să-şi petreacă 
timpul liber în familia sa, probabil, în speranţa de a-şi 
mărita fiica după dânsul. 

1849 Pentru a o distra pe maică-sa întristată de doliul 
recent, Petre învaţă să cânte la ghitară. Inzestrat cu 

simţ artistic, scrie primele sale versuri. Dar continuă să 
creadă pe parcursul întregii vieţi, fără a putea fi 
satisfăcut: lipsa sa de instruire este prea mare. La fel şi 
în cazul prozei memorialiste, ca şi în cel al versurilor, 
încercările sale rămân îmbinări hibride de influenţe 
insuficient asimilate. 

1853 Un amic în vârstă, medic, şi un negustor, un om retras 
de afaceri, îl învaţă franceza dându-i lecţii seară după 
lucru. Nopțile medita. Când avea timp scria pe tot felul 
de hârtii şi citea tot ce-i cădea în mina. 

1854 Patronul său, de astă dată, îi propune s-o ia în 
căsătorie pe-o nepoată. Petre refuză, părăseşte 
tipografia şi se angajează la alta Copainig. Aici se 
tipăresc în traducere Atala, Paul şi Virgina, Swift, 
Rousseau, Dumas, Victor Hugo, Cervantes. Petre 
continuă să locuiască împreună cu mama şi-şi petrecea 
duminicile acasă; depune eforturi să citească Fabulele 
lui Florian în original. 

1858 Acceptă să imprime, fără a prezenta textul cenzurii, 
Corespondenta secretă a principelui Vogoride, un text 
util al unui grup de partizani ai Unirii Principatelor. 
Poliţia îi arestează pe toţi participanţii afacerii, în afară 
de Ispirescu, care petrece trei săptămâni în închisoare, 
pierzându-şi serviciul şi rămânând astfel trei luni fără 
lucru. Abia la finele anului, Vasile Boerescu, participant 
al Unirii şi viitorul ministru de externe, îi oferi direcţia 
unei tipografii mai moderne, care poseda prima presă 
mecanică din Bucureşti şi imprima revista „Naţionalul”. 

1859 Are loc Unirea celor două principate româneşti prin 
alegerea domnitorului Moldovei şi al Valahiei A.I. Cuza. 
Ispirescu urmăreşte cu interes evenimentele. 

1860 La tipografie, el devine asociatul unei părţi egale: 
Boerescu deţine capitalul, iar Ispirescu direcţia şi 
activitatea. Lucrătorii şi clienţii îi poartă stimă şi 
respectul. A fost perioada cea mai fericită din viaţa lui, 

mai luminoasă în stare a bucura pe maica lui sărmană. 
Trăia în linişte şi pace, cu conştiinţa împăcată. 

1861 Decide să se însoare. Işi cumpără o casă pe strada 
Sălciilor, astăzi în plin centrul Bucureştilor. Activitatea 
sa de tipograf îl face să intre în contact cu scriitorii şi cu 
oamenii timpului său. (|. lonescu de la Brad, N. Filimon, 
I. Ghica, D. Bolintineanu). 

1862 Talentul său se dezvăluie însă în basme, căci limbajul 
popular îi era mai apropiat şi îl stăpânea ca un adevărat 
povestitor anonim. Primele basme, şase la număr, le 
publică în „[ăranul român” la îndemnul lui N. Filimon. 
Este vorba de basmele Tinerețe fără bătrâneţe şi viață 
fără moarte, Prâslea cel voinic şi merele de aur, Balaurul 
cel cu şapte capete, Fata de împarat şi pescarul, Fiul 
vânătorului ş.a. |n acelaşi an tipăreşte şi prima culegere 
de basme astăzi devenită o raritate bibliografică. 

1863 Vasile Boerescu, asociatul său, îşi vinde imprimeria şi 
Ispirescu rămâne fără lucru. C. A. Rosetti, viitor 
ministru, îl invită să ia direcţia imprimeriei unde ieşea 
de sub tipar Românul, revista partidului liberal, atunci în 
opoziţie. 

1864 Guvernul suprimă Românul: Ispirescu din nou se află 
fără serviciu. Impreună cu alţi asociaţi, Walter şi Göbl, 
fondează „Tipografia Lucrătorilor asociaţi”. Poemele lui 
Bolintineanu, imprimate de Ispirescu, se învrednicesc la 
Expoziţie de medalia de argint. Cu un an mai târziu 
Ispirescu conduce personal foaia „Tipograful român”. 
Timp de un deceniu, din 1862 până în 1872, autorul nu 
publică nici un basm. 

1866 Abdicarea de la tron a domnitorului A. I. Cuza este 
consemnată cu regret de către Revista sa. La invitaţia 
lui lon Ghica, ministrul de interne, acceptă să 
supravegheze şi să ia direcţia Imprimeriei de Stat. 
Demisionează peste doi ani. 

1868 Ispirescu, coasociat împreună cu alţi trei asociaţi, 
fondează „Noua tipografie a Laboratorilor români”. 

Lucrează temeinic, dar cheltuielile devin o chestiune 
complicată. 

1872 Apare cea de-a doua serie de basme: Legende sau 
basmele românilor. Ghicitori şi proverburi. Cu o prefaţă 
de B. P Haşdeu. Situaţia lui se ameliorează. Este 
încurajat, apreciat pentru calităţile scrisului său şi 
pentru cunoaşterea profundă şi inestimabilă a creaţiei 
populare. 

1873 Scoate de sub tipar la Marea tipografie a Laboratorilor 
români Snoave sau poveşti populare. 

1874 Publică Snoave sau poveşti populare la aceeaşi 
tipografie. 

1876 Apar /spravele şi viața lui Mihai Viteazul. 

1877 Publică un articol intitulat Basme române şi basmele 
franceze. 

1878 Rămas de unul singur la imprimerie, Ispirescu îi 
transformă numele în „Tipografia Academiei Române”. 
Moses Gaster publică un articol elogios despre Ispirescu 
în „Magasin fur die Literatur des Auslandes”. 

1879 Imprimă volumul Din poveştile unchiului sfătos, 
basme păgâneşti, sub influenţa lui A. |. Odobescu care 
de fapt le şi prefaţează. Basmele constituie o prelucrare 
de mituri din folclorul universal, fragmente de mitologie 
greacă povestită pentru copii şi într-un limbaj popular. 

1880 Moses Gaster publică un nou articol despre Ispirescu 
în „Literatur Blatt fur die Germanische und Rumänische 
Philologie”. Îşi petrece nopţile copiind texte pentru J. 
Urban Jarník care proiecta să facă la Viena o 
Crestomaţie română de texte vechi rare. Munca nu se 
lăsă mult aşteptată. Cu această ocazie luă contact cu 
Eminescu şi cu Slavici şi reuşi, în urma lecturilor destul 
de sistematice, să dea viaţă vechilor texte ale literaturii 
române. 

1881 Pentru întâia oară în viaţă Ispirescu părăseşte 
Bucureştii pentru a se întoarce înapoi şi vine la Roşiorii- 

de-Verde, un orăşel situat la 120 km de Bucureşti, unde 
fiică-sa trebuia să fie numită institutoare. 

1882 Publică principala operă a vieţii sale Legende sau 
basmele românilor, adunate din gura poporului de 
Ispirescu, culegător-tipograf, unde figurează 37 din cele 
mai frumoase basme, cu o prefaţă de Vasile Alecsandri. 
Articole elogioase apar în Revista de /storie, arheologie 
şi filologie, Gazeta Transilvaniei, Telegraful român, 
România liberă, Familia. Academia însă nu încoronă 
volumul, după cum îl făcuse Alecsandri să spere pe 
autor. 

1883 Un librar din provincie reimprimă şi desface volumele 
scriitorului. La 21 iunie Ispirescu are prima congestie 
cerebrală. 

1885 Se preocupă, primul la noi, de valorificarea folclorului 
copiilor, în volumul Jocuri şi jucării de copii, adunate de 
Ispirescu, culegător-tipograf (Sibiu, Editura Institutului 
tipografic). 

1886 Din poveştile unchiului sfătos, Despre pomul 
Crăciunului (Krist-Baum) de Ispirescu culegător-tipograf, 
(Bucureşti, Tipografia Academiei Române). Povești 
morale, adunate din gura poporului de Ispirescu, 
culegător-tipograf, Bucureşti, Tipografia Academiei 
Române. 

1887 La 27 noiembrie o nouă congestie cerebrală îl loveşte 
la masa de lucru şi îl duce în bezna nopţii. Şedinţa 
literară a grupului de la Revista Novă (compusă din 
lonescu-Gion, Delavrancea, Vlahuţă, Haşdeu) este 
suspendată la anunţarea morţii sale. Majoritatea 
publicaţiilor publică necrologuri. 

1960 Basme, legende, snoave. Ediţie îngrijită de Radu 
Albala, cu o prefaţă de Corneliu Bărbulescu. ESPLA, Col. 
„BPT” Buc. Legende sau basmele românilor. Ediţie 
îngrijită de Aristiţa Avramescu. Prefaţă de lorgu lordan. 
EPL, Bucureşti. 

1969-1971 Opere. Ediţie îngrijită, note şi variante, glosar şi 
bibliografie de Aristiţa Avramescu, studiu introductiv de 
Corneliu Bărbulescu, EPL., Bucureşti, 1969, vol. |; vol. Il, 
- Minerva, Bucureşti, 1971. 

REFERINŢE CRITICE 


Basmul este o operă de creaţie literară cu o geneză 
specială, o oglindire în orice caz a vieţii în moduri 
fabuloase, prin urmare supunerea lui la analiză critică este 
nu numai posibilă ci şi obligatorie, din ea decurgând atât 
adevăruri estetice cât şi observaţii de ordin structural 
folclorice. Un studiu de folclor care nu e în esenţă o analiză 
literară (bineînţeles supusă la obiectul specific) nu poate fi 
bun. [...] Sunt (ca să ne mărginim la obiectul nostru) basme 
bune şi basme anodine şi rele. Acest lucru nu-i fără 
importanţă. Un basm ratat nu-i fără importanţă. Un basm 
ratat nu poate să dea material serios pentru speculaţii 
estetice, sociologice, etnologice, cum poezia unui oarecare 
Titus sau Cajus nu poate caracteriza litaratura latină.[...] 

Basmul e un gen vast, depăşind cu mult romanul, fiind 
mitologie etică. Ştiinţă, observaţie morală etc. 
Caracteristica lui este că eroii nu sunt numai oameni, ci şi 
anumite fiinţe himerice, animale. Şi fabulele vorbesc de 
animale, dar acestea sunt simple măşti pentru felurite tipuri 
de indivizi. Fiinţele neomeneşti din basm au psihologia şi 
sociologia lor misterioasă. Ele comunică cu omul, dar nu 
sunt oameni. Când într-o naraţiune lipsesc aceşti eroi 
himerici, n-avem de a face cu un basm. 

O primă operaţie în analiza basmului este deci de a 
determina şi caracteriza protagoniştii specifici. 


George CĂLINESCU,  /ntroducere, în vol. Estetica 
basmului, Editura pentru Literatură, Bucureşti, 1965, p. 5,9. 


Domnule Ispirescu,’ 


1 Aceste pagini au apărut sub forma unei scrisori particulare, în fruntea 
culegerii de basme a lui Petre Ispirescu Legende sau basmele rominilor, 
1882. 

Privind la volumul de poveşti poporale ce mi-ai trimis la 
ţară, îmi pare că mă aflu în faţă cu o comoară pe care aş fi 
pierdut-o de mult şi am regăsit-o într-o zi de noroc. 

Un geniu farmecător iese din cuprinsul lui şi vine de mă 
ia pe aripele sale ca să mă transporte în timpul copilăriei 
mele şi în lumea acea mult ademenitoare, locuită de zei, de 
balauri, de pajuri, de cai năzdrăvani, de păseri măestre, de 
Strâmbă-Lemne, de Sfarmă-Piatră, de Feţi-frumoşi, de fete 
de împărați cu plete de aur etc., într-un cuvânt, de toate 
minunile ce-mi povestea manca (doică) în nopţile de iarnă 
la gura sobei. Drăgălaşe povestiri, care îmi îngânau somnul 
cu visuri încântătoare şi care au avut o fericită înrâurire 
asupra închipuirei mele de când sunt pe lume. Ele au 
contribuit a mă face poet! 

În adevăr, aceste fantastice roduri ale imaginaţiei 
poporului român au un caracter de originalitate, care le 
ridică mai presus decât basmele altor neamuri, căci sunt şi 
înavuţite de tradiţiile mitologice ale anticilor noştri străbuni 
şi viu colorate de razele soarelui oriental. Ele, dar, sunt de 
natură a naşte mirarea şi admirarea străinilor culţi, care se 
ocupă cu studiul producerilor intelectuale ale seminţiilor 
răsăritene. A se interesa de aceste basme feerice este un 
lucru natural; a le feri de nimicirea, la care ar fi expuse cu 
timpul, este o dorinţă patriotică; însă a şti de a le păstra 
naivitatea poetică a graiului povestitorilor de la şezători 
este o operă din cele mai meritorii. 

Acest merit l-ai avut d-ta, domnule Ispirescu, şi eu te 
felicit cu toată sinceritatea unui adorator al poeziei 
poporului nostru pentru modul iscusit cu care ai cules şi ai 
publicat importanta colecţie ce ai întreprins cu multă 
osteneală şi mari sacrificii. 

Ai făcut un bun serviciu neamului românesc adunând 
într-un şirag mulţime de pietre scumpe din averea 
naţională, un şirag care nu mai este ameninţat de a se 
pierde. Recunoştinţa noastră îţi este dar câştigata pentru 
totdeauna. Preţiosul d-tale volum trebuie să se afle în 


409 


fiecare casă; căci în el generaţiile nouă vor învăţa a 
cunoaşte valoarea inteligenţii şi a naturii poporului român. 

Cea mai scumpă recompensă pentru d-ta este de a-ți 
vedea numele legat de comoară poveştilor din ţară şi de a- 
ţi putea zice cu fală că ai îndeplinit o sacră datorie către 
Patrie! 


Vasile ALECSANDRI, în loc de prefață, în vol. V. 
Alecsandri, Dridri, proză, vol II, Colecţia „B.P.T.”, Editura 
Minerva, Bucureşti, 1984, p. 235 - 237. 


[...] Numele lui Ispirescu rămâne legat de Basmele 
românilor, publicate de el cu începere din 1862, când apar 
şi cele mai frumoase: Tinerețe fără bătrânețe şi viată fără 
de moarte, Balaurul cu şapte capete şi, indiscutabil, 
capodopera lui, Prâslea cel voinic şi merele de aur. În pofida 
faimei acestor basme şi a faptului că noi toţi le-am auzit 
încă înainte de a merge la şcoală, istoriile literaturii îi 
acordă rareori un locşor autorului. Explicaţia trebuie 
căutată în părerea aproape unanimă că Ispirescu a fost un 
simplu culegător, nu un creator, nici măcar pentru copii, şi 
că iese strivit din comparaţia cu lon Creangă. Aceasta nu-i 
împiedică pe copii să-i ştie poveştile pe de rost, ca şi pe 
cele ale moldoveanului, şi pe filosofi să-i analizeze 
simbolistica. Nici un basm românesc n-a avut parte de 
comentarii mai bogate decât Tinerețe fără bătrâneţe, 
începând cu acela al lui Eminescu şi sfârşind cu acela al lui 
Noica. E însă de notat că tocmai criticii literari s-au abținut. 
Chestiunea  „nedreptăţii” făcute lui Ispirescu a fost 
rediscutată de curînd de Mircea Anghelescu, în succinta lui 
monografie (1987). Nu e însă limpede argumentaţia: pe de 
o parte, criticul deplânge ingratitudinea istoricilor şi 
criticilor literari faţă de un autor care nu s-ar fi mărginit la 
culegerea textelor, pe de alta, recunoaşte cu onestitate că, 
în afara unui stil întrucâtva „mai înflorit, mai împodobit 
decât se poate în general întâlni în basmele fantastice de 

acelaşi tip, culese (sau scrise) în aceeaşi perioadă” (p. 51) 
şi a unor intervenţii succesive ale lui Ispirescu, denotând 
preocuparea pentru expresie, există puţine merite de 
originalitate sau de artă. Aceasta din urmă şi este 
principala dificultate. Cu siguranţă, Ispirescu este un 
prelucrător, nu un culegător fidel (nici unul dintre 
contemporani nefiind, dealtfel, folclorist în sensul de astăzi 
şi, de la Alecsandri citire, toţi umblau după bunul lor plac în 
textele culese), dar un prelucrător foarte modest, câtuşi de 
puţin artist. Limba basmelor lui este lipsită de orice culoare: 
nici ţărănească, nici orăşenească, nici populară, nici cultă; 
naraţiunea este liniară şi din cale afară laconică (exceptând 
Prâslea, unde găsim dovadă a unui lux neînchipuit, strânse 
laolaltă o mare cantitate de motive şi procedee); singura 
atitudine perceptibilă a povestitorului este de obicei aceea 
moralizatoare, el nepărând să pună preţ pe alte valori decât 
pe acelea stricte de conţinut. Era normal, în aceste condiţii, 
ca Ispirescu să ajungă la Poveştile unchiaşului sfătos, adică 
la repovestirea într-o manieră simplificată şi naivă a unor 
mituri sau legende istorice, sau la însemnarea de călătorie 
mai mult instructivă decât estetică. Tonul prozei lui 
vesteşte tot mai mult, după 1880, sămănătorismul. 


Nicolae MANOLESCU, Petre Ispirescu, în vol. /storia critică 
a literaturii române, I, Editura Minerva, Bucureşti, 1990, p. 
273. 


Folcloristica şi critică literară au stabilit de mult că 
Ispirescu este autorul celei mai ample şi valoroase colecții 
de basme româneşti Legende sau basmele românilor, 
adunate din gura poporului de Ispirescu, culegător-tipograf 
[...], „şirag de pietre scumpe din averea naţională” (V 
Alecsandri), întâia mare colecție de basme din Muntenia ce 
deține „locul întâi în folcloristica românească” (Ov. Bîrlea). 
Ispirescu a cules 70 de basme reprezentând 57 de tipuri. 
Prin colecția sa de basme, cele mai multe fantastice, epica 

folclorică bucureşteană intră în circulaţie scrisă, adăugindu- 
se liricii folclorice bucureştene cultivate de Anton Pann şi 
ulterior de G. Dem. Teordorescu. Pentru colecţia amintită 
Ispirescu a fost elogiat de V. Alecsandri, |. Ghica, N. Filimon, 
A. |. Odobescu, M. Eminescu, C. A. Rosetti, I. lonescu de la 
Brad, B. P Haşdeu, B. Delavrancea, dintre români, iar dintre 
străini de Jules Brun, Emil Picot, Kr. Nyrop. Colecţia sa a 
întrecut în popularitate pe oricare alta similară, iar numele 
i-a fost pus adeseori alături de acelea ale lui |. Creangă şi 
Anton Pann („acele trei astre strălucite de bărbaţi care şi-au 
căpătat merite nemuritoare pentru cultivarea adevăratei 
limbi a poporului român”, scria J. U. Jarník), iar dintre 
străini, de acelea ale lui Charles Perrault, fraţilor Grimm, 
Vuk Karadzic şi Afanasiev. [...] Cele mai multe - dintre care 
se disting prin originalitatea simbolurilor şi expresia elevată 
Tinerețe fără bătrâneţe şi viată fără de moarte, Prâslea cel 
voinic şi merele de aur, Balaurul cel cu şapte capete, Fiul 
vânătorului ş. a. - sunt culese de la povestitori din 
Bucureşti, în genere informatori de condiţie modestă - mici 
meseriaşi, muncitori, soldaţi -, fapt care atestă originea 
folclorică a basmelor, numai câteva fiind povestite de 
studenţi, farmacişti, ofiţeri. Ispirescu nu-şi notează textul în 
timpul povestirii, ci numai schema tematică, mizând pe 
memorie care, e drept, s-a dovedit excepţională. Procedeul, 
frecvent în epocă, reiese dintr-o mărturie revelatoare a lui J. 
U. Jarník: „... punea pe una şi aceeaşi persoană să-i 
povestească nu numai o dată, ci de două-trei ori acelaşi 
basm, îşi întipărea bine în minte mersul acţiunii, după 
aceea se aşeza la masă şi țesătura asta o îmbrăca, după 
cum era deprins, în limba sa împestriţată cu multe locuţiuni 
curat populare, cu multe expresiuni metaforice.” Pe lângă 
precizarea faptului că Ispirescu era interesat îndeosebi de 
„mersul acţiunii”, de „ţesătura” basmului mai amintim că 
unele basme tipărite în 1862 fuseseră auzite cu aproape 
două decenii în urmă, ele fiind aşternute pe hârtie la o 
distanţă enormă de momentul ascultării. L. Şăineanu 

consemnează chiar că Ispirescu obişnuia să compare, să 
selecteze mai multe secvenţe din mai multe variante 
pentru a alcătui un basm; supunând unui asemenea 
examen variantele, „alegea şi cernea părţile ce-i păreau 
astfel mai potrivite şi reconstituia întregul”. Ar fi vorba deci 
de procedeul pe care l-a aplicat, în mai mare măsură At. M. 
Marinescu în cazul baladelor şi colindelor. În acelaşi sens 
pot fi amintite cele spuse de B. Delavrancea, care vedea în 
Ispirescu „furnalul enorm în care s-au topit rămăşiţele 
nelămurite ale legendelor noastre; artistul care a croit şi 
modelat fericitele calapoade în care s-au închegat formele 
acestor legende”. Şi alţi folclorişti mai recenți propun, într-o 
formă ori alta, imaginea unui Ispirescu care a „modelat” 
basmele. Se adaugă, totodată, cu îndreptăţire, că deşi 
basmele lui Ispirescu poartă sigiliul personalității 
culegătorului artist, acesta, cu o cunoaştere intimă a stilului 
povestitorilor populari, a ştiut să păstreze autenticitatea 
zicerii populare, să-şi ferească scrisul de influențe 
cărturăreşti prea marcate. Amprenta lui Ispirescu se 
recunoaşte în deosebi în descrieri, în analiza stărilor 
sufleteşti ale personajelor; Ispirescu a păstrat însă basmelor 
caracteristicile lingvistice ale ariei munteneşti, şi-a acordat 
tonul şi tehnică cu ale povestitorilor talentaţi, a păstrat 
autenticitatea genuină, patina arhaică a prozelor culese. 
lorgu Jordan a observat înrudirea organică, de substanţă şi 
expresie, a stilului (familiar, oral, colocvial) lui Ispirescu cu 
cel al prozei populare. [...] Chiar şi unele înfrumuseţări 
stilistice, reproşate înainte vreme lui Ispirescu (L. Şăineanu 
spunea că „poporul român nu vorbeşte nici aşa de frumos, 
nici aşa de bine”), sunt interpretate acum că proprii 
povestitorilor talentaţi, între care la loc de cinste este 
plasat Ispirescu. C. Bărbulescu crede că şi în acest sens 
basmele lui Ispirescu reflectă realitatea folclorică: 
„Experienţa noastră de teren şi numeroasele înregistrări de 
povestitori pe bandă de magnetofon pot demonstra oricând 
că poporul, vorbeşte, prin gura povestitorilor talentaţi, şi 


413 


frumos, şi bine, o limbă vie, îmbogăţită mereu cu noţiuni 
noi, cu mai multă măiestrie decât unii mânuitori 
profesionişti ai condeiului”. [...] Preocupările teoretice ale 
lui Ispirescu sunt restrânse şi lipsite de originalitate. 


lordan DATCU, S. C. STROESCU, /SP/RESCU... în vol. 
Dicţionarul folcloriştilor, Editura ştiinţifică şi enciclopedică, 
Bucureşti, 1979, p 244 - 245, 246. 


[...] Stilul lui P. Ispirescu seamănă cu cel popular şi prin 
însuşirile pur exterioare: este, în general, sobru, lipsit de 
podoabele atât de curente şi adesea atât de artificiale din 
operele culte; pentru aceasta pare aşa de natural şi de 
adecvat la lucrurile povestite. Grija lui pentru stil n-a 
depăşit limitele fireşti ale genului. A scris ca un ţăran, care 
având oarecare cultură şi ştiind că poveştile sale vor circula 
în formă, fixată pentru vecie, a cărţii, s-a simţit obligat 
numai să-şi cizeleze felul de a vorbi, adică să înlăture 
expresiile prea populare, să introducă unele construcţii mai 
complicate şi să amplifice fraza spre a o apropia într-o 
măsură de modelul literar. Şi în această privinţă a dovedit 
Ispirescu înţelegerea justă pentru natura intimă a povestirii; 
şi nu numai a celei populare: pe povestitor îl interesează în 
primul rând evenimentele, înlănţuirea lor logică şi, pe cât 
posibil, dramatică, pentru a interesa şi emoţiona pe 
ascultător. 


lorgu IORDAN, în vol. Dicţionarul folcloriştilor, Editura 
ştiinţifică şi enciclopedică, Bucureşti, 1979, p 245 - 246. 


[...] Înzestrat cu simţ artistic, Ispirescu a compus versuri, 
a scris proză memorialistică, dar încercările sale rămân 
îmbinări hibride de influenţe insuficient asimilate. Talentul 
său se dezvăluie însă în basme, căci limbajul popular îi era 
mai apropiat şi îl stăpânea ca un adevărat povestitor 
anonim. Primele basme le publică în „Ţăranul român”, în 


414 


1862, la îndemnul lui N. Filimon şi |. lonescu de la Brad. Cel 
dintâi este „Tinerețe fără bătrânețe şi viață fără de 
moarte”; în acelaşi an tipăreşte şi prima culegere de 
basme. Consacrarea sa are loc abia după zece ani, când îi 
apare primul volum din Legende sau basmele românilor. 
Ghicitori şi proverburi (1872) şi îşi începe colaborarea la 
„Columna lui Traian”. [...] După ce a învăţat singur limba 
franceză, încercând chiar o tălmăcire, Ruinele Palmieriei din 
Volney, Ispirescu scrie un articol de folclor comparat, 
semnalând motive comune în basmele române şi cele 
franceze. Fără a renunţa la preferința pentru proza 
folclorică - dovadă volumul de basme din 1882 prefaţat de 
V Alecsandri - Ispirescu mai publică jocuri de copii, ghicitori, 
proverbe şi  zicători, însoțite uneori de comentarii 
documentate. Scrierile sale de evocare a unor momente şi 
personalităţi din istoria naţională sunt o dovadă a aderării 
sale la ideile avansate ale vremii. Nefiind însă formulată o 
metodă unitară de culegere a folclorului, Ispirescu s-a 
transformat din folclorist în intenţie, în povestitor de fapt. 
Influențat de principiile lui Haşdeu, indică, totuşi 
informatorii şi data culegerii, chiar dacă basmul a fost scris 
după mai mulţi ani de la ascultare, iar jocurile de copii, 
ghicitorile şi proverbele le transcrie cu mai multă rigoare. 
Deşi a abordat toate speciile prozei folcloristice, basmele 
sunt acelea care i-au asigurat lui Ispirescu popularitatea. El 
recreează basmul, întocmai ca povestitorii populari, 
păstrând schemă, formulele fixe specifice folclorului, 
oralitatea, expresiile populare. Personalitatea proprie 
transpare, totuşi, din intenţiile moralizatoare, din tonul 
uneori romantic, din amănuntele istorice şi mitologice pe 
care le include în povestire. Ceea ce se remarcă în mod 
deosebit este deplina unitate de atmosferă şi de stil a celor 
70 de basme scrise de Ispirescu. Unele dintre ele sunt cele 
mai vechi variante româneşti cunoscute ale unor motive 
universale: Prâslea cel voinic şi merele de aur, Fata de 
împărat şi pescarul, Balaurul cel cu şapte capete, Coman 

vânătorul, Ileana Sâmziana şi Ciobănaşul cel istet sau 
țurloaiele blendei; altele sunt specifice numai teritoriului 
românesc: Un basm mitologic (motivul boului năzdrăvan) şi 
Fata cu pieze rele. Basmele lui Ispirescu reprezintă un 
bogat material de studiu pentru cunoaşterea culturii 
noastre populare şi pentru cercetarea comparativă a 
motivelor şi variantelor în spaţiul universal. Fondul general 
uman şi largă lor accesibilitate a permis reintegrarea 
basmelor în circuitul folcloric. Devenite clasice, ele au 
contribuit, alături de operele marilor scriitori, la formarea 
limbii noastre literare. 


Lucia CIREŞ, Ispirescu..., în Dicţionarul literaturii române 
de la origini până la 1900, Editura Academiei Române, 
Bucureşti, 1979, p. 457 - 458. 


Pentru lectorul avizat ori pentru criticul profesionist, 
pervertit, şi, uneori agent al perverturii prin simulacrul 
candorii şi acela, malign al evidenţierii cu orice preţ a aşa- 
zisului spirit lucid validat în cadrul unor exegeze 
exhaustive, care mai poate fi sâmburele viu, nealterat, 
substanţa regeneratoare a basmelor - întîiele de factură 
„Ccultă”, „prelucrate” - lui Petre Ispirescu? Ingrijind o ediţie a 
Poveştilor lui lon Creangă (Editura Municipiului Bucureşti, 
1940) Liviu Rebreanu „semnala” acea caducitate a evaluării 
„infailibile” a unor universuri singulare (implicit a unor 
creatori solitari) prin filtrul pulverizator, anihilat, al criticii 
academice, mortificatoare: „La Junimea era iubit (lon 
Creangă, n. n.)” pentru hazul lui specific țărănesc, dacă nu 
chiar mai mult pentru glumele şi anecdotele corosive. Arta 
scriitorului, însă, deşi apreciată, nu se bucura de vreun 
prestigiu deosebit [...]. In orice caz contemporanii şi chiar 
generaţia următoare au văzut în Creangă un emul, mai 
talentat, al lui Ispirescu sau Pop-Retaganu, iar în operă lui 
hrană sufletească pentru scriitorii simpli, popor şi copii. [...] 
Timpul rămâne judecătorul şi selectorul cel mai 

neîndurător, dar şi cel mai drept pentru opera de artă. Ceea 
ce nu rezistă timpului nu va fi decât amintire goală, 
fantomatică. Cartea care nu se mai poate citi cu bucurie e 
un mormânt (s. n.) chiar dacă lectura ei ar fi comandată de 
anume convenţii. Duşmanii dragostei de carte sunt în 
general „clasicii” manualelor didactice, fără valoare reală şi 
pe deasupra extrem de plicticoşi. [...] Wu există obligatie 
mai grea ca obligaţia de a citi cărți moarte. (s. n.) Ceea ce a 
înlăturat din circulaţie filtrul natural al timpului nu poate fi 
menţinut în viaţă cu nici o silă, precum nu se păstrează 
cadavrele în lumea celor vii.” Ne propunem deci a releva - 
ţinând cont de fondul şi structura mutaţiilor înregistrate 
privind receptarea valenţelor arhaice ale fabulosului 
folcloric - elementul spectacular, interpretarea critică 
urmând a defini, de fiecare dată, coordonatele visului, ale 
tragicului  potenţate ori  obnubilate prin rigoarea 
imperativelor moralei, prin degajarea elementului de 
mister. 

Încercând să descoperim „traseele” unui „scenariu 
mitico-ritual” în spaţiul ficţiunii basmelor lui Petre Ispirescu, 
universul spiritual arhaic pare a avea o stratificare a 
sugestiei simbolice, magice, în funcţie pe de o parte de 
elementul spectacular (călătoriile, „dispariţiile”, 
pătrunderea „privilegiată” în tărâmuri liminare, descripţia 
strălucitoare, în regimul fabulosului folcloric, a unor medii 
de existenţă greu accesibile, descripţie vizând sti/izarea 
extremă a detaliilor de decor şi atmosferă) iar pe de alta de 
imperativul etic, aspiratia  justiţiară  suprapunându-se, 
adesea, coordonatelor visului compensator. 

Feericul, magicul apar adesea în trama epică printr-un 
incident cu dimensiuni totodată obişnuite şi stranii 
(echivalent: fantastice).  Plânsul care precede naşterea 
feciorului de împărat din Tinerețe fără bătrâneţe şi viață 
fără de moarte se înscrie în normele firescului însă 
promisiunea neobişnuit ă a tatălui: „taci, fătul meu, că ţi-oi 
da tinereţe fără bătrâneţe şi viaţă fără de moarte”, atinge 

un prag al magicului anticipând contactul cu elemente ale 
fabulosului. 

De asemeni, furtul merelor de aur (acest atribut 
neobişnuit putind fi „minimalizat” în mod convenţional prin 
asumarea şi acceptarea reperelor unei sfere de existenţă 
arhaică care suprapune cotidianului, feericul) are până în 
clipa confruntării cu vinovatul misterios un caracter banal, 
firesc. În momentul impactului incidentul îşi relevă însă 
valenţele fantastice, magice. „Furtul” merelor din basmul 
Lupul cel năzdrăvan şi Făt-Frumos lasă în urma sa, sub 
pomul fermecat, „două pene cu totul şi cu totul de aur”, iar 
cel din Prâslea cel voinic şi merele de aur o dâră de sânge 
care-i conduce pe cei trei feciori de împărat la o prăpastie 
care nu comunică decât cu tărâmul celălalt. [...] 

De la Tinerete fără bătrânețe şi viaţă fără de moarte la 
Sărea în bucate întâlnim aceeaşi disponibilitate spre 
edificarea unui univers moral dublată de germenele eternei 
refaceri a mitului genezei. 


Viola VANCEA, Basmele lui Petre Ispirescu. Universul 
moral şi ipoteze ale genezei, în vol. Petre Ispirescu, 
Basmele românilor, Antologie de Aurora Slobodeanu, 
Editura Minerva, Bucureşti, 1986, p. 236 - 237, 250. 

NOTĂ 


Tabelul cronologic şi Referințele critice au fost preluate 
din Petre Ispirescu - Legende sau basmele românilor, 
publicată la Litera Internaţional, 2000. 

